
A 0 
In memoria parintilor mei 


Unde-mi sînt amintirile rănite, 

Pe care mi le-ai miîngiiat pin'la uitare? 

Dă-mi-le, să fiu din nou răzvrătitul! 

Mă aşteaptă soarta, 

Nerăbdarea mă sugrumă. 

Tremurind, îmi iau viața în miini 

Şi plec spre viitor, spre mine-veşnicul! 
LUCIAN BLAGA: Zamolxe 


Partea Întîi Îngemănarea 


„Capitolul | 
FRAMINTARE ŞI CHEMARE 


1 


În anul 682 de la întemeierea Romei!, stăpîn al 
cetăţii Tibiscum şi al plaiurilor, pădurilor şi munţilor din 
jur era tarabostele? Oroles. La daci, în vorbirea 
obişnuită, cetăţi se numeau şi aşezările locuite de 
tarabosti, toate construcţiile ce formau conacul moşiei 
— un loc cu împrejmuire puternică pe virful unei coline, 
uşor de apărat în caz de pericol — ce se deosebeau de 
cetăţile întărite aparţinind regelui, cu ziduri de piatră 
legate cu birne, străjuite de cete de luptători, înălțate 
în poziţii între povîrnişuri de munţi, unde putea fi oprit 
duşmanul pornit să cotropească şi să prădeze. Cetatea 
Tibiscum domina valea rîului Tibisis* de pe timpla 
rotunjită a unui deal prelung, în urcuş uşor către 
crestele ce se profilau spre apus. In trecut şi ea fusese 
cetate de apărare, întărită cu val de pămînt şi turnuri 
de pază, aşezată la răscrucea drumurilor ce se 
întîlneau acolo venind dinspre răsărit, apus, miazăzi şi 
miazănoapte. Numai de cîțiva ani regele Burebista o 
dăruise tarabostelui drept răsplată pentru faptele de 

vitejie săvirşite în luptele cu tribul celtic scordiscilor, 
opriţi prin părţile unde se împreunau cele două ape 
mari: Pathissus şi Dunaris“, întărind astfel încrederea 
ce i-o acorda încă de pe vremea copilăriei, înălţindu-l la 
rangul de căpetenie militară şi de stăpin al acelor 
plaiuri. 

După ce sărea peste apa Tibisisului pe podul de 
lemn, drumul pornea spre cetate urcînd cu şerpuiri 
lungi printre copacii bătrîni ce îmbrăcau povirnişul 
muntelui, oprindu-se în faţa celor două porţi grele, 
întărite cu piroane de fier, păzite de străji zi şi noapte. 
înăuntru se întindea clădirea lungă din bîrne groase, 
bine rostuite la colţuri, cu cerdac tot aşa de lung prin 
faţa celor patru încăperi în care locuia tarabostele. In 
spatele ei se înşirau alte construcţii: cazarma străjilor, 
hambarele cu bucate şi chiliile sclavilor, dincolo de 
care se zăreau staulele cailor. Jos, în vale, între deal şi 
rîu erau îngrămădite magaziile, atelierele şi saivanele, 
împrejmuite de un gard puternic cu bulumaci groşi, 
înfipţi adînc în pămînt şi împletitură deasă din 
mărăcini, iar împrejur, împrăştiate pînă pe poviîrnişuri, 
erau colibele comatilor legaţi de moşie din tată în fiu, a 
căror soartă era în totul la bunul plac al tarabostelui, 
deşi se bucurau de oarecare libertate în mişcări, aveau 
căminul şi familia lor, deosebindu-se mult de sclavi, 
oameni priviţi ca nişte fiinţe ce făceau parte din rîndul 
animalelor. De fapt sclavia pe meleagurile dace era 
ceva proaspăt, se răspîndise numai de cîteva zeci de 
ani. De cînd negustorii greci şi romani pătrunseseră în 
Dacia, devenise un fel de modă, era totodată un semn 
de bogăţie, ca tarabostii să cumpere sclavi sau să-i 
primească drept răsplată de la rege dintre captivii luaţi 
în lupte. Modul de viaţă al comatilor şi sclavilor 

depindea în egală măsură de sufletele celor ce le erau 
stăpîni; la unii trăiau în oarecare îndestulare ca şi dacii 
liberi, iar la alţii ca simpli robi, înfometați. 

Tarabostele Oroles dădea dovadă de alese porniri 
spre omenie, se purta cu supuşii săi ca şi cum i-ar fi 
fost egali, iar aceştia păstrau distanţa şi respectul 
cuvenit, fără să fie stăpiniţi de teamă, deşi cel ce 
greşea era pedepsit cu străşnicie. De altfel, mulţi se 
înfiorau numai privindu-i înfăţişarea. De talie potrivită, 
cu pieptul lat, braţele puternice şi vocea ca tunetul, 
cînd vorbea începeau să vibreze lucrurile din 
apropiere. Ajuns în puterea virstei, abia trecuse de 
patruzeci de ani, călit în lupte, mînuia sulița, spada, 
arcul şi ghioaga cu mult curaj şi măiestrie. În luptele cu 
scordiscii îi culcase la pămînt pe toţi ce se apropiaseră 
de el. De multe ori se aruncase în mijlocul 
învălmăgşelilor şi lovise cu sete, despresurîindu-l pe 
rege. Dar cine îl cunoştea bine, nu vedea în el un om 
fioros, ci mai degrabă îl asemuia cu un comate care 
trăia alături de pădure, cu trupul întărit doborînd 
copacii şi scurtind buştenii. Cînd alerga în galopul 
calului, cu pletele şi barba blonde, de nuanţă uşor 
castanie, jucîndu-i în bătaia vintului, se simţea în 
elementul său, mai ales de cînd mersul pe jos îi era 
greu, stînjenit de piciorul drept, pe care nu-l putea 
îndoi destul, betegit într-o bătălie cu scordiscii, în toiul 
căreia se prăbuşise cu calul într-o prăpastie. 

Soarele îmbrăca zările într-o lumina veselă. 
Plaiurile, văile şi munţii se estompau pierzindu-se în 
picla uşoară a zilei de vară. Era către vremea prînzului. 
Tarabostele ieşi în cerdac, cobori încet treptele scării 
din lespezi de piatră, înaintă spre poartă cîțiva paşi, 
apoi se opri. Strigă pe căpetenia gărzii, străduindu-se 
să-şi stăpînească vocea, nu voia să se arate supărat: 


— Gethulis, unde eşti? 

— Aici, stăpîne! răspunse acesta, ieşind în fugă din 
turnul ce străjuia poarta. 

— Ce ai făcut cu sclavul acela, l-ai biciuit aşa cum 
ţi-am poruncit? 

— Nu, stăpîne. Cînd l-am căutat, era plecat în vale 
la ateliere; am zis să aştept pînă se întoarce... 

— Ai zis să aştepţi... repetă  murmurînd 
tarabostele. Poate că zeii lui l-au ajutat... sau tu ai 
gîndit că am să uit... 

— Fug în vale, stăpiîne, acolo îl... 

— Stai! îi strigă, văzîndu-l că se întoarce, gata să 
pornească spre poartă. M-am răzgindit, l-am iertat, mi- 
am adus aminte de fapta lui bună din primăvară. Tu de 
ce nu i-ai luat apărarea? 

Gethulis rămase descumpănit, privindu-l mirat, 
niciodată stăpiînul nu revenise asupra unei porunci, mai 
ales cînd pedepsea, îl ştia om bun şi drept, însă nu-l 
văzuse vreodată trecînd cu vederea peste o greşeală. 
Căută să spună ceva, încercă să pună parte sclavului, 
pe care îl cunoştea vrednic şi cinstit, dar nu avu timp, 
de dincolo de porţi se apropiau ropote de călăreţi ce 
urcau în galop. După citeva clipe Comosicus şi Andra 
strinsera friiele şi caii se opriră aruncînd cu potcoavele 
jerbe de scîntei pe plăcile de piatră ce pavau curtea. 
Erau amindoi numai tinereţe şi sănătate. Tarabostele 
uită de cele petrecute, îşi privi cu dragoste şi mîndrie 
feciorul şi fiica, numai cu ei doi mai rămăsese. 
Comosicus era un flăcău abia ieşit din adolescenţă, 
blond, cu obrajii rozalii şi pletele larg ondulate, căzute 
pe umeri. Avea porniri de luptător, alerga cu calul fără 
şa, sărea cu uşurinţă peste şanţuri şi garduri, ştia să-l 
oprească şi să-l întoarcă fulgerător, întocmai ca un 
călăreț pe cîmpul de bătaie. De cite ori îi privea, 


sufletul tarabostelui se umbrea, o durere surdă se 
trezea în el, tot aşa arătase şi feciorul cel mare, căzut 
luptînd vitejeşte cu  scordiscii. Acum pentru el 
Comosicus era fala şi speranţa vieţii sale. Nu şi-a 
regăsit liniştea pină nu şi-a învăţat feciorul să 
mînuiască spada cu măiestrie, să arunce sulița fără 
greş şi să trimită săgeata la locul dorit. Dar şi de fată 
era mindru, o sorbea din ochi, alături de băiat era ca o 
floare care abia îşi deschisese petalele, lacomă după 
lumina soarelui. Andra moştenise gingăşia mamei şi 
vigoarea tatălui. Întocmai ca mama, avea obrazul alb, 
fruntea înaltă, faţa ovală, pe care jucau ochii mari, 
lucitori, de culoarea cerului senin, toate încadrate de 
buclele bogate, blonde, de nuanţa spicului de grîu 
pîrguit, ce-i cădeau pe umeri strînse în două cosiţe 
groase, iar din partea tatălui primise temeritatea şi 
îndirjirea; ca un bărbat alerga cu calul, sărind peste tot 
ce-i ieşea în cale, miînuia cu dibăcie sulița şi arcul şi nu 
dădea înapoi din faţa primejdiei. Se lua deseori la 
întrecere cu Comosicus, călărea pe cîmpie ca o 
amazoană, urmărită de privirile pline de uimire ale 
comatilor. 

— Tată, de la podul de peste Tibisis l-am lăsat în 
urmă pe Comosicus, rosti Andra îmbujorată, strunind 
calul. 

Băiatul încropi un suris, ştia ce gîndea tatăl. 

— Aşa, fata mea, să te ţii tare, să nu te creadă 
nevolnică nici un flăcăiandru. 

Tarabostele oftă. Rămăsese numai cu o fată, 
celelalte două fuseseră luate de zeul cel mare. Urmase 
apoi îmbolnăvirea soţiei; de mult timp nu mai putea să 
umble, o ţinea la pat o suferinţă la picioare. 

— Am făcut un ocol pe după casele comatilor, am 
urcat pînă la Peştera Ursului şi ne-am întors pe la 


saivane, reluă ea plină de viaţă. Ne-am oprit sus, la 
marginea pădurii, lînga căsuţa lui Siporus. Am văzut la 
el o veveriţă, se juca într-o colivie; a spus că mi-o dă 
mie, mi-o aduce astăzi. Ce om bun este bădia Siporus! 
Ştii că pe Ina am făcut-o surata mea? A 

Faţa tarabostelui se umbri şi mai mult. Inţelesese 
multe lucruri, pricepuse că între Comosicus şi Ina se 
înfiripase o legătură nevinovată, o dragoste de 
adolescenţi, însă se prefăcuse că nu o lua în seamă. 

— Bine, copiii mei, descălecaţi şi intraţi în casă, 
mama doreşte să vă vadă, le spuse pornind spre 
poartă. 

Aşadar Siporus se înapoiase, gindea el călcînd rar. 
ÎI trimisese la cetatea Arcidava, la rege, să ia parte la o 
vinatoare ce se organiza în cinstea unui oaspete străin, 
venit tocmai de la Dionysopolis, cetate de pe ţărmul 
Pontului Euxin. Pe el îl avea cel mai dibaci vînător, îşi 
formase o ceată de oameni isteţi, numai însoţit de el 
pornea după vînat. Urmat de Gethulis dădu roată 
cetăţii, se opri pe la chiliile sclavilor, îşi aminti că 
poruncise să le repare, să facă învelitori mai groase 
pentru iarnă, dublate cu cîte o blană mare de berbec, 
apoi intră în grajdurile cailor şi se convinse că erau 
bine îngrijiţi. Cînd se întoarse la poartă, îl găsi pe 
Siporus. Aştepta. 

— Mă rog Marelui zeu pentru sănătatea stăpiînului! 
salută acesta aplecîndu-se supus. M-am înapoiat, 
stăpine. 

— Vino după mine, îi spuse pornind să urce spre 
cerdac. Vreau să-mi povesteşti tot ce ai făcut şi ce ai 
văzut. 

Porunci unei sclave să aducă două ulcele cu vin şi 
se aşezară în capul dinspre vale al cerdacului, de unde 
se vedea lucind apa Tibisisului şi plaiurile pînă departe, 


pierzindu-se în picla ce se îngroşa către virfurile 
munţilor dinspre răsărit. 

— la spune-mi, ce face regele, e sănătos? îl întrebă 
pe comate după ce sorbiră din ulcele. 

— Marele zeu să-l ţină, că tare bun om este! Nu-l 
mai văzusem din anul trecut, de cînd a venit aici şi v- 
am însoţit la vinătoare. Este plin de sănătate, cînd îl 
priveşti vezi în el numai putere şi povară. Zic povară, 
fiindcă nu ştiu de ce mi se pare că, parcă poartă în 
spate întreg neamul dacilor. Mergeam în urma lui prin 
pădure cînd l-am auzit spunîndu-i acelui străin, pe care 
îl omenea cu multă grijă: „Poporul dac este mare, dar 
trăieşte neunit. Cînd va avea un singur conducător, 
atunci Roma îi va căuta prietenia.” Au vorbit ei despre 
multe, dar nu prea le-am priceput. Eu, stăpine, abia 
îndrăznesc să-l privesc pe rege, pentru mine el este ca 
un zeu, în mintea mea îl văd stînd alături de Zamolxis. 

— Aşa, Siporus, îmi place cum vorbeşti. Aşa trebuie 
să-l vezi pe rege! 

— Sînt un comate nevolnic, stăpine, spun şi eu ce 
am în suflet. Trei zile a durat vînătoarea. Cu cit urca 
mai sus, în munte, cu atit regele se înveselea mai mult. 
Eram mulţi, am doborit vînat să încarci carele: urşi, 
cerbi, căprioare şi multe alte jivine de-ale pădurii. 
Străinul acela — tînăr, frumos, cu privire vie — se 
bucura şi se minuna. Dar acolo în munte eu nu prea 
am avut linişte, m-am frămiîntat întruna cu gindul la 
stăpina... 

— De ce? Ai avut vreo presimţire, vreun semn? 
Crezi că suferinţa ei se va înrăutăţi? 

— Nu, stăpîne. În fiecare clipă mă rog Marelui zeu 
pentru însănătoşirea ei. La asta m-am gindit, să se facă 
sănătoasă, şi asta mi-a venit acolo sus, pe virf de 
munte. Urcasem pe podişul cel mare, din care se ridică 


trei virfuri, nu prea înalte, dar făloase, le spune: celui 
dinspre răsărit, Semenisis, celui dinspre mizănoapte, 
Goznis, iar celui dinspre miazăzi Piatra Nedeiei, asta 
fiindcă în jurul acestei stînci are loc şi o petrecere în 
miez de vară. Intre virful Goznis şi cel al Nedeiei am 
dat peste o scobitură în piatră, plină cu apă, adică un 
mic lac de munte în care se scurge un piriiaş, ca şi cum 
s-ar opri să se odihnească, apoi porneşte mai departe 
în vale. Din toate părţile veneau poteci şi toate se 
opreau pe malul lacului. Acolo am întîlnit un bătrîn 
încărcat de ani, dar cu gură vrednică. A început îndată 
ce m-a văzut: „Bag seamă că nu eşti de pe aici, că nu 
te semui să te mai fi văzut — mi-a spus el, dornic să 
intre în vorbă. Ai venit să-ţi lecuieşti vreun beteşug?” 
„Nu, i-am răspuns, unde, cum să-mi lecuiesc?” „Aici în 
lacul ăsta, s-a pornit el din nou. Din bătrîni i se spune 
Baia Vulturului, dar acum lumea îi zice Izvorul 
Tămăduirii. Aşa merge povestea, cică ar fi fost văzut 
un vultur bătrîn, plin de bube, fără fulgi, bălăcindu-se 
în apa lui, de unde a ieşit sănătos, viguros, cu pene 
frumoase. Unii cred că toţi vulturii de prin munţii vecini 
îşi aduc puii şi îi scaldă în lac, pentru a-i face puternici, 
să trăiască viaţă lungă. Să vezi ce o să fie aici peste 
vreo zece zile! Dau năvală cei cu beteşuguri, vin cu 
carul, călare sau tirindu-se pe jos, aduşi de alţii 
sănătoşi. Tot plaiul se umple de oameni ologi, de copii 
plăpînzi, de femei cu boli de ale lor. In ziua cînd cade 
miezul verii, cine se scaldă de şapte ori în Baia 
Vulturului se înzdrăveneşte. Anul ăsta miezul verii va fi 
cică de poimiine într-o săptămînă. Am văzut şi eu pe 
mulţi lecuiţi. Asta o fi voia Marelui zeu, face minunea 
asta numai într-o singură zi din an”. A mai vorbit el 
despre multe, dar eu nu prea îl mai ascultam, nu-mi 
mai ieşea din gînd minunea cu tămăduirea. Eu zic că ar 


fi bine să încercăm cu stăpina, poate se face bine, o 
vedem iarăşi mergind pe picioare. 

— Da... ar fi de încercat!... murmură tarabostele. 
Nici vraciul pe care l-am adus nu ştia de Baia 
Vulturului, altfel m-ar fi îndemnat să o duc acolo. Să 
mă încred în tine, Siporus? Nu aş vrea să o chinuim 
degeaba... 

— Cum e voia stăpînului... Fac cum zice stăpiînul... 
Sînt gata să însoțesc pe stapîna acolo! O ducem într-un 
car cu fîn mult. 

— Bine, aşa vom face. Să te pregăteşti din vreme. 
la goleşte ulcica, ai uitat de ea. Cînd ai pornit încoace, 
regele nu ţi-a spus nimic? 

— Da, m-a luat deoparte şi mi-a şoptit: „Să spui 
tarabostelui Oroles că vreau să-i vorbesc. Simt nevoia 
să mă mai sfătuiesc cu el.” 

Tarabostele se mişcă frămiîntat: 

— Asta înseamnă că iarăşi mai porneşte ceva. Este 
un om care parcă nu-şi încape în el, veşnic chinuit, într- 
o neîncetată căutare. 

Tăcu. Afară se auzeau glasuri ce nu păreau de 
sfadă, ci de panică, amestecate cu ropote de cal pe 
lespezile ce pavau curtea. Se săltă în picioare să iasă, 
dar nu avu timp, înăuntru intră Gethulis, urmat de 
baciul de la stină. Amiîndoi erau palizi, agitaţi, 
îngrijoraţi. 

— Ce supărare mi-aţi mai făcut, Rostris? îl întrebă 
pe baci. 

— Nenorocire mare, stăpîne! Sînt îngrozit de cele 
ce s-au întîmplat. Poţi să porunceşti să mă omoare, 
stăpine! Dar acum nu e vreme de tînguire, ci de 
apărare... 

— Spune o dată, nemernicule, altfel îţi crap capul î 


— Stăpine, alaltăieri, pe plaiul ce se lasă spre 
Tapae, ciobanii tarabostelui Burrennus ne-au furat una 
din turmele de oi. Noi am prins de veste la vreme, am 
pornit după ei şi i-am prins tocmai cînd băgau turma în 
ocolul de la stîna lor. N-am stat pe ginduri, ne-am pus 
pe ei cu bitele. A fost bătaie mare, au căzut şi de la noi 
doi sclavi — de la ei mai mulţi — pînă la urmă am luat 
turma, dar nu pot să-mi dau seama cum s-a făcut că 
stina lor a luat foc şi s-a făcut scrum. Astăzi de 
dimineaţă, noi am prins că tarabostele şi-a strîns 
oamenii: garda, comatii şi sclavi de încredere şi a 
pornit spre stîina noastră. Abia am avut vreme să 
ascund turmele în văgăuna ce se înfundă în Valea 
Vînturişului. Ei ne-au înconjurat stîna, au ars-o, apoi au 
pornit încoace. Poate că tarabostele Burrennus are de 
gînd să ne atace cetatea, stăpine! Eu le-am luat-o 
înainte, am tinut-o numai în galopul calului. Aşa s-a 
pornit nenorocirea. Dacă am greşit, să mă trimiţi la 
Marele zeu, stăpîne! 

Tarabostele îl ascultase frămîntindu-şi barba. O 
ştia, era veche duşmănia între el şi tarabostele 
Burrennus. Nu erau supuşii aceluiaşi rege. Moşia sa, cu 
cetatea Tibiscum, ce se întindea pînă dincolo de Tapae, 
aparţinea de ţinutul dac ce avea ca rege pe Burebista, 
a cărui cetate de scaun era Arcidava, iar moşia 
tarabostelui Burrennus, cu cetatea Rasidava, ce se 
întindea spre răsărit de Tapae pînă în cîmpia 
înconjurată de înălţimi de sub Muntele cel Mares, 
aparţinea de ţinutul ce avea ca rege pe Duras, a cărui 
cetate de scaun era Sargedava, aşezată la intrarea în 
valea îngustă şi lungă ce urca pînă pe Kogaion, 
muntele sfînt al dacilor, unde era marele altar al lui 
Zamolxis. Ciobanii lor se mai sfădiseră şi bătuseră, însă 

niciodată nu ajunsese ca acum la o adevărată luptă 
între doi taraboşti, aşezaţi la margini de ţinuturi, 
pentru că totul ar fi putut degenera într-o înfruntare 
singeroasă a celor doi regi. Deseori altceva se întîmpla 
şi nu avea urmări grave: deoarece un taraboste era 
stăpîn pe moşia şi supuşii săi, dacă era aşezat la o 
margine de ţinut, putea să se desprindă de regele său 
şi să se alipească la ţinutul regelui vecin. Pentru asta 
mărginaşii se bucurau de multă atenţie, trebuiau să fie 
oameni de încredere. Văzind că tarabostele tace, 
baciul reluă îngrozit, bănuind că va fi ucis, iar cei doi 
vecini puternici se vor împăca: 

— Să mă omori numai pe mine, stăpine! Jur în 
numele Marelui zeu că ceilalţi ciobani nu sînt vinovaţi; 
toţi au fost obişnuiţi să mă asculte orbeşte. 

Tarabostele porni spre ieşire, vorbind din mers: 

— Gethulis, spune să sune străjile din tulnice şi 
cornuri ca pentru plecare la război. Garda şi toţi 
comatii luptători să se adune degrabă jos, pe drumul 
ce coboară din cetate. Vor merge cu noi toţi călăreţii şi 
pedestraşii. Tu, Rostris, ne însoţeşti pînă întîlnim pe 
vecinul duşmănos, apoi te grăbeşti spre locul unde ai 
ascuns turmele. Pe urmă vom vedea ce va mai fi de 
făcut. 

Străjile sunară ca pentru primejdie, de adunare. 
Sus, în cetate, şi jos, la ateliere şi saivane, şi printre 
colibele comatilor se dezlănţui mişcare. Ciîţiva luptători 
din gardă porniră în galopul cailor spre satele mai 
apropiate de drumul spre Tapae, cu poruncă să stringă 
comatii pregătiţi de luptă şi să iasă cu ei în calea 
tarabostelui. Se lăsau umbrele înserării cînd iscoadele 
trimise înainte vestiră că erau aproape de tabăra 
duşmanului. Burrennus se oprise cu cetele sale pentru 
odihnă peste noapte. Tarabostele Oroles alese un loc 


ascuns vederii, porunci ca toţi să se odihnească, fără 
să aprindă nici o licărire de foc, iar el însoţit de 
Gethulis, Rostris şi iscoada care adusese vestea 
porniră prin pădure să cerceteze împrejurimile locului 
unde poposeau oaspeţii nepoftiţi. Prin amurgul ce se 
lăsa, mai mult auziră decit văzură ce se petrecea, îl 
ştia pe Burrennus mare iubitor al vinului. In timp ce 
oamenii de rînd se odihneau, el şi căpeteniile ce-l 
însoțeau se porniseră să chefuiască. Cu mult înainte de 
ivirea zorilor dădu lovitura, mai întîi sperie şi împrăştie 
caii, apoi atacă tabăra. Se petrecu un lucru la care nu 
se aşteptase, comatii şi sclavii ce-l însoțeau pe 
Burrennus fugiră în pădure, iar tarabostele rămase 
înconjurat numai de gardă. Era tocmai ceea ce dorea 
Oroles, să evite cît mai mult vărsarea de sînge şi 
supărarea celor doi regi ai ținuturilor ce se învecinau. 
Făcu în aşa fel mişcările cu oamenii săi, încît opri 
încercuirea adversarului, lăsă un loc pe unde acesta să 
poată fugi. În cîteva clipe Burrennus şi garda sa pieriră 
în desişuri. Era mulţumit că totul se desfăşurase astfel, 
ceea ce avea să urmeze era treaba celor doi regi, ei se 
puteau război sau împăca, pedepsind pe vinovat. Pînă 
seara Oroles urmări cetele lui Burrennus, nu se opri 
decit cînd le văzu alungate de pe moşia sa. Noaptea se 
odihni la stîna arsă, pe care baciul Rostris şi ciobanii se 
apucaseră să o refacă încă din cursul zilei. 

În dimineaţa următoare tarabostele porni înapoi 
spre Tibiscum, după ce lăsă pentru un timp o ceată de 
comati luptători care să apere stina şi turmele. Mergea 
în pasul calului, avîndu-l alături pe Comosicus. Nu-şi 
oprise feciorul de a-l însoţi, avea grijă să-l călească în 
luptă. Se gindea la ceea ce va spune regele cînd va 
auzi de cele petrecute. 


— Tată, cît este de mare neamul dacilor? rupse 
băiatul tăcerea, apropiindu-se cu calul. 

Tarabostele tresări, scos din ginduri. Răspunse, 
privindu-şi feciorul mirat: 

— Mare... mai mare decit al tuturor neamurilor 
care îl înconjoară. Dar de ce mă întrebi? 

— Nu înţeleg un lucru, aud vorbindu-se cînd de 
daci, cînd de geţi, sîntem două neamuri care vorbesc 
aceeaşi limbă? Asta am auzit-o de la sclavul grec care 
m-a învăţat să scriu şi să citesc. Dacă nu murea aşa de 
repede, aflam mai multe de la el. 

— Nu, feciorul meu, dacii şi geții sînt acelaşi neam, 
despre care străinii vorbesc folosind nume diferite. Am 
auzit şi eu de la rege, cică grecii ne numesc mai mult 
geţi, pe cînd romanii ne spun daci. 

— Pai, tată, dacă sîntem un singur neam, care este 
aşa de mare, de ce peste daci sînt mai mulţi regi? 

— Asta e slăbiciunea noastră, feciorule — şi aş 
spune prostia noastră. Am ajuns să ne batem între noi. 
Neamul mare al dacilor cuprinde multe triburi, cele 
dintr-un ţinut s-au unit şi fiecare are un rege. Aşa se 
face că peste daci sînt mai mulţi regi. Dar neamul 
dacilor nu este numai atit cit se găseşte acum sub 
stăpînirea regilor, mai sînt mulţi fraţi de-ai noştri 
supuşi unor neamuri vecine care le-au cotropit 
pămîntul. 

— Şi regele nostru, Burebista, se împacă aşa, se 
mulţumeşte să fie căpetenie numai peste o mînă de 
daci? 

— Nu pot să-mi dau seama ce nutreşte el în 
suflet... Tarabostele tăcu. În faţă se deschidea o vale 
adîncă. 

Strînse frîul calului şi începu să coboare. 

Cetatea Arcidava era aşezată pe o colină rotunjită 
de ape de-a lungul vremurilor, marcînd un loc singular 
în larga şi întinsa vale a rîului al cărui nume, pierdut în 
negura trecutului, a fost acela de Apus Flumen?. Nu se 
ştia de cînd, moşnegii o povesteau doar ca pe o 
legendă, spuneau că marele mamelon ce susţinea 
cetatea ar fi fost înălţat de oameni, de captivii aduşi de 
o căpetenie dacă de dincolo de Dunaris, faptă săvirşită 
în timpuri străvechi. Ceea ce cunoşteau fără îndoială 
cei mai bătrîni, mulţi apucaseră să o vadă, era faptul 
că în acel loc se pomenise o cetate de lemn, construită 
din bîrne de o grosime ce uimea, însă tatăl regelui 
Burebista, care se numise tot Burebista, adusese un 
constructor dintr-o cetate de pe ţărmul Pontului Euxin 
şi-l însărcinase să dea focului pe cea veche şi să 
zidească în locul ei alta din piatră, mai încăpătoare, 
mai impunătoare şi mai rezistentă la atacuri din afară. 
Era înconjurată de ziduri groase din blocuri de piatră 
bine fasonate, între care se înălţau din loc în loc turnuri 
de apărare şi de pază, iar curtea frumos pavată cu 
lespezi netede. Între ziduri erau mai multe clădiri: cea 
mai arătoasă servea de locuinţă regelui, alături de 
aceea din care se purtau treburile ţării, una ce avea 
destinaţia de cazarmă pentru gardă, alta cu chiliile 
pentru sclavii slujitori ai curţii, veneau apoi magaziile, 
iar mai departe grajdurile. La poalele colinei, jur- 
împrejur, se înşirau casele căpeteniilor militare şi civile, 
acelea ale comatilor legaţi de moşia cetăţii de scaun a 
regelui, ale negustorilor străini aşezaţi pe acele 
meleaguri, precum şi magaziile, atelierele şi saivanele 
regale. La  Arcidava avuseseră reşedinţa toate 


€ Caraşul 


căpeteniile ce fuseseră regi ai dacilor din acel ţinut în 
vremuri ce se pierdeau în negura trecutului. 

Casa în care locuia regele era întocmai ca aceea a 
unui arhonte bogat dintr-o cetate greacă de pe ţărmul 
Pontului Euxin sau chiar de la Atena. Pe vremea cînd se 
construise cetatea prea puţini romani se încumetau să 
ajungă pînă acolo. Dar mai era o piedica, dacii se 
temeau de Roma, ale cărei legiuni pătrunseseră mult 
în Tracia. În anul Romei 679”, generalul C. Screbonius 
Curio, guvernatorul Macedoniei, făcuse o expediţie 
pînă la Dunaris, oprindu-se la cetatea SingidunumE. 
Acea înaintare a romanilor îl neliniştea pe regele 
Burebista, puterea Romei putea deveni un pericol 
pentru daci. Singur, în încăperea din care conducea 
treburile ţării, se gindea îngrijorat la trecut şi viitor. Ce 
vor face dacii, aflaţi sub mai mulţi regi, în faţa 
puhoiului de legionari trimişi de Roma? Neamul dacilor 
era mare, populaţia, vorbea aceeaşi limbă pe o 
întindere uriaşă, de la răsărit la Tyras? pînă la apus de 
Pathissus, iar la miazăzi pînă la munţii Haemus". 
Vedea nenorocirea în împărăţia lor, erau numeroase 
triburi: în partea de răsărit trăiau piefigii, costobocii, 
carpii, tirageţii, în ţinutul dintre munţi — ratacensii, la 
miazăzi — siensii şi burii... Nu mai continuă să le nu- 
mească în gind, ştia că erau multe, unele nici nu-i 
veneau în minte. Se înfioră şi se mişcă în scaun. Pentru 
ce să fie mai mulţi regi, dacă exista un singur popor? 
Dar nu reprezentau întregul neam numai dacii ce 
aveau căpetenii regi, mulţi alţii se găseau sub 
stăpînirea unor străini veniţi de aiurea: la răsărit — 
bastarnii şi sarmaţii, la apus — celții şi scordiscii, iar la 


7 Anul 74 î.e.n. 
5 Belgrad 

° Nistru 

1 Balcani 


miazăzi — odrişii. Dacă la toţi aceştia îi mai adăuga pe 
romani, îşi dădea seama că poporul dac se afla în pri- 
mejdie. Alta ar fi situaţia, dacă toate triburile dace s-ar 
uni şi-ar arunca înapoi dincolo de hotare pe străinii 
cotropitori, murmură săltîndu-se în picioare. Regii daci 
în loc să se unească şi să apere pămîntul pe care 
poporul dac este stăpin se bat între ei din pricini 
mărunte, continuă oftînd. În primii ani ai tinereţii 
fusese trimis de tatăl său la Roma, stătuse acolo mai 
mult timp. li explicase odată sclavul înţelept, pe care îl 
cumpărase pentru a-l învăţa să scrie şi să citească 
limba romanilor, că politica dintotdeauna a Senatului 
roman faţă de popoarele vecine a avut la bază 
dictonul: Divide et impera". Inţelegea acum că în cazul 
dacilor numai era nevoie de nici o acţiune politica a 
Romei pentru a-i împărţi, puteau fi bătuţi pe rînd şi 
stăpiîniţi uşor. Gîndul său alergă spre Marele preot. Pînă 
atunci singurul lucru ce-i unise spiritual pe daci, le 
menţinuse trează conştiinţa că formau un singur 
popor, fusese credinţa în Marele zeu Zamolxis, 
ascultarea de Marele preot şi prosternarea în faţa 
Marelui altar de pe muntele sfînt Kogaionul, în zilele de 
mari sărbători, cînd se aducea Marea jertfă. Se apropie 
de fereastră clătinînd capul şi zimbindu-şi în barbă. 
Făcuse o descoperire: acela care îi va uni pe daci într-o 
singură ţară nu-i va putea conduce uşor, decît dacă ar 
fi ajutat de Marele preot. Kogaionul nu se găsea în 
ţinutul pe care îl stăpinea el, ci în cel vecin, al cărui 
rege era Duras, iar acum nici nu aveau un Mare preot, 
pregăteau alegerea altuia în locul bătrînului împovărat 
de ani, pe care zeul cel mare îl chemase la el, sus în 
cer. De va fi să pornească lupta de unire a tuturor 
dacilor într-o singură ţară, va trebui să înceapă întîi cu 

Duras, fie să-l învingă, fie să-l facă ajutor la 
conducerea poporului, apoi să pună pe Kogaion un 
Mare preot care să fie în totul alături de rege. Toate 
aceste reflecţii îi intensificau înfiorarea, totul părea 
ceva prea frumos, vedea cu mintea Dacia mare, cu un 
singur rege, iar pe Marele preot alături de el, o Dacie 
mai puternică decit toate ţările vecine, care nu se va 
speria de puterea Romei. De talie mijlocie, arăta potolit 
în mişcări, dar cu privire ce săgeta. Nimeni nu bănuia 
că sufletul său era ca un vulcan gata să arunce flăcări 
şi lavă. Barba şi pletele, blonde, crescute în voie, 
dădeau capului său o înfăţişare ce se asemăna cu 
aceea a haiducului pornit să lupte împotriva lăcomiei şi 
nedreptăţii. Dogoarea ce-i mocnea în inimă îi menținea 
o stare de frămintare ce nu se potolea niciodată. De 
cînd era rege, scordiscii — vecinii dinspre Pathissus — 
nu i-au dat pace, iar de cînd romanii au ajuns pînă la 
Dunaris, îngrijorarea despre soarta dacilor nu-l mai 
părăsise. Dacă ar avea un ajutor în care să se 
încreadă, ar porni lupta de unire a dacilor. Cine ar 
putea să fie pus Mare preot? Poate că acolo, pe 
Kogaion, Duras va şi fi ales unul şi pregătea Marea 
adunare a capnoboţilor!? pentru a-l unge ca trimis al 
Marelui zeu printre daci. Din nou scutură capul şi se 
apropie de fereastră, copleşit parcă de o mare 
greutate, de neputinţă şi de îndoială: dacă noul Mare 
preot, prin capnoboţii săi, va îndirji poporul împotriva 
sa? Ei,  capnoboţii, puteau umbla pretutindeni, 
stringeau luptători — preoţii aveau o oaste a lor — 
judecau peste capul regilor, pedepseau, întemniţau, 
omorau. Ţara sa era mică, se întindea de dincolo de 
Tapae pînă aproape de apa Pathissusului, între Dunaris 

şi Maris”, iar aceea a lui Duras mai mare, cuprindea 
între hotarele ei mai mulţi daci, lupta cu el ar fi fost 
inegală, greu de purtat, cu puţini sorţi de izbîndă. Totul 
ar fi stat în ajutorul capnoboţilor, al Marelui preot, în 
armata preoţilor. Nu simţi cînd se deschise uşa, auzi 
numai o şoaptă: 

— Tata este singur. 

Se întoarse şi văzu fetele. Pentru el Carpina şi 
Serena erau soarele, viaţa. Ciţi băieţi îi dăruise Theia, 
regina, toţi fuseseră luaţi de marele zeu încă din faşă. 
Faţa sa se lumină, pentru ele nu era niciodată 
îngrijorat, împovărat. De cite ori le privea era copleşit 
de un sentiment de mîndrie şi miîhnire: de miîndrie, 
pentru frumuseţea şi vioiciunea lor; de mihnire, pentru 
că Zamolxis nu se îndurase să-i lase nici un fecior, care 
să-l urmeze în cetatea de scaun. Spunea deseori în 
glumă, celor ce nu se abţineau să le admire cu mur- 
mure de uimire, că fata cea mică, Serena, cu părul 
blond de nuanţă mai închisă, cu irizaţii spre castaniu, 
fusese născută la umbră, iar despre cea mare, Carpina, 
cu parul de culoarea frunzelor îngălbenite la început de 
toamnă, că fusese adusă de zei la lumina vie a soarelui 
de primăvară, în rest, fetele aveau multă asemănare: 
aceeaşi talie de înălţime potrivită, la fel de repezi în 
mişcări, cu feţele ovale şi nasurile uşor săltate în vînt, 
iar ochii ca cerul senin. Cine le privea bine observa că 
faţa Carpinei aducea către forma rotundă, iar aceea a 
Serenei părea mai prelungă. Se apropie de ele şi le 
strînse la piept cu dragoste. 

— Ce doresc fetiţele mele dragi? 

— Tată, ne-a trimis mama. A venit iarăşi 
negustorul acela grec de la Tomis... A adus lucruri 

minunate... Ne dai voie să cumpărăm ceva? îndrăzni 
Carpina. 

— Cum să cumpăraţi, voi vreţi să mă sărăciţi? şopti 
în glumă, îndepărtindu-le de la piept şi privindu-le cu 
căldură părintească, apoi le strînse din nou. 

— Tată, tu aşa faci întotdeauna!... murmură 
Serena. 

— Vă dau voie să luaţi tot ce doriţi, dacă îmi 
promiteţi ceva... 

— Orice, tăticule! rostiră amîndouă. 

— Acum sînteţi destul de mari, vă pot vorbi ca unor 
fete care în curînd vor porni în viaţă alături de bărbaţii 
care le vor fi soţi. Vreau să-mi faceţi legămiînt ca mă 
veţi asculta, veţi îndeplini voia mea, păstrind 
convingerea că tatăl vostru ţinteşte în egală măsură 
binele fiicelor sale, al ţării şi al întregului popor dac. 

Carpina se grăbi să dea răspunsul: 

— Da, tată, mă leg! Nu eşti tu tăicuţul meu drag? 

— Şi eu, tată! Nu voi ieşi niciodată din cuvîntul tău! 
murmură Serena. 

— Aşa-mi place! Am două fete cuminţi. Spuneţi-i 
mamei că are voie să vă cumpere orice doriţi! 

Uşa se deschise printr-o mişcare scurtă şi din prag 
şeful gărzii rosti cu supunere: 

— Mărite rege, un preot, spune că se numeşte 
Deceneu, cere să intre să-ţi vorbească! li dăm voie? 

— Plecaţi, fetelor! Da, îl primesc, să vină! răspunse 
stăpinit de curiozitate, alergind cu mintea către 
Kogaion, unde urma să fie ales un nou mare preot. 

Preotul intră sfios, aplecîndu-se cu supunere în faţa 
regelui: 

— Mărite rege, mă rog Marelui zeu Zamolxis să-ţi 
dea sănătate şi viaţă lungă, pentru propăşirea dacilor! 
Pe mine nu mă cunoşti, Mărite rege, nici n-ai de unde. 


Sînt un umil preot al cultului lui Zamolxis, trimis de pe 
Kogaion din fragedă tinereţe să învăţ cele ce ştiu alte 
popoare despre lume, despre pămînt şi cer, despre zei, 
viaţă şi moarte. Mă numesc Deceneu. Precum vezi, nu 
sînt prea în vîrstă, deşi peregrinarea a lăsat pe faţa 
mea unele semne de îmbatrînire înainte de vreme. 

— Fii binevenit, Deceneu! După modul cum 
vorbeşti bănuiesc că voi afla multe lucruri noi de la 
tine, iar ca dovadă că nu-ţi voi grăbi plecarea, voi cere 
să ne aducă o măsură cu vin şi două cupe. 

Avea în faţă un bărbat destul de tînăr, cu mantie 
largă de preot pe umeri, veche, prăfuită, semn că 
venea de la drum lung. Era slăbuţ, puţintel la trup, cu 
privire arzătoare şi înfăţişare de ascet. Părul blond- 
roşcat îi cădea pe umeri în şuviţe răvăşite, iar în ochii 
albaştri, limpezi, avea o lucire ce-i dădea un aer de 
profundă meditaţie. Barba rară, strînsă într-un smoc 
îngust sub bărbie, îi prelungea faţa, accentuîndu-i 
slăbiciunea de schimnic. 

— Mărite rege, Marele zeu aranjează lucrurile ca 
ele să corespundă cu soarta oamenilor, cu aceea ce le 
este dat să săvirşească. Incă de cînd mă aflam la Delfi 
îmi pusesem în gind ca, înainte de a mă înapoia pe 
Kogaion, să trec pe la tine; nu bănuisem că în drumul 
meu voi fi rugat cu insistenţă să fac acest lucru. Am 
plecat de la Atena cu o corabie care venea la 
Dionysopolis!*, cetatea de pe ţărmul Pontului Euxin... 

— Acolo l-ai întîlnit pe Acornion... 

— Da, Mărite rege. M-a dus la el stăpînul corăbiei. 
Cînd a auzit că vin în Dacia s-a bucurat. Mi-a vorbit cu 
multă însufleţire despre tine, spunea că tu eşti o 
speranţă pentru ei, pentru greci, căci o Dacie puternică 

va ţine piept Romei şi, cu ajutorul zeilor, Elada lor va 
scăpa de jugul roman. 

— Ai spus că el te-a îndemnat să treci pe la mine... 
De ce? Acornion este omul meu de încredere, prin el 
aflu ce se mai petrece la Roma şi prin alte părţi. 

— Intocmai, Mărite rege! El se înapoiase de curînd 
de acolo. După cîte am înţeles, este nu numai un bogat 
negustor, ci şi un isteţ om de legătură, ştie să se 
descurce în afacerile politice. Mi-a povestit ce s-a 
întîmplat la Roma, de curînd, şi m-a rugat ca tot ce aflu 
de la el să-ţi aduc la cunoştinţă. Timp de doi ani 
Senatul roman a fost în panică. Spunea că un gladiator 
din Capua numit Spartacus, de neam trac, a reuşit să 
pornească o răscoală. A strîns cetele de sclavi fugiţi de 
la ferme, ce stăteau ascunşi prin păduri, şi, ajutat de o 
mulţime de gladiatori, a format o armată puternică, a 
purtat lupte şi a înfrînt multe legiuni romane, punînd în 
pericol Roma şi statul roman. Văzindu-se în faţa unei 
primejdii atit de mari, Senatul a însărcinat pe unul din 
cei mai înverşunaţi duşmani ai sclavilor, pe generalul 
Licinius Crassus să ducă războiul cu Spartacus. Arun- 
cînd în luptă o armată de zece legiuni, l-a înfrînt; pe el 
şi pe căpeteniile ce l-au ajutat i-a prins şi i-a răstignit 
de-a lungul unui drum numit via Appia de la marginea 
Romei. Dar sacrificiul celor ce s-au răsculat n-a fost 
fără folos: lipsa de sclavi, provocată de decimarea lor 
după înfrîngere, a forţat pe marii fermieri să împartă 
pămîntul în loturi mici, să-l dea plebeilor să-l 
muncească, şi să-şi ia o parte din recoltă, sau, în 
schimbul unei plăţi, în fiecare an. 

— Aşadar, Roma este acum ca un urs bolnav care 
îşi linge rănile, murmură regele, apoi continuă, 
satisfăcut că făcuse o descoperire: aşa cum fermierii 
romani au dat pămînt plebeilor, la fel am putea încerca 


şi noi, tarabostii să-l dea comatilor şi să primească 
ceva în schimb. Acum comatii muncesc ca nişte robi pe 
moşiile lor. Îţi mulţumesc pentru vestea adusă, voi 
continua să mă mai gîndesc la asta. După ce mai 
sorbim cîte o cupă de vin, aş vrea să-mi vorbeşti 
despre tine. Noi, dacii, nu prea avem oameni învăţaţi. 

Preotul se săltă de pe scaun şi îşi potrivi mai bine 
mantia, apoi se aşeză la loc. 

— Mărite rege, nu mi-e ruşine să-ţi spun că nu prea 
sînt prieten cu vinul, şi nici cu altă băutură, în afară de 
apa limpede de izvor. Am călătorit mult — la Atena, 
Delfi, Olimp, Alexandria Egiptului — şi am învăţat 
multe. Am ascultat prelegeri ale unor filozofi pe care îi 
socotesc mai presus decit zeii. Dacă ai cunoaşte, 
Mărite rege, ce comori de înţelepciune au lăsat lumii 
cîţiva învăţători de-ai lor, de care n-ai avut de unde să 
auzi: Pitagora, Aristotel, Socrate, Platon, Arhimede, 
Hipocrate, ai privi oamenii şi viaţa cu alţi ochi. Pentru 
asta mă simt nu numai preot, ci şi geometru, filozof, 
retor şi vraci — am învăţat să vindec unele suferinţe 
ale omului. Să nu te mire, Mărite rege, cele ce auzi, 
sînt preot al cultului lui Zamolxis, însă să ştii că în 
adîncul sufletului meu am ajuns să înţeleg că nu are 
nici un sens să crezi în puterea vreunui zeu — zeii sînt 
plăsmuiri ale minții omeneşti. Nutresc în mine 
convingerea că tot ce se petrece în jurul nostru 
purcede de la oameni, în sufletele lor sălăşluiesc în 
egală măsură răutatea şi bunătatea. M-am înapoiat în 
Dacia cu pornirea de a istovi zbătindu-mă să îndrept 
oamenii pe drumul cel bun, al înfrăţirii, întrajutorării, 
milosteniei. La noi, Mărite rege, numai credinţa în 
Marele zeu şi limba ce o vorbim fac să se ştie că există 
un numeros neam al dacilor. M-am întrebat adesea, în 
clipele mele de meditaţie chinuită: de ce să nu fie o 


singură ţară, o Dacie Mare, a tuturor dacilor? Acesta 
sînt eu, plăpindul Deceneu, preotul modest al Marelui 
zeu, aşa m-am înapoiat după atita peregrinare prin 
lume. 

Regele îl privea cu ochii înflăcăraţi, în sufletul său 
se pornise o răscolire pe care nu şi-o mai putea stapini. 
Se săltă de pe scaun, se apropie de el şi-l îmbrăţişa, 
rostind tulburat: 

— Ce putere a cerului te-a îndemnat să-mi vorbeşti 
astfel? Parcă ai fi sălăşluit în inima mea. De mult sînt 
chinuit de tot felul de gînduri. Dacii se cade să fie uniţi, 
să trăiască într-o singură ţară. Poporul trebuie pus să 
înveţe, să scrie şi să citească, să înalțe cetăţi 
puternice, să fie îndemnat să facă negustorie, să 
prindă curaj pentru a ieşi în lume, să cutreiere mările şi 
ţările. De mult visez să fac o Dacie Mare, care să 
stringă la sînul ei toate triburile dacilor, tot neamul ce 
se întinde spre răsărit dincolo de Tyras, pînă la apus, 
dincolo de Pathissus, şi de la munţii păduroşi din 
miazănoapte pînă la poalele Haemusului ce se lasă la 
miazăzi. Pentru a desăvirşi acest vis am nevoie de un 
ajutor energic, de un bun sfetnic, şi acesta n-ar putea fi 
decit Marele preot. Tu, Deceneu, tu plăpîndul preot 
care porţi în suflet atîta învăţătură şi înţelepciune vei fi 
sfetnicul meu. Tu, ca Mare preot, vei îndemna poporul 
la unire, învăţătură şi cumpătare. Noi amîndoi vom 
înălța pe Kogaion un mare sanctuar al dacilor şi vom 
construi o puternică cetate de scaun, dar pentru asta 
trebuie să mergem acolo. Cu tine alături de mine, voi 
porni lupta! Nu se poate ca poporul să nu fie dornic de 
unire. 

Preotul se ridică şi se trase cîțiva paşi înapoi. Era 
palid. Murmură: 


— M-ai copleşit de tot, Mărite rege! N-am bănuit că 
venind încoace calea destinului meu va fi alta. Sînt 
gata din tot sufletul să te urmez, dar nu ca Mare 
preot... 

— Dacă cineva vede în ce parte este binele, 
trebuie să aibă şi puterea să-l săvirşească. Cînd eu voi 
ajunge să fiu rege şi peste ţinutul în care se află 
Kogaionul, tu vei deveni Marele preot al Marelui zeu 
Zamolxis! La venire ai spus că Zeul cel mare aranjează 
lucrurile ca ele să corespundă cu destinul oamenilor, 
cu ceea ce le este dat să săvirşească. El, Zamolxis, ţi-a 
îndreptat drumul încoace, el l-a îndemnat pe Arconion 
să te folosească drept trimis al său. 

Regele tăcu adînc tulburat. Umplu cupele şi-l 
îndemnă pe preot să bea. Chemă apoi pe căpetenia 
gărzii: 

— Să pregătiţi cea mai bună încăpere pentru 
odihna acestui preot! Va fi găzduit la noi mai multe 
zile. 

— Mărite rege, tocmai vroiam să intru, a venit 
tarabostele Oroles, mi-a spus că vrea să-ţi vorbească 
neîntirziat. 

Preotul se îndreptă spre uşă. 

— Stai, Deceneu, e bine să auzi şi tu ce-mi spune 
tarabostele. Nu eşti de astăzi înainte sfetnicul şi 
ajutorul meu? 

Oroles intră şi se închină în faţa regelui cu 
supunere. 

— Mă rog Marelui Zamolxis pentru sănătatea ta, 
Mărite rege! salută el cu faţa împietrită, lucru ce-l miră 
pe Burebista, copilăriseră doară împreună, întotdeauna 
tarabostele intra la el în plină vervă. Mărite rege, s-a 
petrecut ceva care te va supăra mult, dar nu puteam 
să fac altfel, nu era vreme să aştept încuviințarea ta: 


tarabostele Burrennus cu oamenii săi a năvălit pe 
moşia mea, iar eu i-am răspuns cum se cuvenea, l-am 
lovit şi alungat! 

— Nu înţeleg de ce a făcut asta, poate că a fost în- 
demnat de regele său, de Duras?!... 

Tarabostele povesti tot ce se întîmplase, de cînd 
ciobanii lui Burennus îi furaseră o turmă, pînă la 
încercuirea şi alungarea cetelor acestuia pornite să-i 
atace cetatea. 

— Şi din asta tu ai rămas aşa de speriat, Oroles? 
Crezi că se va pregăti să te lovească iarăşi? 

— Eu, Mărite rege, nu mă tem de el. ingrijorarea 
mea este alta: mă întreb dacă regele Duras nu va porni 
un război împotriva ta. 

— Fii liniştit, taraboste, cred că nu se va încumeta 
el să facă asta, numai dintr-atit. Totuşi se cade să fim 
cu băgare de seamă. Doar s-au mai văzut certuri şi 
hărţuieli între doi taraboşti vecini şi nu s-a ajuns la o 
luptă între regii lor. Vezi că nu m-am supărat? Uită şi tu 
necazul. Ţi-a ars stina, dar vei face alta mai frumoasă 
şi mai mare. Acum priveşte pe omul acesta. Este preot 
de-al Marelui zeu. Îl vezi? Pe cît arată de puţintel la 
trup, pe atit este de mare la minte. El va fi ajutorul şi 
sfetnicul meu. Se numeşte Deceneu. Şi tu, Oroles, vei 
fi alături de mine, în tine am multă încredere. Va veni o 
răscolire ca o furtună, vom alerga, vom lupta, nu vom 
cunoaşte odihna, apoi peste toată Dacia se va întinde 
linştea, propăşirea, înfrăţirea! 

Tarabostele îl privea mirat, nu înţelegea ce voia să 
spună, mintea nu-l ajuta să iasă în calea gîindurilor 
regelui, îl bucura numai însufleţirea cu care vorbea. 
După ce regele tăcu, se întoarse spre preot şi se 
prosternă: 


— Mă plec în faţa unui trimis al Marelui zeu pe 
pămînt. Eu întotdeauna privesc pe cel ce este preot ca 
şi cum ar fi Mare preot. Rugămintea mea ar fi ca atunci 
cînd porneşti de la Arcidava spre Kogaion, să-mi faci 
cinstea să te opreşti citeva zile la cetatea mea, 
Tibiscum. Aş vrea să-mi vezi feciorul şi să-mi dai o 
povaţă. 

După trei zile, preotul Deceneu plecă spre 
Kogaion. Începuse vara, cu vreme frumoasă şi căldură 
multă. Regele se frămîntase mult în căutarea unei căi 
pe care să pornească în aşa fel, încît pînă la capătul ei 
să înfăptuiască marea unire a dacilor într-o singură 
ţară. Cele petrecute între tarabostii Oroles şi Burrennus 
puteau constitui un pretext pentru a năvăli cu oastea 
în ţinutul regelui Duras, a cărui cetate de scaun era 
Sargedava, în apropiere de Kogaion, însă nu voise să-l 
folosească, îşi dădea seama că începutul trebuia să-l 
facă după o pregătire bine chibzuită, cu mulţi sorţi de 
izbîndă. Duras ar fi putut să ridice împotriva sa şi alte 
căpetenii — pe ceilalţi regi ai ținuturilor dace — şi, cum 
pe pămîntul stăpiînit de acesta se afla şi Kogaionul, 
exista pericolul ca împotriva oastei sale să lupte şi 
cetele preoţilor şi capnoboţilor, deşi un mare preot încă 
nu fusese ales în locul bătrînului ce fusese luat de 
Marele zeu. Mai era apoi o primejdie, din partea 
scordiscilor: ştiindu-l pornit cu oastea spre răsărit, ei 
puteau năvăli dinspre apus, prădînd şi arzînd satele 
vecine cu hotarul lor. Tot aşa se temea că va face şi 
regele Cotiso, ce stăpînea ţinutul dac de la miazăzi de 
Muntele cel Mare, el s-ar fi putut arăta gata să sară în 
ajutorul lui Duras, înaintînd cu oastea de-a lungul văii 


Dunarisului pînă la Arcidava. Şi totuşi Burebista îşi 
dădea seama că momentul era prielnic, în marea 
acţiune ce o întreprindea, Roma nu l-ar fi putut stînjeni, 
acolo răscoala lui Spartacus era încă proaspătă, iar 
războiul civil încă se continua. Nu se îndoia, ştia că 
romanii n-ar fi privit cu ochi buni întemeierea unui 
singur stat al dacilor, mare şi puternic. Hotărtirea o 
luase după ce stătuse mult de vorbă cu un bătrîn 
înţelept, care se pricepea ca nimeni altul să dreseze 
caii pentru călărie şi pentru luptă. li spusese ce gînduri 
nutrea, în ce stare de frămîntare chinuitoare se găsea, 
iar acesta îl îndemnase: 

— Trebuie să încerci, Mărite rege! în orice lucrare 
mare e bine să se înceapă printr-o încercare, păstrînd 
grija de a putea da înapoi oricînd. Eu, cînd dresez un 
mînz, întîi încerc şi, dacă văd că este prea zburdalnic, îl 
mai las, aştept să mai crească. Incercînd, îţi dai seama 
de greutăţile ce-ţi stau în cale, de curajul şi hotărîrea 
celui pe care vrei să-l faci să ţi se supună. Să ştii că şi 
calul cînd te poartă călare înseamnă că a învăţat să te 
asculte, se teme de puterea ta. Eu, Mărite rege, n-aş 
vrea decît ca Marele zeu să-mi dea zile numai pînă văd 
o Dacie a tuturor dacilor. Şi să mai ştii un lucru: cînd 
pretutindeni se va întinde printre daci vestea că vrei 
să-i uneşti, te va urma întreg poporul. Incearcă, Mărite 
rege! 

Cuvintele acelui bătrîn fuseseră ca o scînteie care 
aprinde un foc ce nu mai poate fi stins! Pornise pe 
Oroles la regele Duras, în cetatea Sargedava. Trimisul 
său fusese primit cu răceală. Abia începuse să 
povestească cele întimplate, cînd Duras îi strigase de 
răsunase încăperea: 

— Minţi, taraboste Oroles! De mult Burrennus a 
venit şi mi s-a plins că ciobanii tăi i-au atacat stina, i-au 


dat-o pirjolului şi s-au retras luîndu-i două turme. 
Pornind să-şi ia oile înapoi, prin asta el nu a făcut o 
faptă de război împotriva ținutului stăpinit de 
Burebista, ci să-ţi ceară socoteală pentru cele săvirşite 
de oamenii de la stîna ta. Tu, în loc să potoleşti 
lucrurile, l-ai împresurat şi ai dat o adevărată bătălie. 
Spui că regele Burebista îl cere pe Burrennus pentru a-l 
judeca şi pedepsi, dar eu ca rege al său nu mă pot 
învoi la asta. Dacă este cineva în drept să-l ceară pe 
vinovat, acela sînt eu! Eu aş putea să te cer pe tine, 
căci de la tine a pornit totul! 

Tăcuse un timp, încropind un zîmbet rece, 
săgetîndu-l pe taraboste cu privirea, apoi continuase 
satisfăcut ca de o descoperire mare: 

— Dar de ce să te mai cer, taraboste Oroles, dacă 
te am în mîna mea? Te voi reţine la Sargedava pînă ce 
pe Kogaion capnoboţii vor alege un nou Mare preot; 
după aceea te voi da judecății lui Zamolxis în faţa 
Marelui altar. 

Tarabostele fusese zguduit de un fior, sfîrşitul nu 
putea fi decit moartea. Cel judecat pe Kogaion era 
aruncat în sulițe: dacă murea îndată ce trupul îi era 
străpuns, însemna că nu fusese vinovat; în celălalt caz, 
în timp ce victima se zbătea în chinuri, un capnobot îi 
dădea cîteva lovituri cu spada scurtindu-i suferinţa, 
luîndu-i viaţa. Intotdeauna poporul dac se îngrozise de 
dreptatea preoţilor, deşi ei continuau să susţină că aşa 
era voia marelui zeu. 

Preotul Deceneu, aflat pe Kogaion, auzise de la un 
capnobot că în faţa marelui altar va fi judecat 
tarabostele Oroles, îndată ce va fi ales marele preot, şi 
se grăbise să trimită vestea regelui Burebista. Preotul 
era hotărît să împiedice pe orice cale săvirşirea 
dreptăţii lui Zamolxis, pe care în conştiinţa sa o 


socotea drept un mod necinstit de a pedepsi al 
capnoboţilor. În cazul lui Oroles, răzbunarea ar fi venit 
din partea regelui Duras. Lucrurile luaseră o 
întorsătură la care Burebista nu se aşteptase: Duras îl 
înfrunta, făcuse gestul de a-l reţine şi da judecății pe 
Oroles pentru o faptă de care era sigur că nu este 
vinovat. Acesta ar fi fost pentru el un al doilea motiv, 
mai puternic, de a simula că era hotărit să pornească 
războiul; ar fi fost încordarea maximă în încercarea la 
care îl îndemnase bătrinul dresor de cai. Zvonul de 
război între Burebista şi Duras se întinse pe la toate 
cetăţile taraboştilor şi prin toate satele. Se aflase şi 
cauza înfruntării dintre cei doi regi. De-a lungul 
cărărilor, riurilor şi văilor alergau călăreţi anunţind 
comatii să se adune la cetatea tarabostelui lor, 
pregătiţi de luptă. Şi, în mare grabă, tarabostii se 
adunară cu cetele la cetatea de scaun a regilor lor. 
Pornite de la Arcidava şi Sargedava cele două oşti se 
întîlniră şi se opriră de o parte şi de alta a curmăturii 
numită Poarta de Fier, dincolo de Tapae, locul de unde 
drumul începea să coboare spre cîmpia largă ce se 
deschidea la poalele Muntelui cel Mare. Incercarea 
urmărită de regele Burebista era către sfîrşit: dacă 
Duras ataca, trebuiau lăsate armele să vorbească, însă 
acesta nu se încumeta să pornească lupta, aştepta. 
Tabăra lui Duras era aşezată pe o colină, la mică 
depărtare de drumul ce cobora cu şerpuiri largi spre 
Tapae. El nu-şi găsea liniştea, începuse să se îndoiască 
de cele spuse de tarabostele Burrennus şi de vinovăția 
tarabostelui  Oroles.  Cunoştea  apucăturile lui 
Burrennus, auzise de faptele sale săvirşite în timpul 
chefurilor şi de asprimea ce o dovedea faţă de comatii 
legaţi pe viaţă de moşia sa, însă îi era greu să mai dea 
înapoi. Stătea pe trunchiul unui copac doborit de 


furtună, frămîntat de ceea ce va urma. Îl mira şi faptul 
că iscoadele aduseseră vestea că în tabăra lui 
Burebista nu se vedeau pregătiri de luptă. Pe tot plaiul 
erau împrăştiaţi tarabostii înconjurați de cetele lor de 
luptători. li atrase atenţia o mişcare dinspre drum, apoi 
văzu una din străji apropiindu-se în fugă: 

— Mărite rege, un preot — spune că se numeşte 
Deceneu — cică vrea să-ţi vorbească. 

Porunci să-l aducă. Se gîndi că poate pe Kogaion 
capnoboţii reuşiseră să aleagă pe unul dintre ei mare 
preot şi că oastea preoţilor ar putea interveni în 
încordarea ce se crease între el şi Burebista. 

— Mă rog Marelui zeu pentru sănătatea ta, Mărite 
rege! salută preotul apropiindu-se. Sînt un umil preot 
al lui Zamolxis, care nu şi-a mai putut stăpîni inima, 
văzînd ca doi regi daci vecini au strîns oaste şi sînt 
gata să se înfrunte cu armele. Mărite rege, destinul 
fiecărui om şi al întregului popor este sorocit de Marele 
zeu şi ce este dat să vină nu poate fi zădărnicit nici de 
tine, nici de regele Burebista. 

— Tu eşti Deceneu, preotul acela care a umblat 
departe pe alte meleaguri? Ai văzut cetăţi şi noroade, 
ai cunoscut credinţe în alţi zei şi ai ascultat învăţăturile 
înţelepţilor de pe acolo? 

— Eu sînt, Mărite rege! Am umblat mult, am văzut 
multe şi am învăţat cite ceva de la geometri, filozofi şi 
retori... Se petrec în lume fapte, Mărite rege, încît te 
uimeşti că ele sînt făcute de oameni, nu poţi să înţelegi 
cum pot sta alături atîta bunătate şi atita răutate. 

Regele asculta, măsurîndu-l cu privirea pe preotul 
puţintel la trup, care dovedea multă învăţătură şi 
înţelepciune. Dar şi preotul vorbea fără grabă, 
cercetindu-l pe rege, ca şi cum se străduia să-i 
pătrundă în suflet. Avea în faţă un dac tînăr, cu pletele 


şi barba blonde, ca oricare altul din rangul taraboştilor, 
cu cămaşa încreţită la git, acoperită de un pieptar de 
zale, şi cu încălțări din piele grosă strînse pe picioare. 
Părea lipsit de energie, o fire care nu suporta prea mult 
încordarea, frămîntat întruna de o grea neîmpăcare. Ca 
rege peste ţinutul în care se afla Kogaionul, puterea lui 
fusese umbrită de aceea a marelui preot, a cărui 
autoritate se întindea peste toate ţinuturile locuite de 
daci. La cei treizeci de ani ai săi încă nu-şi legase viaţa 
de o soţie, deşi trăia într-o neîncetată căutare. Numai 
de cîteva luni, de cînd murise bătriînul mare preot se 
simţea mai liber în mişcări, devenise mai hotărit. Poate 
că de aceea împinsese lucrurile pînă la înfruntarea cu 
armele a regelui vecin, era dornic să se simtă rege: 
puternic, stăpîn, neşovăitor. 

— Bine, cred că nu ai venit să-mi spui pe unde ai 
umblat şi ce se petrece în lume... 

— Mărite rege, cunoscînd ţări şi noroade, inima 
mea a început să bată cu mai multă putere pentru 
poporul dac. Noi sîntem trecători, plecăm la Marele zeu 
după un număr de ani mai mare sau mai mic, însă 
neamul acesta dac nu trebuie să piară niciodată. 
Triburi venite de aiurea, ce stau oprite la hotar, privesc 
cu lăcomie spre pămîntul nostru. Şi ei văd că nu sîntem 
uniţi. Tot neunit a fost şi poporul grec, de aceea a 
căzut de peste şaptezeci de ani sub jugul Romei, deşi a 
dat cei mai buni gînditori ai lumii: filozofi, geometri, 
retori. Dacă legiunile romane vor ajunge la Dunaris, 
neunirea noastră va face să le cădem pradă uşoară. 

Duras se mişcă înviorat, învăluindu-l pe preot într-o 
privire plină de preţuire, în timp ce pe faţa sa se 
contura un zimbet. 

— Pentru asta ai venit? Te poartă gindul că eu aş 
putea să-i unesc pe daci? 


— Nu tu, Mărite rege! Altul are această chemare şi 
este hotărît să o înfăptuiască. Umblind prin lume, am 
învăţat să privesc adînc în sufletele oamenilor, să le 
descifrez destinul. Cu sau fără voia ta, Mărite rege, 
poporul dac tot se va uni, îl va urma cu însufleţire pe 
acela ales de Marele zeu să ne strîingă neamul într-o 
ţară mare, frumoasă şi bogată, care să poată ţine piept 
oricărui vecin lacom, pornit pe cotropire şi jefuire. 

— Vrei să spui că acela care va fi Mare preot este 
ursit... 

— Nu merge cu gindul într-acolo, Mărite rege, 
credinţa în Zamolxis leagă numai spiritual poporul... 

— Dar spune o dată, pe cine ai în gînd? 

— Pe Burebista, Mărite rege! El este bărbatul brav 
ales de Zeul cel mare, al cărui destin se contopeşte cu 
al poporului dac. 

— Şi ce pot să fac eu, să-i dau ţara, fugind cu 
oastea din faţa lui? g 

— Este un fel de a vorbi... li dai țara... Eu zic, 
Mărite rege, că altfel trebuie spus: ţara îl va urma! rosti 
preotul rizînd. 

— Dar pentru ce rizi? Mă crezi chiar atit de slab? 

— Nu, Mărite rege. Am avut în minte că se 
potriveşte aici un frumos joc de cuvinte: Tu îi dai, iar el 
la rîndul său îţi va da... 

— Ce? Nu înţeleg ce vrei să spui... 

— Mărite rege, de fapt ţara nu i-o dai, iar el nu o va 
lua aşa ca pe un lucru, ea rămîne a dacilor; el însă 
totuşi va da ceva, îţi va da pe Carpina de soţie. Ce va fi 
mai departe?... Nu se va schimba prea mult situaţia ta, 
vei rămîne căpetenie a ținutului peste care acum eşti 
rege. Regele Burebista va avea nevoie de ajutoare 
bune, supuse, viteze, care să-l urmeze pînă la 
sacrificiu. 


Ascultîndu-l, faţa lui Duras deveni tot mai palidă. 
Ceea ce auzea îi răscolea sufletul. De mult se gindise 
să ceară pe Carpina de soţie, o văzuse o singură dată 
la o sărbătoare a marii jertfe pe Kogaion, însă nu luase 
hotărîrea să facă încercarea, aştepta un moment 
prielnic. Cele petrecute între tarabostii Oroles şi 
Burrennus, care împinseseră lucrurile către un război 
cu regele Burebista, îl făcuse să piardă orice speranţă. 

— Pentru cele ce mi-ai vorbit despre ţară şi pentru 
propunerea ce-mi faci sînt gata să te îmbrăţişez, iar 
dacă se va dovedi că totul a fost o înşelare plină de 
batjocură, voi pune să fii ars de viu! 

— Aşa să faci, Mărite rege! Acum saltă capul, 
scutură toate grijile ce le porţi în suflet, pentru că ele 
vor trece asupra altuia. De acum înainte te vei simţi 
mai liber, vei fi fericit şi vei sta alături de un bărbat 
aprig, care-ţi va fi stilp ocrotitor. 

Plăpîndul preot n-a încetat să alerge. S-a îndreptat 
degrabă spre tabăra lui Burebista, cu o undă de 
nesiguranţă în suflet. Tot ce întreprinsese o făcuse din 
propria-i pornire. De altfel ştia în amănunt ce urmărea 
regele, hotărit să aducă la îndeplinire, iar el tocmai 
asta făcuse, cu o singură deosebire: nu fusese vorba să 
dea pe Carpina lui Duras. Această idee îi venise 
preotului îndată ce-l văzuse atit de tînăr şi plin de 
viaţă. Aflind condiţiile în care ajungea la împăcare, 
Burebista îl îmbrăţişase cu recunoştinţă pe Deceneu şi 
adusese mulţumiri Marelui zeu pentru că îl ajuta să 
înceapă marea acţiune de unire a dacilor fără să verse 
nici o picătură de sînge. Pentru el acest lucru era un 
semn bun. Carpina primise vestea în tăcere, voind să 
arate prin aceasta că se supunea dorinţei tatălui, deşi 
în suflet se bucura; şi ei îi plăcuse pe regele Duras cînd 
îl văzuse la sărbătoarea marii jertfe pe Kogaion. 


Ceea ce a urmat s-a desfăşurat ca într-un vis. Cele 
două oşti unite, avînd în frunte pe Burebista şi Duras s- 
au îndreptat spre Sargedava, devenită cetatea de 
scaun a Daciei ce se întindea cît cele două ţinuturi 
unite. De la început regele Burebista se arătă hotărît şi 
energic. Pentru a-i fi pe plac, capnoboţii se grăbiră să 
aducă o mare jertfă lui Zamolxis, ştiind totodată că 
astfel îl vor face pe rege să urce pe Kogaion şi să se 
roage marelui zeu în faţa marelui altar. După 
ceremonia de aducere a marii jertfe, care arătă că Zeul 


cel mare era binevoitor regelui — victima îşi dăduse 
fulgerător sfîrşitul cînd trupul îi fusese străpuns de 
vîrfurile suliţelor — Burebista săltă mîinile şi ceru 


linişte. Rosti apoi cu vocea ca tunetul: 

— Toţi cei de faţă — şi prin voi va afla poporul — 
să luaţi aminte, din acest moment dacii au o singură 
ţară: Dacia, şi un singur rege! Vom avea mult de luptat 
pînă ce ţara noastră va deveni Dacia Mare, care va 
cuprinde pe toţi dacii. Cer tuturor: capnoboţi, preoţi, 
taraboşti şi comati să se supună cuvîntului regelui. De 
cîtva timp însă nu avem un Mare preot, pentru că nu s- 
au hotărît capnoboţii pe cine să aleagă. De astăzi 
înainte trebuie să se ştie un lucru: pe Marele preot îl 
alege regele! El, Marele preot, va fi ajutorul meu la 
conducerea treburilor ţării. Acum iarăşi să luaţi aminte 
cu toţii. Hotărăsc: Mare preot al Daciei va fi preotul 
Deceneu! Cine nu va asculta de el înseamnă că nu se 
supune mie! Dar la Dacia mai avem de alipit şi alte 
ţinuturi, de aceea amînăm pe mai tirziu, cînd va sosi 
momentul, să sărbătorim adevărata creare a statului 
dac care să-i cuprindă pe toţi dacii. Pînă atunci să ne 
rugăm Marelui zeu să ne dea ajutor să ieşim învingători 
în luptele cu toţi duşmanii! Urez tuturor sănătate şi 
bucurie! 


Scurt timp după aceea s-a desfăşurat după ritual 
nunta lui Duras cu Carpina. A fost pentru prima oară 
cînd noul mare preot a apărut în mulţime în odăjdiile 
cultului lui Zamolxis şi a unit în faţa marelui altar pe 
cei doi soţi. A urmat un ospăț bogat, cu belşug de 
bucate şi prăpăd de vin. Au luat parte şi tarabostii 
Oroles şi Burrennus, au uitat duşmănia. Totuşi un 
cuvînt nepotrivit a avut Burrennus cînd a spus: „Duras 
şi-a vindut ţara pentru a-şi lua soţie”, însă în toiul 
chefului nu a fost luat în seamă sau nu a fost auzit de 
nimeni. 

Totul se pornise ca o avalanşă ce nu se mai putea 
şi nici nu trebuia oprită. Regele devenise neobosit, 
alerga şi organiza, se pregătea pentru un nou pas mai 
departe, mai erau două ţinuturi dace cu regii lor, pe 
care trebuia să le alipească ţării, înainte de a porni 
lupta cu triburile duşmane vecine: boii, tauriscii, 
scordiscii,  bastarnii şi  odrişii care  cotropiseră 
pamînturile dace de la răsărit, apus şi miazăzi. Unul din 
regi era Cotiso, cu cetatea de scaun la Pelendava, 
stăpinea întreg ţinutul dintre Muntele cel Mare şi apa 
Dunarisului, pînă în cîmpia întinsă şi netedă de dincolo 
de Alutus'5, iar celălalt Sagitulp, cu cetatea de scaun la 
Porolissum, în partea de miazănoapte a Daciei, 
stăpînea un ţinut mai mic, retras, neatins de drumurile 
mari, era un fel de taraboste independent care se 
socotea rege. 

Burebista alerga în galopul calului, urmat de garda 
sa, pe drumul ce o ţinea de-a lungul văii care lega 
Kogaionul de cetatea Sargedava. În minte frămînta 
multe: unde să înalțe o cetate de scaun, care să 
rămînă de-a lungul veacurilor mărturie de unire a 
tuturor dacilor într-o ţară mare şi puternică, unde să 

construiască cetăţi de apărare, de care să se izbească 
noroadele vecine pornite să cotropească şi să jefu- 
iască, cîte ajutoare să-şi ia, pe care să le pună 
căpetenii de ţinuturi, să strîngă oaste, şi să poarte grijă 
ca toţi tarabostii să respecte cuvintul regelui, cuvînt ce 
trebuia să fie lege pentru toţi. La o cotitură a drumului 
văzu înainte trei călăreţi ce mergeau vorbind în pasul 
cailor. Pe măsură ce se apropia de ei, păreau tot mai 
agitaţi, apoi săriră de pe cai şi scoaseră căciulile. 
Regele strînse friul şi calul se opri în faţa lor. 

— Mă rog Marelui Zamolxis, pentru sănătatea ta, 
Mărite rege! Eu sint Sagitulp, stăpînul cetăţii 
Porolissum... 

— Adică regele ținutului de la Porolissum... Şi eu 
mă rog Marelui zeu pentru tine, Sagitulp! Ai pornit pe 
Kogaion, vrei să ai binecuvîntarea Marelui preot? 

— Nu, te caut pe tine, Mărite rege. Cînd am auzit 
că ţara are un rege, care vrea să unească tot neamul 
dacilor, din clipa aceea mi-am zis că nu mai sînt regele 
micului meu ţinut, ci un taraboste ca oricare altul. Am 
venit să mă plec în faţa ta, Mărite rege, să-ţi spun că 
voi fi un supus gata oricînd să-ţi îndeplinească voia, să 
nu iasă din cuvintul tău. Acum noi cei de la Porolissum 
nu ne vom mai simţi singuri, nu vom mai fi îngrijoraţi 
că din pădurile nesfirşite ce se lasă spre miazănoapte 
vom fi atacați fără veste şi prădaţi. 

— Sagitulp, cîte zile îi trebuie unui călăreț să 
ajungă de aici pînă la Porolissum? 

— Dacă merge întins, trei zile, Mărite rege. 

— Cam mult, nu pot să mă rup de aici pentru o 
săptămînă. Rămiîne să-ţi fiu oaspete mai tîrziu, cînd ne 
vom mai linişti. Tu, Sagitulp, rămii căpetenie a ținutului 
de la Porolissum. Ai spus că te-ai bucurat cînd ai auzit 


că vreau să string între aceleaşi hotare întreg neamul 
dacilor. 

— Da, Mărite rege! 

— Atunci caută să te grăbeşti. Alergi înapoi la Poro- 
lissum, strîngi oastea şi vii cu ea încoace. Nu-ţi spun 
acum pentru ce, dar vei fi lîngă mine cînd vom porni 
acolo unde trebuie. Mai sînt şi alte ţinuturi pe care 
trebuie să le alipim țarii. 

— Pornesc îndată, Mărite rege! 

— Nu, astăzi mă vei însoţi pînă la Sargedava, ne 
vom ospăta împreună, te vei odihni puţin, apoi vei 
pleca însoţit de o gardă. 


4 


Toţi cei care slujeau sus în cetatea Tibiscum — 
sclavi de curte, comati şi străjeri — erau în mare 
fierbere: se aranjau lucruri, se măturau şi se spălau 
lespezile pavajului, se curăţau încăperile şi cerdacul, se 
pregăteau bucatele cele mai gustoase de toate felurile 
şi se coceau aluaturi împănate cu dulciuri. Un trimis de 
pe Kogaion sosise cu două zile în urma şi vestise ziua 
cînd va veni marele preot. Tarabostele Oroles se 
sculase de dimineaţă, îşi aranjase frumos barba şi 
pletele, îmbrăcase veşminte de sărbătoare, apoi ieşise 
în cerdac, de unde încerca să prindă cu privirea pînă 
departe de-a lungul drumului orice mişcare, nerăbdător 
să vadă ivirea alaiului, îşi revenise greu din panica prin 
care trecuse. Dat de Duras pe mîinile capnoboţilor 
pentru judecare, se văzuse aruncat într-o hrubă cu 
gratii de fier de sub Kogaion. Pierduse orice speranţă, 
ştia că dovedirea nevinovăţiei sale prin întrebarea lui 
Zamolxis, aruncîindu-l în sulițe, însemna moartea. 
Regele nu l-ar mai fi putut salva, chiar dacă ar fi pornit 


îndată cu oastea să se bată cu Duras, n-ar fi făcut 
altceva decit să-i grăbească plecarea la marele zeu. 
Fusese spre amurg, văzuse prin crăpătura stîncii cum 
se sfirşea încet ziua, cînd auzise zgomot apropiindu-se 
după colţul coridorului. Se ridicase de pe blocul de 
piatră ce-i servea drept scaun, pregătit să dea lupta, 
hotărît să scape din mîinile capnoboţilor, cînd auzise o 
voce care îi păruse cunoscută: 

— Curaj, taraboste Oroles! Cit timp voi fi eu 
prezent pe Kogaion, nu ţi se va întîmpla nimic! 

— Deceneu?! Tu eşti, bunule preot? 

— Eu, taraboste. La fel cum se urmăresc ziua cu 
noaptea, pretutindeni am văzut lupta dintre bine şi rău. 
Să ştii că nu numai în Dacia slujitorii zeilor sînt aşa, 
peste tot pe unde am umblat am văzut că sînt la fel şi 
fac la fel: caută să afle adevărul nimicind, nu 
îndreptînd. 

— Mai este vreo speranţă, Deceneu? Ce face 
regele Burebista? 

— Speranţa ne-o creăm noi, ea nu poate veni de la 
zei sau duhuri, trebuie să avem tărie sufletească. N-am 
venit să te scot, căci nu pot desface încuietorile 
cătuşelor, ci numai să-ţi alung din suflet disperarea. 
Sper că în curînd voi reuşi să-l ajut pe rege, iar o dată 
cu aceasta să te salvez şi pe tine. 

Privea în depărtări, vedea podul ce sărea peste 
apa Tibisisului, iar dincolo de el drumul ce se arcuia 
pînă pierea în picla dintre dealuri, depănînd în minte 
momentele grele prin care trecuse în zilele cînd 
stătuse întemnițat în hruba din sînul Kogaionului. Mai 
întîi zări un val de praf ce alerga ca un şarpe pe 
deasupra drumului, apoi distinse călăreţi ce se 
apropiau în galopul cailor. leşi din cerdac, porunci la 
străji să sune din tulnice, sări pe cal şi porni în vale ca 


o nălucă, urmat de gardă. Jos, acolo unde drumul 
începea să urce spre cetate în ocoluri largi, întîlni alaiul 
marelui preot. Strinse frîul, sări din şa şi se prosternă, 
uimit de schimbarea ce se desăvirşise în înfăţişarea 
preotului pe care îl ştia slăbuţ şi palid: 

— Mă plec cu supunere şi credinţă în faţa Marelui 
preot al Marelui zeu Zamolxis! Fii binevenit, Mare 
preot, pe săraca mea moşie! În fiecare clipă mă rog 
Zeului cel mare pentru sănătatea ta! 

— Şi eu mă rog lui Zamolxis pentru tine, taraboste 
Oroles! răspunse salutului de primire marele preot. M- 
am mai rugat lui, ştii în care împrejurare, şi el mi-a 
ascultat rugăciunea. Acum sări la loc în şa, treci alături 
de mine şi haide să ne urmăm drumul. 

La intrarea în cetate, alaiul fu primit de comatii, 
străjerii şi sclavii cetăţii cu flori şi urale, însoţite de 
sunetele prelungi, grave, repetat modulate ale 
tulnicelor. 

După ce s-au ospătat, avind lîngă ei pe Andra şi 
Comosicus — suferindă, mama copiilor nu putea părăsi 
patul, deşi Siporus o dusese la Baia Vulturului de pe 
muntele Semenisis — marele preot şi tarabostele au 
ieşit să facă un înconjur plaiului pe care se afla 
cetatea. Era o zi frumoasă de sfirşit de august, cu 
soare vesel şi căldură potrivită. Mergeau pe la 
marginea pădurii, încîntaţi de mireasma florilor din 
fineaţă şi de ciripitul păsărilor, cînd marele preot se 
opri şi, privindu-l adînc în ochi, îl întrebă: 

— Pentru ce ai ţinut atit de mult să viu în cetatea 
ta, taraboste Oroles? Acum regele şi cu mine ne 
zbatem neobosiţi, pînă la căderea iernii avem multe de 
făcut şi mult de umblat. 

— Nu am găsit altă cale prin care să-ţi arăt 
recunoştinţa mea, Mare preot. Am socotit că ai nevoie 


de cîteva zile de odihnă. Aici la Tibiscum tot ce te 
înconjoară e frumos şi bun pentru sănătate. 

— Odihnă?!... Nu e vreme de tihnă, bunule şi 
viteazule taraboste, Dacia noastră este acum ca o casă 
căreia abia i se pune temelia, dar nimeni nu ştie cît de 
înaltă şi cît de mult se va întinde. Regele se grăbeşte 
să pună oarecare rinduială în ţară, să-i aducă la 
ascultare pe toţi tarabostii, iar eu să dau o nouă 
orînduire cultului lui Zamolxis. Să ştii că nu este uşor 
să-i faci pe taraboşti şi capnoboţi să-ţi asculte cuvîntul, 
şi mai ales să se dezbare de unele apucături urite, 
pline de lăcomie şi cruzime faţă de popor. Cit priveşte 
recunoştinţa, află că tot ce am săvirşit nu a fost decit 
datoria faţă de rege. Cînd am revenit în ţară, după 
îndelungata peregrinare pe meleaguri străine, îmi 
ardea inima de dorul oamenilor şi al plaiurilor noastre, 
adînc mîhnit că neamul acesta mare al dacilor nu este 
unit, nu trăia între aceleaşi hotare. Cum să nu-l admir, 
să nu-l slujesc pe Burebista, dacă şi în sufletul său 
pilpiie aceeaşi vilvătaie? Avem atît de multe de făcut, 
bunule taraboste, încît, în unele momente, mă simt 
copleşit. Dacii trebuie să prindă din urmă în învăţătură, 
artă şi ştiinţă pe greci şi romani, apoi să-i întreacă. Ce 
ştiu să facă tinerii noştri? Mînuiesc cu măiestrie sulița 
şi arcul, sînt ageri călăreţi, dovedesc mult curaj la 
vînătoare, dar asta nu este destul. Dacă te-ai duce la 
Atena şi ai vedea templele de pe Acropole nu ti-ar veni 
să crezi că acele minuni sînt făurite de mîna şi mintea 
omenească. Trebuie să înălţăm şi noi dacii un Acropole 
al nostru, bunule taraboste, care să dăinuie peste 
veacuri, să fie ca o stea călăuzitoare pentru urmaşii 
acestui neam. 

— Tinerii... Ai spus bine, Mare preot, flăcăii noştri 
au rămas la obiceiul pămîntului, mai mult n-au avut de 


unde să înveţe. De mult mă frămiîntă o grijă: Ce mă fac 
cu Comosicus? L-ai văzut, arată că va deveni un bărbat 
frumos, isteţ şi viteaz, însă numai atit. Cum aş putea 
să-i dau mai multă învăţătură? Dar mai este ceva care 
mă îngrijorează şi mă miîhneşte: feciorul meu, 
mîndreţea aceea de băiat, a pus ochii pe fata unui 
comate, pe care îl am pe moşie cel mai iscusit vînător, 
s-a înfiripat între ei o dragoste puternică, nevinovată, 
copilărească, aşa cum ştim că se întîmplă cu oricare în 
anii răscolitori ai tinereţii neîmplinite. Nu port nici un 
gînd rău copilei, aş supăra pe Marele zeu care i-a dat 
atita frumuseţe, dacă m-aş porni să-i urgisesc părinţii, 
şi pe ea... Ce mă îndeamnă înţelepciunea ta să fac, 
Mare preot? 

Deceneu se opri şi se propti cu spatele de trunchiul 
gros al unui copac. Zimbea. Începu să povestească: 

— Cînd mă aflam în Alexandria Egiptului, mă 
împrietenisem cu un sclav care trăise mulţi ani cu 
stăpinul lui la Roma, avea un suflet minunat. El mi-a 
vorbit despre o întîmplare adevărată — aşa susţinea — 
cică acolo tot aşa feciorul unui patrician bogat se 
îndrăgostise de fiica unui plebeu sărac lipit pămîntului. 
Este drept că şi fata îl iubea pe tînăr. Amîndoi erau 
frumoşi, cînd îi priveai puteai să juri că nu erau o 
pereche de oameni, ci a unui zeu cu o zeiţă. Patricianul 
nu voia să audă de dragostea lor şi, cum era un om cu 
multă vază acolo, şi-a pus în joc toată influenţa şi a 
alungat din cetate pe sărmanul plebeu cu întreaga lui 
familie. Dar zeii sorociseră altfel: scurt timp după 
aceea peste cetate a căzut o molimă pustiitoare de 
ciumă. Boala a început să secere bărbaţi şi femei, 
tineri şi copii, patricieni sau plebei, fără alegere. 
Îngroziţi, cei ce vedeau de treburile cetăţii au luat 
hotărîrea ca bolnavii să fie scoşi în afara zidurilor şi 


părăsiţi acolo. Zăceau nefericiţii fără nici un fel de 
ajutor, numai cîinii umblau printre ei şi le lingeau 
bubele. Printre aceştia se găsea şi feciorul 
patricianului. Chiar din ziua în care fusese scos din 
cetate şi aruncat pe maidan, s-a ivit acolo fata 
plebeului, care, fără să fie îngrozită de molimă, a luat 
pe tînăr în braţe, s-a îndreptat cu el spre pădure şi s-a 
oprit în apropierea unui rîu. Nu ştia nimeni cît şi cum l- 
a îngrijit, dar minunea s-a săvirşit, amindoi au scăpat 
cu viaţă. Se înţelege că de atunci nu s-au mai 
despărţit, au făcut voia zeului, au rămas soţ şi soţie. 
Este uluitoare puterea dragostei; bunule taraboste, şi 
atit de curată, încît comite un mare păcat cel care 
încearcă să o întineze. 

— Cum, Mare preot, să-mi las feciorul să ia ca 
nevasta pe fata unui comate de pe moşia mea? 

— N-am spus asta, taraboste Oroles. Cel mai 
înţelept lucru este să nu te amesteci de-a dreptul în 
dragostea lor, pentru ca nu te-ai putea alege decit cu 
ura lor puternică. Ceva totuşi se poate încerca, iar dacă 
iubirea care îi leagă iese învingătoare, atunci s-a făcut 
dovada că aşa au sortit zeii. 

— Ce să încerc? Dă-mi un sfat!... 

— Ţi-am spus că eu şi regele căutăm tineri pe care 
să-i punem să înveţe. Avem nevoie de cîţiva dintre cei 
mai ageri la minte, vrem să facem din ei oameni abili 
pentru treburile politice, să-i folosim ca trimişi ai noştri 
pe lingă alţi regi sau pe lîngă Senatul de la Roma. Sînt 
situaţii cînd un astfel de trimis obţine mai mult decit o 
întreagă oaste pe cîmpul de luptă. Uite care este sfatul 
meu, bunule taraboste — cred că el va fi cu totul pe 
voia regelui — primeşte să-ţi trimitem feciorul la 
Dionysopolis, o cetate greacă de pe ţărmul Pontului 
Euxin, este acolo un om de încredere al lui Burebista, 


se numeşte Acornion. Vrem să facem din Comosicus un 
dac învăţat, un om de mare ajutor pentru rege. Cit 
timp va sta acolo va deprinde alte gusturi, va întîlni 
alte fete, va înţelege altfel lumea, astfel că ceea ce te 
îngrijorează acum se va spulbera ca fumul în vînt. 

Tarabostele îl privea cu ochii măriţi, uimit de 
înţelepciunea preotului slăbuţ ce-i vorbea cu atita 
linişte şi convingere. 

Spre seară, stăteau amindoi în cerdac, gustînd la 
răstimpuri vin din cupele ce le aveau în faţă. Cu voia 
marelui preot, tarabostele îl chemă pe Comosicus. 

— Fiule, de acum eşti flăcău împlinit, aş vrea să 
stăm de vorbă toţi trei aşa ca bărbaţii. l-am vorbit 
Marelui preot despre tine, i-am spus cît de ager eşti în 
mînuirea suliţei şi arcului, cît de bine stăpîneşti calul, 
sărind peste orice îţi iese în cale, şi cu cîtă uşurinţă ai 
învăţat cîte ceva de la sclavul acela pe care zeii ni l-au 
luat. Inţeleptul Deceneu te întreabă: Vrei să-l ajuţi pe 
rege? 

Comosicus privi mirat cînd spre preot, cînd spre 
taraboste. 

— Tată, nu văd rostul întrebării, tu ştii că sînt 
hotărît să lupt cu preţul vieţii pentru Burebista. Sînt 
nerăbdător să vină vremea ca el să mă primească în 
rindul celor mai de încredere luptători ai săi. Am 
început şi eu să înţeleg ce vrea să facă regele pentru 
daci. 

— Numai în rîndul luptătorilor? îl întrebă marele 
preot. 

— Dar al cui? 

— Regele şi cu mine am dori să-ţi ajuţi ţara altfel, 
reluă marele preot. Am vrea să devii omul de încredere 
pe care să-l putem trimite oriunde, chiar şi la Roma, iar 
acolo să vorbească în numele nostru. Pentru asta, 


Comosicus, va trebui să pleci la Dionysopolis, unde în 
doi sau trei ani vei învăţa să vorbeşti frumos limba 
elinilor şi limba romanilor, să cunoşti ceva istorie, 
poezie şi filozofie, să poţi sta cu cinste alături de un 
patrician, magistrat sau senator de la Roma. Vei merge 
la un bun prieten al regelui, te vei simţi la el ca şi 
acasă. 

Comosicus se tulbură. Murmură: 

— Tată, dar tu ai rămîne singur... Andra nu te 
poate ajuta... 

— iți mulţumesc, feciorul meu, pentru grija ce-mi 
porţi. Nu trebuie să uiţi însă că noi, cei din neamul 
Oroles, am fost întotdeauna gata să răspundem la 
orice chemare a regelui. 

— Dar şi aici în ţară pot să fac orice îmi va cere.!... 

— Tu întotdeauna mi-ai spus, Comosicus, că nu vei 
ieşi niciodată din cuvintul meu. M-am legat faţă de 
Marele preot că vei merge la Dionysopolis şi, cum 
toamna se apropie, va trebui să porneşti cît mai curînd, 
nu e bine să te prindă iarna pe drum. De miine te 
sfătuiesc să începi pregătirile. 

Işi cunoştea tatăl, ştia că era iute la miînie, o 
încercare de opunere n-ar fi făcut altceva decit să-l 
îndîrjească şi mai mult. 

— Mă rog Marelui zeu pentru sănătatea ta, Mare 
preot! salută murmurind, apoi se întoarse şi se 
îndreptă spre uşă. 

— Curaj, Comosicus! Numai Zamolxis cunoaşte 
destinul fiecărui om şi ceea ce ne va aduce viitorul. 
Poate că va veni o vreme cînd prin tine se va salva 
Dacia. 

Tînărul se simţi străbătut de un fior. Erau cuvinte 
rostite de marele preot; fiecare dac păstra convingerea 
că acesta stătea de vorbă cu zeul cel mare. Îl mai privi 


o dată pe Deceneu şi ieşi din cerdac. În curtea cetăţii 
se opri dezorientat, în jur toate îi păreau schimbate. Se 
îndreptă spre porţile mari, trecu pe lingă strajă şi 
începu să coboare pe poteca ce ducea de-a dreptul 
spre casele comatilor. Mergea fără ţintă, prin minte 
gîndurile se succedau cu repeziciune, fără să le poată 
stăpini, numai imaginea Inei rămiînea neschimbată, aşa 
cum o avea în suflet din clipa cînd o zărise în poiana 
plină cu flori ce se întindea la marginea pădurii. Atunci 
alergase în galopul calului, pătrunsese printre copaci, o 
văzuse şi strinsese friul săgetat. Rămăsese un timp 
locului, privind-o cu uimire şi încîntare, convins că 
surprinsese o zeiţă zburdînd printre flori. In jocul de 
lumini şi culori al cerului şi pădurii, avea impresia că în 
trupul ei razele se concentrau şi prindeau viaţă. Dacă 
în locul lui ar fi fost un om care văzuse Erehteionul de 
pe Acropole de la Atena, acela nu s-ar fi îndoit să 
creadă că avea în faţă o cariatidă, care purta fotă dacă 
din lînă de culoare albastră şi cămaşă albă cu mineci 
scurte, înflorată peste piept şi pe umeri. 

Cosiţele blonde-aurii adunate în două cozi groase îi 
cădeau printre sîni, ajungînd pînă spre cingătoare. Cînd 
zimbea, două gropiţe rotunde se conturau în obraji, 
dîndu-i un aer de neînfrîntă veselie, de lacomă poftă de 
viaţă. Ina avea trupul viguros, oţelit de muncă, era 
nelipsită de lingă tatăl ei în țarină şi în livadă, ca toate 
fetele comatilor care trudeau pe moşia tarabostelui. De 
multe ori el, tatăl — Siporus — cu sufletul tulburat de 
frumuseţea şi blindeţea fetei, căuta să o cruţe, o 
trimitea cu vaca şi cele două capre la păşune. După ce 
aflase de legătura ce se înfiripase între fiica sa şi 
feciorul tarabostelui, se întrebase deseori: era între ei 
dragostea naivă a adolescenţei, lipsită de profunzime, 
sau simţămiîntul adînc ce contopeşte pentru totdeauna 


două suflete, pe care numai puterea zeilor l-ar mai 
face să piară. De citeva ori o îndemnase să nu-şi 
chinuie sufletul, să nu se mai gindească la feciorul 
tarabostelui, să ţină seamă că ei sînt comati săraci ce 
muncesc aproape ca nişte robi pe moşia cetăţii 
Tibiscum. 

Comosicus continuă să coboare povirnişul cu 
tulburarea în suflet. Pentru cît timp va pleca? Ce va 
face Ina cît el va lipsi? Ce fapte noi se vor petrece pînă 
se vor revedea? întrebările se urmau una după alta, 
fără să încerce să găsească răspuns la vreuna. De 
multe ori în rătăcirile lui singuratice pe plaiuri, arzind 
de dorul fetei, luase hotărîrea ca la prima bătălie la 
care va lua parte să lupte cu vitejie, să doboare 
duşmanii din jurul regelui cum culcă firele de griu 
cosaşul, iar cînd acesta va voi să-l răsplătească, să nu-i 
ceară altceva decit să încuviinţeze ca el să ia de soţie 
pe Ina. La ieşirea dintre copacii împrăştiaţi pe coasta 
dealului întîlni pe Axia. Bătrina trăgea de curmei o 
capră îndărătnică ce nu voia s-o urmeze, behăia 
neîncetat, chemîndu-şi ieduţul rămas acasă, închis în 
ocol. Văzind-o, se învioră, întotdeauna îşi descărcase 
sufletul faţă de ea. Se simţea legat de bătrină tot aşa 
de strîns ca şi de mamă. Ea îl alăptase şi îl crescuse 
pînă se făcuse băiat mare. 

— Marele zeu se bucură numai văzindu-te, feciorul 
mamei, că tare arăţi voinic şi chipeş. In fiecare 
dimineaţă mă rog lui să te ţină sănătos şi să-ţi dea 
noroc în viaţă. 

— Tot aşa mă rog şi eu pentru tine, mamă Axia. Mi- 
e sufletul împovărat, aş vrea să-ţi vorbesc. Marele zeu 
îmi pune răbdarea la grea încercare. Nu vreau să o 
pierd pe Ina, mamă Axia! 


— Stai, numai să leg capra lîngă un tufăriş, şi am 
să te ascult. 

Se aşezară pe două buturugi de la marginea 
pădurii. Povesti bătrînei cele spuse de Marele preot, 
primite cu bucurie de tatăl său, că urma să pornească 
în curind spre o cetate îndepărtată, trimis la 
învăţătură. 

— Ce fac cu Ina, mamă Axia? Sînt gata să-mi dau 
viaţa, decit să o pierd pe ea! 

Bătrina  clătină capul, privindu-l cu  adinca 
înţelegere, murmurînd: 

— Feciorul meu, amîndoi sînteţi copiii mei: pe tine 
te-am alăptat şi crescut, iar ea este fata fiicei mele, 
singe din sîngele meu. De multe ori, gindindu-mă la 
voi, mi se frînge inima de milă. Bătrină cum sînt, 
cunosc bine sufletele oamenilor. Vei pleca departe, 
Comosicus, vei vedea multe lucruri, te vei lega de alţii, 
iubirea ta va începe să pălească şi... cine poate şti... ea 
să se piardă în uitare... 

— Mamă Axia, jur în numele Marelui zeu că nu 
voi... 

— Taci, copilul meu, nu jura! Nu te lega în faţa 
Zeului cel mare cu ceva pe care nu ştii dacă vei putea 
să-l îndeplineşti. Numai el, Zamolxis îţi cunoaşte 
destinul... Cît despre ea, Ina va suferi crunt. Să nu te 
îndoieşti, dragostea ei este curată, ţie ţi-a dat inima, te 
va aştepta sărmana. Toate astea vin de la zei, noi 
oamenii nu putem face nimic. Poate că va rămine ca o 
poveste, printre cei ce trudesc pe moşia cetăţii 
Tibiscum, dragostea dintre feciorul tarabostelui şi fiica 
unui biet comate!... Dar să nu-ţi mai împovărez şi eu 
sufletul, ci să te ajut. Eşti dornic să o vezi, vrei să-ţi iei 
rămas bun de la ea? 


— Vreau, mamă Axia! Ina trebuie să rămînă 
liniştită, să mă aştepte încrezătoare. Nu voi sta prea 
mult printre străini, mă voi grăbi să revin acasă. 

— Toate se fac după voia Marelui zeu, nu a 
noastră. Am să ţi-o aduc. Să vii miine pe la vremea 
prînzului în Poiana Cerbului. Fata te va aştepta acolo. 

După ieşirea lui Comosicus, marele preot şi 
tarabostele au continuat să vorbească despre cele ce 
se petreceau prin toate ţinuturile locuite de daci şi 
despre rege. Trăiau vremuri de răscruce, fiecare avea 
o neîmpăcare în suflet, un amestec de înflăcărare şi 
îngrijorare, neştiind ce va aduce viitorul. ingrijorarea lui 
Deceneu îşi avea obirşia în puterea Romei, în ea vedea 
un pericol pentru Dacia, iar tarabostele era neîmpăcat 
din pricina plecării feciorului într-o cetate atit de 
îndepărtată, să trăiască alături de străini. Tulburarea 
lui Oroles se înteţi din clipa cînd află de la marele preot 
că regele se gindea să-i ceară să părăsească cetatea 
Tibiscum, să se găsească în preajma sa în cetatea de 
scaun de la Sargedava, la care se adăugă vestea că un 
trimis de-al lui Acornion venise în Dacia, astfel că la 
înapoiere îl va putea lua pe Comosicus la Dionysopolis. 
În cele din urmă găsiră nimerit ca peste două zile 
Marele preot să părăsească Tibiscumul însoţit de fiul 
tarabostelui. 

În dimineaţa ce urmă, Comosicus stătu mult timp 
lîngă patul de suferinţă al mamei. Toată noaptea ea 
plinsese, nu-şi putea stăpiîni durerea că singurul ei 
fecior va pleca departe printre străini. Ca să treacă mai 
uşor peste momentul greu al primirii vestei — se 
aşteptase ca soţia să izbucnească în lacrimi — 
tarabostele îi spusese că totul se făcea din voia 
regelui, că nu-i stătea în putere să se opună cuvîntului 
său. Ea prinse capul feciorului între miini şi îl strînse la 


sîn suspinînd. Îi vorbi mult, sfătuindu-l cum să se 
poarte pe acolo pe unde va umbla, să nu lege prietenie 
cu oameni răi, să fie respectuos cu cei din casa în care 
va fi găzduit şi să se grăbească să se înapoieze acasă. 
În clipele acelea simţi izbucnind în sufletul său mîndria 
bărbăţiei, se strădui să o liniştească, se arătă bucuros 
de faptul că fusese ales de rege pentru a-i deveni om 
de încredere. Vorbindu-i, ca un val în toată fiinţa sa se 
săvirşea o prefacere, îi creştea dirzenia, se întărea în el 
voinţa de a ieşi învingător în toate încercările prin care 
îi va fi dat să treacă; era ca un luptător înainte de 
începerea unei bătălii. Işi părăsi mama lăsînd-o mai îm- 
păcată cu ea însăşi. leşi din cetate şi porni pe poteca 
ce ducea spre Poiana Cerbului. De departe o văzu pe 
Ina, culegea flori la capătul celălalt al poienii. Intocmai 
ca atunci cînd o văzuse pentru prima oară o asemui cu 
o zeiţă coborită printre oameni. Alergă spre ea, o 
prinse în braţe şi o sărută. Ochii fetei erau înecaţi în 
lacrimi. g 

— Ina, dragostea mea, tu ai plîns!... Intotdeauna 
mi-ai spus că te vei dovedi tare alături de mine, în 
orice împrejurare ne vom găsi, prin orice încercare 
vom trece. 

— Şi, aşa sînt! răspunse, încropind un zîmbet, 
dedesubtul căruia mocnea durerea. Mi-a povestit 
bunica tot... Vei pleca departe... Dar sînt mîndră de 
tine, dragul meu! Mă voi ruga Marelui zeu în fiecare 
clipă să slujeşti cu cinste şi bărbăţie pe rege. 

— Să nu te îndoieşti de iubirea mea, Ina, ea va 
dăinui cît timp îmi va bate inima în piept. Îl voi sluji pe 
rege cu bună-credinţă şi voi obţine încuviințarea să-mi 
devii soţie. 

— O fiică de comate, soaţa unui taraboste... 
murmură rîzînd. 


— Da, Ina, aşa va fi! izbucni el, strîngînd-o la piept 
şi sărutind-o. 

O luă apoi de mină şi porni cu ea spre un buştean 
de la marginea poienii. O privea cu lăcomie, era toată 
numai frumuseţe şi sănătate. 

— Port în inima mea o linişte grea, începu ea, după 
ce se aşezară. Poate că aşa a vrut Marele zeu, ca eu să 
trec prin suferinţă. Nu mi-e ruşine cu dragostea ce-ţi 
port, deşi mulţi din jurul meu socotesc că nu se cade... 
Nici tata nu este împăcat în sufletul lui, dar pentru asta 
nu te urăşte. Tu vei pleca, vei pribegi, Comosicus... pe 
daca de la Tibiscum poate că o vei uita... darea te va 
păstra în inima ei toată viaţa, nu va fi niciodată a altui 
bărbat!... 

— lar eu nu voi fi niciodată al altei femei! Mă crezi, 
Ina? 

— Nu-ţi răspund. Bunica mi-a spus că fetele nu se 
pricep destul la bărbaţi, se încred în ei cu uşurinţă şi de 
cele mai multe ori cad victime. Dar să lăsăm asta, nu 
ne foloseşte la nimic acum. Tu vei pleca, iar eu te voi 
însoţi cu mintea pretutindeni pe unde vei umbla. Orice 
se va întîmpla, orice vei face, Ina ta va gîndi numai 
frumos despre tine. Dacă tu te vei înapoia bătrîn, iar eu 
voi fi o babă, ne vom privi ca doi moşnegi neputincioşi 
şi vom ride. 

Fata îi vorbea astfel spre a-şi fringe durerea din 
suflet, deşi ochii încă luceau umezi de lacrimi. El o 
asculta şi se bucura de tăria ei, de a cărei dragoste nu 
se îndoia. Soarele coborise către crestele munţilor cînd 
amindoi, cu inimile bătind în piepturi gata să se 
spargă, cu sufletele contopite, s-au strîns într-o 
îmbrăţişare plină de speranţă, întărind legămintul 
printr-un ultim sărut. 


Sosi şi cea de-a patra zi de la venirea marelui 
preot. Din zori, tarabostele nu-şi mai găsi stare. 
Soarele se ridicase citeva sulițe pe cer cînd întregul 
alai — gardă, slujitori şi care — se puse în mişcare. 
Călare, între Deceneu şi Comosicus, tarabostele îi 
însoţi pînă dincolo de podul ce trecea peste apa 
Tibisisului. La despărţire strigă către marele preot: 

— Să spui regelui că, dindu-i băiatul, a primit din 
partea mea şi sufletul! Marele zeu să-i dea sănătate lui 
Burebista! 

Venise toamna, frunzele din copaci începuseră să 
cadă. La Sargedava se pornise multă mişcare, oameni 
veneau şi plecau spre toate cetăţile celor trei ţinuturi 
ale căror căpetenii ascultau de rege, adică ale celor 
trei ţări dace ce avuseseră ca regi pe Burebista, Duras 
şi Sagitulp. Dar acestea împreună nu erau Dacia, nu se 
întindeau pe tot pămîntul locuit de daci. Burebista se 
grăbea, îşi îndreptase privirea spre ţinutul dintre 
Muntele cel Mare, Dunaris şi Alutus, al cărui rege era 
Cotiso, urmărea ca pînă la căderea iernii să-l alipească 
ţării mari pe care se străduia să o întemeieze. Lăsa 
pentru mai tirziu eliberarea celorlalte ţinuturi şi 
alungarea cotropitorilor: boii, tauriscii,  scordiscii, 
bastarnii, sarmaţii şi odrişii, pe care nu-i vedea înfrînţi 
decit prin lupte grele. Poruncise ca toţi tarabostii să 
vină degrabă la Sargedava, însoţiţi de cetele lor de 
luptători — călăreţi, suliţaşi şi arcaşi. În acelaşi timp, 
de pe Kogaion plecau şi veneau preoţi din toate părţile, 
Deceneu grăbea stringerea şi întărirea oastei marelui 
zeu — de fapt a marelui preot — ale cărei căpetenii 
erau capnoboţii. Pe la începutul lui octombrie, oastea 


regelui şi aceea a marelui preot, unite, se îndreptară 
spre cheile rîului Rabo'*. Pentru a nu întîrzia au ales 
calea mai uşoară, dar mai lungă, cu un mare ocol prin 
valea Alutusului, urmăreau să iasă din munţi dincolo, 
chiar în apropierea Pelendavei, să-l surprindă pe Cotiso 
şi să-l determine să se supună. Ştiau că vor întimpina 
obstacole grele, că luptătorii vor trebui să înainteze de- 
a lungul cheilor mergind mai mult prin apă, însă 
persistaseră în hotărîre, voiau să verifice dirzenia noii 
armate a dacilor. În fond, nici regele, nici marele preot 
nu erau mulţumiţi că unităţile lor de luptă erau nişte 
cete de oameni purtînd diferite arme — sulițe, arcuri, 
topoare, coase, măciuci — strînse în grabă de taraboşti 
şi capnoboţi. Amiînaseră pentru mai tîrziu organizarea 
unei armate a cărei structură să se asemuie aceleia a 
legiunilor romane, cu formaţii speciale de luptă 
comandate de grade militare bine instruite. Intre 
Burebista şi Deceneu înţelegerea era deplină, aveau 
încredere unul în celălalt, prin firile lor se completau 
fericit: unul reprezenta voinţa dirză, însufleţirea, 
celălalt — inteligenţa vie, prevederea, iar amindoi 
purtau în suflet aprinsă, dragostea pentru poporul dac, 
pentru ţara pe care în mintea lor o vedeau înjghebată 
în întregime, mare cît se întindea tot neamul geto- 
dacilor. 

După ieşirea din munţi cele două oşti se opriră în 
loc deschis, în mijlocul unei văi largi. Preoţii înjghebară 
un altar, se înălţară rugăciuni către marele zeu şi se 
aduseră jertfe: un berbec şi un ied; socotiră că nu era 
cazul să se treacă la o mare jertfă, să fie sacrificat un 
om. De altfel nici regele şi nici marele preot nu ţinteau 
războiul cu orice chip, nu doreau să se verse sînge dac, 
sfirtecîndu-se fraţii între ei. Nu grăbiră înaintarea spre 


16 Jiul, 


Pelendava, cetatea de scaun a lui Cotiso, aşteptară să 
vadă ce va face tarabostele Oroles, pornit să încerce o 
cale de înţelegere. Evitarea luptei i-ar fi bucurat mult, 
ar fi fost un semn de bunăvoință din partea marelui 
zeu pentru unirea poporului dac. Ajuns în apropierea 
cetăţii, însoţit de o mică gardă, Oroles se trezi 
înconjurat de o ceată de luptători. Nu văzu la ei 
căutături aspre, pe feţele lor plutea un aer de bucurie 
reţinută. Căpetenia îl luă şi îl duse în faţa regelui. Incă 
tînăr, abia trecut de treizeci şi cinci de ani, Cotiso era 
un dac chipeş, bine legat, energic, însă nestatornic, 
întotdeauna părea cuprins de un fel de nelinişte, 
izvorită parcă dintr-o dorinţă neîmplinită. Cine îi 
pătrundea în suflet, înţelegea uşor pentru ce era astfel: 
îl chinuia dorul de mărire. Era rege al ținutului cuprins 
între Dunaris, Alutus şi Muntele cel mare, însă ar fi vrut 
ca ţara sa să fie şi mai mare, deşi nu vedea cum şi cit 
să-şi întindă puterea. Cu faţa aproape pătrată, cu 
privirea vie, cu pletele şi barba încadrîndu-i frumos 
chipul, arăta ca un cavaler gata în orice clipă să se 
întreacă în luptă. Dorinţa lui de mărire nu era legată de 
unirea tuturor dacilor într-o singură ţară, nu vedea 
poporul dac ca pe un tot unitar, ci ca pe o mulţime de 
oameni din care o bună parte — şi cît mai mare — 
putea fi stăpinită de el. Auzise de ceea ce făcuse 
Burebista dincolo de Muntele cel Mare şi se pregătise, 
hotărît să nu cedeze. 

— Marele zeu să-ţi dea sănătate, Mărite rege! 
salută tarabostele Oroles intrînd. Am fost trimis cu 
gînduri bune. 

— De ce n-aţi stat acolo la voi în ţară, dacă aveţi 
gînduri bune? Eu nu am călcat hotarul să trec la voi! 


— Frumos, Mărite rege, îmi place cum rosteşti 
vorbele în limba noastră strămoşească. Aşa este că 
sîntem fraţi? 

Cotiso îi aruncă o căutătură rece, privindu-l 
încurcat. 

— Pentru asta aţi trecut cu oastea încoace, să-mi 
spuneţi că sîntem fraţi? 

— Şi pentru asta, Mărite rege, dar mai mult pentru 
a face ca oastea ta şi a noastră să se unească, apoi 
aflat în fruntea unei armate puternice, regele să 
pornească să elibereze şi pe ceilalţi fraţi ai noştri 
subjugaţi de triburi celtice, germanice şi sarmatice. 

— Care rege? 

— Burebista! El e hotărît să unească pe toţi dacii. 

Regele pufni pe nas şi se frecă în barbă. Murmură 
cu pornire: 

— Să facă ce vrea cu ţara şi oastea lui, eu nu o dau 
pe a mea! Burebista vrea ca eu să ajung un taraboste 
oarecare, supus lui? 

— Dar nu va fi aşa, Mărite rege! Dacia nu va putea 
fi condusă de rege fără ajutoare de nădejde. Fiecare 
ţinut va avea căpetenia lui, prin aceste căpetenii se va 
statornici o ordine nouă în ţară, se va crea o armată 
puternică, bine înarmată, care să poată ţină piept 
legiunilor romane. L-am auzit pe rege spunînd, înainte 
ca eu să pornesc încoace, că ţinutul de aici ce se 
întinde de-a lungul Dunarisului, este cel mai în pericol 
să fie cotropit de Roma. Vei putea tu singur să te baţi 
şi să arunci înapoi cohortele romane? Nu simţi o 
mîndrie în suflet să vezi Dacia Mare, cu întreg poporul 
strîns în jurul regelui, cu toţi dacii legaţi prin credinţa în 
Zamolxis, cu o armată puternică şi cu cetăţi întărite, 
apărate de ziduri tari din piatră, cu un Mare sanctuar 
pe Kogaion şi un Mare preot? 


— Aşa te-au învăţat ei, Burebista şi Deceneu, să-mi 
vorbeşti? Să te duci să le spui că nu-mi dau ţara, şi le 
cer să părăsească neîntirziat pămîntul meu. Dacă vor 
război, eu sînt gata să lupt! 

— Rămine de văzut dacă toţi tarabostii şi comatii 
tăi sînt gata... 

— Ce ai îndrăznit să spui, taraboste Oroles? Vrei să 
te pun în lanţuri sau să te arunc în sulițe? 

— Prin asta n-ai săvirşi decit trimiterea la zei a unui 
om, Mărite rege! Pe Burebista şi Deceneu tot nu-i vei 
putea opri de pe drumul pe care au pornit. Aşadar, 
acesta e cuvintul tău: eşti gata de luptă. Atunci, facă- 
se voia Marelui zeu! Mă voi ruga lui pentru sănătatea 
ta, Mărite rege! g 

Cotiso se apropie de el fluturînd un zîmbet. In ochi 
îi răsărise o lumină ce părea că ardea, întocmai ca la 
un om care a făcut o descoperire la care nu se aştepta. 

— Te grăbeşti, taraboste? 

— Trebuie să duc regelui răspunsul tău... 

— N-ai să mai poţi pleca, te opresc aici drept zălog. 
Trimit un sol la regele tău să-i spună că, dacă nu-mi 
părăseşte ţara, pe tine te va pierde! Acum ai prilejul să 
te convingi cît de mult te preţuieşte Burebista. 

Tarabostele izbucni în ris: 

— Asta înseamnă că va ieşi victorios. Şi Duras m-a 
închis într-una din hrubele Kogaionului, dar pînă la 
urmă s-a împăcat cu regele. Ce ştiu eu care este voia 
Marelui zeu?!... 

Trimisul lui Cotiso sosi a doua zi spre seară în 
tabăra lui Burebista, aducînd condiţiile în care va fi 
eliberat Oroles. Regele se tulbură, din nou viaţa 
tarabostelui era în primejdie. Era hotărît să nu cedeze, 
dar nici să grăbească prea mult deznodămîntul. Marele 
preot îi spusese că în unele cazuri neprevăzutul poate 


salva cele mai grele situaţii. Pentru a nu da semne de 
slăbiciune, puse oastea în mişcare înceată spre 
Pelendava, atent să vadă ce va face adversarul. Nu se 
temea de o înfrîngere, avea armată puternică, însă nu 
voia să se verse sînge dac nici de o parte nici de alta. 
Opri înaintarea îndată ce iscoadele aduseră vestea că 
din faţă se apropia oastea lui Cotiso. Ordonă să se 
aşeze tabăra, împrăştiind cetele de luptători în aşa fel, 
încît să poată porni la atac în orice clipă, dacă situaţia 
ar fi impus aceasta. Dar zilele treceau fără ca vreuna 
din părţi să întreprindă ceva. Cele două tabere erau 
destul de aproape, le despărţea o vale prelungă şi 
largă, îmbrăcata de zăvoaie cu tufişuri rare, mărunte, 
prin mijlocul căreia şerpuia un piriu ce se vărsa mai jos 
în rîul Rabo. Luptătorii celor doua tabere luau apă din 
acelaşi rîu, însă din locuri deosebite, păzite cu grijă. De 
cînd aflase că tarabostele Oroles fusese luat zălog de 
Cotiso, comatele Siporus — încercatul vînător — nu-şi 
mai găsea stare. Într-o zi se răzleţi cu ceata lui prin 
tufărişuri, încercînd să intre în legătură cu oameni din 
tabăra cealaltă. Nu se aşteptase să întilnească tot o 
ceată, pornită de dincolo să facă acelaşi lucru. 

— Staţi jos, fraţilor, să nu vă vadă vreo căpetenie! 
strigă unul. 

Siporus se apropie de ei, încordat ca la vînătoare, 
pregătit pentru a face faţă unei lovituri din oricare 
parte. Se temea să nu fie şi alţii ascunşi prin 
boschetele din jur. Rămase dezorientat cînd se văzu 
primit cu braţele deschise. 

— Marele zeu să fie cu voi! salută el încurcat, ne- 
încrezător. 

— Şi cu tine, frate, venit de dincolo! răspunse unul 
mai în vîrstă, cu barba stufoasă, ce părea a fi 


căpetenia. Ce face regele? Este adevărat ce se 
vorbeşte? 

— Adică ce se vorbeşte? întrebă la rîndul său, 
trecîn-du-şi privirea de la o faţă la alta. 

— Că Burebista este pornit să-i unească pe toţi 
dacii într-o ţară mare şi puternică. Aşa s-a întins zvonul 
pe la noi. 

Siporus se linişti. Făcu semn la cei din ceată să se 
apropie. 

— Vă răspund îndată, după ce ne aşezăm într-un 
loc mai ferit vederii. Da, unele căpetenii — taraboşti şi 
capnoboţi — nu prea văd cu ochi buni ceea ce vrea să 
facă regele. 

Găsiră o poiană înconjurată de desişuri şi se 
aşezară cu toţii în cerc. 

— Uite ce frumos ne stă aşa, începu Siporus, 
trecîndu-şi degetele prin barbă. Pentru ce să ne batem 
fraţii între noi? Dar sînteţi nerăbdători să aflaţi 
răspunsul la întrebare: da, fraţilor, aşa este, regele 
Burebista este hotărît să-i unească pe toţi dacii. 
Dincolo de munţi a şi făcut-o cu o bună parte. [ara s-a 
mărit, în loc de trei regişori, avem unul înţelept şi 
puternic. Cică după ce vă cuprinde şi pe voi în hotarele 
Daciei pe care o întemeiază, va porni pe rînd spre 
răsărit, spre apus şi spre miazăzi să bată şi să alunge 
triburile de năvălitori care acum stăpînesc pe ceilalţi 
fraţi ai noştri. Regele se gîndeşte să înalțe o cetate 
mare, întărită, acolo, pe undeva pe lingă Kogaion, care 
să fie scaunul de domnie, cu case mari din piatră, cu 
ziduri groase, unde să se adune sfatul ţării. El şi Marele 
preot Deceneu vor să ridice pe Kogaion Marele 
sanctuar al dacilor, care va fi un fel de templu, cum am 
auzit că au în cetăţile lor grecii şi romanii... Vom avea 
şi noi Marele templu al lui Zamolxis. Hei, dar văd că mă 


priviţi miraţi, unii dintre voi poate credeţi că vă toc 
minciuni, vă întrebaţi de unde ştiu eu un biet comate 
ce au de gind să facă regele şi Marele preot. Aflaţi că 
tot ce aţi auzit mi-au fost spuse de stăpinul meu, 
tarabostele Oroles. 

— Oroles?! murmură cel pe care îl asemuia a fi că- 
petenie. 

— Da, Oroles! De ce te miri atita? Tarabostele a 
copilărit cu regele. 

— Păi, pe el l-a oprit Cotiso ca zălog, cică vrea să-l 
omoare, dacă Burebista nu pleacă înapoi cu oastea. 

— Ştiu, de aceea am pornit încoace, mă căznesc să 
aflu dacă se găseşte adus aici în tabăra voastră. Aş 
încerca să-l scap. 

— Noi sîntem plecaţi pentru altceva. Am dori să 
trecem între cetele voastre. La noi sînt mulţi care n-ar 
vrea să lupte împotriva lui Burebista. 

— Aşa zici!... murmură Siporus frămîntat, 
scărpinîndu-se-în barbă. Atunci n-ai cum să mă ajuţi... 
Dar nu mi-ai spus dacă regele vostru l-a adus cu el pe 
tarabostele Oroles, ştii cumva? 

— Ştiu, l-a adus, tarabostele este păzit de o ceată 
a cărei căpetenie este fratele meu. 

— Şi n-ar putea să-l facă scăpat? se grăbi Siporus.. 

— Ne-am gindit noi la asta, dar ne-am dat seama 
ca nu e bine, i-am face pe cei doi regi să înceapă lupta; 
aşa poate că vor găsi o cale de înţelegere. 

Siporus tăcu mult timp privind în jos, apoi săltă 
capul şi-l săgeta cu privirea pe cel ce vorbise. 

— Tu şi cu mine am putea să facem o treabă bună. 
Eu aş zice ca tu şi ceata ta să nu treceţi acum în tabăra 
noastră. Să vă duceţi înapoi printre ai voştri şi să 
vorbiţi cu cît mai mulţi ca, în clipa cînd va începe lupta, 
toţi să arunce suliţele, arcurile, topoarele, măciucile şi 


să treacă de partea noastră. Şi tot în acea clipă, tu şi 
fratele tău să-l dezlegaţi pe taraboste şi să-i daţi 
drumul. Eu voi căuta să fiu prin apropierea lui, să-l ajut, 
dacă va fi nevoie. După asta să vezi ce repede se vor 
împăca cei doi regi. 

— Ştii că nu e rău ce spui tu? Cum te cheamă, 
frate, să-i spun tarabostelui numele tău, să se încreadă 
că nu-i vrem răul. 

— Siporus. Dar pe tine? 

— Rubobostes. 

— Tu ai nume de viteaz luptător, frate Rubobostes, 
ti-ar sta bine să fii taraboste, mare căpetenie... 

— Să lăsăm asta, nu e vreme de glumă! Am să fac 
aşa cum ai spus tu. Ce se va întîmpla după aceea vom 
vedea. Poate că asta este voia Marelui zeu! În fiecare 
zi, spre seara, ne întîlnim tot aici, pînă cînd cei doi regi 
vor porni lupta. De-abia atunci vor deschide ochii... 

— Aşa să faci, frate Rubobostes! se însufleţi 
Siporus. Acum îmi dau bine seama că Marele preot 
vede bine lucrurile... 

— Cum le vede? Ce, ţi-a prezis el că o să mă în- 
tilneşti? 

— Era vorba de puterea noastră, a comatilor. 
Atunci cînd l-am auzit vorbind nu era Mare preot, ci 
numai un biet preot care sosise de la drum lung, de 
departe, de pe la greci parcă spunea. Porniseră la 
vîinătoare amiîndoi, tarabostele Oroles şi el, preotul 
Deceneu. Eu îi însoţeam, mergeam la cîţiva paşi în 
urma lor. Dar nu erau plecaţi să prindă neapărat ceva 
vînat, ci mai mult aşa ca să treacă timpul, în liniştea 
pădurii desluşeam bine ce vorbeau ei. L-am auzit pe 
preot spunînd: „Să ştii, taraboste, că ei, comatii, sînt o 
mare putere. Dacă s-ar uni şi s-ar răscula, nu le-ar mai 
sta nimeni în cale. Aşa au făcut la Roma sclavii, s-au 


revoltat. Ei bine, au fost atit de tari, încît zece legiuni 
de-abia au putut să-i înfringă. La noi din cine este 
formată oastea regelui? Din citeva căpetenii, taraboşti 
şi capnoboţi, şi din mulţimea de comati. Cînd ei, 
comatii, se vor uni şi nu vor mai voi să lupte, regele va 
fi pierdut.” Cam asta i-a spus preotul tarabostelui, şi 
găsesc că avea multă dreptate. Acum ce vedem? 
Oastea lui Cotiso este alcătuită numai din comati, iar a 
noastră tot aşa. Dacă miine-poimiine comatii voştrii 
întind braţele spre ai noştri, în loc de luptă va fi o ade- 
vărată sărbătoare, semnul unirii dacilor sub regele 
Burebista. Eu zic că ne-am înţeles, frate Rubobostes. 
Miine spre seară ne vedem tot aici. Acum să ne 
despărţim. Pentru gindul vostru bun, mă rog Marelui 
zeu să vă dea sănătate şi viaţă lungă! 

Trecură după aceea cîteva zile în linişte. În cele 
doua tabere nu se observa nimic, nici o pregătire care 
să prevestească apropierea momentului cînd cele două 
oşti vor porni la atac. In fiecare seară Siporus se întîlni 
cu Rubobostes. Nu a îndrăznit să se ducă la rege să-i 
spună, se temea că nu va fi crezut, sau mai rău, că, 
pentru a-şi scăpa stăpiînul, devenise o iscoadă în slujba 
lui Cotiso. De fapt regele Burebista trecea printr-o 
puternică încordare, era hotărit să nu-l piardă pe 
tarabostele Oroles. Şedeau în faţa adăpostului din frun- 
zare, el şi Marele preot. Deceneu se oferise să se ducă 
la Cotiso, să se dea drept zălog în locul tarabostelui, 
dar regele nu se învoise, ar fi fost o încercare fără sorţi 
de izbîndă, fiind totodată şi un semn de slăbiciune din 
partea sa. Nu se îndoia că rezultatul va fi refuzul, 
Cotiso nu putea îndrăzni să-l ţină ostatic pe Marele 
preot, pentru că ridica împotriva sa întreg poporul dac. 
Tăceau. Fiecare îşi framînta gîndurile. După un timp 
regele se mişcă neliniştit, prin trup îl străbătea un fior. 


Îşi amintise de îndemnul bătrînului de la Arcidava, cel 
ce se pricepea minunat să dreseze caii pentru călărie, 
el îi spusese că în orice lucrare mare este bine să se 
înceapă cu o încercare. Aşa făcuse cu Duras şi pînă la 
urmă totul se descurcase mai bine decit se aşteptase. 
Aşadar, şi cu Cotiso va trebui să încerce. Se ridică în 
picioare şi porunci şefului gărzii să cheme pe toate 
căpeteniile, taraboşti şi capnoboţi. Cei dintii veniră 
Duras şi Sagitulp, amîndoi se dovedeau ajutoare de 
nădejde ale regelui. Marele preot privea liniştit, hotărît 
să se opună dacă regele pornea pe o cale greşită. 

— Siînteţi pregătiţi de luptă? întrebă regele cînd 
văzu că toţi cei chemaţi erau de faţă. Miine vom porni 
atacul, continuă el zimbind, după ce auzi răspunsul lor, 
dar va fi un atac în care nu trebuie să facem vărsare 
de sînge. Dincolo, în tabăra cealaltă sînt tot fraţi de-ai 
noştri. Pornim la atac în chiote şi sunete de tulnice şi 
cornuri, iar dacă vedem că şi de partea cealaltă se face 
la fel, noi ne vom retrage în grabă, părăsind cîmpul de 
luptă. Numai dacă ei ne vor urmări şi se vor arăta 
porniţi să lovească şi să ucidă, atunci —să ne ierte 
Marele zeu — vom întoarce şi noi armele, ne vom bate 
cu străşnicie. Să nu vă temeţi că vom fi înfrînţi, noi 
sintem mai numeroşi decit ei, călăreţii noştri vor năvăli 
la vreme şi-i vor pune pe fugă. Fiecare să-şi 
pregătească cetele, să facă întocmai cum am spus. 
Miine în zori toţi luptătorii să fie aşezaţi în linie. Cînd va 
răsuna semnalul din tulnice şi cornuri, să porniţi la 
atac! 

Ceea ce s-a petrecut în ziua următoare a stirnit 
admiraţie şi recunoştinţă în tabăra lui Burebista, în 
timp ce Cotiso, buimăcit de întorsătura pe care o lua 
întreaga situaţie, a sunat încetarea şi a făcut act de 
supunere. Se pornise atacul din ambele părţi, liniile de 


luptători se apropiau cînd, în partea lui Cotiso, suliţele, 
arcurile şi măciucile au început să fie aruncate, braţele 
să fie ridicate, fluturind în vînt cămăşile, bundele, 
sumanele şi căciulile toţi au continuat fuga spre 
cealaltă parte, unde, în urale ce umpleau cerul, au fost 
primiţi cu îmbrăţişări. Regele privea cu înfiorare şi 
însufleţire momentul atît de înălţător, care dovedea do- 
rinţa fierbinte a poporului dac: unirea. Se văzuse apoi 
în faţă cu Cotiso şi cu tarabostele Oroles. 

— Marele zeu a vrut să fie aşa! Mă rog lui pentru 
sănătatea ta, Mărite rege! a rostit Cotiso, revenit din 
buimăceală — înţelesese abia atunci că aşa trebuia să 
se întimple. Sînt supusul tău, Mărite rege, gata să te 
slujesc în orice clipă cu tot devotamentul! 

— lar eu am nevoie de căpetenii, altfel nu pot 
conduce singur Dacia Mare. Vei putea uita că ne-am 
înfruntat? Dar mai întîi să-mi faci dovada că eşti de 
bună-credinţă. Îţi vei strînge oastea şi o vei uni cu a 
mea, apoi vom porni împreună pînă dincolo de Alutus, 
în cîmpia cea mare ce se întinde către răsărit. Spune- 
mi, Cotiso, cetatea Argedava făcea parte tot din ţinutul 
stăpiînit de tine? 

— Citeodată da, dacă ajungeam cu oastea pînă la 
ea. Trecea dintr-o mînă în alta. Acolo, în cîmpia cea 
mare, e greu să te faci ascultat, fiecare taraboste este 
ca şi un rege. 

După zece zile, oastea mărită a lui Burebista sosi la 
Argedava, cetate pe malul drept al rîului Ordessos", 
întărită, cu şanţuri şi val înalt de pămînt. De acolo 
trimise căpetenii pînă departe să cerceteze 
împrejurimile: spre miazănoapte pe Duras, spre răsărit 
pe Sagitulp, iar spre miazăzi către Dunaris pe Oroles. 


1 Argeş 


Se apropia sfîrşitul toamnei, trebuia să se grăbească. 
La plecare regele spuse lui Cotiso: 

— Imi pun multă nădejde în tine, Cotiso. Te las 
căpetenie a acestui ţinut, ce se întinde din părţile 
Pelendavei pînă în cîmpia cea mare, departe spre 
răsărit. La Argedava vom face cea de a doua cetate de 
scaun a ţării, de aici vom trece cu oastea dincolo de 
Dunaris să eliberăm pe fraţii noştri de sub odrişi, pînă 
la munţii Haemus. Pentru că a dovedit multă dragoste 
de ţară, vei avea ca ajutor pe Rubobostes, pe care l-am 
înălţat la rangul de taraboste şi căpetenie de oaste. 


Capitolul Il 
ZIDURI NOI, ÎNDEMNURI NOI 


1 


Primăvara anului 6831 de la întemeierea Romei 
venise potolită, caldă, frumoasă, luminoasă. Cetatea 
Sargedava nu mai cunoştea liniştea de altădată, de 
acolo plecau şi acolo veneau trimişi, soli, iscoade, 
negustori din toate părţile ţării, de la cetăţile greceşti 
de pe ţărmul Pontului Euxin şi de la triburile străine 
vecine. Nu se împlinise încă un an de cînd devenise 
cetatea de scaun a regelui Burebista şi se dovedea 
neîncăpătoare. Aşezată la înălţime pe un virf de munte 
izolat, rotund, cu povirnişuri repezi, se întindea pe tot 
plaiul neted de deasupra, înconjurată de un val de 
pămînt înalt de cinci şi gros de opt paşi. Pornind din 
vale, pe unde alerga piriul Sargetia, ce curgea năvalnic 
din sus dinspre Kogajon, drumul urca pieptiş cu pante 
grele şi întoarceri iuți pînă se oprea în faţa porţilor 
mari, din dulapi groşi de lemn, întărite cu plăci, scoabe 
şi piroane de fier. Sargedava fusese din cele mai vechi 
timpuri cetate de reşedinţă a căpeteniei triburilor dace 
care stăpîneau ţinutul ce se întindea peste munţii din 
jur şi de-a lungul văii rîului Maris. De la început regele 
Burebista văzuse că cetatea nu era îndestulătoare 
pentru nevoile conducerii unei ţări, ale cărei hotare 
aveau să se lărgească an de an, totuşi se instalase 
acolo din trei motive: era în apropierea Kogaionului, se 
găsea mai spre mijlocul pămîntului stăpînit de daci şi 
putea fi apărată uşor cu ajutorul munţilor. De la 
Sargedava pînă la Kogaion drumul şerpuia alături de 
pîrîul Sargetia, urmînd valea ce se îngusta tot mai mult 
pe măsură ce urca şi se apropia de muntele pe care — 
spunea legenda — se urcase Zamolxis la cer. Un 
călăreț pornit în galop de la cetatea de scaun a regelui 
ajungea la reşedinţa marelui preot în răstimpul dintre 
două cîntări ale cocoşilor. 

Încă din iarnă, tarabostele Oroles părăsise cu 
întreaga familie cetatea Tibiscum, care redevenise 
cetate de apărare luată în pază de o puternică formaţie 
de luptători, ca şi Arcidava. Moşia cetăţii şi satele cu 
comatii lor trecură în grija tarabostelui Burrennus, care 
era vecin. În schimb, Oroles primise de la rege toată 
Valea Carsia, unde pregătea să înalțe o cetate nouă, 
căreia se gindise să-i dea numele de Carsidava. 
Burebista se grăbea să stringă în jurul său oameni 
destoinici, supuşi, de bună-credinţă, care să-l ajute la 
conducerea ţării. Căuta ca aceştia să fie tineri, viteji, 
neobosiţi. Cîteodată vedea că are atit de multe de 
făcut, încît nu se putea hotărî cu care să înceapă. Ţara 
nu înjghebase o cancelarie domnească, nu avea legi 
care să fie cunoscute şi respectate de întreaga 
populaţie, tarabostii îşi creau drepturi şi împărțeau 
dreptatea după cum fiecare considera datina. Aşa cum 
era ţara mărită, mai departe nu se putea merge dacă 
nu se statornicea ordinea. Erau zile frumoase de mai 
cînd regele strînse la Sargedava toate căpeteniile. 
Pentru prima oară în Dacia, el se gindise să înfiripeze 
un sfat al ţării. În încăperea cea mai mare a cetăţii, 
unde înainte avea cazarmă garda, construită din birne 
groase de lemn, legate prin încheieturi puternice, 
susţinută de temelie din piatră, se făcuse curăţenie, se 
puseseră bănci lungi din scînduri frumos netezite cu 
barda şi două jilţuri lustruite, îmbrăcate cu velinţe 
albastre, se decoraseră pereţii cu ramuri de brad şi 
flori, iar în cele patru colţuri, pe patru stilpi de lemn, 
rotunjiţi ca nişte coloane, se înălţau patru făclii ale 
căror flăcări luminau şi împrăştiau o atmosferă de 
solemnitate în toată sala de sfat. Cei chemaţi sosiră la 
vreme şi aşteptară. Priveau miraţi pregătirile, fără să 
înţeleagă ceva. 


În dimineaţa sorocită, era a opta zi după calendele 
lunii mai, regele intră însoţit de marele preot Deceneu 
şi de celelalte căpetenii ale ţării: Duras, Cotiso, 
Sagitulp şi Oroles. După ei veneau gărzile: a regelui şi 
a marelui preot. Sala de sfat era plină de taraboşti şi 
capnoboţi. In cele două colţuri din spatele jilţurilor 
stăteau tulniceri şi cornişti. Regele şi marele preot se 
aşezară fiecare pe locul său, iar gărzile se aliniară în 
spatele lor. O astfel de solemnitate nu mai văzuseră 
căpeteniile dace. In sală se făcu linişte, domnea o 
atmosferă ce infiltra în inimile celor de faţă însufleţire 
şi nerăbdare. La un semn al regelui, tulnicerii şi 
corniştii începură să sune uşor, duios, prelung, 
acordurile lor aduceau cu răsunetul repetat al văilor şi 
munţilor, apoi sala se cutremura umplută de vocile 
profunde ale capnoboţilor, care intonară un imn de 
slavă pentru ţară şi rege, pregătit din vreme de marele 
preot. i 

Burebista se ridică în picioare. In sală se întinse 
liniştea. Peste tunica din țesătură de lînă albă, trupul îi 
era strîns într-o armură lucitoare de zale, iar deasupra, 
agăţată de umeri, mantia albastră de rege. Avea faţa 
împietrită într-un zîmbet slab ce nu-i ascundea 
tulburarea. Sub sprincenele stufoase, ochii luceau 
aruncînd flăcări. Era în plină putere a virstei, cei ce îl 
priveau încercau un sentiment de teamă, supunere şi 
admiraţie. Incepu să vorbească rar, apăsat, cu o 
înflăcărare ce făcea pe cei din sală să se înfioare, să le 
tresalte inimile. 

— Mulţumim Marelui zeu că ne-a sorocit pe noi cei 
prezenţi aici să trăim această clipă înălţătoare! Este 
Ziua cea Mare, Ziua cea mai sfintă a neamului dac, 
astăzi ne întemeiem ţara, Dacia, între hotarele căreia 
va cuprinde toate triburile ce se ştiu de acelaşi sînge, 


care vorbesc aceeaşi limbă. Întreg poporul dac se 
uneşte într-o singură ţara, sub un singur rege, cu o 
singură oaste. Nu vor mai fi mai multe căpetenii ce-şi 
spuneau regi, care împărţiseră pămîntul şi neamul 
nostru, înfruntîndu-se adesea în bătălii singeroase. 
Acum ţara noastră se întinde de la Porolissum pînă la 
Dunaris, de dincolo de Arcidava pînă la munţii de la 
răsărit. Ştim că nu acesta este tot pămîntul locuit de 
daci, ştim că Dacia Mare trebuie să cuprindă între 
hotarele ei tot neamul dacilor, pentru că unde sînt fraţi 
de-ai noştri acolo e ţara. Pentru asta va trebui să 
batem şi să alungăm triburile venite de aiurea, care au 
cotropit, prădat şi subjugat. Noi nu trebuie să ne găsim 
liniştea pînă nu ne vom întinde hotarele dincolo de 
Pathissus, de Tyras şi de Dunaris, spre munţii Haemus 
şi spre Pontul Euxin. Acum Duras, Cotiso şi Sagitulp nu 
mai sînt regi ci căpetenii destoinice ale ținuturilor lor, 
ajutoare de nădejde ale regelui. Trăim vremuri noi, se 
cade să privim cu grijă cele ce se petrec în apropierea 
ţării noastre. Ştim că nu au trecut decit trei ani de cînd 
legiunile romane au ajuns la Dunaris, oprindu-se la 
Singidunum. 

Marele preot mi-a povestit ce a văzut în Elada, 
cotropită de Roma cu mai mult de şaptezeci de ani în 
urmă, unde un popor iscusit se zbate sub stăpinire 
străină. Dacă Roma este puternică, vom face şi noi o 
Dacie mai puternică. Pentru asta ne trebuie o oaste 
mare, bine înarmată, avem nevoie de cetăţi întărite, de 
care să se lovească duşmanul. Armata noastră va fi 
împărţită pe mănunchiuri şi pilcuri de luptă, cu 
căpetenii mai destoinice decît decurionii, centurionii şi 
legaţii romani, cu unităţi anume întocmite pe arme: 
călăreţi, arcaşi, suliţaşi şi prăştiaşi, care să lovească 
fulgerător cu toată tăria. Dar pentru a putea să 


săvirşim toate astea, avem nevoie de oameni aprigi, 
dornici să înveţe măiestria armelor. Tot aşa, ca să 
construim cetăţi bine întărite ne trebuie meşteri mult 
încercaţi, pricepuţi în înălţarea zidurilor de piatră. 
Fiecare cetate de taraboste va deveni un loc unde să 
se înveţe minuirea armelor, unde vor fi ateliere pentru 
făurirea lor, unde se vor stringe bucate pentru vremuri 
de grele răzbateri. Şi mai avem nevoie de ceva, de un 
simbol care să ne amintească de ţară şi de rege, la 
vederea căruia dacii să se simtă mai uniţi, mai hotăriţi, 
mai puternici. Acel simbol este steagul ţării, al 
poporului dac. M-am gîndit ca steagul nostru să fie 
asemenea unui cap de lup cu botul căscat, de care să 
fluture în bătaia vintului o coadă ca un balaur. Cînd 
pedestraşii şi călăreţii noştri vor porni în iureş spre 
liniile duşmane, steagurile mănunchiurilor şi piîlcurilor 
de oaste să sloboade urlete ca fiarele din codru, 
îngrozind pe cotropitori. La vederea steagului nostru 
vecinii să se înfioare, să înţeleagă că îi vom încolăci ca 
şerpii şi sfişia ca lupii, că luptînd cu noi vor avea o 
moarte cumplită. Ca să putem savirşi toate acestea, 
este necesar ca în Dacia să fie linişte şi ordine, iar 
pentru asta avem nevoie de legi bune, drepte, cum au 
grecii şi romanii, să facem ca fiecare dac să ştie care îi 
sînt drepturile şi îndatoririle, lucru pentru care mă 
aştept la un nepreţuit ajutor din partea Marelui preot. 
Tot el, Marele preot, ne va ajuta în momentele grele cu 
oastea preoţilor şi capnoboţilor săi. Fiecare dintre voi 
să ia aminte că ţara este condusă de rege şi de Marele 
preot, şi fiecare să nu uite că în orice împrejurare se va 
găsi datorează supunere. 

Regele făcu o scurtă pauză, îşi trecu degetele prin 
barbă rotind privirea pe deasupra tuturor. Reluă cu ton 


ce arăta că sfirşise ce avusese de spus, în care răsuna 
încrederea: 

— In această clipă înălţătoare, ziua întemeierii unei 
Dacii unite şi libere, să nu uităm să cerem ajutorul 
Marelui zeu, să-i aducem o Mare jertfă în faţa 
poporului, iar el să ne arate voia lui, apoi să ne 
înveselim printr-un ospăț bogat, la care vor lua parte 
toţi cei ce vor fi prezenţi acolo sus, pe Kogaion. Voi, 
căpetenii dace, să luaţi aminte: regele va fi bun cu cei 
vrednici, cinstiţi, supuşi, cu dragoste de ţară şi 
necruţător cu aceia care se vor dovedi nemernici, duş- 
mănoşi, trădători. Acum să strigăm cu toţii: Trăiască în 
veci Dacia noastră unită şi liberă! Mulţumim din suflet 
Marelui zeu şi ne rugăm lui pentru sănătatea tuturor 
dacilor! 

Sala se cutremură de urale. Tulnicerii şi corniştii 
începură să sune ca şi cum ar fi anunţat victoria pe 
cîmpul de luptă, apoi capnoboţii intonară din nou imnul 
de slavă pentru ţară şi rege. 

A doua zi un lung alai avînd în frunte pe rege, 
urmat de căpetenii şi de gardă, după care se înşira 
mulţimea de comati — bărbaţi şi femei, bătrîni şi tineri 
— porni de la Sargedava spre Kogaion. Marele preot 
plecase din ajun, însoţit de capnoboţi, pentru a pregăti 
aducerea marii jertfe. Mergea în pasul calului cînd 
regele se întoarse şi făcu semn lui Cotiso, Duras şi 
Oroles să se apropie. Toţi trei dădură pinteni şi zeghile 
lor seine, înflorate cu albastru, fluturară în vînt. 

— Mă gîndii la tine, Cotiso, zise regele. Îmi trecu 
prin minte să te întreb: Ce frămiîntai în suflet, în timp 
ce eu vorbeam în sala de sfat? Te-am văzut de citeva 
ori mişcîndu-te tulburat. 

Surprins, Cotiso avu un moment de ezitare, apoi 
răspunse: 


— În primul rînd mă bucuram, Mărite rege. Parcă 
nu mă mai vedeam o căpetenie dacă singură, 
neajutorată în faţa năvălitorilor. Inainte, cu toate că 
neamul nostru era tot atît de mare, ca rege al unei ţări 
mici mă simţeam fără putere. Acum nu mai sînt regele, 
ci numai căpetenia acestui ţinut, şi totuşi mă simt mult 
mai puternic, pentru că la orice încercare s-ar face din 
afară ar porni la luptă întreaga ţară, întreg neamul. 

— Nu chiar tot neamul, mai sînt destul de mulţi 
supuşi sub taurisci, bastarni, odrişi... 

— Îi vom slobozi pe toţi, Mărite rege! 

— Îmi place cum vorbeşti, Cotiso. Nu m-am înşelat 
cînd ţi-am acordat toată încrederea. Să grăbeşti în 
acest an întărirea şi mărirea Argedavei, acolo va fi cea 
de a doua cetate de scaun a regelui. Nu trebuie să 
uităm pe fraţii noştri de peste apa Dunarisului. 

— Am şi pornit lucrul îndată ce s-a încălzit vremea. 

Regele se întoarse spre Oroles: 

— Tot supărat eşti, taraboste? lţi pare rău că ai 
părăsit Tibiscumul? Lasă, prea erai departe de mine 
stind acolo, şi eu am plecat de la Arcidava... Dar ce-ai 
făcut în Valea Carsia, ai început noua cetate? 

— Se lucrează de zor la ea, Mărite rege, mă ajută 
mult Marele preot, mi-a dat meşteri... oameni... 
Carsidava va rămîne cetatea de baştină a urmaşilor 
neamului Oroles. 

— De la Comosicus mai ai vreo veste? 

— Este sănătos, Mărite rege. A început să înveţe 
doua limbi: pe a grecilor şi pe a romanilor. Se simte 
bine în casa lui Acornion, îi place la Dionysopolis. Cică 
se grăbeşte la învăţătură, e dornic să se înapoieze cît 
mai repede acasă. 

— Să vină. Îl iau pe lîngă mine, am nevoie de un 
scrib bun, de încredere. 


La o cotitură a drumului întîlniră un dac în puterea 
vîrstei, călare pe un cal păros, cu zeghe agăţată de 
umeri, cu topor, arc şi măciucă legate de şa şi cu suliță 
în mînă. Cînd zări alaiul, călăreţul struni calul, se trase 
la o parte şi se opri. Dar în acelaşi timp strînse şi 
regele frîul calului: 

— Văd că ai plecat de pe Kogaion, nu vrei să te 
rogi Marelui zeu, să fii de faţă la Marea jertfă?! îl 
întrebă mirat, văzînd că nu arăta nici a comate, nici a 
taraboste. 

— Mă întorc îndată, Mărite rege! Am fost 
nerăbdător, am crezut că nu mai vii acolo sus... Marele 
zeu nu m-a ajutat să sosesc de ieri, altfel aş fi pătruns 
şi eu în sala de sfat. Am auzit că ai vorbit lucruri 
minunate. 

— Cine eşti tu? De unde vii? 

— Mă numesc Rholes, Mărite rege. Vin din partea 
dacilor care trăiesc la răsărit de munţi, prin văile dintre 
riurile: Hierasus!*, Porata* şi Tyras. Ne-au prăpădit de 
tot bastarnii şi sarmaţii. Acolo s-a întins vestea că tu ai 
pornit să-i strîngi pe toţi dacii într-o ţară mare şi 
puternică. Noi sîntem pregătiţi, Mărite rege, să-ţi sărim 
în ajutor, numai să-i alungi pe străinii care s-au aşezat 
peste noi şi ne iau toate de la gură. 

— Fii binevenit, frate Rholes! Toate se fac la timpul 
lor. Ce zici, Cotiso, mergem într-acolo? 

— Sînt gata să string oaste, Mărite rege! 

— Frate Rholes, întorci calul şi mergi alături de 
mine. După Marea jertfă şi după ospăț vom avea timp 
să stăm mai mult de vorbă. 

Reluară drumul spre Kogaion. Soarele se ridicase 
deasupra crestelor, îmbrăcînd valea şi poviîrnişurile 

într-o lumină veselă. Pînă departe ajungea mirosul de 
tămiie şi alte răşini aromate adus de fumul ce se 
împrăştia de la marele altar, purtat de adierea pornită 
din înălţimi. Cînd îl zări pe rege urcînd drumul ce 
şerpuia pe poviîrnişul repede, mulţimea sosită cu o zi 
înainte, care aştepta nerăbdătoare, izbucni în urale. 
Erau bărbaţi şi femei în veşminte de sărbătoare, cu 
buchete de flori în miini, într-un amestec de culori 
vesele, ce păreau un pastel al maramelor, eşarfelor, 
iilor şi fotelor, întrerupt din loc în loc de negrul, seinul 
şi albastrul căciulilor, bundelor şi sumanelor. Sus, pe 
cea de a treia terasă, marele preot făcea ultimele 
pregătiri înconjurat de capnoboţi şi preoţi. Regele sări 
de pe cal şi se îndreptă spre altar, urmat de întreg 
alaiul şi de gardă. Dincolo, în faţa căpeteniilor, se 
îngrămădea mulțimea. In acelaşi moment, corul 
preoţilor intona un imn de slava către marele zeu. Un 
fior de credinţă şi supunere străbătu întreaga adunare. 
Din vasele de pe coloanele zvelte de andezit de la cele 
patru colţuri ale altarului se înălţau valuri de fum, 
împrăştiind arome de tămiie şi ale altor răşini ce 
îndemnau la cucernicie. La un moment dat, marele 
preot dispăru într-un val de fum. Pe feţele femeilor şi 
bătrînilor pluteau  încordarea şi smerenia. Corul 
preoţilor intona alt imn, cu acorduri grave, întrerupte 
de izbucniri puternice ce făceau să răsune în depărtări 
munţii din jur. Deodată valul de fum deveni străveziu şi 
în faţa altarului apăru marele preot purtîind mantia 
albastră ce închipuia culoarea cerului, ţinînd în mînă un 
vas de argint din care se ridica o şuviţă subţire de fum. 

Liniştea se întinse în toate părţile, încordarea 
creştea, orice mişcare încetă. 


— Poporul se pleacă smerit în faţa ta, Mare zeu! 
răsună vocea metalică, lipsită de profunzime, a 
plăpîndului Deceneu. 

Un murmur de supunere şi prosternare se întinse 
în unduiri ce se pierdeau spre cer. 

— Poporul ţi se supune cu credinţă şi te roagă să-l 
fereşti de răzbunarea zeilor cei răi! 

— Te rugăm, Mare zeu! izbucni mulţimea. 

— Poporul te roagă să dai sănătate şi viaţă lungă 
regelui, să-l ajuţi să scape de jug străin pe toţi fraţii 
noştri! 

— Te rugăm, Mare zeu! 

— Vin la tine, Mare zeu, să primesc învăţătura şi în- 
demnul tău! Vin să-ţi aduc ofrandele pe care poporul le 
pune la picioarele tale! 

Mulțimea repetă fără oprire, pradă înfiorării: 

— Te rugăm, Mare zeu! Te rugăm, Mare zeu! 

Marele preot se îndreptă spre stinca din apropiere, 
în care se căsca gura neagră a unei grote. Insoţit de 
valul de fum şi de acordurile corului preoţilor pieri în 
întuneric. De la spatele căpeteniilor apărură mai mulţi 
dansatori, şi ei tot preoţi, unii purtînd în miini spade, 
alţii arcuri cu săgeți, începură un dans de luptă în 
sunetele tulnicelor şi tobelor ce imitau vuietul furtunii, 
huruitul tunetului şi zgomotul trăznetului. Dansul 
atinse încordarea maximă în momentul cînd cei cu 
arcuri sloboziră săgețile spre cer, alungînd zeii cei răi 
care ar încerca să împiedice pe marele preot să ajungă 
la marele zeu. În acest timp alţi preoţi începură să 
pregătească altarul, în opt găuri puseră opt sulițe cu 
virfurile în sus, bine ascuţite, lucind la lumina soarelui. 
La vederea lor, din ochii femeilor se porniră lacrimi; 
ştiau că le va fi dat să vadă din nou un tînăr sfirşindu- 
se în chinuri, plecat la marele zeu. Cînd totul fu gata, 


din grotă ieşi marele preot înconjurat de un val de fum. 
Corul preoţilor înălţă un imn de slavă marelui zeu, 
făcînd să răsune văile. Marele preot se apropie de 
altar. Feţe încordate îl urmăreau din toate părţile. Işi 
roti privirea pe deasupra mulţimii, apoi, săltînd 
amîndouă miinile, rosti: 

— Marele Zamolxis vă vorbeşte prin mine. El mi-a 
spus că dacă poporul îl urmează pe rege va fi bine, ne 
va ajuta să învingem duşmanii. Fiecare e dator să 
lupte, să nu-şi găsească liniştea pînă cînd întregul 
neam al dacilor nu va fi unit într-o singură ţară. S-a 
bucurat Marele zeu şi a binecuvintat fapta regelui: 
întemeierea Daciei unite şi libere. El ne îndeamnă să 
mergem peste Pathissus şi Tyras, să trecem dincolo de 
Dunaris, să eliberăm pe fraţii noştri de acolo, alungînd 
veneticii veniţi de aiurea peste neamul nostru. Vă 
întreb, şi prin voi întreb întregul popor: Sînteţi gata să-l 
urmaţi pe rege? Veţi lupta cu sacrificiul vieţii pentru a 
face Dacia Mare? Juraţi? 

Din toate părţile izbucniră legăminte, urale şi 
jurăminte. 

— Asta este voia Marelui zeu, iar eu v-am spus-o. 
Dar ce nutrim în sufletele noastre, Zeul cel mare ştie. 
El ne va arăta asta, dacă ne va primi sau dacă ne va 
respinge Marea jertfă. Cine este cu sufletul pregătit? 
Cine este gata să meargă în faţa bunului Zamolxis, 
acolo în cer, unde va trăi fericit de-a pururi? 

Un fior străbătu mulţimea. Era puternică credinţa 
în Zamolxis, nimeni nu se temea de moarte, dar tot 
nimeni nu voia să-şi sfirşească atit de repede şi aşa de 
năpraznic viaţa. Alături de marele preot veni un 
capnobot pregătit să noteze. Din mai multe părţi 
răsunară diferite nume, fiecare rostind pe al altuia. Nu 
se pomenise niciodată ca cineva să fi strigat propriul 


nume. Capnobotul era grăbit. La un momerit dat, făcu 
semn pentru linişte, numărul necesar se completase: 
doisprezece. Un alt capnobot puse în mîna marelui 
preot un săculeţ cu bile: erau bile de lemn, albe şi 
albastre. Se ştia: cel pentru care se scotea bila albastră 
era destinat pentru marea jertfă. Capnobotul ce făcuse 
notarea strigă un nume şi marele preot scoase din 
săculeţ o bilă: albă. În mulţime se auzi un murmur de 
uşurare. Urmă al doilea, apoi al treilea şi al patrulea, 
bilele scoase erau tot albe. Abia la al cincilea apăru o 
bilă albastră. Din mai multe părţi răsună în valuri, 
repetat, numele: Ziper. Printre bărbaţi unii zimbeau a 
uşurare, alţii se înfiorau, iar femeile nu-şi mai puteau 
stăpini lacrimile. Marele preot îndemnă pe Ziper să se 
apropie de altar. Din mijlocul mulţimii ieşi un flăcău 
frumos, cu plete blonde, palid de încordare, în efortul 
de a se ţine tare. Se ştia fără scăpare, încercarea de 
opunere ar fi fost sfărimată de cei care aşteptau cu 
înfrigurare să vadă care era voinţa marelui zeu, ea ar fi 
adus ruşinea asupra părinţilor săi. Doi preoţi îl prinseră 
de miini cu toată străşnicia. Ochii îi înotau în lacrimi, 
tinereţea ce-i umplea întreaga fiinţă se revolta în faţa 
morţii. Ce ştia el cum făcuse notarea acel capnobot? 
Cine putuse să verifice dacă se păstrase ordinea în 
care se strigase din mulţime, menţinînd-o şi la tragerea 
la sorţi? Care era rostul daniilor ce le făceau unele 
familii cu flăcăi, de multe ori substanţiale, pe care 
capnoboţii le primeau cu plăcere şi le însemnau cu 
grijă? Ziper era feciorul unui comate sărac de pe moşia 
lui Burrennus, părinţii lui nu duseseră niciodată ofrande 
pentru marele zeu. Preoţii începură să-l pregătească 
pentru marea iertfă: peste cămaşă şi cioareci îl 
înfăşurară într-o pînză albastră, trecînd-o cu multă 
îndemînare peste miini şi printre picioare, făcîndu-i cu 


neputinţă orice mişcare. Mulțimea privea încremenită, 
pe feţele palide se observa răsuflarea oprită, din 
credinţă şi teamă. Preoţii îl culcară pe o plasă rară de 
frînghii, opt dintre ei o apucară de colţuri şi de la 
mijlocul laturilor, începură un balans ritmic în sus şi în 
jos, apoi îl aruncară cu măiestrie, lăsîndu-l să cadă în 
sulițe. Ziper auzi ca un tunet izbucnind uralele, mai 
văzu mulţimea ca pe un furnicar răscolit, îşi simţi 
trupul săgetat de dureri vii, apoi totul pieri în întuneric 
şi tăcere. Corul preoţilor intona cu modulări grave un 
imn de slavă, marea jertfă fusese primită. 

Marele preot se apropie din nou de altar, călcînd 
rar, cu miînile săltate a implorare. Indreptă privirea 
spre cer, pe deasupra stîncii din grota căreia ieşise, şi 
rosti cu ton de rugăciune şi împăcare: 

— Îţi mulţumim, Mare zeu! Ne-ai primit jertfa. 
Facă-se voia ta, Mare zeu! În faţa ta, poporul face 
legămiînt că va asculta pe preoţi şi-l va urma pe rege! 

Uşurată şi întărită în credinţa ei, mulţimea izbucni 
în urale şi strigăte de mulţumire, iar răsunetul lor se 
pierdu departe în vale: 

— Îţi mulţumim, Mare zeu! Ne legăm, Mare zeu! 
Vom asculta şi vom urma, Mare zeu! 

În timp ce preoţii săltau trupul jertfitului scoţîndu-l 
din sulițe,  pregătindu-l pentru incinerare, corul 
continuă să cînte cu voci puternice, iar dansatorii să 
danseze mimînd mişcări şi poziţii de prosternare, de 
zbor şi de înălţare spre cer, în timp ce fumul de tămiie 
şi răşini aromate se îngroşa tot mal mult, pînă nu se 
mai văzu nimic în jurul altarului. 

Însoţit de marele preot, regele se îndreptă spre 
pajiştea netedă din apropiere, pe care erau întinse 
peste iarbă bucăţi late de pînză albă, lungi de citeva 
zeci de paşi, încărcate cu tot felul de bucate, aşa cum 


era datina să se pregătească pentru ospăţul de după 
marea jertfă. Alături de el se aşeză regina Theia, cu 
fiica — Serena — apoi Duras cu Carpina şi Oroles cu 
Andra, iar pe partea cealaltă, lingă marele preot, se 
înşirară Cotiso; Sagitulp şi alţi taraboşti şi căpetenii. La 
celelalte mese se înghesuia mulţimea într-o grabă ce 
nu mai putea fi stăvilită. Aducîndu-şi aminte de Rholes, 
regele îl căută cu privirea, îl văzu departe, aproape de 
celălalt capăt, îl chemă şi îl îndemnă să se aşeze între 
el şi marele preot. În scurt timp toţi se ospătau cu 
multă pofta. În frigări purtate greu de doi oameni se 
aduceau ciosvirte de vită, berbeci întregi, vînat de tot 
felul, oale şi ulcele pline cu vin treceau din mînă în 
mînă, se umpleau şi se goleau neîncetat, se cărau 
coşuri cu piine şi tot felul de colaci şi torte îndulcite, 
umplute cu fructe, brînză şi miere. Nu trecu mult, 
întreaga pajişte se umplu repede de voie bună: risete, 
cîntece şi chiote răsunau în toate părţile. După ce 
gustară cîte puţin din bucate şi sorbiră vin de cîteva ori 
din cupele de lut bine ars, frumos înflorate, regele şi 
marele preot se ridicară. Il luară între ei pe Rholes, 
coborînd încet pe plai. 

— Frate Rholes, acum putem să stăm de vorbă. Tu 
acolo ai cetatea şi moşia ta, ori ţi le-au luat 
cotropitorii? 

— Nu, Mărite rege, nu am şi nici n-am avut. Sînt 
comate gospodar cu o căsuţă şi o bucăţică de pămînt, 
am femeie, copii şi cîteva vite... Asta, ceea ce se ştie 
pe faţă, altfel mai sînt şi altceva... 

— Cum? Nu înţeleg... 

— Mărite rege, acolo oamenii s-au adunat în taină, 
au format mai multe cete şi dau lovituri veneticilor. 
Umblă şi atacă noaptea, iar ziua sînt văzuţi stînd 


liniştiţi pe lîngă casele lor. Pe mine mă au ca un fel de 
căpetenie peste cete, toţi ascultă de cuvîntul meu. 

Regele îl cuprinse cu braţul peste mijloc şi îl strînse 
la piept. 

— Aşadar, frate Rholes, vorbim ca între căpetenii. 
Porneşti înapoi spre casă şi dai zvon printre daci că 
regele nu i-a uitat. Sint prea multe de făcut, iar fiecare 
treabă trebuie pornită la timpul ei. Mai întîi noi vrem să 
înjghebăm o oaste cu un mare număr de luptători, cu 
căpetenii viteze şi arme bune, agere, după aceea vom 
începe să eliberăm pe rînd toţi fraţii noştri de la răsărit, 
apus şi miazăzi. Tu să pregăteşti cît mai multe cete şi 
să aştepţi liniştit. Să spui tuturor acolo că Marele preot 
se roagă lui Zamolxis pentru scăparea lor de sub jug 
străin. Multă sănătate, frate Rholes, şi să ne vedem cu 
bine! 

Se frămîntase mult regele cum să-şi întocmească o 
armată bine organizată, pătrunsă de simţul ierarhiei, 
ordinii şi disciplinei. Avea în minte mai ales legiunile 
romane şi-l purta gîndul că va veni vremea cînd va fi 
nevoit să lupte cu ele, să le alunge. Nu se mai putea 
bizui numai pe cetele strînse în pripă de taraboşti. Se 
sfătuise îndelung cu marele preot Deceneu, care 
văzuse multe în lunga lui peregrinare, aflase destule 
amănunte despre falangele lui Alexandru Macedon şi 
cohortele Romei, pînă reuşise să găsească o cale de 
urmat: în fiecare ţinut şi la fiecare cetate de taraboste 
se vor închega unităţi militare statornice, cu căpetenii 
aprige, care să pregătească pentru luptă călăreţi, 
arcaşi, suliţaşi şi prăştiaşi, urmărind totodată făurirea 
armelor în atelierele proprii din acele locuri. Încă de la 
începutul primăverii se vestise în toată ţara că regele 
căuta tineri comati destoinici pentru a-i face căpetenii 


militare, alegerea urmînd să se desfăşoare pe Kogaion 
în ziua aducerii marii jertfe. 

După ospăț, tinerii şi o parte din mulţime, mai ales 
părinţii şi rudele celor ce se prezentau pentru a fi aleşi 
de rege, se adunară pe platoul neted de lîngă Kogaion. 
Pregătirile fuseseră făcute de Duras, ajutat de Gethulis 
— cel ce era în fruntea gărzii lui Oroles, şi de 
capnobotul Rogus — căpetenia gărzii marelui preot. 
Regele, cu regina şi cele doua fiice — Carpina şi 
Serena — marele preot Deceneu, tarabostele Oroles cu 
Andra, şi celelalte căpetenii se aşezară pe băncile 
improvizate din scînduri groase, fixate pe pari bătuţi în 
pămînt, înşirate de-a lungul terenului pe care urma să 
se desfăşoare întrecerea în isteţime, agilitate şi curaj. 

— lată prima arenă sau primul loc de gimnastică al 
dacilor! exclamă marele preot. Mai tîrziu poate că vom 
avea spectacole în amfiteatre, ca romanii, sau vom 
organiza jocuri olimpice, ca grecii. Sînt atit de multe de 
făcut, Mărite rege, încît trebuie să ne grăbim. 

Duras, Gethulis şi Rogus erau înconjurați de 
numeroşi tineri, unii sfioşi, tăcuţi, alţii cutezători, 
gălăgioşi, toţi frămîntaţi de dorinţa de a fi pe placul 
regelui. Se porniră întrecerile: fugă, sărituri, tragere cu 
arcul la ţintă, aruncarea suliţei, iar ultima, călăria: din 
galopul calului să  înţepe cu sulița unul din 
numeroasele burdufuri pline cu apă, agăţate într-un 
prepeleac. Toate plăcură mulţimii, de nenumărate ori 
valea răsună de îndemnurile şi de hohotele de ris ce 
izbucneau pe de lături. Regula de alegere era simplă: 
erau reţinuţi pentru oaste toţi cei ce reuşeau cel puţin 
de două ori să se clasifice pînă la al zecilea în fiecare 
întrecere. De cele mai multe ori din mulţime se auzi 
strigat numele lui Carpio. De la început el se plasă pe 
primul loc şi se menţinu astfel la toate întrecerile. 


Tarabostele Oroles îşi privi fiica mirat, cînd auzi pe 
Andra strigînd: 

— Haide, Carpio, nu lăsa pe nimeni să te întreacă! 

Carpio era chipeş, bine legat, de înălţime potrivită, 
ager în mişcări, cu pletele şi barba blonde, avea ochii 
albaştri, visători. Cînd vorbea părea blind; era o putere 
stăpinită ce nu se dezlănţuia decît în momentul de 
încordare. Privit cu ochii unui grec de la Atena, putea fi 
luat drept un atlet ce-şi călise trupul într-una din şcolile 
de gimnastică de sub muntele pe care se înălța 
Acropole. Semăna cu acele statui în care sculptorul se 
străduise să măiestrească modelul de frumuseţe 
bărbătească. 

La sfîrşit, Duras şi Rogus prezentară rezultatul 
întrecerilor: treizeci de tineri îndeplineau condiţiile spre 
a fi aleşi să devină militari. Capnobotul strigă pe 
fiecare, făcîndu-i semn să se aşeze pe linie în faţa 
căpeteniilor. Regele îl privea atent pe Carpio, schiţind 
un zîmbet de satisfacţie. Îl întrebă: 

— Din ce parte a ţării ai venit tu, Carpio? 

— De la Porolissum, Mărite rege! Am fost adus de 
tarabostele Sagitulp. 

— Să ştii că te opresc pe lingă mine, vei fi 
căpetenia gărzii mele, după ce vei învăţa să minuieşti 
bine toate armele! 

— Mă rog Marelui zeu pentru sănătatea ta, 
Mărite... 

— Eu nu te iau să te rogi, ci să mă aperi, rise 
regele, întrerupîndu-l. 

Andra nu-şi mai găsea locul. Alegerea lui Carpio o 
făcea să se înfioare de un simţămînt pe care nu-l mai 
încercase niciodată. 

— Potoleşte-te, Andra! îi şopti tatăl. 

— Îmi pare bine că regele l-a ales pe Carpio! 


Tarabostele o privi o clipă rece, apoi pe faţa lui 
răsări un suris plin de înţelegere. 

In cea de a treia zi, ultima, după care căpeteniile 
urmau să pornească spre cetăţile lor, regele, marele 
preot şi tarabostii dădură roată Kogaionului, la toată 
coama prelungă a muntelui mărginit de două văi, şi la 
mica cetate veche din apropiere, numită Cetatea de 
Munte, înălţată din timpuri străvechi pentru apărarea 
muntelui sfint al dacilor, locul marelui altar al lui 
Zamolxis. Se opriră apoi pe platoul ce străjuia în partea 
de nord-vest terenul cercetat, lung spre răsărit de 
peste patru sute de paşi şi lat spre miazăzi de peste 
trei sute de paşi. De la înălţime, regele începu să 
explice, arătîind cu mîna spre punctele de pe întreaga 
suprafaţă despre care vorbea: 

— Pe toată întinderea pe care v-am plimbat vom 
construi două cetăţi: una va fi cetatea de scaun a 
regelui, iar cealaltă cetatea sacră, a Marelui preot, iar 
amîndouă împreună vor forma — spun şi eu ca romanii 
— capitala Daciei Mari. Ele vor fi apărate de ziduri şi 
turnuri puternice de piatră, construite pe mai multe 
terase. Aici vom înălța cea mai mare şi mai puternică 
cetate a Dacilor. Un drum pavat cu lespezi netede de 
piatră va urca pînă la Marele altar. Nici un duşman nu 
va pătrunde încoace, în inima Daciei. Alte cinci cetăţi, 
printre care şi Sargedava, vor păzi intrarea în valea 
rîului Sargetia. Pe toate cinci vom începe să le con- 
struim odată. In jurul cetăţii de scaun va fi o adevărată 
salbă de cetăţi întărite pentru apărare. Cetatea de pe 
acest loc, cea mai mare şi mai puternică, se va numi 
Sarmizegetusa, adică cetatea întărită de pe munte. 
Aşadar, aici vom întemeia capitala Daciei, formată din 
două cetăţi: Sarmizegetusa — capitala politică a 
dacilor — locul de scaun al regelui, şi Kogaionul — 


capitala sacră a poporului dac — locul de scaun al 
Marelui preot. În Sarmizegetusa vom construi clădiri 
pentru rege, pentru scribi, pentru căpeteniile militare, 
pentru găzduirea oaspeţilor, pentru gardă, precum şi 
magazii cu toate cele necesare: hrană, veşminte şi 
arme. Dar nu numai atit, nevoile vor fi mult mai mari, 
ţara o vom mări pînă dincolo de Pathissus, Tyras şi 
Dunaris, trebuie să avem cetăţi de apărare pe tot 
cuprinsul ţării, în care să poată merge negustorii ce vin 
din alte părţi, să poată vinde şi cumpăra tot ce este de 
trebuinţă. Aşa va fi la Gerrnisara, Apulum, Potaissa, 
Napoca, Tibiscum, Argedava, Succidava şi în alte părți. 
Marele preot mi-a spus că în ţările pe unde a umblat 
dacii sînt numiţi barbari, adică un fel de vecini care au 
rămas cam sălbatici. Eu vreau să le arăt că Dacia lui 
Burebista se va lua la întrecere cu Roma! 

Acum să vă spun de ce am ţinut să cunoaşteţi cu 
toţii ce vrem să construim aici, pentru că fiecare 
taraboste va trebui să trimită meşteri pentru lucru: 
zidari, dulgheri, fierari, precum şi cele necesare lor: 
hrană, veşminte şi tot ce-i trebuie cuiva pentru a putea 
trăi şi munci. Să nu cumva ca vreunul dintre voi să ia în 
glumă cele ce spun. Va fi ars de viu tarabostele care 
nu va îndeplini cuvintul meu! Ne trebuie aici şi la 
cetăţile din jur mii de oameni sănătoşi, buni de munca; 
puteţi trimite pe lîngă comati şi sclavi. De cînd mă 
gindesc la tot ce avem de făcut — şi sînt atît de multe 
— nu-mi mai găsesc liniştea. Intr-o noapte am visat că 
mă aflam sus, în cer, în faţa Marelui zeu, îi vorbeam 
despre tot ce mă îngrijora şi aşteptam să-mi spună 
care va fi soarta Daciei şi a poporului dac. El mă privea 
cu un suris uşor, mîngiindu-şi barba bogata, albă ca 
neaua. După un răstimp, mi-a spus: „Rege Burebista, 
ia aminte: atunci cînd Sarmizegetusa şi Kogaionul vor 


cădea în mîinile duşmanului, Dacia şi poporul dac vor 
rămîne cotropiţi pentru totdeauna! Dar să-ţi spun şi 
care vă va fi duşmanul: Roma!” Asta ne-a sorocit 
Marele Zamolxis şi asta va trebui să o ştie nepoţii şi 
stănepoţii noştri. Acum aţi aflat ce va fi Sarmizegetusa, 
se cade ca Marele preot să vorbească despre cele ce 
ne-am sfătuit să facem în cetatea sacră. 

— A spus bine regele, se porni marele preot, 
trebuie să ne luăm la întrecere cu Roma. Am şi 
început-o: Roma are un Senat; la noi regele a înfiinţat 
un Sfat al ţării; Roma are numeroşi scribi, filozofi şi 
retori, va trebui să avem şi noi; romanii au un Mare 
templu al lui lupiter, iar dacii vor avea un Mare 
sanctuar al lui Zamolxis. Vom înălța pe Kogaion 
construcţii în care scribii să scrie şi să păstreze istoria 
Daciei, unde tinerii noştri să înveţe ca şi cum ar merge 
la o şcoală din Atena, prin ei cultul lui Zamolxis să fie 
întărit şi răspîndit la toţi dacii. lar mai presus de toate, 
vom construi Marele sanctuar, care va fi Marele templu 
al lui Zamolxis, simbolul de unire a poporului dac. 
Sanctuarul nostru va avea şaizeci de coloane, va fi 
înconjurat cu ziduri de piatră, se va întinde la peste 
şaptezeci de paşi în lungime şi treizeci în lăţime, 
arătind din vale ca o construcţie uriaşă, aşa cum am 
văzut un templu — îi spune Parthenonul — pe Acropo- 
lele de la Atena. Pentru asta toţi tarabostii să ia 
aminte: capnoboţii vor umbla prin ţară pentru a stringe 
oamenii necesari lucrărilor de pe Kogaion; cei ce se vor 
opune vor fi daţi judecății Marelui zeu! Aşa cum a spus 
regele, avem atitea de făcut, încît ne trebuie multă 
îndiîrjire şi răbdare. 

Regele asculta privind spre vale. Vedea un călăreț 
urcînd în galopul calului. Din apropiere îl recunoscu, 


era un luptător din gardă rămas în cetate, la 
Sargedava. Acesta sări din şa şi salută: 

— Marele zeu să-ţi dea sănătate, Mărite rege! Am 
fost trimis să-ţi spun că a venit un călător de la 
Dionysopolis. 

Cetatea Arcidava devenise un loc de linişte. De 
cînd regele făcuse din Sargedava cetatea sa de scaun, 
de la Arcidava plecaseră căpeteniile militare, cei mai 
mulţi dintre negustori şi toţi cei ce trăiau însoţind 
oastea sau erau legaţi de treburile ţării. Pînă la 
construirea unei locuinţe în noua cetate 
Sarmizegetusa, familia regelui urma să trăiască într-o 
situaţie de provizorat, de aceea putea fi găsită cînd la 
Sargedava, cînd la Arcidava. Tot aşa se petreceau 
lucrurile şi cu familia tarabostelui Oroles, în aşteptarea 
terminării construcţiilor la cetatea Carsidava. După ce 
luase parte la aducerea marii jertfe pe Kogaion şi la 
întrecerile tinerilor ce aveau să devină căpetenii 
militare, regina Theia luase pe Serena şi plecase la 
Arcidava, deşi Duras şi Carpina se arătaseră bucuroşi 
să rămînă la ei oricît vor dori. Serena nu se învoise să 
meargă decit însoţită de Andra, iar tarabostele Oroles 
nu se împotrivise. De la sosire fetele erau nedespărțite, 
cea mai mare parte din zi şi-o petreceau umblind prin 
cetate şi pe plaiul din apropiere, pînă la marginea 
pădurii. 

Dacă şi-ar fi pătruns în suflet una, alteia şi-ar fi dat 
seama că fiecare ascundea ceva şi fiecare îşi stăpînea 
greu dorinţa de a se destăinui. Intr-o zi, era pe la 
sfîrşitul prînzului, culegeau flori pe pajişte cînd văzură 
un bătrin comate, venind pe poteca ce ieşea din 


pădure. Ajuns în agropjere, acesta se opri mirat şi, 
trecîndu-şi degetele prin barba, dădu bineţe: 

— Mă rog Marelui zeu pentru fericirea voastră, 
zeițele moşului! Cine nu se bucură numai văzîndu-vă? 

— Şi noi ne rugăm pentru sănătatea ta, moşule, 
răspunse Andra. Vrei să te duci în cetate? 

— Ba! Ce să caut acolo? De cînd regele a plecat — 
Marele zeu să-l ţină viaţă lungă — cetatea parcă a 
rămas pustie. Dacă el mai era aici, aş fi zis că sînteţi 
fiicele lui — am auzit că are două — dar cum el a 
părăsit aceste locuri, nu cumva sînteţi două zeițe? 

— Şi dacă am fi ce ai gîndi? se grăbi Serena. 

— Că din dorinţa de a vă juca, aţi coborit pe 
pămînt să-i chinuiţi pe muritori. Aşa a fost odată un 
flăcău, pe vremea aceea eu eram mic, să tot fi avut 
zece ani, lumea spunea că îi frînsese inima o zeiţă şi el 
o căuta pretutindeni. Pe cine întilnea întreba: „N-ai 
văzut o fată frumoasă ca florile, albă ca neaua, 
luminoasă ca soarele?” Oamenii sînt unii buni, alţii răi; 
unii îl priveau cu milă, alţii se înveseleau pe seama 
suferinţii lui. A murit sărmanul tînăr, în chinuri grele, 
plîns de toate femeile. 

Andra încercă să-l întărite, să-i scormonească pofta 
de vorbă: 

— Atunci, te temi că şi noi am putea să-ţi furăm 
inima, să te facem să umbli fără rost... chinuit?... 

— Hei, zeițele moşului, inima mea e beteagă, nu 
aveţi ce să mai faceţi cu ea. In tinereţe şi eu am furat o 
zeiţă; acum ea este baba mea. O văzusem în curtea 
unei căsuțe de la marginea pădurii mari ce se lasă pe 
povirnişul dinspre Dunaris şi-mi rămăsese inima la ea. 
Am pîndit-o în mai multe zile, pînă am văzut că a 
rămas singură acasă, m-am repezit, am urcat-o pe cal 


şi am pierit cu ea în munte. Ce mi-am zis: dacă e zeiţă, 
să văd ce o să-mi facă? 

— Şi ce a făcut, moşule? Te-o fi prefăcut într-o 
stană de piatră... Îl întrebă Andra. 

— Ei, aş, ce să facă... Aşa cum sint fetele... s-a 
lăsat în braţele mele. Mi-a adus pe lume patru flăcăi şi 
trei fetiţe, toate ca nişte zeițe. Acum sîntem bătrîni, 
dar să ştiţi că baba mea se ţine tare bine. Dar m-am 
luat cu vorba. Ma grăbesc, mă duc la garda cetăţii să 
spun că am simţit cum umblă cineva prin pădurea din 
partea cealaltă a muntelui. Mă tem să nu fie niscaiva 
cete de scordisci. De cînd au aflat că nu mai este 
regele la Arcidava, celții îndrăznesc să pătrundă mult 
încoace. Am plecat, zeițele moşului. Vă urez să aveţi 
parte în viaţă numai de fericire! 

Bătrînul porni grăbind paşii pe poteca ce urca uşor 
spre cetate. Un timp fetele îl petrecură cu privirea. 

— Să avem parte numai de fericire!... murmură 
Andra oftînd. 

— Spune-mi, Andra, la cine te gindeşti? Ţi-ai ales 
tînărul lîngă care crezi că ai putea gusta fericirea? o 
întrebă Serena, în timp ce se aplecase să rupă o floare. 

Andra o privi mult timp. În sufletul ei se dădea o 
luptă. Nu îndrăznea să-şi descarce sufletul, de teamă 
ca nu cumva să-şi dea seama că inima Serenei bătea 
pentru acelaşi tînăr. De atunci, din ziua întrecerii pe 
Kogaion, nu mai aflase nimic despre el. 

— E departe!... Nu l-am văzut decit o singură 
dată!... 

— Cit de departe? insistă Serena, cu gîndul la o 
altă depărtare care o chinuia. 

— Departe... la Sargedava!... Serena, mi-e frică, 
mă frămiîntă teama că şi tu... şi ţie ţi-a rămas inima la 
el... 


— Dacă e la Sargedava... Al meu e departe... 
departe... Haide, spune odată! De ce te fereşti de 
mine? 

— Carpio... murmură, ca şi cum nu îndrăznea să-i 
rostească numele. 

— Carpio? Flăcăul acela care a ieşit primul la toate 
întrecerile? Şi mie mi-a plăcut, arăta minunat, dar să 
ştii că nu mi-a furat inima. Şi ai început să-l iubeşti? 

— Aş vrea să-mi trăiesc viaţa alături de el!... 

— Dar e fecior de comate, Andra, tarabostele 
Oroles nu se va învoi să-şi dea fata decit tot după un 
taraboste. 

— Carpio e altfel... Citeodată îmi aleargă mintea ca 
în povestea cu Făt-Frumos... Poate că şi el este fecior 
de taraboste, dar nu ştie. Ceva din adîncul sufletului 
mă împinge să mă încred în el. Ştii că într-o noapte l- 
am visat? Fără să-mi spună vreo vorbă, a venit întins 
spre mine, m-a luat în braţe şi m-a sărutat, şoptindu- 
mi: „Marele zeu ne-a sortit să fim unul al altuia”. Apoi a 
pierit. Cînd m-am trezit am început să pling. Şi ce dacă 
este fecior de comate? Va trăi mai mult pe lîngă rege, 
va deveni căpetenie militară, se va dovedi viteaz... De 
multe ori mă gindesc la Comosicus, şi el iubeşte o fată 
de comate, i-a jurat credinţă pentru toată viaţa. Tata a 
aflat şi tace. Cu tatăl ei se poartă cit se poate de 
frumos. Acum spune-mi şi tu, Serena, unde este al tău? 
Ai zis că departe... departe... 

— La Dionysopolis! 

— Cine, Comosicus? Cum a fost cu putinţă? De ce 
pînă acum nu mi-ai spus? Dar el nu bănuieşte nimic... 
nu poate... sufletul lui este dat alteia... Dacă aş fi ştiut, 
te ajutam... 

— Ar fi fost fără folos... Sînt fată de rege, nu pot să- 
mi aleg soţul, el îmi va fi dat. Nici Carpina nu şi l-a ales, 


a plecat la Duras, făcînd voia lui tata. De multe ori, 
încă de cînd eram mai mici, după ce se juca şi ne făcea 
voia, nu uita să ne întrebe dacă întotdeauna îl vom 
asculta, vom îndeplini ceea ce ne va cere el. M-am 
obişnuit cu acest gind, nu-l voi supăra niciodată pe 
tata. Pentru asta n-am vrut să afle Comosicus de 
dragostea mea. Cînd tata mă va lăsa să aleg.... poate 
că atunci va fi prea tirziu... 

Destăinuirea Serenei întrista pe Andra. Se vedea 
neputincioasă, nu putea să o ajute. Pe Ina o iubea 
mult, o avea în suflet ca pe o soră. In acelaşi timp însă, 
mărturisirea ei făcuse să-i crească prețuirea, o simţea 
mai apropiata, inimile lor se contopeau în dorinţe 
despre care amindouă se îndoiau că se vor îndeplini 
vreodată.  Porni să culeagă flori, frămîntindu-şi 
gîndurile. Serena se aşeză pe o buturugă şi începu să- 
şi facă un buchet. În jurul lor se întindea liniştea 
plaiului, uşor tulburată de ciripitul păsărilor şi foşnetul 
frunzelor copacilor. Deodată tăcerea se sparse în 
ropote de cai, pe care ecoul pădurii le aducea spre ele 
întărite. Andra zări departe, dincolo de cetate, pe 
drumul ce venea dinspre Tibiscum, un pilc de călăreţi 
apropiindu-se în galop, însoţit de un val de praf ce se 
destrăma în urmă. Speriate, fetele alergară spre porţile 
cetăţii. Străjile din turnurile de pază începură să sune 
ca pentru primirea unui oaspete. După puţin timp pe 
lespezile de piatră ce pavau curtea răsunară ropotele 
cailor. Andra privea şi nu-i venea să-şi creadă ochilor, 
în fruntea călăreţilor era tatăl ei, după el venea Carpio, 
apoi se înşira garda. Tarabostele sări din şa, salută 
respectuos pe Serena, apoi îşi îmbrăţişa fiica. 

— Am venit să vă iau, le spuse grăbit. Regele este 
îngrijorat. Iscoadele noastre au adus vestea că cete de 
scordisci se pregătesc să pătrundă pe pămîntul nostru. 


Cetatea Arcidava este prea aproape de hotarul cu ei, 
ar putea ajunge aici în mai puţin de o zi, dacă luptătorii 
de acolo nu-i vor opri şi alunga înapoi. Ce vă uitaţi aşa 
la el? continuă tarabostele, văzînd că amiîndouă 
priveau mirate spre Carpio. E un flăcău de nădejde, va 
deveni căpetenia gărzii regelui. 

Tarabostele Oroles se arătase nerăbdător să vină 
să-şi ia fiica. De fapt pericolul nu era prea mare, pentru 
că Duras pornise de-a dreptul în calea scordiscilor, 
însoţit de cetele de luptători ale căpeteniilor din 
cetăţile Tibiscum, Aizizis şi Berzobis. 

Spre seară, Andra ieşi în curte şi se îndreptă spre 
poarta cetăţii. Pornise fără ţel, nu-şi găsea stare, parcă 
era într-o căutare de scopul căreia nu-şi dădea seama. 
Tresări cînd în apropierea turnului cel mare îl întîlni pe 
Carpio. 

— İl caut pe tata, se grăbi ea, negăsind ce să 
spună altceva. 

— Tarabostele este cu căpetenia gărzii la grajdul 
cailor. 

— Aş vrea să ştiu cînd plecăm... 

— După cum este voia reginei, poate chiar mîine. 

— Te-am văzut pe Kogaion în întrecerile acelea... 
Nu-mi puteam stăpîni rîsul cînd din goana calului 
spărgeai burdufurile pline cu apă. 

— Marele zeu mi-a ajutat... 

— El? Nu isteţimea ta? 

Se priveau unul pe altul încurcaţi, fiecare uimit de 
frumuseţea celuilalt, amindoi  nutrind dorințe 
nedesluşite, cu o speranţă ce se pierdea în negura 
îndoielii. 

— Tot aşa voi străpunge cu sulița în luptă şi pe 
duşmanii ţării sau ai regelui! Ţi-am auzit numele... 
Andra... Cînd îl rostesc în gind, parcă văd cu ochii 


minţii o zeiţă... Ce om bun este tarabostele Oroles, 
cînd îmi vorbeşte mă sfătuieşte ca un tată. Ştiu multe 
despre Comosicus, de cite ori îşi aduce aminte cite 
ceva despre el, bătrînul îmi povesteşte. 

— Bătrînul... murmură Andra. De ce îi spui aşa, 
tata nu arată ca un moşneag. 

— Nici nu este. Aşa m-am obişnuit. Acolo la noi, 
prin părţile Porolissumului, tinerii spun la cei mai în 
vîrstă badie, adică bătrîne. 

Fata îl asculta, frămîntind în suflet altceva. 
Îndrăzni: 

— Spune-mi, Carpio, cînd o să-ţi placă o fată ce vei 
face? 

El rămase o clipă descumpănit, căutînd un 
răspuns. 

— La noi se face după obicei, flăcăul spune mamei 
pe care fată o doreşte, iar ea, bătrina, descurcă 
lucrurile... 

— Dar tu nu ai cu tine pe mama... 

— Nu ştiu ce aş face... Poate tac aşa în mine... 
sufăr... Dinspre grajduri se ivi tarabostele, însoţit de 
căpetenia gărzii cetăţii. 

— Aici erai, Andra? Să te pregăteşti din vreme, 
mîine pornim din zori spre Carsidava. Acum să mergi 
cu mine să-ţi arăt un minunat mînz al regelui, care va fi 
cel mai de rasă cal din Dacia. Vii şi tu cu noi, Carpio? 

Regele Burebista şi Marele preot Deceneu erau 
plecaţi de multă vreme prin ţară, se opreau deseori pe 
la cetăţile taraboştilor şi prin satele comatilor, căutînd 
să se convingă cum trăia poporul, pentru a-şi da 
seama în ce fel să întocmească legile, încît 


pretutindeni să se întindă multumirea şi liniştea. În 
acelaşi timp, urmăreau modul în care se alcătuiau în 
fiecare cetate noile formaţii militare şi se alegeau 
oamenii ce trebuiau trimişi la şantierele de construcţie 
a noii cetăţi de scaun Sarmizegetusa şi a cetăților de 
apărare din jur. Adînc preocupaţi de cele ce se cereau 
făcute fără prea multă întîrziere, aproape că nu 
băgaseră de seamă că sosise toamna. Prin grădini, 
livezi şi podgorii se culegeau de zor fructele şi 
strugurii, se scotea mustul şi se prepara vinul. In 
drumurile lor, îi izbi un lucru ce începu să le dea adînc 
de gindit, pretutindeni pe unde treceau munca era 
făcută mai mult de femei şi copii, în timp ce bărbaţii se 
adunau mai mulţi la un loc şi tăifăsuiau cu oalele de 
vin în miini sau, cei mai retraşi, dormeau pe la umbrele 
caselor şi pomilor. Intr-un loc surprinsera cum un 
comate luat de tăria vinului îşi bătea fără milă nevasta, 
în timp ce copiii ţipau, frămîntindu-se în jurul lor 
neputincioşi. Cuprins de furie, regele porunci 
căpeteniei gărzii să-l lege pe nemernic şi să-i tragă la 
spate douăzeci de lovituri de bici, însă marele preot se 
grăbi să intervină: 

— Mărite rege, acum ar fi biciuit în zadar, omul 
beat este ca o fiară, nu-şi dă seama ce face. Crezi că 
dacă dai cu ciomagul într-un animal, ştie pentru ce l-ai 
bătut? Nu-l îndreptăm biciuindu-l, ci oprindu-l de a-şi 
mai tulbura mintea cu vin. 

Intr-o zi, era spre seară, ajunseră la Rasidava, 
cetatea tarabostelui Burrennus. De cum intrară, văzură 
multă forfotă printre comatii şi sclavii ce erau alungaţi 
de străji în părţile mai dosnice, spre magazii şi grajduri. 
In mijlocul curţii stătea tarabostele, beat, susţinut de 
şeful gărzii sale. 

— Ce se petrece aici? întrebă regele cu bănuială. 


— Nimic, Mărite rege! se grăbi căpetenia gărzii. 

— Mărite rege, eu sînt tarabostele Burrennus, 
începu împleticindu-şi limba, şi-ţi urez bun venit! Mă 
rog Marelui zeu pentru sănătatea ta! 

Privindu-l cu silă, regele ordonă gărzii să stringă 
imediat pe toţi oamenii — comati şi sclavi — să-i aducă 
în faţa sa. 

— Eu, Mărite rege, sînt în cetatea mea, pot să fac 
ce vreau cu comatii de pe moşia mea şi cu sclavii mei! 
continuă tarabostele, încîlcind vorbele, abia ţinîndu-se 
pe picioare. 

Regele nu-l asculta, urmărea nerăbdător adunarea 
oamenilor. Văzu ciţiva cu cămăşile sfişiate, zgiriaţi, cu 
feţele năclăite de sînge. 

— Ce s-a întîmplat cu voi? Cine v-a bătut? îi întrebă 
stăpînindu-şi greu supărarea. 

Răspunse un comate, căznindu-se să se ţină drept: 

— Nu ne-a bătut nimeni, Mărite rege! 

Cuprins de furie, regele se întoarse spre căpetenia 
gărzii cetăţii: 

— Să-mi spui tot ce s-a petrecut aici! Dacă încerci 
să-mi ascunzi ceva, pun să te ardă de viu! 

— Mărite rege, e un obicei vechi, aşa se face aici la 
Rasidava de mulţi ani. Cică e înveselire. Sînt strînşi 
mulţi comati şi sclavi, li se dă vin să bea pe săturate, 
apoi sînt puşi să se lupte între ei. De fapt nu e luptă 
dreaptă, mai mult se bat. Cel ce iese mai tare, mai 
primeşte o ulcică. Cei ce stau pe de lături privesc şi rîd. 
Asta se petrece cu comatii., dar... 

— Ce? Spune tot! se răsti regele. 

— Cu sclavii este mai rău. Sînt împinşi să se bată 
pînă cade aproape mort unul din ei. Ciîteodată sînt 
lăsaţi să lupte folosind cuțite sau spade şi scuturi, 
atunci sfîrşitul este moartea. 


— Ca gladiatorii din circurile Romei! murmură 
marele preot, clătinînd întristat capul. 

Intre timp tarabostele se mai dezmeticise, îşi 
dădea seama că greşise înfruntînd pe rege. Îndemnă, 
rostind cu grijă vorbele: 

— Mărite rege, să mergem înăuntru, sînteţi 
înfometați şi obosiţi, ca omul venit de la drum lung. Nu 
lua în seamă jocurile noastre... 

In faţa regelui stătea un comate bătriîn, pletele 
albe ieşite de sub căciulă îi fluturau pe lîngă urechi. Îi 
făcu semn să se apropie: 

— Moşule, ciîţi ani ai? îl întrebă, încurajindu-l la 
vorbă. 

— Nu prea ştiu, Mărite rege, eram flăcău cînd tatăl 
tău, tot Burebista, a venit la Arcidava ca rege şi s-a 
bătut cu scordiscii. 

Continuă să-l întrebe cu voce scăzută, aplecîndu-se 
spre urechea lui: 

— Spune-mi cinstit, bătrine, tarabostele vostru se 
îmbată des? 

— Păi, ştiu eu ce să zic?!... Asta n-ar fi treaba 
mea... Şi-apoi, el este tarabostele, stăpînul... 

— Să nu uiţi că ai alături de tine pe rege! îi şopti 
apăsat. 

— Apăi, să-ţi spun, murmură bătrînul, aud lumea 
că mai în fiecare zi este aşa ca acum. 

Sus, în încăperea de oaspeţi a cetăţii, tarabostele 
se arătă supus, pregătit să-i ceară iertare pentru 
starea în care îl găsise, dar regele vorbi despre 
altceva, ca şi cum nimic nu văzuse, deşi în suflet 
fierbea de mînie. 

A doua zi porniră la drum din zori. Pe rege îl mira 
tăcerea marelui preot. Era obişnuit să-l asculte 
povestind cele văzute pe meleagurile îndepărtate pe 


unde umblase. Tăcerea însemna frămintare. Pe la 
vremea prînzului intrară într-un sat. Mergeau în trapul 
cailor, privind prin curţi, grădini şi livezi. Nu văzură la 
treabă decit femei şi copii. Intr-o răspintie, regele se 
opri. Ordonă gărzii să aducă în faţa sa mai multe 
femei. Curioase, multe se adunară în fugă. Nimeni din 
mulţimea strinsă în grabă nu ştia că se aflau în faţa 
regelui şi a marelui preot, nu-i mai văzuseră niciodată. 

— Spuneţi-mi, nevestelor, ce trebăluiţi voi pe acolo 
prin grădini şi livezi? le întrebă regele. 

Răspunse una mai tînără, vioaie, cu privirea 
focoasă: 

— Păi, avem multe de făcut, bunule taraboste: 
culegem poamele, tăiem pomii cu crăci uscate, îngrijim 
viţa de vie pentru iarnă, întărim gardurile... Cîte treburi 
nu sînt de făcut în gospodăria unui om!... 

— Dar bărbaţi nu aveţi? Ei unde au plecat? 

Femeia focoasă izbucni în ris: 

— Arde-i-ar focul! Ce, mai poţi să faci ceva cu ei? 
Cum se scoală dimineaţa îi vezi cu oala de vin în mînă; 
n-o lasă pîna nu cad beţi criţă. Acum toţi dorm 
buştean. Se trezesc după-amiază şi iarăşi pun mîna pe 
oale. 

— Asta înseamnă că nici voi nu staţi cu gura pe ei, 
să-i îndemnați la treabă. 

— Ehei, bunule taraboste, s-a întîmplat şi una ca 
asta, şi ce a ieşit!... O femeie din capul satului a 
început să-şi certe bărbatul, iar el îndirjit de vin a luat- 
o la bătaie. Auzindu-i, vecinul a făcut la fel, a început 
să-şi snopească nevasta. După ei s-au luat şi alţii, aşa 
că s-a întins hărmălaia în tot satul, nu se auzeau decit 
vaietele femeilor şi lătratul cîinilor. De atunci îi lăsăm 
în pace, cu ei sau fără ei, ne e totuna. Nici Marele zeu 
nu mai are ce să le facă. D-asta şi tarabostele 


Burrennus e supărat foc, cică în satul ăsta nu merge 
bine treaba. 

Frămîntîndu-şi barba, regele îşi reaminti cele ce 
văzuse în cetatea tarabostelui. Oftă îngrijorat, în acea 
călătorie descoperise o altă faţă a Daciei, a poporului 
dac. Privi spre marele preot, Deceneu căta undeva 
departe pe deasupra femeilor, cu faţa împietrită într-un 
zîmbet şters ce-i oglindea miîhnirea din suflet. 

— Şi aşa vreţi să vă trăiţi toată viaţa? 

— D-apăi, ce putem să facem, bunule taraboste i Şi 
Marele zeu şi-a întors faţa de la noi, că, de-ar vrea să 
ne ajute, ar usca toate viile! se grăbi să răspundă tot 
femeia focoasă. 

Alături de ea şedea o bătriînică, asculta ţinînd mîna 
la gură, clătina capul la răstimpuri, arătîndu-şi astfel 
acordul cu cele auzite. Regele de mult o cerceta cu 
privirea. 

— la spune-mi, mătuşico, i se adresă el, în 
tinereţea ta tot aşa făceau bărbaţii? Cum ţi-ai trăit 
viaţa alături de omul tău? 

— Am avut om de ispravă, bunule taraboste, cit e 
ziua de mare nu se oprea din muncă, dar mi l-a luat 
Marele zeu. Pe vremea noastră nu se pomenea să fie 
bărbaţii ca acum; atunci bea omul o căânuţă de vin lao 
zi mare, şi-atit. S-a ticăloşit lumea, bunule taraboste!... 

Regele strînse friul calului, pregătindu-se de 
plecare. Cele auzite îl tulburaseră adînc. Rosti, căutînd 
să-şi stăpinească supărarea: 

— Întăriţi-vă speranţele, nevestelor, se va găsi un 
mijloc prin care bărbaţii voştri să fie aduşi pe calea cea 
bună! Zeul cel mare să fie cu voi! 

Dădu pinteni calului şi se îndreptă însoţit de un val 
de praf, urmat de marele preot şi de gardă. Se grăbea, 
trebuia ca pînă la căderea serii să ajungă la cetatea 


Tibiscum. În drumul său era mica cetate Rehidava. Se 
opri să vadă ce făceau cei ce străjuiau acolo. Ceea ce 
găsi nu-l mai surprinse, toţi erau prinşi de tăria vinului. 
Cetatea era folosită numai pentru paza drumului ce 
pătrundea în trecătoarea îngustă din apropiere, locul 
unde deseori cete de tilhari opreau şirurile de care şi le 
jefuiau. 

După citeva zile, revenit la Sargedava, regele se 
grăbi spre  şantierul noii cetăţi de scaun, 
Sarmizegetusa, să vadă cum înainta lucrul. 
Pretutindeni găsi dezordine, se începuseră cîteva 
săpături şi se lucra de miîntuială: oameni puţini, supra- 
veghere slabă, nici o urmă de organizare. Inţelese ce 
se petrecea: vinovatul era tot vinul. In fiecare seară 
hăuleau văile din jur de chefurile comatilor aduşi pe 
şantier, care, cu o lărgime de suflet izvorită din ulcele, 
se omeneau cu sclavii daţi de taraboşti pentru lucrări. 
Abătut, se opri la umbra unui copac, se aşeză pe o 
buturugă şi îşi prinse capul între miini. Tot ce gindise, 
tot ce pregătise se prăbuşea în neputinţă şi dezordine. 
Nu se îndoia, era convins că şi pregătirea oastei 
încredinţată taraboştilor se afla în aceeaşi stare, ca şi 
lucrările pentru noua cetate. Cu cine să pornească 
împotriva scordiscilor, tauriscilor, bastarnilor şi odrişilor 
pentru a-i elibera pe dacii subjugaţi? Cu cine să înalțe 
cetăţi de apărare, de care ţara mărită avea nevoie în 
faţa pericolului roman? Cum putea să lupte cu întreg 
poporul, pentru a-l întoarce pe calea cea bună, să-l 
facă să se lepede de patima beţiei? Era înconjurat de 
cîteva căpetenii destoinice, dar mai departe nu vedea 
decit delăsare şi nepăsare. Deodată se înfiora: va 
începe să pedepsească, să judece, să arunce în sulițe, 
să ardă de viu pe oricine va fi prins că nu dă ascultare 
cuvîntului său, fie taraboste, fie comate. Se săltă de pe 


buturugă şi porni în sus spre Kogaion, urmat de gardă. 
Văzu că la marele sanctuar lucrul pornise mai bine, se 
lucra mai cu spor. Il găsi pe marele preot între 
capnoboţi: sfătuia, încuraja, poruncea, ameninţa, fără 
să-şi piardă calmul, ca şi cum tot ce făcea fusese 
dinainte bine gîndit. În cîteva clipe toţi ieşiră. 
Rămaseră singuri. Deceneu nu aşteptă ca regele să 
spună ceva, începu el: 

— Eşti mîhnit, şi bănuiesc de ce. 

— N-ai venit pe la mine să ne sfătuim... 

— Niciodată nu mă grăbesc, Mărite rege, nu 
pornesc ceva pînă nu chibzuiesc adînc: cît din ceea ce 
obţin va fi bun şi cît va ieşi rău. Poporul este ca un val 
— eu am văzut marea răscolită pe vreme de furtună — 
nu i te poţi opune, trebuie să te laşi purtat de val pînă 
se potoleşte stihia. 

— Să-l las să se zbată în mocirlă? Să nu alung 
veneticii, care au cotropit pe dacii ce trăiesc dincolo de 
hotarele de acum? Să nu mai întăresc cetăţile de 
apărare? 

— Dar eu nu spun asta, Mărite rege! Gîndul meu 
aleargă în altă parte: un rege trebuie să fie şi să 
rămînă iubit de popor, dacă vrea să-l adune în jurul 
său, aşa cum ţine matca albinele strînse într-un stup. 

— Şi ce trebuie să fac, Deceneu? 

— Să-i laşi pe alţii să te ajute. Mărite rege, poporul 
primeşte şi suportă cu resemnare orice nenorocire vine 
de la o putere căreia nu poate să i se opună, de care 
se teme. O iarnă grea, un cutremur, o furtună cu înec, 
o secetă nu-l face să se revolte, vede în ele voia 
Marelui zeu. Să pornim ceva, pe care trebuie să o dăm 
drept porunca lui Zamolxis, să spunem poporului că se 
supune judecății Zeului cel mare acela care nu va da 
ascultare, taraboste sau comate. Eu, capnoboţii şi 


preoţii te vom ajuta. Am chibzuit îndelung, Mărite rege, 
mi-am dat seama de supărarea ta, te am în suflet, prin 
tine văd întregul neam al dacilor. Mi-am zis că poporul 
nu poate fi trezit din starea de amorţeală în care a 
ajuns decit stîrpind răul. Dacă noi nu am fi umblat prin 
ţară, n-am fi ştiut de halul de stricăciune la care au 
ajuns cei mai mulţi dintre bărbaţi, căzuţi pradă viciului 
beţiei. Pentru a curma acest flagel, trebuie scoasă din 
rădăcini şi arsă viţa de vie, trebuie vărsat prin rîuri şi 
bălți vinul pe care l-au stors toamna asta! 

— Cum poţi să gindeşti că ar fi cu putinţă?!... 

— Cu ajutorul lui Zamolxis şi al meu, Mărite rege. 
Mă voi aşeza între tine şi popor, voi susţine că aşa este 
porunca Marelui zeu, eu şi capnoboţii mei vom judeca 
pe cei ce nu dau ascultare şi îi vom pedepsi fără 
cruţare. Cînd un popor alunecă pe panta decăderii, nici 
un sacrificiu nu este prea mare pentru a-l readuce pe 
calea cea bună. Procedînd astfel, nimeni nu va privi cu 
ură spre rege, iar el va putea sa-şi continue fapta 
începută, aceea de a elibera şi uni pe toţi dacii, de a 
înfăptui Dacia Mare la care visăm amîndoi. 

— Pentru mine, bunule Deceneu, tu eşti Zeul cel 
Mare!... 

— Sînt un muritor de rînd, Mărite rege! Aminteşte- 
ți ce ţi-am vorbit cu sinceritate atunci, în cetatea 
Arcidava, ţi-am spus că eu nu cred în existenţa şi 
puterea lui Zamolxis, însă trebuie să-l susţin, să-l 
prezint ca pe o realitate vie, pentru că este necesar. In 
Elada, la Atena, erau mulţi filozofi care nu credeau în 
zei, ci în puterea şi destoinicia omului. Acum pe umerii 
noştri purtăm soarta poporului dac. 

Timp de mai multe zile, preoţii au împrăştiat în 
toată ţara vestea că pe marele altar de pe Kogaion se 
va aduce o nouă jertfă, cerută de zeul cel mare pentru 


a scăpa poporul dac de o mare nenorocire. Care 
anume era pericolul nici ei nu-l ştiau, spuneau că el va 
fi anunţat de marele zeu prin gura marelui preot. De la 
fiecare cetate, tarabostele trebuia să aducă din fiecare 
sat de pe moşia sa cîte un comate cu nevasta lui. Între 
timp capnoboţii se îngrijiră să aleagă pe cel ce va fi 
adus mare jertfă: pe un tilhar care omorise o văduvă 
pentru a o jefui. De multe ori preoţii procedau în acest 
mod, lasînd poporul să creadă că aşa căzuseră sorții. 

Ceremonia marii jertfe începu după ritualul 
obişnuit, corul preoţilor făcu să răsune văile din jurul 
Kogaionului, iar mulţimea se legă, prosternîndu-se, că 
se va supune poruncii marelui zeu şi va urma fără 
şovăire pe rege. Marele preot pieri prin fumul de tămiie 
în grota din stîncă, rămase acolo o vreme, în timp ce 
corul intona un imn de slavă. leşi învăluit de valul de 
fum, se apropie de marele altar şi, cu voce ce făcu 
mulţimea să se înfioare, începu să vorbească, privind 
spre cer, ţinînd braţele în sus: 

— Mare zeu, am venit în faţa credincioşilor tăi spre 
a le face cunoscută porunca ta. Le spun, Mare zeu, că 
cei ce nu vor da ascultare se supun judecății tale; le 
spun, Mare zeu, că cei vinovaţi vor fi arşi de vii aici în 
faţa Marelui altar; le spun, Mare zeu, că toată familia 
aceluia care ţi-a călcat voia va pieri în suferinţă; le 
spun, Mare zeu, că tu eşti hotărît să salvezi poporul 
dac, să-l faci să nu cada în robia hoardelor care vin de 
aiurea şi încearcă să se statornicească pe pămîntul 
nostru. Aşa vor face cu toţii, Mare zeu, vor smulge din 
rădăcini viţa de vie şi o vor arde, vor vărsa şi arunca pe 
cîmpuri şi în rîuri vinul pe care îl au şi vor deveni 
oameni cumpătaţi! Da, Mare zeu, poporul se leagă cu 
jurămînt că va da ascultare poruncii tale! Nu vor avea 
odihnă, Mare zeu, capnoboţii şi preoţii vor umbla pretu- 


tindeni să vadă dacă toţi ţi-au făcut voia, iar pe cei 
vinovaţi îi vom aduce în faţa judecății tale! 

Un murmur surd se întinse pretutindeni, plutind în 
valuri pe deasupra mulţimii, femeile se rugau năpădite 
de recunoştinţă către Zamolxis, în timp ce bărbaţii, cu 
totul descumpăniţi, se priveau împietriţi, neîndrăznind 
să-şi verse obida din suflete. Ceea ce auziseră nu se 
mai pomenise în Dacia, nu le venea să creadă, tot 
sperau ca pînă în cele din urma amenințările marelui 
preot vor fi date uitării pe măsura scurgerii timpului. 
Erau în prag de iarnă, gîndeau că pînă în primăvară se 
vor schimba multe. 

Într-o zi, pe la sfîrşitul lui noiembrie, capnobotul 
Rogus cu garda sa de preoţi se opri la cetatea 
tarabostelui Orios, în apropiere de Apulum. Văzuse în 
drumul său că pe moşia aceea nu se scosese şi nu se 
arsese nici un butuc de viţa devie, ceea ce-l făcuse să 
cadă la bănuială că nici vinul nu fusese vărsat şi 
împrăştiat. La vederea preoţilor, străjile cetăţii în- 
chiseră porţile şi începură să sune din cornuri ca 
pentru luptă, aşa cum aveau poruncă. Tarabostele ieşi 
în întîmpinarea lor: 

— Marele zeu să fie cu tine, Mare preot! îl primi el 
pe capnobot, căutînd să se arate bucuros de oaspeţi. 
Dacă vrei să poposeşti la mine, poţi să rămii cîte zile 
doreşti. 

— Şi cu tine, taraboste Orios, să fie Marele zeu, 
dacă nu l-ai supărat. Ce gîndeşti să faci cu viţa de vie? 
Dar în beciuri mai ai vin? Sînt trimis de Marele preot... 

Tarabostele nu-l lăsă să sfirşească ce voia să 
spună: 

— Eu nu ascult decit de rege, el nu mi-a cerut 
nimic. Datina noastră din străbuni nu s-a schimbat, 


fiecare taraboste este stăpin pe cetatea, moşia, 
comatii şi sclavii săi. 

— Nu te temi de judecata Marelui zeu, taraboste? 

— Dacă mă ameninţi, pun suăjile să te alunge! 

— Am plecat, taraboste  Orios,  murmură 
capnobotul, întorcînd calul. Mă voi ruga Zeului cel Mare 
pentru iertarea ta! 

În satul de la poalele dealului pe tîmpla căruia se 
înălța cetatea, capnobotul puse garda să caute prin 
colibele şi beciurile  comatilor. Preoţii  găsiră 
nenumărate burdufuri, cofe, oale şi butoaie pline cu 
vin, puse la păstrare, ca pentru iarna. Ingroziţi, unii 
comati le scoaseră şi le vărsară în văzul lor, alţii se 
arătară nepăsători, nutrind gîndul ca peste noapte să 
le ducă în locuri tainice, unde nu vor putea fi găsite. 

După două zile, un capnobot trimis de pe Kogaion 
anunţă pe tarabostele Orios că era chemat de marele 
preot. Acesta refuză să se prezinte. Totul fusese însă 
dinainte pregătit, cete din oastea preoţilor încercuiră 
cetatea şi satul, se dezlănţui o luptă scurtă şi 
tarabostele se văzu nevoit să se predea. O dată cu el 
au fost luaţi şi cîţiva comati de pe moşia sa. 

Din nou au fost strînşi pe Kogaion toţi tarabostii şi 
cîte o pereche de comati din fiecare sat. La judecare 
marele preot se arătă neînduplecat, dovedi o energie 
ce-l făcea de nerecunoscut. Cînd regele îi şopti că era 
periculos să fie dat morţii un taraboste, Deceneu rosti 
cu profundă convingere: 

— Trăim un moment greu, Mărite rege, este în joc 
soarta Daciei! Pierdem un taraboste şi un comate, dar 
trezim la viaţă un întreg popor! 

Dintre comati se stabilise dinainte unul care să fie 
judecat alături de taraboste. Momentul de încordare 
maximă se dovedi la ieşirea marelui preot din grotă 


învăluit de valul de fum, cînd, apropiindu-se în faţa 
marelui altar, a strigat: 

— Marele zeu a poruncit ca aceşti doi vinovaţi să 
fie arşi de vii! Dacă poporul dac nu-i îndeplineşte voia, 
va fi lovit de pirjol, cutremur, trăznete şi molime! Mare 
zeu — continuă apoi, schimbiînd tonul spre implorare, 
ridicînd braţele — poporul se leagă să nu mai iasă din 
voia ta şi te roagă să-l ierţi! 

Îngrozită, mulţimea izbucni, făcînd să răsune văile: 

— Ne legăm, Mare zeu! Te rugăm să ne ierţi, Mare 
Zeu! 

Acolo, în apropierea marelui altar, tarabostele 
Orios şi comatele şi-au dat sfîrşitul în flăcări, în timp ce 
corul intona un imn de slavă marelui zeu. 

Cele petrecute s-au întins ca fulgerul pe tot 
cuprinsul ţării. 

În acea toamnă, a cărei vreme bună s-a prelungit 
mult, pe deasupra Daciei a plutit un val de negură cu 
puternic miros de vin, amestecat cu înecăciunea 
fumului ce se înălța din grămezile buturilor de viţă de 
vie care ardeau pe coastele dealurilor. 

Comosicus ardea de nerăbdare să se înapoieze 
acasă, îl chinuia dorul de Ina. În curînd urmau să se 
împlinească doi ani de cînd venise la Dionysopolis. 
Timpul se scursese destul de repede, îl ajutase 
prietenia lui Theon, fiul cel mare al lui Acornion, cu 
care se potrivea în multe privinţe, erau şi de aceeaşi 
vîrstă. De fapt şi cu ceilalţi copii ai dionysopolitanului: 
Hector — de treisprezece şi Egina — de unsprezece 
ani, trăia într-o apropiere atit de strinsă, încît unui 
străin de casă îi părea o legătură frăţească. In cetatea 


de pe ţărmul Pontului Euxin viaţa se desfăşura 
tumultuoasă, ca în oricare aşezare întemeiată de grecii 
întreprinzători, în căutare de cîştiguri bune şi uşoare, 
negustori cu corăbii încărcate de mărfuri veneau şi 
plecau fără încetare la Histria, Tomis şi Callatis sau 
chiar mai departe, spre Bizanţ şi Atena. Casa lui 
Acornion era mare şi frumoasă, el trecea în cetate 
drept un om bogat, se bucura de o aleasă consideraţie 
din partea concetăţenilor. Construcţia era o îmbinare 
de elemente elenistice şi romane, cu peristil interior al 
cărui portic fusese orientat spre miazăzi, pentru ca 
soarele să pătrundă cît mai mult timp în încăperi. In 
andron, sala în care aveau loc banchetele, pardoseala 
era de mozaic cu desene din combinaţii ale roşului cu 
albul şi cu negrul, iar alături, în camera de primire, 
pusese marmură albă frumos lustruită. Mai departe, tot 
la parter, se întindeau bucătăria, baia, cămara şi 
boxele unde dormeau sclavii. Deasupra se aflau: 
camera soţilor, încăperile copiilor, precum şi a femeilor 
— gineceul. 

Cînd sosise Comosicus, Acornion se văzuse pus 
într-o situaţie greu de împăcat: Theon sfirşise şcoala 
gramatistului, unde învățase să scrie şi să citească, 
trecuse la aceea a pedotribului — profesorul de 
gimnastică, iar Hector era prea mic pentru a însoţi prin 
cetate pe dacul puţin obişnuit cu lumea ce forfotea pe 
străzile înguste. Îi venise în ajutor faptul că „barbarul” 
—aşa cum se spunea dacilor prin cetăţile de pe ţărmul 
Pontului Euxin — ştia să scrie şi să citească chiar în 
limba greacă, ieşise din încurcătură angajind pe Kallis- 
thene, profesor de retorică şi filozofie, pentru Theon şi 
Comosicus. Scopul urmărit era ca dacul să înveţe cit 
mai bine să vorbească limpede, curgător şi frumos, ca 
grecii şi romanii. În cetatea Dionysopolis nimeni nu 


bănuia că Acornion era omul de încredere al lui 
Burebista, îndeplinea misiuni speciale, mergind ca 
trimis al său pe lîngă regii şi căpeteniile popoarelor cu 
care avea legături. Era un abil diplomat grecul, 
îndeletnicire pentru care primea o bună răsplată de la 
regele dac, de aceea în această artă subtilă a 
diplomaţiei îl iniţia chiar el pe tînărul dac. Îi spusese 
regele, pe un papirus trimis printr-un negustor: „Să-mi 
faci din Comosicus un iscusit om pentru solie, ca tine, 
să mă pot încrede în el, să-l trimit la nevoie chiar şi la 
Roma, al cărei pericol se apropie de Dacia.” Nu 
neglijase la cei doi tineri nici întărirea trupului, 
măiestria de a lupta cu spada şi a trage cu arcul, lucru 
pentru care, deşi aveau profesor pentru învăţătură mai 
înaltă, îi obligase să meargă cu regularitate la palestra, 
terenul de sport în aer liber, de formă pătrată, 
împrejmuit cu ziduri, avînd pe două laturi încăperi 
pentru dezbrăcare, baie şi odihnă, împodobit cu statui 
ale zeului Hermes, patronul gimnaziilor. Stăpinul 
palestrei era pedotribul. Acesta purta o mantie de 
purpură, el arăta cum trebuie executat fiecare 
exerciţiu, caracteristicele gimnasticii greceşti fiind: 
nuditatea completă — gymmos însemna gol, ungerea 
cu ulei pe trup şi mişcarea în sunetele oboiului. La 
început Comosicus încercase un simţămiînt de reţinere, 
îi era ruşine să iasă pe palestra complet dezbrăcat şi îi 
era silă să se ungă cu ulei. Se obişnuise greu să se 
comporte ca ceilalţi tineri. Trei erau sporturile la care 
pedotribul îi remarcase calităţile: lupta, aruncarea 
suliţei şi aruncarea discului. Scopul urmărit prin luptă 
era acela de a-l face pe adversar să cadă, învingătorul 
să rămînă în picioare, şi aceasta se repeta de trei ori. 
La suliță, pe lîngă putere era nevoie şi de agilitate. 
Suliţa sportivă avea un şiret de piele lung cam de două 


palme, prins cu un capăt la mijlocul ei, care se înfăşură 
pe tija de lemn, lăsînd liber celălalt cap, ce se termina 
cu un inel de fier prin care aruncătorul îşi trecea două 
degete: arătătorul şi mijlociul de la mîna dreaptă. O 
dată cu aruncarea, desfăşurarea şiretului dădea suliţei 
şi o mişcare de rotaţie, dublindu-i sau chiar triplindu-i 
distanţa parcursă prin aer. In întrecerea cu discul îşi 
spunea cuvintul mai mult agilitatea, legată de 
răsucirea şi înclinarea trunchiului, îndoirea şi mişcarea 
picioarelor, avîntul, oprirea şi alegerea momentului de 
slobozire. Pedotribul era încîntat de măiestria lui 
Comosicus, cînd intra pe palestra în primul rînd întreba 
dacă dacul venise. Şi Theon se dovedea un bun 
sportiv, întrecea pe alţii mai ales la fugă şi sărituri. În 
timpul liber Theon şi Comosicus se duceau în agora, 
piaţa plină de prăvălii şi ateliere, unde negustorii şi 
meşteşugarii făceau afaceri bune, lăudîndu-şi marfa în 
gura mare spre bucuria cumpărătorilor. Tot în agora 
puteau fi văzuţi dansatori, scamatori, mimi şi măscărici 
care înveseleau mulţimea cu jongleriile lor. De multe 
ori luau parte la jocuri ce se încingeau între tineri într- 
un loc mai retras al pieţii, cele mai multe de noroc: 
aruncarea zarurilor, a monedelor, a arşicelor sau a 
bobilor, jocuri care se sfirşeau deseori cu ceartă şi 
bătaie. Dar plăcerea lor cea mai obişnuită era să 
hoinărească prin port şi pe uliţe, să intre prin prăvălii şi 
ateliere, mai ales la bărbieri, unde aflau veşti noi, 
puteau înnoda discuţii lungi, arătîndu-şi astfel elocinţa, 
deşi aveau în faţă oameni care nu înțelegeau prea 
multe din cele spuse de ei. Erau încă la virsta cînd 
toate le păreau cu putinţă, cînd viaţa se arăta 
frumoasă, prevestind un viitor plin de satisfacţii. Cit 
priveşte fetele, deşi vecinii aveau fiice de virsta lor, 
Comosicus nu se lăsase atras de nici una, dragostea sa 


pentru Ina se menținea încă puternică. De altfel ştia că 
nu-şi va trăi viaţa în Dionysopolis. Sosise vremea, 
spera, ca în curînd să pornească înapoi spre Dacia. 

Acornion şedea la fereastra ce dădea spre mare. 
De acolo privea adesea ţărmul ce înainta spre larg, 
formînd golful care adăpostea portul cetăţii, urmărea 
mişcarea corăbiilor ce se încrucişau în lung şi în lat, 
venind sau plecînd, şi încordările vislaşilor — sclavi 
legaţi cu lanţuri — pe care stăpinul îi bicuia la cea mai 
slabă delăsare. Mintea îi alerga departe, vedea întinsul 
apei ce se pierdea la orizont, îşi imagina că lumea era 
fără sfîrşit, deşi ei, grecii, împiînziseră țărmurile cu 
coloniile lor. Îl readuse la realitate un zgomot în 
peristil, apoi auzi vocea lui Theon. Işi aminti că se pre- 
gătise să stea de vorbă cu Comosicus. Trimise pe o 
sclavă să-l cheme. 

— Toţi zeii cu tine, Comosicus! îl primi, văzîndu-l 
cum se pleca încă din uşă cu mult respect. Stai, îl 
îndemnă, arătîndu-i un scaun. 

— Şi eu mă rog Marelui zeu pentru... 

— Tocmai pentru asta te-am poftit la mine, îl între- 
rupse. Spune-mi, te-ai gindit cumva, pe cine îl crezi 
mai puternic, pe Zeus — tatăl zeilor noştri, sau pe 
Zamolxis — tatăl zeilor voştri? 

Comosicus nu răspunse, îl privea mirat, nu 
înţelegea ce urmărea. 

— Am glumit, reluă Acornion, răspunsul la 
întrebarea asta ar fi o adevărată filozofie. 

— Sau nu ar fi nimic. Dacă Zamolxis a făcut cerul şi 
pămîntul, oamenii, animalele şi munţii — cum credem 
noi dacii, atunci ce a mai rămas să făurească Zeus? 
Kallisthene ne-a spus că filozofii sînt în încurcătură de 
cîteva sute de ani, unii cred că există zei şi trebuie să 
ne rugăm lor, alţii — şi aceştia par să fie cei mai mulţi 


— susţin că ei nu sînt altceva decit plăsmuiri ale minţii 
omeneşti. 

— Da, aşa am gindit şi eu de multe ori. Uite unde 
îmi alerga gindul, cînd ţi-am făcut întrebarea: Ai vrea 
să mai rămii la Dionysopolis sau te-ai grăbi să porneşti 
spre Dacia: adică, ce alegi, pe Zeus sau pe Zamolxis? 

— Pe Zamolxis! Vreau să mă întorc acasă! 

— Dar ţi-am spus de multe ori că vei deveni omul 
de încredere al regelui Burebista, că vei fi trimisul lui 
cînd într-o parte cînd în alta. Nu vei sta numai acasă, 
alături de soţie... 

— ÎI voi sluji cu devotament pe rege ' 

— Frumos, asta îmi place, te-ai făcut un adevărat 
bărbat. De altfel ai şi virsta, în curînd vei împlini 
douăzeci şi unu de ani. Aici, în cei doi ani ai învăţat 
multe, dar îţi mai lipseşte ceva: trebuie să cunoşti 
lumea, să ştii cum să te porţi în relaţiile cu oamenii, 
mai ales cu aceia care au un rang înalt în conducerea 
unei ţări. Pentru asta, înainte de a te înapoia în Dacia, 
va trebui să faci o călătorie la Atena, unde am un bun 
prieten, acesta te va însoţi la Roma. Este om cu 
trecere, are legături cu senatori, magistrați şi 
patricieni. Acolo vei merge în Forum, unde vei asculta 
pe marii lor oratori, te vei duce în Senat şi vei vedea 
cum se dezbat treburile politice, cum se conduce 
întinsul imperiu roman. Acum ştii bine limba Romei, 
aşa că nu vei întîmpina nici o dificultate. Bani avem 
destui, ne-a trimis regele mai mult decit este nevoie. 
Plecarea va fi peste o lună, cînd un negustor de 
încredere porneşte de aici spre Atena. Poate că peste o 
jumătate de an vei fi înapoi în Dacia, un om cu vederi 
largi, care ştie ce înseamnă lumea, un ajutor de nă- 
dejde al regelui. 


Comosicus mulţumi pentru sfaturi şi pentru grija 
ce-i arăta. leşi ducîind în suflet o neîmpăcare 
nelămurită, gîndul la drumul lung, pe care îl avea de 
făcut înainte de a se întoarce acasă, îi dădea parcă o 
stare de oboseală, acea călătorie îi părea că nu se va 
sfirşi niciodată. A doua zi reluă cu Theon modul lor 
obişnuit de viaţă, mergind cînd la palestra, cînd în 
agora. Pentru că mai avea o lună pînă la plecare, nu 
începu să-şi facă pregătirile. Intr-o zi, în agora, se 
opriră lîngă un grup de tineri, toţi cunoscuţi, care se 
înveseleau jucînd kyboi, un joc cu trei zaruri, ale căror 
feţe erau numerotate cu primele şase numere. Faţa cu 
cifra unu se numea kybos. Cea mai bună şansă era 
„aruncarea Afroditei” — de trei ori şase, iar cea mai 
rea „aruncarea clinelui” — de trei ori unu. Unul dintre 
tineri — Aristip — îi întărită să joace. Fiecare punea cite 
un obol, monedă mică de bronz, şi arunca pe rînd 
zarurile. Cel ce reuşea să obţină „aruncarea Afroditei” 
lua toţi banii, iar acela care avea neşansa să-i cadă 
„aruncarea cîinelui” trebuia să mai pună un obol. 

Natura îşi are curiozităţile ei, în procesele sale de 
orice fel acţionează probabilitatea şi întimplarea, lucru 
de care prea puţini oameni ţin seama, de aceea mulţi 
se expun, mai ales la jocurile de noroc. Aşa se explică 
faptul că de două ori Comosicus obţinu „aruncarea 
Afroditei”, iar Aristip — „aruncarea cîinelui”. Cînd 
Comosicus trase şi a treia oară „aruncarea Afroditei”, 
spumegind de furie pentru neşansa sa, Aristip exclamă 
cu ciudă: 

— Barbarul are noroc ca un porc! 

În acea clipă toată agora începu să se învirteasca 
prin faţa lui Comosicus, strînse pumnii năpădit de 
miînie şi strigă: 


— Eu barbar, mă, veneticule! Uiţi că aici, unde voi 
grecii aţi întemeiat colonii, este pămînt de-al neamului 
meu? 

Începu să-l lovească unde nimerea cu pumnii şi cu 
picioarele. Aristip încercă să fugă, dar se împiedică şi 
căzu. Comosicus sări asupra lui şi continuă să-l 
lovească. În cîteva clipe faţa grecului se umplu de 
sînge. Theon reuşi cu greu să-l potolească pe dac. Cînd 
ceilalţi îl ridicară pe Aristip, constatară că în cădere 
acesta îşi scrîntise mîna stingă. În acel moment toţi 
intrară în panică, cel lovit era fiul arhontelui polemarh 
— magistratul ce instruia cazurile în procesele privind 
pe meteci şi străini. 

Dîndu-şi seama de situaţia grea ce se crease 
pentru  Comosicus, Theon povesti tatălui cele 
petrecute, fără să-i ascundă că luaseră parte la jocul 
de noroc numit kyboi. Acesta nu-l certă pe Comosicus, 
vorbi potolit: 

— Da, întîmplarea asta ne obligă să schimbăm într- 
o oarecare măsură cele plănuite. Desigur, cel mai 
simplu lucru ar fi să te trimit repede în Dacia, dar nu 
voi face asta, nu renunţăm la călătoria despre care ți- 
am vorbit, la Atena şi Roma. Nu trebuie să uităm că în 
Dionysopolis, la fel ca în orice cetate greacă, un străin 
poate fi socotit în cel mai bun caz în rîndul metecilor, 
adică al celor care locuiesc într-o cetate care nu este 
prin naştere a lor. Să zicem că pe tine, Comosicus, te 
socoteşte un metec. In acest caz, arhontele polemarh 
te poate supune la torturi, iar eu voi fi nevoit să te 
reprezint în faţa magistratului, dindu-rnă drept 
patronul tău. Care tată nu ia parte fiului său? Pentru că 
Aristip este feciorul arhontelui, acesta se va arăta 
necruţător, astfel că ne-am putea aştepta să fii 
condamnat la exil într-un loc pe care nici nu-l bănuim. 


Pentru asta socotesc că va trebui să porneşti cît mai 
curînd spre Atena. Să te pregăteşti, Comosicus! Eu voi 
cobori chiar acum în port, sper să găsesc o o corabie 
care pleacă într-acolo. 

Se înserase cînd Acornion şi Theon îl duseră pe 
Comosicus pe corabie. Negustorul — stăpînul corăbiei 
— un grec cu faţa tăbăcită de vint şi arsă de soare, îl 
puse în lanţuri, ascunzîndu-l printre vislaşi pînă se 
îndepărtau de Dionysopolis. Acornion îl cunoştea bine, 
avea încredere desăvirşită în el, de aceea îi înmiînă 
întreaga sumă de bani pe care să o dea lui Comosicus 
după sosirea la Atena. Cînd o slabă geană de lumină se 
arătă spre răsărit, înainte de ivirea zorilor, corabia ieşi 
încet din port şi porni de-a lungul țărmului spre 
miazăzi. Avea vînt bun, îi împingea cu spor umflînd pîn- 
zele. Vislaşii se bucurau, puteau să se odihnească; era 
singura mulţumire în chinuita lor viaţă de sclavi. De 
cum se săltă soarele pe cer şi cetatea Dionysopolis 
pieri în zare, negustorul scoase pe Comosicus din 
lanţuri şi-l duse sub acoperişul micului său adăpost, îi 
dădu stafide şi vin, lăsîndu-l apoi singur. Corabia era 
plină de mărfuri luate de la Tomis, Callatis şi 
Dionysopolis: grîu, miere, ceară, sare şi altele, vindute 
mai ales de geții din apropierea acelor cetăţi. Merseră 
astfel trei zile, cu vînt din spate, tare numai atit cît să 
împingă corabia, fără să răscolească valuri prea mari. 
În cea de a patra zi, negustorul zări departe o corabie, 
dar nu reuşi să distingă în ce direcţie plutea. Curînd se 
convinse că se îndrepta către el. Cîrmi spre dreapta, 
căutînd să se apropie de țărm, dar îşi dădu seama că 
nu putea cobori pe uscat din cauza stîncilor ce înaintau 
în mare. Corabia străină se apropia cu spor. Acum nu 
se mai înşela, erau pirați. Se grăbi să dezlege vislaşii 
din lanţuri, le împărţi sulițe pentru luptă, dădu lui 


Comosicus o spadă şi luă şi el una. Totul se dovedi însă 
zadarnic. Cînd piraţii săriră peste ei în corabie, vislaşii 
nu încercară să se opună, nu datorau nici o 
recunoştinţă stăpînului, ştiau că vor fi vînduţi altuia, iar 
ei vor rămîne tot sclavi. Comosicus luptă cu bărbăţie, 
dar se văzu năpădit de numărul mare al piraţilor, fu 
doborit şi legat în lanţuri. Negustorul îşi dădu sfîrşitul 
străpuns de o suliță. Scurt timp după aceea, corabia 
încărcată cu mărfuri a negustorului urmă pe a piraţilor, 
avind la visle aceeaşi sclavi, alături de care fusese din 
nou legat Comosicus, întocmai ca la plecarea din 
Dionysopolis. După alte patru zile, tînărul dac se văzu 
vîndut ca sclav în piaţa dintr-o cetate de pe ţărmul 
Mării Propontida?!. Îl cumpărase un meşter făurar. 


5 


De multe ori în mesajele sale, Burebista rugase pe 
Acornion să găsească şi să-i trimită un grec învăţat, 
căruia să-i încredinţeze treburile de cancelarie ale ţării, 
să-l facă şeful scribilor, iar de va fi cu putinţă să 
înfiinţeze şi o şcoala în care tineri daci să devină scribi. 
Îşi dădea seama că o ţara întinsă cum avea el în minte 
Dacia pe care visa să o înfăptuiască, ale cărei hotare 
să treacă de Pathissus şi Tyras, să ajungă pe ţărmul 
Pontului Euxin, era greu să fie condusă şi organizată 
fără ajutorul scribilor. De fapt în tot ce făcea regele 
întreba, căuta să afle de la marele preot cum era acel 
lucru sau acea treabă la greci şi la romani. Ceruse lui 
Acornion un grec învăţat pentru că acesta îi spusese cit 
de mult urau urmaşii lui Pericle pe cei ce le cotropiseră 
ţara. Într-un astfel de om se putea încrede, n-ar fi 
existat pericol ca ceea ce pregătea în taină să fie aflat 

de duşmani, şi mai ales de Roma. Prin grăbirea plecării 
lui Comosicus la Atena, Acornion nu vedea cum ar 
putea să-l mai folosească pe Kallisthene, profesorul 
celor doi tineri, ţinîndu-l numai pentru Theon. Il 
întrebase dacă ar vrea să meargă în cetatea de scaun 
a regelui dac, iar acesta primise cu recunoştinţă. Era 
ceea ce el de mult dorise, să ajungă într-un loc unde să 
poată înfiinţa o şcoală mare, ca la Atena. 

Venise primăvara, pădurea înverzise şi plaiul 
înflorise. Regele se plimba abătut prin încăperea sa de 
lucru din cetatea Sargedava, îl supărase Buthis, 
constructorul dac care supraveghea lucrările de 
înălţare a noii cetăţi de scaun — Sarmizegetusa. Se 
convinsese, Buthis era un bun meşter în lucrările de 
zidărie şi dulgherie, dar nu şi un bun conducător al 
unui şantier mare. Îi spusese marele preot cum făceau 
romanii, acolo supravegherea şi conducerea lucrărilor 
erau încredințate unei legiuni, munca se desfăşura în 
ordine şi disciplină militară. In ţară populaţia se 
liniştise după furtuna prin care trecuse — arderea viilor 
şi aruncarea vinului — primise veşti bune, în sate 
bărbaţii şi femeile ieşiseră la muncă prin ţarini şi livezi. 
Din toamnă îl privea cu alţi ochi pe marele preot, nu-l 
mai vedea slab şi micuţ la trup, ci vînjos, cu forţă ca de 
uriaş. Supărarea sa îşi avea obirşia mai mult în faptul 
că se afla la o răscruce, trecea printr-o stare de 
îndoială, nu se putea hotărî cu ce anume să se gră- 
bească: cu construirea şi întărirea cetăților sau cu 
pornirea luptei împotriva triburilor străine vecine, care 
se aşezaseră pe pămînt dac şi stăpineau populaţie 
dacă. Se întoarse de la fereastră auzind uşa 
deschizîndu-se. În pragul ei se opri Carpio: 

— Mărite rege, calul şi garda sînt gata, putem 
pleca! Astăzi de dimineaţă a sosit în cetate un trimis 


de la Dionysopolis. Mi-a spus că în momentul cînd vei 
avea răgaz ar vrea să-ţi vorbească. A adus cu el şi un 
papirus din partea lui Acornion. 

Regele rămase un timp pe ginduri, trecîndu-şi 
degetele prin barbă, apoi, se hotărî: 

— Să-l aduci aici! La Sarmizegetusa plecăm mai 
tîrziu. În faţa lui se prezentă un bărbat înalt, cu faţă 
prelungă, încadrată de barbă neagră, deasă, ondulată, 
cu privire limpede, pătrunzătoare. 

— Mărite rege, rog zeii mei şi ai tăi să te ajute în 
tot ce vrei să săvirşeşti! Sînt Kallisthene, rhetor şi 
filozof, sînt şi venit, şi trimis: venit, pentru că asta a 
fost dorinţa mea; trimis — fiindcă ţi-am adus un mesaj 
de la un bărbat în care te îndemn să-ţi păstrezi toată 
încrederea. Am învăţat doi ani pe Comosicus multe din 
tainele filozofiei, geometriei şi retoricii, silindu-mă în 
schimb, să prind de la el limba dacă. lată, Mărite rege, 
mesajul lui Acornion scris în limba Romei, aşa cum ai 
înţelegere cu el, încheie, întinzîndu-i papirusul. 

Cu oarecare grabă, parcă temîndu-se să nu 
primească o veste rea, regele desfăşură papirusul şi 
citi: 


„Acornion de la Dionysopolis 

către 

Regele Burebista al Daciei, 

Sănătate! 

Aşa cum mi-ai cerut de multe ori, Mărite rege, îti 
trimit pe Kallisthene, rhetor şi filozof, care s-a legat 
față de mine să te slujească din toată puterea, cu 
credință, să facă din Dacia o a doua patrie. El îti va 
putea învăța toți scribii de care ai nevoie, iar dacă va 
avea o şcoală va primi acolo mulți tineri dornici să 
pătrundă în tainele geometriei şi filozofiei. Cu ajutorul 


lui am reuşit să fac din Comosicus un bărbat luminat, 
înțelept, de nădejde. Foloseşte cum crezi mai bine pe 
Kallisthene, Mărite rege, încredințindu-i şi lucruri ce le 
faci în taină, pentru că ştie să tacă, să se ferească de 
iscoade. Pe Comosicus l-am trimis la Atena şi la Roma, 
aşa cum ne-am înțeles. Martori îmi sint zeii, spun 
sincer adevărul! Vei avea în el un sprijin nepretuit, 
gata în orice clipă să se sacrifice pentru țară şi rege. 
Ne-a şi dovedit aici cît de mult îşi iubeşte neamul. 

De la Roma nu am veşti prea bune. După moartea 
lui Sylla, războiul civil a reînceput. Anul trecut 
Pompeius şi Crassus, fiecare cu armata sa, ajunşi în 
apropierea Romei au căzut la o înțelegere, cu condiția 
ca amindoi să fie aleşi de Senat consuli. Susţinuţi de 
mulţi senatori, alegerea s-a făcut, însă scurt timp după 
aceea ei s-au întors împotriva lor — a senatorilor — au 
abolit aproape toate legile făcute de Sylla. Acum Roma 
a pornit o luptă împotriva piraților, care dau lovituri pe 
toate mările. Corsarii nu se mulțumesc să atace numai 
corăbiile, ci şi țărmurile, jefuiesc cetățile, iau captivi şi 
îi vind ca sclavi. Pe cei bogati îi eliberează pentru o 
bună plată. Am auzit că au răpit doi magistrați romani 
cu gărzile lor, precum şi pe fiica unui senator aflat în 
villa din bogata lui fermă de la Cumae. 

Voi primi veşti noi cînd Comosicus va ajunge la 
Roma şi te voi înştiința degrabă, pentru a-mi spune ce 
trebuie făcut. In curind, Mărite rege, va veni la tine un 
mare negustor de la Tomis, se numeşte Hegias, 
primeşte-l cu încredere. Are prieteni nu numai prin 
cetățile de pe țărmul Pontului Euxin, ci şi în alte părți, 
pînă la Atena şi Roma. Fiecare grec nu visează decit să 
vadă legiunile romane alungate din Elada. Atit am avut 
să-ți spun. 


Sănătate, Mărite rege! Mă voi ruga lui Zeus şi 
zeitei Tyhe pentru izbinda ta în toate!” 

Regele înfăşură papirusul privind pe noul venit cu 
un zîmbet larg între barbă şi mustăţi. Cele scrise de 
Acornion îl mai linişteau. Teama lui era de Roma. După 
răscoala sclavilor sub conducerea lui Spartacus, 
armata romană avea de luptat cu piraţii, ceea ce 
însemna că nu se va îndrepta spre Tracia, apropiindu- 
se astfel de Dacia. 

— Aşadar, Kallisthene, după cum spune Acornion, 
ai vrea să trăieşti în Dacia? Vorbeşte-mi despre tine. 
Ce te-a împins să părăseşti cetăţile voastre frumoase şi 
bogate, să vii aici, unde, aşa cum ai văzut în drumul 
tău, trăim mai simplu, sîntem... „barbari”, cum ne 
numiţi în lumea voastră? Te apasă ceva pe suflet? Nu 
trebuie să uiţi că eu am nevoie de un om care să-mi fie 
devotat cu totul, să nu-i pun niciodată sinceritatea la 
îndoială. Pe cei ce nu se supun cuvîntului regelui şi pe 
trădători îi ardem de vii! 

— Mărite rege, port în mine o grea suferinţă, mă 
socotesc un om fără ţara. De cînd Roma a cotropit 
Elada, mulţi greci nu-şi mai găsesc locul. Unii şi-au 
aflat scăpare în cetăţile de pe ţărmul Pontului Euxin, 
unde sînt fraţi de-ai noştri, care se împacă bine cu geții 
ce trăiesc între Istros şi mare, alţii — după cum le-a 
fost firea — s-au dat de partea cotropitorului. Greci pe 
care zeii i-au înzestrat cu frumoase daruri ale sufletului 
şi minţii s-au dus la Roma şi au rămas acolo, punîndu- 
se în slujba împăraţilor şi senatorilor, satisfăcînd gustul 
patronilor lor. Ei au devenit neîntrecuţi în poezie, 
retorică, istorie şi geometrie. Sînt şi păreri care susţin 
că imperiul Romei este condus din spate de fiii Atenei, 
că ei sapa adînc la prăbuşirea lui. lată, Mărite rege, 
doua moduri de luptă împotriva duşmanului: unul 


activind în apropierea lui, îndreptindu-l spre o cale 
greşită; celălalt, trecînd în partea opusă, alăturîndu-se 
acelora care sînt hotăriţi să-l înfrunte pe faţă, cu 
armele. În lumea noastră de astăzi, cînd Roma şi-a 
întins hotarele pînă departe spre răsărit şi apus, 
poporul dac a rămas o speranţă, numai el ar putea să 
înfrîngă legiunile romane, dacă ele vor ajunge pînă aici. 
Am spus: legiunile romane, pentru că aşa ne-am 
obişnuit să le numim, de fapt ei folosesc legiuni de gali 
şi de germani pentru a bate pe parți sau pe egipteni, şi 
legiuni de greci, macedoneni şi traci pentru a supune 
triburi de gali şi de germani. Războiul civil care se 
poartă acum la Roma este ca o răfuială între o bandă 
de tilhari, căci pentru lume ei tot tîlhari rămîn, jefuiesc 
şi unii şi alţii. Acesta sînt eu, Mărite rege: rhetor şi 
filozof, gata oricind să învăţ pe alţii, însă în adîncul 
sufletului mă simt şi un luptător. Te voi sluji cu 
credinţă, din toată puterea, Mărite rege, pentru că de 
acum înainte Dacia va fi a doua patrie a mea! N 

Tulburat, regele trase adînc aer în piept. Il 
ascultase cu încordare, impresionat de adevărul 
spuselor lui, cu încredere sporită. Rosti, punîndu-i mîna 
pe umăr: 

— M-ai copleşit de tot, Kallisthene! Dacă n-ar fi la 
mijloc Acornion, în care am o încredere desăvirşită, aş 
fi bănuit că duşmanul şi-a ales o iscoadă cum nu se 
poate mai iscusită. Rămii în Dacia, te iau pe lîngă 
mine, tu îmi vei organiza un oficiu — îi spun şi eu ca 
romanii — un oficiu al scribilor ţării. Vei primi atiţia 
tineri cît vei avea nevoie, vei face din ei scribi buni. 
Pînă acum m-a ajutat marele preot, şi el se zbate să 
înfiinţeze un oficiu al scribilor cultului lui Zamolxis, 
vrea să noteze şi să păstreze pentru urmaşi tot ce se 
ştie din trecut şi tot ce se întîmplă zi de zi în viaţa 


poporului dac. El, Deceneu, este cel mai înţelept dac, 
cel mai harnic ajutor al meu. Şi el se gindea să facă o 
şcoală, dar nu găsea omul potrivit. După ce înjghebezi 
oficiul public al scribilor, tu rămii să te ocupi numai de 
şcoală. Vom avea ca la Roma, Kallisthene, o academie, 
iar tu vei fi rhetorul ei. Pînă vom construi noua cetate 
de scaun, stăm înghesuiți aici la Sargedava; în timpul 
ăsta te obişnuieşti şi tu să trăieşti în mijlocul dacilor. 
Acum te dau pe mina tarabostelui Oroles, tatăl lui 
Comosicus, el îţi va aranja tot ce îţi trebuie, iar tu îi vei 
povesti toate poznele făcute de feciorul său acolo, la 
Dionysopolis. Zeii mei şi ai tăi, Kallisthene — zic şi eu 
ca tine — să te ajute, să faci numai binele şi să trăieşti 
o viaţă frumoasă aici, în Dacia! 

Nu se scurse mai mult timp cit urcă soarele cu o 
suliță pe cer şi regele alerga în galopul calului pe 
drumul ce urca spre Sarmizegetusa. Garda îl urma la 
cîţiva paşi, atentă la tot ce se mişca în jur. Întotdeauna 
Burebista era grăbit, niciodată nu avea odihnă. Ajuns 
sus sări de pe cal şi opri pe lingă zidul de apărare, la 
care lucrau numeroşi oameni: zidari, pietrari, fierari, 
dulgheri, printre care se mişcau fără încetare cărătorii 
de materiale. Zidul era o construcţie impresionantă, 
măsura 18 picioare în înălţime şi 12 în lăţime. Nu 
înaintase mult cînd îl prinse din urmă Buthis, 
constructorul. Mărunt, gros, cu faţa roşie, călit de 
muncă, în tinereţe lucrase în egală măsură dulgherie şi 
fierărie, era îndrumătorul şi supraveghetorul lucrului. 
Se începuse cu zidul de apărare, construcţie care cerea 
un colosal volum de lucru, cu condiţii deosebit de 
grele, pe teren puternic înclinat, iar în unele locuri 
chiar prăpăstios. Piatra se aducea de la distanţă destul 
de mare, dintr-un colţ de munte de la apus de 
Sargedava. Din zori pînă în amurg se înşirau carele pe 


drumul ce şerpuia de-a lungul văii, trase de cite patru 
boi, însoţite de strigătele comatilor, făcînd să răsune 
dealurile. La poalele Kogaionului, plaiul din lungul văii 
ce se lăsa către miazăzi era plin de colibele, bordeiele 
şi adăposturile înjghebate în grabă de cei ce munceau 
pe şantier, comati şi sclavi trimişi de acelaşi taraboste, 
strînşi în jurul căpeteaiiei care îi supraveghea la lucru 
şi îngrijea de cele necesare hranei oamenilor şi 
animalelor. In Dacia nu se mai văzuse un şantier atit 
de mare. Buthis se grăbi să vorbească din mers: 

— Am venit, Mărite rege! Mă rog Marelui zeu 
pentru sănătatea ta! 

— Bine, Buthis, şi eu mă rog pentru tine. Ei, te-ai 
gîndit? Cum facem clădirile şi cum le aşezăm între 
Ziduri? Va fi una pentru rege, iar celelalte pentru 
căpetenii şi scribi, pentru sfatul ţării, pentru oastea ce 
va fi sus în cetate, pentru oamenii care vor sluji aici; 
apoi nu trebuie să uităm magaziile pentru veşminte, 
arme şi hrană, beciurile, grajdurile şi tot ce mai 
trebuie, încît să se poată trăi vreme îndelungată în caz 
de pericol. 

— Mă frămint întruna, Mărite rege, dar tot nu pot 
să mă desluşesc. Nu-mi dau seama cit de mari să le 
facem, cum să fie zidurile, încăperile, întăriturile şi cum 
să se lege între ele. O cetate atit de mare şi atit de 
puternică nu s-a mai înălţat în Dacia, nimeni nu pricepe 
ce vrei să faci. Am vorbit cu meşterii zidari şi pietrari, 
fiecare şi-a dat părerea într-un fel, cînd i-am ascultat 
parcă aveau dreptate, însă pînă la urmă tot încurcat 
am rămas. Eu zic că ar fi bine să-i stringem pe toţi 
meşterii în faţa ta, Mărite rege, să chemăm şi pe 
Marele preot, împreună cu citeva căpetenii, şi să ne 
sfătuim, să vedem cum ar fi mai bine. Meserie ştim, 


putem să facem lucru bun, dacă ne dăm seama cum 
trebuie să arate cînd va fi gata, 

Regele îl asculta privind în jos. Mintea îi alerga la 
Acornion, el ar fi putut să-i trimită un constructor 
priceput, căruia să-i spună ce voia, iar acesta să 
gîindească ce trebuia făcut, să pregătească materialele 
şi să conducă lucrările. 

— Bine, vom vedea, vom face aşa cum spui tu. 
Pînă lămurim lucrurile, să grăbim înălţarea zidurilor de 
apărare şi a turnurilor de pază. Tot aşa să facem şi la 
celelalte cetăţi începute în locurile alese din jurul 
Sarmizegetusei. Cum merge treaba, ai oameni destui? 

— Aici am peste şapte sute: patru sute comati — 
bărbaţi şi femei — şi trei sute sclavi. Acum, de cînd nu 
mai au vin, îşi văd de treabă, te poţi înţelege cu ei, 
înainte tot ce făceau părea de batjocură. Mărite rege, 
printre sclavi este unul, Rundacis, vrednic, bun de 
gură, vesel, însă întotdeauna nemulţumit: tună şi 
fulgeră împotriva taraboştilor şi capnoboţilor. Am 
vorbit de multe ori cu el, am căutat să-l potolesc, de 
cîteva ori l-am ameninţat cu bătaia, şi ce crezi că mi-a 
strigat: „Încearcă să mă baţi, că asta o poţi face, dar să 
ştii că pe urmă nu mai pun umărul la treabă, chiar 
dacă mă vei osîndi la moarte!”. Indrăznesc să-ţi spun 
Mărite rege, să nu fie cu supărare, mă roagă deseori 
să-l las să-ţi vorbească. Asta m-a făcut să mă tem, să-l 
trimit cît mai departe cînd vii tu pe şantier. Ce nu 
poate face un nenorocit de sclav la disperare?! 
Întîmplări s-au văzut multe... 

Pe faţa regelui se contura un zîmbet. Gîndi că dacă 
sclavul era vrednic şi vesel, nu putea fi rău, însă ceva 
frămiînta în suflet, era chinuit de o suferinţă lăuntrică 
pe care nu şi-o putea stăpini. 


— Vreau să-l ascult. Trimite un om să-l aducă la 
turnul din colţul de sus al cetăţii. Pînă îl găseşte, dăm 
roată pe unde se lucrează şi ajungem acolo. 

Găsi pe Rundacis între doi ostaşi din gardă, îl 
păzeau cu suliţele pregătite, gata să-l străpungă la cea 
mai mică mişcare. Sclavul nu era stăpinit de teamă, 
veselia lui obişnuită se pierdea sub o umbră de 
încordare. Regele făcu un semn şi cei doi ostaşi se 
retraseră cîţiva paşi. Continuă să-l privească; era tînăr, 
bine făcut, pletele blonde îi cădeau pe umeri în şuviţe 
ondulate, nu avea cămaşă, trupul îi era strîns într-o 
tunică zdrenţuită. Îmbrăcat în veşminte bune, putea fi 
luat drept Carpio, atît de mare era asemănarea între 
ei. 

— Ai spus că vrei să-mi vorbeşti, de ce taci? 

— In faţa ta, Mărite rege, mi-am pierdut curajul. 
Arăţi ca un om atit de blajin, încît n-aş vrea să te supăr. 
Dar fiindcă m-au adus aici, tot am să-ţi spun. Mărite 
rege, Marele zeu îmi este martor că nu sila de sclavie 
mă face să încerc ceea ce îndrăznesc acum, ci dorinţa 
de a mă pune în slujba ta. Să ştii că nu vorbesc numai 
pentru mine, ci pentru mulţi alţii de pe acest şantier. 
Din cei trei sute de sclavi aduşi aici de taraboşti, o sută 
şi douăzeci sînt de sînge dac, iar ceilalţi, din cei luaţi 
captivi în lupte. Dacii au ajuns astfel din vremea cînd 
se băteau căpeteniile între ele, jefuiau şi omorau, iar 
pe cei prinşi îi făceau sclavi. De soarta lor nu s-a mai 
îngrijit nimeni. Strînşi aici pe şantier, am putut să stau 
de vorbă cu ei — cu sclavii daci — şi toţi s-au arătat 
gata să mă urmeze. 

Regele se gîndi la răscoala sclavilor de la Roma, 
ridicaţi la luptă de Spartacus. 

— Da, să te urmeze... murmură el. Tu îmi vorbeşti 
ca o căpetenie de răsculați? 


— Dacă porneam revolta, de mult fugeam cu toţii 
prin păduri, căci aici pe şantier sîntem lăsaţi liberi ca şi 
comatii, dar prin asta n-am fi făcut altceva decit să 
trăim ca cetele de tilhari prin codrii. lţi vorbesc ca o 
căpetenie, dar nu de răsculați, ci de luptători. Am 
auzit, Mărite rege, că vrei să-i scoţi pe toţi dacii de sub 
jugul străin, să-i uneşti, să trăiască într-o singură ţară. 
Eu sînt gata să te urmez la luptă cu sclavii daci de aici, 
numai să ne redai libertatea şi armele necesare. Vei 
avea un pilc de oaste al celor care au fost sclavi. Ei vor 
lupta cu sacrificul vieţii, urmîndu-te pe tine. Dacă nu te 
învoieşti, Mărite rege, atunci dă poruncă să ne pună în 
lanţuri, altfel vom fugi în munţi! 

Zimbetul împietrise pe faţa regelui, era tulburat şi 
înflăcărat totodată, întocmai ca învățatul care a făcut o 
descoperire nouă, ar fi vrut să-l îmbrăţişeze pe sclav, 
nu atit pentru ajutorul ce se oferea să-l dea, cît pentru 
însufleţirea şi dragostea cu care vorbea. Descoperirea 
era mare: va da poruncă taraboştilor să-i ia ca luptători 
pe toţi sclavii daci care sînt gata să-şi sacrifice viaţa 
pentru ţară şi pentru a-şi recăpăta libertatea. Va fi a 
doua încordare între el şi taraboşti — prima fusese cu 
stirpirea viilor şi aruncarea vinului, deşi atunci lupta o 
dusese mai mult marele preot — îşi spuse, gindindu-se 
că aceştia nu se vor arăta gata să-şi elibereze sclavii, 
că îi socoteau parte din averea lor. Avea nevoie însă de 
oaste puternică pentru a porni împotriva triburilor ce 
se aşezaseră peste dacii dinspre marginile ţării şi îi 
stăpîneau. 

— Buthis, îl laşi pe sclav liber. Tu Rundacis, poţi să- 
i strîngi repede pe sclavii care vor să te urmeze? 

— Da, Mărite rege! Am un semn cu ei, dacă sun din 
tulnic toţi vor alerga spre mine într-un suflet. 


— Mă duc o clipă pînă la Marele preot. Pînă atunci, 
tu să-i aduni, Rundacis, pe locul neted dintre zidul nou 
al cetăţii şi Marele sanctuar. Vei fi şi tu acolo, Buthis. 

Marele preot aflase că regele venise sus, la 
şantierul noii cetăţi de scaun, tocmai se pregătea să 
meargă să-i vorbească. Primi vestea cu bucurie, se 
arătă gata să elibereze toţi dacii sclavi pe care 
capnoboţii îi aveau la altarele şi moşiile ce aparţineau 
cultului lui Zamolxis. Cînd ieşiră din clădirea în care îşi 
avea reşedinţa marele preot, văzură dincolo de şan- 
tierul marelui sanctuar, sclavii aliniaţi pe două rînduri, 
ca o unitate militară. În faţa lor stăteau Buthis şi 
Rundacis. Cînd ei se apropiară, la un semn făcut de 
Rundacis, strigară păstrind cu toţii aceeaşi cadență: 

— Marele zeu să vă dea sănătate, Mărite rege şi 
Mare preot! 

Din jos, dinspre zidul nou, şi de sus, de la marele 
sanctuar, mulţi lăsară lucrul şi veniră în fugă, oprindu- 
se într-un cerc larg în jurul liniei de sclavi. 

— Şi noi ne rugăm lui Zamolxis pentru voi, 
răspunse marele preot. Aşadar, sînteţi hotăriţi să 
deveniți luptători, să vă daţi viaţa pentru ţară? Văd că 
între voi sînt unii tineri, plini de vigoare, alţii mai 
vîrstnici, cu puterile slăbite... 

— Dar cu inima bătind tare în piept! strigă unul cu 
barba căruntă. 

— Dacă este aşa, e bine! reluă marele preot. In 
faţa Marelui zeu vă legaţi prin mine că veţi urma fără 
şovăire pe rege? 

— Jurăm! strigară toţi, făcînd să răsune valea. 

— Marele zeu se bucură. Mă voi ruga lui să ieşiţi 
întotdeauna învingători în luptă. Acum este rîndul 
regelui să vă spună de ce v-a dat libertatea. 

Regele vorbi rar, apăsat, tulburat: 


— Voi, bravilor daci, pe care o soartă crudă v-a 
făcut să trăiţi viaţă de sclavi, din această clipă aţi 
devenit luptători! Căpetenia voastră va fi Rundacis! 
Cînd vom porni la luptă, vreau să am un pilc de oaste 
numai din aceia care au fost sclavi. După ce ne vom 
linişti, toţi veţi primi pămînt, vă veţi întemeia o 
gospodărie, veţi trăi ca oameni liberi. Tu, Rundacis, să 
vii cu cîţiva luptători la Sargedava pentru a lua 
veşminte şi arme. Vreau ca aici la poalele Kogaionului 
să vă înjghebaţi un adăpost din lemn şi piatră, o mică 
cetate ca acelea pentru paza drumurilor, voi veţi fi 
prima unitate militară a noii cetăţi Sarmizegetusa. Să 
vă ajute Marele zeu să deveniți cei mai buni ostaşi ai 
Daciei! 

— Să-ţi dea Marele zeu viaţă lungă, Mărite rege! 
rostiră toţi ca unul, apoi valea se umplu de răsunetele 
uralelor; în timp ce unii se îmbrăţişau, alţii aruncau 
căciulile în sus. 

La înapoiere, pe drumul spre Sargedava, regele se 
gîndi la cele petrecute. Aflase că la romani un patrician 
era socotit cu atit mai bogat cu cît avea mai mulţi 
sclavi, ceea ce însemna că sclavia era izvor de bogăţie. 
În Dacia erau atitea de făcut: să scoată mai mult aur, 
sare şi fier, să vîndă mărfuri negustorilor ce veneau din 
cetăţile de pe ţărmul Pontului Euxin, să făurească 
arme, să-şi întărească oastea, să înalțe cetăţi 
puternice, să elibereze pe ceilalţi daci, să facă o ţară 
mare cu întreg neamul dac unit. Avea nevoie de sclavi, 
dar nu de sclavi daci, ci din triburile celor care au 
năvălit şi s-au aşezat pe pămînt dac. Pe toţi captivii ce- 
i va lua de la scordisci, taurisci, bastarni şi odrişi îi va 
da taraboştilor ca sclavi, cu ei va face să crească 
sclavia în Dacia, să sporească bogăţia ţării. Cu astfel 
de gînduri, unele deseori frămîntate, urcă în cetate. In 


zilele ce urmară plecară călăreţi spre toate cetăţile, cu 
vestea ca tarabostii să stringă oastea, să pregătească 
arme şi hrană şi să aştepte porunca regelui, iar pe 
sclavii daci, sănătoşi, buni de luptă sa-i trimită neîn- 
tirziat la Sarmizegetusa. Plănuise să înceapă de la 
Argedava, de dincolo de munţi, Cotiso şi Rubobostes să 
adune pilcurile lor şi să pornească spre Sargedava, 
unde se vor uni cu acelea strînse de Duras, Sagitulp şi 
Oroles. In acest scop, pe Oroles îl trimisese la Arcidava. 
Era hotărît să pedepsească fără cruţare pe tarabostii 
care nu vor dovedi sîrguinţă. In toiul acestei activităţi, 
un străjer de la cetatea Buridava — ce păzea intrarea 
dinspre miazăzi în valea dintre munţii Alutusului — 
aduse vestea că Rubobostes venea spre Sargedava cu 
un mare număr de captivi, prinşi într-o scurtă năvălire 
peste Dunaris în dreptul cetăţii Sucidava. Regele nu 
mai avu răbdare să aştepte, sări pe cal şi porni în 
întîmpinarea lor, stăpiînit de o bănuială care, dacă se 
adeverea, îi umplea inima de bucurie, ar fi fost de bun 
augur. În ziua următoare întîlni şirul lung al captivilor, 
cu Rubobostes în frunte. La vederea regelui, acesta 
sări de pe cal: 

— Marele zeu să-ţi dea sănătate, Mărite rege! 
salută el. 

— Şi ţie, Rubobostes! Spune-mi, ciîţi captivi ai? 

— Acuma am peste o sută... Am avut mai mulţi, 
dar mi-au mai scăpat din ei. 

— Strînge-i pe toţi la un loc, vreau să-i văd. 

Cînd îi privi în faţă, îndoiala regelui pieri, erau toţi 
daci, din cei de dincolo de Dunaris, Gîndi că şi în 
trecut, ca rege, Cotiso mai luase de dincolo captivi şi 
făcuse sclavi, tot din daci. 

— Văd că şi voi sînteţi daci, începu regele. Pînă 
acum a fost un blestem al neamului nostru, să se bată 


fraţii între ei, să se ia captivi, să se jefuiască, pentru că 
erau mai mulţi regi. Noi vom trece peste Dunaris, vom 
bate pe odrişi şi vom elibera triburile de acelaşi sînge 
cu noi. Care dintre voi vrea să lupte alături de noi să 
treacă aci la dreapta, iar aceia care nu vor sau nu pot, 
la stînga. 

Se stîrni o mişcare grăbită, toţi trecură la dreapata, 
în afară de unul singur. 

— Rubobostes, e limpede nu? Aceşti oameni vor 
forma un pilc de luptători, cu o căpetenie aleasă dintre 
ei. Îi duci înapoi la Cotiso, le daţi arme şi tot ce trebuie, 
apoi veniţi la Sargedava cu toată oastea voastră, aşa 
cum i-a dus trimisul meu vestea. Să vedem acum ce 
este cu acest captiv care, după înfăţişare, arată a fi 
roman. 

— Da, Mărite rege! confirmă Rubobostes. 

— Dacă este numai unul, îl iau cu mine, va avea 
grijă de el garda mea, zise, apoi continuă, întorcîndu-se 
spre cei ce-l însoțeau: Carpio, să dai un cal captivului şi 
să-l aduci lingă mine. Pornim îndată înapoi spre 
Sargedava. Să duci lui Cotiso salutul meu, Rubobostes, 
şi spune-i că îl aştept cu oastea. Marele zeu să fie cu 
voi! 

Regele întoarse calul şi porni în galop. După el se 
înşiră garda. Îl bucura faptul că nu se înşelase, se 
întărea în sufletul său convingerea că dacii de 
pretutindeni erau setoşi să se unească într-o singură 
ţară. Merse o bună bucată de drum cînd îşi aduse 
aminte de romanul captiv. Lăsă calul la pas, se 
întoarse în şa şi îi făcu semn să se apropie. 

— Mă numesc Ovinius Redius, Mărite rege. Am trăit 
la Roma, dar zeii mi-au sorocit altfel... rosti cu îndoială, 
nesigur dacă va fi înţeles; zile întregi mersese în şirul 
de captivi fără să poată schimba nici o vorbă. 


— Şi cum ai ajuns aproape de Dunaris, te-a trimis 
Senatul roman ca iscoadă, să afli ce se petrece în 
Dacia? Nu ţi s-a spus că noi sîntem „barbari”? 

Romanul rămase o clipă descumpănit, regele 
vorbea curgător limba Romei, purtarea lui îl uimea, se 
aşteptase să fie dus în lanţuri. 

— Mărite rege, ai alături de tine un om care 
cunoaşte lumea. La Roma am fost un om bogat, am 
avut o frumoasă fermă la Cumae, am construit temple, 
amfiteatre, viile şi monumente cu care mă mindresc, 
fără să bănuiesc că mă aştepta un destin atit de greu... 

— Cum, Ovinius Redius, tu eşti constructor? 

— Da, Mărite rege, am fost, însă acum sînt un 
nefericit captiv, sortit sclaviei...  dispreţului... 
umilinţei... 

— Intr-o ţară barbară, rise regele, încurajindu-l la 
vorba. 

— Dacă nu cădeam prins, eu tot treceam în Dacia. 
Veneam aici cu inima deschisă, dornic de muncă, însă 
aşa... bănuit că aş fi iscoadă... este greu să fiu crezut. 

— Nu te înţeleg, spui că ai fost bogat, că eşti mare 
constructor, cum de ai ajuns să rătăceşti spre Dacia? 
De ce nu te-ai dus spre cetăţile de pe ţărmul Pontului 
Euxin? 

— Să ştii, Mărite rege, că pe şantierele mele am 
lucrat mai mult cu legionari şi cu sclavi publici. Aşa se 
obişnuieşte la Roma, cînd o construcţie se înalţă cu 
învoirea Senatului. Fiind mereu în mijlocul lor, am prins 
milă de sclavi. Cu patru ani în urmă s-a dezlănţuit 
răscoala lor pornită de acel brav bărbat, tracul 
Spartacus. Tracii sînt neam cu voi, dacii, nu este aşa, 
Mărite rege? Eu i-am ajutat pe răsculați, pe Spartacus 
l-am avut un timp oaspete în villa mea, dar pînă la 
urmă legiunile lui Crassus l-au învins şi l-au prins. Şi-a 


dat sfirşitul împreună cu alte căpetenii de gladiatori şi 
sclavi, răstigniţi la marginea Romei de-a lungul căii 
numită via Appia. M-a salvat un bun prieten, tribun al 
praetorienilor din Roma, fusesem denunţat şi pus în 
urmărire; m-a ţinut ascuns pînă ce toate s-au mai 
potolit, apoi m-a ajutat să ajung la ferma unui 
patrician, în apropiere de Ariminum. Cînd am aflat că 
Senatul hotărise răstignirea acelora care într-un fel sau 
altul ajutaseră pe sclavii răsculați, am trecut peste 
mare, la Salonae, în lliricum. Am dus viaţă grea, am tot 
rătăcit, m-am ascuns pe unde am putut, pînă am ajuns 
în apropiere de Danubius, nutrind gîndul să trec în 
Dacia. Dar zeii nu m-au ajutat să viu încoace ca om 
liber, mă sortiseră să cad captiv, apoi... cine ştie... să 
fiu vîndut ca sclav... 

— Asta e povestea vieţii tale, Ovinius Redius?!... 
Ştii că eu mai trebuie să o şi cred? Poate că este o... 
curată poveste. O iscoadă bună poate născoci multe, 
te face să o crezi. De cînd Roma şi-a îndreptat privirea 
spre Dacia, noi trebuie să fim cu multă băgare de 
seamă. 

— Mărite rege, dacă nu-i vorbeşti constructorului 
Ovinius Redius, ci sclavului cu acel nume, sau cu altul, 
pe care îl va primi de la noul său stăpin, nu trebuie să 
te frămiînte tragedia vieţii mele. Cum asta a fost voia 
zeilor, trebuie să fiu destul de înţelept să mă împac cu 
soarta... 

— Care soartă? 

— Aceea de sclav... 

Regele îl privi îndelung, încropind un zîmbet între 
mustăţi şi barbă. 

— Te încumeti să înalţi cetăţi, Ovinius Redius, cu 
ziduri şi turnuri puternice, cu şanţuri pline cu apă şi 


valuri de pămînt, peste care să nu poată trece 
duşmanul? 

— Sînt gata să fac tot ce mi se cere, Mărite rege, 
numai dacă mă bucur de încredere. Sau poate vrei să 
mă ţii ca sclav şi să mă foloseşti drept constructor. Sînt 
în puterea ta, Mărite rege! 

Surisul regelui se deschise şi mai mult. Murmură: 

— Te vei convinge, Ovinius Redius, cît de barbari 
sînt dacii!... 

În fiecare primăvară, femeile se pregăteau din 
vreme pentru sărbătoarea cea mare: ziua marelui zeu 
— ziua sfintă a dacilor — ce avea loc în cea de a noua 
zi din luna mai. În toate gospodăriile se făcea 
curăţenie, se spoiau pereţii cu var, se vopseau uşile şi 
ferestrele, se spălau lucrurile folosite peste iarnă şi se 
puneau la păstrare, se căra la cîmp bălegarul vitelor, 
iar prin curţi se mătura şi se ardea gunoiul. Nimeni nu 
îndrăznea să-l supere pe Zamolxis, se străduia să-l gă- 
sească marea sărbătoare aşa cum se moştenise din 
bătrîni: curat, vesel, pregătit sufleteşte pentru a primi 
harul lui. În ziua marelui zeu, în toate satele se înălţau 
imnuri şi rugăciuni dimineaţa, la prînz şi seara, după un 
ritual ce se pierdea în negura trecutului, pentru 
creşterea bogată a semănăturilor, rodirea pomilor şi 
sănătatea vitelor. Încă din zori, murmurînd rugăciuni, 
femeile agăţau ramuri verzi de salcie şi flori pe la stilpii 
porţilor, la streşinile caselor şi la colţurile uşilor şi 
ferestrelor, dînd un aer de prospeţime şi veselie 
curților. Pe la vremea prînzului întregul sat, copii, tineri 
şi bătrîni ieşeau la cîmp şi în livadă cu cofele pline, 
cîntînd în cor rugăciuni către marele zeu, stropeau cu 


apă semănăturile şi rădăcinile pomilor, apoi se 
îndreptau spre locul de pe imaş, pregătit anume, cu 
feţe de mese lungi de zeci de paşi întinse pe iarbă, 
încărcate cu belşug de bucate, unde cu toţii se ospătau 
în veselie şi cîntec. În acest an însă nu se vor mai 
plimba printre ei ulcelele, ploştile şi botele pline cu vin, 
fiecare va primi numai o ceaşcă de la preot, din care 
va bea vinul binecuvintat de acesta. După-amiază, pînă 
la căderea întunericului, fetele şi flăcăii se întreceau la 
joc în cîntece de cavale, tulnice şi tobe, în timp ce 
bătrînii şi bătrînele mergeau la ţintirim, aprindeau făclii 
de ceară amestecate cu răşină de brad, ce împrăştiau 
în jur o atmosferă de cucernicie, şi se rugau lingă 
mormintele celor plecaţi la zeul cel mare. In acea zi 
tarabostele cobora întotdeauna în satul de la poalele 
măgurii pe care se afla cetatea şi se ospăta la aceeaşi 
masă cu mulţimea. 

Kallisthene înţelesese uşor că Burebista şi Deceneu 
erau doi oameni pe care destinul îi sortise să-şi 
trăiască viaţa împreună, zbătindu-se pentru binele 
poporului dac, doi oameni ale căror calităţi şi năzuinţe 
se completau în mod fericit: regele se îngrijea să 
stringă oaste, să înalțe cetăţi de apărare, să alunge 
triburile altor neamuri care cotropiseră o parte din 
pămîntul dacilor şi să întemeieze Dacia Mare, iar 
marele preot — să ţină unit poporul, să-l ridice prin 
învăţătură şi să-l îndemne la muncă liniştită, trăind în 
cumpătare. Poate că era singurul care văzuse limpede 
acest lucru. In scurt timp devenise o punte de legătură 
între rege şi marele preot: pentru primul era căpetenia 
scribilor, omul cu ajutorul căruia trata relaţiile politice 
cu popoarele vecine, iar pentru al doilea — rethorul, 
filozoful cu inima neîmpăcată de ceea ce vedea că se 
petrece în lume, cu care de multe ori se pierdea în 


discuţii adinci despre zei şi oameni, bine şi rău, viaţă şi 
moarte, suflet şi nemurire. Pe rege nu cuteza să-l 
îndemne cu sfaturi, nu pătrunsese niciodată în tainele 
artei militare şi ale războiului, se convinsese că în acea 
vreme Dacia nici nu avea hotare stabile, sigure, bine- 
cunoscute, pentru că ele treceau prin locuri stăpinite 
de străini, însă faţă de marele preot îndrăznea să-şi 
spună părerile, care ţinteau la liniştirea şi unirea 
poporului, mai ales după ce aflase cîtă opunere se 
întîmpinase la scoaterea şi arderea viilor, de aceea îl 
povăţuise să dea o mai largă amploare desfăşurării în 
acel an pe Kogaion a zilei marelui zeu, a zilei ţării, ca 
oamenii să mai uite necazurile. 

Prinderea şi aducerea lui Ovinius Redius regele o 
socotise ca pe un ajutor trimis de zei, constructorul îl 
făcuse să se liniştească în privinţa lucrărilor de la noua 
cetate Sarmizegetusa şi ale celorlalte cetăţi de 
apărare. Se convinsese că romanul şi dacul — Ovinius 
Redius şi Buthis — se înțelegeau de minune: unul era 
mintea limpede, celălalt meşteşugarul iscusit şi tenace. 
Trăia momente Burebista cînd se gindea că ar fi fost 
bine dacă reuşea să atragă în Dacia şi un încercat 
militar roman, un legat sau un tribun călit în războaie, 
bun cunoscător al organizării legiunilor şi cîmpurilor 
romane, de care ar fi putut să se ajute cu mult folos. 

De ziua marelui zeu, marele preot dăduse sfoară 
peste tot să vină pe Kogaion cite o pereche de comati 
din fiecare sat; făcuse să se întindă vestea şi la cei din 
afara ţării, deşi ştia că în fiecare an în acea zi veneau 
pelerini din cele mai îndepărtate colţuri locuite de daci. 
Cu o zi înainte, pe drumul ce şerpuia de-a lungul văii 
apei Sargetia în urcuş uşor spre muntele sfint, se 
vedeau şirurile celor porniţi să ia parte la marea 
sărbătoare, care, ajunse sub poviîrnişul ce ducea la 


noua cetate Sarmizegetusa, se împrăştiau pe plaiuri, 
amestecîndu-se cu comatii şi sclavii ce lucrau pe 
marele şantier. Spre seară, împrejurimile deveniră o 
mare de oameni, bărbaţi şi femei, tineri şi bătrîni, iar 
noaptea o feerie de focuri raspîndite de-a lungul văilor. 
Zorile se iviră cu o geană de cer purpuriu, anunţind o 
vreme frumoasă, potolită, răcoroasă, însoţite de 
rugăciunile de slavă câtre marele zeu, chiotele de 
bucurie şi răsunetele tulnicelor. Se ştia din bătrîni, era 
o credinţă ce stăpinea sufletele, dimineaţa zilei sfinte 
prevestea dacă marele zeu se va arăta binevoitor faţă 
de credincioşii săi sau va fi supărat. Soarele abia se 
săltase deasupra crestelor munţilor cînd se ivi alaiul 
regelui. Purtînd armură lucitoare cu solzi mărunți, avea 
aruncată pe spate mantie din țesătură deasă, albastră, 
cu falduri bogate, prinsă pe umărul stîng cu o fibulă 
mare de aur. La şold îi atîirna spada cu minerul 
scînteind de pietre scumpe. Sub sprincenele stufoase, 
ochii dogoreau pătrunzător. In puterea vîrstei, în barba 
şi pletele lui rar lucea cite un fir argintiu. Mergea 
înconjurat de căpetenii: Cotiso, Duras, Sagitulp, Oroles, 
Rubobostes şi Rholes, la care se alăturară în urcuşul 
spre cetate Ovinius Redius, Buthis şi Kallisthene, iar în 
fruntea gărzii păşeau Carpio şi Rundacis. Mult mai în 
urmă venea alaiul femeilor ce însoțea pe regina Theia, 
dintre care nu lipseau Carpina, Serena şi Andra. In 
razele lucitoare ale soarelui, iile, fotele şi maramele 
înflorate cu alb, negru, albastru şi roşu, păreau jocuri 
de fluturi pe deasupra covorului de iarbă verde a 
plaiului. Regina purta pe umeri mantie scurtă, uşoară, 
cu falduri bogate, din țesătură de lină albă, prinsă pe 
umăr cu o fibulă de aur. 

În faţa marelui altar, marele preot ieşi în 
întîmpinarea regelui, înconjurat de capnoboţi, trecînd 


printre cele două şiruri formate din garda preoţilor. De 
sus, de pe piedestalul de marmură al altarului, se 
vedea tălăzuind ca valurile mării, mulţimea ce se 
grăbea să ajungă la vreme pentru a găsi un loc cît mai 
în faţă. Ceremonia zilei marelui zeu se începu după 
ritualul obişnuit pentru marea jertfă. Trei oameni din 
întreaga adunare: Burebista, Deceneu şi Kallisthene 
ştiau că la această sărbătoare urma să se facă o grea 
încercare, al cărei sfîrşit nu-l întrezăreau, însă nici nu-l 
impuneau. Pentru o astfel de încercare insistase 
rhetorul şi filozoful, susţinînd că nici la greci, la romani 
şi nici la alte popoare nu se mai sacrifica un om ca 
mare jertfă. În timp ce mulţimea aştepta nerăbdătoare 
înapoierea marelui preot de la marele zeu, corul intona 
un imn de slavă, însoţit de acordurile în surdină ale 
tulnicerilor şi corniştilor. La un moment dat, fumul de la 
cele patru colţuri ale altarului începu să se îngroaşe în 
valuri, tobele să bubuie, făcînd să răsune muntele, 
imitînd tunetul şi trăznetul, şi în aceeaşi clipă marele 
preot apăru din grota prin care poporul era convins că 
mergea la Zamolxis. Înainta cu paşi rari, ţinînd în mînă 
o făclie, se apropie în faţa altarului, apoi săltă braţele 
şi îndreptă privirea spre cer, rostind cu profundă 
cucernicie: 

— Marele zeu se bucură de credinţa voastră! De 
ziua sa, el v-a iertat greşelile, dar cere supunere 
neclintită! 

— Ne supunem, Mare zeu îmurmură mulţimea. 

— Marele zeu mi-a spus că anul acesta va fi bogat, 
vor creşte bine semănăturile, livezile vor da rod mult, 
iar vitele vor fi sănătoase, dacă va auzi rugăciunile 
voastre! 

— Ne rugăm, Mare zeu! 

— Marele zeu cere tuturor să-i urmeze pe preoţi! 


— Îi urmăm, Mare zeu! 

— Marele zeu ne cere să-l ascultăm pe rege! 

— Îl ascultăm, Mare zeu! 

— L-am întrebat pe Marele zeu, ce vrea să-i 
aducem ca Mare jertfă, fiindcă nicăieri în lume nu se 
mai sacrifica oameni pe altarele zeilor, iar el mi-a 
răspuns: „După cum este voia şi credinţa voastră! Pe 
cel jertfit îl aduc în cer şi-l aşez lîngă mine. Dacă jertfa 
este un animal, o primesc, dar v-o las vouă. Credinţa 
voastră stă în sufletele voastre, iar Marea jertfă este 
dovada ei”. Aşa a grăit Marele zeu. 

Fraza cu care marele preot încheiase cele rostite 
de zeul cel mare fusese o intenţie sau o greşeală? Mulţi 
din adunare socotiră că zeul prefera marea jertfă, 
adică sacrificarea unui om. 

— Pentru asta, continuă marele preot, noi vom 
aduce de acum înainte ca jertfă un ieduleţ, care nu va 
fi aruncat în sulițe, ci înjunghiat de un preot. Nu va mai 
fi ucis un om... 

Pe deasupra mulţimii plutiră valuri de murmure, pe 
unele feţe se aşternu teama, multe capete se clătinau 
arătind opunere, se produse fierbere şi dintre rînduri 
ieşi un bătrîn, care înainta cîţiva paşi spre altar, 
strigînd: 

— Să nu aţiţăm răzbunarea Marelui zeu! Străbunicii 
şi bunicii noştri au adus Marea jertfă lui Zamolxis şi i-a 
ajutat! Cine nu vrea să ajungă mai repede şi fericit 
acolo în cer? Noi nu ne-am îngrozit niciodată de 
moarte, ci de nenorocirile care ne vin de la zei. Să nu 
supărăm pe Zeul cel mare, ci să-l îmbunăm, de aceea 
eu zic că trebuie să continuăm cu Marea jertfă! 

Ultimele cuvinte ale bătrinului se pierdură în 
tumultul ce se porni ameninţător: 


— Vrem Marea jertfă! strigau mai ales bătriînii şi 
femeile. 

— Să jertfim un ied! se auzea cite o voce de 
bărbat. 

— Marea jertfă!... Marea jertfă!... Marea jertfă!... 
răsunau văile şi dealurile. 

Marele preot trecu printr-o clipă de şovăială. Ştia 
că era periculoasă dezlănţuirea mulţimii, îngrozită de 
răzbunarea lui Zamolxis. Se povestea din batrîni că un 
rege sfidase pe marele zeu în faţa marelui altar, iar 
poporul speriat şi înfuriat se năpustise peste el şi-l 
zdrobise. Privi spre rege, spre Kallisthene şi spre 
celelalte căpetenii, le văzu feţele împietrite, încordarea 
creştea, o împotrivire făţişă putea izbucni, fără a mai 
putea fi stinsă. Nu-şi pierdu cumpătul, căută să se 
adapteze fulgerător situaţiei. Saltă mîinile şi rosti cu 
aceeaşi cucernicie: 

— Mare zeu, Marele tău preot te roagă să potoleşti 
poporul! Să loveşti cu răzbunarea ta în aceia care nu 
ascultă de preoţi! 

Ca prin miracol, în jurul marelui altar se aşternu o 
linişte desăvirşită. 

— Marele zeu mă întreabă ciţi dintre voi vor să se 
menţină Marea jertfă şi cîţi cer să jertfim un ieduleţ. Să 
vă împărţiţi, unii la dreapta, iar alţii la stînga. 

In scurt timp, partea celor care cereau marea jertfă 
se îngroşă, unii ezitau, voiau să jertfească iedul, dar în 
acelaşi timp erau îngroziţi de răzbunarea zeului, şi, 
încetul cu încetul, pînă la urmă, chiar şi cei mai 
curajoşi, se alăturară mulţimii. Din nou se porniră 
implorările marelui preot: 

— Mare zeu, poporul vrea să-ţi aducă o Mare jertfă! 
Cerem iertare pentru scurta noastră rătăcire! 

— Să ne ierţi, Mare zeu! se înălţară glasuri. 


— Cine este pregătit pentru Marea jertfă? întrebă 
îndurerat. 

Se strigară mai multe nume, se trase la sorţi după 
datina şi, în încordarea ce-i stăpinea pe toţi, răsună 
vocea marelui preot: 

— Carpio a fost ales de Marele zeu! 

Regele făcu o mişcare scurtă, privind descumpănit 
în jur. Să piardă pe unul din cei mai buni luptători, 
căpetenia gărzii sale? Işi dădea seama că mulţimea era 
îndirjita, nici o putere nu-l mai putea salva. Alături de 
tarabostele  Oroles stătea Andra, palidă, tremura 
murmurînd ceva neînțeles, era furtună în sufletul ei, de 
la întrecerea tinerilor, ce avusese loc cu un an în urmă, 
clipele de veghe, gîndurile şi dragostea le închinase 
numai tinărului ce se dovedise atit de ager în toate 
încercările la care fusese supus. În disperarea sa o 
copleşea, vedea capnoboţii, preoţii, mulţimea ca printr- 
un val de ceaţă, mişcîndu-se ca un furnicar răscolit. 
Inima îi bătea cu putere, pieptul se sălta năvalnic. 
Carpio înainta în faţa altarului, ţinîndu-se drept, 
neînfricat în faţa morţii, căutînd-o cu privirea pe Andra. 
De cînd o văzuse şi îi vorbise în cetatea Arcidava, 
iubirea lui nu se mai stinsese. Cu o dogoare nestăvilită 
în inimă, dorea să-şi dea sfîrşitul avînd în faţa ochilor 
numai chipul ei, să urce la marele zeu purtînd cu el 
imaginea ei scumpă. Într-o clipă privirile lor se întîlniră, 
ochii le rămaseră aţintiţi unul asupra altuia, sufletele 
se contopiră într-o chemare sfişietoare. Pradă unei 
încordări de neînvins, fata se desprinse de lîngă tată şi 
alergă spre marele altar, strigind cuprinsă de 
disperare: 

— Carpio nu trebuie să moară! De ce să fie dat 
Mare jertfă? Vreau să plec la Marele zeu o dată cu el, 
dacă altfel nu se poate! 


Îl cuprinsese cu braţele şi se strînse lîngă el într-o 
încleştare ce părea că depăşea suferinţa omenească. 
Un capnobot încercă să o desprindă. Ţipetele ei se 
pierdeau departe în vale: 

— Nu, nu-l părăsesc! la-ne, Mare zeu, la tine! Săriţi, 
oameni  buni!... Ajutor!... Lăsaţi-ne să rămînem 
împreună!... 

Cu aceeaşi puternică chemare, Carpio o strînse cu 
dragoste la piept, într-o rupere totală de tot ce se 
petrecea în jur. Mulțimea privea  înmărmurită, 
neputincioasă, înfricoşată, o asemenea întîmplare la 
marea jertfă nu se mai văzuse. Marele preot urmărea 
scena liniştit, pentru el ieşirea plină de deznădejde a 
fetei era un ajutor nesperat. Săltă braţele şi privirea 
spre cer, făcu semn capnobotului să se retragă, 
aşteptă să se facă linişte, apoi rosti cu ton de 
supunere: 

— Vin la tine, Mare zeu! Te ascult, Mare zeu! 
Poporul aşteaptă voia ta, Mare zeu! 

Porni încet, învăluit de valul de fum, şi pieri în 
grota din munte, în timp ce corul intona un imn de 
slavă. Andra şi Carpio stăteau împietriţi în aceeaşi 
îmbrăţişare strinsă, cu o rază de speranţă în suflete. 
Cînd tulnicerii începură să sune, însoţiţi de sunetele 
tobelor, marele preot ieşi şi reveni în faţa altarului. 
Vorbi cu voce potolită: 

— Marele zeu este bun şi iertător. Mi-a spus că 
pentru astăzi nu ne mai cere să-i aducem Marea jertfă. 
S-a bucurat Zamolxis cînd a văzut o dragoste atit de 
curată, gata să meargă pînă la sacrificiu. El a legat 
vieţile acestor tineri pentru totdeauna. Putem noi 
oamenii să facem altfel, să nu ne supunem voinţei lui? 

— Ne supunem, Mare zeu! murmură mulţimea. 


— Să mulţumim Marelui zeu pentru bunătatea lui! 
continuă el. 

— Îţi mulţumim, mare zeu! izbucni o uşurare din 
sutele de piepturi, pierzindu-se în vale într-un ecou 
prelung. 

-— Să-i arătăm recunoştinţa noastră Zeului cel 
mare aducîndu-i jertfă un ied, pe care noi îl pregătisem 
cu o nemărginită speranţă, iar el ne va arăta dacă o 
primeşte. 

In spatele regelui, tarabostele Oroles îşi ştergea 
lacrimile, căutînd să se ţină tare. Regina, Serena şi 
multe femei plingeau. Retras la o parte, Kallisthene 
stătea liniştit, copleşit de admiraţie pentru marele 
preot. Momentul nu trebuia pierdut, capnoboţii şi 
preoţii aduseră iedul, îl săltară pe altar şi îl sacrificară 
cu o lovitură sigură, lăsîndu-l să scape numai un behăit 
uşor. Era semnul prin care marele zeu arăta că primea 
jertfa. Un murmur de rugăciune se întinse, mulţimea 
răsuflă uşurată. Corul preoţilor, tulnicele şi tobele 
încheiară apoi ceremonia. 

Ospăţul în comun, bogat, bine pregătit din vreme, 
începu într-o linişte grea, apoi încetul cu încetul se 
întinse verva, care în scurt timp se transformă în 
veselie, cînd preoţii anunţară că marele zeu dăduse 
dezlegare de ziua sa ca fiecare credincios să 
primească o cănuţă cu vin. La masa căpeteniilor 
privirile se îndreptau mai mult spre Andra şi Carpio, 
învăluindu-i într-o undă de admiraţie; pentru toţi 
păreau două fiinţe ce înviaseră după moarte. Lîngă 
rege stătea tarabostele Oroles trist, tulburat, îndurerat, 
nu-şi închipuise că fiica sa putea fi capabilă de o astfel 
de faptă, fusese în pericol să-şi piardă amîndoi copiii. 
De Comosicus nu se mai aflase nimic, îl socotea 
pierdut. Un negustor venit din părţile Propontidei 


povestise că în vremea aceea se dezlănţuise pe mare o 
puternică furtuna. Tot aşa trimisese veste şi Acornion, 
bănuia că întreaga corabie pierise în valuri. Regele 
înţelegea ce se petrecea în sufletul tarabostelui, 
trecuse printr-o clipă grea, se gîndi însă că nu era bine 
să stea cu toţii tăcuţi, întristaţi, descumpăniţi, de 
aceea se hotări să rupă tăcerea: 

— Eu zic că trebuie să fii vesel, Oroles, astăzi 
Marele zeu ţi-a dat un fecior în locul lui Comosicus. De 
multe ori cînd îl privesc pe Carpio parcă îl văd pe cel 
plecat la zei. 

— Nu mi l-a dat Marele zeu, ci el, Marele preot, 
bunul Deceneu!... Dacă în acel moment îngrozitor n-ar 
fi ştiut ce să facă, pentru a potoli mulţimea îndirjită, îi 
pierdeam pe amindoi. Da, acum am iarăşi doi copii, 
murmura, şi ochii săi se umeziră de lacrimi greu 
stăpiînite. 

— Aş vrea să aud ce ne spune Kallisthene, filozoful, 
despre întimplarea de astăzi, reluă regele, căutînd să-i 
îndemne la vorbă pe cei din jur. 

— Mărite rege, sufletele oamenilor sînt capabile de 
adevărate minuni. Un tînăr s-a aruncat în flăcări să-şi 
salveze iubita şi, tocmai cînd lumea îngrozită îl socotea 
pierdut, el a ieşit teafăr, purtînd-o pe braţe, fără nici o 
arsură. Este drept, se văd cu totul rar astfel de fapte 
săvirşite de fete, dar totuşi se fac. Filozofii se zbat să 
dezvăluie multe taine, ei sînt convinşi că în sufletul 
omului zac puteri nebănuite. 

— Ei, ce ai de gînd, Oroles, ce faci cu copiii? 

— Mărite rege, le dau cetatea Carsidava, acolo să- 
şi trăiască viaţa. Acum este aproape gata, meşterii 
termină ultimele lucrări. 

Între timp, un capnobot veni şi şopti ceva la 
urechea marelui preot. Acesta ceru lămuriri, discuţia 


lor se prelungi cu glas scăzut, apoi se întoarse spre 
rege: 

— Capnobotul spune că o gardă de preoţi a adus o 
ceată de saltimbanci, mimi şi măscărici, prinsă 
aproape de Dunaris, dincolo de cetatea Arcidava. Cică 
cel care este căpetenie îl caută pe tarabostele Oroles, 
fiindcă nu îndrăzneşte să vina în faţa regelui... 

— Comosicus... Ştie ceva de feciorul meu!... sări 
tarabostele. 

— Să-l aducă degrabă! rosti regele. 

Saltimbancul făcu mai multe plecăciuni, ca un 
actor pe scenă, continuînd să rostească urări, laude şi 
nume de zei de la toate popoarele, apoi trase cu 
îndemînare un papirus de sub tunică şi îl întinse 
regelui: 

— Mărite rege, acest papirus valorează mai mult 
decit toată greutatea mea în aur! 

In jurul regelui se strinseră: marele preot, 
Kallisthene şi Oroles. Cele scrise pe papirus le citi 
marele preot: 

„De la Comosicus, Sănătate! 

Mărite rege şi tată drag, 

Zeii au fost cruzi cu mine. Corabia noastră a fost 
atacată de pirați, iar eu prins şi vindut ca sclav. La 
început am stat într-o cetate de pe țărmul Propontidei, 
am avut ca stăpin un meşter făurar, dar acesta m-a 
vindut unui negustor cu care am cutreierat prin 
Bithynia, Cappadochia şi Caria, apoi din nou am 
schimbat stăpinul, am fost cumpărat de un tribun 
roman, care se mută de la un castru la altul. Sînt 
sănătos, nu-mi purtaţi de grijă. L-am auzit pe stăpin 
spunind că va merge la Roma. Dacă ajung acolo, vă 
dau iarăşi de veste. Mărite rege, cînd voi fi liber, îmi voi 
pune viața la picioarele tale, de acum sînt un bărbat în 


toată puterea. Tată drag, ai grijă de mama, de Andra, 
şi, dacă ai vrea, de Ina. Mă rog în fiecare clipă Marelui 
Zeu pentru sănătatea voastră! Răsplătiţi-l cum se 
cuvine pe aducătorul acestui papirus!” 

În ochii tarabostelui luceau lacrimi. Avusese o zi 
grea, trecuse prin încercări chinuitoare, se bucura că 
toate se sfirşiseră cu bine. In sufletul său şi luase 
hotărîrea: va răscumpăra feciorul chiar de va fi să 
rămînă sărac lipit pămîntului. 

— La ce răsplată te gindeşti?... Intrebă regele, 
dornic să-i afle numele. 

— Lamprinius, Mărite rege! Mă numesc Lamprinius. 

— Cum ai vrea să fii răsplătit, Lamprinius? 

— Mărite rege, dacă mi-ai da o cetate şi o moşie nu 
le-aş primi, fiindcă nu am ce face cu ele. Eu şi ceata 
mea nu putem sta locului, viaţa noastră este să 
rătăcim prin lume, ducînd cu noi veselia şi alungind 
tristeţea. Să ne laşi să umblăm prin Dacia, Mărite rege, 
să-ţi înveselim poporul. 

— Auzi, Kallisthene? Să dai de veste la toate 
cetăţile să-i primească şi să-i omenească după datină 
pe aceşti actori cu inimi bune! 

— Toţi zeii să te ţină, Mărite rege! Pentru astăzi noi 
am avea două dorinţe: întîi, să ne potolim foamea — 
văd aici ospăț bogat, apoi vom încerca să înveselim 
puţin mulţimea cu talentul nostru. Vrea regele să ne 
îndeplinească aceste dorinţe? 

Era spre amiază cînd mulţimea se strînse jos, pe 
plai, într-un cerc mare, pe loc neted, în jurul cetei de 
saltimbanci, mimi şi măscărici. Veni şi regele cu 
căpeteniile ce-l însoțeau, în lumina veselă şi căldura 
potolită a zilei de mai, verdele proaspăt al pădurii şi 
albastrul  nemărginit al cerului se estompau în 
depărtări într-o piclă străvezie ce urca spre crestele 


munţilor. Lumea privea pregătirile trupei cu nestăvilită 
curiozitate, printre actori unii îşi puneau măşti ce 
stirneau hohote de ris, alţii îşi scoteau veşmintele 
pentru a fi mai ageri în jocul lor. Un asemenea 
spectacol nu se mai văzuse în Dacia. Pentru a se face 
înţeleşi, căpetenia cetei rugă pe Kallisthene să repete 
în limba dacă cele declamate de ei. Începură cu salturi 
şi echilibristică ce dovedeau măiestrie şi siguranţă în 
mişcări. Un măscărici spuse o glumă porcoasă, iar 
mulţimea izbucni în ris, apoi un mim, purtînd o mantie 
ce închipuia aripile, se prefăcea că zboară, ciripind şi 
fluierînd ca vrăbiile, cintezoii, gaiţele şi alte păsări. Pe 
mulţi îi uimiră mişcările pline de agilitate ale unui 
saltimbanc: începu prin a-şi arăta amîndouă palmele 
goale, făcu o tumbă şi, cînd se săltă în picioare, în 
fiecare mină avea cite o monedă. Repetă de mai multe 
ori mişcarea şi de fiecare dată arăta cîte două monede, 
pe care le arunca în iarbă, pînă se făcu o grămăjoară. 
Urmă apoi un mim avînd o mască ce înfăţişa un om 
neînchipuit de gras, ale cărui mişcări greoaie stîrneau 
risul, care începu să declame cu voce groasă ce părea 
un grohăit: 

— Lacomi nu sînt — cum se spune — zeii, 

Căci nimeni n-a văzut un zeu înfulecina. 

Eu zic că lăcomia e pe-aici pe-aproape, 

O vezi în preajma celor bogați mai curînd. 

Spectacolul se continuă cu o scenetă: stăpinul, 

familia lui şi sclavul. În toate cele petrecute se vedea 
limpede prostia stăpinilor şi isteţimea sclavului, spre 
bucuria comatilor şi a nevestelor lor. Apoi, ca o 
legătură cu sceneta, un mim ce purta o mască 
înfăţişind un cap de porc, ai cărui ochi înfundaţi în 
grăsime păreau că rid, se porni să declame, în 
hohotele nestăpinite ale privitorilor: 


— Stiai că sclavul nu e om? 
Mi-a spus-o un patrician. 

Eu i-am întors-o făr' zăbavă: 
De ce vorbeşti nesăbuit? 
Prins de pirați şi dus în tirg, 
Vindut ca sclav şi-nlănțuit, 
Bătut într-una, chinuit, 

Ai crede că eşti animal? 

Ascultîndu-l, regele şi tarabostele Oroles alergară 
cu gîndul spre Comosicus, ca şi cum acele versuri ar fi 
fost declamate de el. 

Un alt mim veni în mijlocul cercului larg format de 
mulţime, fără mască, dar cu faţa strident vopsită: nasul 
roşu, faţa albă, buzele negre, cu braţele încrucişate pe 
piept: 

— A spus cîndva un înţelept grec, Sofocle, prin 
gura unui actor ca mine, care juca teatrul lui: 

„Acei din fire mai țepoşi — să ştiţi — sînt cei 
Mai lesne prăbuşiţi... Şi fierul e virtos, 

Dar cum îl-nmoi în jar, îl fringi uşor. 

Și pe un cal sireap, mult nărăvaş, 

Cu o zăbală de nimic poți să-l struneşti. 

lar cel ce s-a lăsat prea mult dator 

El altcuiva degrab-ajunge rob.” 

— Aşa este, frumoase vorbe, să ia aminte toţi! 
strigă cu însufleţire regele. 

Căpetenia cetei de saltimbanci, mimi şi măscărici 
veni în faţa regelui, se înclină cu supunere, apoi rosti: 

— Mărite rege, noi ştim mai multe, şi le vom spune 
pe toate celor ce vor veni să ne privească şi să ne 
asculte. Pentru astăzi socotim că este destul. Cu voia 
ta, vom merge pe la multe cetăţi şi şantiere. 


Capitolul III 
UNDE SÎNT FRAŢI, ACOLO E 
TARA 


1 


După marea sărbătoare — ziua lui Zamolxis — 
regele porni acţiunea pentru eliberarea dacilor ce 
sufereau sub jug străin. Chibzuise îndelung şi adînc tot 
ce avea de făcut, stăteau în faţa sa trei expediţii de 
îndeplinit: spre răsărit, miazăzi şi apus. In oricare parte 
apuca să pornească cu oastea trebuia să-şi asigure 
spatele, să nu fie atacat din celelalte părţi. Aşa cum 
era ţara, cu o întindere ce nu atingea nici jumătate din 
teritoriul locuit de daci, reuşise să potolească pornirile, 
să unească poporul, să se facă ascultat de căpetenii şi 
taraboşti. Avea un mare ajutor în marele preot, lui îi 
lăsase în grijă treburile dinăuntru, chiar şi construirea 
noilor cetăţi, iar el, regele, se ocupa numai de 
pregătirea primei expediţii; se hotărise să înceapă cu 
aceea spre apus. Erau mulţi daci în cîmpia ce se 
întindea la apus de munţi, peste apa Pathissusului, 
pînă dincolo de Dunaris. In acel ţinut se aşezaseră 
peste daci două triburi celte: boiii şi tauriscii — tauriscii 
fiind supuşii boiilor — iar căpetenia lor era Critasiros. 
Înainte de a porni expediţia, trimisese o solie de 
prietenie — pe  tarabostele Oroles, însoţit de 
Kallisthene — la Ariovist, regele suebilor germani, ce 
stăpinea partea de miazănoapte a cîmpiei în care 
trebuia să pătrundă cu oastea, îl asigurase că nu 
trebuia să socotească periculoasă înaintarea sa spre 
apus, îi trimisese daruri scumpe, îi promisese mărfuri: 
aur, fier, ceară, miere şi multe altele, făcîndu-l să 
înţeleagă totodată că, dacă îşi va arăta dorinţa, îi va da 
ca soţie pe fiica sa Serena. Ariovist primise cu bucurie 
prietenia regelui dac, pentru că îl duşmănea pe 
Critasiros, se gîndise că va avea în Burebista un aliat 
puternic, mai ales dacă fiica acestuia îi devenea soţie. 
Solia se înapoiase cu veşti bune, regele suebilor le era 
prieten. 


Pe la începutul lui iulie, regele strînse toate 
pilcurile de oaste: ale lui Cotiso, ale lui Duras şi ale lui 
Sagitulp, la care se alipi şi piîlcul foştilor sclavi daci, a 
cărui căpetenie era Rundacis. Toţi tarabostii şi toţi 
tinerii aleşi căpetenii erau în fruntea pilcurilor şi 
mănunchiurilor de luptători. Porni spre apus de-a 
lungul rîului Maris şi se opri în apropiere de apa 
Pathissusului. De aici trimise două solii: una la Ariovist, 
pentru a întări prietenia şi alianţa, iar alta la Critasiros, 
cerîndu-i să părăsească neîntirziat cu triburile sale 
ţinutul locuit de daci. Solia de la regele celt — 
Critasiros — se înapoie repede, nu numai cu refuzul 
categoric al acestuia, ci şi cu ameninţarea unei bătălii 
nimicitoare, care îi va uşura înaintarea şi mai mult în 
Dacia. 

După ce stătuse mult de vorbă cu căpeteniile, 
regele se retrăsese la umbra unui plop, dornic să se 
odihnească şi să chibzuiască în linişte. Deasupra lui, 
într-o neîncetată mişcare, frunzele foşneau plăcut, 
adormitor. Era gata să-l fure somnul, se găsea între vis 
şi veghe cînd Carpio veni grăbit, îndrăznind să-i tulbure 
tihna: 

— Mărite rege, s-au înapoiat tarabostele Oroles şi 
Kallisthene! 

Regele se săltă într-un cot, străduindu-se să revină 
la realitate: 

— Zici că s-au întors... Să-i aduci încoace! Cei doi 
sosiră degrabă. Vorbi tarabostele: 

— Am venit, Mărite rege. Marele zeu să-ţi dea 
sănătate! Regele Ariovist ne-a primit bine, s-a arătat 
bucuros de faptul că ne-am dus iarăşi cu daruri, şi atit 
de repede. Mărite rege, Marele zeu ne este martor, nu 
spunem asta pentru a te linguşi. Să ştii că regele 
suebilor germani te preţuieşte, se simte onorat de 


alianţa ta. Te îndeamnă să-l loveşti pe Critasiros, să 
alungi triburile boiilor şi tauriscilor, pentru că vrea să 
fie vecin cu tine, să fie în hotar cu o Dacie puternică. 

— Da, Oroles, dacă e aşa, ăsta e un lucru bun. Altă 
veste nu-mi mai aduci? M-am frămiîntat mult... mi-ar fi 
greu să-mi dau fata după regele unui trib german... Tu 
ce zici, Kallisthene, sînt mai barbari decit noi? 

— Sînt, Mărite rege. Le trebuie mult să-i ajungă din 
urmă pe daci. 

Tarabostele se bucură că regele schimbă vorba, i- 
ar fi venit greu să-i spună restul, dar constată că se 
înşelase. 

— Aşa este, sînt mai barbari decît noi... murmură 
Burebista, cu gîndul pornit departe, la fiică. Dacă am 
spus că îi dau fata, n-aş putea să-mi mai iau cuvintul 
înapoi. După ce îl alungăm pe Critasiros, o să facem 
nunta, mergem cu toţii la Ariovist. Poate că asta este 
voia Marelui zeu!... Dar parcă te mişti neliniştit, Oroles, 
pari tulburat, îmi ascunzi ceva? 

— Mărite rege, vezi... nu ştiu cum să spun... nu o 
să mai fie nuntă... 

— Atunci Ariovist e supărat, se va întoarce 
împotriva mea? 

— Nu, Mărite rege, îţi este prieten, aşa cum ţi-am 
spus... Acum însă are soţie, a luat-o pe fiica lui Voccio, 
regele celților din Noricum??... 

— Aşa, deci! murmură oftînd. Asta cam seamănă 
cu un refuz... Înseamnă că ne ascunde ceva... 

Kallisthene se grăbi să intervină: 

—Nu porni cu gindul într-acolo, Mărite rege. 
Altceva s-a întîmplat, ne-a spus-o chiar el, Ariovist. 
Cînd ne-am dus noi în prima solie el deja ceruse ca 
soţie pe fiica regelui Voccio. Nu-şi mai putea retrage 

cuvîntul, şi ar fi făcut din vecinul său un duşman. Zicea 
că dacă Voccio n-ar fi consimţit cu atita bucurie şi ar fi 
tot amiînat răspunsul, ar fi fost fericit să aibă lîngă el pe 
Serena. Să ştii că Ariovist îţi este prieten, şi aliat la 
nevoie. 

Surisul regelui începu să se lărgească, vestea îl 
mulțumea. De multe ori se gindise la fiică, îl mustra 
cugetul ca era nevoit să o dea după un străin dintr-un 
neam pe care nici nu-l cunoştea bine. Dorea pentru 
Serena o dragoste puternică împinsă pînă la sacrificiu, 
aşa cum făcuse Andra, salvîndu-l pe Carpio. 

— E bine... Mă bucură... Marele zeu ne ajută!... 
murmură regele. Ce alte veşti aţi mai adus? Ce se 
simte pe unde aţi trecut? 

Răspunse tarabostele: 

— Tocmai voiam să-ţi spun, Mărite rege! Am trecut 
în destule locuri prin sate de daci, am văzut cam multă 
frămîntare, dar n-am priceput ce se petrece. Peste tot 
în calea noastră am şoptit cînd unuia, cînd altuia, că 
regele a pornit să-i scape de sub jugul celților. Ei 
ascultau, dar nu spuneau nimic. Poate se fereau de 
frica cotropitorilor. A trebuit să facem un ocol mare, 
spre a nu cădea în mîinile lor, adică ale celților. 

— Nu cumva se ascundeau prin păduri? 

— N-am văzut asta, Mărite rege! 

— Bine, haideţi să schimbăm vorba. Spune-mi, 
taraboste, tu ţi-ai fi dat fata ca soţie unui bărbat pe 
care ea nu l-ar fi vrut? 

După o clipă de şovăială, Oroles murmură: 

— Este cea mai grea încercare la care poate fi 
supus un părinte, dacă acesta îşi iubeşte cu adevărat 
copila. Numai cînd este în joc soarta ţării, Mărite rege, 
aş înţelege să fac un astfel de sacrificiu. Şi tu ai dat pe 
Carpina, dar nu după un străin, Duras este un bărbat 


de nădejde, am văzut că acum ei se iubesc. Dragostea 
este dată oamenilor de zei, fără ea viaţa nu are nici o 
frumuseţe. 

În acea clipă tarabostele se gîndi la Comosicus, 
apoi la Ina. Pe papirusul trimis îi scrisese să aibă grijă 
de fata comatului, iar el încă nu făcuse nimic. Un fior îi 
săgeta inima. Şi pe acolo, rătăcind ca sclav din stăpîn 
în stăpiîn, feciorul său purta în suflet dragostea acelei 
copile. 

— Aşa, taraboste, da, dragoste ca a Andrei. Mi-a 
plăcut răspunsul tău. Acum să vedem ce avem de 
făcut. Miine ridicăm tabăra, pornim în întîmpinarea 
celților şi, cu ajutorul Marelui zeu, îi vom alunga!, 

Oastea dacă a trecut apa Pathissusului şi a mers 
cale de două zile fără să întîimpine cete duşmane. Ceea 
ce îl mira pe rege era faptul că în satele prin care 
trecea vedea prea puţini bărbaţi, îl primeau cu flori mai 
mult bătrînii şi femeile. Ce se petrecea, luaseră celții să 
lupte şi daci alături de ei? îşi spunea îngrijorat. Intr-un 
loc întrebase pe un bătrîn, iar răspunsul acestuia îi 
păruse întocmai ca al oracolului din Delfi, despre care 
Kallisthene îi vorbise deseori: „Apăi, Mărite rege, nu te 
îngrijora, cei de care întrebi au fugit în păduri, dar nu 
de frica ta. Ai să vezi că ei s-or arăta la vreme.” In cea 
de a patra zi, iscoadele aduseră vestea că într-o vale, 
înaintea lor, ce afla tabăra celților. Opri oastea şi 
pregăti cetele şi pîlcurile pentru luptă. Insoţit de Cotiso, 
Duras şi Oroles urcă pe o colină pentru a vedea 
împrejurimile. Cele două povirnişuri ale văii erau 
îmbrăcate cu lăstăriş des, presărat din loc în loc cu 
copaci bătrîni. Se hotări să atace tabăra duşmană din 
două părţi, din josul şi din susul văii, iar pe crestele 
colinelor să pună cete la piîndă, pentru a prinde pe 
fugarii care vor încerca să scape. Trimise apoi 


iscoadele pînă departe în jur, spre a se convinge dacă 
nu se ascundeau cete de celți prin alte părţi. Noaptea 
trecu într-o aşteptare plină de încordare. Se iveau 
zorile cînd, din mai multe părţi, iscoadele sosiră în 
galopul cailor şi vestiră că tabăra lui Critasiros se 
făcuse nevăzută, nimeni nu aflase încotro pierise. 
Regele Burebista gîndi că duşmanul urmărea să-l 
atragă într-o capcană, nu porni cu oastea mai departe 
decit după ce se convinse că în jur nu era nici un 
pericol, înainta pînă într-un loc unde în zare se profilau 
creste de munţi. Dacii călăuze ce-l însoțeau îi spuseră 
că acolo apa Dunarisului nu mai venea dinspre 
miazănoapte, ci dinspre soare-apune, făcînd o mare 
cotitură pe sub dealuri. Tirziu seara iscoadele aduseră 
vestea că tabăra oastei boiilor şi tauriscilor se afla într- 
o vale închisă, înconjurată pe trei părţi de povirnişuri 
împădurite, apărată de înălţimi ca într-o cetate, 
neputînd fi lovită decit pe firul apei. Nu se iviseră zorile 
cînd regele urcă pe creasta cea mai înaltă ce domina 
împrejurimile, cercetă cu privirea toate poziţiile din 
jurul taberei duşmane şi îşi întocmi în minte un plan: 
cum să pornească atacul, cum să se desfăşoare bătălia 
şi cum să rupă lupta, dacă nu erau sorţi de izbindă, sau 
cum să-l fugărească pe Critasiros, dacă cetele acestuia 
erau zdrobite. Nu ţintea neapărat să-l prindă pe regele 
celor două triburi celte, ci să-l facă să părăsească 
pentru totdeauna pămîntul stăpînit de daci în acea 
parte. Cînd se lăsă amurgul îşi strînse pilcurile sale de 
oaste în pădurea de la gura văii, iar peste noapte duse 
pe fiecare căpetenie la locul de unde urma să se 
arunce în luptă: Duras pe partea dreaptă, Cotiso pe 
stînga, iar la mijloc călăreţii, în frunte cu Carpio, avînd 
în spatele lor pilcul luptătorilor lui Rundacis. Cetele lui 
Sagitulp le opri ca rezervă, cu care să atace acolo unde 


duşmanul s-ar fi dovedit mai tare. În zorile ce urmară, 
în sunete de tulnice, cornuri şi tobe, ce se amestecau 
cu strigătele şi chiotele luptătorilor, se porni atacul. 
Momentul nu surprinsese nepregătite cetele boiilor şi 
tauriscilor, iscoadele lor alergaseră toată noaptea, 
urmărind mişcările pilcurilor dace, astfel că regele 
Critasiros lăsă ca atacul să pătrundă cît mai adînc, apoi 
printr-o mişcare de învăluire să închidă valea, 
încercuindu-l pe Burebista. Lupta se desfăşura pe viaţă 
şi pe moarte, cu schimbări fulgerătoare, dacii loveau 
cu setea urei, hotăriţi să-i zdrobească pe cotropitori, 
dar şi celții se băteau cu furia disperării. La un moment 
dat, regele dac văzînd ca există pericolul ca sorții de 
izbîndă să treacă de partea duşmanului, nu pierdu nici 
o clipă, aruncă în luptă şi cetele lui Sagitulp ce le avea 
de rezervă. Bătălia se înverşuna şi mai mult, fără să se 
dovedească hotăritoare pentru vreuna din părţi. Lovind 
cu străşnicie şi îndemnind la luptă, în sufletul lui 
Burebista plutea o undă de îngrijorare: dacă pierdea 
acea luptă, nu mai putea continua eliberarea celorlalţi 
fraţi din părţile de răsărit şi miazăzi ale pămîntului dac. 
În vălmăşagul şi vacarmul ce acoperea totul, nu se 
auziră decit tirziu chiotele ce veneau din susul văii, 
însoţind alte cete ce se aruncau în luptă. La început 
regele dac crezu că era o stratagemă celtă, Critasiros 
îşi păstrase ca rezervă o parte din oaste, însă cînd se 
convinse că erau daci trecu printr-o clipă de 
descumpănire, nu-i venea să creadă: cine erau, ce 
urmăreau, de unde ieşiseră? Bătălia căpătă mai multă 
îndiîrjire, dacii nou-veniţi se avîntau să lovească în 
mijlocul celor mai aprige ciocniri. Nu trecu mult şi 
deodată pe deasupra cîmpului de luptă plutiră valuri 
de strigăte, chiote şi şuierături, pe care dacii nu le 
recunoscură, ele erau modulate într-un anumit fel, iar 


după citeva clipe cetele de celți începură să bată în 
retragere, pierind în pădure. Mulţi dintre cei încercuiți, 
pierzînd orice speranţă de scăpare, aruncară armele şi 
se predară. Lupta încetase cînd Rundacis şi Carpio, 
ajutaţi de cîţiva luptători, aduseră în faţa regelui trupul 
lui Critasiros. Ei îl văzuseră în momentul cînd căuta să 
rupă lupta, îl înconjuraseră fulgerător şi, cu tot 
sacrificiul gărzii sale de a-l apăra, Carpio îl pălise cu 
spada, răsturnindu-l de pe cal. Continuarea urmăririi 
duşmanului de către cetele dace se dovedi cu folos, 
mulţi celți nu încercară să se opună, se lăsară să fie 
luaţi captivi. 

Adunați într-o poiană întinsă înconjurată de stejari 
falnici, în mijlocul căpeteniilor oastei, regele privea cu 
recunoştinţă pe dacul ce-i sărise în ajutor cu cetele 
sale. Era în puterea vîrstei, barba, mustăţile şi pletele 
presărate cu fire argintii îi jucau în adierea viîntului, 
avea  căutătura pătrunzătoare, adăpostită sub 
sprîncene stufoase, îşi sălta întruna căciula de pe cap 
şi o potrivea ca şi cum nu-i găsea locul. Cu un suris 
uşor, abia conturat, şi el îl cerceta pe rege cu lăcomie, 
de multe ori visase să vină clipa cînd se va vedea în 
faţa sa. 

— Spune-mi, cine eşti? De unde ai venit cu cetele 
tale? îl întrebă regele. 

— Sint Scorilo, Mărite rege, un dac din această 
parte a ţării, cotropită de cele două triburi ale celților. 

— Noi toţi ne vom ruga Marelui zeu pentru 
sănătatea ta şi a luptătorilor tăi. Aţi sărit în ajutor în 
clipa cea mai grea, ne aflam în mare pericol, duşmanii 
păreau nişte fiare turbate. Nu pot să înţeleg, Scorilo, 
cum de te-ai găsit cu cetele tocmai acolo unde trebuia? 

— Mărite rege, cînd am auzit că ai pornit cu oastea 
încoace, împotriva celților, am priceput că vrei să ne 


scapi de jugul lor. Am stat mult şi am chibzuit ce să 
fac, pentru că aveam în faţă două pericole: dacă 
stringeam cetele şi mă alăturam făţiş oastei tale, boiii 
şi tauriscii ar fi pus foc satelor noastre şi ar fi ucis pe 
cine reuşeau să prindă, iar dacă se întîmpla să pierzi 
lupta, nenorocirea ar fi fost şi mai mare, toţi dacii din 
acest ţinut ar fi fost fie daţi morții, fie vinduţi ca robi. 
Pe aici s-a întins zvonul că negustorii romani cumpără 
şiruri întregi de sclavi legaţi în lanţuri. Şi atunci ce m- 
am gîndit, să-mi string cetele şi să mă ţin în apropierea 
taberii lui Critasiros, stînd ascuns prin păduri, astfel ca 
la nevoie să-ţi pot sări în ajutor. Dacă s-ar fi întîmplat 
ca tu să te retragi cu oastea, fără să te baţi, oamenii 
din cetele cetele mele s-ar fi întors la casele lor, ca şi 
cum pentru ei nu se întîmplase nimic. Asta este, Mărite 
rege, aşa am văzut eu lucrurile, fiindcă noi trăim prin 
aceste părţi cam demult fără nici o speranţă. Înainte 
căpeteniile dace se băteau între ele, luau captivi, 
făceau sclavi, cucereau, stăpineau, şi astfel poporul 
dac avea cite cinci-şase sau chiar mai mulţi regi, trăia 
neunit, pradă triburilor  rătăcitoare venite din 
miazănoapte şi răsărit. 

— Şi-acum, fiindcă am bătut şi alungat cele două 
triburi ale celților, n-ai vrea să fii rege peste acest 
tinut? 

— Cum să fiu rege, dacă ştiu că avem unul viteaz 
şi bun? Nu, Mărite rege, nu asta lipseşte dacilor de aici, 
ei vor să fie într-o ţară întinsă şi puternică, să vadă 
Dacia întregită, iar în fruntea ei pe Burebista! Pentru 
oricare dac, unde sînt fraţi de-ai noştri acolo e şi ţara! 

— Frumos, Scorilo! Cele rostite de tine trebuie să 
salăşuiască în sufletul fiecăruia din cei care se roagă 
Marelui zeu Zamolxis. 

— Toţi de aici aşa te au în inimă, Mărite rege! 


— Îmi place însufleţirea cu care îmi vorbeşti, însă 
ceea ce mă face să te preţuiesc mult sînt faptele tale. 
Scorilo, tu vei fi căpetenia ținutului pe care pînă acum 
îl ţinea cotropit regele Critasiros. Să ştii că noua 
noastră cetate de scaun se numeşte Sarmizegetusa, ea 
se înalţă aproape de Marele sanctuar de pe Kogaion. 
Va trebui să faci des drumul într-acolo, să mă ajuţi să 
conduc ţara, pentru asta e bine să nu stai prea 
departe, de aceea cetatea ta va fi Ziridava, între Maris 
şi Pathissus. 

Regele tăcu, îl vedea pe Carpio venind în fugă. 
Aşteptă. 

— Mărite rege, l-am găsit, tarabostele Sagitulp a 
căzut în luptă. S-a bătut ca un viteaz, în jurul lui erau 
numai trupuri de celți. 

— Am pierdut mulţi viteji... murmură regele. 
Marele zeu va primi sacrificiul lor şi-l va pune la 
temelia Daciei, continuă el întorcîndu-se iarăşi spre 
Scorilo: vezi tu virful acela rotund de munte, Scorilo, 
care se lasă dincolo de cotul cel mare al Dunarisului? 
Acolo vom înălța o cetate de apărare, de acolo vom 
străjui această parte a ţării. 

În zilele ce urmară, oastea dacă înainta spre 
miazănoapte pînă la hotarul cu ţara suebilor. Acolo 
făcu tabără, iar regele se duse în cetatea lui Ariovist, 
cu care devenise vecin, unde întări prietenia între ei şi 
alianţa dintre ţările lor. Oastea dacă făcu apoi un ocol 
spre apus pînă la hotarul cu celții din Noricum, lăsînd 
din loc în loc cete de strajă cu căpetenii aprige. Numai 
în partea de miazăzi regele găsi situaţia neclară, mai 
rămîneau multe sate de daci sub stăpînirea altui trib 
celtic, acela al scordiscilor, a căror cetate de reşedinţă 
era la Singidunum. Amiînă pentru mai tirziu bătălia cu 
acei cotropitori şi alungarea lor de pe pămîntul dac. 


Pretutindeni pe unde trecea populaţia satelor îl primea 
cu urale şi flori, arătînd recunoştinţă şi supunere. La 
Ziridava se despărţi de Scorilo cu convingerea că lăsa 
la conducerea ținutului un bărbat de nădejde. 

Revenit la Sargedava, regele constată că Ovinius 
Redius, constructorul, se pornise pe treaba bună, 
pusese temelie de piatră la toate clădirile ce formau 
noua cetate Sarmizegetusa şi continua în sus lucrul cu 
bîrne groase de stejar, bine rostuite, puternic încheiate 
la capete după sistemul dac, pe care îl socotea nespus 
de ingenios. În lipsa sa, marele preot primise pe 
negustorul Hegias, venit de la Tomis, căruia îi dăduse 
un loc în vale, pe care să-şi înjghebeze magazii de 
mărfuri, şi încuviințarea să deschidă o tabernă, de 
unde oricine putea cumpăra tot ce dorea. Hegias avea 
legături nu numai cu cetăţile de pe ţărmul Pontului 
Euxin, ci şi cu negustori bogaţi de la Atena şi Roma. 
Dar la înapoierea la Sargedava cel mai tulburat a fost 
tarabostele Oroles; primise un alt papirus de la 
Comosicus, în care îi scria că ajunsese la Roma, fusese 
cumpărat de un lanist şi se afla la şcoala acestuia de 
gladiatori. Îngrijorarea din nou îi crescuse; îi spusese 
Kallisthene ce era un gladiator, cum era împins să 
lupte în arenele circurilor, în ce pericol îi era viaţa şi cu 
ce condiţii putea să obţină libertatea. 

Şcoala de gladiatori a  lanistului Nerius era 
aproape de Circul cel Mare, la marginea Văii Murcia, 
avea în spate Colina Palatină, iar în faţă Muntele 
Aventin. Aşezată în partea din fund a unei curţi întinse, 
părea o construcţie solidă, însă de aproape se vedea 
că era de fapt o baracă mare, pătrată, din lemn, fostă 


pe vremuri magazia de cereale a unui negustor, pe 
care lanistul o amenajase ca sală de gimnastică şi 
exerciţii de luptă pentru gladiatori. Alături, pe dreapta, 
se afla altă baracă, lungă şi îngustă, folosită ca 
dormitor, sală de mese şi bucătărie, iar pe stinga, 
magazia cu armele de luptă şi alte materiale necesare 
pe arena circului în zilele cînd Nerius organiza 
spectacolul. De la răscoala sclavilor şi gladiatorilor 
conduşi de Spartacus, în urmă cu cinci ani, laniştii din 
Roma erau obligaţi să păstreze armele de luptă închise 
cu străşnicie, să nu le dea celor ce ieşeau în arenă 
decit în ziua spectacolului. Despre Nerius se vorbea 
adesea prin tabernele pline de  sărăcime ale 
Esquilinului şi Suburrei, mulţi spuneau că lanistul se 
îmbogăţise în timpul războiului civil dintre Marius şi 
Sylla. Pus în slujba patricienilor, cumpărase un mare 
număr de gladiatori pe care îi instruise bine, mersese 
deseori cu ei în forum, unde făcuseră pe nemulţumiţii 
de modul cum erau conduse treburile publice, 
provocaseră scandaluri şi încăierări, intimidind astfel 
pe senatori şi magistrați. Era voinic, avea faţa plină de 
semnele loviturilor primite în arenă, — fusese mulţi ani 
gladiator — cine nu-l cunoştea bine se speria numai de 
vocea lui groasă, care, cînd striga, părea un tunet. De 
cînd devenise patronul unei şcoli de gladiatori uitase 
de luptele purtate cu disperare în circuri pentru a-şi 
salva viaţa, se ocupa mai mult de afaceri băneşti, 
urmărind un cîştig cît mai mare. În acelaşi scop 
organiza spectacole, aranjind ca pe nisipul din arenă să 
rămînă trupurile a cît mai puţini gladiatori, avînd grijă 
ca totuşi publicul să fie satisfăcut. Se ocupa şi de 
şcoala sa, urmărea atent modul cum perechile îşi 
făceau exerciţiile de lupta, instruind pe fiecare în parte. 


Se dusese de dimineaţă în sala de exerciţii, ca de 
obicei, era uşor plictisit, nu avea poftă de treabă, 
privea fără să ia în seamă ce se exersa, dar nu stătu 
mult, sclavul portar îl anunţă că venise tribunul Licinius 
Rufus şi îl aştepta. Intră în officina? vorbind încă din 
uşă: 

— Pe toţi zeii, tribune, nu mă aşteptam să vii aşa 
de repede! 

— Am nevoie de bani, Nerius, în curînd plec la un 
castru de pe ţărmul Propontidei. 

— Să ştii că n-am făcut o bună afacere, Licinius 
Rufus. Sclavul vîndut de tine îmi face numai necazuri, 
pînă acum s-a bătut cu vreo trei din cei pe care vreau 
să-i fac gladiatori; dar n-am zis bine că s-a bătut, ci i-a 
snopit de i-a culcat la pămînt. 

— Mi-ai spus odată, lanistule, că o să iasă un bun 
gladiator din el... 

— Ce... o să iasă... că este, se luptă cu atita 
măiestrie, încît crezi că toată viaţa a apărut în arenă, 
deşi este atît de tînăr. 

— De fapt, cel de la care l-am cumpărat mi-a spus 
că îl vindea de frică, se temea să nu-l omoare. Dar de 
ce se bate cu gladiatorii tăi? Ştiu că nu face nimic, 
dacă nu este provocat în vreun fel... 

— Se întîmplă şi în şcoala mea, ca în oricare alta, 
îşi scot unii altora porecle; lui Stertinius îi spune 
„barbarul”. Pe cine îl aude batjocorindu-l aşa, îl loveşte 
fără cruţare. 

— Ascultă, Nerius, ţi-am destăinuit că este dac? 

— Ştiu, tribune! De cîte ori îl privesc îmi aduc 
aminte de Spartacus, are în el ceva ce se aseamănă cu 
acela care a fost căpetenia sclavilor revoltați. Cică 


23 Cameră de lucru, birou. 


dacii şi tracii sînt fraţi, deci nu mă miră asemănarea. 
Aşadar, zici că vrei banii? 

— Pe lupiter, mă miră că mă mai întrebi, ai văzut 
vreodată un militar care să nu alerge după bani? Imi 
dai tot restul: trei mii de sesterţi! 

— Ţi-i dau, Licinius Rufus, deşi mi-i ceri tocmai 
acum cînd pregătesc noul spectacol şi am nevoie de 
bani, ţi-i dau, dar cu o condiţie: să-mi spui sincer de ce 
l-ai vîndut, ţi-a fost teamă că te trimite la zei? 

Tribunul izbucni în ris: 

— Nu, lanistule, la mine Stertinius a fost un sclav 
supus, răbdător, tăcut. Odată, pe cînd mergeam pe un 
drum prin Epir, am fost atacați. Ştii că grecii urăsc de 
moarte pe romani. Ei bine, sclavul a luptat cu dirzenie 
alături de mine pînă i-am culcat la pămînt. Atunci am 
văzut cu cîtă măiestrie minuia spada. Fusese bună 
prevederea, de cite ori călătoream îi dădeam şi lui o 
armă pentru apărare. 

— Am făcut bine că te-am întrebat, mi-am întărit 
convingerea, îl scot în arenă, va lupta cu cel mai bun 
gladiator al lanistului cu care organizez spectacolul. 
Treci miine pe aici, tribune, să-ţi dau toţi banii. 

leşiră. De la poartă Nerius se grăbi spre sala de 
exerciţii. Bătu din palme şi făcu semn ca toţi gladiatorii 
să se strîingă în jurul sau. 

— Se apropie ziua spectacolului, începu el, cînd 
unii dintre voi vor ieşi în arenă. Aţi învăţat să luptaţi 
bine, însă tot mai trebuie să exersaţi. Principalul este 
să ataci cu mult curaj, să nu creadă adversarul că te 
temi de el, însă mişcările de înaintare şi de retragere 
să le faci la timp. Bun gladiator este acela care ştie să 
mînuiască nu numai spada, ci şi scutul. Pe lingă asta, 
să nu neglijaţi jocul de picioare, să nu lăsaţi timp 
celuilalt să prevadă ce mişcări veţi face, din ce parte 


va primi lovitura. Atacul vostru trebuie să fie o legătură 
strinsă între mişcările miinilor şi jocul picioarelor, să 
repeziţi fulgerător spada, fandind puternic, apoi să vă 
retrageţi tot atît de iute, pregătind o nouă lovitură. Ca 
şi voi, adversarul este hotărît să nu moară, va pune în 
joc toată iscusinţa, nu-şi va precupeţi curajul spre a 
ieşi învingător. În luptă nu trebuie să luaţi în seamă 
strigătele spectatorilor; mulţi fac pariuri, înjură, 
blesteamă, îndeamnă lacomi după ciîştiguri. După 
victorie fiecare dintre voi se va simţi plin de miîndrie, 
va privi sfidător în tribune, ascultind laudele şi 
aplauzele, va saluta mulţimea, fără să se grăbească 
spre ieşire. Clipele acelea sînt adevărata fericire a 
gladiatorului. Pe lîngă toate astea, voi trebuie să aveţi 
o încredere desăvirşită în mine: îl pun pe fiecare să 
lupte cu un adversar ales pe măsura lui, de aceea mă 
duc în fiecare zi la şcolile celorlalţi lanişti, urmăresc 
cum luptă gladiatorii lor. De altfel şi pe ei îi vedeţi 
venind aici în acelaşi scop. Acum să vă retrageţi, vă las 
să vă odihniţi puţin, apoi veţi începe să exersaţi din 
nou. Tu, Stertinius, rămii aici lîngă mine. 

După ce gladiatorii se îndepărtară, lanistul îl 
întreba: 

— Este adevărat că tu eşti dac, Stertinius? Eu te- 
am crezut trac... 

— N-ai fost prea departe de adevăr. Nu văd însă 
rostul întrebării... 

— Ai vrea să-ţi recapeţi libertatea? 

— Răspunsul îl ştii, şi o voi recăpăta fie prin luptă 
în arenă, fie răscumpărîndu-mă! 

— Tocmai pentru asta vreau să-ţi vorbesc. Am şi 
eu ambițiile mele. Am făcut pariu cu un lanist, care se 
laudă că are un gladiator de neînvins. Dacă ieşi 
victorios eu cîştig pariul, iar tu vei deveni un om liber. 


Stertinius clătină capul, arătîindu-şi neîncrederea: 

— Pariul puteai să-l faci şi fără să-mi spui. Care 
gladiator nu luptă din răsputeri pentru a-şi salva viaţa? 
Şi apoi, eu unul mă îndoiesc că ai să-ţi ţii cuvîntul. Tu 
eşti stăpînul, iar eu sclavul; în faţa magistratului 
spusele mele nu vor fi luate în seamă. Acum te întreb 
eu: dacă ies învingător, îmi vei da libertatea, sau vrei 
numai să cîştigi pariul? 

Lanistul răspunse după o lungă tăcere, se gindea 
cu teamă că dacul era răzbunător, iar el nu avea de 
gînd sa-i redea libertatea. 

— Am să mă mai gindesc... Poate că voi pune pe 
altul să lupte... Tu vei ieşi în arenă ca oricare din 
gladiatorii mei. Regreta că îi spusese, sclavul avea 
dreptate, trebuia să lupte pentru a-şi salva viaţa, iar de 
va încerca să se răscumpere, nu-i va da libertatea 
decit pe o sumă mare, pe care nu avea de unde să şi-o 
procure. Peste două săptămîni va da spectacolul, iar 
pînă atunci mai erau multe pregătiri de făcut. Se grăbi 
să plece spre arenă. 

Circul cel Mare era vechi, rămăsese aşa cum 
fusese construit pe vremea lui Tarquinius cel Bătrîn, în 
anul Romei 138 (615 î.e.n.), nu atinsese dimensiunile 
uriaşe căpătate prin adăugirile făcute de lulius Caesar 
şi Octavian August. Aşezat în Valea Murcia, între Colina 
Palatină şi Muntele Aventin, se ajungea uşor acolo 
pornind din orice parte a întinsei cetăţi romane. In 
dimineaţa zilei spectacolului, mulţimea începu să 
coboare pe ulițele înguste ale Esquilinului şi Suburrei, 
cartierele sărăcimii Romei. Se strîngea în două şuvoaie 
pe via Argiletum şi pe via Nova ce se împreunau în faţa 
porţii principale, unde se stîrnea învălmăşeala, fiecare 
grăbindu-se să ocupe un loc cît mai bun în tribune. 
Puţini luau în seamă litierele poleite cu aur, în care 


erau purtaţi de sclavi oamenii de vază: magistrați, 
senatori, patricieni şi negustori bogaţi. De jos, din 
arenă, tribunele păreau ca acoperite de omăt, atit de 
compact era albul mişcător al peplum?-urilor, şi 
togelor, în locurile rezervate nobilimii. În rîndurile de 
sus, ale plebeilor şi liberţilor, plutea un huruit ca 
tunetul, într-o cadență egală cu aceea a bătăilor din 
picioare şi a aplauzelor celor mai nerăbdători. Printre 
rîndurile dese, vînzători ambulanți de bob prăjit, 
plăcinte, smochine şi stafide strigau cit îi ţineau gura. 
Numai în tribuna consulilor şi senatorilor locurile erau 
neocupate. 

Într-una din tribunele patricienilor retraşi la o 
parte, vorbeau liniştiţi doi bărbaţi: unul era Hortensius 
Maximus, cel mai bogat negustor din Roma, celălalt — 
Hegias, negustorul care îşi întinsese afacerile pînă în 
Dacia. 

— Pe Apollo, care mă apără, cum ai îndrăznit, 
Hegias, să te duci acolo la barbari? 

— Ehei, ai zis barbari?!... murmură Hegias. Aşa vor- 
beşte din auzite lumea de aici despre ei, dar nu este 
aşa. Dacă l-ai vedea pe rege, pe Burebista, ţi-ai 
schimba părerea, în curînd el va uni pe toţi dacii, ţara 
lui va fi atît de întinsă încît se va putea măsura şi cu 
Roma. 

— Şi te împaci bine cu ei? 

— Aşa cum am început, merge bine. Acolo, la noua 
cetate de scaun a regelui, le-am făcut o agora, cum 
spunem noi grecii, sau un forum, cum spuneţi voi, cu o 
mare prăvălie de mărfuri şi cu o tabernă. 

— Cum, Hegias, pentru o păcătoasă de tabernă te- 
ai dus tu tocmai acolo? 


+ Mantie pentru femei. 


— Am răbdare, Hortensius Maximus, vreau mai întîi 
să capăt încrederea regelui apoi încep să car spre 
cetăţile Pontului Euxin şi spre Roma tot ce se caută 
mai mult: aur, fier, ceară, miere, sare şi cîte altele. Să 
nu te mire dacă peste ciîtva timp te voi prinde sau chiar 
te voi întrece din bogăţie. 

— Nu glumeşti, Hegias? Dacă este aşa, mă asociez 
cu tine, facem afaceri împreună, pe care o să le 
întindem din Egipt pînă în Dacia; bineînţeles drumul lor 
trecînd prin Roma. 

Hegias nu avu timp să răspundă, valuri de aplauze 
şi urale se porniră din toate părţile, în timp ce 
trompetele şi trimbiţele anunțau intrarea în tribuna 
oficială a celor doi consuli: Cneius Pompeius şi Marcus 
Licinius Crassus, urmaţi de senatori şi magistrați. 
Pompeius, în vîrstă de treizeci şi patru de ani, era înalt 
şi robust, cu sprîncene bogate, de sub care ochii mari, 
negri săgetau pe privitor. Avea o frumuseţe plină de 
vigoare, atrăgătoare, impunătoare. Primise de la Sylla 
titlul de „Magnus”, după campania din Africa. Crassus 
avea patruzeci şi şase de ani, se îngrăşase exagerat de 
mult, ochii vii păreau mici, înecaţi în grăsime, însă sub 
înfăţişarea lui de moliciune se ascundea o energie de 
fier. Devenise celebru prin două calităţi: bogăţia şi 
vitejia. Prin Roma se vorbea că averea lui depăşea 
şapte mii de talanţi, adică peste o mie de milioane de 
sesterţi. În fruntea unei armate de optzeci şi patru de 
mii de legionari sfărimase răscoala sclavilor conduşi de 
Spartacus, atrăgîndu-şi admiraţia patricienilor şi ura 
plebeilor. La uralele mulţimii amîndoi răspunseră cu 
uşoare înclinări din cap, ţinind mîna dreaptă la piept 
peste albul sclipitor al togelor apoi, ducînd virful 
degetelor la gură trimiseră salutări în toate părţile. În 
jurul lor luară loc senatorii şi magistraţii care îi 


însoțeau. Cînd lanistul Nerius intră în arenă şi se opri în 
faţa tribunei lor, aplauzele şi strigătele mulţimii 
covirşită de nerăbdare deveniră de nesuportat, 
tribunele se cutremurau, mii de priviri erau îndreptate 
spre ei. Ca la un semn amindoi săltara braţul drept, în 
aceeaşi clipă, sunetele stridente ale trompetelor 
umplură circul, apoi o linişte plină de încordare se 
întinse peste toate tribunele. Un sclav îmbrăcat în 
Charon bătu de trei ori cu ciocan de lemn în uşile 
oppidiumului şi din gura lui întunecoasă apăru o 
coloană de gladiatori, cu trupurile musculoase, goale: 
mirmiloni — cu spadă şi scut, retiari — cu plasa într-o 
mînă şi tridentul în cealaltă, andabaţi — cu caschete 
speciale, care aveau să le împiedice vederea în timpul 
luptei, fiind nevoiţi să se bată orbeşte, toţi sclavi din 
cei prinşi în răscoală, păstraţi în carcere pentru jocurile 
în circuri iar după ei veneau lorarii şi mastigoforii — 
primii folosiţi la curățirea arenei şi netezirea nisipului, 
ceilalţi pentru a împinge cu furcile lor lungi pe 
andabaţii ce ezitau să lupte, slăbind încordarea. 
Coloana se opri în faţa celor doi consuli, gladiatorii se 
întoarseră spre ei, săltără braţul drept şi strigară în cor: 

— Ave, Pompeius, Ave, Crassus! Morituri vos 
salutant!” 

Consulii răspunseră ridicînd şi ei brațul. La o 
comandă a lanistului Nerius, coloana făcu un ocol și 
pieri în întunericul oppidiumului. După cîteva clipe, prin 
aceeaşi uşă ieşiră un mirmilon şi un retiar. Ajunşi în 
mijlocul arenei, salutară consulii şi mulţimea, apoi 
începură fulgerător lupta. Sorţii izbînzii treceau cînd 
într-o parte, cînd în alta, fiecare dovedea multă 
măiestrie, pe faţa fiecăruia se vedea hotărîrea 
disperată de a nu muri. La un moment dat, retiarul 


25 Să trăieşti, Pompeius! Să trăieşti, Crassus! Cei ce vor muri vă salută! 


aruncă plasa cu o îndeminare uimitoare, aceasta căzu 
acoperindu-l pe mirmilon, se înfăşură în jurul trupului 
său prinzindu-i mîna în care ţinea spada, în timp ce 
tridentul îi atinse gitul. Mirmilonul rămase locului 
împietrit, la cea mai mică mişcare ar fi fost străpuns. În 
tribune cei ce făcuseră pariuri strigau, unii lăudau, alţii 
blestemau. Numeroase miini se săltară cu degetul 
mare de la mina dreaptă în sus, cerînd să lase viaţa 
mirmilonului.  Privirile se îndreptară spre tribuna 
consulilor. După ce îşi şoptiră ceva, amindoi ridicară 
braţul drept cu acelaşi deget în sus. lzbucniră aplauze, 
amestecate cu strigăte de opunere. Mirmilonul scăpase 
de la moarte. Era de altfel tinăr, zvelt, frumos, de 
aceea cele mai multe miini săltate erau ale femeilor. In 
timp ce lorarii netezeau nisipul, cîţiva saltimbanci, 
mimi şi măscărici intrară în arenă, fiecare îşi arăta 
iscusinţa, smulgînd mulţimii, în valuri, hohote de ris şi 
ropote de aplauze. Prin uşile oppidiumului apărură 
două şiruri de andabaţi, erau două duzini de sclavi 
prinşi în răscoală, încadraţi între două rînduri de 
mastigofori. Aşezaţi pe două linii la distanţă de trei 
paşi, cu căştile lăsate peste ochi, împinşi de la spate cu 
furcile lungi de mastigofori, andabaţii începură să se 
bată orbeşte; de cele mai multe ori spadele loveau în 
gol, iar cînd nimereau în plin provocau răni adinci. In 
scurt timp începură să cadă unul după altul, în întîlniri 
spre care îi purtau furcile mastigoforilor, cu lovituri 
date la întîmplare, ce provocau şi făceau să plutească 
pe deasupra tribunelor valuri de ris. Rămase la sfîrșit 
numai unul. În strigăte, mulţimea cerea să i se lase 
viaţa. Pompeius săltă dreapta cu degetul în sus, iar 
Crassus făcu acelaşi lucru, dar cu degetul în jos. 
Tribunele începură să se cutremure de bătăi de 
picioare şi de aplauze, unii cereau moartea, alţii viaţa 


sclavului din arenă. Crassus şopti ceva la urechea lui 
Pompeius, astfel că şi acesta întoarse degetul în jos, 
rostind amîndoi deodată: 

— Peractum est!?6 

În aceeaşi clipă, furcile mastigoforilor străpunseră 
pe nefericitul dat morţii, care se prăbuşi la pămînt. La 
un semn al lanistului, în arenă năvăliră lorarii. Unii 
traseră cu căngile cadavrele afară, alţii greblară nisipul 
şi îl neteziră, în timp ce saltimbancii, mimii şi 
măscăricii făceau tribunele să explodeze în hohote de 
ris. Cînd totul fu gata, mastigoforii aduseră în arenă 
patru bărbaţi care, după veşminte păreau plebei. 

Erau tilhari, omoriseră un fermier din apropiere de 
Capua, apoi îi furaseră toate vitele: cai, vaci, capre şi 
oi. Lanistul povesti pe scurt fapta lor. Din tribune 
răsunară strigăte: 

— Fiarele!... Fiarele!... Să se dea drumul animalelor 
sălbatice! 

Capacele cuştilor cu gratii din oppidium se săltară 
trase de sus cu fringhii şi în arenă năvăliră o haită de 
lupi înfometați, prinşi prin pădurile din Illyricum. Cu 
toată încercarea lor disperată de a se apăra, fiarele îi 
sfişiară fulgerător şi începură să-i devoreze. Erau dese 
cazurile cînd se dădeau astfel de exemple drastice în 
circuri, mai ales cu tilharii şi criminalii. Din spatele 
gratiilor arenei, lupii căzură doboriţi cu săgeți bine 
ţintite, apoi din nou se curăţi şi netezi nisipul. 

În aplauzele mulţimii, în arenă înaintară doi 
gladiatori, înarmaţi cu spade scurte şi scuturi, cu 
trupurile bune strînse în armuri de zale, purtînd coifuri 
lucitoare, călcau apăsat şi hotărit zimbind spectatorilor 
din primele rînduri. După ei venea Nerius. Se opriră în 


2 l-a venit sfirşitul! 


faţa consulilor şi salutară. Lanistul îi prezentă scurt, 
arătîndu-l pe fiecare: 

— Maecius, gal, şi Stertinius, dac. Cei mai aprigi 
gladiatori ai laniştilor din Roma. 

Cunoscătorii ştiau, vor asista la o adevărată luptă, 
în care măiestria în minuirea armelor şi în iuţeala 
mişcărilor vor fi de partea învingătorului. Lupta se 
porni cu multă dîrzenie. În tribune se aşternu liniştea. 
Lovituri fulgerătoare se parau cu o siguranţă uimitoare, 
fără să înceteze nici o clipă jocul picioarelor. Nu trecu 
mult şi din diferite părţi se auziră strigate pariurile: 

— O mie de sesterţi, pe dac! 

— Două mii, pe gal! 

Pariurile creşteau, strigătele se întăreau pe măsură 
ce lupta se înteţea. 

— Trei mii, pe Stertinius! 

— Patru mii, pe Maecius! 

Negustorul Hegias urmărea cu încordare lupta, 
părea gata să se salte ori de cîte ori situaţia devenea 
primejdioasă pentru dac. Cît stătuse la Sarmizegetusa 
vorbise de multe ori cu Oroles, îl văzuse îngrijorat de 
soarta feciorului, mai ales după se aflase în ce pericol 
se află întotdeauna viaţa unui gladiator. Era frămîntat 
de îndoială, tarabostele îi spusese că feciorul său se 
numea Comosicus, iar dacul din arenă era Stertinius. 
Îşi dădu seama că în clipa aceea nu-i stătea nimic în 
putere, totul depindea de voia zeilor. Sări în picioare 
cînd zări pe braţul lui Stertinius curgind sîngele. 

— Ce se întîmplă cu tine, Hegias? îl întrebă 
Hortensius Maximus. 

— Pe Hercule, viaţa dacului e în primejdie! 

— Dar tu n-ai făcut pariu cu nimeni... E la mijloc 
altceva? 


Nu-i răspunse, se aşeză la loc, fără să-şi schimbe 
privirea de la cei doi gladiatori. Loviturile se îndesiseră, 
jocul de picioare cu fandări şi retrageri fulgerătoare îi 
făceau să se deplaseze pe distanţe mari, sau să se 
rotească unul în jurul altuia. Hegias nu prinse 
momentul, nu zări cînd spada lui Stertinius străpunse 
umărul lui Maecius, îl văzu numai clătinîndu-se de 
cîteva ori, apoi prăbuşindu-se pe nisipul arenei. 
Strigătele în tribune se înteţiră, unii cerînd moartea, 
alţii viaţa gladiatorului. Dacul puse piciorul pe pieptul 
galului şi îşi îndreptă privirea spre cei doi consuli. Cînd 
văzu semnul cu degetele îndreptate în jos, potrivi 
spada în dreptul inimii învinsului, apăsă cu putere şi 
Maecius îşi dădu sfîrşitul. Hegias puse mina pe umărul 
lui Hortensius Maximus şi răsuflă adînc, uşurat. În 
arenă  năvăliră  saltimbancii, mimii şi  măscăricii, 
grăbindu-se să înveselească mulţimea. Cei doi consuli 
se ridicară, spectacolul lua sfîrşit. Din loc în loc răsunau 
sudălmile şi blestemele celor care pierduseră pariurile. 
Arena începu să se golească, gloata de pe băncile 
plebeilor se îngrămădea spre ieşire, satisfăcută de 
spectacol. 

Tot restul zilei şi toată noaptea, negustorul Hegias 
se frămiîntă. In dimineaţa următoare se grăbi spre 
şcoala de gladiatori a lui Nerius. ÎI găsi în officina, 
sclavul bucătar tocmai îi pregătise gustarea. Lanistul 
era bine dispus, victoria lui Stertinius îi adusese un 
cîştig bun. Golise mai multe cupe de vin de Falern, iar 
de mîncare nu se atinsese. Nu-l bucura atîta cîştigul, 
cît faima. 

— Mă rog zeilor pentru sănătatea lanistului care a 
organizat un spectacol atît de frumos! salută 
negustorul oprindu-se în prag. 


Nerius lăsă jos cupa de la gură şi îl privi cu multă 
curiozitate, nu înţelegea pentru ce venise: 

— Şi eu mă rog pentru tine. Intră. Pe mine mă 
cauţi? 

— Sînt Hegias, negustor, mi-am întins afacerile 
pînă în Dacia. Aş vrea să stau de vorbă cu tine... 

Ochii lanistului sclipiră, gindiil îi alergă spre 
Stertinius. 

— Dar eu nu fac negustorie, Hegias?! 

— Nu te ocupi de negustorie, dar faci afaceri, după 
cîte am aflat nu te dai în lături de la un cîştig bun. Am 
venit să-l cumpăr pe gladiatorul Stertinius. 

— Spune-mi că glumeşti, Hegias! Ai văzut 
spectacolul de ieri, cum să-mi vind cel mai iscusit 
luptător în arenă? Stai pe scaun, ia o cupă de vin, nu 
vreau să crezi că nu mă port cum se cuvine cu 
oaspeţii. După nume eşti grec, ştiu că la Atena nu sînt 
şcoli de gladiatori, vrei să deschizi tu una? 

După ce sorbi din cupă, negustorul răspunse: 

— Ti-am spus că mi-am întins afacerile pînă în 
Dacia, nu vezi nici o legătură? Dar stai, să nu mă 
pripesc, îl cumpăr pe gladiator numai dacă numele lui 
de dac a fost Comosicus! 

Lăcomia lanistului se trezi cu totul, gîndi că 
negustorul venise anume pentru Stertinius, nu pentru 
a reda libertăţii pe un dac oarecare. Se prezenta 
pentru el ocazia unui cîştig nesperat de mare. 
Răspunse fără să se grăbească: 

— Da... parcă aşa mi-a spus tribunul... cel ce mi l-a 
vîndut, a rostit numele ăsta de care eu aproape că 
uitasem de atunci. Aşa fac mulţi stăpîni, schimba cum 
vor numele sclavilor lor. Dacă ţii neapărat să-l cumperi, 
înseamnă că ai fost trimis de cineva să faci asta, de 


unul care acolo în Dacia poate că este vreo mare 
căpetenie. 

Hegias ocoli adevărul, scorni o poveste, ca 
prevedere, pentru a stăvili lăcomia lanistului. 

— In iarna care a trecut, m-a prins în Dacia un 
viscol îngrozitor. Am scăpat din troienii de zăpadă, 
unde aş fi murit degerat, datorită unui bătrîn, blajin de- 
| credeai un zeu bun coborit printre oameni. M-a ţinut 
în căsuţa lui mai multe zile, pînă s-a potolit urgia, apoi 
a mers cu mine să-mi arate drumul. Bătrînul acela mi-a 
spus că are nepotul luat captiv, îl ştia vîndut ca sclav, 
şi că numele lui este Comosicus. Fiindcă mi-a salvat 
viaţa, vreau să-i arăt recunoştinţa mea. Cit să-ți 
plătesc pentru el, Nerius? 

— Nu-l vînd! Altul ca el nu mai găsesc. Ai văzut ce 
frumos a luptat în arenă, fără el aş putea să închid 
şcoala. 

Negustorul nu socoti şansa pierdută, se gîndi să-i 
încerce lăcomia. Ştia că la Roma un sclav se vindea — 
după cum era de tînăr, de sănătos şi de puternic — cu 
două pînă la cinci mii de sesterţi. 

— ţi dau zece mii de sesterţi, lanistule! Nerius 
izbucni în hohote, săltindu-şi cupa. 

— Cine te aude, ride, Hegias! Cel mai bun gladiator 
al meu să-l vînd cu o astfel de sumă ar fi o batjocură... 

— Douăzeci de mii, Nerius! 

Lanistul clătină capul, semn că nu se învoia, 
continuînd să ridă. 

— Treizeci de mii! 

Văzind că nu cedează, negustorul bătu cu pumnul 
în masă, strigind: 

— Cincizeci de mii, Nerius! E ceva ce n-ai mai 
pomenit la Roma! 


Drept răspuns, lanistul bătu şi el cu pumnul în 
masă, săltîindu-se în picioare: 

— O sută de mii, Hegias! Nici un sesterţ mai puţin! 
Negustorul rămase citeva clipe descumpănit, suma 
depăşea orice aşteptări, nici nu avea cu el atiţia bani. 
Pe de altă, parte, ar fi vrut să cîştige ceva pe deasupra 
de la tarabostele Oroles. Căută febril o cale de ieşire 
din impas, prin care să-l împace pe lanist şi să pună în 
afara oricărui pericol viaţa lui Comosicus. 

— Lanistule, mă dau bătut, murmură el zimbind, ai 
să vezi mai tirziu că am un motiv puternic pentru care 
primesc să-ţi dau o sută de mii. Însă, cum nu dispun la 
Roma de o astfel de sumă, îţi dau un avans de 
douăzeci de mii de sesterţi, iar restul ţi-l aduc cînd mă 
înapoiez din Dacia. Pînă atunci, vreau să te legi în faţa 
zeilor că pe gladiatorul Stertinius nu-l vei mai scoate în 
arenă. Ne împăcăm aşa? 

— Da, dar cu o condiţie — am auzit că în Dacia 
este aur mult — îmi plăteşti restul de optzeci de mii 
sesterţi în aur, pe care îl poţi obţine uşor de la barbarii 
aceia de daci. 

Dacă n-ar fi fost regele la mijloc, negustorul nu s-ar 
fi încumetat să primească o condiţie atît de grea. Era 
convins că Burebista va îndeplini totul pentru 
eliberarea lui Comosicus, iar prin gestul ce-l făcea îşi 
va asigura prețuirea lui. 

— S-a făcut, lanistule! îţi voi aduce aur. Acum am o 
rugăminte: trimite să-l cheme pe Comosicus şi lasă-ne 
cîtva timp singuri. 

Trecuse de mult vremea prinzului cînd Hegias 
părăsi şcoala de gladiatori a lui Nerius. 

Mergeau în pasul cailor. La cîţiva paşi în urma 
veneau Carpio şi capnobotul Rogus, iar după ei 
călăreţii ce formau cele două gărzi. Regele şi marele 
preot porniseră într-o călătorie al cărei drum se 
închidea în cerc: Sargedava, Germisara, Ampelum, 
Brucla, Apulum, Sargedava. După ce bâătuse şi 
alungase cele două triburi ale celților: boii şi tauriscii, 
regele nu pornise spre răsărit, să arunce afară de pe 
pămîntul dac pe bastarni şi sarmaţi, aşa cum 
intenţionase de la început, se oprise la Sargedava 
pentru o mai bună pregătire şi pentru a se ocupa şi de 
alte treburi ale ţării. Îl frămînta mult cele ce-i spusese 
Hegias, Dacia nu se va putea ridica şi întări dacă nu va 
face un rodnic schimb de mărfuri cu alte popoare, să 
vîindă tot ce îi prisosea şi să cumpere tot ce avea 
nevoie, să încurajeze meşteşugurile pentru a se făuri 
lucruri cît mai bune, încît ele să fie căutate şi de cei din 
afara ţării. Aşa cum nu făcuseră niciodată pînă atunci, 
pentru a-şi da mai bine seama de ceea ce se mişca, se 
gîndea şi se punea la cale în ţară, regele şi marele 
preot luaseră o înfăţişare cît mai asemănătoare cu 
aceea a doi taraboşti nu prea bogaţi, care călătoreau 
porniţi la drum lung, purtau veşminte vechi, prăfuite, 
din materiale ce nu puteau fi socotite prea scumpe, iar 
gărzile erau formate din puţini oameni, şi ei îmbrăcaţi 
simplu, ca nişte comati, aşa cum plecau de obicei cînd 
se zvonea de război. Tot aşa arăta Carpio, precum şi 
capnobotul Rogus. 

La marginea unei păduri din apropiere de 
Germisara văzură fum mult şi gros, înălţindu-se dintr-o 
construcţie ce arăta a fi un fel de baracă ceva mai 
mare, părea a fi folosită ca magazie. Regele trase frîul 
calului, sări peste şanţul ce însoțea drumul şi se 
îndreptă într-acolo. Cînd ajunse în apropiere, zări 


printre copacii ce înconjurau poiana grămezi de pămînt 
roşcat, de cărbuni din lemn, în bucăţi mai mari decit se 
obişnuia să fie mangalul, de bolovani din piatră de var 
nearsă şi chiar de var nestins, iar în apropierea lor alte 
grămezi, de bucăţi de fier cu forme ciudate, un fel de 
turte umflate pe o parte şi scobite pe cealaltă. Vilceaua 
în care se găsea poiana era largă şi destul de adîncă, 
încît vîntul rareori reuşea să împrăştie fumul, să-i înece 
pe cei care lucrau în baraca-magazie. Imprejurul ei 
văzură ciţiva oameni trebăluind fără grabă, cu nişte 
mişcări ce arătau că în acea zi nu aveau prea mult de 
lucrat. Cînd zăriră ceata de călăreţi se opriră şi priviră 
cu o curiozitate lipsită de îngrijorare, mai ales că cei ce 
veneau în frunte nu arătau a fi căpetenii prea 
importante, nici cel puţin ca taraboşti. 

— Marele zeu să fie cu voi, oameni buni! dădu 
bineţe regele sărind jos de pe cal.Cred că nu vă 
supăraţi, dacă facem un scurt popas în apropierea 
voastră; ne-am zis că aici vom găsi şi o fîntînă cu apa 
bună. 

— Ne rugăm şi noi lui Zamolxis pentru sănătatea 
voastră, bunilor taraboşti, însă dacă ţineaţi drept 
drumul, întîlneaţi în cale un pîrîu cu apa limpede ca 
rouă cerului, nu mai era nevoie să vă obosiţi încoace. 
Dar, oricum noi sîntem bucuroşi de oaspeţi — pe aci 
cam rar trece cineva — aşa că mai aflăm şi noi ce se 
mişcă prin ţară, se porni unul dintre ei, un bărbat 
trecut de puterea vîrstei, care se ţinea bine, pomeţii 
roşi ai obrajilor păreau şi mai vii pe culoarea căruntă a 
bărbii, pletelor şi mustăţilor. 

— Ce înţelegi prin asta: ce se mişcă prin ţară? 

— Aşa vine vorba, bunule taraboste, adică ce mai 
face regele — Marele zeu să-i dea sănătate şi viaţă 
lungă — dacă se lucrează cu spor la noua cetate de 


scaun, care cică se va numi Sarmizegetusa, şi cînd va 
porni din nou la eliberarea şi a celorlalţi fraţi de-ai 
noştri de dincolo de Dunaris şi de dincolo de munţii 
dinspre soare-răsare, aşa cum a făcut cu cei de peste 
apa Pathissusului, cînd a alungat triburile celte. 

— Văd că tu eşti făurar şi topitor de fier, cum de te 
poartă gîndul la eliberarea celorlalţi, la alungarea 
triburilor străine? 

Făurarul care vorbise, cel mai vîrstnic, nu răspunse 
la întrebare, schimbă vorba: 

— Ştiţi ce zic eu, bunilor taraboşti, să staţi un pic 
să vă odihniţi, să vă potoliţi foamea şi setea, apoi vom 
mai putea vorbi, dacă nu vă grăbiţi la drum. Aş vrea să 
vă arăt ce am eu aici şi ce ţintesc să fac. 

Regele se înţelese din priviri cu marele preot, 
găsiră bun îndemnul făurarului. Se retraseră sub un 
copac cu umbră deasă. Ziua de sfirşit de august era 
călduroasă, soarele urcase către prînz. Intre timp 
oamenii făurarului îşi văzură de treburile lor. Dar totul 
nu se prelungi prea mult, regele şi marele preot se 
ridicară de pe buşteanul folosit drept scaun şi masă 
pentru frugalul ospăț şi intrară în atelierul făurarului, 
dar nu văzură ceea ce se aşteptau: focuri, nicovale şi 
ciocane, ci o construcţie ovală de zidărie, aşezată pe o 
baza solidă, în pantă, ce se sprijinea pe pămînt într-o 
adîncitură, pentru o mai sigură legătură. Făurarul le 
ieşi în cale, bucuros să le arate ce are, şi mai ales să le 
spună ce avea de gind să facă. 

— Ascultă omule, tu eşti făurar, adică fierar, sau 
topitor, meşteşugar din aceia care din pămînt scot fier? 
îl întrebă regele. 

Răsucindu-şi mustăţile bogate, meşterul răspunse: 

— Bunule taraboste, sînt şi făurar şi topitor. Aşa a 
fost şi tata. De la el am învăţat amîndoua meseriile. La 


început bătrînul, care acum a răposat, a fost numai 
făurar, iar cînd a văzut că nu mai are de la cine să ia 
fier, s-a apucat să şi-l scoată din pămînt. Avem aici 
aproape un cap de munte cu pămînt roşcat. Tata nu s- 
a dat învins pînă nu a reuşit să obţină turte de fier ca 
acelea pe care le-aţi văzut în grămada de afară. Dar el 
a lucrat greu, cu un cuptor mic, ca acesta pe care îl 
vedeţi în colţul atelierului. Este rotund ca un butoi, cu 
fundul cam de doi coţi şi înalt ceva mai mult decit 
statura unui om. Jos are o vatră înclinată, din două 
plăci de lut ars, între care s-a lăsat o gaură prin care 
suflăm aerul cu foalele. In cuptor se pun cărbuni de 
lemn, se aprind bine, apoi pămînt din acela roşcat, în 
bulgări, amestecatcu bolovani de piatră de var nearsă 
şi cu bucăţi de var nestins. Suflăm cu foalele din greu; 
timp îndelungat pînă cînd începe să curgă printr-un fel 
de jgheab al vetrei fierul topit. Aşa a făcut şi tata, adică 
aşa s-a chinuit, şi totuşi a reuşit să făurească uneltele 
de care au oamenii nevoie sape, seceri, coase, piroane 
şi cîte altele. Eu mă zbat să fac altfel... 

— Cum? Ai prins de la cineva un meşteşug nou? Se 
grăbi să-l întrebe marele preot. 

— Da, bunule taraboste! Ştii, cînd ceva îţi frămîntă 
gîndurile, nu te linişteşti, oriunde te-ai găsi. Nu mă 
feresc, vă spun taina mea, pe care vreau să o fac să se 
întindă, fiindcă trebuie să-l ajutăm cît mai mult pe 
rege. Şi eu visez să văd Dacia întinsă peste tot 
pămîntul dac, aşa cum se zbate Burebista să o facă. Aş 
vrea ca din atelierul meu să pornească în toată ţara: 
fier, unelte, arme şi alte lucruri folositoare în 
gospodărie. lată care este taina: la începutul verii am 
făcut şi eu parte din luptătorii care au zdrobit şi 
alungat cele două triburi celte ce cotropiseră pe dacii 
de dincolo de Pathissus. Nu se poate să nu fi fost şi voi, 


bunilor taraboşti, alături de rege, cînd s-a dat marea 
bătălie, din care am ieşit învingători datorită ajutorului 
dacilor de dincolo, a căror căpetenie era Scorilo. După 
cum ştiţi, au fost luaţi mulţi captivi, pe care regele i-a 
lăsat apoi în grija lui Scorilo, urmînd ca mai tîrziu să-i 
aducă la Sargedava sau Sarmizegetusa unde vor fi 
împărţiţi: unii daţi taraboştilor, alţii vinduţi ca sclavi. 
Mie mi-a ieşit norocul în cale, am stat de vorbă cu unul 
din captivi — fusesem pus să păzesc o ceată dintre ei 
— şi cum a fost norocul, sau poate că asta a fost voia 
Marelui zeu, că acela s-a întîmplat să fie un priceput 
topitor de fier. Mi-a vorbit mult despre meşteşugul lui, 
după ce a aflat că şi eu eram făurar. Am să vă arăt 
acum cuptorul pe care l-am zidit după spusele lui. Dar 
mă tot frămiînta ceva, aş vrea să aflu cînd aduce 
Scorilo captivii la Sarmizegetusa, ca eu să-l caut pe 
acel topitor şi să fac tot ce este cu putinţă pentru a-l 
cumpăra. Dacă voi întimpina greutăţi, am să merg cu 
îndrăzneala pînă acolo încît mă voi înfăţişa regelui, îi 
voi spune ce ginduri nutresc şi-l voi cere pe acel 
meşter celt. 

— Crezi că te vei putea apropia de rege? 

— Mă voi arunca la picioarele sale! 

— Dar te-aş putea ajuta eu... la spune-mi, cum te 
numeşti? Cunosc un alt taraboste, care stă mai tot 
timpul în preajma regelui. Vorbesc cu el şi... 

— Sînt Arigio, bunule taraboste. Pe aici toţi îl 
cunosc pe făurarul Arigio. Unii cam rîd de mine, nu le 
vine să creadă că eu scot fierul din pămînt, cică îl 
cumpăr pe ascuns de la negustorii străini şi din el le 
fac lor fiare de plug, sape, seceri, cuțite şi chiar lanţuri. 

— Bine, Arigio, dacă celtul acela e sănătos şi va fi 
adus de Scorilo la Sarmizegetusa, să ştii că îl vei avea 
ca sclav. 


Făurarul începu să se scarpine în barbă, încropind 
un zimbet ce părea cu mai multe înţelesuri. Pe rege îl 
intrigă acest fapt, îi păru ca ascundea ceva. ÎI întrebă: 

— Spune-mi cinstit, Arigio, ce tăinuieşti? După 
surisul tău, parcă ţi-ai şi pus ceva în gind să faci cu 
acel sclav. Ce anume? 

— Ca să vorbesc pe cea dreaptă, pot să vă spun. 
Voi, bunilor taraboşti, plecaţi spre cetăţile voastre, iar 
făurarul Arigio poate că nu vă va mai vedea niciodată. 
De, zic şi eu, regele nu o să mi-l dea pe acel celt mie 
ca sclav, ci tarabostelui ce stăpîneşte cetatea şi moşia 
Germisara, adică nu eu o să-i fiu stăpîn, dar dacă îl voi 
avea aici, va trăi cu libertatea pe care o am şi eu, îl voi 
ajuta să-şi înalte o căsuţă şi, de se va lipi de el vreo 
femeie, îşi va întemeia o familie. Doară oameni sîntem, 
suflete avem... Acum, bunilor taraboşti, aş vrea să vă 
arăt cuptorul cel nou, făcut după spusele acelui meşter 
celt. Uitaţi-vă la el, este tot rotund, dar înalt aproape 
cît o casă, are vatra mai larga şi mai înclinată, cu 
jgheab adînc, ca scurgerea fierului topit să se facă mai 
repede. Ca să iuţim focul, vrem să suflăm în el cu mai 
multe foaie deodată. Dar taina acestui cuptor este alta, 
altfel s-ar asemăna cu unul de-al nostru, doar că ar fi 
mai mare. Taina aflată de la acel celt este felul cum îi 
faci umplerea. Nu-l încarci o dată: pui cărbuni, bulgări 
de pămînt şi piatră de var şi le încălzeşti pînă curge tot 
fierul şi zgura dinăuntru, ci faci altfel, aşezi toate în 
straturi: un strat de cărbuni, unul de pămînt roşu, alt 
strat de piatră de var şi var, apoi din nou un strat de 
cărbuni, altul de pămînt şi altul de piatră de var şi o ţii 
aşa întruna, straturile se topesc, se lasă în jos, prin 
jgheab curge fierul topit, iar pe deasupra continui să 
bagi mereu în el straturile aşa cum v-am spus. Sper că 
pe săptămîna viitoare să dau drumul la foc şi să încep 


să fac grămezi de turte de fier. Eu cred că am să scot 
în fiecare zi atit cît să încarci mai multe care mari, 
trase de cite patru boi. Şi mai am o taină, bunilor 
taraboşti, asta este curată taina mea, nu mi-a spus-o 
celtul acela: dacă treaba iese aşa cum o gîndesc, mă 
bate capul să nu las focul din cuptor să se mai stingă 
nici ziua nici noaptea, să meargă fără oprire pînă se 
strică şi trebuie să repar zidăria lui, căci o mănîncă 
destul de repede focul şi fierul topit. Şi ştiţi ce mă mai 
frămînta gindul? Să fac două cuptoare; cînd unul e 
oprit pentru a fi reparat sau refăcut, celalalt să 
meargă. Vreau să-i dau bunului nostru rege, fier cît mai 
mult, mai ales dacă ţara se va mări, după cum am 
auzit, pînă dincolo de Dunaris, peste apa numită Tyras, 
pînă la marea cea mare, că pe acolo tot fraţi de-ai 
noştri trăiesc. 

Regele nu se mai putu stăpini, se repezi la făurar, îl 
îmbrăţişa şi-l sărută pe amîndoi obrajii. 

— Aşa să faci, Arigio! Voi aranja eu în aşa fel ca pe 
celtul acela să-l ai, să fie al tău, nu al tarabostelui. Tu 
dă-i zor şi porneşte cuptorul. Să vedem repede fierul 
tău sosit la Sarmizegetusa! 

— Hei, bunule taraboste, dacă voi avea oameni 
pun aici multe nicovale şi bat fierul aşa cum trebuie, 
încălzindu-l şi turtindu-l de mai multe ori, pînă îl fac 
bun doar să-l făţuieşti la ciocan, să scoţi din el ce vrei: 
şi din cele necesare comatului şi din acelea de care nu 
se poate lipsi luptătorul. Ce n-aş face eu, bunilor 
taraboşti, dacă aş avea citeva zeci de oameni care să 
asculte numai de mine.!... 

— Să vedem, murmură regele stăpînindu-şi greu 
însufleţirea — omul din faţa sa îl uimise prin curajul, 
vrednicia şi pornirea lui — de asemenea meşteri avem 
mare nevoie. Eu zic să te pregăteşti bine că, aşa sper, 


mă voi pune luntre şi punte să ţi se dea toţi oamenii pe 
care tu îi vei cere. 

Făurarul rămase un timp nemişcat, privindu-i cu 
încordare, întrebîndu-se în sinea sa: pentru ce aceşti 
taraboşti se arată atit de bucuroşi, atît de îndemnători 
pentru meşteşugul său? Dar nici însufleţirea sa nu era 
mai mică. Pentru a nu prelungi tăcerea adăugă: 

— Şi mai este o parte a tainei mele: dacă voi topi a 
doua oară turtele de fier ce le torn din cuptorul cel 
mare, am să obţin un fier gata pregătit să fac din el 
orice vreau. Vedeţi, turtele din prima topire sînt 
sfărimicioase, se sparg lovite cu un ciocan greu, pe 
cînd fierul topit a doua oară, încălzit şi bătut frumos pe 
nicovală se întinde şi se făţuieşte bine, parcă ar fi ca 
lutul olarului. Dacă fac şi asta, regele nu va mai duce 
niciodată lipsă de fier. 

Tot timpul marele preot tăcuse. Aşa mic de trup şi 
de statură, îmbrăcat în veşminte vechi, cam ponosite, 
arăta a fi un taraboste sărăcit, sau căzut în patima 
vreunui viciu. Nu se putu stăpîni să nu murmure: 

— Dacă aş avea putere te-aş lua la Sarmizegetusa, 
ca acolo în vale, sub cetate, să-ţi faci atelierul cu toate 
cuptoarele şi nicovalele de care ai nevoie, zise, 
urmărind ca astfel să-i sugereze regelui ideea. 

— Lasă-l, să facă aici tot ce vrea! întări apăsat 
regele. Va înălța el acolo un alt atelier mai bun, dacă 
treaba îi va merge bine. Poate că chiar el, Burebista, îl 
va lua lîngă cetatea de scaun. 

Însufleţirea făurarului crescu atît de mult, încît 
îndrăzni să rostească: 

— Dacă n-aţi fi aşa îmbrăcaţi — arătaţi a nu fi tara- 
boşti prea bogaţi, poate că moşiile voastre sînt mici şi 
neroditoare — aş putea să jur în faţa Marelui zeu că îl 
am în faţă pe viteazul rege Burebista şi pe Marele 


preot, bunul Deceneu, dar aşa cum văd gărzile, mici şi 
prăpădite, îmi dau seama că totul este numai o 
asemuire. l-am văzut pe amîndoi, nu te privesc aşa ca 
voi, ca orice om, ci te pătrund, îţi vine să intri în pămînt 
cînd te vezi în faţa lor. 

Regele rise şi îl bătu uşor pe umăr: 

— Mi-ai plăcut, Arigio! Marele zeu să-ţi dea 
sănătate! Am plecat. iți mulţumim pentru tot ce ne-ai 
spus. Să ştii că nu-mi uit vorba, îl voi convinge pe rege 
să-ţi dea meşterul acela celt şi mulţi alţi sclavi de care 
vei avea nevoie. 

Făurarul privi după ei nedumerit cum se 
îndepărtau în galopul cailor, mirat şi oarecum revoltat, 
tarabostele spusese că îl va convinge „pe rege”, fără 
nici o undă de respect sau de teamă, în loc să 
rostească: pe bunul, pe viteazul, pe măritul nostru 
rege. Intră în atelier cu inima îndoită, cu un uşor regret 
că-şi dăduse pe faţă taina din suflet, la care ţinea ca la 
viaţă, faţă de nişte necunoscuţi, care poate că nu erau 
taraboşti, ci căpeteniile unor cete de tilhari care 
cutreierau ţara. 

Soarele trecuse mult de amiază, în curînd aveau să 
se întindă umbrele înserării. Treceau printr-o vilcea 
largă, cu copaci bătrîni, rari, printre care iarba şi florile 
de toate culorile păreau un covor verde, frumos 
măiestrit de miini vrednice şi suflet plin de viaţă. Lîngă 
un stejar zăriră doi bătrîni, stăteau aşezaţi pe pămînt, 
rezemaţi de trunchiul gros, cu coaja crăpată de 
mulţimea verilor şi iernilor ce trecuseră peste el, poate 
că tot atit de numeroase cit trecuseră peste bărbile şi 
pletele celor doi oameni. Unul era plin, rotunjor la faţă, 
cu obrazul rozaliu şi cu privire vie, iar celălalt slab, 
palid, spînatic, cu firele atît de rare în barbă, încît se 


vedea pielea adînc crestată de ani şi de muncă. Regele 
trase friul şi opri calul. Le spuse: 

— E bine la umbră şi în linişte. Aici poţi să tot 
trăieşti, poţi să treci peste o sută de ani. 

— Apoi, dacă nu vă este cu grabă, bunilor 
taraboşti, puteţi descăleca şi hodini o lecuţă, îndemnă 
cel gras. Ai spus bine, aici poţi să trăieşti mult, dar să 
ştii că nu întotdeauna bătrineţea este bună. 

— De ce bunule om? întrebă marele preot. 

— Ehei, dragii moşului, dacă mai eram tînăr 
porneam şi eu alături de slăvitul nostru rege, mergeam 
dincolo de apa Pathissusului şi mă băteam cu celții ăia 
care ne-au cotropit din pămîntul ţării. Am auzit ce 
mare fericire a fost pe fraţii noştri de acolo cînd s-au 
văzut sloboziţi de sub jug străin. 

Ochii regelui sclipiră, îşi stăpînea cu greu pornirea 
de a-i îmbrăţişa. În sufletul său în acea clipă simţi un 
fior de îmbărbătare şi recunoştinţă, ca şi cum vorbele 
rostite de bătriîn fuseseră strigate în cor de întregul 
neam al dacilor. 

— Noi sîntem de departe, avem moşiile dincolo de 
cetatea Porolissumului — nu se poate să nu fi auzit de 
ea — însă nu prea ne bucurăm de munca noastră, 
triburi străine  rătăcitoare vin adesea dinspre 
miazănoapte şi ne jefuiesc aproape de toate bucatele 
strînse de pe cîmp şi de poamele culese de prin livezi. 
Vedeţi asta şi după straiele noastre, sînt cam vechi şi 
sărăcăciose, spuse regele, mai mult pentru a-l încuraja 
la vorbă pe moşneag. Să ştiţi, tăicuţilor, că noi am 
mers cu oastea dincolo de Pathissus şi ne-am bătut cu 
triburile celților cotropitori, ştim tot ce s-a petrecut 
acolo. Acum Dacia se întinde pînă peste apa 
Dunarisului din acea parte, care curge prin cîmpia cea 


mare ce se întinde departe spre apus. Dar pe aici ce se 
simte, ce se petrece prin ţinutul acesta? 

— Toate bune, bine că s-au potolit oamenii, că se 
prostiseră de tot cu băutura vinului. Toţi păreau nişte 
fleoarţe sau fleoaşe, că nu ştiu cum e mai bine să le 
zic, nişte belmejiţi cu care nici nu puteai să vorbeşti. 
Marele zeu a ştiut el ce face, altfel nu se mai putea, nu 
avea cum să-i îndrepte pe daci, ajungeam de risul altor 
neamuri cu care ne învecinăm, mai ales de al grecilor 
şi al romanilor. Acum cică Marele zeu s-a mai îmbunat, 
Marele preot — prin capnoboţi şi preoţi — spune că s-a 
dat dezlegare ca fiecare om să poată avea vreo zece 
tulpini de viţă de vie, să facă fiecare vin barem atit cit 
să aibă nevoie cînd e bolnav, sau cînd gerul este prea 
aspru. Dar oamenii ştiţi cum sînt, bunilor taraboşti, se 
lăcomesc: cică unul a primit de la taraboste pămînt de 
muncă în trei locuri, cată ca pe fiecare din acele locuri 
să pună cite zece butaşi de vie, dar cu asta tot nu e 
mult, nu se mai ajunge la ceea ce a fost înainte. Beţia 
dacilor rămîne doar o poveste... 

Cel slăbuţ şi spinatic, care nu se împăcase nici în 
tinereţe cu vinul, se grăbi la vorbă, întrerupîndu-l pe 
celălalt: 

— Să fie adevărat, bunilor taraboşti, că se vor 
trage zece lovituri de toiag la tălpi şi bătuţi cu vergile 
pe fundul gol toţi aceia care vor fi găsiţi prinşi de tăria 
vinului? Cică cei ce vor cădea în greşeală de mai mult 
de trei ori vor fi făcuţi robi, dar nu daţi taraboştilor pe 
moşia căruia muncesc, ci trimişi să trudească pe 
şantierele unde se înalţă cetăţi puternice de apărare. 

— Şi, ce, nu o să fie bine? Cu cine vreţi să facă 
regele atitea lucrări, cîte are nevoie ţara, care s-a 
mărit şi se va mări şi mai mult? interveni marele preot, 
căutînd să-l întărite pe cel pirpiriu, ai cărui ochi jucau 


fără încetare în orbite, ca şi cum ar fi avut multe de 
spus, dar se stăpînea. 

— D-apăi, bunilor taraboşti, dacă e să dăm pe faţă 
lucrurile, la noi în Dacia vezi robie peste tot. Să-i lăsăm 
la o parte pe sclavi — fie că au fost cumpăraţi, fie că 
au căzut prinşi captivi, adică pe cei de un neam străin 
— dar robi, adică sclavi, sînt şi daci, din care o parte — 
cei mai tineri — se spune că au fost luaţi de rege şi 
făcuţi luptători, ostaşi ca oricare dac. Robie vezi peste 
tot. Noi, comatii, ce sîntem? Tot un fel de robi ai 
taraboştilor, cu singura deosebire că ne mişcăm niţel 
mai liberi, avem o căsuţă, o colibă sau un bordei, şi 
putem creşte cîteva orătănii, dar tot ce agonisim este 
al stăpînului, adică îl ia tarabostele. Uite, aşa de pildă, 
să vă spun cum se face la noi. Tarabostele nostru are 
moşie mare, pe ea se întind cinci sate. Şi, cum s-a 
moştenit din bătrini, el este stăpînul. Vedeţi voi, eu 
cică nu sînt robul lui, dar pămîntul este tot al lui, nu am 
nici bucăţica de loc pe care mi-am făcut casa. Moşia 
este împărţită în cinci părţi mari, cite una de fiecare 
sat, a căror întindere tarabostele o schimbă aproape în 
fiecare an, făcînd-o mai mare pe aceea a satului care 
în anul ce s-a încheiat a avut roade mai bune, adică 
oamenii au fost mai vrednici. Toamna stăpinul ia cît 
vrea, după cum a fost vremea de bună, sau după cum 
îi are el la inimă pe comatii din acel sat: o parte el şi 
una satul, două părţi el şi una noi, sau chiar trei părţi el 
şi numai una celor care au trudit. Noi muncim în devăl- 
măşie, mergem cu toţii la arat, la semănat, la seceriş, 
la săpat şi treaba nu merge aşa bine, căci cînd se 
lucrează în gloată mulţi se codesc, nu-şi rup inima 
muncind. Aud că în unele sate ei, obştea, împart 
fiecăruia cîte o bucată de pămînt pe care să o 
muncească, iar toamna să ia atît cît i se cuvine din 


partea pe care a obţinut roadele culese. În alte locuri 
nu se face nici un fel de împărţeală, după ce stăpinul 
îşi ia partea pe care a vrut-o, acolo căpetenia satului 
dă fiecăruia din cînd în cînd cîte ceva din ceea ce are 
nevoie La noi oamenii au făcut obştii pe neamuri, adică 
toţi ce se trag din aceiaşi părinţi, bunici şi alte rude 
apropiate, şi parcă se vede că împărţeala şi 
îmbogăţeala merg mai bine. Aud că şi în alte părţi se 
face aşa. Mai rău este în anii păcătoşi, cu secetă, 
grindină şi alte răzbunări ale Marelui zeu, cînd se scot 
roade puţine, atunci noi ne zbatem iarna în mari 
lipsuri, îndurăm foametea, ne pier vitele şi orătăniile 
din curte. De voie, de nevoie oamenii se duc la 
taraboste şi împrumută cîte ceva grăunţe de grîu sau 
de alte bucate, pe care trebuie să le dea înapoi în anul 
ce vine. Unii nu mai sfirşesc niciodată să întoarcă 
datoria, iar dacă ea s-a tot mărit, tarabostele se lip- 
seşte de ceea ce mai are de luat şi pe datornic îl face 
rob, adică sclav. Ca să scape de un astfel de pericol, 
mulţi nu merg la stăpîn să-i împrumute, pornesc şi 
colindă pădurile culegind fructe şi rădăcini sălbatice, 
punînd cîteodată mina şi pe ceva vinat, dacă este 
norocos şi nu-l află pîndarii. Cel ce este prins cu vreo 
jivină de-a pădurii este bătut la tălpi pînă îi sare sîngele 
prin piele. Dar v-am spus prea multe, bunilor taraboşti, 
poate că pe acolo pe la voi este altfel, o fi mai multă 
înţelegere şi întrajutorare, fiindcă spuneţi că năvăiesc 
şi vă jefuiesc des triburile străine din apropierea 
hotarului, oamenii trebuie să sară toţi la lupta pentru 
a-i alunga, pentru asta tarabostele se cade să fie mult 
iubit de comatii de pe moşia sa. Unii se gîndesc la un 
ajutor din partea regelui, dar ce poate să facă el? Tăria 
lui este tot prin taraboşti, că oastea prin ei se stringe, 
armele ei se îngrijesc să le facă, iar hrana cînd se 


pleacă la luptă tot ei o dau. Eu, aşa bătrîn cum sînt, am 
înţeles multe de la viaţă, îmi dau seama că e greu să fii 
mare căpetenie peste ţară. 

— Asta, aşa este, continuă cel gras, cu obrazul 
rozaliu, însă totuşi regele mai are şi alte ajutoare, nu 
se sprijină numai pe taraboşti, este Marele preot, sînt 
preoţii. Eu nu mă pricep aşa bine, adică n-am văzut-o, 
dar cică au şi ei o oaste a lor, ale cărei căpetenii sînt 
numiţi capnoboţi. Pe aici n-a trecut decit o singură dată 
o ceată din armata preoţilor, avea în fruntea ei un 
capnobot. Mie mi s-a părut, bunilor taraboşti, că acei 
luptători erau mai bine înarmaţi decît ostaşii regelui, 
fiecare avea spadă lucitoare, suliță cu vîrf bine ascuţit, 
scut şi un fel de pieptare din fier subţire, bătut şi 
netezit cu ciocanul, prin care nu putea pătrunde o 
săgeată, şi poate că nici o suliță, dacă nu este repezită 
cu multă putere. Dar, uite de ce adusei eu vorba 
despre ei, despre capnoboţi şi preoţi, bunilor taraboşti, 
căci nu trebuie să vă închipuiţi că eu n-aş crede şi nu 
m-aş teme de puterea Marelui zeu, mă giîndii la cele ce 
vă spuse el despre stăpînii de moşii şi despre felul în 
care ei pun pe comati să muncească. Vorbeşte lumea, 
că eu n-am de unde să ştiu asta, cică ar avea multe 
moşii şi Marele zeu, adică Marele preot, de care aparţin 
numeroase sate, iar munca comatilor şi stringerea 
roadelor se face sub supravegherea capnoboţilor, aju- 
taţi de gărzi de preoţi. Eu, bunilor taraboşti, n-aş vrea 
să credeţi că vorbesc cu patimă sau cu ură împotriva 
lor, mi-a povestit şi mie un om care trăia într-un sat de 
dincolo de Potaissa, spunea că de multe ori capnoboţii 
se poartă ca şi cum ar fi stăpiîni ai moşiei, mai rău decit 
tarabostii, că de, ei se mai schimbă, pleacă unul, vine 
altul, şi fiecare caută să se îmbogăţească în timpul cît 
stă acolo ca o căpetenie. 


Regele cată îndelung spre marele preot, nu cu aer 
de mustrare, îl ştia cît de curat era sufleteşte, îl privea 
gîndindu-se la multe, la unele dînd dreptate moşnegilor 
pe care îi avea în faţă, la altele meditind asupra 
greutăților cu care avea de luptat. În acelaşi timp îi 
cercetau cu oarecare bănuială şi cei doi bătrîni. Le 
vedeau mantiile vechi şi decolorate, însă erau dintr-o 
țesătură care părea scumpă, le priveau căciulile roase, 
hămuşite, însă odată ele fuseseră din blănuri lucitoare, 
aduse de negustori străini; la fel se putea spune şi 
despre încălţările lor. 

— Pe noi să ne iertaţi, bunilor taraboşti, ne 
odihnirăm destul, acum plecăm, vorbi cel spinatic cu o 
undă de teamă, să nu credeţi că am vorbit cu ură 
despre taraboşti şi capno-boţi, am spus şi noi numai 
aşa... ce vorbeşte lumea... ce-am auzit de la unul, de la 
altul... Eu, aşa bătrîn cum sînt, mai am o singură 
speranţă: Regele şi Marele preot. Ceva în inima mea, 
după cum am aflat de la cei care au fost alături de ei la 
luptă, îmi spune că ăştia doi oameni vor înălța pe culmi 
nebănuite pe daci, adică Dacia. Vă doresc călătorie 
uşoară şi mă rog Marelui zeu pentru sănătatea vostră! 
încheie el, luîndu-şi toiagul şi pornind în lungul unei 
poteci ce se îndepărta de drum. 

In tot cursul zilei, regele şi marele preot merseră 
vorbind prea puţin, fiecare părea absorbit de ginduri 
adinci, în care se amestecau îngrijorarea şi însufleţirea. 
A doua zi, pe la vremea prînzului, ajunseră la 
Ampelum. Pentru amindoi acolo era inima de aur a 
Daciei. Se mai găsea acel metal preţios şi prin alte 
părţi, de mult dacii îl scoteau din nisipul apei numită 
Apus Flumen, de-a lungul văii ce se întindea la miazăzi 
de cetatea Arcidava. Nici unul nu mai fusese prin acel 
loc. Se aşteptaseră să găsească ordine şi lucru 


organizat, case, barăci şi bordeie, dughene şi alte 
prăvălii pentru cele de trebuinţă oamenilor, drumuri 
bine netezite şi podeţe peste numeroasele piraie ce se 
prăvăleau printre bolovanii de piatră şi pragurile de 
stînci, aruncîndu-se în apa ce curgea de-a lungul văii. 
Într-un loc unde rîul făcea o cotitură printr-o curbă 
largă, pe un mic platou ce forma cotul dinăuntru al 
văii, văzură mai mulţi oameni strinşi într-un cerc, în 
mijlocul căruia părea că se petrecea ceva. Regele şi 
marele preot dădură pinteni cailor şi grăbiră urcuşul. 
Acolo sus, în mijlocul cercului, văzură opt oameni legaţi 
de patru stilpi groşi, mai înalţi ca statura unui om: 
patru strînşi cu frînghii stînd în picioare, iar patru 
agăţaţi de picioare cu capetele în jos. Alţi opt biciuiau 
pe pielea goală, la comanda unui supraveghetor, pe cei 
legaţi, neluînd în seamă vaietele lor. La vederea noilor 
sosiți, loviturile încetară, mulţimea din cerc se întoarse 
cu faţa spre ei. Erau bărbaţi, femei şi copii, de toate 
vîrstele, de la bătrîni pînă la copilandri. 

— Marele zeu să vă dea sănătate, oameni buni! 
salută regele. Dar pentru ce îi pedepsiţi, ce mare 
greşeală au făcut? 

— Bunilor taraboşti, eu zic că ar fi bine să vă vedeţi 
de drum! răspunse cu un ton rece cel ce ţinea tactul, 
urmărind loviturile, şi supraveghind modul cum dădea 


fiecare. Lîngă el stătea un capnobot — amindoi 
detaşaţi de restul mulţimii. Se observa că erau 
căpeteniile. 


— Bine, ne vom vedea de drum, reluă regele, dar 
nu mi-ai răspuns la întrebare. Ce s-a întirnplat? 

— Ce se petrece de obicei, pedepsim pe cei leneşi! 
Aici sînt numai băieşi, adică aurari, cu ei trebuie să 
scoatem cît mai mult aur pentru rege şi Marele preot. 

— Nu pentru ţară? 


— Eu ştiu că tot ce găsim trimitem, parte şi parte, 
la Sargedava şi pe Kogaion... 

— Stai, fă-mă să înţeleg, insistă regele, întîi ai zis 
că aurul îl scoateţi, apoi că îl trimiteţi pe tot ce-l 
găsiţi... Vreau să ştiu îl scoateţi sau îl găsiţi? 

— Şi aşa, şi aşa, o parte o găsim prin nisipul şi 
pietrişul pîrîurilor, alta o scoatem scobind pe la margini 
de povîrnişuri. În munţii de aici o fi aur mult, dar nu 
poţi să-l scoţi. Stînca este tare ca şi o cremene, nu poţi 
să faci nisip. Mai spargem şi noi pietre găsite pe brîne, 
prin crăpături... 

— Dar noi vorbim şi oamenii aceia suferă în 
strinsoarea legăturilor. Cine sînt? 

— Patru sclavi — cei legaţi cu capetele în jos, şi 
patru comati, băieşi — daci liberi, îi plătim pentru 
muncă — cei ce stau în picioare. 

— Dezlegaţi-i! ordonă regele. 

— Bunule taraboste, eu te-am rugat să-ţi vezi de 
drum!... 

— Carpio, unde eşti? 

— Aici, Mărite rege! 

— la comanda gărzii, dezleagă-i imediat! 

— Tu ce aştepţi, capnobot Rogus? mustră Deceneu 
pe şeful gărzii sale. 

— Sînt gata să dau ajutor, Mare preot! 

In cîteva clipe cei opt nefericiţi se văzură dezlegaţi. 
Cercul din jur se lărgea tot mai mult, oamenii se 
retrăgeau  cuprinşi de spaimă. Cel ce era 
supraveghetorul şi capnobotul de lîngă el, la început 
nu le veniră să creadă, dar cînd văzură alinierea celor 
două gărzi şi mişcările executate cu o disciplină de fier, 
se pierdură cu totul. 

— Sînt Pothiris, Mărite rege, supraveghetorul celor 
ce muncesc aici pentru culegerea şi scoaterea aurului. 


Dar, parcă nu-mi vine să cred, după înfăţişarea ce v-o 
dau veşmintele ce le purtaţi păreţi a fi nişte taraboşti, 
şi încă din aceia scăpătaţi. Marele zeu să mă 
pedepsească, nu mă dumiresc de loc, mă găsesc în 
faţa Marelui Burebista? 

— Eu sînt capnobotul Sorgis, Mare preot. Marele 
zeu îmi este martor nu am mai părăsit de cîțiva ani 
Ampelumul. Aşa mi s-a dat poruncă de pe Kogaion, să 
stau aici şi să trimit cît mai mult aur. 

— Pothiris, trimite pe toţi cei strinşi aici să-şi vadă 
de lucru, iar după aceea vreau să stau de vorbă cu 
tine, zise regele, pe faţa căreia se vedea nu supărare, 
ci hotărire. 

— Tot aşa şi tu, copnobot Sorgis, vei fi alături de 
Pothiris. Vreau să lămurim citeva lucruri, adăugă 
marele preot cu voce domoală. 

În cîteva clipe platoul rămase gol. Sub un fag gros 
cu coroană falnică, regele zări o masă pe patru pari 
bătuţi în pămînt şi două bănci lungi pe laturile ei. Şe 
îndreptă într-acolo şi se aşeză pe banca dinspre copac, 
rezemîndu-se cu spatele de trunchiul lui. Lîngă el veni 
şi marele preot. 

— Staţi şi voi, îndemnă regele pe supraveghetor şi 
pe capnobot, văzindu-i opriţi la cîţiva paşi, palizi, cu 
feţele împietrite. 

Cei doi se aşezară cu inimile strînse pe banca 
cealaltă. Nu se văzuseră niciodată atit de aproape, să 
privească de-a dreptul ochi în ochi cu regele şi cu 
marele preot. Asta nu se întîmplase nici cînd rege al 
ținutului era Duras. 

— Să nu vă mire de ce eu şi Marele preot umblăm 
prin ţară aşa, ca doi taraboşti, care după înfăţişare par 
scăpătaţi, cum ai spus tu, Pothiris. Vrem să aflăm, şi 
mai ales să ne convingem, cum trăieşte poporul, care 


sînt bucuriile, nevoile şi necazurile lui. Nici astăzi nu 
ne-am fi dat pe faţă, dacă nu m-ar fi învins mila de acei 
oameni. Imi dau seama că aveţi aici aurari sau băieşi 
— cum le-ai spus tu — şi buni şi răi, şi vrednici şi 
leneşi, dar stau şi mă întreb: aţi încercat tot ce se 
cădea, tot ce depindea de voi pentru a-i ajuta să facă 
treabă mai bună? Aş vrea să aud din gura ta, Pothiris, 
întregul adevăr. Tu să nu uiţi un lucru, cred că ai auzit, 
atit eu cît şi Marele preot sîntem buni, dar şi severi, 
neiertători, cu cei ce s-au făcut vinovaţi. Nu se poate 
ca voi să nu ştiţi că Dacia nouă, mărită, pe care o vom 
întinde şi mai mult, are nevoie de mult aur, pentru că 
fără bani nu poţi să cumperi şi nu te poţi împrieteni cu 
popoarele vecine. Te ascultăm, vorbeşte Pothiris! 

— Mărite rege, eu sînt aurar de copil, am lucrat 
alături de băieşii de dincolo de Arcidava. Am stat de 
vorbă şi cu străini, am căutat să aflu ce ar fi de făcut 
ca să scot cît mai mult aur. Ştiu ce trebuie încercat, dar 
nu am cu ce, nu sînt ajutat. Aici este nevoie de oameni 
mulţi — tineri şi vînjoşi, vrednici — cu care să începem 
să scobim galerii în munte pentru căutarea stîncilor şi 
a crăpăturilor dintre ele cu mult aur. Apoi pietrele 
scoase trebuie sparte, fărimiţate pînă devin un nisip 
cum e făina, iar după aceea făcută spălarea nisipului, 
după care urmează culegerea aurului. Este muncă grea 
şi migală multă. Aşa cum lucrăm acum ne lăsăm mai 
mult în voia norocului, găsim sau nu găsim... ne 
străduim... 

— Şi dacă nu găsim, batem!... murmură regele. 

— Mărite rege, e drept, mai şi pedepsim, că altfel 
nu ne-am alege cu nimic. 

— Spune-mi, Pothiris, dacă-ţi mai dau oameni, pe 
care să-i faci aurari, ce altceva ţi-ar trebui? 


— Păi, se înţelege, Mărite rege: ciocane de toate 
mărimile, dălţi pentru despicat stinca prin crăpături, 
jgheaburi, site cu țesătură măruntă, şi... mai mulţi 
meşteri făurari, care să lucreze zi de zi numai ciocane 
şi dălţi. Dar de unde să luăm oamenii, Mărite rege? 
Acum avem vreo treizeci de sclavi şi vreo optzeci de 
aurari cu plată. Ce poţi să faci numai cu atiţia? Aici 
este nevoie de citeva sute: bărbaţi, femei şi chiar copii. 
Femeile şi copiii pot face treabă bună la spălarea ni- 
sipului şi culesul firicelelor, bobiţelor de aur. lar dacă 
soarta ne ajută să dăm în galerie peste o vină de aur, 
atunci doar îl culegem uşor, căci e curat şi în bucăţi 
mari. Avem bogăţie, Mărite rege! Am aflat de la un 
sclav celt, spunea că el ar fi lucrat şi la romani, cică 
acolo aurul se scoate mai uşor şi mai mult, dacă se 
lucrează cum trebuie. 

— Şi unde este sclavul acela? întrebă regele, 
alergind cu gîndul că poate se găsea printre captivii 
luaţi dincolo de Pathissus. 

— Atunci era sclav public, la romani, lucra într-o 
mină de aur din Illiricum... 

— Da, am înţeles, nu l-am putea avea pe acel 
sclav... murmură regele. Aici sînteţi amîndoi căpetenii, 
Şi tu şi capnobotul? 

— Nu, Mărite rege, se grăbi capnobotul Sorgis. El, 
Pothiris, este cu munca şi cu oamenii, iar eu 
supraveghez cît aur s-a strîns şi îl păstrez... 

— lar după aceea? 

— La fiecare sfîrşit de lună îl împărţim în două părţi 
egale: eu îl trimit pe Kogaion, la Marele preot, iar el la 
Sargedava, la visteria regelui. Aşa ştim, aşa ni s-a spus 
să facem... 

— Cine? 

— Marele preot Deceneu! 


— Regele privi întrebător spre marele preot. Acesta 
confirmă uşor cu capul, apoi după o pauză adăugă: 

— Inainte, pe vremea răposatului Mare preot, cînd 
rege al acestui ţinut era Duras, se trimitea pentru 
Marele zeu trei sferturi, iar pentru rege numai un sfert. 
Aşa fusese obiceiul vechi, din străbuni, dar eu am 
gîndit că nu e bine. Pe Kogaion păstrăm tezaurul lui 
Zamolxis, acolo stringem tot ce se cade: aur, pietre 
scumpe, podoabe rare, monede — numai din cele de 
aur — paftale, fibule şi altele. După datină, se poate 
lua din tezaurul Marelui zeu numai cînd ţara e în mare 
primejdie. 

Regele strînse fălcile, tăcînd, în mintea sa se făcea 
lumină, înţelegea abia acum în ce consta puterea 
marilor preoţi şi cît de mare era lăcomia lor. Pe vremea 
cînd toată Dacia era stăpînită de patru, cinci şi chiar 
şase regi, pe care din aceştia îl ajuta Marele preot? Nu 
se îndoia: pe nici unul. Cît de bogat ar putea fi tezaurul 
de pe Kogaion? se întrebă el, gindind că mai avea de 
purtat războaie grele pînă va elibera pe toţi dacii şi va 
întemeia Dacia Mare. Căutind să se stăpînească, se 
ridică de pe scaun şi începu să se plimbe în jurul 
copacului. Nu gîndea rău despre Deceneu, el era nu- 
mai de cîţiva ani mare preot şi totuşi încercase să facă 
ceva pentru a-l ajuta, trecuse mai mult aur în vistieria 
regelui, adică a ţării. Ceilalţi aşteptau să audă ce 
poruncea să se facă, ce sfaturi dădea pentru ca treaba 
să meargă bine, sau ce măsuri lua, însă în locul lor 
răsună sec ordinul: 

— Plecăm! Gărzile să pregătească degrabă caii! Tu 
să fii tot timpul pregătit Pothiris, vei fi chemat la 
Sargedava şi vom pune totul la cale! 

Merseră întins două zile, ocoliră munţii, un timp 
urmară drumul de pe valea Aureusului apoi o apucară 


la dreapta printre dealuri pînă la Brucla. Acolo se opriră 
la mina de sare, dîndu-se tot drept doi taraboşti dornici 
să vadă cum se scot bolovani mari de sub pămînt şi 
cum sînt mărunţiţi şi trimişi spre vînzare în ţară sau 
cumpăraţi de negustori veniţi din cetăţile de pe ţărmul 
Pontului Euxin. 

Se împlineau două săptămîni de la plecare cînd 
reveniră la Sargedava. Ceea ce găsiră pregătit îi 
bucura: Duras şi Scorilo aveau aranjat totul pentru 
împărţirea şi vînzarea ca sclavi a captivilor celți din 
triburile boiilor şi tauriscilor, luaţi de dincolo de 
Pathissus. Duras avusese grijă să se facă ţarcurile în 
care vor fi închişi captivii împărţiţi — bărbaţi, femei şi 
copii — separat pe virste: bătrînii, cei în putere, flăcăii 
şi fetele, iar Scorilo să-i aducă de la cetatea sa Ziridava 
pînă la Sargedava. Între timp sosiseră şi negustorii 
străini, care aflaseră din vreme că în Dacia vor fi mulţi 
sclavi scoşi pentru vinzare. Dar în cele două săptămîni 
cît umblase prin ţară, regele se schimbase, vedea cu 
totul altfel situaţia, de aceea amină cu cîteva zile 
deschiderea tirgului pentru împărţirea şi vînzarea 
sclavilor şi chemă pentru ziua sorocită în sala de sfat 
pe toate căpeteniile ce se aflau venite la Sargedava 
sau se găseau la Sarmizegetusa şi pe Kogaion. Se sfă- 
tuise îndelung cu marele preot, ascultase şi 
îndemnurile acestuia, găsind împreună cea mai bună 
cale de urmat. Cînd ei intrară în sală, căpeteniile se 
ridicară în picioare, primindu-i cu urale, în timp ce 
tulnicerii vesteau sosirea regelui. Burebista era în 
ţinută de paradă, iar Deceneu în odăjdiile de mare 
preot, pregătit ca pentru marea jertfă. Se aşezară, fie- 
care în jilţul său, iar în spatele lor se grupară gărzile 
respective, în frunte cu Carpio şi cu capnobotul Rogus. 
Regele roti privea prin sală, nu se linişti pînă nu-i zări 


pe făurarul Arigio şi pe supraveghetorul Pothiris, 
aurarul de la Ampelum. 

— V-am adunat, începu el, ca împreună să facem 
împărţirea captivilor luaţi de la cele două triburi celte 
pe care le-am alungat de pe pămîntul dac. În timpul cît 
am umblat prin ţara, eu şi Marele preot ne-am dat 
seama care sînt nevoile cele mai mari în aceste 
vremuri, cînd ne străduim să eliberăm pe toţi fraţii 
noştri şi ne grăbim din răsputeri să înălţăm cetăţi de 
apărare, să făurim arme şi să avem bani cu care să-i 
îmbunăm pe unii vecini ai noştri, cu care să ne ţinem în 
strinsă prietenie. lată ce am hotărît eu şi Marele preot: 
făurarul Arigio îşi va lua optzeci de oameni şi va înălța 
în valea de la poalele Kogaionului o mare topitorie 
pentru fier, iar alături de ea un mare atelier pentru fău- 
rirea de arme, unelte şi alte lucruri folositoare, mai ales 
pentru pluguri. Ai auzit, Carpio? Ridică-te în picioare, 
să te vadă toţi din sală. Pentru a avea cît mai mult aur, 
atit de necesar astăzi, aurarul  Pothiris — 
supraveghetorul lucrului de la Ampelum — va primi 
două sute de sclavi, printre care vor fi bărbaţi, femei şi 
copii. El ştie cum să-i folosească bine pe toţi. Acum 
putem spune că pornim să deschidem cu adevărat 
mine de aur în Dacia. De asemenea, se vor da o sută 
de sclavi pentru minele de sare de la Brucla, de unde 
vor trebui să pornească unele după altele carele în- 
cărcate spre cetăţile de pe ţărmul Pontului Euxin. 
Pentru grăbirea  înălţării cetăţii de scaun 
Sarmizegetusa şi a cetăților de apărare din jur, 
constructorul Ovinius Redius şi ajutorul său Buthis vor 
primi trei sute de captivi. Numai după ce toţi cei numiţi 
de mine îşi vor primi oamenii, aşa cum am spus, restul 
captivilor va fi dat spre vinzare. Vor putea cumpăra atit 
negustorii străini veniţi anume pentru asta, cît şi 


tarabostii care au nevoie de sclavi la cetăţile lor. Toate 
aceste împărțiri şi vînzări de captivi se vor face prin 
grija lui Duras, ajutat de căpetenia de oaste Rundacis, 
care ştie cum trebuie să se poarte omeneşte cu sclavii. 
Şi acum să vă spun o veste mare, ceva ce n-a mai fost 
în Dacia, pentru care am obţinut toată înţelegerea 
Marelui preot: tot aurul ce se va scoate de la Ampelum 
şi din oricare altă parte va intra în tezaurul ţării, nu se 
va mai trimite nimic pe Kogaion. Grija noastră cea mai 
arzătoare este să vedem cit mai repede închegată o 
Dacie Mare, între hotarele căreia să cuprindă întregul 
neam al dacilor. Cu aceste gînduri, să ne rugăm cu toţii 
Marelui zeu, pentru a ne ajuta să ne îndeplinim cît mai 
repede toate visurile ce ne ard sufletele! 


4 


Tarabostele Oroles era omul de încredere al 
regelui, el răminea la Sargedava şi îngrijea de treburile 
din cetatea de scaun tot timpul cît Burebista şi 
Deceneu erau plecaţi prin ţară. Se ajuta mult de 
Kallisthene, pentru cele ce priveau lucrările din 
cancelaria regală, deşi rhetorul şi filozoful se ocupa 
intens de tinerii pe care îi avea în şcoala de curînd 
înfiinţată, căci se legase în faţa regelui că într-un an va 
putea da cite doi scribi pe lîngă fiecare căpetenie de 
ţinut. După ce se încheiase tirgul de sclavi, iar 
negustorii străini plecaseră cu cei cumpăraţi, 
tarabostele rugase pe rege să-l lase să se odihnească 
cîtva timp la Carsidava şi, îndată ce primise încuviin- 
tarea, pornise în galopul calului spre noua sa cetate, 
însoţit de Carpio, şi el dornic să-şi vadă soţia, pe Andra, 
care aştepta cu nespusă bucurie, teamă şi curiozitate 
să devină mamă. Adevărul era că de cînd aflase că 


feciorul său Comosicus devenise gladiator, pe care 
stăpinul îl împingea să lupte în arenele circurilor, 
tarabostele nu-şi mai găsea liniştea, nu se mai simţea 
bine oriunde se afla. Acelaşi lucru se petrecu îndată ce 
sosi la Carsidava, din nou începu să-l mistuie dorul şi 
îngrijorarea, gîndul său era într-o nestăvilită alergare 
spre Roma, nu-şi găsea stare, umbla cînd pe sus în 
cetate, cînd pe jos, sub poalele colinei unde se 
înălţaseră atelierele, magaziile şi  saivanele, în 
apropierea caselor comatilor ce trăiau pe moşia sa. 
Tarabostele nu făcuse din Carsidava o cetate 
întărită pentru luptă, fiindcă se afla departe de 
drumurile mari, ascunsă într-o vale largă, înconjurată 
de munţi. De jos, din vale, cetatea se vedea dominînd 
împrejurimile dintr-o poziţie frumoasă de pe un virf de 
colină, străjuită de o pădure bătrină ce urca pieptiş 
coasta muntelui. Drumul cel nou, încă nu destul de 
bătut, pornea de jos urmînd urcuşul cu ocoluri mari, 
umbrit pe alocuri de fagii şi mestecenii ce-l însoțeau, 
ascunzîndu-l vederii. În cealaltă parte, în sens opus, 
drumul făcea un ocol în jurul văii şi se îndrepta spre 
miazăzi, pierzindu-se vederii printre dealuri, 
îndreptindu-se către calea cea mare, în care ieşea în 
apropiere de mica cetate Rehidava, locul de refugiu şi 
de apărare a călătorilor. Cetatea propriu-zisă sau casa 
tarabostelui era o construcţie pe temelie de piatră, cu 
pereţii din biîrne groase, formată din şase încăperi 
legate între ele printr-un cerdac lung şi larg, la mijlocul 
căruia se ieşea afară coborînd pe o scară cu trepte de 
piatră bine făţuite. Din iarnă, de cînd soţia îi fusese 
luată de marele zeu, Oroles nu se mai socotea stăpînul 
Carsidavei, cetatea şi moşia erau ale Andrei şi ale lui 
Carpio. Pentru  Comosicus nu se  îngrijise să 
pregătească ceva, focul ce-l ardea era numai să-l vadă 


revenit în ţară, pentru că restul depindea numai de 
rege, care deseori repetase că-l va lua pe lîngă sine, îl 
va ţine la Sarmizegetusa. 

De dimineaţă tarabostele ieşise în curtea cetăţii. 
Toată noaptea somnul nu se lipise de el, gîndul îi 
alergase numai la fecior. Se iveau zorile cînd o 
presimţire se infiltrase în sufletul său, fără să o mai 
poată alunga, îl vedea cu ochii minţii pe Comosicus 
căzut, zbătindu-se într-o baltă de sînge, în mijlocul 
arenei, iar în tribune mulţimea înnebunită de plăcere 
strigînd şi aplaudind. De fapt tot jocul de imagini ce-l 
chinuiau nu era altceva decît modul cum îşi închipuise 
el moartea unui gladiator, ascultind povestirile des 
repetate ale lui Kallisthene şi ale lui Ovinius Redius, 
constructorul. Soarele se ridicase deasupra munţilor 
cînd văzu pe Andra apropiindu-se de el. 

— Mă rog Marelui zeu pentru tine, tată! rosti ea, 
învăluindu-l într-o privire plină de dragoste şi respect. 

El tresări revenit la realitate. 

— Şi eu mă rog pentru tine, fiica mea. Dar de ce nu 
stai în casă? Tu, aşa cum eşti, aşteptind mica fiinţă pe 
care ne-o trimite Zeul cel mare, trebuie să te odihneşti 
mai mult, să nu părăseşti patul 

— Nu te îngrijora de mine, tată, tu eşti cel ce 
trebuie ajutat. De cînd ai venit, păstrezi pe faţa ta o 
tristeţe ce pare că te doboară. Am ieşit să-ţi spun ceva 
frumos, să te înveselesc, în noaptea asta am visat pe 
Comosicus. Se făcea că era în mijlocul unei mulţimi 
care îl ovaţiona, iar el răspundea zimbind, salutind cu 
mîna săltată deasupra capului. Apoi, nu ştiu cum s-a 
făcut, în mulţimea aceea m-a zărit şi a dat pinteni 
calului spre mine. L-am auzit strigîndu-mi: „Andra, să-i 
spui lui tata că în curînd voi fi liber. Voi veni în Dacia, 
dacă aşa va fi voia regelui!” Am vrut şi eu să-i spun 


ceva, mă sforţam din toate puterile să rostesc citeva 
vorbe, dar nu puteam, iar chinul acela m-a trezit. Tată, 
visul a fost atit de viu, încît parcă îl am pe Comosicus 
înaintea ochilor. 

Tarabostele o asculta şi se gindea la îngrijorarea 
sa. Rămase un timp tăcut privindu-şi fiica, însă mintea 
alergîndu-i departe. In acel moment liniştea se sparse, 
sus în turnul de pază răsună un tulnic. Străjerul anunţă 
că departe pe drumul dinspre Rehidava se vedea 
venind cineva. Era semnalul de atenţie, de punere în 
gardă pentru întreaga formaţie de pază a cetății. 

— Du-te în casă, fiica mea! Eu urc pe zidul de 
apărare să văd cine vine. Nu te îngrijora, să nu te 
poarte mintea la vreun pericol. 

De sus, de pe creasta zidului, locul din care privea 
deseori mişcarea pe drumul spre Rehidava, tarabostele 
zări o ceată de călăreţi: doi mergeau înainte, iar la 
cîţiva paşi în urmă, ceilalţi. Nu se îndoia, erau doi 
dintre căpetenii, însoţiţi de gărzi. Nu aşteptă mult, 
repetînd în sinea sa întrebarea: să fie regele şi Marele 
preot? cînd din vale răsună alt tulnic, vestind că 
veneau oaspeţi. Cobori cu paşi repezi pe treptele scării 
ce urca pe zid, strigă pe căpetenia gărzii şi ceru calul. 
Porni devale în galop, însoţit de Carpio şi de cîțiva 
străjeri. Jos, unde coborişul drumului se potolea, întiîlni 
ceata de călăreţi; erau Duras şi negustorul Hegias. 
Cînd îi zări, două ginduri îl fulgerară: unul, că prin 
Duras va primi un ordin de la rege, iar celălalt, că 
negustorul îi aducea o veste rea, altfel nu l-ar fi însoţit 
chiar Duras; regele îl putea vesti prin oricare călăreț 
din garda sa. 

— Ce se petrece, Duras, sîntem atacați la vreun 
hotar? S-a întîmplat ceva regelui? se grăbi să întrebe, 
uitînd obişnuitul salut de primire, după datină. 


— Toate bune. Am vrut să mai ies puţin prin ţară, 
de mult doream să văd ce cetate ţi-ai făcut aici la 
Carsidava. Tata, adică regele, m-a îndemnat să-l 
însoțesc pe Hegias, ca prin mine să te simţi mai liniştit. 
Peste citeva zile şi el porneşte la Argedava, în cîmpia 
de dincolo de munţi, unde va sta mai mult timp; 
bănuiesc că se pregăteşte o nouă expediţie, fie spre 
răsărit, fie dincolo de apa Dunarisului. 

Tarabostele nu luă în seamă ce spunea Duras, îl 
săgeta cu privirea pe Hegias, pe faţa căruia flutura un 
zîmbet ce-i părea şters, neliniştitor. 

Indată ce Duras tăcu, negustorul se porni, rostind 
cu ton de glumă: 

— De la mine nu afli nimic, taraboste Oroles, pînă 
nu-mi arăţi cum ştii să primeşti un oaspete, călător de 
la drum lung, care vine încărcat cu veşti bune. 

Stăteau de mult în cerdac, cu ulcelele de vin în 
faţă, după ce noii-veniţi s-au ospătat cu poftă. 
Tarabostele îl asculta pe Hegias cu ochii umezi de 
încordare pe care cu greu şi-o stăpinea. Negustorul 
începu cu cele văzute la spectacolul din Circul cel 
Mare, le descrise cum îşi făcuseră intrarea în tribună 
Pompeius şi Crassus, cum arăta gladiatorul Stertinius şi 
cum lupta, apoi cum, la semnul făcut de cei doi 
consuli, străpunsese prin inimă adversarul cu spada. 

— Ce tot mă fierbi atita, Hegias, vorbindu-mi de 
acel Stertinius, spune-mi ce a făcut Comosicus, cum a 
luptat, cum a scăpat? 

— Ţi-am spus, taraboste Oroles, poate că nu m-ai 
înţeles, Stertinius este Comosicus... 

— Şi a omorît un om doborit la pămînt, care nu mai 
putea lupta şi cerea îndurare? 


— Da, taraboste! Aşa e regula luptelor între 
gladiatori, cel învins nu poate scăpa cu viaţă decit la 
cererea mulţimii şi la voia consulilor. 

Negustorul povesti mai departe tot ce a vorbit cu 
lanistui Nerius şi ce înţelegere a făcut cu acesta. 

— O sută de mii de sesterţi? se îngrozi tarabostele. 

— Dar nu oricum, ci numai în aur, taraboste 
Oroles! 

Pe faţa tarabostelui se întinse paloarea. Nu putea 
primi ajutor decît de la rege, iar Burebista pornea spre 
Argedava. 

— Nu te frămiînta, taraboste, se grăbi Hegias, 
regele a dat poruncă să mi se dea aurul pe care îl voi 
cere, asta numai în ziua cînd mă voi hotărî să pornesc 
înapoi spre Roma. Mi-a spus că îmi va da să duc lui 
Comosicus un mesaj din partea sa, pe care va trebui 
să-l păstrez pe drum ca pe ochii din cap. 

— A dat regele aurul?!... Să duci lui Comosicus un 
mesaj?!... Dar nu te înţeleg, Hegias, după ce plăteşti 
lanistului şi-l eliberează, feciorul meu nu porneşte 
neîntîrziat spre Dacia?! 

— Asta nu pot s-o ştiu, taraboste Oroles. Totul 
depinde de ceea ce îi va porunci regele în acel mesaj. 
Dealtfel — am uitat să-ţi spun — Burebista mi-a dat 
dezlegare să dau lui Comosicus, după ce va fi om liber, 
oriciîţi bani îmi va cere. 

Negustorul săltă ulcica şi sorbi de citeva ori, apoi 
rămase ginditor, ştergindu-şi cu mişcări domoale 
mustăţile şi barba. La un moment dat se opri, întinse 
mîna şi o puse pe braţul tarabostelui, strîngindu-l cu 
putere. 

— Pe Apollo, zeul care mă ocroteşte, am uitat să-ţi 
mai spun ceva duios, taraboste! Se vede că am pornit 
pe calea bătrineţii... 


— Spune, lasă bătrineţea! 

— Cînd ne-am despărţit, Comosicus m-a rugat din 
suflet să-ţi spun să ai grijă de Ina. L-am auzit 
murmurînd că viaţa lui nu va mai avea nici un rost pe 
lume, dacă o pierde pe ea. Tu trebuie să ştii, taraboste, 
cine este această Ina, mi-nchipui că vreo fată tot de a 
unei căpetenii dace. 

Tarabostele oftă, pe faţa sa se aşternea încet o 
umbră. De cînd părăsise cetatea Tibiscum, nu avea nici 
o ştire de la fată şi nici de la tatăl ei, iscusitul vînător 
Siporus. Cînd îl pornise pe  Comosicus spre 
Dionysopolis, fusese convins că dragostea feciorului 
pentru Ina se va topi, de aceea cu scurgerea timpului 
el o şi uitase. În aceeaşi clipă îi reveni în minte 
sacrificiul Andrei, izbucnit tot din iubire, cînd preferase 
să moară alături şi o dată cu acela căruia îi dăruise 
pentru totdeauna inima. Dacă şi Ina suferea adînc cu 
gîndul la Comosicus? se întrebă el. Deodată scutură 
capul şi îl săgeta cu privirea: 

— Cît rămii la Carsidava, Hegias? 

— Tot atit cît stă şi Duras. Plecăm împreună spre 
Sargedava, iar de acolo la Argedava, la rege. Mi-a spus 
Burebista să nu pornesc spre Roma pînă nu-mi va 
încuviinţa el. 

Tarabostele întoarse capul spre Duras, aşteptind 
răspunsul. 

— Miine luăm calea înapoi. Am multe de făcut la 
Sargedava, înainte de a mă duce la Argedava. 
Pregătim din nou oastea, presimt că de data asta 
regele va da o lovitură straşnică! 

Faţa lui Oroles începu să se deschidă, zimbi: 

— Ascultă, Duras, de ce tot spui tu regele? Carpina 
este soţia ta şi după datină lui Burebista trebuie să-i 
zici tată. 


Duras izbucni în rîs, răspunziînd totodată: 

— Da, este ceva ce se înţelege de la sine: cînd 
sîntem acasă, în familie aşa îi spun: tată, iar dincolo, la 
treburile de stat, în clădirea unde sîntem înconjurați de 
scribi, de iscoade, de solii şi de diferite căpetenii el 
este pentru mine numai regele. Nici n-aş putea să mă 
arăt altfel. Să ştii, taraboste Oroles, lăsînd la o parte 
faptul că îmi iubesc din suflet soţia, am uitat trecutul, 
cînd eram un mic rege, neluat în seamă şi nerespectat 
de Marele preot, acum îl admir, sînt un supus gata 
oricînd să-mi dau viaţa pentru Burebista şi sînt dornic 
să văd cît mai curînd Dacia între hotarele ei fireşti. 

În ziua următoare, după plecarea lui Hegias 
împreună cu Duras, tarabostele se schimbă dintr-o 
dată, chemă pe căpetenia gărzii şi îi porunci: 

— Gethulis, pregăteşte garda, în timpul cît ai bea o 
ulcică de vin să fim plecaţi! Mergem o fugă pînă la 
Tibiscum, vreau să văd ce mai este pe acolo. 

Se întindeau peste văi şi dealuri umbrele înserării 
cînd tarabostele Oroles trecea în galop pe podul de 
peste Tibisis şi cotea pe drumul ce urca spre cetate. 
Căpetenia gărzii, de fapt comandant al cetăţii, 
devenise unul din tinerii aleşi de rege în întrecerea la 
care luase parte şi Carpio. Tot în sarcina acestuia 
revenea şi administrarea moşiei cetăţii, cu toate satele 
de pe ea. De atunci încetase sarcina tarabostelui 
Burrennus de a se ocupa şi de cetatea Tibiscum. 
Comandatul îl primi cu respectul ce se cuvenea 
tarabostelui pe care îl ştia întotdeauna în preajma 
regelui, unul din ajutoarele de încredere ale acestuia. 
Dintre oştenii gărzii cetăţii nu mai recunoscu pe 
nimeni, nu mai era nici unul din cei de pe vremea sa. 
Noaptea se scurse încet, prelungită de nerăbdarea cu 
care aştepta ivirea zorilor. Roua încă nu pierise de pe 


iarbă cînd, însoţit de Gethulis şi de patru oameni din 
gardă, tarabostele cobora pe cărarea ce ducea de-a 
dreptul spre satul de sub coasta dealului pe timpla 
căruia se înălța cetatea. Pornise spre casa lui Siporus, 
ascunsă într-o poiană de la marginea pădurii ce se lăsa 
în capătul celălalt al satului, dar nu ajunse acolo, se 
opri din drum cînd văzu pe bătriîna Axia trăgind de 
fringhie două capre, ce se lăsau duse după o 
încăpăţinată opunere. 

— Marele zeu să-ţi dea sănătate, bună Axia! Cum 
văd tot în putere eşti. 

Bătriîna se opri nehotărită. Recunoştea vocea, dar 
nu distingea bine faţa omului care îi vorbea, îi slăbise 
mult vederea. 

— Dacă n-aş şti că tarabostele ne-a părăsit pentru 
totdeauna, aş crede ca eşti el... Cine eşti, de unde mă 
cunoşti? 

— Eu, bunicuţă Axia, Oroles, tatăl lui Comosicus şi 
al Andrei... 

— Oare, el să fii? De cînd ai plecat, stăpine, parcă 
a fost un blestem, o pedeapsă de la Marele zeu, au 
trecut peste capul meu numai nenorociri. Acum aştept 
vestea, să aud că s-a abătut spre mine şi cealaltă 
durere, apoi nu-mi mai rămîne decit să pun mîinile pe 
piept, să plec acolo la el, la Zamolxis. 

Tarabostele ştia, de cînd o învinsese bătrineţea, că 
Axia nu mai făcea altceva decit să se vaiete. 

— Sînt numai în trecere pe aici. Vreau sa-l mai văd 
pe Siporus şi să aflu ce face fata lui, Ina. 

Bătrîna izbucni în lacrimi. Săltă colţul năframei şi 
începu să-şi şteargă ochii, murmurînd printre suspine: 

— Nu poţi să-l mai vezi, stăpîne, e mai mult de un 
an de cînd a plecat la Marele zeu! L-au omorit oamenii 


răi, puşi de Burrennus. Tu n-ai de unde să ştii, stăpine, 
ce nenorocire a venit peste noi. 

— Axia, tu nu-ţi mai dai seama ce vorbeşti? strigă 
tarabostele sărind de pe cal. 

— Nu mi-am pierdut mintea, stăpine! Stai, numai 
să leg afurisitele astea de capre, şi-ţi voi spune tot ce 
s-a întîmplat. 

Se aşezară lîngă un copac cu trunchiul scorburos, 
obosit de lupta cu anii, unde iarba nu era udată de 
rouă, şi bătrina începu să povestească stăpînindu-şi 
greu suspinele: 

— După ce ai părăsit Tibiscumul, stăpine, cetatea 
şi noi comatii de pe lingă ea am fost lăsaţi în grija 
tarabostelui Burnennus, care este vecin cu moşia asta. 
Au început aici sus petrecerile şi chefurile, batjocorirea 
şi chinuirea oamenilor, alegerea şi siluirea femeilor. 
Cine ar fi îndrăznit să i se opună, nu era el ca şi stăpîn? 
Nu se temea de nimeni, umbla însoţit de gardă 
puternică, printre care erau cîţiva comati de-ai noştri, 
adică de-ai moşiei Tibiscum; parcă îi alesese, numai 
beţivani, mincinoşi şi leneşi, dar buni de gură. Aşa 
bănuiesc că s-au petrecut lucrurile, unul din lichelele 
acelea mai flecar i-o fi şoptit tarabostdui că Siporus are 
o fată la anii cei mai frumoşi ai vieţii, căci într-o zi 
ginerele meu s-a pomenit la poartă cu doi străjeri din 
garda cetăţii, care l-au luat şi l-au dus sus. Acolo 
Burrennus a început să-l laude pe bietul Siporus, i-a 
spus că a auzit c-ar fi cel mai dibaci vînător de pe 
moşia Tibiscumului, că alături de el va trăi bine cum nu 
s-a văzut niciodată în viaţa lui, şi l-a tot îndemnat să 
bea un vin tare de-ţi lua gura foc, pînă l-a adus în stare 
să nu-şi mai dea seama de ceea ce face. Era pe 
vremea cînd Marele zeu sau Marele preot nu poruncise 
dacilor să ardă viile şi să arunce vinul, cînd la tot pasul 


întîlneai bărbaţi în toată firea beţi şi prostiţi de-ţi era 
silă să te uiţi la ei. Atunci el, tarabostele, l-a îndemnat 
pe Siporus să-i ducă sus fata, pe Ina, numai să o vadă, 
jurîndu-se că altceva nu se va întîmpla, că el va pune 
să se facă o casă mare pentru ea şi îi va da ca soţ pe 
cel mai frumos flăcău pe care şi-l va alege. Cit o fi fost 
de prins de tăria vinului, n-am putut să-mi dau seama, 
l-am văzut la poartă, apoi l-am auzit strigind: „Mamă, 
ascunde-o pe Ina, fugi cu ea repede, că vine de sus să 
ne-o ia!” A căzut acolo, fără să se mai poată mişca. Eu 
am dat fuga la el acasă, în celălalt capăt al satului, am 
luat fata şi ne-am ascuns în pădure. Presimţise bine 
sărmanul  Siporus, după plecarea lui tarabostele 
trimisese patru străji să ia fata. Cînd, de acolo din 
pădure, i-am văzut intrînd la el în curte, am înţeles că 
era în mare pericol copila, am pornit să urcăm cit mai 
sus pe coastă, unde era mai mare desişul copacilor, nu 
ne-am oprit decit departe în munte, la coliba lui Rugio, 
bătrînul pădurar care te-a slujit cu credinţă. Am ţinut 
fata ascunsă acolo mai mult de un an. Pe Siporus Îl 
chema des sus în cetate, îl ameninţa, îl schingiuia, îl 
batjocorea, îl îmbăta, citeodată îi dădea bani, numai 
să-şi arate fata. El s-a ţinut tare cît a putut, apoi a 
început să bolească, dar nu mult, Marele zeu l-a luat 
repede la el sus în cer. Ce ştiu eu care este voia lui 
Zamolxis? După ce ne-a venit o nouă căpetenie în 
cetate, care cică e şi stăpînul moşiei, tarabostele 
Burrennus n-a mai fost văzut pe aici. Mi-am făcut curaj 
şi, cu ajutorul lui Rugio, am adus fata acasă. 
Bolnăvioară, poate de inimă rea, Ina nu mai este acum 
decît o umbra de copilă. Din primăvară a început să 
scuipe cu sînge. Stăpine, eu ţi-am crescut copii, pe 
Andra şi Comosicus, îi iubesc şi mi-e dor de ei ca şi 
cum ar fi fost aduşi pe lume prin trupul meu, nu mă 


sfiesc să-ţi spun: Ina se prăpădeşte nu numai de frică 
de Burrennus, ci şi din dragostea ce o mistuie după 
Comosicus. Eu am cunoscut bine iubirea lor, era curată 
cum nici între zeițe şi zei nu găseşti. După Siporus a 
plecat la Marele zeu şi mama ei, adică fata mea. Acum 
o ţin pe Ina la mine, o îngrijesc cum pot, caut toată 
ziua leacuri prin pădure: frunze, flori, rădăcini, mă zbat 
să o ajut să se însănătoşească. l-am făcut şi descîntece 
la toate bătrinele din sat care ştiu felurite leacuri, dar 
degeaba, fata se topeşte din zi în zi tot mai mult. 

Ascultînd-o, tarabostele fierbea de ură împotriva lui 
Burrennus şi se frămînta de îngrijorare. Dacă şi 
dragostea lui Comosicus mai era tot atit de puternică, 
se temea că durerea îl va învinge, îşi va pierde feciorul. 

— Merg să văd fata, Axia! De ce nu mi-ai trimis 
vorbă, să aflu de ticăloşiile lui Burrennus? 

— De ce?... se întrebă bătrina, săgetindu-l cu 
privirea. N-am putut să fac asta, stăpine, fiindcă ştiu o 
vorbă care are multă înţelepciune prinsă în ea din 
bătrîni: „Corb la corb nu-şi scoate ochii!” A fost o 
vreme cînd te-am bănuit că ai fi făptaş la ticăloşie, ca 
să-ţi scapi băiatul de chin, că l-ai îndemnat pe 
nemernicul acela să ne ia fata, s-o pîngărească! 

Cînd a intrat în casă şi a privit-o, tarabostele nu şi- 
a mai putut stăpini lacrimile. Ina cea dolofană, 
frumoasă ca o zeiţă, era doar o umbră cu viaţă, o 
luminare a cărei feştilă trecea prin ultimele pilpiiri 
înainte de a se stinge. Din acea clipă, Oroles nu a mai 
cunoscut liniştea. Ajutat de cei din cetate şi de garda 
sa, a pregătit un car, a pus fîn moale, velinţe şi sarici, a 
înjugat patru boi la car pentru a merge domol pe 
drumurile cele mai grele, şi a pornit spre Carsidava, 
însoţit de privirile pline de uimire ale comatilor din 
satul de sub cetate. Incepuse toamna cînd au ajuns 


acasă, în noua cetate a Carsidavei. Între timp Andra 
adusese pe lume un băiat, despre care toţi spuneau că 
era leit Carpio. 

Au trecut toamna şi iarna, însă cu toate îngrijirile 
date Ina nu a dat semne de însănătoşire, ci numai de o 
tinere în loc a bolii, de o prelungire fără speranţa a 
suferinţei. Cînd afară soarele îşi arăta puterea, iar 
omătul se ascundea prin văi şi pe povirnişurile 
nebătute de raze, cînd ghioceii sclipeau în luminişuri ca 
nişte clopoței albi ce tremurau în adierea vîntului, Ina a 
plecat la Zeul cel mare, luînd sfîrşit lungul ei chin. 

Burebista nu neglijase nici un moment pregătirea 
militară, pentru a porni noi expediţii prin care să 
elibereze pe toţi dacii de sub jugul triburilor acelor 
popoare ce porniseră pe calea cotropirilor, a aşezării 
acolo unde găseau păminturi fertile, holde şi păşune. 
Devreme, din toamnă trecuse pe la fiecare căpetenie 
de ţinut şi pe la cetatea fiecărui taraboste, căutînd să 
se convingă de stadiul în care se aflau pregătirile, atit 
în ceea ce priveşte instruirea oamenilor, cît şi făurirea 
armelor necesare. Incepuse cu Cotiso şi Rubobostes, 
stătuse multe zile la Argedava. Fiind însoţit şi de 
Ovinius Redius, stabilise cum şi cît să se mărească 
cetatea, din care de la o vreme nutrea gîndul să-şi facă 
cea de a doua reşedinţă sau cetate de scaun. Spunea 
adesea regele celor ce-l însoțeau, cîteodată cu ton de 
glumă, altădată pradă îngrijorării: 


— Dacă mă văd înconjurat de duşmani mulţi, toţi 
porniţi împotriva mea, mă retrag acolo în munţi, la 
Sarmizegetusa, iar dacă la hotare am linişte, viu aici 
mai la lumină, la Argedava, aproape de Dunaris şi de 
Marea cea mare. Aşa cum romanii au făcut din Roma 
marea capitală a imperiului, tot aşa aş vrea să avem şi 
noi Argedava?': marea capitală a Daciei. Aşa cum ei au 
corăbii ce cutreieră mările, la fel să avem şi noi pe ale 
noastre plutind de-a lungul Dunarisului, ieşind la mare, 
iar de acolo pornind în toată lumea — să vindem ce ne 
prisoseşte şi să cumpărăm ce ne lipseşte. Dar nu 
numai atit, vreau ca cetăţile pontice să devină porţile 
de ieşire a dacilor pe întinsul mărilor, pentru că ele sînt 
aşezate pe pămîntul dac. 

După Cotiso, trecuse pe la Scorilo, la Ziridava, şi 
ceea ce găsise acolo îi umpluse sufletul de mulţumire. 
Acesta pregătise cîte două formaţii de luptători în 
fiecare cetate de taraboste din ţinutul său: una pentru 
însoţirea regelui în expediţia ce se pornea, iar cealaltă 
să rămînă pe loc ca o rezervă, pentru a se opune unei 
eventuale năvăliri a scordiscilor. Ceea ce făcuse Duras 
în ţinutul său cunoştea bine, fiind întotdeauna în 
preajma sa şi a marelui preot primise sfaturi cînd de la 
unul cînd de la altul. In sinea sa, regele considera 
oastea lui Duras, adică a ținutului din centrul Daciei, 
baza armatei sale. Dar tot cu această ocazie, sufletul 
regelui se mai umpluse de încă o mulţumire: toţi tinerii 
aleşi să devină căpetenii de oaste se dovedeau 
adevăraţi comandanţi — ageri, curajoşi, disciplinaţi, 
pătrunşi de legile războiului — în sinea sa îi asemuia 
întocmai ca pe nişte tribuni romani în fruntea unor 
cohorte de legionari. Vedea şi se convingea cum în 
Dacia se forma o armată în adevăratul înţeles al cuvin- 

tului, în care ordinea, disciplina şi însufleţirea pentru 
apărarea ţării erau însuşiri atit ale căpeteniilor, cît şi 
ale luptătorilor. Acea stare de lucruri schimbase şi 
atitudinea taraboştilor, nu mai erau căpeteniile unor 
cete de oameni, strînse numai cînd se pornea la război, 
ci comandanții unor unităţi mari ce puteau fi asemuite 
cu legiunile romane. Fiecare taraboste avea în 
subordinea sa patru, cinci sau şase căpetenii militare 
tinere, ce comandau pilcuri de oaste de mărimea unei 
cohorte. Burebista era neîmpăcat în sufletul său, 
fiindcă nu reuşise să atragă un tribun sau un legat din 
armata romană, care să-l ajute la organizarea oastei 
dace, deşi Ovinius Redius îl asigurase că trimisese 
mesaje la mai mulţi prieteni militari din diferite cetăţi 
romane, îndemnîndu-i să vină în Dacia. Dar regele nu 
se limitase numai la atit, să controleze stadiul de 
pregătire al armatei sale, ci îşi intensificase activitatea 
în alte direcţii, lucru ce se extinsese pe toată durata 
toamnei şi a iernii ce urmase, căutînd mai ales să 
stringă legăturile diplomatice cu vecinii. Oferise noi 
daruri şi îi asigurase de prietenia sa pe Ariovist, regele 
suebilor germani, şi pe Voccio, regele celților din 
Noricum, trimisese soli de pace şi bună vecinătate la 
căpetenia  scordiscilor din preajma  Singidumului, 
îndemnase pe Acornion de la Dionysopolis să intre în 
legătură cu regele trac, Sadalas, al odrişilor, ce 
stăpînea pămîntul dac de la miazăzi de Dunaris pînă la 
munţii Haemus, să ducă daruri şi să-l convingă de 
sincera prietenie a regelui dac, iar pe căpeteniile? din 
cetăţile greceşti de pe ţărmul Pontului Euxin să le 
liniştească, dacă vor auzi că armata dacilor a pornit 
spre răsărit. Şi tot încă din toamnă, regele a trimis pe 
Rubobostes de la Argedava la Rholes, căpetenia dacilor 

ce se pregăteau pentru răscoala în ţinutul ce se 
întindea de la munţi, peste Hierasus şi Porata pînă 
dincolo de Tyras, cu care să pornească întreaga 
mişcare în strînsă legătură cu înaintarea armatei dace. 
În acea parte erau de unit şi îndemnat la luptă triburile 
piefigilor, carpilor ŞI costobocilor împotriva 
cotropitorilor: bastarnii — un trib germanic, iar tribul 
tirageţilor, aşezaţi la gurile Tyrasului şi Dunarisului, 
împotriva sarmaților care se întindeau necontenit din 
cîmpia nesfirşită de la răsărit peste pămîntul stăpînit 
de daci. Încă nu începuse dezgheţul de primăvară cînd 
fiecare căpetenie dacă ştia pe care direcţie va înainta, 
prin care vale va străbate lanţul munţilor de la răsărit 
şi unde se va întiîlni cu grosul armatei ce însoțea pe 
rege. Planul lui Burebista era acesta: ei, împreună cu 
luptătorii lui Cotiso şi Rundacis, să înainteze dinspre 
Argedava prin cîmpia dintre munţi şi Dunaris, ţinînd-o 
în direcţia nord-est, unde se afla tribul siensilor, daci 
liberi, a căror căpetenie era Getaxes, căruia să-i ceara 
supunerea, şi să se oprească la cetatea acestuia 
Piroboridava?%, iar Duras şi Scorilo cu pilcurile lor de 
oaste să pornească de la Sargedava de-a dreptul spre 
răsărit, ţinind-o mai mult pe valea către izvoare a 
Alutusului, apoi să străbată munţii prin curmătura ce-i 
scotea în apropiere tot de Piroboridava. Getaxes 
trimisese încă din iarnă soli, astfel că regele ştia că nu 
va întîlni nici o opunere din partea acestuia. Toate 
cetele de luptători ale siensilor se ataşară pilcurilor de 
oaste ce-l urmau pe rege. Siensii se învecinau la 
miazănoapte cu ţinutul cotropit de bastarni, iar la 
răsărit cu părţile prin care reuşiseră să se infiltreze 
sarmaţii, veniţi de dincolo de Tyras, supunind pe 
tyrageţi. Burebista ajunse la Piroboridava cu mai mult 

de o săptămînă înainte, faţă de termenul dat lui Duras 
şi Scorilo pentru a sosi acolo, aceasta datorită faptului 
că nu întîmpinase nici cel puţin lupte de hărţuială din 
partea cetelor unor taraboşti care n-ar fi vrut să-l 
urmeze pe Getaxes şi să facă act de supunere. Fără să 
piardă nimic din timpul preţios pe care îl avea 
disponibil, în aşteptarea pilcurilor de oaste ale lui 
Duras şi Scorilo, regele îndemnă pe Getaxes să trimită 
iscoade din cei mai de încredere luptători, care să pă- 
trundă departe spre miazănoapte şi răsărit în ţinuturile 
stăpiînite de bastarni şi sarmaţi, pentru a-şi da seama 
de pregătirile ce se făceau acolo, iar pe de alta parte 
să caute prin păduri şi văi ascunse pînă reuşeau să 
prindă legătura cu unele cete din acelea pregătite de 
Rholes, ajutat de Rubobostes. Dar lucrurile nu se 
desfăşurară în totul astfel, pentru că a doua zi spre 
seară la Piroboridava sosiră în galopul cailor Rholes şi 
Rubobostes. Iscoadele lor fuseseră mai agere şi mai 
iuți în mişcări, aflaseră de înaintarea regelui, apoi de 
oprirea lui la cetatea lui Getaxes. 

— Mă rog Marelui zeu pentru sănătatea ta, Mărite 
rege! salută Rholes sărind de pe cal. Marele Zamolxis 
mi-e martor, îmi pierdusem speranţa că vei mai veni să 
ne scoţi de sub robia bastarnilor şi sarmaților. A trecut 
cam mult timp de cînd am fost acolo sus pe Kogaion... 

— Şi eu mă rog lui Zamolxis pentru tine, Rholes! 
răspunse regele la salutul căpeteniei. Să ştii că fiecare 
treaba îşi are sorocul ei; dacă o faci prea devreme sau 
prea tirziu s-ar putea să iasă rău. Aşa te îndemn să 
vezi întîrzierea noastră. Trebuia mai întîi să întăresc 
ordinea şi ascultarea în ţara mărită, mai bine zis unită, 
să pregătesc bine oastea, după aceea să pornesc mai 
departe. Dar acum nu este vreme de vorbă, ci de 
faptă. la spuneţi-mi, ce veşti îmi aduceţi? 


— Mărite rege, ai făcut bine că l-ai trimis pe 
Rubobostes, el mi-a fost un nepreţuit ajutor. Avem cete 
multe, cu căpetenii isteţe, ascunse prin păduri, fiecare 
cu iscoade şi oameni de legătură, le putem strînge 
oricînd acolo unde va fi nevoie. Am prevăzut totul, ele 
vor umbla numai în miez de noapte, nesimţite şi 
nevăzute de duşmani. Partea rea este alta: încă nu 
începuse dezgheţul cînd bastarnii şi sarmaţii au 
început să dea semne de mişcare, de pregătiri pentru 
luptă. Ne-am întrebat uimiţi: de unde vor fi aflat ei că 
tu vei porni cu oastea încoace? 

— Asta înseamnă că au trimis şi ei iscoade de ale 
lor, unele vor fi ajuns nu numai la Argedava, ci şi 
dincolo, pînă la Sarmizegetusa. Este drept, de la o 
vreme am lăsat cam mulţi negustori să vină în Dacia, 
mai ales din cetăţile de la Pontul Euxin. E neîndoios că 
unii dintre ei, aşa cum vin la noi cu mărfuri, se duc şi la 
sarmaţi sau la bastarni. Oricum, noi tot trebuie să dăm 
lupta cu ei şi să-i alungăm, fie că au ştiut din timp sau 
nu. 

— Da, Mărite rege, aşa am gindit şi noi. Bastarnii 
şi-au strîns oastea cam la jumătatea ținutului, aproape 
de apa Porata, iar sarmaţii îşi trag cetele lor tot spre 
Porata, dar mult mai jos, aproape de vărsarea în 
Dunaris. Bastarnii sînt mai numeroşi, au luptători bine 
înarmaţi, însă sarmaţii nu dau semne că sînt hotăriţi să 
se bată. Noi — eu şi Rubobostes— credem că aceştia 
socotesc pe bastarni drept învingători, de aceea sînt 
de fapt pregătiţi să dea năvală încoace; să 
cotropească, să jefuiască şi să ia captivi, apoi să se 
înţeleagă asupra împărţirii ținutului între ei. 

Regele încruntă sprincenele stufoase, faţa lui se 
împietri, părea dăltuită în granit. Hotarirea sa nu 
trebuia să lase loc la nici un fel de risc în ceea ce 


priveşte rezultatul bătăliilor. Era convins că ostaşii săi 
se vor lupta cu deplin sacrificiu, în timp ce veneticii, 
nefiind legaţi de pămînt prin sîngele şi osemnitele 
înaintaşilor ce se pierdeau în negura trecutului, vor 
întoarce caii şi vor porni în galop turbat înapoi spre 
ţinuturile ceţoase din miazănoapte de unde veniseră. 
Acest lucru îl văzuse la cele două triburi celte, boiii şi 
tauriscii, alungaţi din ţinutul dintre Pathissus şi 
Dunaris. 

— Mă încred în voi, Rholes şi Rubobostes, socotesc 
că nu greşiţi în presupunerea făcută cu privire la 
intenţiile sarmaților, totuşi nu trebuie să ne arătăm 
lipsiţi de prevedere. Acesta a fost sfatul lui Deceneu 
cînd ne-am despărţit, adică îndemnul pe care ni-l face 
Marele zeu prin el. L-am lăsat să îngrijească de 
celelalte treburi ale ţării, altfel acum ne-ar fi fost un 
bun ajutor. În curînd vor sosi cu pilcurile lor de oaste 
Duras şi Scorilo. Voi doi plecaţi înapoi şi strîngeţi toate 
cetele ce le aveţi pregătite, iar eu cu Cotiso şi Duras ne 
vom apropia de tabăra bastarnilor şi vom lupta atacînd 
dinspre miazăzi. Cînd bătălia va fi în toiul ei, cetele 
voastre să lovească dinspre miazănoapte, să-i prindem 
astfel ca într-un cleşte şi să-i zdrobim. Vă mai întreb 
încă o dată: sînteţi convinşi că oamenii voştri se vor 
bate cu străşnicie? 

— Da, Mărite rege! se grăbi Rholes. Noi vrem să 
scăpăm de robia în care ne-au adus bastarnii! 

— Pe Scorilo îl voi îndrepta cu pîlcul său de oaste 
spre tabăra sarmaților. Nu să se bată cu ei, nici să-i 
hărţuiască, ci numai să-i oprească, dacă ar încerca să 
înainteze, trecînd peste apa Poratei spre apa 
Hierasusului, pînă ce noi vom veni să-i lovim şi să-i 
zdrobim. Dacă va fi nevoie, tu Rubobostes, ştii să rupi 


lupta şi să alergi în ajutor în altă parte. Ai dovedit-o. 
Tot aşa mă încred şi în Rholes. 

Regele tăcu. Un călăreț se apropie în galopul 
calului. Sări din şa şi îngenunche în faţa sa, rostind: 

— Mărite rege, am fost trimis să-ţi spun că în două 
zile piîlcurile de oaste ale lui Duras şi ale lui Scorilo vor 
sosi aici! 

După cinci zile, regele împreună cu Duras, Cotiso şi 
Rundacis priveau de pe coama unui deal cît de întinsă 
şi fără ordine era tabăra bastarnilor. Se puteau număra 
cetele lor după fumurile ce se înălţau domol în negura 
slabă a zorilor. Soarele abia se ridicase peste pădurea 
ce se profila în zare cînd se porni atacul. Lovitura a fost 
fulgerătoare, dar şi îndirjirea bastarnilor se dovedi 
periculoasă. Voinici, grei, pe cai puternici, îşi făceau 
drum printre rîndurile arcaşilor şi suliţaşilor daci. Dar 
totul se preschimbă în retragere în clipa cînd regele 
aruncă în luptă pilcul de călăreţi, în fruntea căruia 
lupta Rundacis, în timp ce din partea opusă, alţi 
călăreţi — cetele lui Rholes şi Rubobostes — năvăliră 
ca nălucile, rupînd oastea bastarnilor în două. Ceea ce 
urmă se desfăşură ca ceva de necrezut. Bastarnii 
făcură o manevră îndrăzneață, bine gindită din timp de 
căpetenia lor, concentrară atacul într-o singură direcţie 
şi cele două părţi se alipiră şi regrupară, totul 
săvîrşindu-se în goana cailor, apoi, făcînd să răsune 
valea de şuierături, strigăte şi chiote, rupseră cu totul 
lupta şi porniră în susul văii, pierind în pădure. Regele 
nu se îndoise nici o clipă de victorie, însă nu prevăzuse 
desfăşurarea bătăliei şi nici sfîrşitul ei, se aşteptase la 
o răzbatere mult mai grea, cu mari pierderi de ambele 
părţi. Cu aceeaşi iuţeală cu care rupseră lupta 
bastarnii, îşi făcu şi el un plan de acţiune: ordonă ca 
Rholes şi Rubobostes să urmărească cetele duşmane 


spre miazănoapte, pînă le vedeau trecute peste apele 
Poratei şi Tyrasului, iar el cu grosul oastei făcu un ocol 
spre gurile Poratei, trecu apa rîului şi se grăbi să cadă 
în spatele pilcurilor de sarmati. Dar acest plan nu-i 
reuşi în întregime. Un călăreț pornise în goana calului 
cu vestea la Scorilo că bastarnii fuseseră zdrobiţi. 
Acesta prinse curaj şi se pregăti să atace tabăra 
sarmată. Se dovedi însă şi acest lucru inutil, sarmaţii şi 
iscoadele lor aflaseră tot ce se petrecuse, ştiau că 
regele dac pornise împotriva lor, de aceea, fără să 
piardă o frîntură de timp, începură retragerea spre 
răsărit. În apropiere de gura Tyrasului primiră cîteva 
lovituri din partea unor cete de tirageţi, fără a le 
îngreuia sau întîrzia însă retragerea. Ceea ce se întreba 
căpetenia tribului sarmat alungat era: unde se vor opri 
dacii? El ştia că erau împrăştiate multe sate de daci 
pînă la Olbia, cetatea de la vărsarea Boristhenesului* 
în mare. Se aştepta ca Burebista să nu se oprească 
pînă acolo, deşi spera să fie întirziat în înaintare de 
cucerirea cetăților greceşti de pe ţărmul Pontului 
Euxin, ce se întindea de la gurile Dunarisului pînă 
aproape de Olbia. Insă acele cetăţi făcură act de 
supunere regelui dac, bucuroase că scăpau de 
apăsarea sarmată ce le împrejmuia, nutrind speranţa 
că, pe măsură ce situaţia se va lămuri şi linişti, vor 
reuşi să-şi continuie activitatea de comerţ, ca şi cum s- 
ar bucura de deplina libertate. La Olbia regele lăsă un 
piîlc de oaste format din tirageţi, carpi şi costoboci, 
avind căpetenie pe  Rubobostes. Burebista se 
convinsese că acest comate, care trăise undeva pe 
lîngă rîul Raboi, avea însuşiri asemenea acelora ale 
unui general roman. Se porni apoi acţiunea de prindere 
şi strîngere a captivilor, de care Dacia mărită avea tot 

mai multă nevoie, noi cetăţi întărite trebuiau înălțate în 
acea parte a ţării. Pentru că ţinutul eliberat de sub 
stăpînirea bastarnilor şi sarmaților se întindea de la 
munţii daci de răsărit, peste Tyras, pînă la cetatea 
Olbia, regele hotărî ca reşedinţa acelui ţinut să fie 
cetatea Tamasidava*!, situată între apele Hierasus şi 
Porata, iar Rholes căpetenie a lui Burebista nu părăsi 
cu oastea Tamasidava pînă ce nu se convinse că în 
întreg ţinutul se restabilise liniştea şi ordinea. 


Capitolul IV 
ZĂRI LUMINOASE SE APRIND 


1 


Regina Theia încă trăia într-o situație de 
provizorat, pînă se terminau lucrările la noua cetate de 
scaun Sarmizegetusa, unde constructorul Ovinius 
Redius grăbea finisarea în primul rînd a clădirii şi a 
anexelor ei ce formau palatul sau curtea domnească. 
Era femeie în puterea vîrstei, cu frumusețea încă 
neştirbită de ani, obişnuită să pună multă grijă în 
înfăţişare, să-şi păstreze prestanţa în orice situaţie s-ar 
fi găsit, chiar şi în obişnuitele relaţii familiale. Se trăgea 
din neamul regelui trac ce căzuse ca un erou în luptele 
grele cu tribul celtic al scordiscilor care reuşise să 
cucerească cetatea Singidunum. Provizoratul reginei şi 
al fiicei Serena consta în a trăi mutindu-se succesiv în 

unul din cele trei locuri: la Carpina, adică la curtea lui 
Duras de la Sargedava, la Arcidava, în fosta cetate de 
scaun a lui Burebista, unde erau obişnuite să trăiască, 
însă de la un timp începuseră să se teamă de o 
năvălire a scordiscilor, şi la Carsidava, la Andra, 
rămasă singură după pierderea mamei; mai ales în 
zilele cînd şi tarabostele Oroles era plecat însoţind pe 
rege, pentru că tînărul şi isteţul său soţ, Carpio, 
căpetenie a gărzii regelui, rareori reuşea să vină să-şi 
vadă familia. De cînd Andra avea un fecior, pe micul 
Dicomes, al cărui nume se trăgea de la acela al familiei 
tarabostelui — neamul Dicomes avea rădăcini ce se 
pierdeau în negura trecutului poporului dac — Serena 
era dornică să rămînă cît mai mult timp la Carsidava. 
De fapt regina părăsea Sargedava numai atunci cînd 
regele era plecat prin ţară pentru un timp mai 
îndelungat, lipsind din cetatea de scaun, sau cînd 
pornea în vreo expediţie, cum a fost aceea împotriva 
boiilor şi tauriscilor, şi cum era aceasta în care se afla 
acum pentru alungarea de pe pămînt dac a bastarnilor 
şi sarmaților. Intotdeauna expedițiile erau de lungă 
durată, de cel puţin citeva luni, ele puteau fi pline de 
pericole pentru rege şi ţară, de aceea neliniştea reginei 
era mare, trăia şi clipe cînd se îngrozea că îşi pierde 
soţul, îngrijorare ce putea să apară din cel mai mic 
semn pe care îl credea prevestitor al unei nenorociri. În 
aceeaşi stare de încordare trăiau de altfel şi celelalte: 
Carpina, Andra şi Serena. De data asta regina şi 
Serena veniseră la Carsidava la chemările insistente 
ale Andrei, în schimb lăsaseră singură pe Carpina la 
Sargedava. În noaptea ce trecuse Theia avusese un vis 
chinuitor, care o trezise, alungîndu-i somnul. Îl văzuse 
pe soţul ei galopînd cu pletele şi barba fluturîndu-i în 
vînt, ţinînd în mînă ciotul dinspre miner al spadei rupte, 


urmărit de un bastarn cu înfăţişare fioroasă, călare pe 
un cal negru ca tăciunele, ale cărui salturi erau mai 
lungi şi mai repezi, scurtînd cu fiecare clipă distanţa de 
rege. La un moment dat, amindoi ajunseră pe un teren 
plin de gropi şi obstacole, caii reuşiră cîteva salturi, 
apoi deodată se prăvăliră, aruncîndu-i pe călăreţi atît 
de apropiaţi unul de altul, încît cel fără apărare nu mai 
avea altă scăpare decit să se prindă într-o luptă corp la 
corp. Regina se trezise la proriu-i țipăt. Ce se întîmpla 
acolo unde se afla el, fusese rănit, căzuse răpus? se 
întreba îngrozită. Dimineaţa Serena îşi văzu mama 
tristă, palidă, cu ochii umezi de lacrimi. 

— Mamă, nu te simţi bine, te încearcă vreo durere? 
o întreba, bănuind o suferinţă din acelea pe care le mai 
avusese. 

— Nu-ţi face griji de mine, Serena, e ceva trecător. 
Am avut un vis care m-a răscolit puternic. Trebuie să-i 
mulţumesc lui Kallisthene, este cu adevărat un filozof, 
el m-a convins să nu cred în astfel de vedenii petrecute 
în somn. 

— Şi eu mă gindesc în fiecare clipă la tata şi la... 
Regina se grăbi să continue, deşi fata ar fi ezitat să 
rostească numele aceluia de soarta căruia era 
îngrijorată. 

— Să ştii, fata mea, că nu este uşor de suportat 
viaţa de regină. In toate bătăliile, acela care este cel 
mai aprig căutat pentru a fi prins sau răpus este 
regele. Cînd o armată şi-a pierdut căpetenia, totul se 
destramă ca fumul în vînt, iar ţara lui cade pradă 
duşmanului. Tatăl tău prea a pornit multe deodată: 
vrea să-i unească pe toţi dacii, să facă din ei un popor 
învăţat, cum sînt grecii şi romanii; ţinteşte să 
întemeieze o Dacie Mare... 


— Şi nu e bine? Asta este adevărata chemare a 
regelui unui popor. 

— Nici nu se putea să-mi spui altfel, aşa văd 
întotdeauna lucrurile cei tineri; sînt viteji, visători, 
încrezători, la ei toate par că sînt cu putinţă. 

— Da, pentru că de multe ori reuşesc chiar şi 
atunci cînd se iveşte o situaţie fără nici o speranţă. 

— Te înţeleg, Serena, te gindeşti la gestul săvirşit 
de Andra... 

— Dar nu numai la el... Am auzit cum a luptat 
Comosicus ca gladiator în arena Circului cel Mare de la 
Roma, cum a reuşit să-şi salveze viaţa, încrezător în 
isteţimea sa. 

— Noi am trăit liniştiţi atita timp cit tatăl tău a fost 
rege numai peste ţinutul ce a avut ca cetate de scaun 
Arcidava. Acum nu-l mai înţeleg pe Burebista, pentru 
mulţi pare că ar avea trei reşedinţe: Arcidava, 
Sargedava şi Argedava, toate depărtate una de alta şi 
cu nume atit de asemănăioare încît străinii cred că 
este vorba doar de o încurcătură de denumiri. Soli şi 
trimişi ai regilor şi căpeteniilor din alte părţi nici nu ştiu 
bine care este cetatea de domnie, de aceea îl caută pe 
la toate trei. Am auzit odată pe negustorul Hegias 
spunînd regelui: „Am vorbit cu un senator la Roma, s-a 
arătat mirat, zicea că el nu înţelege ce se petrece în 
această parte, adică dincoace de Dunaris”, iar tatăl tău 
i-a răspuns: „Sper că în cîțiva ani îl vom face pe acel 
senator nu numai să înţeleagă, ci să se şi teamă”. Nu 
văd cum va putea stăpini o întindere atît de mare, ce 
va avea hotarele dincolo de Pathissus, de Tyras şi de 
Dunaris, pînă la Pontul Euxin. Are noroc cu Marele 
preot, Deceneu este o minte luminată, ageră, 
prevăzătoare şi mlădioasă. Ai văzut ce bine a ştiut să 
întoarcă lucrurile, cînd şi-a dat seama că poporul nu 


vrea să renunţe la Marea jertfă? Acum, cînd tatăl tău 
este plecat atit de departe, ţara este condusă de el, de 
Marele preot. Nu s-a întîmplat niciodată să nu fie de 
aceeaşi părere cu regele şi să nu-i facă un îndemn bun. 

— Acum este aproape gata noua cetate de scaun 
Sarmizegetusa, acolo sus, alături de Kogaion, tata va fi 
şi mai mult ajutat de Deceneu, vor sta mai mult 
împreună. 

— E un fel de a spune, dar lucrurile nu se vor 
schimba prea mult. Tatăl tău este cu ochii mai mult 
spre hotare, acolo e pericolul cel mare. După bastarni 
şi sarmaţi, vine rîndul scordiscilor, iar după aceea al 
odrişilor care, deşi de neam trac, ţin sub apăsarea lor 
dacii dintre Dunaris şi munţii Haemus. Eu, ca mamă şi 
regină, sînt chinuită de doua îngrijorări: de viaţa lui şi 
de soarta ta... 

Serena se grăbi, sfredelind-o cu privirea: 

— De ce de soarta mea?! 

— Eşti fiică de rege, Serena! Ştii cum a fost cu 
Carpina, cu preţul ei s-a ajuns la o împăcare între 
Burebista şi Duras, s-a evitat o bătălie cu mulţi morţi şi 
captivi. Tu ai fost cît pe aci să fii dată lui Ariovist, 
regele suebilor germani, pentru a şi-l face prieten, ca 
astfel să poată bate cale două triburi celte: boiii şi 
tauriscii dintre Pathissus şi Dunaris. 

— Intotdeauna i-am spus lui tata că îl voi asculta, 
tot aşa cum a făcut Canpina, însă ascultarea mea va fi 
un fel de sacrificare. La Carpina a fost altfel: Duras 
este dac, el putea să o aibă de-a dreptul, cum orice 
tînăr cere o fată ca soţie, fără nici un fel de 
ameninţare. Acum de ce mai eşti îngrijorată? Ariovist 
şi-a luat nevastă. 

— Ce ştim noi ce se petrece pe acolo pe unde sînt 
ei? Tu ai putea fi promisă vreunei căpetenii, a 


bastarnilor sau a sarmaților. Ca să poată bate pe unul 
este folositoare prietenia celuilalt. 

— Eu să ajung soţia unui bastam sau a unui 
sarmat? izbucni Serena. Mai bine mă omor! 

— Dar ai spus că îl vei asculta pe tata... Tu nu-ți dai 
seama cît zbucium este în sufletul lui, cît de mult te 
iubeşte. Vezi tu, Serena, sacrificiul poate fi de mai 
multe feluri: ca al tău — dacă Marele zeu te va sorti 
astfel — sau ca al Andrei, cum a făcut atunci în faţa 
Marelui altar. Ştiu, mă aştept să-mi spui că gestul ei a 
fost plin de frumuseţe, căci aşa vedeţi lucrurile voi, cei 
tineri, dar tu uiţi măreţia sacrificiului făcut pentru ţară, 
pentru miile şi miile de suflete de-ale dacilor pe care 
cel jertfit astfel le scapă de suferinţe grele. 

— Dacă tata mă salvează şi nu mă dă nici unei 
căpetenii de-a hoardelor acelea, pe care este nevoit să 
le alunge fie bătindu-le, fie făcîndu-şi-le prietene, eu nu 
voi fi soţia decît a unui bărbat, iar dacă soarta mi se va 
împotrivi, vreau să rămîn fată bătrînă! 

Regina o prinse de umeri şi o strînse la piept, 
murmurînd: 

— Cum, Serena, fata mea, tu ţi l-ai şi ales pe cel ce 
îl doreşti ca soţ? Asta înseamnă că aceluia i-ai dăruit 
inima, fără să-mi faci nici o destăinuire. Carpina 
niciodată nu mi-ai ascuns nimic... Tu nu trebuie să-ți 
faci alte ginduri, să nu priveşti viitorul decît ca fiică de 
rege, să nu-ţi alerge închipuirea decit spre un tînăr 
care este feciorul unui rege sau al unei căpetenii. Pe 
mine cînd m-au dat după tatăl tău am plins. Deşi tracii 
şi dacii sînt rude ca popoare, noi îi priveam pe daci ca 
pe nişte barbari, atunci eram îngrozită. Mai tirziu mi- 
am dat seama cit de mult mă înşelasem. Acum mă rog 
în fiecare seară Marelui zeu, pentru că m-a sortit să fiu 
soţia unui astfel de bărbat. 


— Mamă, tu ai dovedit că înţelegi ce este 
dragostea. Eram la Arcidava cînd i-ai dat libertate 
acelui sclav care iubea pe fiica unui comate, şi acum ei 
sînt fericiţi, au casa şi copiii lor... Socoteşte-mă şi pe 
mine drept o sclavă, dă-mi aceeaşi libertate de a-mi 
alege soţul... 

— Dar eu sînt gata să te ajut, fiica mea! Spune-mi 
cine este acel tînăr, să-mi pot da seama ce ar fi de 
făcut, ce cale să aleg spre a-l îndupleca pe tata... pe 
rege... 

— Să-ţi spun? zimbi Serena cu ochii înotînd în 
lacrimi. 

— Te rog, Serena! Descarcă-ţi sufletul în faţa 
mamei tale! 

— Comosicus! 

Regina o strînse cu mai multă putere de umeri şi o 
îndepărtă de la piept, fără să o sloboade: 

— Comosicus?! Feciorul tarabostelui Oroles?! 

— Da, mamă, el este. De mică, de cînd mă jucam 
cu el pe plaiul de la Arcidava a pătruns în sufletul meu 
şi de atunci îl păstrez în taină. El nu ştie, n-a aflat 
niciodată asta, sau poate că ştiindu-mă fiică de rege nu 
s-a gîndit niciodată să spere că ar fi cu putinţă să se 
bucure de dragostea mea. Apoi ne-am mărit, am ajuns 
la vîrsta apropiată unirii a două vieţi prin căsătorie, ne- 
am văzut tot mai rar, în sufletul lui şi-a făcut loc altă 
fată. N-am privit cu ură sau cu gelozie dragostea lui 
pentru Ina. Acum, cînd ea a plecat la Marele zeu, îmi 
dau seama cît de mult l-a iubit. Ceea ce a suferit, 
păstrîindu-se pentru el, este tot un sacrificiu, mai 
dureros, mai tragic decît al Andrei. Dacă Andra ar fi 
căzut ca Mare jertfă alături de Carpio, suferinţa ei ar fi 
fost mult mai scurtă, s-ar fi consumat mai repede decit 
a Inei. Ce va face Comosicus cînd va afla de moartea 


ei? Numai Zamolxis poate să ştie! Eu sînt hotărită să 
aştept, voi fi doar o umbră în preajma lui, nu-i voi 
dezvălui niciodată dragostea mea. Dacă nimic din 
sufletul său nu-l va împinge spre mine, nu-l voi 
ademeni pe nici o altă cale, iar iubirea ce o port de 
atita vreme în inima mea nu se va stinge. Rămin aşa 
cum ţi-am spus, fată bătrină. 

— Dar noi nu ştim dacă Hegias va reuşi să-i 
răscumpere libertatea şi dacă el, Comosicus, va mai 
veni în Dacia, după ce a văzut monumentele minunate, 
viaţa plină de lux şi de plăceri de la Roma? De altfel 
tatăl tău a dat negustorului un mesaj către Comosicus, 
ar vrea să-l ţină acolo un timp ca pe un fel de trimis 
special al său pe lîngă Senatul roman şi, dacă va reuşi, 
chiar pe lîngă cei ce conduc uriaşul imperiu care 
stăpineşte nenumărate popoare. Acolo, liber, tînăr, 
frumos, dispunînd de mulţi bani, se va ataşa de fiica 
vreunei căpetenii romane: patrician bogat, magistrat, 
senator, va uita tot ce a lăsat în Dacia. Dar, ştim noi 
care este voia Marelui zeu, ce a sorocit pentru tine şi 
pentru el? Numai timpul ne va arăta acest lucru, iar 
pînă atunci tu trebuie să-ţi păstrezi răbdarea, să nu uiţi 
nici un moment că eşti fiica unui rege, care năzuieşte 
să întemeieze o ţară mare, să stringă între aceleaşi 
hotare tot neamul dacilor. 

Din vale urca spre cetate răsunetul unui tulnic. De 
sus, din cele patru turnuri de pază, tulnicerii 
răspunseră cu aceleaşi modulări de sunete ce vesteau 
ceva cu totul aparte. Prin curtea cetăţii se începu 
mişcarea, graba, însufleţirea, emoția. Regina o văzu pe 
căpetenia gărzii apropiindu-se în fugă, se opri apoi la 
cîţiva paşi şi rosti cu supunere: 

— Straja noastră din vale ne anunţă venirea 
regelui! Vestea o descumpăni pe regină, întotdeauna 


Burebista îşi anunţă sosirea prin trimiterea unui 
vestitor. Serena se bucură, repetind: 

— A venit tata!... A venit tata!... 

Alaiul regelui făcu în galop curba cea mare a 
drumului ce se apropia dinspre Rehidava, însoţit de un 
val de praf ce se înalta, se întindea şi se resfira în urma 
lui, încît în cîteva clipe pieri sub frunzişul copacilor ce 
străjuiau drumul în urcarea lui şerpuitoare spre cetate. 
Răsunară apoi ropotele potcoavelor cailor pe pietrele 
ce pavau curtea. Regele sări din şa şi îmbrăţişa pe 
regină, apoi pe Serena, în timp ce Carpio stringea la 
piept pe Andra şi pe micul Dicomes, iar alături 
tarabostele Oroles îi privea cu duioşie părintească. 

— Theia, strigă regele plin de însufleţire, acum eşti 
regină peste o ţară ce se întinde de la apus de 
Pathissus pînă la răsărit de Tyras! Am venit la 
Carsidava împinşi de dorul de voi şi de îndemnul 
bunului Oroles de a putea petrece cîteva zile de tihnă 
în mijlocul acestor privelişti încîntatoare. Să ştii că nu 
avem prea mult timp de odihnă. 

Din locul cel mai înalt al Kogaionului, regele şi 
marele preot priveau construcţiile ce se întindeau la 
picioarele lor pe platoul uşor ondulat ce măsura citeva 
sute de paşi în lungime şi lăţime. Aveau sufletele pline 
de satisfacţie, prin ceea ce vedeau, simțeau că unirea 
întregului neam devenise o realitate, pe care o 
simbolizau cele două mari realizări: centrul religios şi 
centrul politic al dacilor, cu alte cuvinte, marele 
sanctuar şi construcţiile din apropierea lui, cu oficiul 
marelui preot, iar alături cetatea Sarmizegetusa, 
strinsă între zidurile puternice ce şerpuiau şi urmau 


ondulările terenului, trecînd în unele locuri pe margini 
de prăpăstii, unde se înălţau clădirile pe temelii de 
piatră, cu pereţii din birne groase, puternic încheiate şi 
bine făţuite: locuinţa regelui, sfatul ţării, oficiul sau 
cancelaria domnească, cazarma gărzii şi a străjilor ce 
apărau cetatea, magaziile cu provizii, grajdurile cailor 
şi celelalte dependinţe ce făceau posibilă rezistenţa 
îndelungată, în cazul unei încercuiri de către un 
duşman care ar reuşi să înainteze pînă acolo. Privirea 
regelui era aţintită asupra zidului de apărare; el era 
speranţa, el era puterea opririi şi decimării oastei 
inamicului, el era ultimul obstacol şi ultima posibilitate 
de rezistenţă, fără a cădea în mîinile cotropitorului. 
Mintea sa alerga departe în timp şi în spaţiu, vedea 
Dacia Mare, şi-o imagina puternică şi bogată, temută şi 
respectată de vecini, mulţi dorindu-i prietenia. De la 
Pathissus, la Tyras şi la Pontul Euxin se va întinde ţara 
sa, va avea cîmpii roditoare, dealuri împădurite, munţi 
falnici, plini de bogății, şi rîuri cu ape limpezi ce o 
înconjoară şi o apără. Cum va putea duşmanul să 
pătrundă pînă acolo, la Sarmizegetusa? se întrebă în 
sinea sa. Un fior îi săgeta inima, cînd îşi dădu 
răspunsul, ca o prevestire ce o socotea valabilă atita 
timp cît va dăinui poporul dac: cînd aceste ziduri se vor 
nărui sub loviturile cotropitorului, întregul neam va 
pieri din istorie! Clătină capul şi cătă să-şi alunge astfel 
de ginduri negre. Reveni cu mintea la zidul cetăţii şi-i 
făcu ocolul cu privirea. Da, ar fi bine, îşi spuse el, dacă 
mai jos s-ar mai face două terase, două rînduri de 
ziduri, la două înălţimi, în aşa fel încît cetatea să se 
înalțe pe cea de a treia terasă. Trei rînduri de ziduri, la 
trei înălţimi diferite, ar putea să macine cu desăvirşire 
puterea duşmanilor, chiar dacă aceştia ar fi legiunile 
romane. Şi gîndul îi zbură spre Roma. Dacă ei nu s-ar fi 


decimat în războiul civil, poate că ar fi ajuns pînă la 
Dunaris. Din nou clătină capul şi alungă îngrijorarea. 
Roma era departe, iar el va putea mai tirziu să trateze 
cu Senatul roman pe o poziţie de egalitate în putere. 
Alături de el, marele preot era de asemenea purtat 
departe pe aripile gîndului. Şi el alerga cu mintea în 
timp şi în spaţiu, însă în altă direcţie: întrevedea un 
viitor luminos ţării, un popor vrednic şi învăţat care 
prinsese şi întrecuse în filozofie, ştiinţă şi artă pe 
celelalte popoare, îşi imagina cum Dacia va deveni un 
focar de cultură. In peregrinările sale prin Elada, Egipt 
şi Roma, înţelesese că acolo se alunecase pe panta 
decăderii, că alte popoare mai viguroase, mai tenace o 
vor lua înainte pe calea progresului, iar dacii prin 
regele Burebista tocmai în acea direcţie porniseră. La 
cîţiva paşi de ei stăteau cei ce îi însoțeau, gata în orice 
moment să dea lămuririle la care se aşteptau să li se 
ceară: Ovinius Redius, Buthis şi Kallisthene, iar ceva 
mai departe, Carpio, cu cîţiva luptători din gardă. 
Constructorul roman nu privea cetatea, nici centrul 
religios al dacilor, de la înălţimea la care se afla el 
cuprindea cu vederea cele două văi între care se ridica 
Kogaionul, aceea dinspre miazăzi mai largă, cu 
povirnişuri uşoare, făcea un arc şi se întilnea cu valea 
cea mare care însoțea drumul ce ducea spre 
Sargedava, iar cea de la miazănoapte, mai îngustă şi 
mai scurtă ieşea în acelaşi loc de întîlnire cu drumul. 
Ovinius Redius admira panorama ce se desfăşura pînă 
în depărtări şi clătina capul neîmpăcat în sufletul său, 
deşi faptul în sine n-ar fi trebuit să-l intereseze. Vedea 
casele înşirate la întîmplare pe laturile celor două văi, 
vedea topitoria de fier şi atelierul pe care în mare 
grabă le înjghebase făurarul Arigio, cu sclavii celți 
primiţi de la rege, din care fumul se înălța în valuri 


uşoare ce se destrămau în lungul poviîrnişului, vedea 
cele două magazii de mărfuri şi taberna, aproape de 
întîlnirea văilor, toate înălțate de oamenii plătiţi de 
Hegias, negustorul grec urmărind să-şi extindă 
afacerile în Dacia. Şi tot ce vedea îi părea un lucru 
făcut la întîmplare, fără scop, fără efect, fără viitor. El 
îşi dădea bine seama, acolo nu se putea dezvolta o 
urbe întinsă, cu străzi largi, lungi şi drepte, nu avea 
legături bune şi scurte cu populaţia ale cărei sate erau 
departe, în valea cea largă ca o cîmpie ce se deschidea 
dincolo de Sargedava. Cit priveşte cetatea nouă pe 
care o construise, el nu vedea în ea altceva decit o 
cursă; în ea cîndva va fi prins regele Daciei. Cu 
experinţa sa de constructor, căpătase convingerea că 
trecuse timpul cetăților agăţate pe virfuri de munte, 
dacă acele aşezări urmau să se dezvolte, să devină 
urbe mari, capitale ale unei ţări întinse, puternice şi 
bogate, însă nu uita condiţiile în care venise în Dacia, 
nu se încumeta să-şi arate părerea în faţa regelui, să-i 
facă vreun îndemn. Ceea ce ar părea uimitor era faptul 
că, alături de constructor, filozoful — Kallisthene — 
alerga cu mintea în aceeaşi direcţie. Nu vedea acolo 
locul pentru o cetate cu o întindere — cu străzi, vile, 
prăvălii, ateliere şi o agora — nici atit cit avea 
Dionysopolisul, iar Sarmizegetusa era destinată să 
devină reşedinţa regelui unei ţări mari, prosperă, 
bogată, fală a unui popor vrednic şi viteaz. Spre 
deosebire de ei Buthis gindea altfel: se mîndrea în 
sinea sa cu cetatea pe care o înălţase. El ridicase zidul 
de apărare din blocuri de piatră, cu legături puternice 
din lemn, aşa cum învățase în tinereţe de la un bătrîn 
meşter grec, sclav, adus în Dacia de bătrînul rege 
răposat, tatăl lui Duras; după sfaturile sale se făţuiseră 
şi se îmbinaseră birnele ce formau pereţii clădirilor, iar 


forma acoperişurilor o dăduse tot el. Ceea ce făcuse 
constructorul roman se reducea mai mult la întocmirea 
planului, la împărţirea pe încăperi, la mărimea lor, la 
accesul şi funcţionalitatea fiecăreia, avînd în vedere 
scopul pentru care se construiau. Pentru Buthis cetatea 
de lînga Kogaion prezenta aceeaşi monumentalitate şi 
grandoare cum îşi vor fi privit opera constructorii 
uriaşelor monumente egiptene, căci cantităţile de 
muncă şi de materiale puteau fi comparate cu acelea 
ale piramidelor faraonilor. Numai zidurile de stăpinire a 
alunecării povirnişurilor, cele de susţinere a umplu- 
turilor şi tasărilor, apoi acelea de apărare cu grosimi de 
opt paşi şi înălţimi ce atingeau pînă la douăzeci de 
paşi, ale căror lungimi puse cap la cap totalizau zeci de 
mii de paşi reprezentau nişte construcţii ciclopice. In 
sufletul său constructorul dac se mîndrea, socotea 
invincibilă oastea ce se va apăra din cetate, vedea 
zdrobirea puterii şi a răbdării oricărui duşman care va 
reuşi să ajungă pînă acolo. 

— Ei, ce aţi rămas aşa de tăcuţi cu toţii? rupse 
regele liniştea, întorcîndu-se cu faţa spre ei. La ce te 
gîndeşti, Ovinius Redius? 

Constructorul avu un moment de ezitare, apoi 
răspunse: 

— Mărite rege, romanii îşi întind hotarele imperiului 
lor prin cuceriri şi intimidări. Ei caută să impresioneze 
pe celelalte popoare prin putere şi grandoare: legiuni 
numeroase, forumuri cu splendori arhitecturale, 
amfiteatre uriaşe, temple monumentale, drumuri lungi 
şi tari... Romanii au părăsit de mult vremea munţilor... 

— Ce vrei să spui? Nu văd nici o legătură cu noi, 
dacii?! 

— M-ai întrebat la ce mă gindeam, Mărite rege... 

— Bine, spune! 


— Mărite rege, ai înălţat aici o cetate ce va dăinui 
peste veacuri, sau poate chiar milenii, este o operă 
monumentală ce provoacă admiraţie, însă ea nu va fi 
de prea mult folos poporului dac. Acum se luptă cu 
armate puternice de zeci de mii de oameni, bătăliile se 
dau mai mult pe teren deschis, acolo se hotărăşte 
soarta războaielor. Dacă un duşman a zdrobit armata 
dacilor şi a pătruns pînă aici, totul mi se pare pierdut, 
fără speranţă... 

Pe măsură ce îl asculta, zimbetul regelui se 
deschidea. 

— Ai spus bine, Ovinius Redius, vezi lucrurile ca un 
roman, eu însă trebuie să le privesc ca rege al dacilor. 
Imi cunosc vecinii, îi ştiu pe cei care au cotropit 
pămîntul dac, pe unii i-am bătut şi alungat, pe ceilalţi îi 
vom înfrînge şi izgoni. Nu de vecini mă tem, ci de un 
duşman care acum este departe de ţara mea, dar care 
prin lăcomia ce o arată trebuie să înţeleg că se va 
apropia de Dacia. Ceva în adiîncul sufletului meu îmi 
spune că cel mai de temut cotropitor al pămîntului dac 
vor fi legiunile romane. Da, ele numără zeci de mii de 
legionari, se dovedesc greu de învins într-o bătălie în 
cîmp deschis. Eu vreau să le decimez altfel, făcîndu-le 
să lupte atît cu pilcurile mele de oaste, cît şi cu cetăţile 
şi munţii noştri. Noi vom lovi oriunde se va putea ataca 
mai bine şi zdrobi mai mult legiunile. De va fi nevoie, 
ne vom retrage în munţi, o parte din oastea dacă va 
lupta la adăpostul cetăților, cealaltă se va ascunde prin 
păduri, de unde va hărţui spatele şi legăturile armatei 
romane. Cînd se va convinge că pierderile sînt prea 
mari, iar şansele de izbindă prea mici, cotropitorul va 
părăsi Dacia. Aici, în munţii din jurul Sarmizegetusei, 
de vor veni încoace, romanii se vor convinge că 
poporul dac nu va putea fi înfrînt. Poate că te întrebi, 


Ovinius Redius, de ce Sarmizegetusa va fi cetatea de 
scaun a regelui. Trebuie să înţelegi că astăzi în Dacia 
doi oameni sînt conducători: Burebista şi Deceneu, 
Regele şi Marele preot. Să ştii că şi eu nutresc gîndul 
să înalţ o mare cetate de domnie, o urbe întinsă în loc 
deschis, unde să se construiască amfiteatre, forumuri, 
şcoli, băi, monumente, viile, prăvălii, ateliere şi tot ce 
face viaţa omului mai uşoară şi mai frumoasă. Dacă 
Marele zeu mă va ţine sănătos şi ceea ce gindesc se va 
împlini, tu vei fi unul din aceia care mă vor ajuta la 
construirea acelei urbe, pe care aş vrea să o scot afară 
din munţi, în cîmpia ce se întinde pînă la Dunaris, acolo 
unde este acum cetatea Argedava. 

— Da, Mărite rege, nu greşeşti. Roma ţinteşte să-şi 
întindă hotarele pretutindeni unde există popoare pe 
care le poate supune. Dar stăpînirea lor se bazează atit 
pe putere şi organizare, cît şi pe grandoare. Acolo unde 
ajung, ei construiesc drumuri, amfiteatre, temple, viile, 
atrăgindu-şi astfel nu numai admiraţia supuşilor, ci şi 
respectul lor. Să ştii, Mărite rege, că două lucruri au 
uimit pe romani pînă la a-i înfricoşa: piramidele uriaşe 
ale Egiptului şi filozofia adincă, pătrunzătoare, 
luminoasă a grecilor, lîngă care trebuie pusă şi arta lor. 
Eu sînt constructor, am văzut numeroase monumente. 
Piramidele faraonilor par nişte munţi de piatră făţuită, 
insuflind teama de moarte şi speranţa unei vieţi vi- 
itoare, sînt păzite de un sfinx — o fiară cu trup de leu şi 
chip de om. La romani este altfel, construcţiile lor arată 
însufleţire, întreţin o viaţă politică, agitaţie, luptă de 
idei, forță, disciplină şi ordine. Grecii caută 
perfecțiunea, dorinţa de a pătrunde în firea lucrurilor. 
Pentru mine, viitorul va fi acela ce va rezulta din 
contopirea culturii grecilor cu aceea a romanilor. Aşa, 
Mărite rege, trebuie să-ţi construieşti o urbe mare, prin 


care să obţii atît admiraţie, cît şi teama vecinilor, să se 
ştie că acolo este reşedinţa regelui. 

Burebista îl asculta cu însufleţire sporită. Se 
întoarse spre Kallisthene: 

— Dar tu, filozofule, ce gînduri nutreşti? 

— De toate şi nimic, Mărite rege! Sînt atit de multe 
stări legate de viaţa oamenilor, încît nici nu le poţi 
cuprinde cu mintea. Ai vorbit bine, Mărite rege, şi tot 
aşa privesc cele spuse de Ovinius Redius. Acum, 
pentru că avem un moment de linişte, socotesc că 
putem sta deschis de vorbă, l-aş întreba pe Marele 
preot: dacii au un singur zeu, pe Zamolxis, sau se 
roagă la mai mulţi zei? De ce pun o astfel de întrebare, 
fiindcă dacă au unul singur, nu văd rostul de a fi numit 
„Marele”! Ca să dau un exemplu: se spune Marele 
preot, pentru că în jurul său are mulţimea de preoţi 
care îl ascultă. Aşadar, de ce spuneţi Marele zeu? 

Deceneu îşi trecu uşor degetele prin barba moale 
şi rară. Răspunse după un moment de tăcere: 

— Este o întrebare firească, pe care şi-o poate 
pune oricare străin, mai ales dacă acesta este şi filozof. 
Da, zeul nostru adevărat este Zamolxis. In credinţa 
noastră el este atotfăcătorul, creatorul cerului şi al 
pămîntului, al oamenilor, animalelor şi păsărilor, al 
aducerii binelui şi fericirii sau a răului şi suferințelor. 
Ceilalţi zei, mărunți şi mulţi şi-i crează fiecare om sau 
familie după cum îi împinge închipuirea, îi modelează 
din pămînt ars, îi cioplesc din lemn sau din piatră, ori îi 
înjghebează din lemnişoare, cu cap, trunchi şi picioare, 
îi îmbracă de sus pînă jos ca pe o păpuşă. In fiecare 
casă nu vei găsi decit zei pentru cele ce doresc mai 
mult sau se tem mai puternic, după locul şi 
îndeletnicirea omului: cel din cîmpie are zei pentru 
ploaie, pentru semănături, pentru trăznete şi furtuni, şi 


altele, iar cel de la deal şi munte — pentru vite, pentru 
pădure, pentru sălbăticiuni şi, mai ştiu eu... pentru cele 
dorite sau temute. Ceea ce nu vei găsi însă în nici o 
casă de dac, modelat sau cioplit, aste Marele zeu. 
Pentru întreg poporul, Zamolxis trăieşte în cer, el nu se 
arată oamenilor, nu coboară pe pămînt, el sfătuieşte şi 
pedepseşte numai prin cele spuse de Marele preot. La 
daci este puternică credinţa nu numai în Marele zeu, ci 
şi în Marele preot, pentru că numai acesta — Marele 
preot — se poate urca în cer şi stă de vorbă cu Marele 
zeu. Te văd că zimbeşti, Kallisthene, şi te înţeleg, sînt 
însă unele lucruri care pot fi spuse, iar altele păstrate 
ca o taină. Tu, cu filozofia ta, ai ajuns la o convingere, 
nu? Crezi că poate fi stăpinit şi condus un popor fără să 
se teamă şi fără să creadă în zei? Chiar şi numele 
zeilor mărunți sînt diferite după loc şi ţinut, lucru în 
care preoţii şi capnoboţii nu se amestecă, îl lasă pe 
fiecare să-şi ţină în casă zeii pe care îi doreşte, toate 
îndemnurile şi pedepsele le fac numai în numele 
Marelui zeu. 

— Este şi nu este ceva... murmură Kallisthene. 
Printre daci se vorbeşte de o legendă cu Zamolxis... 

— Da, şi noi preoţii, o ţinem vie în mintea 
oamenilor. Legenda sună aşa: El, Zamolxis, a fost un 
înţelept care s-a ridicat împotriva zeilor cu chipuri 
cioplite şi a început să propăvăduiască o nouă credinţă 
şi o noua învăţătură, hulind zeii. Atunci oamenii l-au 
alungat, iar el s-a retras în pustietatea unui munte. 
Dar, cu scurgerea timpului, oamenii tot mai mult se 
convingeau că învăţătura lui era cea bună şi au ajuns 
să creadă în ea atit de mult, încit i-au cioplit în 
marmură o statuie şi au început să se roage la ea. 
Tîrziu, împovărat de ani, înțeleptul cobori printre 
oameni. Îşi vede statuia, iar pe ei rugîndu-se. Nu-şi mai 


poate stăpini furia, trăise viaţa de pustnic tocmai 
fiindcă se ridicase împotriva chipurilor cioplite, se 
repede, o răstoarnă de pe soclu şi o sparge. Infricoşată 
de nelegiuire, mulţimea îl omoară aruncînd cu pietre în 
bătrîn. Se adună apoi în jurul lui şi-l priveşte, îl 
recunoaşte, şi îngrozită începe să se roage lui, cerîndu- 
i iertare — pentru ei era Marele zeu, Zamolxis, care 
trăia pe virf de munte, adică în cer. Şi legenda aşa a 
rămas, dacii păstrează credinţa că Marele zeu nu vrea 
să-şi vadă chipul cioplit în piatră, lemn sau altceva, se 
mulţumesc să-şi modeleze fiecare zei mai mici şi să se 
roage lor. Dar să ştii un lucru, filozofule, cînd se vede 
în mare pericol sau trece printr-o mare bucurie, dacul 
uită pe zeii cei mici, se roagă şi mulţumeşte Marelui 
zeu. 

— Este şi asta o poveste!... murmură din nou 
Kallisthene. Adevărul poate să fie altul: popoarele se 
influenţează unele pe altele, se imită sau îşi împrumută 
credinţe, obiceiuri, lucruri, fapte şi chiar poveşti. Toate 
popoarele au cîte un mare zeu sau un tată al zeilor: 
grecii îl au pe Zeus, romanii pe lupiter, dacii pe 
Zamolxis şi aşa mai departe; la toate găseşti cite o 
poveste sau poate mai multe în care se vorbeşte de 
naşterea, de ura şi de lupta dintre zei. Mai tîrziu 
oamenii vor înţelege — filozofii sînt convinşi încă de pe 
acum — că toate astea nu sînt altceva decit lupta 
dintre binele şi răul ce sălăşluiesc în sufletele lor. 

Regele îşi pierduse răbdarea ascultindu-i, deşi îi 
plăcuse cele rostite de ei, însă timpul trecea, soarele 
se înălţase, era vremea prînzului. Curmă scurt discuţia: 

— Destul! Văd că amindoi v-aţi lămurit. Buthis, ar 
trebui să vezi dacă s-a pregătit ospăţul. 

— Sîntem gata, Mărite rege! Acolo, devale, 
mulţimea aşteaptă. 


— Da, să mergem. Am primit veste de la Rholes, a 
strins pe toţi captivii prinşi de la bastarni şi de la 
sarmaţi, i-a ales pe cei mai tineri, voinici şi sănătoşi, i-a 
legat în şiruri unii de alţii şi i-a pornit spre 
Sarmizegetusa. Să ştiţi că pentru el aici este cetatea 
de scaun a regelui. Tu, Ovinius Redius, şi tu, Buthis, să 
vă alegeţi şi să vă luaţi cîţi sclavi vă trebuie. Vă dau şi 
un termen: de la toamnă într-un an vreau să am în 
totul gata Sarmizegetusa, să mutăm aici tot ce este în 
legătură cu treburile ţării: oficiul de stat, scribii, 
pregătirea militară, provizii pentru vremuri grele, 
primirea soliilor de la vecini şi a trimişilor căpeteniilor 
ținuturilor noastre, apoi voi aduce şi familia mea. Tot 
pînă atunci vreau să văd mai mult lucrat la cetăţile de 
apărare din jurul Sarmizegetusei, să fie gata zidurile şi 
puse temeliile clădirilor ce vor forma fiecare din acele 
cetăţi. Pînă acum aţi mers mai încet acolo... 

— A fost mult de lucru aici, Mărite rege! se grăbi 
Buthis. Dincolo, spre Marele sanctuar a trebuit să 
mutăm o parte din munte, iar zidurile să le împlintăm 
adînc, în unele locuri să ţină şi povirnişul să nu se 
pornească în vale. 

— Ştiu, Buthis, de aceea nu vă cert. Dar veţi primi 
acum captivi mulţi, numai să-i puteţi pune la treabă. 

Marele preot se apropie de rege şi îl luă la braţ: 

— Să ne grăbim. Avem pe urmă de hotărit ceva îm- 
preună. 

Regele îl privi mirat, nu înţelegea la ce se referea. 
Se lăsă condus, meditînd la cele întrebate de Ovinius 
Redius şi la răspunsul pe care i-l dăduse. Avea 
dreptate romanul, o cetate capitală a unei ţări mari nu 
se putea desfăşura decit într-o cîmpie întinsă, prin care 
să treacă multe ape, unde aprovizionarea populaţiei şi 
oastei să se facă uşor şi repede. Din nou gindul îi 


alergă spre  Argedava, acolo va începe să-şi 
construiască nu o cetate striînsă între ziduri, ci o urbe 
mare, aşa ca Roma, demnă să fie reşedinţa regelui 
Daciei mari. 

Ospăţul se desfăşură după ritualul obişnuit. Marele 
preot rosti rugăciuni către marele zeu, iar mulţimea 
răspunse în cor, cu legăminte şi mulţumiri lui Zamolxis. 
La sfîrşit, din îndemnul regelui, Buthis strigă numele 
sclavilor eliberaţi şi făcuţi meşteri. Printre ei erau şi trei 
romani: Crispus, Tertulus şi Drusus, foşti sclavi publici, 
fugari, scăpaţi de la o legiune cu care generalul L. 
Screbonius Curio ajunsese pînă la Singidunum. După 
Buthis urmă un capnobot, care anunţă numele sclavilor 
răi şi leneşi daţi judecății marelui zeu şi sortiţi să fie 
arşi de vii. Regele era mulţumit, totul fusese pregătit 
de marele preot. El urmărise lucrările în vremea cînd 
celelalte căpetenii însoțeau oastea pentru alungarea 
bastarnilor şi sarmaților. La ospăț au luat parte toţi cei 
ce dovediseră vrednicie în lucru: meşteşugari, comati 
şi sclavi, încheierea se făcu cu o rugăciune către 
marele zeu. 

Deceneu rugă pe rege să-l însoţească pînă la 
clădirea în care locuia şi lucra în calitate de mare 
preot, de fapt oficiul sau centrul religios al dacilor, ce 
se înălța în partea de miazănoapte a terasei pe care se 
construise marele sanctuar. 

— O vorbă înţeleaptă spune că prevederea 
întăreşte puterea şi micşorează pericolul, începu 
marele preot. Am pus să se sape o galerie ce porneşte 
de sub clădirea oficiului şi urmează să răspundă afară, 
undeva în vale, într-un loc mascat de un mic altar. 
Între timp m-am gîndit că treaba asta trebuie făcută şi 
din cetate, din locuinţa regelui. Cele două galerii să se 
întilnească sub pămînt, ca ieşirea să fie una singură. 


De ele nu trebuie să ştie decit Marele preot şi Regele. 
Secretul lor trebuie păstrat cu desăvirşire. Poate că nu 
ni se va întîmpla noua, ci urmaşilor noştri, adică celor 
ce vor fi Rege şi Mare preot. Grecii chiar spun că 
prevederea este mama înţelepciunii. 

Regele îl asculta şi-l privea tulburat. Buthis 
îndrăznise odată să-i spună că era necesară o ieşire 
tainică din cetate, se mai gindise la ea de atunci, dar 
nu luase nici o hotărire. 

— Ştie şi Buthis, te-a îndemnat el? 

— Nu, Mărite rege, nu ştiu decit cei ce lucrează 
conduşi de mine şi de un capnobot. Tot ei vor săpa şi 
galeria ce porneşte de sub locuinţa ta. 

— Dacă ştiu de asta atiţia oameni, nu văd cum ai 
să păstrezi secretul? 

— l-am izolat, nu vin în contact cu nimeni, în afara 
de mine. Sînt douăzeci de sclavi şi capnobotul, au 
tabăra lor şi sînt păziţi de o gardă de preoţi. 

— Bine, dar după ce vor încheia treaba, ce facem 
cu ei, îi trimitem îa Marele zeu? 

— Da, Mărite rege, îi vom jertfi! Sub Kogaion am 
făcut citeva hrube în care se vor păstra toate scriptele 
despre Dacia şi despre Cultul lui Zamolxis. Să rămînă 
acolo pentru posteritate, în cea mai desăvirşită taină. 
Dar tot acolo am hrube cu gratii de fier şi pentru cei ce 
vreau să dispară: căpetenii, taraboşti, comati, preoţi 
sau capnoboţi. O ţară nu se poate conduce altfel, 
Mărite rege. În acele hrube, începutul îi vor face cei ce 
scobesc galeriile; acolo îi închid, sub pămînt, şi acolo le 
vor albi oasele! 

— Nu ţi-am cunoscut această faţă, Deceneul!... 

— N-ai avut de unde, Mărite rege. Aceste lucruri le- 
am învăţat pe acolo pe unde am umblat. Le-am văzut 


mai mult în Egipt, în monumentele şi construcţiile 
ramase de la faraoni şi de la Marii preoţi. 

— Să facem aşa cum spui. Da, e bună prevederea. 
Nu m-am înşelat cînd am văzut în tine un om cu 
însuşiri alese. Mă uimeşti, Deceneu! 

În coborîre dinspre Tapae, drumul şerpuia printre 
mesteceni şi fagi, urmînd firul văii pe care alerga 
zglobiu rîul. Era zi frumoasă de toamnă, soarele se 
înălţase mult deasupra crestelor munţilor ce se profilau 
departe în faţa lor. Făcuseră un ocol lung prin ţară, de 
la Sargedava porniseră spre Apulum, trecuseră prin 
Potaisa şi Napoca, mergind spre miazănoapte pînă la 
Porolissum, unde căpetenie a ținutului era tot un 
Sagitulp — tînăr, frumos, voinic, nepot al celui ce 
căzuse în bătălia cu boiii şi tauriscii — şi se înapoiaseră 
prin partea de apus a ţării, se opriseră la Ziridava, la 
Scorilo, cu care stătuse mult de vorbă în privinţa 
scordiscilor, cu care o parte din ţinutul său se învecina, 
apoi coboriseră spre miazăzi pînă la Arcidava, devenită 
un fel de cazarmă pentru formaţia de luptători, foşti 
sclavi, a căror căpetenie era Rundacis, ridicat la rangul 
de taraboste, unde de asemenea căutase să afle cit 
mai multe amănunte despre mişcările scordiscilor la 
hotarul ce se lăsa spre Singidunum, care nu era prea 
departe. De acolo făcuseră cale întoarsă pe la 
Tibiscum, apoi o mică abatere din drum de la Rehidava 
la Carsidava, asta din două motive: unul, pentru ca 
şeful gărzii, Carpio, să vadă pe Andra şi pe micul 
Dicomes, iar celălalt, pentru a-l lua pe tarabostele 
Oroles la Sargedava. Mergeau toţi trei în pasul cailor, 
urmaţi la mică distanţă de luptătorii din gărzi, în 


fruntea cărora erau întotdeauna Carpio şi Rogus, 
capnobotul, căpetenia gărzii marelui preot. 

— Mărite rege, v-am tot auzit vorbind de scordisci, 
ce, au îndrăznit iarăşi să ne calce hotarul? întrebă 
tarabostele Oroles, rupînd tăcerea ce se prelungise 
prea mult. 

— N-au făcut-o, bunule taraboste, deşi eu acum 
doresc să o facă. 

Tarabostele îl privi mirat. Regele voia să pornească 
din nou la război? se întrebă în sine, fără a îndrăzni să 
ceară lămuriri. 

— A început să te încerce bătrineţea, Oroles, reluă 
regele, ţi-e greu să mai porneşti la luptă? 

— Sînt gata, Mărite rege, să... 

— Ţie-ţi spun ce pun la cale, îl întrerupse, pentru 
că tu şi Marele preot siînteţi cei doi sfetnici ai mei. Nu 
este aşa, Deceneu? 

Marele preot confirmă cu o uşoară înclinare a 
capului. 

— Să ştii, bunule taraboste, că privirea mea nu 
este îndreptată spre scordisci, ci spre odrişi; spre 
scordisci mă uit numai cu coada ochiului. Mi-am pus 
întrebarea — Marele preot ştie — dacă pornesc război 
împotriva odrişilor, spre a elibera dacii dintre Dunaris şi 
munţii Haemus, nu va exista oare pericolul să fiu 
atacat pe la spate de scordisci? 

— Şi ce răspuns ţi-ai dat, Mărite rege? îndrăzni 
tarabostele. 

— Cel care trebuia: să-i bat şi să-i alung pe 
scordisci, pentru că sînt mai puţin numeroşi, apoi să 
pregătesc o lovitură puternică a odrişilor. Cînd voi 
porni peste Dunaris, nu trebuie să uităm că regele 
Pontului este aproape şi ar putea să le sară în ajutor, 
iar pe de alta parte că, pornind într-acolo, va trebui să 


atacăm şi cetăţile greceşti de pe ţărmul Pontului Euxin: 
Histria, Tomis, Callatis şi Dionysopolis, pentru că toate 
se găsesc pe pămînt de-al nostru, adică de-al geților, 
căci aşa numesc ei pe dacii din partea de răsărit a ţării. 

— Şi Dionysopolis, cetatea unde se afla Acornion?! 
se grăbi tarabostele. 

— Da, şi Dionysopolis, dar cu cei de acolo vom face 
altfel. Mă voi înţelege cu Acornion, le las o anumită 
libertate să-şi vadă de afacerile lor. Greul este să-l văd 
bătut pe Sadalas, regele odrişilor, să împing hotarul 
ţării la munţii Haemus, apoi mă descurc uşor cu 
cetăţile greceşti de la Pontul Euxin. Ce zici, Deceneu? 
Noi avem nevoie de cei din acele cetăţi, sînt buni 
negustori, iar printre ei se găsesc mulţi cu învăţătură 
înaltă, cum este Kallisthene, am putea să facem şcoli 
în cetăţile fiecărei căpetenii de ţinut. 

— Aşa este, cum spui, Mărite rege, răspunse 
marele preot. 

— Dar tu, Oroles, ce tot priveşti într-acolo? Sus pe 
timpla de deal este Rasidava, cetatea tarabostelui 
Burrennus. Cearta ta cu el m-a făcut să iau marea 
hotărîre ce mă chinuise mulţi ani. 

— Cu Burrennus, mai am ceva, Mărite rege!... 

— Vrei ca moşia Carsidava să o măreşti, luînd 
dintr-a lui? 

— Este altceva... 

La cotitura drumului văzură că se apropiau de 
intrarea într-un sat. Toţi trei îl ştiau, satul era al lui 
Burrennus, cu celălalt capăt răspundea aproape de 
cetatea Rasidava. Sub coroana unui copac bătrin mai 
mulţi comati stăteau de vorbă. Regele prinse dintr-o 
privire, oamenii aceia nu păreau liniştiţi, rosteau agitaţi 
vorbele, pe feţele lor erau semne ce arătau că în 
suflete le mocnea revolta. Trase de friul calului, trecu 


peste şanţul de la marginea drumului şi se îndreptă 
spre ei. 

— Sănătate să vă dea Marele zeu, oameni buni! 
salută el, oprind calul la cîţiva paşi de ei. Spuneţi-ne, 
pe drumul acesta ajungem la Sargedava? 

Comatii tăcură împietriţi. Unul din ei, cu faţa 
umflată, învineţită de lovituri, care arăta a fi cel mai 
revoltat, făcu dintr-un salt cîțiva paşi şi căzu în 
genunchi în faţa regelui. 

— Să trăieşti, Mărite rege! Marele zeu să te ţină 
viaţă lungă pentru potolirea suferințelor noastre! Stăm 
şi noi de vorbă, ne spunem unii altora necazurile. 

Ascultîndu-l, regele îi privea pe ceilalţi. Mai zări 
unul cu faţa tumefiată de lovituri. 

— Nu sînt regele, ci un taraboste în trecere pe aici. 

— Te cunosc, Mărite rege! Am fost în oaste cînd i- 
am alungat pe celți şi i-am bătut pe bastarni şi sarmaţi. 
Noi toţi sintem comati de pe moşia tarabostelui 
Burrennus. 

— Ce s-a întîmplat? Te-ai răfuit cu celălalt, pe care 
îl văd cu faţa tot aşa de vinătă şi umflată ca. a ta? 

— Nu, Mărite rege, nenorocirea este alta... A căzut 
blestemul pe capetele noastre... Sîntem pedepsiţi rău 
de Marele zeu... 

— Ridică-te! Spune, ce necaz aşa de mare s-a 
abătut asupra voastră? 

Comatul se săltă şi îşi scutură pămîntul prins de 
cioareci în dreptul genunchilor. 

— Poate numai puterea ta şi a Marelui preot să ne 
izbăvească de răul care ne apasă!... Mărite rege, eu şi 
celălalt pe care îl vezi bătut tot ca şi mine, ne-am dus 
aseară sus în cetate să ne scoatem fetele. Ni le-au luat, 
Mărite rege, ieri după-amiază, străjerii din garda 
cetăţii. Ştim şi pentru cine: pentru tarabostele 


Burrennus şi pentru capnobotul Arzis. Şi erau mici, 
Mărite rege, abia împliniseră şaisprezece ani. 

Regele întoarse capul spre marele preot. Ticăloşia 
nu o săvirşise numai tarabostele, ci şi un capnobot. 

— Dacă vă înşelaţi? Poate că fetele v-au fost luate 
pentru altceva, continuă regele, pe a cărui faţă minia 
începu să-şi arate semnele. 

Întreg grupul de comati începu să strige: 

— Tarabostele ne siluieşte fetele şi nevestele! 

— Ne supune la chinuri! 

— Ne ia toate bucatele, rămînem înfometați! 

— Asta face tarabostele, dar capnobotul? întrebă 
marele preot. 

— Şi el se poartă la fel cu comatii de pe moşia lui! 

Deceneu ştia, dincolo de moşia lui Burrennus, pe 
cîmpia ce se întindea pînă sub Muntele cel Mare, era 
una din aşezările cultului lui Zamolxis, un fel de 
mînăstire cu pămînt mult, cu slujbaşi preoţi, sub 
conducerea capnobotului Arzis, avind în stăpînire mai 
multe sate. 

Din nou regele privi spre marele preot, năpădit de 
supărare. 

— Şi altceva, ce se mai petrece sus în cetate? 

— Chefuri şi orgii, Mărite rege. S-au stirpit viile, 
apoi s-a dat voie să aibă fiecare cîteva buturi. El 
stringe vinul de la toţi; cine nu-i dă e pus la caznă grea. 
Oamenii se împrumută între ei numai să scape de 
torturi. Dacă peste tot în ţară lucrurile se petrec ca la 
noi, atunci, Mărite rege, mă întreb: pentru ce mai 
luptăm să alungăm triburile cotropitoare? Aici trăim 
mai rău decit cei care se aflau sub celți sau sub 
bastarni, cu care am stat de vorba, îndrăzni cel care îl 
recunoscuse pe rege. 


— Mergem sus, în cetate, rosti Marele preot, 
trebuie să ne convingem ce se petrece cu adevărat. 
Am văzut că în multe locuri comatii sînt porniţi 
împotriva taraboştilor. Eu voi trimite garda să-l aducă 
pe capnobotul Arzis. 

— Este acolo în cetate, strigă un comate, l-am 
văzut adineauri, cînd am dus junica pe care mi-a luat-o 
căpetenia gărzii, zicea că aşa a poruncit tarabostele. 

— Voi toţi care sînteţi aci mergeţi sus cu noi. Nu 
trebuie să vă temeţi de nimic. Vreau să vă facem 
dreptate, îi încurajă regele strunind calul şi pornind pe 
drumul ce urca spre cetate. 

Pînă să iasă din sat şi să înceapă urcuşul, ceata de 
comati se mări cu alţii, iar în urmă veneau femei, 
bătrîni şi copii. Cînd regele ajunse la porţile cetăţii şi 
privi în urmă bănui că întreg satul se strinsese. Din 
turnul de paza, străjerul anunţa cu sunete prelungi de 
tulnic sosirea regelui şi a marelui preot. După o scurtă 
aşteptare, porţile se deschiseră larg şi în faţa lor se 
aplecară cu supunere tarabostele Burrennus şi cap- 
nobotul Arzis. 

— Marele zeu să vă dea sănătate, Mărite rege şi 
Mare preot! salută tarabostele, făcînd eforturi să se 
ţină tare, după orgia petrecută peste noapte. 

Intrară în curtea largă a cetăţii. Mulțimea se strînse 
roată, la bună distanţă în jurul lor. Regele porunci să 
iasă în faţă cei doi comati schingiuiţi de garda 
tarabostelui. 

— Spune, taraboste Burrennus, pentru ce au fost 
bătuţi aceşti oameni? strigă el. 

— lar tu, capnobot Arzis, pentru ce ţi-ai petrecut 
noaptea aici în cetate? adăugă marele preot. 

Burrennus rămase un timp descumpănit, nu se 
putea hotărî ce răspuns să dea: de recunoaştere a 


ceea ce se petrecuse sau de înfruntare. În cele din 
urmă alese pe cel de al doilea: 

— Mărite rege, eu sînt taraboste, stăpîn al cetăţii şi 
moşiei Rasidava. Aşa cum este datina, legea din bătrîni 
a dacilor, sînt stăpîn şi a celor din satele de pe moşia 
mea, nimeni nu poate face ceva fără ştirea mea. Ca 
taraboste, dacă vreau ca pe unii comati să-i iau să mă 
slujească aici, în cetate, nu mă poate opri nimeni. Tot 
aşa pot să fac cu femeile şi fetele lor. leri garda mea a 
luat fiicele lor pentru unele treburi, iar ei au venit sus 
strigînd, suduind şi blestemiînd, au cerut fetele, dar 
străjile i-au dat afară. Ei, cuprinşi de furie, s-au pus cu 
topoarele să taie porţile. N-am mai putut răbda, fapta 
lor însemna răscoala, am poruncit gărzii să-i încer- 
cuiască şi să-i lege. Dar n-a fost uşor, ei au lovit cu 
topoarele trei străjeri. l-am pedepsit puţin, dar puteam 
să-i pun în lanţuri în hruba de sub cetate şi să-i las 
acolo pînă le putrezeau oasele. Aşa ar fi făcut oricare 
taraboste, Mărite rege! 

Regele trecu printr-un moment de nehotărire. În 
sinea sa recunoştea, ştia care era puterea unui 
taraboste pe moşia sa, nu însă împinsă pînă la 
batjocorirea şi siluirea femeilor şi fiicelor comatilor. 
Porunci să fie aduse cele două fete. 

— Dar, Mărite rege, nu trebuie să mă înjoseşti în 
faţa lor!... 

—  Taraboste Burrennus, nu te supui în faţa 
regelui? 

— Căpetenia gărzii să aducă degrabă fetele! strigă 
marele preot. 

Alături de ei, tarabostele Oroles îşi stăpinea cu 
greu pornirea de a trage spada, spre a răzbuna chinul 
şi moartea lnei. De furie, mîinile îi tremurau, iar 
picioarele stringeau pintenii în coastele calului într-un 


joc neregulat, făcînd animalul să bată neîncetat cu 
copitele în lespezile de piatră ce pavau curtea cetăţii. 
După citeva clipe, de după colţul clădirii se auziră 
vaietele nestăvilite ale fetelor, apoi apărură cu iile şi 
fotele sfişiate, boţite, cu ochii înecaţi de lacrimile ce 
curgeau şiroaie şi cu cosiţele răvăşite, pe jumătate 
despletite. Erau două copile, pe ale căror feţe se vedea 
nevinovăția, castitatea — cu părul bălai, cu obrajii roşii 
ca doi bujori — ţinîndu-se strîns de mînă, cu priviri 
îngrozite, împinse din spate de doi oameni din gardă. 
Cercul mulţimii se desprinse şi le făcu loc să treacă. În 
acelaşi moment, tarabostele Oroles săltă capul şi 
îndreptă o privire arzătoare spre rege. Cuteză: 

— Mărite rege, fac rugămintea de a mă lăsa să-l 
judec pe tarabostele Burrennus. Pe capnobotul Arzis 
să-l osindească Marele preot, aşa cum îi este voia. 

Regele se grăbi să încuviinţeze, deşi era hotărît ca 
la sfîrşit el să dicteze pedepsirea tarabostelui, iar 
marele preot pe a capnobotului. 

— Fetelor, liniştiţi-vă, de acum înainte nu vi se va 
mai întîmpla nimic, începu tarabostele Oroles, cu voce 
caldă, pentru a le întări încrederea. Să ştiţi că aveţi în 
faţa voastră pe rege şi pe Marele preot. Ei v-au luat 
sub ocrotirea lor. Spuneţi să audă toată lumea, ce s-a 
întîmplat cu voi în noaptea trecută? 

Fetele stăteau strînse una într-alta, cu mîinile 
săltate în dreptul sînilor, frecîndu-şi şi răsucindu-şi 
şuviţele capetelor cosiţelor despletite. Tăceau. Stăteau 
cu privirile îndreptate spre pămînt. 

— Haide, curaj copilelor, regele vrea să ştie totul, 
insistă Oroles. 

— Eu nu pot, murmură una, mi-e ruşine!... M-a 
batjocorit tarabostele... 


— Şi mie îmi este ruşine, adăugă cealaltă. M-a 
necinstit capnobotul... 

— Atit cît aţi spus este destul, reluă tarabostele 
Oroles. Mai departe voi povesti eu ceva în auzul 
regelui, al Marelui preot, şi al tuturor celor ce ne 
înconjoară. Taraboste Burrennus, vreau să-ţi aduc 
aminte ce ai făcut cînd aveai în grijă şi cetatea 
Tibiscum. Ai vrut să pîngăreşti pe Ina, fata comatelui 
vînător Siporus, dar nu ai reuşit, tatăl şi-a ascuns fata 
în munţi. După ce l-ai chinuit neomeneşte şi-a dat 
sfîrşitul bietul om. Acolo în munte fata s-a îmbolnăvit 
de inimă rea şi de dor. Nu mi-e ruşine să spun aici că îl 
iubea pe Comosicus, iar dragostea feciorului meu 
trebuie că a fost tot aşa de puternică, el a îndrăznit să 
mă roage, scriindu-mi un papirus, să am grijă de Ina. 
M-am dus la Tibiscum, unde am aflat cele petrecute, 
am luat fata aşa bolnavă şi m-am grăbit spre 
Carsidava. Dar Marele zeu n-a vrut să ne ajute, după 
cîteva luni Ina a plecat la Zamolxis. 

Regele îl asculta încruntindu-se tot mai mult. 

— Taraboste Oroles, pînă acum nu mi-ai vorbit de 
fapta asta! 

— Da, Mărite rege, pe Comosicus l-ai luat sub 
ocrotirea ta. Era însă vorba de dragostea între un 
fecior de taraboste şi fiica unui comate... 

— De ce mi-ai spurcat copila? strigă comatul care îl 
recunoscuse pe rege, tatăl uneia din fete, repezindu-se 
cu pumnii strînşi spre Burrenus. 

Nu reuşi să ajungă la el, Carpio făcu un salt cu 
calul şi îi tăie calea. În aceeaşi clipă se ridicară strigăte 
din mulţime: 

— La moarte cu ei! 

— Să fie aruncaţi în sulițe! 

— Să ardă devii! 


— Să fie făcuţi sclavi! 

Un fior săgeta inima regelui. Ceea ce striga 
mulţimea răsuna în urechile sale ca şi cum în acel 
moment întreaga ţară cerea pedepsirea. Rosti: 

— Ce pedeapsă ceri, taraboste Oroles? 

— Să fie făcut sclav Burrennus! 

— Dar pentru capnobot, ce cere Marele preot? 

— Şi el să fie făcut sclav, Mărite rege! 

— Carpio, strigă regele, îi legi pe amîndoi şi îi dai 
lui Buthis, să-i pună la muncă pe şantierul de la 
Sarmizegetusa. Cetatea Rasidava va fi a căpeteniei de 
oaste Rundacis! 

Un murmur de teamă, de uimire şi de uşurare pluti 
pe deasupra mulţimii, în timp ce Burrennus şi Arzis îi 
implorau pentru iertare. Fără să-i privească, regele 
întoarse calul şi porni pe drumul ce cobora din cetate. 

larna fusese lungă, cu zăpadă groasă şi ger aspru, 
însă frumoasă. Parcă niciodată nu se văzuseră copacii 
aşa de mult îmbrăcaţi în alb şi nu ţinuse chiciura atît 
de multe zile fără să cadă. La oficiul treburilor ţării 
însă, regele şi toţi cei ce îl slujeau nu se potoliseră nici 
un moment, în ciuda iernii atît de grele. Fusese mult de 
alergat, păstrată legătura strinsă cu căpeteniile de 
ţinuturi prin călăreţii ce nu se speriau de grosimea 
omătului, pregătite arme, provizii, strinsă din nou 
oastea, menţinută şi întărită prietenia cu vecinii, cărora 
le trimisese din nou daruri. Cînd dăduse colţul ierbii se 
pornise mişcarea. O începuse mai întîi cu Rholes, el 
fiind cel mai departe, avînd de străbătut munţii prin 
trecători grele, cu grijă să lase la Tamasidava un pilc 
de oaste pentru a zdrobi orice încercare de năvălire de- 


a bastarnilor sau sarmaților, iar Rubobostes rămăsese 
de pază între gura Tyrasului şi cetatea Olbia. Işi 
pornise apoi pilcurile de oaste Cotiso, unele de la 
Argedava, iar altele din valea Alutusului, ţinînd-o apoi 
drept spre Sargedava. De acolo regele şi căpeteniile de 
ţinuturi: Duras, Cotiso, Rholes şi Sagitulp cel tînăr, cu 
pilcurile lor de oaste, s-au îndreptat spre cetatea 
Arcidava. La Tibiscum le-a ieşit în cale Scorilo cu 
luptătorii săi. Erau înfloriţi liliecii cînd întreaga oaste a 
Daciei făcu tabără în valea largă ce se întindea de la 
Arcidava pînă la Dunaris, de-a lungul rîului numit Apus 
Flumen. Burebista era hotărit să-i alunge pe scordisci 
de pe pămîntul locuit de daci, însă nu se gindea să 
obţină acest lucru neapărat prin luptă, spera să-i facă 
să se retragă de bunăvoie, găsind o cale de înţelegere, 
la nevoie dînd bogate daruri căpeteniei lor. Prin 
aceasta regele urmărea să-şi asigure hotarul în partea 
ţării ce se lăsa către Singidunum, mai înainte de a 
porni expediţia peste Dunaris, pînă la munţii Haemus, 
pentru eliberarea daco-geților de acolo de sub 
stăpînirea regelui Sadalas al odrişilor, apoi să facă o 
întoarcere spre răsărit pînă la cetăţile de pe ţărmul 
Pontului Euxin — coloniile greceşti din mijlocul 
populaţiei gete. 

Înconjurat de căpetenii, regele stătea sub coroana 
unui stejar falnic ale cărui frunze abia se deschiseseră 
din muguri. Tăcerea se prelungea, pe faţa lui se 
aşternuse o umbră de îngrijorare, solia trimisă la 
căpetenia scordiscilor întirzia prea mult. Era bine 
pregătit pentru luptă, se temea însă de o alianţă a 
acestora cu odrişii sau cu celții, în care caz ar fi 
complicat mult situaţia. L-ar fi obligat să-şi împartă 
oastea şi să lupte în mai multe locuri. Formase solia 
din trei oameni: tarabostele Oroles, Kallisthene şi un 


luptător din partea locului, care cunoştea limba 
scordiscilor, aceasta în cazul cînd nu s-ar fi putut 
înţelege cu ei în limba Romei, cum se obişnuia în acea 
vreme. Scordiscii fuseseră în contact cu romanii încă 
din anul cînd generalul L. Screbonius Curio înaintase 
din Macedonia pînă la Singidunum. Liniştea se sparse 
cînd una din străji veni în fugă: 

— Mărite rege, s-a întors tarabostele Oroles. A fost 
văzut coborînd poviîrnişul pe partea cealaltă a pădurii. 

— Sînt toţi trei? 

— Nu, erau numai doi. În urma lor venea garda ce-i 
însoțea. 

Regele se săltă nerăbdător de pe buturuga pe care 
stătea şi porni spre vale. Căpeteniile îl urmară. Nu 
cobori mult, de după colţul unui desiş apărură Oroles şi 
Kallisthene, galopînd cu caii în spume. 

— Am venit, Mărite rege, rosti tarabostele sărind 
jos din şa. 

— Zeii au sorocit altfel, vor ca oameni mulţi să 
cada în luptă, adăugă Kallisthene. 

— Dar tălmaciul care v-a însoţit unde este? 
Tarabostele răspunse după un timp de gindire: 

— Mărite rege, lasă-mă să povestesc aşa cum s-au 
petrecut lucrurile. De la început căpetenia scordiscilor 
ne-a vorbit pe un ton ce nu dovedea bunăvoință, ci mai 
degrabă sfidare şi batjocură. l-am spus prin tălmaci — 
fiindcă n-a vrut să folosească limba Romei — că tu, 
regele Burebista, îi ceri să părăsească neiîntiîrziat 
ţinutul în care se găsesc sate locuite de daci, şi că, 
făcînd asta, se va dovedi un vecin de încredere, care 
se va bucura de o caldă prietenie din partea ta, îi vei fi 
un sincer aliat în lupta ce va fi nevoit să o poarte în 
curînd cu romanii. „Şi dacă nu vreau să fac ce mi cere, 
ce se va întîmpla?” m-a întrebat. l-am răspuns că va fi 


alungat. „Da, alungat, aşa cum ai speria o turmă de 
oi?” a rostit el, izbucnind într-un hohot de ris. „Va fi 
cum vor soroci zeii”, am spus eu, cine va ieşi 
învingător în bătălie. El a continuat să ridă, privind 
stăruitor spre tălmaci. „Da de unde ştii tu limba 
noastră?” l-a întrebat, rupînd firul celor ce vorbeam. 
Tălmaciul i-a răspuns că de la nişte captivi scordisci, 
alături de care a muncit mult timp la înălţarea zidurilor 
noii cetăţi de scaun a regelui, Sarmizegetusa. Auzind 
asta, căpetenia scordiscilor a săltat brusc capul şi-a 
strigat.: „Spune-i regelui tău că nu mă tem de el! Nu 
voi părăsi nici o palmă de pămînt din ceea ce am 
cucerit! lar pe acest tălmaci îl vom opri la noi, poate că 
este un ticălos de scordisc trădător. Să-i spui lui 
Burebista că vom încerca săgețile noastre pe acest 
tălmaci, ca astfel să se convingă că nu mă tem, iar de 
ne va ataca va avea aceeaşi soartă.” 

— O astfel de primire şi cu un astfel de ton a vorbit 
el soliei mele!... murumură regele. Nu-şi dă seama că e 
un venetic cotropitor, că s-a aşezat cu tribul său într-un 
loc unde va fi prins ca între două stinci ce se prăvălesc 
una spre alta, romanii şi dacii. Tu nu i-ai vorbit nimic, 
Kallisthene, n-ai încercat să-l faci să vadă pericolul ce-l 
paşte? 

— Da, Mărite rege, am folosit de-a dreptul limba 
Romei, i-am spus că Dacia este acum o ţară mare, are 
oaste puternică şi un rege înţelept şi viteaz. Ca să-l 
conving, am luat ca exemplu pe greci: neunindu-se şi 
neavînd vecini prieteni care să le sară în ajutor, au fost 
cotropiţi de romani. Fără alianţa şi ajutorul tău el nu va 
putea să înfrunte Roma. 

— Şi el te-a înţeles? 

— Avea un tălmaci bun, cred că era un sclav 
roman fugar. Prin răspunsul ce mi-a dat, m-am convins 


că e hotărît să nu cedeze. „Tu zici că eşti grec — mi-a 
spus prin tălmaci — şi acum faci pe deşteptul? Dacă 
eraţi înţelepţi, stăteaţi în ţara voastră şi o apăraţi, nu 
vă împrăştiaţi în lume. În toate cetăţile de pe țărmurile 
mărilor sînt numai negustori greci. Aţi ţinut mai mult la 
bani, decît la ţară. Acum te-ai făcut un slujitor al 
regelui Daciei.” „Sînt alături de un bărbat pe care îl 
admir şi în care mă încred”, am adăugat eu, lucru care 
l-a înfuriat: „Ar trebui să te opresc şi să încerc săgețile 
şi pe tine, dar nu vreau să se audă în cetăţile voastre, 
ale grecilor de la Pontul Euxin, că eu, regele 
scordiscilor, am omorit pe unul de-al lor!” 

— Poate că asta este voia Marelui zeu, să-i 
alungăm pe scordisci prin luptă. Va fi o bătălie aprigă, 
din care prea puţini au să ne scape. Avem cetăţi de 
zidit şi întărit, avem drumuri lungi de construit, va fi 
mult de lucru, iar captivii scordisci se vor dovedi de 
folos. Acum să ne pregătim de luptă! 

Pilcurile armatei dace se puseră în mişcare, avînd 
ca ţintă locul de vărsare al Pathissusului în Dunaris, 
înaintînd din trei direcţii: Cotiso şi Rholes prin 
apropiere de Dunaris, regele, cu Duras şi Sagitulp cel 
tînăr, pe o cale de mijloc, iar Scorilo şi Rundacis pe o 
rută ocolită, apropiindu-se de Pathissus după ce 
treceau peste riul Tibisis. Fiecare căpetenie trimise 
iscoade mult înaintea oastei, iar legătura cu regele era 
ţinută strîns prin călăreţi sprinteni ce nu cunoşteau 
odihna, pentru ca avansarea să se facă în acelaşi ritm, 
menţinîndu-se zilnic la depărtări egale de locul întîlnirii. 
Căpeteniile dace îşi dădeau seama că în aceeaşi 
măsură iscoadele scordiscilor urmăreau îndeaproape 
mişcările pilcurilor lor. În a treia zi iscoadele aduseră 
vestea că nu mai era departe tabăra scordiscilor, 
puteau să ajungă acolo în mai puţin de o zi de mers 


fără grabă. Regele strînse şi mai mult legătura cu 
căpeteniile sale, pregătind un atac fulgerător din trei 
părţi deodată. Burebista nu-şi închipuise că regele 
scordiscilor va face o greşeală atît de mare, să-şi 
treacă oastea peste Dunaris şi Pathisus. Calculele lui 
porniseră de acolo că socotea armata dacilor tot aşa 
de puţin numeroasă ca în ultima bătălie pe care o 
avusese cu acelaşi rege, cînd cetatea lui de scaun era 
Argedava, iar ţinutul ce-l stapinea se întindea numai 
între Dunaris şi rîul Maris, mergind spre răsărit pînă 
dincolo de Tapae. Dar şi în acel caz, de netrecere a 
oastei scordiscilor peste Dunaris şi Pathissus, Burebista 
era hotărît să pună stăpiînire numai pe pămîntul ce-l 
locuiau dacii, apoi să aştepte manevrele de atac ale 
adversarului; el nu se pregătea să-şi treacă oastea 
peste cele două ape mari. In dimineaţa celei de a 
cincea zi, pîlcurile de oaste ale dacilor erau aşezate pe 
trei părţi ale taberei scordiscilor, la o depărtare 
potrivită pentru un atac fulgerător simultan. Regele 
dac nu bănuia intenţia duşmanului. Acesta se pregătise 
să atace pe rînd cu călăreţii fiecare pilc de oaste dacă, 
să treacă în iureş peste primul pilc întîlnit, pornind apoi 
spre piîlcul următor, iar în urmă pedestraşii săi să 
desăvirşească învingerea dacilor. Poate că ar fi obţinut 
un rezultat mai bun, în orice caz nu o înfrîngere 
zdrobitoare, dacă nu săvirşea cea de a doua greşeală: 
a pornit atacul începînd cu pilcurile de oaste ale lui 
Scorilo, unde se afla şi unitatea de călăreţi a lui Run- 
dacis, bine pregătită, greu înarmată, cu luptători daci, 
foştii sclavi, care erau hotăriţi să dovedească regelui 
eroismul lor. Ciocnirea avu astfel loc între două grupări 
ce manevrau uşor, schimbînd cu totul sensul şi ritmul 
atacului. Rundacis tinu în loc cavaleria scordiscilor, în 
timp ce Scorilo şi Duras grăbiră încercuirea. Din partea 


cealaltă, Cotiso şi Rholes năvăliră asupra pedestrimii 
duşmane. In felul acesta armata vrăjmaşă se văzu 
ruptă în două, lipsită de orice posibilitate de legătură şi 
ajutor. Zdrobirea a fost fulgerătoare. Soarele nu 
ajunsese la ora prînzului cînd cetele dace fugăreau pe 
scordiscii care căutau scăpare aruncîndu-se în apa 
Pathissului, unii trecînd înot, alţii fiind luaţi de valuri şi 
înecaţi. Numărul celor luaţi captivi depăşi cu mult orice 
presupunere făcuse înainte regele dac. Printre cei 
căzuţi în luptă se afla însăşi căpetenia scordiscilor. 

Privind în perspectiva scurgerii anilor, scordiscii 
înfrînţi vor rămîne un timp strînşi în jurul Singidumului, 
apoi se vor pierde în masa populaţiei locale. Va urma 
cucerirea romană pînă la Dunaris, vor avea loc 
prefaceri mari, încît scordiscii vor dispărea cu totul din 
istorie. 


5 


Lanistul Nerius trecea prin stări ce oscilau între o 
nerăbdătoare speranţă şi o răscolitoare deziluzie. Mai 
rămăseseră numai citeva zile, pînă se împlinea 
termenul la care negustorul Hegias îl asigurase că va 
veni cu contravaloarea în aur a restului de bani, asupra 
căruia se  înţeleseseră, pentru redarea libertății 
gladiatorului Stertinius. Era nerăbdătoare speranţa, 
deoarece se pregătea să organizeze în curînd un nou 
spectacol în arena Circului cel Mare şi ar fi vrut să-l 
scoată iarăşi în arenă pe gladiatorul pentru care 


primise multe laude. Dacă negustorul întîrzia şi strica 
înţelegerea făcută, şi era răscolitoare deziluzia pentru 
că se obişnuise cu gîndul că, primind suma convenită, 
devenea dintr-o dată un om bogat, într-un mod pe care 
nu-l visase niciodată. Nu mai socotea restul de optzeci 
de mii în sesterţi, moneda în care se făcuse tocmeala, 
ci în denari, ceea ce revenea la douăzeci de mii 
monede de aur, adică se obişnuise să gindească numai 
în denari, întocmai ca patricienii înstăriți, care aveau 
ferme şi moşii cu o mulţime de sclavi. Se găsea în 
officina, încăperea sa de lucru, de conducere a şcolii de 
gladiatori, îşi lua gustarea de dimineaţă, în timp ce prin 
minte îi treceau tot felul de gînduri şi planuri, cu 
schimbări bruşte de la speranţă la descurajare, toate 
învîrtindu-se în jurul unei singure idei: va sosi sau nu 
va veni la timp Hegias. Uşa se deschise şi sclavul 
portar îl anunţă că un tînăr, ce arăta a fi patrician, 
dorea să-i vorbească. li spuse să-l aducă repede, în 
timp ce el strînse şi ascunse resturile gustării de pe 
masă. 

— Salve, lanistule! Toţi zeii să fie cu tine! salută 
tînărul cu voce tare, însă melodioasă, bine stăpinită. 
Sînt Diodor din Sicilia. Vreau să mă ocup de trecutul 
omenirii, să scriu o istorie a lumii, lucru pe care nu-l voi 
putea realiza decit călătorind mult şi citind operele 
altor istorici. 

Lanistul tăcea şi îl privea mirat. Nu vedea nici o 
legătură între îndeletnicirea sa şi treaba de istorie. Aşa 
cum îi vorbea gindi că poate avea în faţă un om cu 
mintea năruită. 

— Nu eşti tu, Nerius? Nu eşti stăpînul acestei şcoli 
de gladiatori? îl întrebă Diodor, săltîndu-şi cu dreapta 
toga, încercînd să şi-o aşeze mai bine. 


— Da, eu sînt! răspunse încropind un zîmbet, 
măsurîndu-l cu privirea pe tînăr. 

La nevoie l-ar fi putut arunca afară cu o singură 
mînă. Arăta înalt şi slab, puternic bronzat, numai 
privirea lui vie, pătrunzătoare, îl făcu să se reţină. 

— Pe lupiter, deci am nimerit bine! Pentru studiile 
mele de istorie, vreau să fac o călătorie prin Elada şi pe 
la cetăţile greceşti de pe ţărmul Pontului Euxin, iar de 
acolo să pătrund în Dacia. Acel popor — daco-geţii — 
mi se pare că va fi singurul care se va opune setei de 
cucerire a Romei, şi aş vrea să-l cunosc mai bine; cum 
s-ar zice, să-l văd la el acasă. Am nevoie pentru asta 
de o călăuză de încredere. 

— Şi te împiedic eu, Diodor? rise lanistul. 

— Nu, Nerius, tu nu mă împiedici, ci mă vei ajuta. 

— Poate că vrei să te bag în arenă, să faci pe 
mimul, sau să simulezi o luptă cu un gladiator... 

— Să ştii ca nu glumesc. Am aflat de la negustorul 
Hortensius Maximus — nu se poate să nu-l cunoşti — 
că un alt negustor, Hegias, trebuie să vină din Dacia să 
cumpere de la tine un gladiator de neam dac. A trecut 
aproape un an, iar termenul — spunea Hortensius 
Maximus — s-a împlinit, aşa că acum poţi să-l vinzi cui 
vrei. 

Lanistul prelungi rîsul cu mai multă poftă, vorbind 
totodată: 

— Nu pot să ţi-l dau din două motive: primul, că 
termenul încă nu s-a încheiat, mai sînt trei sau patru 
zile, iar al doilea, că nu-mi vei putea plăti preţul la care 
m-am înţeles cu Hegias. 

— Bine, să zicem că voi reveni peste patru zile, cu 
ce preţ mi l-ai vinde? 

— Cu o sută douăzeci de mii de sesterţi, adică 
treizeci de mii denari de aur! Nici un denar mai puţin; 


altfel nu-l vind! Mă şi bucur chiar, dacă Hegias nu vine, 
pierde suma ce mi-a dat ca avans, iar eu sînt dezlegat, 
voi putea scoate din nou în arenă pe gladiator. Deşi 
banii sînt buni, îmi creşte mai mult inima cînd primesc 
aplauzele spectatorilor din tribune, dacă a ieşit 
învingător gladiatorul meu Stertinius — pe numele lui 
dac, Comosicus. Este unul din aceia în care încrederea 
mea este desăvirşită, nu există în Roma un alt 
gladiator care să-l înfrîngă! 

— Îţi dau douăzeci de mii de denari, Nerius! 

—  Pierzi vremea degeaba, nu insista, în alte 
condiţii nu-l vînd. Dacă vrei să te duci în Dacia, caută 
să ajungi mai întîi la Tomis — cred că vei merge pe 
mare — iar acolo vei găsi destui negustori care umblă 
prin ţara lui Burebista pe la toate cetăţile. Aşa mi-a 
spus Hegias. 

Diodor din Sicilia mai făcu o încercare, oferi 
nouăzeci de mii de sesterţi, apoi schimbă discuţia, 
cerînd lămuriri despre afacerile laniştilor şi despre 
viaţa gladiatorilor. Era satisfăcut, plecă făcînd pe 
grăbitul, repetind regretul că nu primise ajutorul 
sperat, la care de fapt nu se aşteptase. Lucrurile 
stăteau în realitate cu totul altfel: Hegias sosise de 
curînd la Roma, îl cunoscuse pe Diodor în bogata villa a 
prietenului său, negustorul Hortensius Maximus, şi îi 
povestise toată epopeea lui Comosicus. Tot discutind, 
le venise o idee: să încerce obţinerea eliberării 
gladiatorului pe un preţ mai mic, în care caz ar fi lăsat 
să treacă termenul maxim convenit cu lanistul. 
Adevărul era că Hegias întirziase mai mult decit orice 
presupunere făcuse cînd se înţelesese cu Nerius. 
Plecase de la Sargedava spre Tomis cu aurul dat de 
regele Burebista, ajunsese acasă, însă în scurt timp se 
îmbolnăvise greu. Venise apoi iarna, împiedicîndu-l să 


pornească ia drum greu slăbit de boală. În primăvară, 
pentru că se scursese un timp atit de lung, socotise că 
era bine să treacă din nou pe la Sargedava, să vadă 
cum îi mergeau afacerile şi, totodată, să-l înştiinţeze 
pe rege de întirziere, să primească noi dispoziţii, în 
cazul cînd între timp ar fi intervenit ceva. La Sargedava 
a avut surpriza să afle că Burebista şi toate căpeteniile 
dace erau porniţi cu oastea să-i alunge pe scordisci, 
fapt care îl obligase la o nouă aminare a plecării spre 
Roma. De aceea nu reuşise să revină în marea urbe 
romană decit aproape după încheierea unui an. 

Cu o zi numai înainte de împlinirea termenului 
maxim convenit, Hegias se prezentă la şcoala de 
gladiatori a lui Nerius cu aurul ce reprezenta 
contravaloarea restului de optzeci de mii de sesterţi, 
adică douăzeci de mii de denari. Lanistul îşi ţinu 
cuvintul dat, îl eliberă pe Stertinius, predîindu-i 
negustorului şi certificatul de mannu mitere??, astfel că 
acum Comosicus deveni libertul Stertinius, cetăţean al 
capitalei romane, iar lanistul Nerius unul din oamenii 
bogaţi ai Romei. Privind după ei la plecare, în sinea sa 
era uimit de mărinimia regelui dac. De la şcoala de 
gladiatori nu mersera direct la negustorul Hortensius 
Maximus, ci se opriră în forum. Hegias îi povesti tot ce 
se petrecuse între timp în Dacia: cît de mult se mărise 
tara prin alungarea  bastarnilor, sarmaților şi 
scordiscilor de pe pămînt dac, cît de mult se înaintase 
cu lucrările la noua cetate de scaun Sarmizegetusa şi 
cît de bine se înțelegeau regele şi marele preot la 
conducerea ţării, amindoi hotăriţi să ridice poporul dac 
la nivelul grecilor şi romanilor. li spuse apoi că 
tarabostele Oroles, Andra şi Carpio erau sănătoşi, că 

Andra adusese pe lume un băiat, şi multe alte 
amănunte. Comosicus nu se mai putu stăpiîni: 

— Cînd ai plecat, bunule Hegias, te-am rugat din 
suflet să încerci tot ce-ţi va sta în putere să afli ce face 
Ina, să-i spui că dragostea mea este tot atit de aprinsă 
şi o implor să mă aştepte. 

Negustorul rămase un timp încurcat. Nu se putea 
hotărî cum să-i anunţe nenorocirea, de aceea ocolise 
să-i vorbească despre fată. 

— Şi dragostea ei a fost tot aşa de aprinsă... 
murmură el, dar... ce ştiu eu... poate că aşa va fi fost 
voia Marelui zeu, a lui Zamolxis, a luat fata la el, sus, în 
cer... 

Comosicus îl prinse de braţ şi îl zgudui cu putere: 

— Îți place să glumeşti, Hegias? De ce îmi măreşti 
suferinţa? 

— Este purul adevăr... continuă negustorul cu 
acelaşi ton, povestind apoi cele aflate de la tarabostele 
Oroles despre chinurile prin care trecuse fata pînă îşi 
dăduse sfîrşitul. Acum eşti un om liber, reluă el, 
întotdeauna mi-ai spus că te găseşti în slujba regelui, 
nu ai motiv să te grăbeşti spre a te înapoia în Dacia. 

— Unde pot fi în slujba regelui, decît acolo? Şi apoi, 
nu-mi voi putea regăsi liniştea pînă nu voi răzbuna 
moartea lnei! Vreau să-l pedepsesc, luîndu-i viaţa, pe 
ticălosul de Burrennus! 

— Pe Burrennus lasă-l să ispăşească pedeapsa, şi-a 
primit răsplata faptelor. Tarabostele Oroles mi-a spus 
că a fost de faţă cînd l-au judecat regele şi marele 
preot; a fost făcut sclav şi pus la muncă pe şantierul 
Sarmizegetusa. Eu zic că e mai greu să trăieşti ca sclav 
public, este o muncă silnică pe viaţă, suferinţa îi va fi 
mai mare, decit dacă era omorit. Cit priveşte dorinţa ta 


de a te pune în slujba regelui, asta depinde de ceea ce 
îţi spune el prin mesajul ce ţi l-a trimis. 
Hegias trase de la briu pergamentul şi i-l întinse. 


Desfăşurindu-l,  Comosicus  recunoscu scrisul lui 
Kallisthene. 

— Nu pot să înţeleg, Kallisthene este la 
Dionysopolis, iar mesajul mi-l trimite regele 
Burebista?!... li cunosc scrisul... 


— Lasă asta, citeşte-l! De mult timp filozoful şi 
rhetorul de la Dionysopolis este cel mai de încredere 
scrib al regelui şi singurul grammatistos** pentru tinerii 
daci. A fost îndemnat de Acornion să se ducă acolo; 
bineînţeles la rugămintea lui Burebista. 

Comosicus  desfăşură pergamentul şi îl privi 
îndelung. Trupul îi tremura uşor, avea impresia că în 
mîinile sale era toată Dacia. Citi: 

„Burebista, regele Daciei, 

către 

Comosicus, fiul lui Oroles: 

De la Marele zeu, sănătate! 

Știu de la Hegias toate cele prin care ai trecut. 
Acum eşti liber. Un timp va trebui să trăieşti la Roma 
ca libert: libertul Stertinius. Vei fi insă un libert care 
face negustorie şi ciştigă mult, numai aşa vor înțelege 
cei din jurul tău de unde ai mulți bani. Prin Hegias vei 
primi orice sumă vei avea nevoie; el va aranja lucrurile 
ca tu să apari ca un fel de părtaş la afaceri al celui mai 
bogat negustor din Roma: Hortensius Maximus. 
Trebuie să faci tot ce-ţi va sta în putință să-ți ajuţi 
regele, să serveşti țara. Să cauţi ca prin magistrați şi 
senatori, la nevoie oferind daruri bogate, să aranjezi ca 
Roma să nu-şi îndrepte legiunile spre Dacia. lar de vei 
descoperi acolo un duşman al meu, adică al ţării, al 

poporului nostru, să încerci totul, mergind pînă la 
sacrificiu, şi să-l trimiti în lumea zeilor. Am nevoie de 
tine acolo, Comosicus, pînă măresc ţara, pînă întregesc 
Dacia Mare şi pină reuşesc să pregătesc o oaste tare, 
puternic înarmată, bine instruită pentru a putea 
înfrunta legiunile. Tu vei fi la Roma trimisul meu, în 
taină, în care îmi pun toată increderea. Iti va spune 
Hegias cele ce se petrec în țară şi tot ce vrei să mai afli 
despre tarabostele Oroles şi Andra. Mă rog Marelui zeu 
să te ajute să-ți serveşti țara şi să te țină sănătos. Vei 
veni în Dacia numai la chemarea mea!” 

Dintr-o dată tot ce pregătise sufleteşte, tot ce 
construise cu mintea pentru clipa eliberării se prăbuşi, 
se transformă într-o stare complexă, în care 
însufleţirea se suprapunea peste durere; îl însufleţea 
încrederea şi speranţa ce-şi punea în el regele şi îl 
îndurera adînc pierderea lnei. in sufletul său fata 
rămiînea puritatea şi fidelitatea desăvirşită. De multe 
ori visase, în lungile zile şi nopţi de aşteptare a 
reîntoarcerii lui Hegias, ca în ziua cînd va redeveni om 
liber să pornească înapoi spre Dacia. Acum totul se 
spulberase, îi schimba complet sensul vieţii, lumea 
capătă pentru el o formă nouă, nu-şi mai aparţinea, 
pentru sine nu-şi mai dorea nimic, se dăruia în 
întregime regelui, ţării, poporului din care se trăgea. 

— Voi face ceea ce îmi cere regele, murmură el, 
înfăşurind din nou pergamentul. Hegias, să mergem la 
Hortensius Maximus! 

După citva timp, vecinii bogatei viile de pe via 
Flaminia începură să privească cu nespusă curiozitate 
pe bărbatul frumos, în putere, care nu părea să fi ajuns 
la treizeci de ani, purtind veşminte din cele mai 
scumpe ţesături, deşi arăta a fi libert, însă un libert 
augustal, ce ieşea şi intra nestingherit la bogatul 


negustor. Chiar de a doua zi Hortensius Maximus 
oferise o sumă impresionantă pentru primirea libertului 
Stertinius în Colegiul augustalilor. Comosicus cunoştea 
bine întreaga Romă, începuse să umble nestingherit 
pretutindeni. Se împrietenise repede cu Diodor din 
Sicilia — nepotul de soră al negustorului — ce se 
dovedea un istoric în devenire — erau şi cam de 
aceeaşi vîrstă. Amîndoi se bucurau: Comosicus, pentru 
că era în apropierea unui om cu bogate cunoştinţe 
despre ţări şi popoare, iar Diodor, fiindcă nu se mai 
îndoia, va putea să călătorească nestingherit prin 
Dacia. 

— Scopul vieţii mele este să string sub o formă 
clară tot ce se ştie din istorie, tot ce cuprind operele 
celorlalţi istorici, îi spunea odată Diodor lui Comosicus, 
în timp ce se plimbau prin forum. Se vor găsi acolo cele 
ce s-au petrecut de-a lungul secolelor, de la originile 
fabuloase ale popoarelor pînă în timpul nostru, atît ale 
grecilor şi romanilor, cît şi ale celorlalţi barbari: istorie, 
geografie, moravuri, artă şi sculptură. Este limpede că 
o astfel de operă va conţine materialul unei întregi 
biblioteci, de aceea intenţionez să-i dau chiar un astfel 
de titlu: Biblioteca istorică. Pentru aceasta, nu este 
suficient numai să cunosc ceea ce au scris alţii, ci să şi 
călătoresc mult, lucru pe care de altfel mi-l uşurează 
unchiul, Hortensius Maximus are legături de afaceri cu 
negustori din aproape toate ţările. După mine, din cele 
ce am studiat pînă acum din istorie, am ajuns la 
concluzia că tot ce s-a petrecut şi tot ce le va fi dat în 
viitor popoarelor se datoreşte numai la două cauze: 
întîmplării şi greşelilor. Întîmplarea poate fi de mai 
multe feluri, o privesc ca pe un cataclism ce nu 
depinde de om, însă greşelile constituie partea cea mai 
importantă: greşesc popoarele, cînd aleg sau suportă 


să li se impună conducători incapabili şi greşesc 
conducătorii, cînd nu ştiu să se comporte faţă de ţările 
vecine. Ai un vecin puternic şi lacom, caută să-i faci 
voia, să-i fii plecat, nu-l provoca să te cotropească, să 
te nimicească, să te facă să pieri din istorie. Dar 
popoarele greşesc şi altfel. De pildă, atenienii s-au 
arătat lipsiţi de recunoştinţă faţă de cei ce au făurit 
temple, monumente şi statui, care le vor păstra o 
faimă nepieritoare, sau faţă de cei ce au fost în fruntea 
cetăţii şi au condus-o cu pricepere. Ei au condamnat pe 
Pericle, au întemnițat pe Fidias şi l-au exilat pe 
Anaxagoras. Nu se poate ca acel Kallisthene, de care 
mi-ai vorbit, să nu fi amintit nimic despre aceşti 
oameni. Poporul grec a creat o sublimă atitudine a 
omului prin acea şcoală a vieţii numită stoicism, în care 
fiecare trebuie să se păstreze drept şi treaz în faţa 
destinului. Întrebarea este: există destin? După mine, 
dacă totul este întîmplare, atunci stoicismul grec este 
şi mai înălţător; cu adevărat omenesc. Voi dacii dacă 
vreţi să ne prindeţi — îţi vorbesc prin originea mea 
greacă — să învăţaţi filozofia, geometria şi arta 
grecilor, fără să ştiţi că de fapt noi am luat şi învăţat de 
la voi. Serbările dionysiace, cultul lui Dionysos l-am 
împrumutat de la traci. Dionysos este un zeu trac, iar 
voi dacii sînteţi de acelaşi neam, sînteţi fraţii lor. 
Comosicus îl asculta, în timp ce gindul îi alerga 
spre Dacia. Îi scrisese bine regele în mesaj, el se 
străduia să-i unească pe toţi dacii, să facă o ţară mare, 
cu oaste puternică, să-şi apere poporul, dar să nu 
provoace pe vecinul lacom, în care el vedea pe Roma, 
ci sa-l facă să-şi îndrepte pofta de cucerire în altă 
parte. Ascultîndu-l, admira în acelaşi timp liniştea şi 
înţelepciunea lui Diodor din Sicilia. Dacă el va reuşi să 
întocmească marea operă istorică despre care îi 


vorbea, iar legătura lor de prietenie se va menţine, nu 
se îndoia că va scrie ceva şi despre daci. Cînd va veni 
cu el în Dacia, va îndemna pe marele preot Deceneu să 
arate lui Diodor toate notările ce le au pe Kogaion 
despre istoria ţării. 

Hortensius Maximus — negustorul — nu era străin 
de mişcările politice din Roma, de lupta dintre optimaţi 
— patricienii — şi populari — plebeii. Tulburările sau 
războaiele civile aveau origină veche, de cînd Caius 
Gracchus reuşise să convingă Senatul să voteze legea 
agrară, prin care se prevedea ca terenurile ce 
aparţineau domeniului public să fie împărțite 
cetăţenilor săraci, adică plebeilor. Acea lege făcuse să 
se înteţească starea de tensiune, de supremație poli- 
tică dintre optimaţi şi populari. Bogatul negustor nu 
putea să fie decit de partea optimaţilor, era omul de 
încredere al senatorului Cornelius Laberius, pe care îl 
susţinea la nevoie cu sume de bani ce nu erau de 
neglijat. Hegias îl asigurase dealtfel pe Hortensius 
Maximus că în viitor cheltuielile necesare de luptă 
politică a senatorului îi vor fi restituite de regele Daciei. 
În scurt timp libertul Stertinius deveni cunoscut ca fiind 
„Clientul” bogatului patrician, cu alte cuvinte în slujba 
acestuia, de aceea nu-i mirară pe cunoscuţi vizitele 
destul de dese ale lui Comosicus la senator. 

Villa lui Cornelius Laberius se asemăna în totul cu 
aceea a bogatului său unchi Alleius Decimus Valens de 
la Pompei. Se şi spunea de către cunoscători că era o 
construcţie în stil pompeian. Atrium-ul era de tip 
corintic, avea un compulvium** mare, iar acoperişul se 
sprijinea pe 16 coloane de marmură. Dedesubtul 
compulviumului era impulvium-ul*” de aceeaşi mărime. 


3 Deschidere în acoperiş pe unde intră lumină şi aer. 
3 Bazin în care se stringea apa de ploaie pătrunsă prin compulvium. 


Din atrium se pătrundea în celelalte încăperi: 
tablinium-ul sau sufrageria,  cubiculum-ul sau 
dormitorul şi exedra, locul unde se retrăgeau femeile. 
La intrare, într-un colţ al atriumului, era cella, adică 
celula sclavului portar. leşirea din atrium se făcea prin 
peristilul cu portic, ale cărui coloane împrejmuiau o 
grădină cu flori şi arbuşti ornamentali. Tot în atrium în 
cele două colţuri de la intrare erau alae-le, două 
unghere adiînei în care se păstrau chipurile strămoşilor. 
In restul villei se întindeau încăperile, dependinţe: baia, 
debaralele şi camerele sclavilor. Baia se compunea 
dintr-un tepidarium — sală călduţă — şi un caldarium 
— sală încălzita, cu căzi individuale, cu apă caldă şi 
rece. 

După un timp de recunoaştere reciprocă, senatorul 
începu să-l primească pe Comosicus cu o atenţie 
deosebită, fără să mai ţină seama că pentru ceilalţi era 
un proaspăt libert. Stăteau amindoi în tablinium, 
Cornelius Laberius îl ascultase cu atenţie şi răbdare, se 
lămurise asupra misiunii pe care dacul o avea la Roma. 
Lacom de bani, era pornit să susţină lupta politică 
împotriva popularilor — a plebeilor, deoarece el apar- 
ţinea optimaţilor. Incepu apoi să-i vorbească: 

— Ceea ce îmi ceri să fac nu va fi chiar aşa de 
uşor. Este nevoie de multă stăpinire, adică de abţinere, 
şi de îndirjită insistenţă într-un anumit sens. Desigur, 
acum romanii sînt încă departe de Dacia, legiunile lor 
abia au ajuns în Tracia. Intrebarea este: cînd vor 
ajunge în apropierea Danubiusului, cine va deţine 
puterea la Roma: optimaţii sau popularii? Pentru a mă 
înţelege mai bine, cred că este necesar să cunoşti 
puţină istorie a războaielor civile purtate aici. După 
moartea lui Caius Gracchus, popularii au ales tribun pe 
Marius, iar acesta s-a ridicat împotriva patricienilor. 


Astfel a devenit consul, apoi numit comandant al 
legiunilor care luptau împotriva regelui Jugurtha, al 
numizilor. Intre timp au pornit împotriva Romei cimbrii 
şi teutonii, în cîţiva ani au fost distruse cinci armate 
romane. Dovedindu-se slab şi îmbătrînit, Marius a fost 
înlocuit cu Sylla, pentru că Senatul l-a denunţat ca 
inamic public. Acesta nu a găsit altă scăpare pentru a 
se salva decit refugiindu-se peste mare, în ruinele 
Carthaginei. Sylla a reuşit să regrupeze cele trei 
armate rivale romane şi a întocmit liste cu adversarii 
proscrişi, pe care legionarii săi i-au masacrat şi le-au 
expus capetele în forum. Devenit dictator, el a întocmit 
legi noi, restabilind autoritatea Senatului, şi, tocmai 
cînd nimeni nu se aştepta, a abdicat şi s-a retras la 
ferma sa, departe de Roma. În locul lui a fost ales 
Cneius Pompeius, din partea optimaţilor. În acea 
vreme căpetenia popularilor era Caius lulius Caesar. În 
anul Romei 693: se înteţise lupta între cele două 
grupări politice, iar Marcus Licinius Crassus se bucura 
de încrederea legiunilor încă de cînd zdrobise răscoala 
lui Spartacus. In acel an Pompeius, Caesar şi Crassus 
au făcut o înţelegere sub numele de primul triumvirat. 
Caesar a fost numit consul, apoi guvernator al Galiei. 
Lupta pentru putere a continuat între triumviri, ducînd 
la o înteţire a războiului civil, aşa cum îl avem astăzi, el 
culminînd între Pompeius şi Caesar după moartea lui 
Crassus. Aceasta este situaţia. Viitorul ne va arăta 
calea de urmat, după ce vom cunoaşte cine va ieşi 
învingător, Pompeius sau Caesar. Dacă iese primul — 
adică Pompeius — voi putea să-l ajut pe regele 
Burebista, pentru că am cuvint greu printre optimaţi, 
iar dacă puterea rămîne în întregime în mîinile lui 
Caesar, situaţia pentru daci va deveni gravă. În acest 


36 Anul 60î.e.n. 


moment nu-mi dau seama ce ar fi mai bine de făcut 
spre a opri o expediţie spre Dacia, totul va depinde de 
felul cum se va încheia rivalitatea dintre cei doi. Tu vei 
rămîne la Roma atit timp cît va fi nevoie, îngrijind să ţi 
se trimită din Dacia tot ce este necesar — bani şi 
daruri. Cred că m-ai înţeles, libertule... 


6 


După totala înfrîngere a scordiscilor, regele 
Burebista nu a lăsat să se scurgă un timp pentru 
odihnă. S-a înapoiat la Sargedava, să vadă ce veşti au 
mai sosit de la celelalte hotare ale ţării, a trecut pe la 
Sarmizegetusa pentru a urmări stadiul lucrărilor, s-a 
consfătuit îndelung pe Kogaion cu marele preot asupra 
mersului treburilor ţării, apoi s-a îndreptat în grabă 
spre Argedava, pe care o destinase ca cetate de scaun 
atita vreme cît va dura expediţia peste Dunaris, de 
eliberare a dacilor de sub stăpînirea odrişilor şi de 
supunere a cetăților greceşti de pe ţărmul Pontului 
Euxin: Dionysopolis, Callatis, Tomis şi Histria. In acelaşi 
timp, fiecare căpetenie de ţinut: Scorilo, Cotiso, Duras, 
Sagitulp şi Rholes urma să treacă pe la cetăţile lor, să 
lase un scurt răgaz luptătorilor şi să pregătească 
pilcurile de oaste, completind oamenii şi armele pentru 
noua expediţie, în aşa fel încît la chemarea sa întreaga 
armată să se adune la Sargedava. Regele nu începea 
niciodată o acţiune de război pînă nu se asigura de 
prietenia sau de starea de neutralitate a vecinilor din 
partea spre care intenţiona să pornească expediţia. De 
cetăţile pontice nu se temea, ele nu aveau unităţi de 
luptă pentru cucerire, ci numai de apărare a fiecăreia 
în parte, fiind mici state independente. Ceea ce Îl 
îngrijora era atitudinea lui Mithridates al VI-lea Eupator, 


regele Pontului, care stăpînea partea din Tracia de la 
Miazăzi de munții Haemus, Bithynia, țărmurile 
Propontidei, pînă departe în Cappadochia. Momentul 
era bine ales, pentru că Mithridates purta războaie 
grele cu romanii, aceştia urmărind să-i cucerească 
ţara, de aceea primul lucru pe care îl făcu Burebista a 
fost trimiterea lui Acornion de la Dionysopolis la regele 
Pontului, pentru a trata în numele său o înţelegere. 
Lucrurile păreau pornite pe drum bun, Acornion aduse 
la Argedava o veste îmbucurătoare: Mithridates îi lăsa 
mînă liberă să pună stăpiînire pe pămîntul dac ocupat 
de odrişi, cu condiţia ca Dacia să-i dea ajutor în lupta 
sa cu legiunile lui Cneius Pompeius. Dar nu trecu decit 
o săptămînă şi la Argedava ajunse altă veste, care 
răsturna tot se ce pregătise. Pompeius atacase 
fulgerător, zdrobise armata Pontului, iar Mithridates 
căzuse în luptă. Regele dac se văzu pus la grea 
încercare; atacînd pe odrişi şi zdrobindu-i, devenea 
vecin cu un ţinut cucerit de romani, ceea ce însemna 
completa apropiere a Romei de Dacia. Comosicus îl 
înştiinţase despre rivalitatea dintre Pompeius şi 
Caesar, iar el se gindi să se folosească de ea. Trimise 
pe Acornion cu mulţi bani şi daruri bogate la Pompeius, 
care trecea prin mari lipsuri, pentru că Senatul nu-l 
susţinea cu cele necesare purtării războiului cu 
popoarele pontice, angajindu-se să-i dea ajutor 
împotriva lui Caesar. Tribunul roman acceptă condiţiile 
şi-i lăsă mină liberă pentru ocuparea ținutului dintre 
munţii Haemus şi Dunaris. Pe toată durata acestor 
tratative Burebista nu a părăsit Argedava, ca şi cum 
acea cetate devenise noua capitală a Daciei. 

După înţelegerea cu Pompeius, regele grăbi 
expediţia împotriva odrişilor. Strinse oastea şi trecu 
peste Dunaris prin apropiere de cetatea Capidava, 


unde căpetenie era Zyraxes, cel ce purta lupte de 
hărţuială cu cetăţile pontice, împiedicîndu-le să-şi 
întindă prea mult stăpînirea peste ţinutul dintre Pontul 
Euxin şi fluviu, pînă la gurile lui de vărsare în mare. 
Regele ordonase o scurtă oprire pentru regruparea 
pîlcurilor de oaste a fiecărei căpetenii, cînd Carpio îl 
anunţă că Zyraxes sosise şi cerea să-i vorbească. 

— Marele zeu să-ţi dea multă sănătate, Mărite 
rege! salută el, oprindu-se la cîţiva paşi. 

— Şi eu mă rog pentru tine, Zyraxes, lui Zamolxis. 
Să ştii că dacă nu veneai tu, te căutam eu. De fapt 
trebuia să-ţi vorbesc mai de mult, însă au fost alte 
lucruri grele de lămurit, înainte de a trece cu oastea 
încoace. 

— Ştiu tot, Mărite rege! Am aflat de cele ce ai 
săvirşit pînă ai ajuns să uneşti aproape tot neamul 
dacilor. De mult timp noi cei de pe aici — geții — căci 
aşa ne numesc grecii din cetăţile pontice, trăim cu 
inima striînsă de teamă că nu te vei hotărî să treci cu 
oastea în partea aceasta a Dunarisului, să ne ajuţi să 
ne unim cu ţara. In părţile Capidavei sîntem cînd liberi, 
cînd supuşi. Sosesc pînă aici şi ne luptăm cu ele, 
citeodată cete de luptători de la Tomis, altădată cete 
de odrişi. Sînt şi situaţii cînd toate cetăţile de pe ţărmul 
nostru al Pontului Euxin se războiesc cu odrişii şi îi mai 
îndepărtează de noi. 

— Fiecare treabă se face la vremea ei, Zyraxes. Nu 
puteam să trec încoace, cînd în celelalte părţi erau alte 
triburi — boii, taurisci, scordisci, bastarni şi sarmaţi — 
care stăpîneau tot pămînt dac, puteau să mă atace din 
spate. Acum uite ce vreau să fac: cu o parte din oaste 
să  încercuiesc cetăţile, pontice: Histria, Tomisul, 
Callatisul şi Dionysopoli-sul, iar cu cealaltă să pornesc 
să-i bat pe odrişi. 


Regele văzu pe Zyraxes clătinînd capul, semn că 
nu era de aceeaşi părere. 

— Tu ai vrea să fac altfel? îl întrebă. 

— Mărite rege, eu zic să laşi cetăţile Pontului în 
grija mea, iar tu cu întreaga oaste să dai lupta cu 
odrişii. Regele lor, Sadalas, este un curajos războinic, 
se repede cu cetele lui şi-ţi străpunge liniile de 
luptători. Mă împinge gîndul să las ajutoarele mele să 
se ocupe de cetăţile Pontului, iar eu cu o parte din 
oamenii de nădejde să te însoţim împotriva lui Sadalas. 
Noi îi cunoaştem bine pe odrişi, ştim care sînt locurile 
bune unde să-i facem să vină la atac, iar acolo să-i 
nimicim. 

— Vezi, ţi-am spus, nu degeaba mă rog eu lui 
Zamolxis pentru tine... 

Zyraxes era bărbat în putere, scund, cu faţa 
aproape pătrată, pletele blonde îi cădeau pe umeri, nu 
sta nici o clipă locului, îşi schimba întruna greutatea 
trupului de pe un picior pe altul, iar privirea îi era 
arzătoare. 

— Din asta înţeleg, Mărite rege, că primeşti 
propunerea mea. Acum vreau să-ţi spun altceva — 
este vorba de cetăţile pontului Eu ştiu ce înseamnă 
război, cum sînt dărimate cetăţile după ce duşmanul a 
fost înfrînt. Am aflat că aşa fac romanii. Tu să nu 
urmezi exemplul lor, să nu dărîmi Tomisul, Callatisul şi 
celelalte, ci să faci în aşa fel încit să te ajuţi de ele, 
dacă vrei să ridici poporul dac. Grecii sînt buni 
negustori, printre ei găseşti mulţi oameni învăţaţi, au 
corăbii bune şi ştiu să cutreiere mările. Eu zic că e mai 
bine să ţi-i faci prieteni, şi-ţi vor fi de folos. 

Ascultîndu-l, regele se gindea la Acornion. El era 
din Dionysopolis, îl avea ca om de încredere, îl ajuta, n- 


ar fi putut să privească nepăsător la distrugerea cetății 
sale, oricît de bună situaţie i-ar fi oferit în schimb. 

— Ai vorbit bine, Zyraxes, gindul ăsta mă frămintă 
de multă vreme, e bine să mi-i fac prieteni, pentru că 
ei sînt cei mai abili duşmani ai romanilor. Vom vedea 
ce va trebui să facem, după ce îl batem şi-l izgonim pe 
Sadalas. Nu uit că odrişii sînt un trib de neam tracic, n- 
aş vrea să-i decimăm, să-i luărn captivi ca pe taurisci, 
scordisci, bastarni şi sarmaţi, pentru că sîntem de 
acelaşi sînge, facem parte din aceeaşi mare familie de 
popoare, vreau numai să se retragă pe pămînturile lor, 
adică la miazăzi de munţii Haemus. Aşadar, vom 
limpezi lucrurile începînd cu Sadalas. 

Oastea dacă a pornit ţinînd direcţia spre miazăzi- 
apus, către centrul ținutului dac cotropit de odrişi. 
Alături de rege mergea Zyraxes, el cunoştea bine 
locurile prin care înaintau. După două zile de mers în 
linişte, fără să-i amenințe vreun pericol, iscoadele 
aduseră vestea că în faţă se apropiau fulgerător odrişii 
pe un front larg, pregătiţi să încercuiască, să atace, să 
zdrobească pe daci. Regele nu se temea, avea pilcuri 
puternice, însă nu voia ca în acea bătălie să piardă un 
prea mare număr de luptători. Opri oastea şi stabili 
pentru fiecare căpetenie locul de luptă. Se formară trei 
linii, urmînd laturile unui dreptunghi căruia îi lipsea una 
din laturile cele mari, aceea din spate, adică din partea 
opusă aceleia din care se apropiau odrişii. Era o 
formaţie de luptă ce se asemăna cu modul de atac al 
falangelor macedonene ale lui Alexandru cel Mare — 
Macedon. Regele Burebista aşeză întreaga cavalerie în 
centrul dreptunghiului, pentru a izbi apoi cu toată 
puterea într-o singură direcție,  spărgind liniile 
duşmane. La început ciocnirea se dovedi aprigă, însă 
cînd călăreţii daci străpunseră linia de mijloc a 


odrişilor, întreaga situaţie se schimbă ca prin minune, 
din încercuitori, odrişii deveniră încercuiți şi împărţiţi în 
două grupe, fără nici o legătură între ele. Regele 
Sadalas îşi dădu seama că pierduse iniţiativa în atac, 
nu mai avea şanse să obţină victoria, porunci 
tulnicerilor să sune o anumită manevră, la care dacii 
nu se aşteptau, odrişii izbiră în acelaşi loc, la 
împreunarea celor două încercuiri, sparseră liniile 
dace, se regrupară şi rupseră lupta, spre a evita o 
totală înfrîngere. În scurt timp pieriră în pădurea 
întinsă dinspre care veniseră. Regele dac nu porni 
urmărirea decît după ce îşi regrupă pilcurile de oaste, 
însă totul se dovedi de prisos, oastea odrişilor nu se 
mai opri decit dincolo de munţii Haemus. Era 
satisfăcut, obținuse ceea ce dorise, fără prea mari 
pierderi. Ţinînd seama de legătura de sînge dintre daci 
şi traci, porunci să nu se ia captivi, să fie lăsaţi oamenii 
la casele lor. 

După o scurtă odihnă a oastei, Burebista porni spre 
cetăţile greceşti de pe ţărmul Pontului Euxin. La 
Dionysopolis ezită să atace, acolo îl avea pe Acornion, 
nu se putea purta faţă de cetatea sa ca un cotropitor 
pornit pe dărimare şi luare de captivi. Acesta îi ieşi în 
cale şi îi vorbi cu aceeaşi apropiere sufletească 
dintotdeauna: 

— Mărite rege, am venit eu să-ţi vorbesc în numele 
dionysopolitanilor. Ştiu că mie nu mi-ai face nimic, 
socotesc că mă mai bucur de încrederea ta, iar eu îmi 
păstrez neştirbită convingere că eşti un om drept care, 
vrind să facă bine dacilor, nu caută să pricinuiască fără 
motiv nenorociri altora. Ce sînt dionysopolitanii, Mărite 
rege? Nişte oameni care fac comerţ, care au adus în 
Dacia multe mărfuri şi care, cotropiţi în ţara lor de 
romani, se simt mai apropiaţi, mai prieteni cu dacii, 


sau cum sînteţi numiţi aici, geții. Dacă vreodată aş fi 
gîndit că vei împresura şi cotropi Dionysopolisul, nu m- 
aş fi străduit să-ţi obţin prietenia lui Pompeius, ci l-aş fi 
îndemnat să-şi îndrepte legiunile spre Dunaris. 

— Şi cum te giîndeşti că e bine să fac? 

— Să socoteşti Dionysopolisul ca o cetate prietenă, 
într-un anumit fel supusă, dar care totuşi se va bucura 
de oarecare libertate de a se conduce singură şi de a 
face comerţ cu toată lumea. In noi nu trebuie să vezi 
niciodată nişte duşmani, Mărite rege! Nu ştiu cît de 
puternică este cinstea de care mă bucur în inima ta, 
dar, dacă ţii ca oamenii de aici să-ţi plătească o sumă 
de bani în fiecare an, o vom face şi pe asta. Insă, în 
acest caz — să mă ierte zeii — se va umbri ceva în 
sufletul meu, chipul tău în mine va fi altfel... 

Regele izbucni într-un hohot de ris, bătindu-l cu 
palma pe umăr: 

— Ai vorbit bine, Acornion. Dionysopolisul va 
rămîne o cetate liberă, legată însă de statul dac, 
pentru că prin ea Dacia va putea să ţină legături de 
comerţ cu toate popoarele. 

Pentru tactul şi curajul de care a dat dovadă, 
Acornion s-a bucurat de multă recunoştinţă din partea 
locuitorilor cetăţii. Acest lucru rezultă din cele scrise 
într-un decret al dionysopolitanilor dat în cinstea sa. 
lată ce se spune într-unui din paragrafele acelui 
decret”: 

„Și în timpul din urmă regele Burebista ajungind 
cel dintii şi cel mai mare dintre regii din Tracia şi 
stăpinind tot ținutul de dincoace de Fluviu (Dunăre) şi 
de dincolo, şi a ajuns de asemenea la acesta (la 
Burebista) în cea dintii şi cea mai mare prietenie, a 
37 Inscripția săpată pe o lespede de marmură a fost descoperită la Balcic şi se 


păstrează la Muzeul Naţional din Sofia. Traducere a epigrafistului G. G. 

obținut cele mai bune foloase pentru patria (cetatea) 
sa, vorbindu-i şi sfătuindu-l în ceea ce priveşte 
chestiunile cele mai importante, atrăgindu-şi 
bunăvoința regelui spre binele cetății; şi de toate 
celelalte ocazii oferindu-se pe sine, fără să se cruțe, în 
soliile cetății şi luindu-şi fără şovăire primejdii, pentru a 
contribui în tot chipul la binele patriei.” 

Tot în acelaşi decret se mai spune că Acornion să 
fie încununat la sărbătoarea lui Dionysos cu cunună de 
aur şi să i se ridice o statuie de bronz la locul cel mai 
de cinste din agora. 

Regele porni cu oastea mai departe spre 
miazănoapte, de-a lungul țărmului. Incercuite, cetăţile 
Callatis şi Tomis fac acte de supunere, fără împotrivire. 
Histria refuză să se predea. Dacii o asediază, dărimă 
porţiuni mari din zidurile de apărare şi dau focului o 
parte din cetate, aceea numita „Zona sacră”. Mulţi 
locuitori şi-au părăsit casele, ascunzindu-se în pădurile 
şi tufărişurile din apropiere. Datorita lui Aristagoras, 
care era prieten cu Acornion, Burebista opreşte 
distrugerea cetăţii. În decretul? pentru Aristagoras dat 
de histrieni se spune: 

„Întrucît Aristagoras al lui Apaturios, coboritor 
dintr-un părinte de seamă şi din strămoşi binefăcători 
ai Obştii... năzuind să le urmeze pilda şi să calce pe 
urmele lor, la întoarcerea în patrie, după nenorocirea 
abătuta asupra noastră, cind cetatea era fără ziduri, iar 
locuitorii se găseau din nou în primejdie, împreună cu 
nevestele şi copiii, însărcinat de cetățeni cu repararea 
zidurilor, a luat asupră-şi cu bărbăție şi devotament 
întreaga supraveghere a lucrărilor, fără să se sustragă 
ostenelilor trupeşti, nici vreuneia din celelalte griji 
legate de treaba de reclădire; iar după ce patria a fost 


38 /nscripție descoperită la Histria. Traducere D. M. Pippidi. 


din nou întărită şi, unul cite unul, cetățenii au prins să 
revină la locul lor de pe meleaguri duşmane, citeodată 
tratind cu iscusință cu barbarii care stăpineau ținutul, 
alteori punina la dispoziția cetățenilor sumele necesare 
pentru răscumpărare, s-a arătat săritor la toate nevoile 
celor mintuiți, acordind nu numai alor noştri, dar şi 
străinilor ce locuiau în Histria împrumuturi 
numeroase..." 

Drept recunoştinţă, histrienii l-au ales preot al lui 
Apollo  tămăduitorul, protectorul cetății, şi l-au 
încununat cu cununa divinității. 

Regele lăsă pe Zyraxes căpetenie a întregului ţinut 
de la miazăzi de Dunaris, căruia îi dădu o parte din 
oaste pentru a putea păstra ordinea pretutindeni, mai 
ales spre a ţine sub ascultare cetăţile pontice. Noua 
căpetenie nu se îndepărtă de Capidava, îşi păstra tot 
acolo cetatea de reşedinţă. 

Revenit la Sargedava, Burebista nu se dădu 
odihnei. Trăia o stare sufletească ce-l făcea să nu-şi 
poată găsi locul. Cînd cuprindea cu mintea întreaga 
ţară, vedea unit întregul neam al dacilor. Ar fi vrut să 
fie prezent pretutindeni, dornic să însufleţească, să 
încurajeze, să pună ordine, să răsplătească pe făcătorii 
de bine şi să pedepsească pe cei răi. Trecuseră ani de 
zbucium, de frămiîntare şi răzbatere, nici nu simţise 
cum înaintase în virstă, era fericit, îşi văzuse visul 
împlinit, în astfel de momente de înălţare sufletească, 
se gindea cu recunoştinţă la marele preot, retrăia 
momentul cînd Deceneu — tînăr, palid, slăbuţ — se 
oprise în cetatea Arcidava, la întoarcerea din lunga 
călătorie ce se întinsese pînă în Egipt, şi îi vorbise. li 


răsunau parcă în urechi, izbucnite din inimă, cuvintele 
pe care blindul preot le rostise atunci: „La noi, Mărite 
rege, numai credinţa în Marele zeu şi limba ce o vor- 
bim fac să se ştie că există un neam al dacilor. M-am 
întrebat adesea, în clipele mele de meditaţie chinuită: 
de ce să nu fie o singură ţară, o Dacie Mare a tuturor 
dacilor?” Regele nu se dădu odihnei, alergă pe Kogaion 
şi stătu îndelung de vorbă cu marele preot. Şi 
răzbaterea lui fusese grea, se ocupase îndeaproape de 
treburile ţării şi de mersul lucrărilor de construire a 
noilor cetăţi. Pe Kogaion lucea în soare clădirea Marelui 
sanctuar, o construcţie pe temelie de piatră asemenea 
unui templu, cu pereţi din birne de stejar lustruit, 
frumos ornamentaţi cu sculpturi şi încrustaţii de lemn 
din esențe de diferite culori. Alături, pe terasa vecină, 
se înălța falnică Sarmizegetusa, noua cetate a cărei 
menire era să devină inima Daciei, înconjurată de 
ziduri atit de groase şi de înalte, încît uimeau pe cel ce 
le privea, le credea rod al unei munci săvirşită de 
uriaşii din poveşti. Şi mai era ceva, lucru pe care 
marele preot nu-l scăpase din vedere, în aşteptarea 
înapoierii regelui dinspre cetăţile pontice: socotind 
lucrările încheiate, pusese să se înalțe pe clădirea 
destinată ca locuinţă a regelui stindardul ţării, steagul 
de luptă al dacilor, mare, înalt, cu cap de lup fioros şi 
cu corp de balaur înfricoşător, iar pe fiecare turn de 
apărare de asemenea cite un drapel, însă de mărime 
mai mică. 

— Deceneu, tu parcă n-ai fi Mare preot... murmură 
regele, privind cu încîntare de la înălţimea Kogaionului 
spre noua cetate de scaun a Daciei. 

— Nu-mi dau seama la ce gindeşti, Mărite rege?!... 


— În trecutul neamului nostru, întotdeauna Marii 
preoţi s-au arătat a fi deasupra regilor, a celor ce erau 
căpetenii de ţinuturi, socotite ţări, pe cînd tu... 

— Şi aşa se cădea, Mărite rege! 

— De ce? 

— Pentru că regi de-ai dacilor au fost în acelaşi 
timp mai mulţi, deşi poporul era unul, iar Marele preot 
tot unul singur. În acele vremuri, Mărite rege, prin 
cultul lui Zamolxis Marele preot ţinea trează ideea că 
dacii aparţineau aceluiaşi popor, aveau acelaşi sînge şi 
limbă. Acum situaţia s-a schimbat: ţara este una, 
poporul unul şi are un singur rege, de care toţi trebuie 
să asculte, să-l respecte toţi. 

— Tu întotdeauna găseşti răspunsul potrivit 
momentului... 

— Nu, Mărite rege, destinul le potriveşte pe toate. 
El a făcut ca vieţile noastre să se întilnească, să 
pornească alături pe acelaşi drum plin de pericole, dar 
purtîndu-ne spre un viitor minunat. Altfel, sîntem doi 
oameni care se bucură, se zbat şi suferă, mistuiţi de 
focul ce le arde în inimi. Port în suflet convingerea că 
gînduri ca ale noastre au fost şi sînt nutrite de mulţi 
daci, însă numai nouă destinul a făcut să ne stea în 
putinţă să trecem la fapte. Să ştii, Mărite rege, că 
poporul care nu are în mijlocul său oameni ce nutresc 
în suflete astfel de năzuinţe este sortit să piară din 
istorie. 

— larăşi ai găsit un răspuns potrivit!... la spune-mi, 
te-ai gindit, ce ar urma să facem acum? 

— Da, Mărite rege! Sînt convins că acelaşi lucru îl 
doreşti şi tu. Să întindem veste pretutindeni — la regi, 
căpetenii şi popoare — că a fost întemeiată Dacia 
Mare. Să pregătim serbări, cu ospeţe bogate, aici, în 
toate ţinuturile şi la toate cetăţile, care să se 


desfăşoare pe rînd, pentru ca prin ele să vestim şi să 
se bucure întregul neam. Soliile noastre să poftească 
regii şi căpeteniile altor ţări la Sarmizegetusa, să ia 
parte la Marea noastră sărbătoare. Acea zi să rămînă 
apoi Marea sărbătoare a poporului dac, ziua ce va fi 
serbată în fiecare an de întregul popor. 

— M-ai copleşit cu răspunsurile, Deceneu! Mă faci 
să te privesc ce pe un zeu coborit printre oameni. 
Poate că dacii simt acest lucru, văd că tu eşti un om 
aparte, de aceea — după cum a ajuns la urechile mele 
— au început să te numească „Vrăjitorul”. 

— Am şi pentru asta un răspuns, Mărite rege! Tu ai 
lipsit mult timp, fiind plecat să alungi cotropitorii, pe 
cînd eu am rămas aici în mijlocul poporului, m-am 
străduit să-i aflu durerile şi să i le alin. Cît am trăit în 
Egiptul îndepărtat nu m-am ocupat numai de zei, am 
căutat să prind şi ceva despre potolirea suferințelor 
omeneşti. De la un timp tot mai mulţi bolnavi vin sus 
pe Kogaion şi pe tot mai mulţi am reuşit să-i 
tămăduiesc. Unii cred că am darul de vindecare de la 
Marele zeu, alţii că aş cunoaşte vrăjitorii pe care nu le 
mai ştie nimeni; toţi pleacă de aici plini de uimire şi 
recunoştinţă. A fost destul ca unul să spună în glumă 
că am putere de vrăjitor, ca vestea să se întindă 
pretutindeni. Am aflat şi eu că mi se spune „Vrăjitorul”. 

— Pentru Marea sărbătoare mă vei ajuta cu toţi 
capnoboţii? 

— Şi cu toţi preoţii, Mărite rege! 

Au fost pornite solii în toate părţile, în ţară vestea 
s-a întins pretutindeni, pregătirile au pus în mişcare 
întreg poporul. 

Ziua cea Mare a sosit. Se anunţă un început de 
toamnă frumoasă. Soarele îmbrăcă văile şi munţii într- 
o lumină veselă cu căldură potolită. Frunzele copacilor 


au degradeuri palide ce merg de la verdele viu pînă la 
galbenul străveziu. Mulțimea tălăzuieşte de-a lungul 
văii, trece prin cele două porţi mari ale Sarmizegetusei, 
se minunează de noua cetate de scaun a regelui, 
continuă să urce pe Kogaion şi se opreşte în jurul 
marelui sanctuar, pătrunsă de uimire, cucernicie şi 
însufleţire. In toate părţile, în toate grupurile de 
oameni se vorbeşte şi sînt preamăriţi regele şi marele 
preot; pe amindoi îi socotesc trimişii lui Zamolxis în 
mijlocul poporului dac. 

Din loc în loc tălăzuirea se tulbură, sporeşte 
mişcarea. Trec alaiurile regilor şi căpeteniilor, printre 
care sînt văzuţi şi mari preoţi, purtînd odăjdii lucitoare 
cu fireturi de aur, însoţiţi de slujitori de-ai cultului 
zeului la care se roagă. Mişcarea ia sfirşit odată cu 
apariţia alaiului regelui. Burebista ieşi din noua cetate 
înconjurat de toate căpeteniile ținuturilor: Duras, 
Cotiso, Scorilo, Sagitulp, Rholes, Getaxes şi Zyraxes, 
urmaţi de taraboşti, apoi de garda regală în frunte cu 
Carpio. După ei venea alaiul reginei, din care făceau 
parte soțiile şi fiicele căpeteniilor şi taraboştilor. Marea 
sărbătoare începu cu ritualul aducerii marii jertfe. Corul 
preoţilor, cu acompaniament de flaute, naiuri şi tulnice, 
intona un imn ce plutea pe deasupra văilor în acorduri 
ce făceau să se înfioare mulţimea, să umple sufletele 
de cucernicie. Fumul răşinilor aromate din vasele 
susţinute de coloane zvelte, în cele patru colţuri ale 
altarului, se înălța şi se unduia în spirale pe deasupra 
capetelor mulţiimii, care aştepta încordată înapoierea 
marelui preot de la zeul cel mare — Zamolxis. Cînd 
sunetele grave ale tulnicelor şi tobelor se înteţiră, 
asemuindu-se tunetului, Deceneu apăru din fumul ce 
ieşea prin gura galeriei ce pătrundea în munte, purtind 
mantie albastră pe care luceau fire şi fibule de aur, se 


îndreptă spre altar şi urcă cele patru trepte de 
marmură. Tinea în mîna dreaptă un mic stindard cu 
totul de aur, săltă amiîndouă braţele şi îşi îndreptă 
privirea spre cer. Rosti cu voce puternică, cu tonalitate 
de supunere şi evlavie: 

— Mare zeu, ţi-ai arătat bunătatea şi voia 
înmînîndu-mi acest steag de luptă, şi mi-ai spus că el 
trebuie să întruchipeze de acum înainte unirea pe 
vecie a tuturor dacilor! Poporul se pleacă înaintea ta cu 
smerenie şi te va slăvi întotdeauna! 

— Ne plecăm şi te slăvim, Mare zeu! se grăbi în cor 
mulţimea. 

— Mare zeu, mi-ai spus că ne-ai ajutat să înte- 
meiem Dacia Mare, răsplătind astfel credința 
poporului. Îţi mulţumim, Mare zeu! 

— Îți mulţumim, Mare zeu! repetară miile de 
glasuri. 

— Pentru bunătatea ta, Mare zeu, poporul face 
legămiîntul că se va supune şi va lupta pentru ţară şi 
rege, va asculta şi va urma pe preoţi! 

— Ne legăm, Mare zeu! răsunară văile, purtînd 
ecoul ce se pierdea în depărtări. 

— Poporul va vedea voia ta, Mare zeu, dacă îi vei 
primi Marea jertfă! 

Marele preot făcu un semn spre capnoboţi. Totul se 
desfăşură într-o ordine şi un ritm bine pregătit. Un 
flăcău, fecior de comate, îşi dădu fulgerător sfîrşitul la 
căderea în virful suliţelor, aruncat cu uimitoare 
îndemiînare de către preoţi. Mulțimea răsuflă uşurată, 
marele zeu primise jertfa. Corul intona un alt imn, 
făcînd să răsune văile. 

Schiţind o uşoară întoarcere spre rege, Marele 
preot începu să vorbească pe un ton schimbat, 
cucernicia se transformă în dinzenie: 


— Mărite rege, după Marele zeu te avem pe tine! 
Tu eşti speranţa neamului nostru, tu ne-ai adunat, ne- 
ai îndemnat şi ai luptat pentru înfăptuirea Daciei Mari! 
Fie ca numele tău să se rostească de întregul neam cu 
admiraţie şi recunoştinţă de-a lungul veacurilor şi 
mileniilor! Poporul aşteaptă, Mărite rege, e dornic să te 
audă rostind cîteva cuvinte în această zi de supremă 
înălţare sufletească a neamului nostru! 

Regele se ridică din jilţul ce domina mulţimea de 
pe piedestalul din faţa tribunei în care stăteau oaspeţii 
veniţi de peste hotare şi căpeteniile dace. In uşoara 
adiere a vintului, barba şi pletele presărate de fire 
argintii îi jucau în ondulări continuu schimbătoare. De 
vîrstă, de trudă şi de zbucium se vedea că se află în 
pragul bătrineţii. Rosti cu o însufleţire ce oglindea 
hotărîre neşovăitoare: 

— Prin voi cei din faţă — căpetenii, taraboşti şi 
comati — vorbesc întregului popor dac. Unirea 
neamului nostru într-o singură ţară, cu un singur rege 
şi un stindard este înfăptuită. Astăzi, cea de a zecea zi 
după începutul toamnei, va fi de acum înainte Marea 
sărbătoare a dacilor, ziua pe care în fiecare an o vom 
serba cu fast şi veselie, întărind unirea şi hotărîrea 
noastră de a zdrobi pe cei porniţi să ne cotropească. li 
încredinţez pe cinstiţii oaspeţi, mulţi dintre ei vecini de- 
ai noştri, că poporul dac nu va riîvni niciodată la ceea 
ce nu este al său, nu va ataca pe nimeni, ci se va 
dovedi un prieten statornic. Am întemeiat Dacia Mare 
pentru că sîntem un popor mare. Noi aici ne-am născut 
şi trăim din moşi-strămoşi, noi nu rătăcim pe aiurea ca 
alte neamuri, care caută să cotropească pentru a-şi 
găsi un loc pe care să se aşeze. Vom lăsa cu limbă de 
moarte urmaşilor noştri să păstreze şi să păzească cu 
sfinţenie pămîntul care a fost, este şi va fi numai al 


dacilor. Avem acum o ţară mare şi frumoasă, dar acest 
lucru nu este destul, ea se cade să fie totodată bogată 
şi puternică. Pentru asta ne trebuie muncă în ordine şi 
ascultare. Să ştie oricare — am mai spus-o — că regele 
va fi bun şi iertător cu acela care munceşte cu sîrg şi 
se supune, dar va fi necruţător cu cel rău, leneş sau 
trădător. Vom întocmi legi bune, vom priveghea ca 
pretutindeni să domneasca dreptatea, să stăvilim 
lăcomia, să punem la loc de frunte cinstea, munca şi 
dragostea de ţară. Ne vom strădui să punem tineretul 
să înveţe, să ridicăm noua cetate de scaun 
Sarmizegetusa la înălţimea de la care privesc spre noi 
Atena şi Roma. [ara are bogății destule, noi trebuie 
numai să le ştim folosi şi preţui. Cu ajutorul cetăților 
pontice vom ieşi pe mare, vom călători şi duce 
mărfurile noastre spre alte țari. Poporul să ia aminte că 
Marele zeu ajută întregul neam al dacilor, iar Marele 
preot mă ajută pe mine. Cînd cineva va întreba pe un 
dac: cine este în fruntea ţării? El va trebui să răspundă 
fără răgaz în gindire: Burebista şi Deceneu! Pentru 
astăzi numai atit vă spun, alte lucruri legate de nevoile 
noastre le vom discuta în Sfatul ţării. Mi-e sufletul atit 
de puternic răscolit, încît nu mai pot rosti decit atit: 
Trăiască patria noastră scumpă, Dacia Mare! Trăiască 
în veci poporul dac, a cărui bunăstare să crească 
neîncetat! Trăiască unirea dacilor, tare ca stinca din 
munte! Mulţumim Marelui zeu pentru ajutorul sau! 

Soarele se ridicase către vremea priînzului. A urmat 
ospăţul bogat, cu multă veselie, iar după aceea 
petrecerea cu jocuri, glume şi întreceri în agilitate, 
putere şi agerime. Cînd umbrele înserării se întinseră 
peste plaiurile din jurul Kogaionului şi Sarmizegetusei, 
vuiau văile de chiote şi cîntece, purtînd pe undele lor 
însufleţirea şi multumirea poporului. 

După ce ieşea dintre stînci, drumul ce lega 
Ampelumul de Germisara trecea prin poziții de o 
frumusețe fermecătoare, o îmbinare fericita de forme 
şi culori peste munţi, dealuri şi păduri, de-a lungul văii 
largi săpată de apa Ampoiului într-o necurmată 
alergătură. Era zi de primăvară, cu căldură potolită şi 
bogăţie de lumină. Frunzele copacilor, plăpinde, stră- 


vezii, abia se deschiseseră din muguri, iar florile de 
curind reuşiseră să se salte deasupra covorului de 
iarbă ce acoperea plaiurile. Mergeau la pas, înconjurați 
de liniştea curmată rareori de loviturile potcoavelor în 
pietre sau de sforăitul cailor. Toţi trei tăceau, fiecare 
frămîntîndu-şi gîndurile. La mijloc era regele, între 
marele preot şi tarabostele Oroles. Gărzile rămăseseră 
mult în urmă, nu le tulburau meditarea. Cine îi privea, 
neluînd în seamă veşmintele şi rangul lor, necu- 
noscîndu-i, nu vedea altceva decit trei oameni ajunşi la 
început de bătrineţe, cu pletele şi bărbile mult 
năpădite de fire argintii. În afară de semnele vîrstei 
păreau şi obosiţi, deşi soarele încă nu ajunsese la 
vremea prînzului. Fiecare purta în spate un trecut plin 
de glorie şi de necurmată răzbatere. Se scurseseră 
mulţi ani de cînd se înfăptuise contopirea tuturor 
dacilor între hotarele unei singure ţări. Se construiseră 
cetăţi întărite, se scotea mult aur şi multă sare, se 
topea mult fier din care se făureau arme şi unelte, se 
stringea multă miere şi ceară, se făcea un continuu 
schimb de mărfuri cu popoarele vecine şi, mai ales, cu 
cetăţile pontice. Tara era bogată, liniştită şi 
prosperitatea se putea vedea pretutindeni, dacă 
priveai totul prin modul de viaţă al taraboştilor şi 
capnoboţilor, nu însă şi al comatilor. Se duseseră la 
Arnpelum să vadă minunea: sclavii care scurmau într-o 
galerie de mină dăduseră de firul unei vine de aur 
curat ce se înfunda adînc în sînul muntelui. Se pornise 
apoi săparea şi despicarea stîncilor într-o necurmată 
grabă, se scoteau neîncetat grăunţi de metal preţios, 
fără ca filonul să se sfirşească. Pothiris, căpetenia celor 
ce munceau la Ampelum, uimit de ceea ce 
descoperiseră, se grăbise şi trimisese veste la 
Sarmizegetusa. Regele şi marele preot văzuseră cu 


ochii lor miracolul: vîna groasă din cel mai curat aur 
străbătînd piatra muntelui, din care în fiecare zi se 
spărgea cîte o porţiune, nu prea mare, pentru că în 
acelaşi timp trebuia lărgită galeria, atît cît era necesar 
spre a se mişca şi lucra patru oameni. Privind bogăţia 
ce părea că nu se va sfirşi, amîndoi căpătaseră un 
curaj sporit, fără să şi-l comunice unul-altuia, în sufletul 
fiecăruia pierise teama de Roma. Îl vedea cumpărat cu 
aur pe oricare senator roman. Aceelaşi ginduri îl 
săgetau şi pe tarabostele Oroles, însă ele nu se opreau 
la senatori, ci la fecior, la Comosicus, care, după atiţia 
ani de la răscumpărare, încă nu revenise acasă. De 
multă vreme în Dacia se băteau denari romani, ţara nu 
ducea lipsă de bani, însă, după cele văzute acolo în 
galerie, regele se hotărise să treacă la baterea unor 
monede dace din aur, avînd ca efigie chipul său. Ideea 
îl îmbărbăta, simţea parcă mai multă putere în trupul 
vlăguit de vîrstă, îl încînta faptul că la Roma vor ajunge 
şi banii săi, romanii îi vor vedea cum arată, se vor 
teme sau îl vor respecta mai mult. Deseori regretase 
că îi zdrobise pe scordisci, a căror putere slăbise atit 
de mult, încît începuseră să se piardă în populaţia 
locală, lăsînd un gol între daci şi romani — era ca şi 
cum Dacia ajunsese să fie vecină cu ţinuturile stăpînite 
de Roma. Întotdeauna cînd se gîndea la Roma nu avea 
în minte marea urbe, cu monumentele minunate şi 
uriaşa mulţime de locuitori, ci vedea cu închipuirea pe 
cei doi bărbaţi ce se înfruntau, amindoi în floarea 
vîrstei şi amindoi puternici prin legiunile ce-i urmau: 
Pompeius şi Caesar — primul, stăpîn peste popoarele 
din răsărit, iar al doilea peste acelea din apus ale 
imperiului roman — amindoi virtuali duşmani ai Daciei. 
Dacă ar fi fost cu putinţă, ar fi dat pe Serena ca soţie 
unuia dintre ei, aceluia care se dovedea cu mai multe 


şanse de izbindă, deşi fiica înaintase în vîrstă, 
rămăsese fată bătrină, refuzase cu îndărătnicie pe toţi 
tinerii care îndrăzniseră să o ceară, printre ei fiind şi 
două căpetenii de ţinuturi: Rholes şi Zyraxes. Deodată 
regele scutură capul, apoi întoarse privirea spre marele 
preot şi spre taraboste, rostind cu voce scăzută: 

— Se vede treaba că toţi trei am îmbătrinit, de 
păstrăm o atit de îndelungă tăcere. Ştiu că numai 
bătrînilor le place să stea liniştiţi şi să gindească la 
valurile vieţii. 

— De mult nu mă mai socotesc tînăr... murmură 
marele preot. 

— Pe mine m-a înfrînt dorul de fecior, altfel m-aş fi 
ţinut tare, urmă tarabostele. 

— Ai şi tu dreptate, Oroles, trebuie să recunosc, l- 
am ţinut prea mult timp la Roma, iar el a dovedit prea 
multă ascultare. Acum greşeala nu se mai îndreaptă, 
timpul irosit nu se mai recîştigă, tot ce am putut face a 
fost să-i spun în mesajul ce i-am trimis că îl dezleg, e 
liber să se întoarcă în ţară. 

— Adevărat, Mărite rege? Pot să sper că îl voi 
revedea? A plecat pe cînd era flăcău de nouăsprezece 
ani şi acum se apropie de patruzeci. Este singurul lucru 
pe care îl mai doresc de la viaţă... se grăbi tarabostele. 

— Cînd vorbeşti de Roma trebuie să te gîndeşti la 
toate, taraboste, acolo este multă mărire, dar şi tot 
atita decădere. Din dragostea ce-i purta, Caesar a 
făcut pe Cleopatra regină a Egiptului. Asta s-a petrecut 
în toamna care a trecut. Eu, ca Mare preot, am legături 
cu Marii preoţi de pretutindeni — regele o ştie — pot 
afla multe. Departe de mine pornirea de a gîndi rău 
despre Comosicus, nu uit însă că este bărbat în deplină 
putere a virstei, viaţa îşi cere drepturile ei. Poate că 
vreo fiică de patrician... sau vreo femeie pricepută în 


arta dragostei l-a făcut să se simtă bine departe de 
ţară. Crezi că greşesc, Oroles? 

— Se poate să ai dreptate, Mare preot! răspunse 
tarabosstele. Mi-am cunoscut bine feciorul, însă în 
scurgerea anilor se poate să-l fi schimbat viaţa trăită 
ca sclav, apoi ca gladiator, iar după aceea ca om liber 
într-o mare urbe, dispunînd de mulţi bani... Ţi-a cheltuit 
mulţi denari Comosicus, Mărite rege? 

— Nu atit pe cît m-aş fi aşteptat eu. Am avut 
uneori momente cînd m-am îndoit de fidelitatea lui, 
pentru că nu-mi cerea bani prea des şi nici sume prea 
mari. Este drept, în grija ce o port ţării, sînt gata să-l 
cîntăresc în aur pe acel roman care va îndepărta 
pentru totdeauna de Dacia pericolul ce-l reprezintă 
legiunile. Dar pornirăm cu vorba de la altceva: fiecare 
am recunoscut în adincul sufletului că sîntem bătrîni. 
Întrebarea pe care trebuie să ne-o punem este: ne-am 
îngrijit noi de urmaşi? l-am pregătit noi pe aceştia să 
ne ia locul? Nu! Spun asta mai ales pentru mine şi 
Deceneu, pentru că Oroles îl are pe Comosicus. lată un 
lucru la care nu pot să dau nici un răspuns în faţa 
viitorului. Şi mă mai frămîntă ceva. Deşi în anii de 
linişte — de cînd am inaugurat Sarmizegetusa şi am 
mutat acolo reşedinţa — am realizat multe: am 
organizat ţara, am făcut legi noi, scoatem mult aur şi 
sare, avem mult fier şi făurim arme, pregătim neînce- 
tat o armată puternică, totuşi în sufletul meu nu mă 
simt împăcat, ceva tainic îmi spune că nu am făcut tot 
ce se putea pentru poporul dac. Ce anume? Nu pot să- 
mi dau seama. Care este părerea ta, Deceneu? 

— Mărite rege, e drept, se cade ca tu să ai un 
urmaş, adică să fie găsit şi pregătit acela care îţi va lua 
locul, însă lucrurile nu stau la fel pentru Marele preot, 


el nu trebuie să-l găsească pe cel ce îl va urma, acesta 
se alege de Sfatul capnoboţilor. 

— Să ştii, Deceneu, că de se va întîmpla să plec la 
Marele zeu, aşa pe negindite, tu vei fi rege! 

— Am mai spus-o, Mărite rege, nimeni nu poate să 
ştie care îi este destinul. De altfel Kallisthene nici nu 
crede în el, este convins că tot ce se petrece cu noi şi 
în jurul nostru este adus de întîmplare, adică de fapte 
care se desfăşoară legate unele de altele, se produc 
unele pe altele, fără să fi fost sorocite dinainte. Cum 
spune el, ca să fie înţeles: „Arunci o piatră în sus? Ea 
trebuie să cadă. Înfunzi în pămînt o sămînţă, ea va 
răsări. Se ceartă doi oameni, cel mai furios va lovi.” Tot 
aşa şi noi, nu ştim astăzi ce ne va aduce ziua de miine. 
Mai mult chiar, nu gîndim acum la fel cum poate că 
vom gîndi peste cîtva timp. Să ştii că de multe ori 
Kallisthene m-a pus şi pe mine în încurcătură cu 
filozofia lui... De fapt nu a lui, ci a marilor filozofi greci. 

— Adică să nu fi fost destinul ca eu să o pierd pe 
Theia? murmură regele. 

— Mărite rege, buna noastră regină a plecat la 
Marele zeu cînd trupul şi sufletul ei n-au mai putut 
îndura suferinţa. A fost bolnavă greu sărmana!... Eu m- 
am rugat mult pentru însănătoşire... 

— Dacă a plecat acum doi ani la Marele zeu, 
înseamnă că sosise sorocul, că atit îi fusese ei dat să 
trăiască. 

Deceneu clătină capul cu o uşoară descurajare: 

— E greu să ştim care este rostul existenţei 
noastre... Aşa zic eu, Mărite rege, totul porneşte de la 
Marele zeu, el le aranjează pe toate. Ca Mare preot, nu 
are nici un sens să susţin altfel. 

Regele nu-l mai asculta, privea atent înainte. La 
cotitura drumului apăruse o ceată de oameni care 


mergeau strînşi unii-într-alţii. Pe unul îl văzu lovind cu 
biciul. Inima i se strînse, nu putea suferi neomenia, de 
aceea pedepsea crunt. Trase de frîu şi calul potoli 
pasul. Făcu semn cu mîna cetei să se oprească. Carpio 
şi garda se grăbiră să-i înconjoare. Din apropiere 
înţelese ce se petrecea: patru comati, legaţi unul de 
altul cu mîinile la spate, erau păziţi de patru străjeri 
înarmaţi cu sulițe şi spade. În urma lor venea un sclav, 
pe faţa căruia se oglindea un ris prostesc. 

— Ce s-a întîmplat? Cine siînteţi voi? întrebă regele. 

— Sîntem de aici, din cetatea Singidava, ducem la 
taraboste pe aceşti patru oameni, răspunse unul dintre 
străjeri cu oarecare teamă, neştiind că se afla în faţa 
regelui şi a marelui preot, speriat de iuţeala cu care 
garda îi înconjurase. 

— Pentru ce? continuă să întrebe, privind cu 
insistenţă pe unul din cei legaţi, a cărui figură îi părea 
cunoscută, era sigur că o mai văzuse cîndva. 

— Îi ducem să-i judece tarabostele. Sînt din cei 
care n-au ieşit la muncă în cîmp. 

— Dezleagă-i imediat! 

— Asta n-o pot face. Tarabostele Rundacitulp, 
stăpînul cetăţii, mi-a poruncit să-i duc legaţi. 

— Să vezi ce o să-i bată!... Ce o să-i chinuiască!... 
strigă rîzînd sclavul, pe a cărui faţă se vedea 
îndobitocirea. 

— Carpio, taie-le legăturile! ordonă regele, 
continuînd să-l cerceteze cu privirea pe comatul a cărui 
barbă înspicată juca în uşoara adiere a vîntului. 

Cînd se văzu dezlegat, comatul se repezi printre 
străjeri şi căzu în genunchi, punînd mîinile la piept. 

— Mărite rege, fie-ţi milă de noi! se rugă el abia 
stăpinindu-şi plînsul. Nu mai putem îndura atita 
suferinţă, Mărite rege! 


Străjerii se traseră înfricoşaţi deoparte, nu ştiuseră 
că se aflau în faţa regelui. 

— Cum te numeşti tu? îl întrebă, sperînd că astfel 
îşi va aduce aminte în ce împrejurare îl avusese în faţă 
pe comate. 

— Numele meu este Getys, Mărite rege. Poate că 
tu m-ai uitat de-atunci... 

— Getys?! Tu ai fost luptător cînd i-am zdrobit pe 
scordisci? 

— Da, Mărite rege! 

— Nu eşti iscoada care a descoperit pilcul acela de 
scordisci ascunşi în pădure, care urmăreau să ne atace 
din spate? 

— Eu sînt, Mărite rege! 

Regele rămase un timp pe gînduri, privind spre 
marele preot, apoi deodată luă hotărîrea: 

— Mergem sus în cetate, la  tarabostele 
Rundacitulp! Dar mai întîi aş vrea să ştiu, Getys, ce se 
întîmplă aici. Tu ai fost un luptător brav, aş vrea să-mi 
vorbeşti din inimă, fără să-mi ascunzi ceva. Deschide-ţi 
şi descarcă-ţi sufletul faţă de mine şi de Marele preot.. 

Comatul rămase o clipă descumpănit, privind cu 
teamă spre cel ce era căpetenie a străjilor, apoi săltă 
capul şi-l scutură, alungind disperarea ce mocnea în el. 
Vorbi cu supunere şi implorare: 

— Mărite rege, mă duce sus să mă judece 
tarabostele pentru că de citeva zile n-am ieşit la 
muncă. Am femeia bolnavă greu, mă tem să nu plece 
la Marele zeu, nu puteam să o las singură. Copii nu mai 
am cu mine, sînt mari, au familii, stau la colibele lor. 
Dar asta este una — ştiu că o să pună să mă 
biciuiască, o să mă supună la chinuri — altceva mă 
roade pe mine la inimă şi, fiindcă mi-ai spus să-mi 
descarc sufletul, am să-ţi spun pe faţă tot ce gindesc. 


Mărite rege, ai făcut ţara mare, ai cuprins între 
hotarele ei pe toţi dacii. Dar cu cine ai făcut-o, Mărite 
rege? Nu cu oastea de comati? Cum, Mărite rege, noi 
sintem buni numai pentru mers la luptă şi pus la 
muncă? Să vii să vezi coliba mea sărăcăcioasă, e mai 
mult un bordei, pe jumătate îngropată în pămînt. În 
toamnă, tarabostele ne-a lăsat pentru hrană numai atit 
cît a crezut că nu vom muri de foame. Am auzit pe un 
capnobot spunînd că acum ţara e bogată. O fi, Mărite 
rege, dar dacă acea bogăţie se face prin înfometarea 
celor care muncesc pămîntul, asta nu e bine. 
Tarabostele Rundacitulp se va fi lăudînd cu moşia lui, 
pentru că nimeni nu ne vede bordeiele, lipsurile, 
sărăcia. Am stat de multe ori şi m-am întrebat: pentru 
ce au luptat dacii să alunge triburile cotropitoare, dacă 
trăiesc ca şi cum ar fi sub străini? Preotul nostru mi-a 
spus că nu se poate schimba nimic, că aşa e datina, 
fiecare taraboste face cum vrea. Dacă aş avea o 
pălmuţă de pămînt, de pe care să scot şi eu ceva 
bucate, să ştiu că sînt ale mele, m-aş linişti. Aş munci 
şi pentru taraboste, dar aş fi cu inima mai împăcată. Or 
fi alţi tarabosti mai omenoşi, însă al nostru parcă n-ar 
avea suflet, nu se gîndeşte că sîntern şi noi oameni 
liberi, nu sclavi. De fapt, Mărite rege, libertatea pe care 
o are un comate, legat de o moşie, nu se îndepărtează 
prea mult de sclavie, mai ales dacă tarabostele este 
lacom şi hain. Asta, este, Mărite rege! Ne ducem să ne 
primim pedeapsa. Numai să se milostivească Marele 
zeu, să nu-mi ia femeia şi să nu pună prea mult la în- 
cercare răbdarea noastră. Aşa cum au ştiut să se bată 
cu cotropitorii, comatii vor putea să se lupte şi cu 
tarabostii! 

Un fior îl săgetă pe rege prin inimă, vorbele rostite 
de Getys conţineau purul adevăr, pe care el pînă acum 


nu-l văzuse, nu-l pătrunsese, nu chibzuise adînc asupra 
lui. Înfiorarea se transformă în recunoştinţă, dacă nu ar 
fi fost călare, l-ar fi îmbrăţişat pe comate. 

— Eu ştiu... O să-i bată pînă îi omoară!... rupse tă- 
cerea sclavul, cu acelaşi ris prostesc, parcă nedîndu-şi 
seama de gravitatea celor spuse. 

Din recunoştinţă înfiorarea regelui se schimbă în 
îngrijorare. 

— Pornim spre cetate! Carpio, să ne însoţească toţi 
cei de faţă! ordonă el dînd pinteni calului. 

Pînă să înceapă urcuşul spre tîmpla dealului pe 
care se înălța cetatea, străbătură de la un cap la altul 
satul comatilor. Era cel mai apropiat de reşedinţa 
tarabostelui, pe moşia căruia se mai aflau încă alte 
şase sate. Regele şi marele preot priviră în stînga şi în 
dreapta drumului, nu zăreau decit case mici, 
sărăcăcioase, colibe ce păreau înjghebări provizorii şi 
bordeie înfundate adînc în pămînt. Pe măsură ce le 
vedeau, fiecare îşi spunea în sine: Dacia este bogată, 
nu însă şi poporul. 

Tarabostele Rundacitulp fusese vestit din timp de 
străjile ce vegheau în turnurile cetăţii, primi pe rege şi 
pe marele preot cum se cuvenea, cu toată garda 
aliniată, într-o atitudine de supunere şi respect. Prinse 
dintr-o privire ce se petrecuse, nu aşteptă să fie 
întrebat, se porni cu voce în care căuta să răsune cit 
mai mult regret: 

— Mărite rege şi Mare preot, mă rog Marelui zeu 
pentru sănătatea şi bunătatea voastră! Nu trebuie să 
vă supăraţi pentru asta! l-am chemat sus pe cei patru 
comati numai să-i cert puţin, altfel nu le făceam nimic! 
A venit primăvara şi este mult de muncă. Pe de altă 
parte, aduc mulţumiri lui Zamolxis pentru că v-a 
îndreptat încoace! Care taraboste nu este mindru, dacă 


pe la cetatea lui au trecut şi s-au oprit regele şi Marele 
preot? Sînt gata să vă arăt atelierele în care făuresc 
arme, vreau să vedeţi şi sanctuarul pe care l-am 
construit alături de cetate, unde vor putea să aducă 
ofrande comatii pentru Marele zeu. 

— Pe urmă o să-i omoare în bătaie!... strigă sclavul 
care îi însoţise. 

— Nu-l lua în seamă, Mărite rege! se grăbi 
tarabostele. E un sclav prostănac, i-au luat zeii mintea, 
nu mai este bun de nimic. Il ţin pe lîngă cetate numai 
ca să mai aibă oamenii cu ce se înveseli. 

— Dacă vrei doar să-i cerţi, de ce îi aduci legaţi? în- 
trebă regele cu miînia potolită. 

— Cum, îi aduceau legaţi?! A fost o greşeală de-a 
străjeriilor. Pentru asta am să-i pedepsesc! Acum, 
Mărite rege, fiindcă ai venit, îi iert pe aceşti patru 
comati... Getys, ia şi pe ceilalţi, plecaţi la casele 
voastre! adăugă tarabostele. : 

Regele îl asculta şi strîngea ritmic fălcile. Işi repeta 
în minte proverbul: „Cu o floare nu se face primăvară”. 
Vedea situaţia comatilor într-o altă lumină şi se înciuda 
în sinea sa că pînă acum nu se gîndise la acest lucru. 
Nu era de îndreptat numai cazul lui Getys, ci al tuturor 
comatilor din Dacia. Nu-şi dădea seama în acel 
moment, ce ar trebui făcut, urma să se mai gindească, 
să se sfătuiască şi cu marele preot. 

— Bine, taraboste Rundacitulp, lasă-i să plece! 
Acum vreau să ne arăţi atelierele şi sanctuarul pe care 
spui că l-ai făcut. Să ştii că ne grăbim, sîntem aşteptaţi 
la Sarmizegetusa. 

Părăsiseră de multă vreme cetatea Singidava. Tot 
timpul marele preot tăcuse. Dealtfel tarabostelui 
Rundacitulp nu-i adresase nici un cuvint. 


— La ce te gindeşti, Deceneu, de ce nu spui nimic? 
îl întrebă regele. 

— Mă frămintă cele auzite de la comatul Getys, 
Mărite rege. 

— Şi pe mine. Acum parcă văd ţara altfel, văd 
poporul sărac, deşi Dacia e bogată. 

Tarabostele Oroles se sculase cînd se iviseră 
zorile şi ieşise în curtea cetăţii. De bătrineţe şi 
nerăbdare nu mai avea somn, dormea puţin după 
căderea nopţii, apoi pînă dimineaţă se frămiînta pe pat, 
aşteptind să se lumineze afară. Venise la Carsidava 
însoţit de Carpio, cu voia regelui, numai pentru citeva 
zile. Dăduse roată curţii cetăţii, trecuse pe la grajduri şi 
văzuse cum erau îngrijiţi caii, apoi pornise spre poartă, 
unde stătuse mult de vorbă cu Gethulis, căpetenia 
gărzii, şi el în pragul bătrîneţii. Mai tirziu venise lîngă ei 
şi Carpio. Soarele se ridicase mult deasupra muntelui 
ce se profila în depărtare, dincolo de drumul ce ducea 
spre Rehidava, cînd toţi trei porniră devale spre 
ateliere şi saivane, aflate în apropierea satului 
comatilor. 

După plecarea lor, ziua fiind frumoasă, era sfîrşitul 
lunii mai, Andra ieşi în curtea cetăţii însoţită de micul 
Dicomes, acum băiat mare, împlinise doisprezece ani, 
frumos, cu plete blonde şi ochi albaştri, bine dezvoltat, 
se asemăna cu tatăl. Nici ea nu mai avea stare, în 
fiecare zi se ducea la poartă şi privea în lungul 
drumului ce cobora cu ocoluri largi, pierzîindu-se printre 
copaci. Băiatul strigă cîinele, pe Ursan, mare de se 
putea lupta cu ursul, şi începu să se joace cu el. Găsise 
pe trunchiul unui copac un burete rotund ca o bilă cît 


pumnul şi făcuse din el jucărie: îl arunca la depărtare 
cît mai mare, iar cîinele alerga, îl lua în gură şi îl 
aducea înapoi. Andra stătea jos lînga scară, îşi privea 
cu dragoste feciorul. Deodată liniştea se sparse, din 
turnul de pază un străjer începu să sune din tulnic, 
apoi vesti pe cei de la poartă că pe drumul dinspre 
Rehidava se vedeau doi călăreţi venind în galopul 
cailor. Inima Andrei începu să bată cu mai multă 
putere, încordarea  aşteptării o obosise, se tot 
prelungea de la venirea primăverii. Nu ştia ce să facă, 
să urce în cerdac, de unde putea să vadă departe în 
vale, sau să pornească spre poartă. ÎI strigă pe 
Dicomes, însă băiatul era prea ocupat să vadă ce va 
face cîinele, bila de burete căzuse într-un boschet. Nu- 
şi dădu seama cit timp se scurse, auzi ropotul cailor în 
apropiere, dincolo de zidul de apărare. Fugi spre 
poartă. Se văzu în faţa a doi bărbaţi călare ce păreau 
spîni, fără bărbi şi mustăţi, se asemănau cu romanii, 
aşa cum şi-i imaginase  ascultind poveştile lui 
Kallisthene. Aveau cai frumoşi, murgi, cu pete albe 
prelungi de la frunte pînă la bot, îşi muşcau zăbalele, 
băteau cu potcoavele în lespezile de piatră şi sforăiau. 
Unul din ei privea cu un zimbet mult deschis, se vedea 
că abia se stăpînea să nu sară jos din şa. În prima clipă 
Andra se sperie, crezu că au năvălit în Dacia legiunile 
Romei, cătă îngrijorată în jur, cu gindul la băiat, alegind 
cu privirea un loc unde să se ascundă. Dar totul se 
schimbă ca fulgerul, auzindu-se strigată: 

— Andra, nu mă mai recunoşti? Arăt chiar atit de 
mult schimbat? Aşadar, asta este Carsidava?!... 

—  Comosicus!... murmură ea întinzîind spre el 
braţele. Comosicus ai venit? Slăvit să fie Marele zeu 
pentru că te-a ajutat să te întorci acasă! 


El sări de pe cal, se repeziră unul spre altul şi se 
îmbrăţişară. Slobozindu-se din braţele lui, ea se retrase 
un pas şi îl privi mai bine. 

— Vai, ce schimbat eşti! În mintea mea rămăsesem 
cu tînărul de nouăsprezece ani, aşa cum arătai cînd ai 
plecat. Eşti altul, nu numai ca vîrstă, ai alt aer, îmi pari 
străin. Te-ai făcut roman de tot, Comosicus! 

— Cît am stat acolo trebuia să arăt ca ei, însă în 
curînd voi redeveni dac, aşa cum este Carpio al tău. Ce 
fel de om e, ne vom putea înţelege? 

— Nu găseşti al doilea ca el în Dacia, Comosicus, îţi 
va fi ca un frate! Uite şi pe Carpio cel mic. Tata îi spune 
micul Dicomes, continuă ea arătîndu-i băiatul, care se 
apropia cu teamă, ţinind cîinele de zgardă. Vino, 
sufletul meu, a venit unchiul Comosicus! 

— Mă rog Marelui zeu pentru sănătatea ta!... 
murmură băiatul. 

— Eu mă rog la toţi zeii pentru tine, Dicomes! rosti 
Comosicus, încercînd să-l salte în braţe, însă văzînd că 
era prea greu îl îmbrăţişa. Dar eu am uitat că am 
însoțitor, cel mai bun prieten al meu, se numeşte 
Marcius Laberius. Marcius este numele lui de sclav, iar 
Laberius a devenit după cumpărarea sa de către 
senatorul Cornelius Laberius, care de fapt l-a luat 
pentru mine. Amîndoi am fost gladiatori, am luptat în 
arena Circului cel Mare de la Roma. Pînă să ieşim din 
imperiul roman, am trăit nedespărţiţi; eu fiind libertul 
Stertinius Maximus, augustalul, stăpînul unui sclav, 
lămuri el rizînd. Dă-te jos, Marcius, şi vino lîngă noi! 
Strigă apoi. Să ştii, Andra, că Marcius este de neam 
trac, frate cu neamul dac, aşa că i-a fost destul de uşor 
să vorbească limba noastră; asemănarea este atit de 
mare încît multe lucruri şi fapte se rostesc la fel în 


amiîndouă limbile. Dar lasă că am timp să-ţi mai spun 
eu multe. 

Andra se apropie, îl prinse de braţ şi se strînse 
lîngă el. 

— Ce mult dor mi-a fost de tine! Am avut momente 
cînd, fericită alături de Carpio, am gîndit îngrozită că 
nu te voi mai vedea niciodată. Cum se face că ai trăit 
atit de mulţi ani la Roma şi nu ţi-ai legat viaţa de nici o 
femeie? 

— Una care să fi sărit în arenă, cînd luptam ca gla- 
diator, să fi strigat că vrea să moară odată cu mine, 
vă-zindu-mi viaţa în pericol... aşa cum a făcut o dacă 
pe Kogaion... 

— Da, aşa! Trebuia să fac asta, să nu mă plec 
nebuniei preoţilor! 

— Nu, Andra, nu mi-am legat viaţa prea strîns de o 
anumită femeie, am făcut altfel... am zburat ca un 
fluture, din floare în floare... 

— Pişicherule!... Aşa sînteţi voi, bărbaţii... Dar să 
lăsăm asta, va fi timp să-mi povesteşti tot ce ai făcut 
pe acolo. Acum să-ţi vorbesc despre tata. Dintr-un 
moment în altul el şi Carpio vor urca înapoi în cetate, 
acum sînt jos la ateliere şi saivane. De cînd sărmana 
mama a plecat la Marele zeu, tata nu-şi mai aparţine, îl 
însoţeşte pretutindeni pe rege. Cînd îl vei vedea, 
aproape că n-ai să-l mai recunoşti, a îmbătriînit mult, 
pletele şi barba îi simt aproape albe. A fost alături de 
rege în toate bătăliile ce s-au dat pentru a uni pe toţi 
dacii într-o singură ţară. Să vezi noua cetate 
Sarmizegetusa, cînd o priveşti din vale ţi se pare ceva 
uriaş, o construcţie tare ca muntele. Am zis noua 
cetate, fiindcă pentru tine este nouă, noi însă de atiţia 
ani ne-am obişnuit cu ea. Tot acolo, alături pe Kogaion, 
s-a înălţat un mare sanctuar, de o frumusețe 


uimitoare. Poate să stea alături de oricare templu grec 
sau roman, despre care tu ne scriai ca fiind adevărate 
minunăţii. Dar uite că ne-am luat cu vorba, iar voi 
sînteți obosiţi şi înfometați. Vino mai aproape, Marcius, 
aici trebuie să te simţi ca şi cum ai fi în propria-ţi casă. 

Lăsară caii în mîinile străjerilor de la poartă, iar ei 
urcară în cerdac. Bătrînul aflase de la un comate că au 
trecut doi călăreţi în sus spre cetate. Cînd auzise, 
uitase de el şi de Carpio, se porni grăbit, urcînd pe 
poteca pieptişă, numită de toţi „scurtătura”. Întîlnirea 
cu Comosicus a fost mişcătoare. Copleşit de dor şi de 
fericire, viteazul taraboste ce se arătase neînfricat în 
lupte nu-şi mai putea stăpini lacrimile, îşi îmbrăţişă de 
nenumărate ori feciorul. Amîndoi se priviră apoi uimiţi 
de schimbările pe care le aduseseră anii şi eveni- 
mentele: bătrînul înclinînd să creadă că avea în faţă un 
roman ce se apropia de virsta de patruzeci de ani, iar 
feciorul văzînd în tată un moşneag care încă mai arăta 
viguros. Andra nu-şi mai găsea locul, uitase şi de micul 
Dicomes, grăbea şi certa femeile de la bucătărie să 
aducă tot ce trebuia la masă, iar pe ei îi îndemna fără 
încetare să măniînce şi să nu uite de cupele cu vin. 

Potoliţi, stăteau cu toţii în jurul mesei, fiecare 
frămîntîndu-şi gîndurile. Aşteptau. Comosicus nu se 
putea hotărî cu ce să-şi înceapă povestirea 
peregrinărilor sale şi a vieţii trăită ca sclav, ca 
gladiator, apoi ca libert la Roma. 

— Sînt atit de numeroase întîmplările prin care am 
trecut, încît îmi vor lua mult timp să vă vorbesc de ele. 
Lăsăm asta pentru zilele cînd vom fi mai tihniţi şi mai 
nezoriţi, în curînd trebuie să mă prezint în faţa regelui. 
Din respect pentru el, se cădea să mă înfăţişez întîi lui, 
să-i destăinui tot ce am făcut la Roma, cum mi-am 
îndeplinit misiunea ce mi-a fost încredinţată. De la 


început vă mărturisesc, nu mi-am închipuit că 
Burebista va avea atita încredere în mine, că îmi va... 

— Increderea lui se sprijinea pe altcineva, îl 
întrerupse Carpio. 

— Pe cine, pe negustorul Hegias? 

— Nu, pe, tarabostele Oroles! 

— Da, o ştiu din copilărie, tata şi regele s-au avut 
ca fraţii. Asta voiam să spun, n-am crezut că îmi va 
încredința secretele ţării şi sume atit de mari, numai în 
aur. Avem de partea noastră acum ciţiva oameni de 
vază în Roma, care la nevoie vor putea ajuta Dacia; 
despre ei voi vorbi regelui, vouă vă spun ceva numai 
despre prieteni. Cum m-am împrietenit cu Marcius aţi 
aflat, iar despre el am să vă mai povestesc eu. Printre 
prietenii mai apropiaţi am avut doi: unul cam de o 
seamă cu mine, numit Diodor din Sicilia, om cu multă 
învăţătură, şi-a creat faimă de istoric, iar altul tînăr de 
tot, aşa cum am fost eu cînd mă aflam la Dionysopolis, 
se numeşte Publius Vergilius Maro, cred că va deveni 
un mare poet al Romei. M-am despărţit de Diodor din 
Sicilia cu legămiîntul că va veni în Dacia şi îl voi ajuta 
să afle totul despre istoria dacilor. Celălalt, Vergilius, îşi 
iubea mult ţara, adică partea numită Italia, nu întregul 
imperiu roman, în care ei vedea o adunătură şubredă 
de popoare. Mi-a plăcut atît de mult o poezie — îi 
spunea poem — numită „Laudă Italiei”, încît nu m-am 
putut abţine, asta din dorul meu de ţară, să nu învăţ 
cîteva din versurile lui, acelea care mi se potriveau mai 
mult. lată acele versuri: 

„Te salut, pămint al țarii lui Saturn, preabuna maică. 
A recoltelor bogate, darnică zămislitoare 

De eroi slăviţi: în cinstea ta mă încumet acuma 

A cînta-ndeletnicirea ce din vechi ție-aduse fala, 
Și-ndrăzneț - izvorul sacru deschizindu-l - fac să sune 


În cetățile romane cîntul minunat din Ascra.” 

Cînd am pus piciorul pe pămîntul Daciei, după ce 
am trecut peste Dunaris, la cetatea Lederata — pentru 
că de la Roma am venit prin Singidunum — cu inima 
bătînd în piept să se spargă, cu ochii năpădiţi de 
lacrimi, împins de o putere de neînvins, m-am aruncat 
jos, am sărutat pămintut şi am murmurat, folosind 
versurile lui Vergillius, schimbate: 


Te salut pămint al ţării lui Zamolxis, preabuna maică 
A recoltelor bogate, darnică zămislitoare 

De eroi slăviţi: în cinstea ta încerc acuma 

A Slăvi vitejia ce pretutindeni ți-aduce fala 

Și-ndrăzneţ - izvorul sacru slobozindu-l - cînt să răsune 
În cetățile dace imnul de preamărire de pe Kogaion. 

— Este greu să vă daţi seama, cît zbucium era în 
sufletul meu în clipa aceea. Stînd în picioare lîngă 
mine, Marcius mă privea înfiorat de atita dor şi 
însufleţire. Cred că şi el se gindea cu aceeaşi arzătoare 
dragoste la Tracia lui, în care nu se poate duce, pentru 
că acolo au pătruns şi se înfruntă legiunile lui 
Pompeius cu ale lui Caesar. Nu este aşa Marcius? îl 
întrebă, văzindu-i ochii lucind de însufleţirea cu care îl 
asculta. 

— Mulţumesc Marelui zeu că m-a lăsat să trăiesc 
pînă te-am văzut înapoi acasă! murmură bătrînul 
Oroles. De-acum sînt gata în orice clipă să mă duc sus 
la el, în cer. Să te odihneşti, atitea zile cît crezi că îţi 
trebuie, apoi să pornim la rege. Să ştii că eu l-am simţit 
pe bătrînul Burebista, şi te aşteaptă cu negrăită 
nerăbdare. 

— Da, tată, ai dreptate, am nevoie de odihnă, reluă 
Comosicus. Asta pînă miine. Cînd se vor ivi zorile, eu şi 
Marcius vom sări pe cai şi vom porni în galop spre 


Sarmizegetusa. De mult eu nu-mi mai aparţin, de cînd 
am pierdut pe Ina am făcut în mine legărnintul să-l 
slujesc cu trupul şi sufletul pe rege. Şi să te ajut pe 
tine, tată, dacă vei avea nevoie, cînd puterile îţi vor 
slăbi. 

— Da, ai să-l slujeşti cu credinţă şi dragoste pe 
rege! întări Andra, cu ochii sclipind de bucurie. Cînd 
vom fi singuri, vei afla de la mine o veste care te va 
zgudui pînă în adîncul sufletului. 

— Acum eu zic să mergeţi să vă odihniţi, tu şi 
Marcius, îndemnă bătrînul. Aveţi vreme pînă se lasă 
soarele dincolo de amiază. Pe seară ne-om aduna 
iarăşi cu toţii şi vom mai vorbi. 

Andra îi duse în încăperea unde găzduiau oaspeţii. 
Marcius nu aşteptă vreun îndemn, se întinse pe un pat 
şi în citeva clipe adormi. Comosicus îşi ţinea de mină 
sora, nu o lăsa să plece. Cînd văzu că Marcius se 
potolise cu totul, o trase în colţul opus şi o întrebă: 

— Ce veste ai să-mi spui? Este chiar atit de 
zguduitoare? 

— Scumpul meu frate, acum amîndoi sîntem 
oameni în vîrstă, nu vom vorbi ca în anii copilăriei, 
începu ea cu o uşoară vibraţie în voce, năpădită de 
emoție. Am admirat şi am plîns dragostea dintre tine şi 
Ina, dar, dacă aşa a fost voia Marelui zeu, totul s-a 
desfăşurat şi a avut un sfîrşit mai presus de puterile 
omeneşti. Au trecut mulţi ani de atunci, nu se poate ca 
în sufletul tău durerea pierderii ei să nu se fi potolit. 
Vestea pe care ţi-o dau este veche, ea îşi are obirşia 
încă din copilăria noastră. Există în Dacia o fiinţă care 
te iubeşte cu neclintită patimă, care suferă în tăcere, 
fără ca sufletul ei să fie luminat de vreo rază de 
speranţă, de aceea, cum noi am înaintat în vîrstă, tot 
aşa şi ea, astfel că acum cînd ne întîlnim mereu îmi 


spune: „Ai venit să mai stai de vorbă cu fata bătrină, 
Andra?” Eu o string în braţe şi îmi stăpînesc greu 
lacrimile. 

— Andra, spune-mi cine este fata? 

— Serena... Era copilă cînd inima ei a început să 
bată pentru tine... 

— Fiica regelui?! Dar eu n-am ştiut de asta 
niciodată!. 

— Nu aveai de unde. Ea era fată de rege, iar în 
afară de asta aflase de dragostea dintre tine şi Ina. 

— Andra, sînt hotărît să-mi folosesc viaţa numai în 
slujba regelui, socotesc că nu ar fi demn pentru mine 
ca el să creadă că fac asta ţintind mîna fiicei sale. Cu 
ce pot să o ajut pe Serena, să o fac să-şi curme 
suferinţa? 

— Arată-te bun şi înţelegător cu ea. Ce ştim noi 
care este voia Marelui zeu? Ce ştim noi ce surprize 
neprevăzute ne vor aduce zilele şi anii care vin? De 
multe ori, în dragostea mea aprinsă pentru Carpio, 
aduc mulţumiri cu lacrimi în ochi lui Zamolxis, pentru 
că ne-a hărăzit un astfel de destin. Aşa cum eu am fost 
gata să primesc moartea în faţă Marelui altar, poate că 
şi pentru voi el a predestinat ceva, care să vă lege 
vieţile pentru totdeauna. Am ţinut să-ţi spun asta 
înainte de a o vedea, pentru ca tu să poţi privi cu o 
lumină mai puternică sufletul ei, să o înţelegi, să nu-i 
măreşti suferinţa. Să laşi lucrurile să decurgă aşa cum 
va fi voia Marelui zeu! 

— M-ai tulburat, Andra! Vorbindu-i regelui, nu mă 
voi putea stăpîni să nu-l privesc copleşit de acest 
simţămînt nou, care este un amestec de milă şi duioşie 
pentru Serena. Întrebarea este: el, bătrînul Burebista, 
ştie? 


— Nu! Ea nu şi-a destăinuit iubirea decit în faţa 
mamei ei, iar acum regina Theia este la Marele zeu. 
Ştiindu-se fiică de rege, se aşteptase să fie dată ca 
soţie vreuneia din căpeteniile popoarelor ce înconjoară 
Dacia, de aceea nu şi-a descărcat sufletul în faţa 
tatălui. 

După două zile, bătriînul taraboste, împreună cu 
Comosicus, Carpio şi Marcius, urcau pe drumul ce 
şerpuia spre porţile Sarmizegetusei. Regele primi pe 
tată şi fiu îndată ce veni şi marele preot. Cînd se 
văzură faţă în faţă îşi dădură seama cît de mult se 
schimbase fiecare la înfăţişare. Comosicus ţinea 
aţintită privirea asupra regelui, îl vedea îmbătrinit, cu 
ochii arzători, îngrijorat, cu puterile scăzute, însă plin 
de dragoste şi grijă pentru ţară. La fel arăta şi marele 
preot, cu deosebirea că parcă se împuţinase şi mai 
mult la trup. 

— Ai venit, romanule? îl privi regele. Aşa cum te 
văd, fără plete, barbă şi mustăţi, gîndul mă poartă spre 
aceia în care, ceva în adincul sufletului îmi spune, nu 
trebuie să văd decit nişte duşmani ai Daciei, şi mintea 
mea aleargă spre Roma. Ai fost vrednic, mi-ai ascultat 
cuvîntul, nu te-ai pierdut printre patricieni, ai dovedit 
că îţi iubeşti puternic neamul şi ţara. Vino mai aproape, 
vreau să te îmbrăţişez. Ei, taraboste Oroles, acum te-ai 
liniştit? De multe ori te-am simţit înciudat pe mine, 
fiindcă nu-i dădeam dezlegare feciorului să revină 
acasă. 

— Mărite rege, trebuie să înţelegi sufletul unui 
părinte... murmură bătrînul taraboste. 

— Dar şi pe acela al unui luptător, Oroles! Toţi 
punem mai presus ţara, decit vieţile noastre! reluă 
regele. Acum să-l ascultăm pe Comosicus, să vedem ce 
veşti noi ne aduce. 


— Mărite rege, în mesajele trimise prin negustorul 
Hegias ţi-am spus an de an lupta pe care o purtam 
acolo. De fapt politica Romei este foarte înciîlcită, nu 
poţi şti cînd este mai tare Senatul şi cînd comandă cei 
cărora el le-a încredinţat puterea. Acum se înfruntă 
Pompeius cu Caesar; cel ce va ieşi învingător va dicta 
cursul viitor al celor ce se vor întreprinde de colosalul 
imperiu. Dacă victoria va fi de partea lui Pompeius, 
avem oameni în Senat care să acţioneze ca legiunile să 
nu se îndrepte spre Dacia, iar dacă puterea va trece în 
mîinile lui Caesar, nu ne rămîne altceva de făcut decit 
să încercăm un act disperat: să-l răpunem! Am avut în 
vedere o astfel de faptă a zeilor şi am pregătit ceva, de 
aceea, atunci cînd se va ivi situaţia, eu trebuie să: 
pornesc neîntirziat spre Roma, luînd cu mine cît mai 
mulţi denari de aur. După lupta de la Dyrhachium, deşi 
victorios Pompeius încă se teme de Caesar. Şi pe bună 
dreptate, în anul trecut a fost înfrînt în bătălia de la 
Herda, însă legiunile sale încă sînt puternice. Se 
apropie vremea cînd ciocnirea lor va fi atît de cumplită, 
încît unul din ei va fi zdrobit. In această situaţie, cred 
că nu avem de ales, dacă va fi cu putinţă ar trebui 
ajutat Pompeius, nu numai cu bani, lucru pe care eu l- 
am făcut, ci şi cu oaste. 

Pe măsură ce îl asculta, surisul regelui se 
deschidea tot mai mult. 

— Asta am şi pornit-o, Comosicus. Am primit o 
solie de la el şi i-am promis ajutor. Am trimis veste 
căpeteniilor de ţinuturi să înceapă stringerea pilcurilor 
de luptători. Vom trece peste Dunaris şi ne vom 
apropia de munţii Haemus. Trebuie să lucrăm cu multă 
băgare de seamă. Pe de altă parte, am trimis un mesaj 
lui Acornion, la Dionysopolis, cu care să se prezinte din 
partea mea la Pompeius. Aşa bătrin cum este, 


dionysopolitanul s-a legat că se va duce şi va face tot 
ce-i va sta în putinţă pentru a obţine o înţelegere bună 
pentru noi. Întrebarea care mă frămiîntă este: pe cine 
pun căpetenie a oastei care va trece peste Dunaris? 

Marele preot, care tot timpul tăcuse şi se 
frămîntase în scaun, se săltă în picioare şi vorbi fără 
grabă: 

— Noi ne cunoaştem căpeteniile de ţinuturi, toţi 
sînt viteji, dar şi pe ei cată să-i învingă virsta, nu mai 
au agerimea tinereţii. Eu zic, Mărite rege, că cel mai 
bun conducător de oaste este Comosicus. Pînă se vor 
aduna pilcurile, va fi timp să-i crească pletele şi barba. 


3 


În luna iulie din anul Romei 705%, Pompeius se 
retrăsese la Heraclea Lyncestis din Macedonia, unde 
pregătea în grabă o nouă bătălie cu legiunile lui 
Caesar. Intr-o vale largă şi netedă îşi instalase cîmpul, 
unde concentrase toate legiunile şi cohortele cu care 
urmărea să-l zdrobească pe îngîmfatul său adversar. 
Armata sa număra patruzeci şi şapte de mii de le- 
gionari pedeştri şi şapte mii de călăreţi, în timp ce 
Caesar nu dispunea decit de douăzeci şi două de mii 
de pedestraşi şi numai o mie de călăreţi. Cîmpul său 
cuprindea peste şaptezeci de mii de oameni—legionari, 
auxiliari şi sclavi publici, în mijlocul imensului teren în 
formă pătrată, înconjurat de un şanţ plin cu apă, ale 
cărui laturi erau păzite din afară de unităţi de pază 
adăpostite în cite zece corturi pe fiecare parte, se 
lăsase un careu liber, ce se întindea pe o sută de paşi, 
în centrul căruia se înălța cortul lui Pompeius. Privit de 
pe virful mamelonului din apropiere, cîmpul părea un 

păinjeniş de cărări drepte, perpendiculare şi paralele, 
de-a lungul cărora se înşirau corturile, constituind o 
simetrie impresionantă de patrulatere mari şi mici în al 
căror punct central era cortul comandantului, numit de 
Senat consul. In graba de a-l zdrobi pe Caesar, în plină 
vară, Pompeius se şi vedea singurul stăpîn al uriaşului 
imperiu roman. Caesar se retrăsese în Thessalia, unde 
legionarii săi puteau găsi hrană. Pompeius îl urmase 
nutrind speranţa că s-ar putea evita bătălia, ştiind că 
adversarul său lipsit de provizii şi de bani nu-şi va 
putea întreţine mult timp armata. Aceeaşi speranţă 
nutrea şi regele dac, de aceea urmărea o înţelegere cu 
acesta, la nevoie arătindu-se aliatul său, numai să 
îndepărteze legiunile de la hotarele Daciei. Devenit 
stăpin al Romei şi imperiului, punînd sub ascultare 
Senatul, Pompeius visa să se proclame dictator pe 
viaţă, apoi împărat. 

Stătea singur în cortul său, la masa de lucru, îşi 
sprijinise capul în miini şi se gindea. Oscila între 
aşteptarea ca Caesar să fie învins prin lipsuri şi 
zdrobirea armatei lui printr-o bătălie fulgerătoare. Nu 
simţi cînd perdeaua fu dată la o parte şi intră primul 
sau contubernal“, tresări auzindu-l raportînd: 

— S-a dat de veste generalilor, legaţilor şi 
tribunilor că în curînd vor fi aduse mari jertfe zeilor 
lupiter, Marte şi Quirinus, pentru a întări curajul 
legionarilor şi menţine o disciplină de fier. La intrarea 
în cîmp se află dionysopolitanul Acornion, venit ca 
trimis al lui Burebista, regele Daciei. Vrea să-ţi 
vorbească. 

Pompeius se simţi săgetat de un fior, întrebiîndu-se 
în sinea sa: ce urmărea regele dac, prietenie sau 
război? Cît stătuse la Roma, auzise pe unii senatori, 

mai ales pe Cornelius Laberius, vorbind despre o 
alianţă cu dacii, împotriva lui Caesar. Înalt, robust, 
frumos, viril, se săltă în picioare năpădit de o căldură 
plăcută prin tot trupul, se vedea puternic şi ascultat, 
stăpînul lumii. 

— Să fie adus repede aici! Zeul lupiter mă ajută, 
dacă l-a îndemnat pe regele dac să se facă aliatul meu, 
zise, începînd să calce pe covoarele groase dînd roată 
mesei. 

Se plimbă astfel mult timp nerăbdător, în 
aşteptare. 

— Rog toţi zeii să-ţi dea sănătate şi să te ajute să-ţi 
zdrobeşti duşmanul! salută  Acornion  înaintînd, 
aplecîndu-se cu supunere. 

Infăţişarea lui Pompeius îl impresiona. Privea uimit 
tunica lui din purpură fină, strinsă bine pe mijloc de o 
cingătoare acoperită cu aur, bătută cu pietre scumpe. 
Era bărbat în plină putere. La rîndul său, romanul îl 
cerceta pe sol încropind un zimbet ce oglindea 
oarecare deziluzie; avea în faţă un bătrîn a cărui faţă 
începuse să se stafidească, iar trupul să se împuţineze, 
numai privirea îi era vie, neliniştită, pătrunzătoare. 

— Şi eu mă rog zeilor pentru tine, dacă ai venit cu 
o veste bună! îl primi, aşezindu-se pe scaun, făcîndu-i 
semn să stea şi el pe cel din faţa mesei. 

— Auguste, pentru mine tu eşti stăpînul Romei şi al 
imperiului, începu Acornion. În curînd vei fi nu 
dictatorul, ci împăratul romanilor. 

Zimbetul lui Pompeius se deschise şi mai mult, 
cele auzite îi plăceau, se suprapuneau peste gindurile 
sale. Continuă să-l asculte. 

— Au trecut cam mulţi ani de cînd nu te-am văzut, 
Auguste. Şi atunci am venit tot din partea regelui 
Daciei, ţi-am dat în acea vreme denari de aur şi alte 


daruri spre a-ţi dovedi prietenia sa. Poate că m-ai uitat, 
arătam altfel, eram mai tînăr, acum virsta cată să mă 
învingă. Sînt Acornion, din cetatea Dionysopolis de pe 
ţărmul Pontului Euxin. 

— Care acum este sub puterea lui Burebista, ţine 
de Dacia. Da, îmi amintesc de tine, eşti un grec care 
întreprinde orice, numai să-şi atingă scopul. 

— Este un fel de a spune, Auguste. De fapt cetăţile 
pontice din Dacia se bucură de o anumită libertate, fac 
comerţ, cutreieră mările cu corăbiile lor şi se conduc 
singure. Crezi, Auguste, că aş fi primit să fiu trimisul 
unui rege crud, sîngeros, lacom? Burebista a luptat cu 
străşnicie numai să-i alunge pe cotropitori, să-şi vadă 
neamul liber şi unit, altfel el vrea să trăiască în pace cu 
vecinii, şi mai ales să fie un statornic aliat al Romei. 

— Adică şi al lui Caesar, dacă acesta ar ieşi 
învingător? 

— Nu, Auguste, regele dac nu se încrede în el, nu-i 
cată prietenia. 

— Dacă este aşa, de ce nu mi-a dat ajutorul promis 
prin solia ce i-am trimis-o? 

— Astfel de lucruri trebuie privite cu răbdare, 
Auguste... Vrei să afle duşmanul tău, Caesar, că oastea 
dacă a pornit încoace, să-l faci să grăbească bătălia? 
Luptătorii daci s-au oprit dincolo de munţii Haemus, 
aşteaptă veşti de la mine. 

— Ce veşti, ce mai vor? 

— Auguste, regele Burebista vrea să cunoască în 
ce condiţii se va lega alianţa şi prietenia voastră, după 
ce tu vei deveni stăpînul Romei. 

— Atunci, el cere ceva? 

— Da, Auguste! Regele dac vrea să-l asiguri că 
legiunile romane nu vor trece niciodată la miazănoapte 
de munţii Haemus, nu vor cuceri cetatea Singidunum şi 


nu se vor apropia de apa Danubiusului. Pe de altă 
parte, el se leagă să apere hotarele imperiului dinspre 
Dacia, iar la nevoie să te ajute şi cu bani. 

— Sînt de acord cu tot ce ai spus, Acornion! 

— lar eu trebuie să-l încredinţez pe rege, Auguste. 

— Cum? 

— Să-i duc un pergament pe care să fie scrise 
toate condiţiile, întărite cu sigiliul tău. Să existe o 
dovadă clară a încheierii alianţei. 

— Vom face şi asta. Tu să grăbeşti apropierea 
armatei dace, zise săltînd clopoţelul şi sunînd cu 
putere. 

— Oastea dacă se va duce în galopul cailor acolo 
unde îi vei spune tu, Auguste, la momentul ales de 
tine. 

Primul contubenal intră şi aşteptă să i se ordone. 

— Da, ai spus bine... acolo unde trebuie... la 
momentul ales... murmură gînditor, apoi săltă privirea 
spre contubernal: să aduci aici pe Burrhus, scribul, cu 
pergament din cel mai bun şi cu tot ce trebuie pentru 
scris. Vom întocmi un act de alianţă cu regele 
Burebista. 

În aceeaşi zi, în tabăra dacilor, opriţi la poalele 
dinspre miazănoapte ale munţilor Haemus, Comosicus 
stătea de vorbă cu căpetenile pilcurilor de oaste: 
Cotiso, Scorilo, Rholes, Sagitulp şi Zyraxes, toţi în 
vîrstă, apropiaţi de bătrineţe, dar încă neobosiţi şi 
ageri. Dintre căpeteniile de ţinuturi numai Duras 
lipsea, rămăsese bolnav la Sargedava. Căută să afle 
părea fiecăruia despre modul în care vor trebui să 
lupte cu romanii, după ce el le explicase cum era 
organizată armata Romei, ce arme avea, de cînd se 
purta războiul civil, ce greşeli făcuse armata sclavilor 
răsculați conduşi de Spartacus şi care era tactica de 


luptă a lui Caesar. Ceea ce îl neliniştea era faptul că în 
tonul fiecăruia îi părea că prinde o rezonanţă ce arăta 
neîmpăcare, nesiguranţă, reţinere. Inima începu să-i 
bată mai cu putere din clipa cînd îl fulgeră gîndul că 
nici una din acele căpetenii nu-l privea cu ochi buni, că 
fiecare se socotea mai în drept să comande întreaga 
oaste a Daciei, în lipsa regelui. De altfel el era mult mai 
tînăr decit toţi, iar pe de altă parte nu participase la 
nici una din luptele purtate cu triburile ce fuseseră 
alungate de pe pămîntul Daciei, nu săvirşise fapte de 
vitejie prin care să-şi atragă admiraţia şi respectul lor. 
Nu ştia că atunci cînd vorbeau între ei, el nefiind de 
faţă, căpeteniile îl numeau „gladiatorul”. Totuşi, aşa 
cum vorbeau, vedea la fiecare o stare de nepăsare şi 
tihnă, ca şi cum orice s-ar întîmpla pe nici unul nu-l 
privea, îi era indiferent dacă va ieşi învingător 
Pompeius sau Caesar, pentru ei pericolul Romei era de- 
parte, aproape inexistent. Comosicus înţelegea că anii 
de linişte în care trăise ţara după făurirea Daciei Mari şi 
virsta înaintată a fiecăruia îi împingeau spre acea 
atitudine de împăcare cu sine, de delăsare. Işi spuse în 
sinea sa ca la înapoierea la Sarmizegetusa va raporta 
regelui tot ce observase. Discuţia lor calmă, cu ton 
scăzut, se curmă cînd pe poviîrnişul din apropiere 
văzură un călăreț apropiindu-se în galopul calului. 
Scorilo îl recunoscu, era unul din luptătorii trimişi de el. 
Acesta sări din şa şi veni în faţa lui Comosicus. 
Raportă: 

— Iscoadele noastre au prins o ceată de legionari 
romani! Noi am fost mai mulţi, i-am încercuit, iar ei s- 
au predat. 

— Sînt departe? 

— l-am lăsat la trecătoarea dintre munţi; au pornit 
încoace. 


— Cîţi ai prins? 

— Sînt şase legionari şi o căpetenie de-a lor, cică 
ar fi decurion. 

Comosicus rămase un timp pe gînduri. Se întreba: 
erau, de-ai lui Pompeius sau din tabăra lui Caesar? 

— Bine. Să porneşti în calea lor şi să-i aduci repede 
aici! 

Luptătorul sări pe cal şi se îndepărtă în galop. Pe 
feţele căpeteniilor se iviră urme de îngrijorare, fiecare 
bănuia că romanii nu erau prea departe. Cotiso încă nu 
sfirşise de povestit o întîmplare din tinereţe — era rege 
în acea vreme al ținutului dintre munţi, Alutus şi 
Dunaris — după ce se zvonise că un general roman 
înaintase cu legiunile pînă la Singidunum, cînd 
iscoadele sosiră cu legionarii prinşi. Comosicus ordonă 
să-i dezlege. 

— Acum siînteţi în puterea noastră, începu el, nu 
mai are nici un rost să ascundeţi adevărul. Din care 
tabără sînteţi, a lui Pompeius sau a lui Caesar? Oastea 
dacă a venit aici numai spre a-şi apăra hotarele ţării, 
aşa că nu aveţi de ce să vă temeti. 

Decurionul se grăbi să răspundă, mirat că dacul 
vorbea, frumos limba Romei: 

— Facem parte din legiunile lui Pompeius! 

Pentru o clipă, Comosicus rămase descumpănit. La 
Pompeius se afla Acornion, nu vedea rostul ca acesta 
să trimită iscoade spre tabăra dacă. Il privi mai atent 
pe decurion, figura lui îi părea cunoscută. Dacă erau 
din legiunile lui Caesar, însemna că acesta aflase totul 
despre oastea lui Burebista, adusă în apropierea 
munţilor Haemus. Trimise să-l cheme pe Marcius. 
Fostul gladiator se legase să-şi însoţească pretutindeni 
prietenul. Cînd îl văzu pe decurion, exclamă: 


— Hei, pe aici ai ajuns, Arminius? Nici tu nu mai 
eşti gladiator? Asta înseamnă că eşti alături de plebei, 
faci parte din tabăra lui Caesar. Nu te-ar fi luat 
patricienii să lupţi alături de ei, tu, un fost sclav... 

Arminius nu răspunse, îşi trecea greutatea trupului 
de pe un picior pe altul, privind în jos. Comosicus nu 
mai aşteptă: 

— Spune, Arminius, ai trimis veste lui Caesar că ai 
aflat unde s-a oprit oastea noastră? 

— Nu, n-am ştiut de asta. Dar nu înţeleg un lucru, 
şi îndrăznesc să ţi-l spun, deşi acum eşti cu plete şi 
barbă: şi tu ai fost gladiator, ai luptat în Circul cel Mare 
de la Roma, aveai numele de Stertinius. 

— Da, am fost. Tocmai de aceea mă voi purta cu 
prietenia care exista între gladiatori. Nu aveţi de ce vă 
teme, însa deocamdată rămiîneţi captivii noştri. 

După citva timp se înapoie Acornion. Bătrînul nu 
mai putea să alerge în galopul calului, făcuse un mare 
ocol, se scurseseră mai mult de zece zile de cînd 
plecase de la tabăra lui Pompeius. 

Sigur de ajutorul dacilor, Pompeius puse legiunile 
în mişcare în urmărirea lui Caesar. Acesta se retrăsese 
în Thessalia unde armata putea fi mai uşor 
aprovizionată.  Hotărirea lui Pompeius fusese 
determinată şi de insistența senatorilor care îl 
însoțeau, nerăbdători să-l vadă zdrobit pe adversar, 
ştiindu-l cu legiuni mult mai puţine. Cele două armate 
se văzură faţă în faţă în cîmpia de la Pharsalus, la 
marginea căreia curgea un rîu strecurindu-se printre 
malurile ripoase. Pompeius nu se mai îndoia de 
victorie, de aceea nu aşteptă sosirea oastei dacilor. 
Avînd la dreapta rîul, puse la stînga călăreţii — tineri 
patricieni, bine înarmaţi, cu trupurile acoperite de 
armuri din zale şi plăci. Caesar îşi împărţi legiunile în 


patru linii: primele două trebuiau să atace, a treia, era 
rezerva, iar cea de a patra, formată din legionari bine 
căliţi în lupte, o destină pentru lovirea cavaleriei 
duşmane. Vorbind ostaşilor, le făcu îndemnul: 

— Legionari, izbiţi mai ales feţele. Nobilii patricieni 
sînt ca femeile, se feresc să fie desfiguraţi! 

Primele două linii ale sale porniră la luptă în pas 
alergător. Cavaleria lui Pompeius le atacă din dreapta. 
Bătrînii legionari ai lui Caesar lovesc mai mult feţele, îi 
pun în derută, îi urmăresc, se reped apoi spre aripa 
stingă a lui Pompeius. Caesar aruncă în luptă şi linia de 
rezervă. Sigur de izbîndă, Pompeius neglijase să aleagă 
un loc de retragere, legiunile sale se împrăştiară, iar 
legionarii prinşi, luaţi captivi, însuşi el scăpă numai prin 
galopul năvalnic al calului său. Insoţit de cîţiva generali 
şi tribuni, porni cu o corabie spre Egipt. Acolo însă a 
fost ucis din ordinul lui Ptolemaios al XII-lea regele 
Egiptului elenistic, ca urmare a amenințării acestuia de 
către Caesar. 

Pe vremea lui Burebista, ar fi exagerat să se 
spună că locuinţa sa din cetatea Sarmizegetusa putea 
fi considerată un palat, în accepţia cuvîntului. Totuşi 
era o clădire impozantă, asemenea villei unui bogat 
patrician, în care se întilneau elemente de stil elenistic, 
roman şi dacic. Ovinius Redius, constructorul, o 
împărţise în aşa fel încît făcea posibilă desfăşurarea 
unei vieţi tihnite pentru familia regelui, fără să fie 
tulburată de activitatea legata de treburile statului. 
Ceea ce era caracteristic, ca la orice villa de mai mari 
proporţii, pornea de la aceea ce se numeau atriumul şi 
peristilul. Coloanele, atît cele de la intrare, cît şi acelea 


din atrium ce se prelungeau cu peristilul, nu erau din 
piatră sau marmură, ca la greci şi romani, ci de lemn 
tare, frumos sculptate şi bine lustruite, neavînd formă 
rotundă, ci pătrată, pentru că puteau fi lucrate mai 
uşor şi sigur, după linii cu adevărat drepte, cu feţele 
netede. Dacii încă nu împinseseră prea departe 
cioplirea pietrei şi folosirea marmurii, socoteau lemnul 
tot aşa de tare, cu o durată tot atit de lungă, mai ales 
că se putea fasona oricum şi vopsi în cele mai 
frumoase culori. Aşa cum avusese în vedere 
constructorul, atriumul se închidea pe partea stingă cu 
încăperile destinate familiei, iar pe cea dreaptă cu 
acelea folosite în legătură cu activitatea şi îndatoririle 
unui rege, care de fapt se reduceau la două, de mari 
dimensiuni: una îndeplinind rolul de tablinium, iar 
cealaltă de triclinium. În ele pătrundeau numai 
căpeteniile, în cazuri de mare urgenţă, şi anumiţi 
oaspeţi străini faţă de care regele ţinea să se arate cit 
mai prietenos. Altfel activitatea de zi cu zi a regelui se 
desfăşura în clădirea destinată treburilor statului, unde 
erau scribii şi oficiile acelor treburi, în care se păstrau 
scriptele respective. 

Regele stătea în încăperea de primire, aceea pe 
care am numit-o tablinium, se aşezase pe scaun, 
pusese coatele pe masă şi îşi sprijinea capul în miini. 
Nu era bolnav, nici obosit, ci îngrijorat. Îndată ce 
primise vestea despre zdrobirea lui Pompeius, uitase 
de povara anilor, nu se mai simţea îmbătrinit, toate 
simţurile parcă se treziseră în el, îi pierise tihna. 
Aştepta, ei trebuiau să sosească dintr-o clipă în alta. 
Nu mai avusese răbdare, de aceea venise primul. Aşa 
cum stătea cu capul sprijinit în miini, îşi depăna în 
minte viaţa; nu toată, ci numai partea trăită de cînd 
începuse lupta pentru unirea dacilor într-o singură ţară 


şi pentru alungarea triburilor străine cotropitoare. Le 
vedea frumoase acele vremuri, căpeteniile de ţinuturi 
erau tinere şi supuse, viteze şi neobosite. Acum toţi se 
aflau sub povara virstei şi toţi îşi luaseră un fel de 
libertate în a-şi conduce ţinutul respectiv. Părea că 
fiecare era stăpiînit de dorinţa de a fi rege peste ţinutul 
său. La fel se petreceau lucrurile şi cu marele preot, 
vîrsta îi scăzuse din puterea de dominare a celor ce 
slujeau cultul lui Zamolxis. Ca şi tarabostii, capnoboţii 
săvirşeau fapte din care nu lipseau lăcomia şi abuzul, 
erau mai puţin stăpiîniţi de teamă. Toate acestea se 
petreceau după o lungă perioadă de linişte şi ascul- 
tare, tocmai cînd pericolul Romei crescuse, cînd ţara 
trebuia să fie mai puternică, iar poporul mai strîns unit. 
Într-o vreme, regele îl socotise ca urmaş al său pe 
Duras, însă pe măsură ce acesta avansa în virstă se 
dovedea tot mai mult lipsit de energie, nu s-ar fi putut 
face ascultat de întreaga ţară, de aceea încredinţase 
lui Comosicus conducerea oastei dincolo de Dunaris, 
trimis în ajutorul lui Pompeius. Işi reveni din gînduri 
văzîndu-l intrînd pe marele preot, urmat de tarabostele 
Oroles şi de Comosicus. 

— Ne rugăm Marelui zeu pentru sănătatea ta, 
Mărite rege! salută Deceneu, călcînd rar, cu trupul 
pornit spre girboveală. 

Regele săltă capul şi îi cuprinse cu privirea. 

— Vă aşteptam. Şi eu mă rog Marelui zeu pentru 
voi. Mă gindeam la ce ne va aduce viitorul. Ce destin 
ne va fi sortit de Marele zeu? 

— Cine poate să ştie!... murmură marele preot 
aşezindu-se pe un scaun, apoi făcînd semn şi celorlalţi 
să stea. 

— Te-am chemat, Comosicus, să ne povesteşti ce 
s-a întimplat, apoi să chibzuim ce avem de făcut. Ştiu 


că eşti obosit de drum, abia ai sosit, însă de îngrijorare 
n-am mai putut să aştept. 

— Am adus cu mine pergamentul pe care este 
scrisă înţelegerea cu Pompeius. Păstrez o deplină 
admiraţie pentru, bătrînul Acornion, obținuse condiţii 
care ar fi ferit mult timp Dacia de pericol. Dar, dacă 
aşa au vrut zeii!... În loc să-l ajutăm, l-am împins în 
greşeală pe Pompeius. 

— Ce vrei să spui, Comosicus?! se grăbi regele. 

— Mărite rege, am chibzuit mult asupra dezastrului 
ce s-a petrecut şi am făcut legătură cu cele aflate mai 
tîrziu.. 

— Cum l-am împins noi în greşeală? 

— Oferindu-i ajutorul nostru. Noi am fost de bună- 
credinţă, am fi sărit la vreme. El, convins că-l va zdrobi 
pe Caesar, s-a grăbit, spunîndu-şi — asta cred eu — că, 
dacă nu va reuşi la prima lovitură, va da pe a doua, 
împreună cu noi. Fugari din legiunile lui au spus că ei 
erau peste cincizeci de mii, pe cînd Caesar nu avea nici 
jumătate. Se înţelege că, dacă ar fi fost prins între 
legiunile lui Pompeius şi pîlcurile oastei dace, Caesar n- 
ar mai fi avut nici o scăpare 

— Da, asta aşa este!... murmură regele, apoi 
deodată, schimbă tonul: Tu ce crezi, Caesar a aflat că 
eu m-am oferit să-l ajut pe Pompeius? 

— Mărite rege, atunci, în toiul pregătirilor pentru 
luptă, poate că nu a reuşit. Am prins iscoadele sale, ele 
n-au mai dus vestea; mai tirziu însă, se poate să fi 
aflat. A luat mulţi captivi din legiunile înfrînte: 
legionari, decurioni, centurioni, tribuni... nu este exclus 
ca unii dintre aceştia să fi ştiut că oastea dacă sosise în 
văile din munţii Haemus spre a le da ajutor. 

— Sau pentru a-şi apăra hotarul din acea parte a 
ţării! 


— Da, oricine ar fi putut gîndi astfel, dacă Acornion 
nu s-ar fi dus în tabăra de la Heraclea Lyncestis. Dar, 
Mărite, rege, de ce să ne mai frămîntăm acum pentru 
ce s-a petrecut? Caesar nu cunoaşte care a fost 
înţelegerea, acest pergament nu i-a căzut în mînă, iar 
noi nu-l vom ţine, ci-l vom arde. Crezi că ar fi bine, 
Mărite rege, să-l păstrăm? 

Tarabostele Oroles avea ochii umezi, îşi privea cu 
dragoste şi admiraţie feciorul, se mîndrea cu el. 

— Tu ce zici, Deceneu? Taci, te mulţumeşti numai 
să asculţi? De multe ori m-ai ajutat cu sfatul tău. 

Marele preot se mişcă nehotărit în scaun. Şi el 
arăta îngrijorat, încă nu era limpede în mintea sa ce ar 
fi de făcut. Răspunse: 

— Mărite rege, popoarele — ca şi oamenii — sînt 
supuse întimplărilor, prefacerilor pe care le aduc în 
decursul anilor evenimente neprevăzute. Nimeni nu 
ştie care îi va fi destinul: nici Roma, nici Dacia... nici 
Caesar şi nici Burebista. 

— Acum Caesar este stăpinul Romei şi al 
imperiului... murmură Comosicus. 

— Este stăpinul, reluă marele preot, dar nu-şi dă 
seama ciţi duşmani are printre popoarele subjugate şi 
printre adversarii săi: militari, senatori, patricieni. 
Poate că zeii i-au hărăzit un sfirşit nu chiar aşa de 
frumos. Deocamdată pericolul este numai în minţile şi 
sufletele noastre, sîntem îngrijoraţi că s-ar putea ca 
legiunile romane să se îndrepte spre Dacia. Timpul ne 
va arăta cum se vor desfăşura lucrurile. Ceea ce se 
cere din partea noastră este să ne încordăm atenţia şi 
să ne întărim puterea. 

— Adică să mai construim cetăţi bine apărate şi să 
ne facem cît mai mulţi aliaţi printre vecini, completă 
regele. Tu ce zici, Comosicus? 


Frămiîntase mult în suflet situaţia ce se crease 
pentru Dacia, vedea ce cale trebuia aleasă, de acea şi 
lăsase o bună parte din oaste în tabăra de la poalele 
munţilor Haemus, pentru a opri şi alunga cetele de 
legionari, cohortele şi centuriile care ar porni după 
jafuri şi luare de captivi. Răspunse cu voce ce arăta 
respect şi supunere: 

— Mărite rege, la Roma era o vorbă: Citeodată 
chiar şi un nebun, un gladiator disperat poate să 
răstoarne cu totul situaţia politică. Caesar este doar 
om, are duşmani mulţi. Trebuie să trimitem un mesaj 
senatorului Cornelius Laberius printr-un om de-al lui 
Hegias, care îl va duce lui Hortensius Maximus. Il vom 
îndemna să înteţească lucrătura împotriva lui Caesar. 
De fapt Pompeius s-a sprijinit pe patricieni, nu se poate 
ca aceştia să nu poarte o luptă în Senat. Caesar este 
omul plebeilor, al celor mulţi, puterea lui stă în tăria 
legiunilor, în hotărîrea de a lupta a legionarilor săi, 
lucru pe care l-au dovedit cu prisosinţă în bătălia de la 
Pharsalus. Toate acestea se pot petrece acolo. 
Întrebarea este: ce trebuie să facem noi? Mărite rege, 
fac rugămintea de a mă ierta dacă părerea mea este 
alta, nu se potriveşte gindurilor tale. Nu e rău să avem 
şi cetăţi întărite, dar mai important este să pregătim o 
armată cît mai puternică, bine organizată, disciplinată, 
cu arme tari. Dacă mergem cu gindul să ne apărăm 
sprijinindu-ne pe cetăţi, lucrul acesta ar putea fi prea 
tirziu, pentru că asta ar însemna că duşmanul a reuşit 
să pătrundă în ţară şi să se mişte în voie înăuntrul ei, 
deci va fi greu de învins şi alungat. 

Ascultîndu-l, regele îşi aminti că înainte de a-i bate 
pe scordisci şi pe odrişi, cînd încă nu înfăptuise Dacia 
Mare, Ovinius Redius îi vorbise la fel, nu vedea 
salvarea în cetăţi. Gîndi că şi Comosicus cunoştea 


destul de bine pe romani, poate că în aceeaşi măsură 
ca şi constructorul care îşi trăise o bună parte din viaţă 
la Roma. Se hotărî: 

— Bine, nu ne rămîne altceva de făcut decit să 
aşteptăm, însă aşteptarea noastră să fie îmbinată cu 
pregătirea. Este bine ce a spus Comosicus, dar este tot 
aşa de bine să nu ne dovedim lipsiţi de prevedere. O 
vorbă veche înţeleaptă spune că nu strică să fie pus 
răul înainte, adică să te aştepţi la ceea ce ar fi cea mai 
grea situaţie. Vom pregăti cu toate căpeteniile de 
ţinuturi şi cu toţi tarabostii cît mai numeroase pilcuri 
de oaste şi vom făuri arme tari, fără să neglijăm 
întărirea cetăților şi construirea altora în poziţiile 
înguste pe unde duşmanul va fi nevoit să-şi treacă 
legiunile. Ne vom ruga Marelui zeu să ne ajute. Poate 
că lucrurile stau aşa cum spune Marele preot: pericolul 
să existe numai în minţile şi în sufletele noastre. Ar fi o 
pedeapsă prea mare din partea lui Zamolxis ca, după 
ce am întemeiat Dacia Mare şi întărit unirea dacilor, să 
pierdem ţara zdrobiţi de legiunile romane. Tu, 
Comosicus, vei sta mai mult pe lingă mine, ca şi Marele 
preot, voi sînteţi cele mai bune ajutoare ale mele. 
Acum să ne vedem de treburile de fiecare zi. 

Comosicus ieşi urmîndu-şi tatăl. Afară, între 
coloane, cînd să coboare pe treptele scării, îl opri 
Carpio: 

— Ştii că eşti aşteptat? La Serena au venit Andra şi 
Carpina. Andra mi-a spus să te trimit la ele. Să te ţii 
tare, gladiatorule, vezi că vei avea de luptat cu trei 
femei, care nu sînt lipsite de farmec şi de isteţime. 
Cam de mult timp am auzit-o pe Andra că vrea să vină 
la Serena. 

Incăperea în care Serena îşi petrecea cea mai 
mare parte din zi era bogat mobilată, nu se deosebea 


prea mult de exedra unei înstărite patriciene sau a 
soţiei unui arhonte din cetăţile pontice. Hegias adusese 
tot ce socotise mai bun, scump şi frumos, aşa cum se 
cădea pentru fiica regelui. Cînd Comosicus intră le găsi 
pe toate trei strînse, stăteau pe scaune una cu faţa la 
alta, vorbeau şi rideau. Se opri la cîţiva paşi de ele şi le 
privi atent. Erau trei femei în puterea vîrstei, cu 
trupurile mult împlinite, însă clocotind de viaţă. 
Carpina era mamă a trei copii mari: doi băieţi şi o fată, 
ajunşi la adolescenţă. Numai la Serena vedea ceva 
aparte, o tristeţe ascunsă, o neîmpăcare în sine. 
Singura ei preocupare rămăsese îngrijirea tatălui, pe 
care virsta începuse să-l împuţineze şi să-i scadă 
puterea. Toate trei îşi păstraseră frumuseţea, fiecare în 
felul ei, brodată cu semnele maturității. Pentru el însă 
rămăseseră fetele cu care se jucase pe plaiurile de la 
Arcidava şi de la Tibiscum, se revedea în anii frumoşi ai 
copilăriei. 

— Te aşteptăm de mult, cu nerăbdare, Comosicus. 
Toate trei ne rugăm Marelui zeu pentru tine! îl primi 
Carpina. De cînd te-ai înapoiat, n-ai stat niciodată 
singur cu noi, să ne povesteşti din întîmplările trăite, să 
ne reamintim de anii cînd ne jucam şi alergam după 
fluturi. 

— Aceeaşi dorinţă nutresc încă de cînd am pornit 
din Roma încoace. Marelui zeu mă rog şi eu pentru voi! 
Cînd vă privesc mai bine, ceva se răscoleşte în sufletul 
meu, fiecare din noi şi-a avut zbuciumul său. 

— Haideţi, să uităm pentru citeva clipe că am ajuns 
la jumătatea vieţii, să redevenim cu sufletele copiii de 
altădată, reluă Carpina. Adică să vorbim deschis, cu 
sinceritatea şi nevinovăția din acele vremuri. Ce faci 
tu, romanule, sclavule, gladiatorule, nu ştiu cum să-ţi 
zic, tot mai ai de gînd să rătăceşti? 


— Mai ţineţi minte cînd vă alergam pe plaiul de la 
Arcidava, vă prindeam şi vă trăgeam de codițe? Odată 
Serena supărată mi-a spus: „Motanule!” Probobil că în 
goana noastră o zgiriasem cumva prea tare. 

— Eşti motan şi acuma... murmură Serena, şi pe 
faţa ei se contura un zimbet. 

— Da, Serena, sînt, dar un motan bătrîn şi leneş... 
Dacă zeii ar avea putere şi ar vrea — lucru în care nu 
mai cred — i-aş ruga să-mi ia din spate toţi anii pe care 
i-am trăit ca sclav şi ca gladiator. Am avut odată ca 
stăpiîn un negustor care mă punea în fiecare zi să car 
marfă în prăvălie, iar cînd zorul era mare şi lume 
multă, mă lăsa să servesc şi eu clienţii. Eram într-o 
cetate de pe ţărmul Mării Propontida. Într-o zi am 
rămas singur, stăpînul fusese chemat de un arhonte, 
unul din cei ce conduceau cetatea. Stăteam pe un 
scaun şi gîndul îmi alerga departe, spre Dacia, spre voi, 
spre tot ce lăsasem aici. In liniştea ce mă înconjura, am 
auzit tirşiit afară, apoi am văzut o bătrînică intrînd. Era 
neputincioasă, cu straiele rupte pe ea. Cu ochii plini de 
lacrimi, a întins mîna, mi-a cerut cu voce de plins şi de 
rugăciune să o ajut cu ceva. Cum eram singur — nu-mi 
dau seama dacă din milă sau din ura ce o purtam 
stăpinului — i-am luat traista şi am umplut-o cu tot ce 
aveam mai bun de mincare în prăvălie. Atunci s-a 
întîmplat un lucru, la care întotdeauna mă gîndesc ca 
la o minune: deodată bătrina s-a schimbat, parcă nu 
mai era aşa de neputincioasă, privirea i-a devenit vie, 
ochii îi luceau arzători. „Tu, tinere, ai să treci prin 
multe încercări grele, dar din toate ai să scapi cu bine. 
Tiîrziu, cînd vei fi un bărbat în puterea vîrstei, vei 
ajunge o mare căpetenie în ţara ta. Ai acolo o fiinţă 
care în tot timpul se gîndeşte la tine. Tu nu ştii de asta, 
însă va veni vremea cînd vei afla-o. lţi vei regăsi 


liniştea după ce se va întîmpla o moarte năpraznică, iar 
tu vei deveni un mare luptător!” mi-a spus săltînd 
traista şi pornind spre uşă. Cele prezise de ea m-au 
ajutat, mai ales pe vremea cit am fost gladiator, mi-au 
dat putere să nu mă tem de moarte, apoi cu timpul am 
început să le dau uitării, n-am mai crezut în ele de cînd 
acolo la Roma am primit vestea că aceea ce mă 
urmărea cu gindul fusese luată de Marele zeu... 

Andra urmărea schimbările ce se produceau pe 
faţa  Serenei. Ascultindu-l, încrederea ei în viitor 
sporise, îi crescuse speranţa. 

— Acum ai început să crezi din nou în cele prezise 
de acea bătrînă? îl întrebă Carpina. 

— Nu mi-am făcut o preocupare din asta, am 
altceva mai bun de îndeplinit: încerc să-l ajut pe rege 
din toate puterile. 

— Te potriveşti cu Serena... murmură Andra. 

— Ce vrei să spui?! o întrebă mirat. 

— Dar e uşor de văzut, Comosicus. Tu îl ajuţi pe 
rege, iar Serena îşi îngrijeşte tatăl, îi uşurează povara 
bătrîneţii. Fiecare din voi este un sprijin pentru el; vă 
completaţi unul pe altul, răspunse Andra, apoi se grăbi 
să adauge: nu va mai rămîne decit să fiţi unul al altuia. 

Momentul era creat. Carpina se grăbi să nu-l 
piardă: 

— Andra, vreau să-ţi arăt cîteva flori afară, în mica 
grădină dintre coloanele ce formează ceea ce 
constructorul ne-a spus că se numeşte peristil. 

leşiră amiîndouă grăbite. Comosicus înţelese că 
totul fusese pregătit spre a-l lăsa singur cu Serena. 
Trase scaunul şi se aşeză alături de ea. Nu-l încerca 
nici un fel de tulburare, reflectase deseori asupra a 
ceea ce avea de făcut dacă vreodată vor rămîne 
singuri. 


— Serena, a spus bine bătrîna aceea, e adevărat 
că cineva se gîndeşte tot timpul la mine? 

— Da, nici nu vreau să ascund acest lucru... 

— Ştiu, Andra mi-a spus totul. Tu ai avut 
întotdeauna un loc în sufletul meu, nu am uitat 
frumoşii ani ai copilăriei, cînd ne jucam împreună... 

— Şi cînd trăia Ina? 

— Da, chiar şi atunci, mă socoteam legat de tine 
printr-o prietenie duioasă. 

— Eu rămăsesem legată altfel... Dar era ceva ce nu 
se putea... 

— Serena, trebuie să privim lucrurile la rece, să nu 
ne lăsăm încîntaţi de iluzii. Eşti fiica regelui, iar eu lupt, 
îl ajut pe rege. Nu vreau să se creadă că fac asta cu 
preţul obţinerii ca soţie a fiicei sale. O fată de rege 
trebuie să aibă ca soţ tot un rege, sau o căpetenie de-a 
unui popor vecin, de a cărei prietenie ţara are nevoie. 
Sîntem cu toţii într-o aşteptare plină de încordare. 
Stăpîn al Romei este acum Caesar, pe el nu ni-l putem 
face aliat, aşa cum se reuşise cu Pompeius. Ne temem 
ca legiunile romane să nu fie îndreptate spre Dunaris. 
Vreau să fiu în slujba regelui, ca oricare dac care îşi 
iubeşte ţara mai presus de orice. 

— Te înţeleg, Comosicus! Tu rămii pentru mine 
acelaşi, te voi purta în suflet ca şi pînă acum, fără nici 
o speranţă... 

— Nu trebuie să priveşti aşa lucrurile, eu te 
preţuiesc mult, Serena! Poate că va veni o vreme cînd 
te vei convinge că în inima mea şi-a făcut loc o caldă şi 
potolită dragoste pentru tine. Se cade să avem 
răbdare, viitorul ne va povăţui ce trebuie să facem. 
Numai Marele zeu cunoaşte destinul nostru... 

— Da, mă voi stăpini, ca şi pînă acum... murmură 
ea cu ochii umezi de lacrimi. Vrei să mergem şi noi 


după ele, să vedem florile? Acum sînt mult mai liniştită. 
Ştii totul... 

Şedeau toţi trei în jurul mesei din cerdacul cetăţii 
Rasidava, dată de rege lui Rundacis încă înainte de 
sfîrşitul luptelor care au dus la întemeierea Daciei Mari, 
după ce îl judecase pe tarabostele Burrennus şi-l 
făcuse sclav. El, Rundacis, ţinuse mult să-i aibă cîteva 
zile ca oaspeţi pe Comosicus şi Carpio. Incepuse să se 
închege între ei o strînsă legătură sufletească, simțeau 
că au ceva comun care îi unea: toţi erau ataşaţi 
regelui, îl iubeau, se arătau supuşi, gata în orice mo- 
ment să-şi sacrifice viaţa pentru el şi pentru ţară. 
Fiecare cunoscuse în felul său suferinţa şi revolta, 
fiecare nutrea dorinţa de a ajuta cît mai mult pe cei 
umili şi obidiţi. Comosicus rămăsese cu o astfel de 
pornire încă de cînd trăise viaţa de sclav şi de 
gladiator. Carpio nu putea să uite lipsurile în care 
trăise în copilărie, cînd tatăl său, comatul, muncea pe 
moşia tarabostelui din primăvară pînă toamna şi nu 
primea bucate nici atit cît să-şi ţină familia, îşi duceau 
viaţa mai mult înfometați. Cit priveşte pe Rundacis, 
fostul sclav, necunoscîndu-şi tatăl, nici mama, îşi 
concentrase toată dragostea asupra părinţilor soţiei. 
Luase nevastă pe fata unui comate, alături de care 
muncise pe şantierul de la Sarmizegetusa, şi-l adusese 
cu întreaga familie la Rasidava, după ce primise 
cetatea de la rege. Cum el se ocupa mai mult de oaste 
— rămăsese căpetenia unui pilc de călăreţi — lăsase 
pe comatul socru să se ocupe de treburile cetăţii. 
Acesta nu avusese cum să vadă altfel lucrurile, decit 
tot ca un comate, împărţise fiecărei familii din satele 


ce aparţineau de moşie atita pămînt cît putea să 
muncească, lăsînd la voia lor să dea din bucate numai 
atit cît credeau că le prisosea. Din primul an oamenii 
dovediseră atit suflet cît şi cinste, aduseseră la cetate 
jumătate din cîte recoltaseră, pentru că aşa credeau ei 
că era drept. Ştiau dealtfel că tarabostele avea datoria 
să dea hrană, veşminte şi arme pentru oaste, să 
trimită ceva pe Kogaion pentru cultul lui Zamolxis şi să 
păstreze rezerve pentru zile grele de război. Ce se 
făcuse la Rasidava nu se aflase în altă parte, nu ştia 
nici regele, Rundacis se temea că va întimpina 
opunerea taraboştilor şi-l va obliga să se poarte cu 
comatii la fel ca ei. La fel procedase şi Carpio, îşi 
adusese întreaga familie — tatăl, mama, fraţii şi suro- 
rile — la Carsidava, înălţase o casă bună la marginea 
satului de sub cetate, alături de ateliere şi saivane, şi o 
lăsase să gospodărească moşia, fără să iasă însă din 
cuvîntul tarabostelui Oroles. Andra îi respecta mult 
părinţii, cobora deseori la ei şi rămînea acolo ziua 
întreagă. Astfel, dintre ei trei, Comosicus nu se vedea 
prea strîns legat de ceva, rămăsese cu totul în slujba 
regelui, nu dorea nici cetate, nici moşie. 

Stăteau în jurul mesei cu ulcelele de vin în faţă. 
Toamna începuse de mult, copacii îşi pierduseră o 
parte din podoabă. Pădurea de pe povirnişul din 
apropierea cetăţii era un covor de pete verzi, galbene 
şi brune, ce se schimbau de la o zi la alta. Departe, 
spre crestele munţilor, se întindea o piclă ce se înălța 
din văi. Tăceau. Fiecare povestise cite ceva din viaţă, 
întîmplări legate mai ales de suferinţe, de răutatea 
unor oameni. în sufletul fiecăruia stăruia o umbră de 
îngrijorare, viitorul nu se contura prea limpede, mai 
ales după ce Pompeius fusese înfrînt de Caesar. 


— Ce te frămiîntă, Comosicus? întrebă Rundacis. 
Parcă ai vrea să vorbeşti şi te stăpîneşti. Crezi că se 
petrece ceva la Sarmizegetusa? 

— Numai Marele zeu poate să ştie prin ce ne va fi 
dat să trecem. Pe la sfirşitul verii, trimis de rege, am 
făcut o călătorie lungă, am trecut pe la fiecare 
căpetenie de ţinut. Ce am văzut la Scorilo mi-a plăcut, 
este un bun conducător, aduce la îndeplinire tot ce i se 
cere, nu iese din cuvintul regelui. Ceilalţi: Cotiso, 
Zyraxes, Rholes şi-au luat cam multă libertate, se simt 
departe de Sarmizegetusa, se poartă ca nişte regi ai 
ținuturilor lor. M-am întrebat de ce fac ei astfel şi mi- 
am dat, după îndelungă chibzuială, un răspuns: îi ştiu 
pe rege şi pe Marele preot ajunşi la bătrîneţe, porniţi 
pe panta neputinței. Umblind prin ţară de la o 
căpetenie la alta, m-am oprit pentru popas pe la 
cetăţile unor tarabosti. Şi la aceştia am văzut că se 
tem mai puţin de rege. In drumul meu am trecut prin 
sate, am văzut cum trăiesc comatii, aceia care au 
luptat pentru înfăptuirea Daciei Mari, cît de sără- 
căcioase sînt colibele lor, în ce mari lipsuri se zbat. ŞI 
totuşi avem o ţară bogată, negustorii din cetăţile 
pontice cumpără multe lucruri de aici. La noi se 
găseşte fier, aur, sare, miere, ceară, blănuri, lemne şi 
cîte altele, aici sînt... 

— Da, Comosicus, avem şi vindem, străinii ne 
socotesc bogaţi, însă cei ce vind sînt tarabostii şi 
capnoboţii care au în grijă moşiile cultului lui Zamolxis, 
îl întrerupse Rundacis. Ceilalţi, comatii, muncesc şi 
suferă, ei nu stăpinesc nimic. 

— Vedeţi voi, toate astea mă frămiîntă greu, reluă 
Comosicus. Ca sclav am trăit în multe cetăţi, am avut 
numeroşi stăpini, iar ca libert am stat timp îndelungat 
la Roma, ascultind de cuvintul regelui. Am cunoscut 


acolo patricieni, magistrați şi senatori, oameni bogaţi, 
cu ferme întinse, frumoase, bine cultivate, folosind 
sclavi. Restul populaţiei — plebeii — se bucură de 
oarecari drepturi şi libertate, îşi are fiecare o bucată de 
pămînt pe care o munceşte, din care trăieşte. Dintre 
plebei unii se fac meşteşugari sau negustori, ajung să 
cîştige bine. Am văzut acolo mulţi liberţi care s-au 
apucat de afaceri bănoase, s-au îmbogăţit repede. Ce 
poate să facă la noi comatul? Nimic. In afară de ceea 
ce i se porunceşte de taraboste, nu are voie nici să 
părăsească moşia, să se mute în altă parte. Tu cum ti- 
ai luat părinţii, Carpio? Dar tu socrii, Rundacis? S-au 
învoit tarabostii lor să-i lase să plece? 

— Nu, au ascultat de cuvintul regelui, răspunseră 
amindoi. 

— Pentru mine, viaţa unui comate dac este pe 
jumătate sclavie, continuă Comosicus. Ceva trebuie 
făcut. l-am spus regelui, iar el mi-a răspuns că asta 
este datina. Fiind bătrîn, e greu să se învoiască la o 
schimbare nouă. Noi trebuie să chibzuim şi să mai 
vorbim despre aceste lucruri. Mă încred în voi, Carpio 
şi Rundacis, îmi descarc sufletul: dacă nu ar fi pericolul 
legiunilor romane, primejdie ce mi se pare destul de 
apropiată, eu unul aş deveni capul unei răscoale. l-aş 
ridica la luptă pe comati împotriva taraboştilor. Ştiu că 
asta l-ar supăra pe rege, dar dacă altfel nu se poate, ar 
fi singura cale, s-ar lua cite o parte din fiecare moşie şi 
s-ar împărţi celor din sate. Voi ce credeţi, aş putea 
stringe mulţi oameni hotăriţi să pornească alături de 
mine? 

Rundacis se grăbi să răspundă: 

— Socrul meu îşi aduce aminte deseori de viaţa pe 
care a dus-o la tarabostele de la care l-am luat, nu 
vorbeşte niciodată despre el fără să-l înjure şi să-l 


blesteme. La fel e strinsă obidă în sufletul oricărui 
comate, dar asta nu înseamnă că ar fi şi gata să 
pornească o răscoală. Ei cred că aşa a lăsat Marele 
zeu, aşa e datina, asta s-a moştenit din bătrîni. Dar mai 
presus de toate se tem, mulţi sînt îngroziţi de cruzimile 
taraboştilor şi de răzbunarea preoţilor. Cine este luat şi 
dus pe Kogaion i se pierde urma pentru totdeauna. 
Gărzi din oastea preoţilor cutreieră nestingherite 
satele, căutîndu-i pe cei ce s-au îndepărtat de credinţa 
Marelui zeu, sau care duşmănesc tagma preoțească. 
Capnoboţii sînt spaima comatilor. Dar nu ţi-am răspuns 
la întrebare, m-am luat cu vorba, spunîndu-ţi fapte de 
care nu se poate să nu fi aflat, deşi ai trăit atit de mulţi 
ani printre străini. Ştii cînd vor porni comatii la 
răscoală? Cind vor avea căpetenii în care să se 
încreadă. Eu aş putea să-i fac să mă urmeze pe mulţi 
de pe moşia cetăţii Rasidava, să fie un fel de căpetenii, 
să meargă prin satele altor taraboşti şi să îndemne 
oamenii la luptă. Dar nu văd ce ar fi de făcut mai 
departe... Să se înfrunte cu oastea regelui? 

— Nu, să se alăture oastei lui! 

— Dar regele va fi de partea taraboştilor!... Şi apoi 
să nu uităm un lucru, toţi trei sîntem căpetenii în 
armata dacă. I| vom părăsi pe rege tocmai noi, oamenii 
lui de încredere? Vezi tu, Comosicus, treaba asta s-ar 
putea să iasă destul de încurcată. Ţara trebuie să fie 
strîns unită, mai ales acum cînd deasupra ei apasă 
pericolul pornirii spre Dunaris a legiunilor romane. 

— Să vedem, poate vom găsi o cale... murmură 
Comosicus. Sper că viitorul ne va arăta calea de urmat. 
Acum nu este vorba de grăbit desfăşurarea faptelor, ci 
numai de o pregătire a lor. 


Rundacis se săltă de pe scaun şi se repezi să 
deschidă uşa. Pe scară urca cineva. Înăuntru intră un 
bătrînel, mic de statură şi iute în mişcări. 

— Marele zeu să vă dea tot ce doriţi! salută el. 

— Este tata-socru, lămuri Rundacis. V-am spus, el 
este ca şi stăpîn al moşiei cetăţii Rasidava. Oamenii au 
început să uite cum trăiau pe vremea lui Burrennus. 

— Am aflat că sînteţi aici şi am venit să vă văd, se 
porni bătrînul aşezîndu-se pe un scaun. Am auzit şi eu 
că sinteţi căpetenii de încredere ale regelui; mai ales 
tu, Comosicus. Pe tine nu te-am văzut, Carpio a mai 
fost pe aici. Nu te grăbi cu ulcica, feciorule, spuse lui 
Rundacis, ştii că am obiceiurile mele, nu gust vinul 
decit spre seară, cînd mă liniştesc cu treburile. Mă uit 
la voi şi îmi vine să rîd. V-aţi împrietenit bine, sînteţi 
bărbaţi în toată puterea, îmi place cum arătaţi aşa 
laolaltă: un fecior de taraboste, un fecior de comate şi 
unul care a fost sclav. 

— Rundacis ne-a spus că oamenii au început să 
uite cum trăiau pe vremea lui Burrennus, vrei să ne 
destăinui cum ai făcut? 

— Asta n-a fost greu, totul e să ai suflet. Am lăsat 
pe fiecare să ia pămînt atita cît poate să muncească, 
iar cetăţii să-i dea cît crede el că îi prisoseşte. Şi să ştiţi 
că oamenii dau din toată inima. Dar şi eu sînt toată 
vremea printre ei, cu un sfat, cu o vorbă bună, cu o 
glumă, încît am ajuns să-l cunosc bine pe fiecare. Pe 
cei mai neputincioşi i-am luat la saivane, i-am pus să 
păzească turmele. De asta s-a şi întins vestea despre 
cele ce se petrec la Rasidava. Uite, să vă spun o taină, 
continuă bătrînul trecîndu-şi degetele printre şuviţele 
din barbă, este ceva de care nu i-am spus nici 
feciorului, lui Rundacis. Primesc pe moşia Rasidavei pe 
cei ce fug din altă parte, îi aşez în locuri mai ferite, 


aproape de păduri, îi las să-şi înjghebeze o colibă şi le 
dau pămînt de muncă. Unde tarabostele şi ciracii lui 
sînt răi, oamenii nu pot să mai îndure şi fug. Pe cei ce-i 
prind îi pun în lanţuri. Unul a venit cu femeia şi cu 
fetele, are două, numai ca să-şi scape copilele de 
poftele feciorului tarabostelui. Spunea că era un 
depravat care nu făcea altceva decit să pună mina pe 
fiicele şi muierile comatilor. Am aici cîţiva care s-au 
bătut cu străjeri din garda cetăţii lor, pentru că 
veniseră să le ia aproape toată munca de peste vară. 
Stau deseori de vorbă cu ei, cînd îi priveşti vezi că toţi 
sînt adevăraţi luptători. 

— Dar dacă fugarii sînt sclavi, ce faci? întrebă 
Comosicus, a cărui însufleţire creştea pe măsură ce îl 
asculta. 

— li primesc şi pe ei, că sînt tot oameni. Celor de 
sînge dac le dau un loc de muncă, îi las liberi alături de 
comati, iar pe cei proveniţi sclavi din captivii luaţi în 
lupte îi bag printre sclavii noştri. Am cîţiva buni 
meşteşugari, mai ales făurari, lucrează în atelierul 
pentru pregătirea armelor. Dar m-am luat cu vorba, vă 
las, plec, că am treabă. Asta am vrut, să te văd pe tine, 
Comosicus. Voi sînteţi bărbaţi în putere, la voi e 
speranţa să-l ajutaţi pe rege. El trebuie să fie tot aşa 
bătrîn ca şi mine, are nevoie de căpetenii tinere în jurul 
său. Mă voi ruga Marelui zeu pentru sănătatea voastră! 
încheie bătrînul săltindu-se de pe scaun şi pornind spre 
uşă. 

Un timp în cerdac se întinse liniştea. Se priveau 
unul pe altul, sorbind vin din ulcele la răstimpuri, 
fiecare frămîntindu-şi gîndurile. 

— Da, am găsit! rupse tăcerea Comosicus. Bătrînul 
parcă a fost trimis de Marele zeu să ne lumineze 
minţile. Rundacis, vom face în taină din cetatea 


Rasidava locul unde vom stringe şi pregăti cetele 
noastre de luptă, din care vor face parte comati şi 
sclavi. Dacă vreodată tarabostii se vor ridica împotriva 
regelui, sărim cu cetele noastre, iar de nu, le vom 
alătura oastei ţării. Nu prea văd acum ce ar trebui să 
facem, dar timpul ne va ajuta. Să ne legăm prin 
jurămînt că scopul luptei noastre va fi acesta: 
tarabostii să dea pămînt comatilor de pe moşiile lor, 
sclavii de sînge dac să devină oameni liberi, ca şi 
comatii, iar noi trei să fim ca un zid de apărare în jurul 
regelui. Tu, Rundacis, să alegi oameni de încredere şi 
să-i trimiţi prin ţară, să dea sfoară în taină ca toţi cei ce 
vor să lupte pentru a-şi făuri o viaţă mai bună să 
pornească pe căi ocolite, ascunşi prin păduri şi văi, să 
se adune la Rasidava. Şi, tot aici, să grăbeşti făurirea 
de arme. 

larna fusese grea, cu geruri aspre şi zăpadă 
multă. Pe timpul cît omătul gros acoperise cîmpiile şi 
drumurile, în întreaga ţară nu se mai văzuse mişcare, 
totul arătase pustiu, numai fumurile ce se ridicau 
domoale din hogeacuri fuseseră singurele semne ce 
arătau că prin sate viaţa îşi urma cursul. Venise apoi 
primăvara timpurie, cu căldură multă, grăbind 
răsărirea florilor, creşterea ierbii şi înverzirea pădurilor. 
Pretutindeni pe moşiile taraboştilor, comatii erau scoşi 
la muncă. La Sarmizegetusa şi pe Kogaion soseau şi 
porneau trimişi spre toate ţinuturile ţării, regele şi 
marele preot se îngrijeau de pregătirea şi întărirea 
oastei, aşteptind veşti despre mişcările legiunilor lui 
Caesar. Dar tot o dată cu venirea primăverii începură 


să huruie şi carele negustorilor porniţi din cetăţile 
pontice. 

Era o zi frumoasă. Marele preot se plimba în jurul 
marelui sanctuar, sorbind cu nesaţ aerul proaspăt, 
răcoros. Soarele se ridicase către vremea priînzului. Se 
gindea la multe, era îngrijorat ca şi regele, se 
zbătuseră să întemeieze Dacia Mare, avuseseră cîţiva 
ani de linişte, apoi le pătrunsese în suflete teama de 
Roma. Se opri din mers cînd îl văzu pe capnobotul 
Rogus, căpetenia gărzii sale, urcînd pe drumul ce ieşea 
din cetate, însoţit de un străin care, după veşminte, 
părea a fi un preot de la vreunul din marile temple de 
prin ţările dinspre miazăzi, vizitate în călătoriile sale 
din tinereţe. 

— Mă rog Marelui zeu pentru sănătatea ta, mare 
preot! rosti capnobotul, aplecîndu-se cu cucernicie. La 
noi a venit acest om cititor în stele, care ştie să prezică 
viitorul, spune că se numeşte Astydamas. 

— Mă rog şi eu lui lupiter pentru tine, Mare preot! 
se grăbi să salute noul venit. Sint preot la Marele 
templu al lui lupiter din Caria, ţară dincolo de Marea 
Propontida, care se găseşte acum sub stăpînirea 
Romei. Am umblat pe la multe popoare, cunosc 
înţelepciunea şi puterea credinţei multora din cei ce se 
roagă altor zei, dar mai presus de toate am învăţat să 
citesc în stele. Tot ce se întîmplă, în bine sau în rău, 
este arătat de locul pe care îl ocupă anumiţi aştri pe 
cer. Din mişcările lor pot să-mi dau seama de mărimea 
anilor şi a lunilor, de scurgerea timpului şi de 
măsurarea lui. 

Marele preot îl asculta cercetindu-l. Era trecut de 
jumătatea virstei, avea faţa prelungă, slabă, puternic 
bronzată, în barba rară luceau fire albe, iar trupul era 
uşor adus de spate, semn că umblase mult, numai 


ochii îi erau vii, avea o privire pătrunzătoare. Vedea 
binevenită sosirea lui, de mult se gindea să facă o 
verificare amănunţită a calendarului dac, însemnat prin 
blocuri pătrate de piatră înfipte în pămînt, aşezate 
după anumite reguli într-un cerc, fiecare în legătură cu 
poziţia soarelui pe cer. Intreagă acea ingenioasă 
măsurătoare a timpului se afla înăuntrul marelui 
sanctuar. 

— Mă rog şi eu lui Zamolxis pentru tine! rosti cu 
ton de bună primire. Nu înţeleg cum de ai ajuns să 
rătăceşti tocmai prin Dacia?! 

— Am venit fiindcă vreau să cunosc bine cultul lui 
Zamolxis, să aflu ce ştiţi voi să citiţi în mersul stelelor, 
în semnele pe care ele le fac în orice moment una faţă 
de alta şi toate privite împreună. După cele ce cunosc 
eu, am să încerc să prezic viitorul poporului dac. Este o 
veche dorinţă a mea: să învăţ şi ceva de la daci. Dar, în 
afară de asta, am venit şi pentru că am fost trimis. Ţi- 
am adus un pergament din partea Marelui pontif al 
Marelui templu al lui lupiter de la Roma. Ştiu că Marii 
preoţi de pretutindeni se ţin în strîinsă legătură, de 
multe ori se ajută între ei. 

— Noi avem bune relaţii cu Marele templu de la 
Delfi, iar prin el cu celelalte. Daria să văd pergamentul 
adus, sînt curios să aflu, ce a putut să-mi scrie Marele 
pontif de la Roma? 

Astydamas îşi desfăcu mantia de preot şi trase din 
sin un sul de piînză, îl desfăşură şi îi întinse 
pergamentul. Marele preot începu să citească în 
şoaptă: 

„Marele preot al templului lui lupiter, 

Marele pontif al Romei, 

către 

Marele preot al lui Zamolxis, 


Marele pontif al Daciei. 

Sănătate! 

Din grija şi din mila pentru oameni, mă rog în 
fiecare zi lui lupiter, spre a face ca pretutindeni să se 
întindă belşugul, bucuria şi pacea. Ştiu că regele vostru 
de mulţi ani a strîns întregul neam al dacilor între 
hotarele unei singure tări. De curînd, tot gindindu-mă 
la vrednicul şi viteazul vostru popor, am avut o 
revelație care mi-a umplut sufletul de credință şi 
cucernicie: Marele lupiter şi Marele Zamolxis sint frati. 
De atunci, de cite ori intru în templu tot mai mult se 
întăreşte in mine această convingere, parcă îl aud pe 
zeu şoptindu-mi că el şi Zamolxis sint fraţi. Asta m-a 
făcut să mă întreb: dacă mai marii zeilor sînt frați, nu 
trebuie ca romanii şi dacii să se poarte unii față de alții 
ca nişte frati? 

Aici la Roma sint multe frămintări, stăpin al 
imperiului il avem pe Caesar. Este un om nepotolit, 
pornit pe cuceriri. Voi, dacii, să nu vă temeti, mă aveți 
pe mine, nu voi lăsa ca legiunile romane să se îndrepte 
spre Dacia. Marele pontif poate să facă în aşa fel încît 
zeii să nu se arate, prin Marea jertfă, binevoitori față 
de o expediţie spre Danubius. Să spui acest lucru şi 
regelui. Îl trimit la voi pe Astydamas, preot cititor în 
stele, om învățat şi mult umblat, care va sta acolo atita 
timp cit vei socoti că ai nevoie de ajutorul meu. De 
acum înainte noi doi, Marii pontifi ai Romei şi ai Daciei, 
să ținem o strinsă legătură, să ne ajutăm din toată 
puterea unul pe altul. Să ai încredere în Astydamas, să- 
mi trimiti prin el orice veste, să-mi ceri orice ajutor. Să 
ştii că şi eu sint împotriva lui Caesar, mă zbat ca prin 
mijlocirea Senatului şi a patricienilor să-i luăm puterea, 
să-l alungăm din fruntea legiunilor. 


Fie ca Marele lupiter şi Marele Zamolxis să aducă şi 
să mențină pentru totdeauna înfrățirea romanilor cu 
dacii! Pentru tine, Mare preot, mă voi ruga în fiecare zi 
lui lupiter să-ți dea sănătate şi viață lungă!" 

După ce sfirşi de citit pergamentul, Marele preot 
rămase un timp nemişcat, cu pergamentul în mînă, 
privind în jos. Era tot numai frămîntare. 

— Bine, Astydamas, vom vedea... murmură, săltind 
spre el privirea. Gestul Marelui pontif al Romei mi se 
pare prea frumos, dacă se va dovedi şi adevărat. La 
noi eşti binevenit. Ai venit numai singur? 

— Mai am doi însoțitori. Prin ei voi trimite şi primi 
veşti de la Roma. Marele preot al lui lupiter vrea să 
facă o faptă bună pentru daci. După ce va fi doborit 
Caesar, se va ajunge la o striînsă prietenie între Roma 
şi Sarmizegetusa. 

— Capnobot Rogus, îi duci pe toţi în încăperile 
pentru oaspeţi şi îi laşi să se odihnească. Noi vom avea 
mai mult de vorbit, Astydamas, în zilele ce urmează, 
apoi te voi duce la rege. Acum este plecat din cetate. 

După o săptămină, Marele preot intră la rege 
însoţit de oaspete. Îl găsi stînd de vorbă cu Comosicus 
şi cu tarabostele Oroles. 

— Mă rog Marelui zeu pentru voi! salută, apoi îl 
prezentă pe Astydamas, lăudînd cunoştinţele lui de 
cititor în stele şi prezicător al viitorului, vorbi despre 
rostul trimiterii sale în Dacia şi arătă pergamentul adus 
de la Roma. 

— Mărite rege, îţi aduc binecuvintarea Marelui 
preot al lui lupiter, Marele pontif al Romei! se grăbi 
oaspetele. El a pus în pergament ce gînduri nutreşte 
pentru tine şi pentru Dacia. 

— Vezi tu, Comosicus, ce scrie, spune-mi de-a 
dreptul în limba noastră. 


Pe măsură ce îl asculta, pe faţa regelui se 
succedau lumini şi umbre. Tot ce auzea îl uimea, îl 
îngrijora şi îl bucura. Îl îngrijora faptul că pentru Roma, 
Dacia devenise o preocupare, şi îl bucura speranţa că 
acolo se găsea un om cu o puternică influenţă asupra 
Senatului, care se oferea să le dea ajutor. 

— Care este părerea ta, Deceneu? îl întrebă pe 
marele preot, după ce Comosicus tăcu. 

— Ţi-am spus de mult ce cred despre zei, Mărite 
rege. Dacă vestea se va dovedi adevărată, ar fi să 
credem într-o înţelegere între Zamolxis şi lupiter... Nu 
ştie nimeni ce se petrece în lumea zeilor, numai ne 
închipuim... 

— Dar ştim, Mărite rege! sări Astydamas. Acest 
lucru îl aflăm din stele. De cînd am sosit, am cercetat 
semnele de pe cer şi am aflat viitorul pentru tine şi 
pentru Dacia. Tu vei trăi mulţi ani, vei avea o bătriîneţe 
fericită, iar ţara ta va deveni tot mai bogată şi mai 
puternică. Va veni o vreme cînd stăpinii Romei vor 
căuta pe toate căile prietenia cu regele Daciei. Tot ce 
se întîmplă se vede din stele. Eu i-am prezis Marelui 
pontif al Romei că legiunile lui Pompeius vor fi 
zdrobite, că el va căuta să scape în Egipt, iar acolo va 
fi omorit, lucru ce s-a petrecut întocmai. 

— Dar pentru Caesar ce spun stelele? întrebă 
regele cu însufleţită speranţă. 

— Puterea lui va fi de scurtă durată, Senatul îl va 
alunga. El este omul plebeilor, patricienii nu se vor lăsa 
înfrînţi. Pentru Caesar stelele nu-mi arată ceva 
limpede, aştept ca ele să-şi mai schimbe locul pe cer. 

— Dacă mă vei ajuta, Astydamas, te voi încărca cu 
daruri! 

— Pe mine mă ajută, interveni marele preot. Am 
început să verific cu el calendarul nostru din Marele 


sanctuar. Pînă acum s-a arătat uimit de rigoarea cu 
care noi măsurăm timpul, mărimea anilor şi lunilor, 
precum şi de notarea trecutului în scriptele noastre. 

— Aşadar, Marele pontif al Romei s-a hotărit să ne 
ajute... murmură regele, mişcîndu-se tulburat pe 
scaun. Tu ce crezi, Astydamas, pentru ce face el asta? 

— Mărite rege, am umblat mult şi cunosc multe. 
Am fost pe la toate Marile temple din Grecia, Egipt şi 
din alte părţi, am stat de vorbă cu mulţi Mari preoţi. 
Convingerea mea e că ei se unesc spre a deveni mai 
tari. Va veni o vreme cînd imperiul fără sfîrşit al Romei 
se va destramă ca putere politică şi va trece sub 
conducerea Marilor preoţi. Atunci şi credinţele în zei se 
vor uni, vor deveni o singură religie. Lucrul ăsta a şi 
început să se vadă, Mărite rege şi Mare preot, 
popoarele adoptă zei unele de la altele, le fac temple şi 
se roagă lor. Este vorba de noroadele care au căzut 
sub stăpînirea Romei. 

Comosicus asculta împietrit. Numeroşii ani trăiţi la 
Roma îl ajutaseră nu numai să înţeleagă, ci să şi simtă 
în adînc modul de viaţă, concepţia despre lume, 
sensurile politicii romane. Se îndoia de bunele intenţii 
ale marelui pontif, oscila în convingere, ştia că 
patricienii îl urau pe Caesar, care se ridicase prin 
plebei, iar acesta — marele pontif — nu putea fi decit 
de partea patricienilor. Il fulgeră gindul că la Roma se 
pregătea o mare răscoală împotriva lui Caesar şi se 
urmărea ca la nevoie să folosească ajutorul dacilor. In 
acest caz, trimiterea lui Astydamas o găsea explicabilă, 
marele pontif nu avea de unde să ştie de înţelegerea 
dintre regele dac şi senatorul Cornelius Laberius, 
legătură ce se făcuse prin intermediul său şi al 
negustorului Hortensius Maximus. Se ridică, ceru voie 
regelui să se retragă şi ieşi. Afară totul arăta vesel în 


lumina zilei de primăvară. Trase cu putere aer în piept, 
ca pentru a se uşura şi linişti, apoi porni pe drumul ce 
cobora către ieşirea din cetate. Pe văile din jur erau 
presărate construcții de diferite mărimi: locuinţe, 
ateliere, prăvălii, taberne, magazii şi tot felul de 
dughene pe la colţuri de ulite. Cu vremea, 
Sarmizegetusa nu mai era doar cetatea aşezată la 
înălţime, ci întreaga mulţime a caselor din jur. Se în- 
jghebase o aşezare ce se mărea neîncetat, dar care nu 
avea poziţie de dezvoltare pe o întindere mare, ca o 
urbe romană. Comosicus se îndrepta spre atelierul 
făurarului Diurpanneus, din apropierea topitoriei de fier 
a lui Arigio. Pe gerul aspru din timpul iernii se dusese 
de multe ori acolo, stătuseră de vorbă la căldura 
focului de pe vatra mare pe care încălzea pină la roşu 
fierul, apoi îl fasona pe nicovală. In atelier, sclavii-calfe 
suflau de zor cu foalele şi băteau cu ciocanele de 
răsunau pînă departe. 

— Marele zeu te-a adus, Comosicus, îl primi 
făurarul. Tocmai vorbeam cu ei despre tine. 

— Poate că el, Marele zeu, m-a făcut să mă 
gindesc la voi, să-mi îndrept paşii încoace. E bine că îi 
găsesc aici pe Dades şi pe Brodus. De Dades am 
nevoie să mă ajute, iar de Brodus să-mi dea un sfat. Pe 
unde am rătăcit prin străini, am văzut că olarii sînt 
oameni înţelepţi. Poate că lucrînd la roată şi modelind 
lutul, mintea lor aleargă nestingherită, filozofează 
neîncetat. 

— Asta înseamnă că ai să ne spui o veste nouă, s-a 
mai întîmplat ceva, îl întrebă Diurpanneus. 

— Da, ceva care mă face să mă frămiînt mult, 
răspunse, apoi povesti tot ce aflase în legătură cu 
venirea lui Astydamas. Regele s-a bucurat, continuă el, 
este convins că cei ce au fost de partea lui Pompeius, 


adică patricienii, au nevoie de ajutorul său. Eu 
aranjasem altfel lucrurile acolo... 

— Şi dacă nu o fi aşa, ce crezi că s-ar putea 
întîmpla? se grăbi Dades. 

— Nu ştiu, nu pot să-mi dau seama. Cînd eram în 
sclavie am trăit un timp în preajma unui bătrîn sclav, 
care prinsese din viaţă multă înţelepciune, era un 
adevărat filozof. El mi-a spus că în Marii preoţi nu 
trebuie să se încreadă popoarele, că ei urmăresc unele 
scopuri ascunse. Dacă acel bătrîn a avut dreptate, mă 
întreb: ce vrea să facă Marele pontif al Romei? 

Olarul Brodus clatină capul, semn că nu era de 
aceeaşi părere, vorbind totodată: 

— Nu ştiu cum vor fi Marii preoţi ai altor popoare, 
însă eu unul mă încred în Deceneu, n-am nici o umbră 
de îndoială. El întotdeauna a fost alături de rege. 
Lucrînd la roata mea de olar, m-am gîndit deseori la zei 
şi duhuri, la viaţă şi moarte, la bine şi rău, la noroc şi 
destin, dar n-am reuşit să-mi lămuresc nimic despre 
soarta oamenilor. Pretutindeni cei bogaţi — taraboşti 
sau patricieni, puţini la număr — stăpiînesc totul şi 
trăiesc din sudoarea celor mulţi. Acest lucru nu-l văd 
zeii? Nici Marii preoţi? Comosicus ne-a spus de mai 
multe ori că ceea ce a văzut prin ţară nu l-a bucurat, ci 
l-a îngrijorat; tarabostii au început să se arate tot mai 
puţin supuşi faţă de rege. Pe de altă parte, vine şi ne 
vorbeşte de pericolul legiunilor romane. Şi am mai 
prins de la el ceva: ne-a dat de înţeles că dacă regele 
va fi în pericol, el se va face cap de răscoală, va ridica 
poporul, adică pe comati şi pe meşteşugari, şi va lupta 
împotriva celor ce se vor dovedi duşmani, adică a 
taraboştilor. 

— Ai spus bine, Brodus! Ai adus vorba tocmai acolo 
unde aş fi vrut eu să ajung. Pînă se lămuresc lucrurile, 


este bine să ne pregătim. Să zicem că eu aş deveni 
căpetenia unei răscoale, va întreb: m-aţi urma? 

— Dacă vei lupta pentru dreptate, vom fi alături de 
tine! răspunse Diurpanneus. 

— Atunci uite ce trebuie să faceţi: tu, Diurpanneus, 
să făureşti în taină cît mai multe arme şi să le păstrezi 
la loc ferit, iar tu, Dades, să-i dai făurarului tot ce este 
de lemn pentru armele sale. 

— Şi de mine nu ai nevoie? sări olarul. 

— Tu, Brodus, ştii să vorbeşti frumos, să-i faci pe 
oameni să te asculte. Tu să convingi pe cît mai mulţi 
meşteşugari să mă urmeze, cînd va veni vremea. Dar 
să nu uitaţi un lucru: totul să se facă în taină. Dacă 
treburile ies bine, poate că nu se va întîmpla nimic, ne 
vom linişti ca şi cum nimic nu fusese pregătit. Acum vă 
las. Marele zeu să vă călăuzească gîndurile şi faptele! 


Capitolul VI 
DISCORDIA SAPĂ RĂDĂCINI 
ADÎNCI 


1 


Diurpanneus, Dades şi Brodus aveau cum să 
împrăştie, în taină, prin ţară, cuvîntul lui Comosicus, 
îndemnul ca fiecare comate hotărit să lupte pentru 
pămînt şi dreptate să-şi pregătească arme pentru 
răscoală, iar cei prea asupriţi de taraboşti să se tragă 
către cetatea Rasidava, unde vor primi un loc pe care 
să-şi facă un adăpost şi să muncească, pînă se vor 
limpezi lucrurile. Făurarul, dulgherul şi olarul porneau 
deseori de la Sarmizegetusa, cu carele încărcate de 
marfă lucrată în ateliere, către cetăţile şi satele unde 
ştiau că se ţineau bilciuri în fiecare an la anumite zile 
mari, aveau cunoscuţi pretutindeni, puteau vorbi fără 
teamă faţă de ei, convingindu-i să ducă vestea mai 
departe, să împrăştie îndemnul tot în taină. Cînd mai 
rămiînea ceva nevindut la bilci, pornea fiecare prin 
sate, făcînd diferite ocoluri, pînă golea carul, apoi se în- 
torcea acasă. Se puteau opri mai multă vreme într-un 
sat, fără să dea nimic de bănuit străjilor tarabostelui 


stăpîn al moşiei. Şi de la Rasidava plecau comati să 
întindă vestea, prefacîndu-se în trecere prin sate, 
oprindu-se mai mult pe la stîne sau pe la case răzlețe. 
Primăvara încă nu se sfirşise cînd în Dacia începuse un 
fel de fierbere, o frămîntare ce cuprindea sat cu sat, 
ajungînd tot mai departe, totul desfăşurindu-se într-o 
linişte bine stăpinită, fiecare aşteptind cu arzătoare 
nerăbdare începerea răscoalei. 

Brodus — olarul — fusese la bilciul de la 
Germisara, care se ţinea în fiecare an la începutul lunii 
mai. Plecase cu două care încărcate cu vase de tot 
felul: oale, străchini, tipsii, pîrnăi, ceşti, căni, opaițe, 
figurine închipuind zei sau alte duhuri şi multe alte 
mărunţişuri. Unul din care îl golise cu totul şi-l pornise 
către casă, iar el cu celălalt o apucase într-un ocol prin 
sate, pentru a vinde vasele rămase. Cine putea să ştie 
dacă în adevăr el nu reuşise să-şi desfacă toată marfa 
în bilci, şi nu oprise anume o parte, spre a avea cu ce 
să-şi facă drum prin ţară? De fapt adevărul acesta era. 
Guralivul şi înțeleptul olar se zbătea cu îndirjire să 
întindă cuvîntul lui Comosicus, să convingă pe cîți mai 
mulţi comati să se pregătească de răscoală împotriva 
taraboştilor. Tot umblînd din sat în sat ajunse să treacă 
şi peste moşia tarabostelui  Rundacitulp, prin 
apropierea cetăţii Singidava. Opri carul la poalele 
dealului, la o răscruce a drumului, locul unde casele 
comatilor erau mai dese, trase dincolo de şanţ, bătători 
pămîntul şi începu să aşeze vasele pe feluri şi mărimi, 
formînd mai multe linii frumoase. In jurul lui lumea se 
grăbi să se stringă — bărbaţi, femei şi copii — unii 
dornici să cumpere, alţii curioşi să vadă ce adusese. 
Era spre seară, oamenii abia se înapoiaseră de la 
munca din cîmp. Femeile căutau să aleagă întîi cu 
privirea, după forma, culoarea şi florile vasului, apoi îl 


săltau, îl cercetau rotindu-l cu miinile, îl băteau 
lovindu-l cu cotul degetului mijlociu şi ascultau sunetul, 
pentru a se convinge că nu era dogit, apoi întrebau de 
preţ. În jurul său bărbaţii vorbeau, glumeau şi îşi 
îndemnau nevestele. Brodus era însoţit de o calfă, un 
flăcău ai cărui ochi se roteau mai mult după fete, fără 
să scape din vedere ce făceau cumpărătoarele. 
Dealtfel mai mult el se tocmea şi vindea, văzuse că 
meşterul se trăsese de o parte şi intrase în vorbă cu 
cîţiva oameni. 

— Are moşie bună cetatea Singidava? întrebă el, 
trecîndu-şi privirea pe feţele lor. Dacă nu mă înşală 
ţinerea de minte, stăpin este tarabostele Rundacitulp. 

— Moşia e cum nu se poate mai bună, iar stăpiînul 
cum nu se poate mai rău, răspunse un bătrînel, cu faţa 
zimbitoare, parcă pornit pe glumă. 

Brodus începu să ridă: 

— Un astfel de răspuns am mai primit undeva, 
decit că acela a adăugat: „E rău şi lacom ca un 
taraboste”. 

— Şi ce, n-a zis bine? sări bătrînelul. 

— Eu cred că un taraboste este bun sau rău după 
cum sînt şi oamenii de pe moşia lui. 

— Ce vorbeşti tu, olarule?! Păi, să fii aici, să înduri 
alături de noi şi pe urmă să te aud ce zici. Orice ai face, 
el nu este niciodată mulţumit. Uită-te la noi, nu vezi 
cum curg zdrenţele de pe trupurile noastre? 
Tarabostele Rundacitulp se bucură cînd ne vede 
suferind. Poate că o fi intrat în el vreun duh rău. 
Toamna nu ne dă bucate, din cele muncite în sudoare 
cu mîinile noastre, nici cît să ieşim pînă în primăvară. 
Dacă te duci să te plingi sau să-i ceri ceva, pune stră- 
jerii din gardă să te bată sau să te lege, şi te ţine închis 
în hruba de sub cetate. 


Tonul cu care vorbea bătriînelul îl bucura pe olar, 
înţelegea că sufletele oamenilor de acolo erau 
năpădite de amărăciune şi revoltă, însă se vedeau 
neputincioşi, fără speranţa unui ajutor din vreo parte. 
Căută să scurme şi mai mult nemulţumirea: 

— Cum să nu facă tarabostele ce vrea, dacă voi 
staţi cu mîinile în sîn? Sînt atitea căi de a-l face să se 
schimbe, fie de frică, fie din omenie. O vorbă din 
bătrîni spune: „După rău întotdeauna vine binele”. 

— Vine binele!... murmură bătrinelul a descurajare, 
clătinînd capul. De multe ori tocmai cînd crezi că va fi 
bine vine răul. Aşa s-a întîmplat în primăvara anului 
trecut. Dacă pe aici nu trecea regele, sărmanul Getys 
n-ar fi fost omorit în chinuri. 

Ochii lui Brodus se măriră. Pedepsise atit de crunt 
regele pe un comate sărman? Răutatea urcase de la 
taraboste pînă la el? 

— Cum, ce s-a întîmplat? De ce şi-a pierdut viaţa 
Getys? se grăbi să întrebe. 

— Păi, feciorule, ţi-oi spune, că nu este ceva de 
ascuns, în primăvara ăluilalt an a trecut prin satul 
nostru regele, însoţit de Marele preot. A văzut străjile 
ducînd spre cetate cîţiva oameni şi i-a oprit. Cînd l-a 
văzut pe Getys, l-a recunoscut, ştia că fusese un isteţ 
luptător. Cică Getys ar fi căzut în genunchi — aşa au 
spus ceilalţi — s-ar fi plins regelui de silnicia şi sărăcia 
în care trăiesc comatii de pe moşia cetăţii Singidava. 
Burebista ce crezi că a făcut? S-a dus sus la taraboste 
şi i-a spus să nu-i pedepsească pe acei oameni, să le 
dea drumul să se ducă acasă. Ce or mai fi vorbit ei, 
asta nu poate nimeni să ştie. Eu unul bănuiesc că după 
plecarea regelui, tarabostele le-a luat la rost pe străji, 
urmărind să afle ce s-a întîmplat şi astfel a aflat de 
plîngerea lui Getys. Dar nu numai de plingere, ci de 


felul cum acesta a vorbit despre taraboşti, şi mai ales 
despre el, despre Rundacitulp. Aşa s-a făcut că după 
cîteva zile sărmanul Getys a fost legat şi dus sus în 
cetate. De atunci nimeni nu l-a mai văzut. Tîrziu noi am 
reuşit să aflăm de la căpetenia gărzii, care şi-a dat 
drumul la gură după ce prinsese la chef în casa unui 
comate, că Getys a fost greu torturat în hruba de sub 
cetate, legat cu lanţ de peretele stîncii şi lăsat acolo 
pentru totdeauna. Poate că acum oasele lui albite de 
şobolani şi de alte gingănii sînt tot legate de stincă. Ei, 
ce zici, feciorul moşului? Asta este, dacă nu trecea pe 
aici regele, omul nu s-ar fi plins, şi acum era în viaţă, 
aşa amărit cum sîntem toţi, dar trăia. Ai spus adineauri 
că dacă tarabostele nu are în suflet omenie, să-l facem 
să ştie de frică. Cum? Ce putem noi sărmanii, cînd el 
este păzit de o gardă puternică? Olarul nu răspunse la 
întrebare, schimbă vorba: 

— Văd că se lasă seara, trebuie să-mi caut un loc 
unde să poposesc peste noapte. Unde mă povâăţuieşti 
să trag carul? 

Batrînul cercetă feţele celor din jur, care tot timpul 
tăcuseră, se mulţumiseră numai să asculte, şi, văzînd 
că nici unul nu se îndeamnă, se hotărî. Răspunse: 

— La mine în curte e loc destul, poţi veni. Te voi 
omeni cu ceva din puţinul pe care îl am. Intotdeauna 
mi-a plăcut să stau de vorbă cu cei ce călătoresc, de la 
ei poţi afla multe. 

Brodus se grăbi să primească, era tocmai ceea ce 
dorea: 

— Marele zeu să-ţi dea sănătate, moşule! Poate că 
ai trecut prin multe încercări în viaţă, de te arăţi aşa de 
bun. Vrei să te tragi puţin alături de gard, aş vrea să-ţi 
spun ceva. 


Trecură de partea cealaltă a carului şi se opriră 
lîngă trunchiul unui pom. 

— Ai în sat cîțiva oameni în care să te încrezi? îl 
întrebă, dar nu aşteptă răspunsul. In seara asta vei afla 
lucruri de care n-ai mai auzit, pe care noi cei de la 
Sarmi-zegetusa le pregătim. Nu ştiu ce mă face să văd 
în tine un om de nădejde, curat la suflet. 

— Păi, feciorul moşului, mă port aşa cum am 
pomenit din bătrîni. Am oamenii pe care îi vrei, dar ce 
urmăreşti să faci cu ei? 

— Acum nimic, numai o să mă ascultați. Mai tîrziu 
o să fie multă alergătură de făcut. Poţi să-i aduni la 
tine astă-seară? Altcineva nu trebuie să mai ştie. Nu 
aduci mulţi, numai vreo cinci-şase. 

Se potolise satul, doar cîte un cîine mai lătra rar, 
aşteptind să-i răspundă altul. Luna plină se ridicase 
deasupra coamei dealului din apropiere, îmbrăcînd 
totul într-o lumină palidă. Aşezaţi pe doi buşteni de sub 
un măr din grădină, cei aduşi de bătrîn aşteptau cu 
nestăvilită curiozitate să afle ce le va spune olarul. 
Brodus le zărea bine chipurile, fără să distingă prea 
multe amănunte pe ele, toţi erau în puterea vîrstei. 
Începu: 

— După cum ştiţi, eu sînt olar. Stînd la roata pe 
care modelez oalele, mă lupt cu lutul şi chibzuiesc la 
tot ce-mi trece prin minte. De multe ori mă gîndesc şi 
la Marele zeu, mă frămînt să-l prind cu mintea, să-mi 
dau seama cum va fi arătînd, de unde are atita putere. 
Şi dacă are putere, de ce nu o foloseşte să facă numai 
bine? Am aflat aici despre moartea lui Getys. De ce 
Marele zeu l-a lăsat pe taraboste să facă o faptă plină 
de atita cruzime? Tot umblînd prin ţară cu vasele mele, 
am auzit de multe întimplări, unele din ele pornite 
numai din lăcomia şi răutatea taraboştilor. Ceva 


trebuie făcut pentru ca poporul, adică cei mulţi, 
comatii, să nu mai sufere, să se bucure de rodul muncii 
lor. Ei bine, aflaţi că la Sarmizegetusa este un bărbat 
vrednic, fecior de taraboste, care a umblat mult, a trăit 
viaţă de sclav, a stat mulţi ani la Roma. El se 
pregăteşte, pe de o parte să-l ajute pe rege, ajuns să 
fie învins de bătrineţe, iar pe de altă parte, să 
pornească lupta cu tarabostii. Aşa cum cică a văzut 
acolo la Roma, vrea ca fiecare comate să aibă pămîntul 
lui, să-l muncească şi să se bucure de roadele muncii 
sale. Ar rămîne şi stăpinii cetăților cu o parte din moşia 
pe care au avut-o, dar nu vor mai fi stăpiînii oamenilor 
din sate. Acel bărbat se numeşte Comosicus, este 
feciorul tarabostelui Oroles. Dar, ce credeţi voi, va 
putea el singur să-i înfrîngă pe taraboşti? Nu! De aceea 
se zbate să pregătească o răscoală, să ridice la luptă 
pe cît mai mulţi comati. Ce ziceţi, din satul vostru se 
vor găsi mulţi oameni gata să-l ajute, să-l urmeze? 

— Da, vor fi destui! se grăbi bătrînul. 

— Eu sînt gata să zdrobesc capul căpcăunului de 
taraboste! urmă unul voinic, cu pieptul lat, ce stătea la 
capul buşteanului din faţa olarului. Să ne spui ce să 
facem, unde vă găsim, cum putem să intrăm în cetele 
celor ce se vor răscula? 

— Mai întîi să vă străduiţi în taină să îndemnați pe 
cît mai mulţi să vă urmeze, să-şi pregătească ceva 
pentru luptă: arcuri, sulițe, coase, furci, topoare, 
măciuci, ce are fiecare la îndemină sau ce crede că e 
mai bun să lovească şi să se apere, apoi să vă strîngeţi 
într-o ceată, să aveţi o căpetenie de care să ascultați 
toţi. Eu aş zice că tu, frate, cel ce spuseşi că îi 
zdrobeşti capul tarabostelui, ai putea să fii căpetenia. 
Te încumeţi să o faci? Matale, moşule, crezi pe altul 
mai bun? 


— Este bun... răspunse bătrînul fără convingere. 
Dar nu te îngriji de asta, lasă că ne alegem noi 
căpetenia, continuă schimbiînd tonul. Să ştii că aşa 
împovărat de ani, sînt gata să pornesc şi eu alături de 
ei. Rugămintea noastră este ca din partea voastră, a 
lui Comosicus, să ni se dea de veste din vreme, să ştim 
încotro să apucăm. 

— Nu vă îngrijiţi de asta, cînd se va porni răscoala, 
trimişii noştri vor galopa în lungul şi-n latul țarii, vor 
anunţa tuturor că locul de adunare este în pădurea cea 
mare de lingă cetatea Rasidava. Eu cred că m-aţi 
înţeles, mă pot bizui pe voi să duc o veste bună lui 
Comosicus din partea voastră. Mă voi ruga Marelui zeu 
să vă îndrepte pe drumul bun gîndurile şi faptele. Cit 
priveşte moartea lui Getys, să ştiţi că nu va rămîne 
nerăzbunată, poate că tarabostele Rundacitulp va fi 
primul care îşi va primi pedeapsa. Dacă se va întîmpla 
cumva să trimiteţi vreun om de-al vostru la Sarmi- 
zegetusa, să nu facă altceva decit să vină la olăria 
mea, să întrebe de Brodus. 

Bătrînul nu-şi mai stăpîni nerăbdarea, se săltă de 
pe buştean şi puse miinile pe umerii olarului, rostind: 

— Să trăieşti, feciorule! Dacă acel Comosicus este 
urmat de mulţi oameni ca tine, izbinda va fi de partea 
lui. Aş vrea ca Marele zeu să nu mă ia la el, pînă nu 
văd cu ochii mei cum comatii de aici vor primi pămînt 
din moşia cetăţii Singidava! Acum e vremea să te 
lăsăm să te odihneşti, că nu mai e mult pînă la ziuă. 

Brodus nu se opri prin alte sate. De altfel nu mai 
avea multe vase de vinzare, se grăbi să ajungă la 
Sarmizegetusa. Îl căută pe Comosicus şi îi povesti cele 
petrecute la Singidava, cum tarabostele Rundacitulp 
ucisese în chinuri pe comatele Getys, pentru că 
îndrăznise să se plingă regelui. Amîndoi vedeau în acea 


faptă o sfidare, un gest de nesupunere, un semn de 
slăbire a respectului faţă de bătrînul Burebista. Era o 
dovadă grăitoare că tarabostii împilau poporul cu 
multă cruzime. Comosicus socoti vestea adusă de olar 
un bun motiv pentru a insista din nou să se uşureze 
viaţa comatilor. Se prezentă neîntiîrziat la rege. 

— Mărite rege, mă rog Marelui zeu pentru 
sănătatea ta! Am venit cu o veste care te va supăra, 
dar pe care trebuie să o afli. Eu am susţinut de mai 
multe ori în faţa ta că trebuie să faci în aşa fel ca blinzii 
şi vrednicii comati să devină stăpini pe o bucăţică de 
pămînt, să fie aşa cum sînt plebeii la romani. 

— Bine, ştiu, mi-ai mai spus asta. Văd că mereu uiţi 
care este datina. Nu ne putem lupta cu tarabostii, pînă 
nu vedem îndepărtat pericolul legiunilor romane. 

— Tocmai de aceea, Mărite rege, avind în faţă acel 
pericol trebuie să ne pregătim. Cine sînt luptătorii din 
oastea Daciei? Comatii. Dîndu-le ceva pămînt, pe care 
să-l ştie al lor, ei vor lupta cu mai multă străşnicie, se 
vor jertfi cu vitejie pentru ţară. 

— Asta era vestea care mă va supăra? 

— Nu, Mărite rege, este ceva tot în legătură cu 
comatii şi pămîntul. Anul trecut te-ai oprit într-un sat 
de lingă cetatea Singidava. Un comate numit Getys ţi 
s-a plins în genunchi că nu mai poate îndura silnicia 
tarabostelui Rundacitulp... 

— Da, îmi amintesc, l-am recunoscut chiar pe 
Getys, se dovedise un ager luptător. 

— Află, Mărite rege, că sărmanul Getys este mort, 
tot de anul trecut. L-a ucis tarabostele! 

Regele se săltă brusc de pe scaun. Pe faţa lui 
năvăli un val de sînge. ÎI ţintui cu privirea: 


— Cum poţi vorbi astfel, Comosicus?! Eu i-am 
poruncit tarabostelui să nu-i pedepsească pe acei 
comati, printre care era şi Getys. 

— Dar numai Getys se arătase un revoltat 
împotriva taraboştilor, el îndrăznise să ceară pămînt. 
De aceea l-a şi făcut să piară. 

— Poate că este un zvon, o minciună. Comosicus 
povesti tot ce aflase de la olarul Brodus. 

— Aşadar, acum osemintele lui Getys sînt în lanţul 
din hruba de sub cetatea Singidava... murmură regele 
tremurînd de miînie. 

Bătu din palme şi strigă să vină Carpio. Acesta 
intră în fugă. 

— Carpio, porneşti cu o gardă puternică la 
Singidava şi îl anunţi pe tarabostele Rundacitulp că îl 
poftesc să se prezinte în faţa mea. li spui că te-am 
trimis să-l însoţeşti. Dacă încearcă să se opună, dai 
lupta au străjerii lui, îl prinzi şi îl aduci legat! 

Înainte de a chema la Sarmizegetusa pe toate 
căpeteniile de ţinuturi şi pe toţi tarabostii, regele se 
sfătuise îndelung cu marele preot. Deceneu trecea 
printr-o stare de nesiguranţă şi nehotărire, provocată 
de două cauze: aflase prin capnoboţi de silniciile ce le 
îndura poporul de la taraboşti, depăşind cu mult 
dreptul lor consfințit de datină, şi alunecase mult sub 
influenţa astrologului Astydamas, care de la o vreme 
se arăta cu totul neliniştit, îi spunea că stelele se 
apropiau de poziţii prevestitoare de nenorociri mari, 
fără să poată preciza ce anume. Marele preot se temea 
de o nesupunere a taraboştilor, de o ridicare a lor 
împotriva regelui, lucru care sporise în sufletul său din 


clipa cînd Burebista îi spusese că va trece la 
înfăptuirea unei mari reforme în Dacia, va da mai 
multe drepturi comatilor, pentru că ei erau cei care 
munceau şi porneau alături de el la luptă. La toate 
acestea se adăuga şi faptul că regele dovedea prea 
multă încredere în Comosicus, se lăsa prea uşor 
convins de el, se creau situaţii cu care nu se putea 
împăca marele preot, lucru ce nu-l arăta însă printr-o 
împotrivire făţişă. În fond, amîndoi — Burebista şi 
Deceneu — deşi luptind sub povara vîrstei, se 
frămiîntau ce să facă şi cum să facă pentru ca asupra 
poporului dac să nu se abată o grea nenorocire; regele 
avind în minte pericolul Romei, iar marele preot o 
pedeapsă pornită de la marele zeu, pe care o bănuia 
apropiindu-se, aşa cum prevestise astrologul. 

Era în plină vară. În cîteva zile numai, aşa cum 
fusese cuvintul regelui, la Sarmizegetusa se adunară 
toate căpeteniile, toţi tarabostii şi toţi capnoboţii, 
fiecare taraboste fiind însoţit de cîte doi comati de pe 
moşia sa. Tot în acele zile, Comosicus şi Rundacis 
aduseră în valea de sub cetate, piîlcul de luptători ce îl 
avea pregătit la Rasidava, iar Carpio întări garda regală 
cu oameni aleşi, aduşi de tarabostele Oroles de la 
Carsidava. Cea de a zecea zi a lunii iulie fusese 
sorocită de rege pentru ţinerea Sfatului ţării. Cei sosiți 
se stringeau în grupuri şi se întrebau ce va fi, pentru că 
de război nu se întinsese nici un zvon, nu se ivise nici 
un pericol la vreunul din hotarele ţării. Plutea pe 
deasupra cetăţii şi a marelui sanctuar o atmosferă de 
nesiguranţă şi teamă. Soarele nu se sâăltase mult 
deasupra munţilor cînd în sala de sfat începură să se 
adune, venind cite doi-trei, căpeteniile, tarabostii, 
capnoboţii şi comatii. Intrarea era monumentală, se 
urca pe trepte de piatră pînă la un peron ce se întindea 


cît lăţimea clădirii, înconjurat de coloane zvelte de 
lemn, frumos sculptate, cu birne vopsite în diferite 
culori, printre care predominau albastrul, galbenul şi 
roşul. lnăuntru, pe pereţii din birne groase bine 
îmbinate, meşteri cu talent măiestriseră diferite scene 
de luptă şi de vinătoare, iar printre ele erau agăţate 
numeroase policioare cu opaițe de lut viu colorate, din 
care se ridicau flăcări ce jucau uşor. In cele patru 
colţuri erau suporţi în formă de coloane scurte, din ale 
căror capiteluri, cu găuri şi vase anume pregătite, se 
înălţau torţe puternice ce luminau sala. La capătul 
dinspre intrare era un piedestal lat de cîţiva paşi, pe 
care se aflau două jilţuri ornamentate cu sculpturi, 
avind pe ele două carpete: roşie, pentru rege, şi 
albastră, pentru marele preot. In spatele lor era loc 
pentru cele două gărzi: a regelui şi a marelui preot, iar 
între ele spaţiul rezervat trompetiştilor şi tulnicerilor. 
Restul sălii era plin cu bănci simple, fără spătare, 
pentru cîte două persoane, aşezate pe patru şiruri, iar 
în faţa lor cinci scaune cu spătare, pentru cele cinci 
căpetenii de ţinuturi. Fumul şi căldura din sală ieşeau 
pe ferestre şi prin găuri largi în tavan, mascate de 
ornamentaţii frumos potrivite. Sala era plină cînd 
intrară cele două gărzi, apoi trompetiştii şi tulnicerii. 
Carpio alerga cînd înăuntru, cînd afară, îngrijind ca 
totul să fie în desăvirşită ordine. Liniştea se întinse 
peste toate băncile cînd sala se umplu de acordurile 
modulate, uşoare ale tulnicerilor. Urmară trompetiştii 
cu sunete repezi, metalice, ca o cadență de marş, 
anunţind intrarea regelui, a marelui preot şi a 
căpeteniilor de ţinuturi. Prin uşa larg deschisă înainta 
Burebista, avînd pe umeri mantia de purpură, urmat de 
Deceneu cu mantia albastră, iar după ei căpeteniile: 
Duras, Scorilo, Cotiso, Rholes şi Zyraxes, purtînd mantii 


din țesătură de lină avînd fiecare culoarea ce simboliza 
ţinutul pe care îl conducea: alb, roşu, verde, galben şi 
albastru. Regele şi marele preot urcară pe piedestal şi 
fiecare se îndreptă spre jilţul său. La jumătatea 
distanţei dintre ei, în dreptul spătarelor, pe un suport 
în formă de coloană cît statura unui om, se înălța 
steagul de luptă dac. Căpeteniile de ţinuturi se aşezară 
pe locurile lor. Un timp în sală se întinse liniştea. Se 
priveau unii pe alţii, parcă uimiţi în aceeaşi măsură, 
aproape toţi făcuseră paşi în lumea bătrîneții, prea 
puţini printre taraboşti erau tineri. Unii vedeau în rege 
şi în marele preot numai un simbol al puterii, o 
amintire a ceea ce ei fuseseră în tinereţe; îi îndemna la 
respect nu teama, ci aureola ce însoțea virsta 
înaintată, după o viaţă plină de frămiîntări şi de izbînzi. 
Pe măsură ce se prelungea liniştea, printre cei din sală 
se întindea încordarea, în cea mai mare parte izvorită 
din curiozitate. Mulţi se simţiră săgetaţi de fiori cînd 
auziră răsunînd glasul regelui: 

— Au trecut mulţi ani de cînd ne-am adunat aici şi 
am sărbătorit întemeierea Daciei Mari, odată cu 
mutarea noastră în noua cetate de scaun, 
Sarmizegetusa. Dacă ne privim unii pe alţii, vedem că 
scurgerea timpului a lăsat semne pe trupurile şi feţele 
noastre. Am săvirşit fapte de care cu toţii ne mîndrim 
şi ni le amintim la sărbătoarea ţării din fiecare an. Dar 
nu am făcut tot ce trebuia, nu am privit mai în adînc 
nevoile neamului, nu ne-am gîndit că aceia pe care îi 
punem la muncă, iar în clipele de pericol îi luăm şi îi 
ducem să lupte cu duşmanul, trebuie să se bucure de 
nişte drepturi, pentru că ţara este a lor, prin sacrificiul 
vieţii lor s-au întins hotarele ei fireşti, cuprinzind 
întregul neam al dacilor. A trebuit să se întimple o 
faptă ce m-a cutremurat de supărare şi revoltă, m-a 


trezit, m-a făcut să văd răul ce bîntuie pe meleagurile 
noastre. Nu mi-am închipuit că există printre noi atita 
neomenie. 

Regele continuă, povestind tot ce se petrecuse cu 
comatul Getys, pe care îl recunoscuse, ştiuse că fusese 
un luptător viteaz, şi încheie veştejind fapta plină de 
cruzime a lui Rundacitulp. Porunci apoi lui Carpio să-l 
aducă pe vinovat. Tarabostele intră între patru 
luptători din gardă, legat cu mîinile la spate. In sală se 
întinse un murmur surd, mulţi se mişcau în scaune într- 
o frămîntare greu stăpinită. 

— Puteam să-l pedepsesc crunt, reluă regele, să-l 
trimit după comatul Getys sau să-l fac sclav, ca pe 
Burrennus, dar m-am stăpinit, mi-am dat seama că nu 
astfel voi putea îndrepta lucrurile. M-am sfătuit 
îndelung şi cu marele preot. Vreau să-l judecăm cu 
toţii. Să răspunzi aici în faţa tuturor, taraboste 
Rundacitulp, tu nu dai ascultare cuvîntului regelui? Mi- 
ai spus atunci că nu-i faci nimic comatelui Getys. 
Pentru ce l-ai întemnițat în hruba de sub cetate, l-ai 
legat cu lanţul de stîncă şi l-ai lăsat să moară acolo în 
chinuri îngrozitoare? 

Tarabostele privi în sală, palid, cu barba răvăşită, 
sforțîndu-se să se ţină tare. Răspunse: 

— Era un comate de pe moşia mea, iar după datină 
am dreptul să judec şi să pedepsesc pe oricare din cei 
cărora le sînt stăpîn! 

— lar eu pot să te judec pe tine! 

— Da, Mărite rege! La cîteva zile după ce ai plecat, 
am aflat toate cele de care s-a plins comatul: că a 
cerut pămînt, că eu sînt lacom, că le iau munca, îi las 
înfometați din iarnă pînă în primăvară. Lucrul ăsta nu 
se cădea să-l trec cu vederea, pentru că după el se mai 
luau şi alţii, nu vor să mai iasă la muncă. Am trimis 


garda să-l prindă şi să-l lege. L-am judecat, dar el, în 
loc să se arate supus, m-a înfruntat, mi-a strigat în faţă 
că pămîntul trebuie să fie al celor ce-l muncesc. Asta 
însemna un pericol, dacă începeau şi alţii să gindească 
la fel ca el s-ar fi ajuns la o răscoală pe moşia mea. Ce 
puteam să fac altceva, decit să-l ţin închis pînă se 
potolea? 

— Adică pînă pleca la Marele zeu! strigă regele. 

— Eu n-am vrut asta... n-am crezut câ... murmură 
tarabostele, ezitind să continuie, apoi după o pauză 
săltă capul şi se întoarse spre cei din sală ridicînd 
tonul: Ce mă priviţi aşa? Nu faceţi toţi la fel? Nu vă 
judecaţi şi pedepsiţi comatii de pe moşiile voastre? 
Dacă e vorba de judecată, atunci să fim toţi judecaţi de 
rege! 

În sală se întinse un murmur prelung. În acelaşi 
moment Comosicus se săltă în picioare. Era pe şirul de 
bănci din mijloc, la spatele căpeteniilor de ţinuturi. 

— De ce să fie toţi judecaţi de rege? întrebă el. 
Fiecare să se judece singur! Avem o ţară mare şi 
bogată, dar poporul se zbate în sărăcie. Vrem să ne 
socotim la fel ca cei de la Roma, însă nu facem ca ei. 
Acolo fiecare plebeu, care nu este altceva decit ca un 
comate de-al nostru, îşi are bucăţica lui de pămînt, mai 
mare sau mai mică, pe care o munceşte cu sîrguinţă şi 
se bucură de roadele ei. 

— lar noi cu cine să muncim moşiile? strigă cineva 
din fundul sălii. 

Regele întinse braţele şi făcu semn de tăcere. 
Vorbi tăios: 

— Vom vedea ce este de făcut. Acum îl judecăm pe 
Rundacitulp. Nu-l învinuieşte nimeni că nu a dat 
pămînt comatilor, vreau să răspundă în faţa noastră 
pentru ce a călcat cuvintul regelui! De ce a ucis în 


chinuri grele un om nevinovat, care s-a dovedit brav în 
luptele cu scordiscii, cu odrişii şi cu celelalte neamuri 
pe care le-am alungat de pe pămîntul nostru. 

— Să fie şi el închis într-o hrubă, legat cu lanţul de 
stincă şi lăsat acolo să se chinuie pînă cînd Marele zeu 
îi va curma suferinţa! strigă din fundul sălii un 
taraboste tînăr, ale cărui plete blonde îi cădeau pe 
umeri. 

— Eşti asemenea tatălui tău, Zoltes, şi el se revolta 
împotriva răutăţii. Vrem să mai auzim şi alte păreri, 
îndemnă regele. 

— Eu zic că Rundacitulp a răspuns bine, se porni 
un bătrîn ce şedea pe prima bancă de pe rîndul din 
faţa regelui. Da, aşa face oricare taraboste, mai ales 
cînd este înfruntat de un comate! Dacă toţi s-ar ridica 
şi ar cere pămînt, cetăţile noastre ar ajunge o ruină. 
Noi sîntem datori să păstrăm datina, aşa cum am 
moştenit-o, altfel vom ajunge să-l supărăm pe Marele 
Zeu! 

— Dar a călcat cuvintul regelui! Pentru asta nu ai 
nimic de spus? se grăbi Zoltes. 

— Ce să spun? reluă bătrînul. Eu nu zic că l-a 
călcat... Dar, ca să curmăm sfada, este mai bine să ne 
spună Marele preot ce avem de făcut, dacă îl găseşte 
pe Rundacitulp vinovat sau nu. 

Marele preot se mişcă în jilţ, făcînd semn cu mina 
bătrînului taraboste să se aşeze la loc pe bancă. 

— O vorbă veche din bătrîni spune: „Să stăm 
strimb şi să judecăm drept”. Mă frămint şi eu să judec 
drept, dar în mine se dă o luptă, ca om şi ca Mare 
preot. Ca om, îl găsesc pe Rundacitulp vinovat de 
nesupunere faţă de rege. L-am auzit pe taraboste 
spunînd că nu-i va face nimic comatelui Getys. Ca Mare 
preot, nu văd altceva mai bun de făcut, decit să 


întrebăm pe Marele zeu. El ne va spune dacă este 
vinovat. 

În sală se întinse rumoare. Murmurele, mişcările şi 
scîrţiitul băncilor creară o atmosferă de încordare ce 
putea fi luată drept nesupunere. Oricare ştia, vinovat 
sau nevinovat judecata marelui zeu însemna moartea. 
La un semn al regelui, trompetiştii începură să sune ca 
pentru adunarea gărzii. Toţi de pe bănci împietriră, 
zgomotul se curmă fulgerător. Fiecare înţelegea că la 
cel mai neînsemnat gest de opunere risca să fie 
străpuns cu suliţele chiar acolo în faţa tuturor. 
Rumoarea provocase minia regelui. Se ridică din jilţ şi 
săgeta cu privirea întreaga sală, plină de o linişte 
apăsătoare. Începu să vorbească rar, cu ton ce înfioră 
adunarea: 

— Îl vom supune pe Rundacitulp judecății Marelui 
zeu! Ceea ce se petrece cu el nu este un gest de 
răzbunare, ci de dreptate. Să ia aminte fiecare dintre 
voi, să ştie că de acum înainte trebuie să se poarte 
altfel cu comatii. În faţa Marelui Zamolxis, recunosc că 
am greşit, nu am ştiut să privesc în străfundul 
lucrurilor, să judec în adevărata lumină marile fapte ce 
s-au săvirşit. Am întemeiat Dacia Mare, ne-am întins 
hotarele pretutindeni unde a fost pămînt dac, am 
început să scoatem tot mai mult aur, să topim tot mai 
mult fier, să vindem tot mai multe mărfuri negustorilor 
străini; ne-am împăcat cu gindul că avem o ţară 
bogată, dar am uitat să avem grija de popor. Umblind 
prin ţara, n-am văzut altceva în sate decit sărăcie. Cu 
cine am alungat noi pe taurisci, pe bastarni, pe 
scordisci, pe odrişi de pe pămîntul nostru, nu cu 
luptătorii pilcurilor de oaste? Şi cine au fost acei 
luptători, nu comatii, cei ce muncesc moşiile, dar se 
zbat în lipsuri? Acum pericolul ne stă în spate, Roma şi- 


a îndreptat privirile către Dacia, se pregăteşte să-şi 
trimită legiunile spre Dunaris. Vă întreb, tarabogştilor şi 
căpeteniilor, cu cine vom apăra ţara? Cînd am stat de 
vorbă cu el şi mi s-a plins, bunul Getys mi-a spus: 
„Pentru ce au luptat comatii să alunge triburile 
cotropitoare, dacă trăiesc tot aşa ca şi cum ar fi sub 
străini?” Ca să ne putem opune Romei, Dacia trebuie 
să aibă un popor brav, strîns unit, puternic legat de glia 
pe care trăieşte, gata oricind să-şi jertfească viaţa 
pentru ţară. Ne-am frămîntat mult, eu şi Marele preot, 
pînă am descoperit calea pe care trebuie să apucăm. 
Ceea ce a săvirşit Rundacitulp, cele ce mi-a spus 
comatul Getys ne-au făcut să privim adînc în firea 
lucrurilor, să ascultăm şi îndemnul lui Comosicus, care 
a stat mulţi ani la Roma, ştie cum trăiesc romanii. Cer 
fiecăruia dintre voi să mă asculte cu încordare şi să 
aducă la îndeplinire totul, fără şovăire! lată ce am 
hotărît: fiecare taraboste va împărţi jumătate din 
moşia cetăţii sale comatilor aflaţi în satele pe care le-a 
stăpinit pînă acum! 

Un murmur surd se întinse în toată sala, pe care 
regele nu-l luă în seamă, se mulţumi numai să-şi 
rotească privirea pe deasupra tuturor. 

— Fiecare capnobot va împărţi comatilor jumătate 
din moşia ce o gospodăreşte, care face parte din 
zestrea cultului lui Zamolxis! Defalcarea moşiilor o veţi 
face, taraboşti şi capnoboţi, pe sate şi în apropierea 
acestora. Comatii vor putea munci în devălmăşie 
pămîntul satului, formînd o obşte, împărțind între ei 
roadele, sau îşi va lua fiecare o bucată, după mărimea 
familiei, şi se va bucura de munca sa, va deveni un 
moşnean, aşa cum spune Comosicus că sînt plebeii la 
romani. Adineauri a strigat cineva, cînd a vorbit 
Comosicus, a întrebat: „Cu cine vom mai munci 


pămîntul? Ne-am gîndit şi la acest lucru. Pînă acum cu 
cine l-aţi lucrat, nu cu comatii ce-i aveţi pe moşie? 
Dacă moşia se împarte în două părţi egale, să 
împărţim şi zilele săptămînii: trei zile fiecare om va 
munci pe pămîntul său şi trei zile pe partea de moşie 
rămasă cetăţii, adică tarabostelui, sau, dincolo, cultului 
lui Zamolxis. 

Murmurul, mişcarea, zgomotul surd încărcau tot 
mai mult atmosfera din sală. Regele înţelese că cei mai 
mulţi se împotriveau. 

— Mă rog Marelui zeu ca nici unul din voi să nu 
răscolească miînia mea! Să ia aminte fiecare, mă voi 
arăta neîndurător! Acum oricare cetate reşedinţă de 
ţinut îşi are scribii ei, de aceea căpeteniile vor îngriji să 
se împartă cu bună credinţă moşiile şi să se intabuleze 
fiecărui sat partea de pămînt ce-i revine. Văd că unii se 
arată nemulţumiţi, ştiu că ar avea ceva de spus, însă 
acum nu e vreme de sfadă. la amintiţi-vă, cînd eu am 
pornit să întemeiez Dacia Mare, nu au fost printre voi şi 
potrivnici? Acum mai sînt? Nu, fiindcă au văzut pe 
urmă ce măreaţă a fost unirea întregului neam al 
dacilor într-o singură ţară. E momentul să trecem 
alături pe Kogaion şi în faţa Marelui altar să ne rugăm 
Marelui zeu, iar el, Zamolxis, să ne arate dacă 
Rundacitulp este nevinovat, primindu-i jertfa, şi 
totodată, dacă am făcut bine împărțind comatilor 
jumătate din pămînturile moşiilor. 

Cu regele şi marele preot în frunte, însoţiţi de 
gărzile lor, urmaţi de căpeteniile de ţinuturi, taraboşti, 
capnoboţi şi comati, alaiul porni într-o lungă coloană 
spre marele sanctuar. Intrară şi se aşezară în jurul 
marelui altar în ordinea indicată de preoţii ce dirijau 
ceremonia. Plutea o atmosferă grea, totul fusese 
pregătit ca pentru aducerea unei mari jertfe: 


supunerea lui Rundacitulp judecății lui Zamolxis. La toţi 
se observa o atitudine de smerenie, fiecare se socotea 
privit de marele zeu. Purtînd odăjdiile pentru oficierea 
ceremoniei marii jertfe, marele preot veni în faţa 
altarului însoţit de preoţii slujitori ai cultului. Marele 
sanctuar răsună, făcînd să vibreze pereţii şi acoperişul, 
cînd corul intona un imn de slavă marelui zeu. Flăcările 
făcliilor şi opaiţelor se pierdeau în fumul de răşini 
aromate ce se înălța din cele patru colţuri ale marelui 
altar, sporind atmosfera de cucernicie. 

— Mare zeu, ceea ce regele a săvirşit astăzi, dînd 
pămînt comatilor, n-a fost altceva decit voia ta, pentru 
că tu ne călăuzeşti în fiecare clipă, tu ai grijă de 
poporul dac. lţi mulţumim, Mare zeu! 

— Îţi mulţumim, Mare zeu! răsună un murmur ce 
umplu marele sanctuar. 

— Mare zeu, pătrunşi de credinţa în puterea ta, te 
rugam să ne fereşti de război, să îndepărtezi legiunile 
romane de hotarele noastre! 

— Te rugăm, Mare zeu! 

— Mare zeu, recunoştinţa noastră va fi 
nemărginită, în fiecare sat comatii vor înălța cîte un 
altar şi-ţi vor aduce ofrande. Poporul ți se supune cu 
evlavie, Mare zeu! 

— Ne supunem, Mare zeu! 

— Acum, Mare zeu, noi vrem să pedepsim o 
ticăloşie. Ca oameni, putem să greşim, să săvirşim o 
fapta nedreaptă. Să ne arăţi tu, Mare zeu, dacă 
Rundacitulp este nevinovat, primindu-i jertfa. Comatul 
Getys a venit acolo sus la tine, tu ştii în ce chinuri şi-a 
dat sfîrşitul. Suferinţa lui a fost pe voia ta? 

Marele preot făcu un semn capnobotului ce stătea 
alături de altar, iar acesta alt semn către garda de 
preoţi şi către grupul de slujitori ai cultului. Aceştia 


începură în grabă să-l pregătească pe Rundacitulp 
pentru a fi aruncat în sulițe. În rîndurile taraboştilor 
plutea miînia şi încordarea, tot ce se făcea în acea zi nu 
era pe voia lor. Corul intona în surdina un imn de slavă 
către marele zeu. La un moment dat, fiecare simţi o 
uşoară clătinare, parcă nu era sigur de echilibrul său, 
apoi se auzi scîrţiitul bîrnelor din pereţi şi a lemnăriei 
acoperişului. Dar totul se potoli repede. Nimeni nu se 
înşela, fusese un mic cutremur. Instinctiv, fiecare se 
simţi cuprins de teamă. Marele preot şopti 
capnobotului ca slujitorii să se grăbească. Totul era 
pregătit. Îngrozit de moarte, legat şi înfăşurat, întins pe 
plasa de frînghii, Rundacitulp aştepta să fie aruncat în 
sulițe, ştia că pentru el nu mai exista nici o scăpare. 
Corul se porni cu mai multă putere, în sunete de tobe, 
însă nu putu continua, de departe se întinse un huruit 
prelung, pămîntul începu să se framiînte, iar clădirea să 
troznească din încheieturi. Oamenii se văzură împinşi 
unii-ntr-alţii, ca şi cum se aflau pe talazurile unei mări 
răscolită de furtună. In aceeaşi clipă, din mai multe 
părţi răsună acelaşi strigăt plin de groază: 

— Cutremur! 

Apoi se întinse vacarmul: 

— Fugiţi! Se dărîmă sanctuarul peste noi! 

— E pedeapsa Marelui zeu! 

— Mare zeu, iartă-ne! 

Uitind de ordine şi disciplină, se  dezlănţui 
busculadă spre uşă, fiecare zbătindu-se cu disperare să 
se vadă afară. Frămîntările seismice nu conteneau, 
pămîntul părea o pastă moale sub picioare. Impietriţi, 
regele şi marele preot se _ traseră într-un colţ, 
înconjurați de cei mai curajoşi din gărzile lor, ceilalţi 
pornind spre ieşire. După un timp, care pentru cei 
îngroziţi fusese foarte lung, răscolirile pămîntului se 


potoliră. Marele sanctuar se golise. Strînşi în grupuri 
de-a lungul drumului ce ducea spre cetate, tarabostii 
începură să discute cuprinşi de panică, fiecare se 
temea de o repetare a cutremurului, încetul cu încetul 
se întinse calmul, iar cînd trompetiştii sunară, toţi se 
adunară în jurul regelui şi a marelui preot. 

— Să ne păstrăm firea, începu marele preot, ştim 
că sîntem în puterea Marelui zeu. Poate că am săvirşit 
o greşeală gravă, de aceea el şi-a arătat miînia într-un 
mod atît de înfiorător. Nu ne rămîne altceva de făcut 
decit să ne rugăm lui de îndurare şi iertare. Pentru 
tarabostele Rundacitulp, ceea ce s-a petrecut este 
curată minune, Marele Zamolxis nu a vrut să ne arate 
dacă îl socoteşte vinovat sau este nevinovat. 

— Dar i-a lăsat viaţa! îndrăzni bătrînul taraboste, 
cel ce fusese de partea lui Rundacitulp la judecarea în 
sala de sfat. 

— Da, i-a lăsat viaţa, reluă marele preot, dar asta 
nu mi se pare ceva îmbucurător, înseamnă că Marele 
zeu ne pune la grea încercare, ne lasă să ne 
descurcăm singuri. Dacă supărarea lui este mare, 
supunerea noastră trebuie să fie şi mai mare. Regele s- 
a arătat îndurător, mi-a spus că îl iartă pe Rundacitulp. 
Să-l iertăm cu toţii, să aşteptăm un semn de îmbunare 
din partea lui Zamolxis. 

— Pînă atunci, ce facem cu împărţirea moşiilor? 
întrebă acelaşi bătriîn, nemîngiiat în sinea lui că se 
călca datina. 

— Ascultăm de cuvintul regelui! strigă Comosicus. 

— Da, fiecare să aducă la îndeplinire tot ce a spus 
regele, continuă marele preot. Eu mă voi ruga Marelui 
zeu, să poarte pe calea cea bună întregul popor dac, să 
vedem în ţară o înfrățire a taraboştilor şi comatilor. 


Regele săltă capul şi îi săgeta cu privirea. Rosti cu 
ton ce făcu pe toţi să se înfioare: 

— Deceneu v-a vorbit de miînia Marelui zeu, pentru 
că de aceea este Mare preot, iar mie îmi revine datoria 
să am grijă de popor. Cine nu se supune cuvintului 
meu nu va mai fi iertat ca Rundacitulp! Acum fiecare 
să pornească spre cetatea sa şi să ne dea de veste ce 
prăpăd a făcut cutremurul. 

Regele tăcu, văzînd pe căpetenia scribilor cetăţii 
apropiindu-se în fugă. Acesta raportă suflind greu: 

— Mărite rege, o parte din zidul de la porţile mari şi 
un turn de pază s-au dărimat. La clădirea gărzii s-au 
surpat pereţii, iar în vale unele case s-au prăbuşit. A 
căzut şi coşul cuptorului de la topitoria de fier. Unii 
oameni au fost prinşi sub dărimături. 

— Carpio, Comosicus, strigă regele, luaţi oameni şi 
porniţi degrabă să daţi ajutor! 

Vestea se întinsese în întreaga ţară, purtată de 
comatii care luaseră parte alături de taraboşti la 
adunarea Sfatului ţării, în toate satele oamenii 
aşteptau cu framiîntare şi speranţă să înceapă 
împărţirea moşiilor, să se vadă fiecare cu bucăţica sa 
de pămînt. In prea puţine locuri se dăduse urmare 
cuvîntului regelui: Rundacis — la Rasidava, Oroles — la 
Carsidava şi alte două cetăţi din ţinutul de apus, a 
cărei căpetenie era Scorilo. Aproape toţi tarabostii 
socoteau cutremurul, în care vedeau minia marelui 
zeu, drept semnul ce arăta că Zamolxis nu încuviinţa 
micşoararea moşiilor şi împărţirea de loturi comatilor, 
în timp ce regele şi marele preot îl priveau numai ca o 
intervenţie brutală a zeului cel mare pentru salvarea 


lui Rundacitulp, de aceea făcuse să tremure cu atita 
putere pămîntul. Dar pe lîngă veşti, care cuprindeau în 
bună parte cele petrecute cu adevărat şi cele rostite 
de rege, se întindeau zvonurile, unele mai înfiorătoare 
decit altele. Astfel se spunea că în ţinutul dintre munţi 
şi Dunaris pămîntul fusese zguduit aşa de tare încît nu 
mai rămăseseră în picioare casele, magaziile şi 
saivanele din cetăţi, iar prin sate colibele şi coşarele 
erau şubrezite mult, oamenii intrau cu teamă în ele, 
fericindu-i pe cei cu bordeie, care nu avuseseră nimic 
de suferit. Realitatea era că în adevăr în cîmpia cea 
mare a ţării cutremurul se dezlănţuise înfiorător, însoţit 
de zgomote ce veneau parcă din adiîncuri şi de fulgere 
ce luminau cerul. Şi cu cît zvonurile despre prăpăd se 
întindeau, se încrucişau şi se exagerau, cu atit creştea 
teama în popor de minia Marelui zeu, de aceea, pe 
măsură ce timpul trecea, prin sate oamenii începură 
să-şi piardă speranţa că vor primi pămînt. 

La Sarmizegetusa un mare număr de sclavi 
munceau la înălţarea zidurilor de apărare de pe cea de 
a doua terasă, în panica provocată de cutremur, cînd 
toţi — meşteri, străji şi muncitori — căutaseră să-şi 
găsească un loc de salvare, o parte din sclavi 
profitaseră de moment şi fugiseră în pădurile ce 
îmbrăcau munţii pînă spre creste. Printre fugari se afla 
şi sclavul Burrennus, fostul taraboste al cetăţii 
Rasidava. De fapt el, Burrennus, îndemnase pe ceilalţi 
să fugă, încredinţindu-i că îi va duce la un loc lipsit de 
primejdii, unde vor trăi aproape ca şi comatii. Pînă 
atunci, Comosicus socotise că fostul taraboste îşi 
primise o pedeapsă destul de grea, de aceea îşi 
înfrînsese pornirea de a răzbuna moartea lInei, pentru 
că lui nu i-ar fi rămas altceva de făcut decit să-l ucidă, 
ceea ce ar fi însemnat scurtarea suferințelor acestuia. 


Din momentul în care aflase de fuga lui Burrennus, se 
trezise în el vechea dorinţă de pedepsire, ce-l 
frămiîntase pe vremea cînd se afla la Roma, de aceea 
se hotărise să-l caute şi să-l prindă. Ceva în adiîncul 
sufletului îl făcea să vadă în el un pericol pentru rege, 
ştiindu-l în libertate. Nu se îndoia că se vor găsi 
taraboşti care să-l ascundă şi să-l ajute, în primul rînd 
el se gîndi la Rundacitulp. Nu excludea totuşi 
presupunerea îndepărtării fugarului de Sarmizegetusa, 
socotea cu putinţă ca el să fi luat drumul spre 
căpeteniile de ţinuturi mai răzleţite, adică spre Rholes 
şi Zyraxes. Stătuse mult în cumpănă, simţea că trebuie 
să întreprindă ceva, însă nu vedea ce să facă, încotro 
să pornească. Într-o dimineaţă sări pe cal şi o apucă 
spre cetatea  Rasidava, la  Rundacis. Acolo se 
strinseseră mulţi comati din cei ce părăsiseră satele 
spre a scăpa de urgia taraboştilor, precum şi unii sclavi 
fugari. Se puteau forma cu ei citeva cete bune pentru 
luptă. Lucrurile luară însă o întorsătură din ziua cînd ei, 
comatii pribegi, au aflat că regele poruncise ca la 
fiecare cetate să se împartă jumătate din moşie, 
oamenilor din satele ce îi aparţineau. Dornici de 
pămînt, de muncă şi tihnă, inimile lor începură să bată 
mai cu putere, sîngele să le alerge mai năvalnic prin 
trupuri, se frămiîntau, nutrind gîndul să se întoarcă 
acasă. Pe măsură ce se întindea în ţară cuvintul re- 
gelui, la Rasidava nu mai veni nici un comate fugar, 
nici unul nu mai vedea rostul părăsirii satului, nutrea 
speranţa că va primi pămînt. Comosicus găsi pe 
batriînul socru al lui Rundacis — poreclit de comati 
„Moş Jder” — văzindu-şi de treburile cetăţii şi ale 
restului de moşie, rămas după împărţire. Se fălea 
moşul, era convins că el fusese primul din întreaga 
Dacie care se supusese cuvîntului regelui. 


— Marele zeu să-ţi dea sănătate îl primi batrînul. 
Dacă veneai numai cu două zile mai devreme, îl găseai 
şi pe Rundacis aici. A plecat dincolo de munţi, la 
Argedava, trimis de rege, cu treburi de-ale lui, militare. 

— Şi eu mă rog Marelui zeu pentru tine, moşule! 
Dacă te-am găsit acasă, nu am nevoie de mai mult. Noi 
amîndoi ne înţelegem şi numai din priviri, fără să ne 
vorbim. 

— Spuneai, odată, că poate se va porni o revoltă a 
comatilor împotriva taraboştilor; atunci am văzut în 
tine căpetenia răsculaților, iar acum te văd liniştit, ca şi 
cum nimic nu se întîmplă în ţară. 

— Şi ce ai vrea să se întîmple? 

— Păi, aşa cum a spus regele, să se dea pămînt 
oamenilor. Vorbeşte lumea, cică de nu era cutremurul 
acela îngrozitor, în care mulţi văd o răzbunare a 
Marelui zeu, treaba ar fi mers pînă la capăt, s-ar fi 
împărţit peste tot moşiile. Dar eu mă luai cu vorba, 
fără să te întreb de ce ai venit, îl căutai pe Rundacis? 

— Vei afla atit de repede, pe cît de iute vei putea 
să-i strîngi pe comatii fugari, găzduiţi pe lingă cetatea 
Rasidava, şi pe alţii de-ai voştri care se arată hotăriţi 
să pornească la luptă alături de mine. 

Bătrînul cată spre soare vorbind: 

— Acum e vremea priînzului, trebuie să guşti şi să 
bei ceva, te mai odihneşti o lecuţă, tocmai cît va fi 
vreme ca eu să-i adun pe plaiul din spatele cetăţii, la 
marginea pădurii, în apropiere de locul unde cei mai 
mulţi îşi au bordeiele — vorbesc de cei fugari, care 
trăiesc acolo cu speranţa că în curînd se vor întoarce la 
vetrele lor. 

— Asta înseamnă că în suflete s-a înmuiat pornirea 
spre revoltă, nerăbdarea de a pleca la luptă pentru 
pămînt şi libertate... 


— Sînt bătrîn, feciorul moşului, mi-ar crăpa obrazul 
de ruşine să te mint, asta cam aşa este, cutremurul 
acela păcătos i-a îngrozit, se tem de altă răzbunare a 
lui Zamolxis dacă se ridică împotriva taraboştilor. Aşa a 
spus de curînd un capnobot, în trecere prin satul din 
vale — l-au ascultat şi o parte din comatii fugari — i-a 
îngrozit pe toţi, cică Marele zeu ar fi negru de miînie pe 
rege, fiindcă vrea să schimbe datina. Zicea că pe 
Kogaion este venit de mai mult timp un preot învăţat, 
care ştie să prevestească viitorul după locul pe care îl 
ocupă stelele pe cer, el ar fi spus că peste capul dacilor 
va veni o altă nenorocire, mai mare decit cutremurul. 
Păi, feciorule, dacă capnoboţii şi preoţii întind prin 
toate satele zvonuri din astea, îngrozind oamenii, cine 
crezi că mai are curajul să pună mina pe topor, furcă 
sau coasă, să meargă la luptă împotriva taraboştilor? 

— Bine, lasă că mai vorbim noi. Acum văd că ai 
prins poftă să povesteşti, iar eu mă grăbesc. Vreau să- 
mi strîngi cît mai repede oamenii, acolo voi răspunde şi 
la întrebarea care te frămîntă atita. 

Era sfîrşit de vară, verdele frunzelor copacilor 
începuse să pălească, iar căldura să se potolească, 
deşi soarele era sus, la amiază. Toată marginea pădurii 
era plină de oameni, stăteau lungiţi pe iarbă, strînşi în 
grupuri, vorbeau rar, fiecare cu o umbră de îngrijorare 
în suflet. Prea dese zvonuri se întinseseră, teama, 
pusese stăpiînire pe mulţi, se gindeau la cele ce vor fi 
aduse de zilele ce urmau. Cei mai frămiîntaţi erau 
comatii fugari, care îşi părăsiseră familiile, se vedeau 
pribegi, cu speranţa năruită. Dar nici localnicii nu erau 
prea liniştiţi, şi prin inimile lor trecea cîte un fior, 
îngrijoraţi că ar fi cu putinţă să vină poruncă de la 
Sarmizegetusa ca nici o cetate să nu-şi mai împartă 
moşia, ca totul să rămînă aşa cum a fost datina. Cînd 


Comosicus se ivi de după colţul pădurii, însoţit de 
bătrîn, toţi se ridicară în picioare şi începură să-şi pună 
ordine în veşminte, să-şi scuture iarba şi frunzele 
uscate prinse de cămăşi şi iţari, să-şi aşeze mai bine 
pe şolduri chimirile late de piele. 

— Bun găsit, oameni buni! Mă rog şi eu Marelui zeu 
pentru voi! salută Comosicus, oprindu-se la cîţiva paşi 
de ei. 

— Să-ţi dea Zamoixis multă sănătate, dacă ne 
aduci o veste bună! rosti unul voinic, cu barbă deasă şi 
mustăţile frumos răsucite la virfuri, în plină putere, 
deşi după firele argintii din plete arăta trecut de 
jumătatea vîrstei. Cu ce ginduri ai venit, fecior de 
taraboste? Eu unul ştiu că eşti din neamul Oroles. 

— Cu aceleaşi ginduri ca ale tale, dar să ştii că nu 
rele pentru cei setoşi de dreptate şi libertate, răspunse 
privind în sus, apoi trăgîndu-se la umbra unui gorun cu 
coroana bogată. 

— Dacă este aşa, atunci e bine, iar noi ne 
bucurăm. Eu sînt din cei fugiţi de la Singidava, numele 
meu este Durasis. Stăm aici ca pe foc, ne-au zăpăcit 
zvonurile, iar de cînd a trecut prin sat capnobotul acela 
ne-a pierit speranţa şi ne-a crescut teama. Cine se 
poate pune împotriva voinţei Marelui zeu? 

Comosicus săltă amiîndouă braţele şi făcu semn de 
apropiere, îndernnînd totodată: 

— la strîngeţi-vă cu toţii în jurul meu, să ne putem 
auzi mai bine unii pe alţii. Aşa, mai aproape, faceţi o 
roată şi alungaţi alte ginduri, fiecare să mă asculte, 
cum se spune, cu răsuflarea oprită. Să nu vi se pară 
lucru de glumă, ţara trece printr-o încercare grea, 
apasă asupra ei trei pericole: primul, al taraboştilor, al 
celor care nu vor să dea pămînt comatilor, al doilea, al 
capnoboţilor şi preoţilor, porniţi să sperie poporul cu 


urgia Marelui zeu, iar al treilea, al legiunilor romane, a 
căror mişcare regele o urmăreşte cu multă îngrijorare, 
în mijlocul acestor trei pericole, cine se află prinşi? Să 
vă spun eu: regele şi poporul, adică voi, comatii. Pînă 
acum oastea o stringeau tarabostii, însă aşa, cum văd 
eu situaţia, ar putea veni vremea cînd Burebista va 
trebui ca, peste capul lor, să cheme el de-a dreptul 
poporul să se ridice la luptă, să se războiască deodată 
cu toţi aceia pe care îi socoteşte duşmanii neamului. 
Bine, dar spunîndu-vă toate asta nu v-am spulberat 
teama, ci v-am sporit îngrijorarea. Am să schimb 
vorba, iar voi să mă ascultați cu încordare. Ca să ştie 
toţi: sînt Comosicus, feciorul lui Oroles. Poate că vă 
întrebaţi de ce nu sînt de partea taraboştilor, ci de 
aceea a regelui? Fiindcă destinul meu a fost să 
pribegesc mult, să văd cum trăieşte lumea pe 
meleaguri îndepărtate. Am învăţat, cunosc o bună 
parte din învăţăturile înţelepţilor greci, romani şi de-ai 
altor popoare, dar soarta mea a fost să ajung în 
sclavie, să trăiesc mulţi ani ca sclav, apoi ca gladiator 
să lupt în arenele circurilor de la Roma. După ce regele 
m-a răscumpărat, cîţiva ani am stat acolo, la Roma, 
unde m-am zbătut să fac tot ce se putea să abat de 
deasupra Daciei pericolul legiunilor romane. Acolo am 
văzut că populaţia este împărţită în două: patricieni şi 
plebei, întocmai ca la noi: taraboşti şi comati, însă cu o 
deosebire, plebeii au o bucată de pămînt, sînt stăpîni 
pe munca lor şi se bucură de libertate. Mă găseam încă 
la Roma cînd am luat hotărîrea să lupt ca în Dacia 
comatii să se bucure de aceleaşi drepturi ca plebeii 
romani. Cum aveam să pornesc lupta? Ştiam că nu era 
uşor, dar totuşi n-am cedat. Am încercat tot ce a fost 
cu putinţă, am căutat numeroase motive, am folosit 
chiar şi fapta lui Rundacitulp, care l-a omorit cu atita 


cruzime pe Getys — voi cei de la Singidava ştiţi —-iar 
pînă la urmă am reuşit să-l fac pe rege să se hotărască 
să împartă din moşii pămînt comatilor. Eu zic că toate 
ar fi mers bine, dacă nu venea acel îngrozitor 
cutremur, în care lumea vede miînia Marelui zeu. lată 
ceva cu care e greu de luptat: teama de Zamolxis. Cînd 
am fost sclav, unul din stăpinii mei era vecin cu un 
bătrîn filozof, un înţelept care înţelesese multe despre 
oameni, despre viaţă şi moarte, despre tot ce se 
înconjoară. Acel bătrîn m-a convins că nu există zei, că 
totul este numai o închipuire a noastră, fiindcă nimeni 
nu a văzut un zeu în carne şi oase, nu l-a pipăit, nu i-a 
pus la încercare puterea. La greci, la romani, la noi şi la 
alte popoare, în case, în temple şi oriunde vezi zei 
modelaţi din pămînt, ciopliţi în piatră sau turnaţi în 
bronz, lumea se roagă la ei, deşi nu i-au văzut 
niciodată zimbind, vorbind sau mişcîndu-se, ci sînt doar 
nişte statuete care, dacă ţi-au căzut din miini, se sparg 
în zeci de cioburi. De la acel bătrin am înţeles că 
oamenii suferă, se frămintă, se lăcomesc unii sărăcind 
pe alţii, folosind fiecare în felul lui aceste închipuiri: 
zeii. Şi dacă lucrurile stau aşa, înseamnă că cele ce se 
petrec în jurul nostru: cutremure, fulgere, furtuni şi 
altele nu se datoresc Marelui zeu, cum cred dacii, ci 
unor puteri pe care omul nu a reuşit încă să le 
cunoască. La Roma m-am împrietenit cu mulţi sclavi, 
mai ales din cei care au luptat într-o mare răscoală 
împotriva sclaviei, sub conducerea unui gladiator 
viteaz numit Spartacus, despre care poate că unii 
dintre voi, cei mai în vîrstă, aţi auzit pe mulţi negustori 
povestind. Ei bine, aflaţi că sclavii revoltați nu mai 
credeau în existenţa zeilor, de aceea nici nu se temeau 
de ei. Tot aşa trebuie să facem şi noi, cei ce ne ridicăm 
să cerem pămînt, să nu vedem în cutremurul care a 


zguduit ţara o răzbunare a lui Zamolxis, să nu credem 
că nu e pe voia zeului ca o parte din pămîntul moșiilor 
să se împartă comatilor. Ştiu, iar voi trebuie să 
înţelegeţi, de ce tarabostii şi capnoboţii împrăştie 
pretutindeni cele mai înfricoşătoare zvonuri despre răz- 
bunări de-ale Marelui zeu, pentru ca poporul să se 
supună şi să sufere lipsurile. Eu sînt hotărit să lupt cu 
ei, ajutindu-l pe rege! Vă întreb: care dintre voi mă 
urmează? Vom începe cu Singidava; îl vom face pe 
tarabostele Rundacitulp să împartă pămînt oamenilor 
de pe moşia sa. 

— Mergem toţi cei fugiţi de la Singidava! strigă Du- 
rasis. 

— Dăm ajutor şi noi, cei de aici, de la Rasidava! se 
grăbi bătrînul Jder, rămas cu sufletul tot de comate, 
deşi în lipsa lui Rundacis toţi îl socoteau stăpinul moşiei 
cetăţii. 

— Vă însoţim şi noi! adăugă unul din comatii 
fugari. 

—  Însufleţirea voastră întăreşte hotărîrea mea! 
reluă Comosicus, rotindu-şi privirea pe feţele lor. 
Fiecare să se pregătească, miine în zori vom porni spre 
Singidava. Moşule, pentru mine vei da o parte din 
garda cetăţii, mă voi duce la Rundacitulp mai întîi cu 
vorbă bună, iar de va dovedi împotrivire, vom sări cu 
toţii, îl vom prinde şi-l vom supune unei noi judecăţi. 

Revenit la Singidava, tarabostele Rundacitulp îşi 
regăsise greu liniştea. După încordarea prin care 
trecuse, cînd se văzuse pe Kogaion în faţa morții, 
alături de marele altar, pregătit să fie aruncat în sulițe, 
rămăsese cu o stare sufletească ce oscila între curaj şi 
teamă. Curajul i-l întărea veştile primite de la alţi 
taraboşti, nici ei nu-şi împărţiseră moşiile, iar teama îi 
revenea de cite ori se gindea la pericolul prin care 


trecuse. Trăise clipe grele, văzuse cu ochii lui minunea, 
cutremurul îl salvase. Avea şi momente de îmbărbă- 
tare, cînd satisfacția îi umplea inima de încredere, se 
socotea un ales al Marelui zeu, altfel nu i-ar fi lăsat 
Zamolxis viaţa. In tot ce se petrecuse vedea voinţa 
marelui zeu de a se păstra datina. Teama îi revenea 
mai ales cînd se gindea la împărţirea moşiei, pentru că 
de omorirea comatului Getys se socotea judecat şi 
iertat. Comatii din satele de pe moşia sa aşteptau, cu 
speranţa zi după zi tot mai năruită de zvonurile ce 
veneau din toate părţile, purtate de oameni anume 
trimişi, care nu uitau să le lege de voia marelui zeu. 

Se apropia toamna, soarele îşi potolise căldura. Pe 
la vremea prînzului, tarabostele porunci căpeteniei 
gărzii să-i scoată calul şi să pregătească patru străjeri 
să-l însoţească. Se trezise în zori cuprins de o nelinişte 
pe care nu şi-o putea înfrîinge, creştea pe măsură ce 
timpul trecea. Simţea nevoia să plece, să alerge în 
galopul calului, să dea roată moşiei, iar în drumul său 
să vadă comatii muncind pe tarlale. Sări în şa, în timp 
ce una din străji alerga să deschidă poarta. In acelaşi 
moment din vale răsună un tulnic, iar de sus din turnul 
de pază îi răspunse altul. Tarabostele strînse frîul şi 
ascultă semnalele, în timp ce mintea îl purta înapoi, la 
ziua cînd în cetate venise regele, cînd îl încredinţase că 
nu-l va pedepsi pe comatul Getys. 

— Urcă spre cetate o căpetenie însoţită de gardă, 
strigă străjerul din turn. 

Dădu pinteni, calul sări ca o săgeată îndreptindujse 
spre drumul ce cobora din cetate. Cînd ieşi dintre 
copacii ce îmbrăcau povirnişul, întilni ceata de călăreţi. 
Răsuflă uşurat, nu era regele, nici marele preot. Il 
recunoscu totuşi pe cel ce venea, şi-l reamintea din 
sala de sfat de la Sarmizegetusa, cînd se ridicase şi 


vorbise cu pornire împotriva taraboştilor. Ce căuta la 
Singidava? Aducea o veste nouă? Intrebările se urmau 
fără oprire, în timp ce în sufletul său se întindea o 
umbră de îngrijorare şi teamă. 

— Sănătate, taraboste Rundacitulp! Nu mă mai rog 
Marelui zeu pentru tine, ştiu că eşti alesul lui, altfel nu 
făcea minunea. Îţi mai aminteşti de mine? 

— Eu mă voi ruga lui Zamolxis pentru tine! Sînt 
bucuros să te am ca oaspete citeva zile. Aş putea eu să 
te uit? Nu eşti Comosicus, feciorul tarabostelui Oroles? 
Pînă atunci, cînd te-ai ridicat şi ai vorbit cu atita 
hotărîre în sala de sfat, numai auzisem de tine, ştiam 
că ai pribegit mulţi ani prin străini. 

— Îţi mulţumesc, pentru că ai vrea să mă ai ca 
oaspete, însă nu pot sta mult, sînt numai în trecere. 
Din drumul cel mare m-am abătut încoace, curios să 
văd ce faci, dacă te-ai liniştit după primejdia prin care 
ai trecut. Acum, fiindcă mi-ai ieşit în cale, nu mai merg 
sus în cetate, putem sta de vorbă şi aici. Descălecăm şi 
ne plimbăm puţin pe la marginea pădurii. 

Tarabostele înţelese că totuşi Comosicus venise cu 
un scop, urmărea ceva. Fusese oare trimis de rege? se 
întrebă, în timp ce sărea jos din şa. Porniră unul lîngă 
altul pe o cărare puţin umblată, ce şerpuia printre 
copacii rari. 

— Comosicus, este adevărat că ai fost sclav şi ai 
luptat în arenele circurilor ca gladiator? îl întrebă, 
urmărind să găsească ceva de vorbit, din care să 
prindă cu ce scop venise. 

— Da, taraboste Rundacitulp, este adevărat, am 
rătăcit mult prin străini şi am văzut multe. Să ştii că 
răutate şi bunătate omenească întilneşti pretutindeni, 
oricare ar fi zeul la care se roagă mulțimile. 


— Te gindeşti la ceea ce s-a întîmplat cu comatele 
Getys? Într-acolo te poartă mintea? 

— Nu, taraboste, pentru fapta aceea ai fost judecat 
şi iertat, de asta nu se mai îndoieşte nimeni. Am vrut 
să spun că de multe ori răutatea izvorăşte din datină. 
La toate popoarele printre care am trăit o parte din 
viaţă am văzut că binele şi răul nu au izvoare diferite, 
aceea ce apare ca rău unora, alţii îl socotesc ca fiind 
bine. Asta se întîmplă şi la noi, la daci, nu vedem un 
rău în faptul că o fiinţă omenească moare în chinuri, 
aruncată în sulițe, adusă ca Mare jertfă. In nici o altă 
parte nu am văzut o asemenea jertfire. Tot aşa, noi 
luăm drept bună datina, punem pe comati la muncă, le 
sîntem stăpîni, le dăm din bucatele strînse de ei numai 
atit cît să nu moară înfometați, sînt un fel de robi, fără 
drepturi şi fără libertate. 

— Dar tu eşti un taraboste, Comosicus, cum poţi 
vorbi astfel? 

— Giîndeşti că dacă eşti taraboste trebuie să ţii în 
robie alţi oameni? 

— Bine, să zicem că aşa ar fi cu comatii, dar de 
sclavi nu te-a cuprins mila? Poate că şi ei ar vrea să se 
schimbe ceva... 

— Şi sclavia va avea un sfîrşit. Eu văd în comati po- 
porul dac, văd pe cei ce luptă şi apără ţara, urmîndu-l 
pe rege, pe cei ce fac ogoarele să rodească, iar pe noi 
să ne socotim bogaţi, de aceea se cuvine ca ei să se 
bucure de unele drepturi, de oarecare libertate, să se 
simtă stăpîni pe ceva. 

Tarabostele se opri din mers, îl privi îndelung, apoi 
îl întrebă: 

— Tot aşa îi vorbeşti şi regelui? 

— Am strîns multă revoltă în suflet, fiindcă aşa m-a 
purtat viaţa. Vreau să-l ajut pe rege din toată puterea. 


Acum virsta cată să-l învingă, iar tarabostii înclină să 
nu i se mai supună. El, Burebista, întemeietorul Daciei 
Mari, a ajuns să se vadă neascultat. Tarabostii nu se 
mai tem de bătrîn. Acum îţi răspund la întrebare: da, 
taraboste Rundacitulp, aşa îi vorbesc şi regelui! 

— Asta înseamnă că tu l-ai îndemnat... 

— Să se împartă comatilor pămînt din moşiile 
cetăților? 

— Da, adică să se schimbe datina... Marele zeu şi-a 
arătat mînia... Să nu trimită peste ţară nenorociri mai 
mari... murmură tarabostele reluînd mersul. Incep să te 
înţeleg, Comosicus, bănuiesc pentru ce ai ţinut să te 
abati din drum, să treci pe la mine. După cele prin cite 
am trecut, mă socoteşti un om înfricoşat, care se teme 
şi de umbra lui, dar nu este aşa, trebuie să vezi în mine 
un taraboste la fel cum sînt ceilalţi, care nu face 
altceva decit fac alţii. 

Comosicus îl prinse de braţ şi îl strînse uşor, 
oprindu-l. 

— Taraboste Rundacitulp, ai împărţit ceva pămînt 
comatilor de pe moşia ta? Ai dat ascultare cuvîntului 
regelui? 

— Ei, vezi, trebuia să înţeleg de la început!... 
Pentru asta ai venit... Să ştii că sînt gata să trec la 
fapte, am pregătit tot ce trebuia, dar mai aştept, vreau 
să văd ce fac ceilalţi. Am primit veşti din multe părţi, 
aproape toţi tarabostii socotesc că Marele zeu ne-a 
arătat că nu vrea să se schimbe datina, nu dau nimic 
din moşii. Cred că lucrurile vor rămîne aşa cum sînt; ar 
fi greu pentru rege să lupte împotriva taraboştilor. A 

Faţa lui Comosicus se întunecă, deveni stacojie. Il 
prinse cu mai multă putere de braţ, sforţindu-se să se 
stăpiînească. 


— Dacă te-ai pregătit, treci la fapte, taraboste 
Rundacitulp! Vrei să mai fii judecat odată? Dar să ştii 
că nu vei mai fi mustrat de rege în faţa taraboştilor, ci 
vei da seama în faţa comatilor pe care îi ai pe moşie! 

Tarabostele nu-şi pierdu cumpătul, deşi 
ameninţarea îl făcu să-l treacă fiori, vorbi potolit: 

— Să ştii, Comosicus, nu mă tem decit de rege şi 
de Marele preot, iar pentru comati am gardă bine 
înarmată, pe care de curind am întărit-o, aşa că 
primejdia de care îmi spui nu mă îngrijorează. Dar, 
pentru că nu vreau să audă regele că nu mă supun 
cuvîntului său, voi căuta să grăbesc treaba, voi începe 
să împart pămînt comatilor. 

— Cînd, taraboste Rundacitulp? 

— Peste citeva zile... 

— Cite? 

— Să zicem, două săptămîni... E bine? 

— Este... Dar nu mai mult. Să nu uiţi, după 
scurgerea acestui termen nu te voi întreba eu de ce nu 
l-ai respectat, vei răspunde în faţa altora. 

Din nou tarabostele se înfiora. Se vedea pe 
Kogaion, alături de marele altar, pregătit pentru a fi 
aruncat în sulițe. Se strădui să braveze: 

— Eşti uimitor, Comosicus! Ce ţi-au făcut, frate, 
romanii, acolo la Roma? Parcă ai rămas cu suflet de 
sclav... pentru mine eşti de neînțeles... Acum, fiindcă 
te am ca oaspete, te poftesc sus în cetate, vreau să te 
omenesc, aşa cum e datina. 

— Mulţumesc, taraboste  Rundacitulp, asta 
înseamnă că nu te-arn supărat. Ţi-am spus că sînt în 
trecere, mă grăbesc, regele vrea să mă trimită pe la 
cetăţile Argedava, Capidava, Tamasidava, să văd ce 
fac Cotiso, Zyraxes şi Rholes. 


Reveniţi în drum, Comosicus sări în şa şi făcu semn 
gărzii să-l urmeze. Tarabostele privi un timp după el, 
urmărind cum se îndepărta în galop, însoţit de un val 
de praf ce se destrăma uşor, apoi porni ginditor în sus 
spre cetate, lăsînd calul să meargă la pas. Se dădea în 
sufletul său o luptă, n-ar fi vrut să-l mai supere pe 
rege, dar nici să se grăbească, dacă cei mai mulţi 
taraboşti socoteau că voia zeului era să nu se schimbe 
datina, adică să nu se dea pămînt comatilor. In 
următoarele zile frămîntarea îi spori, vedea că se 
scurta timpul, se apropia termenul. Nu bănuia că în 
satele de pe moşia sa era o mişcare surdă, 
însufleţitoare, plină de hotărîrea de a lupta. Nimeni de 
la cetate nu aflase că departe în pădure, într-o vale ce 
se înfunda, stătea ascunsă ceata ce-l însoțea pe 
Comosicus. În cea de a cincea zi tarabostele nu mai 
putu rezista, teama ieşi învingătoare, chemă scribul şi 
supraveghetorii muncii pe tarlale, le vorbi cum se 
gîndise să împartă o parte din moşie celor din satele 
sale, apoi le porunci să facă toate socotelile necesare, 
ţimnd seama de mărimea familiei fiecărui comate. 
După această hotărire se mai linişti, deşi pierderea 
unei jumătăţi din moşie îl durea adînc, însă mai mult se 
bucura soţia lui, fiindcă îl vedea supunîndu-se 
cuvîntului regelui. Parcă mult uşurat, se culcă devreme 
şi somnul îl cuprinse repede. Nu-şi dădea seama cit 
timp dormise cînd auzi bătăi în uşă. Recunoscu vocea 
căpeteniei gărzii: 

— Stăpiîne, sînt la poartă patru oameni; unul spune 
că este tarabostele Burrennus. Il lăsăm să intre în 
cetate? 

— Să aştepte pînă vin eu acolo! zise sărind din pat, 
întrebiîndu-se în şoaptă: cum să fie Burrenius? Să-l fi 
iertat regele, ridicîndu-l iarăşi la rangul de taraboste? 


Nu se scursese timp cît goleşte un om în tihnă o 
ulcică de vin, cînd amindoi tarabostii intrară în cerdac 
şi se aşezară la masă. 

— Cînd am auzit că tu eşti, nu-mi venea să cred. 
Spune-mi, Burrennus, ai scăpat de sclavie? 

— M-a salvat şi pe mine cutremurul acela, întocmai 
ca pe tine. Poate că asta a fost voia Marelui zeu. 
Atunci, cînd toţi fugeau îngroziţi, căutînd un loc de 
adăpost, eu şi alţi sclavi am apucat-o spre pădure, ne- 
am ascuns în munţi. 

— Bine, dar acum te văd cu cal, ai o mică gardă, 
porţi veşminte de taraboste... Asta înseamnă că 
regele... 

— Nu este ce gindeşti tu, Rundacitulp, pentru rege 
sînt tot un sclav. Mai tirziu se va convinge că dacă 
Burrennus nu mai este taraboste a devenit în schimb 
răsculat. Umblu mai mult noaptea, merg din cetate în 
cetate, pregătesc lovitura. Toţi tarabostii pe la care am 
trecut s-au arătat alături de mine, mi-au dat veşminte, 
arme, oameni şi cai, sînt gata ca la momentul potrivit, 
fiecare să pornească spre Sarmizegetusa cu cîte un 
pîlc de oaste, iar acolo, cu toţii, să-l alungăm pe 
bătrînul Burebista, să punem în scaunul ţării pe altul ca 
rege. 

Tarabostele Rundacitulp îl privea mirat, tulburat de 
cele auzite. 

— De ce să-l alunge?! Cine ar fi să-i ia locul? se 
grăbi să-l întrebe. 

— Nimeni nu vrea să dea comatilor o parte din 
moşie, tarabostii socotesc că nu este voia Marelui zeu, 
fiindcă el şi-a arătat miînia cînd a făcut pămîntul să se 
clatine atit de tare. Să ştii că am trecut şi dincolo de 
munţi, am fost la Argedava, am stat de vorbă cu 
Cotiso. El s-a arătat gata, vrea să devină rege al Daciei. 


După cît am înţeles, de multă vreme visa acest lucru. 
Tarabostii pe la care am trecut nu sînt împotrivă, îl vor 
pune rege pe Cotiso. 

— Şi cînd ar fi să se facă treaba asta? 

— Cit de curind, poate că chiar înainte de 
primăvara viitoare. 

— Eu m-am pregătit să împart pămînt comatilor de 
pe moşia mea... murmură descumpănit Rundacitulp. 

— Să nu faci greşeala asta, taraboste! Pe urmă cu 
greu îţi vei putea lua înapoi ceea ce ai dat. Ştii doară, 
comatii sînt gata să moară pentru o palmă de loc. 
Aşteaptă, aşa cum fac ceilalţi. 

— Măi, Burrennus, m-ai tulburat de tot, mă văd pus 
într-o grea cumpănă! Regele va afla, m-am legat că în 
curînd voi da ascultare cuvîntului său. 

— Faţă de cine te-ai legat? 

— De Comosicus, feciorul lui Oroles. 

— Da, am auzit, mi-au povestit mulţi taraboşti cele 
ce s-au petrecut atunci cînd te-au judecat, spuneau că 
el a fost de partea comatilor, a cerut să li se dea 
pămînt. S-a întors de la Roma cu mintea răsucită, nu 
vrea să ţină seama de datină. Dar, taraboste, 
legămiîntul tău faţă de el nu are nici o valoare. Ce e 
acest Comosicus în Dacia? Un trepăduş, pus în slujba 
lui Burebista. Îi vom aranja noi pe amîndoi, şi pe el şi 
pe rege. Ascultă ce-ţi spun eu: nu dai nici o bucăţică 
din moşie, aşteaptă, urmăreşte ce fac ceilalţi taraboşti; 
la nevoie stai un timp ascuns undeva, iar cînd vom 
porni spre Sarmizegetusa mergi şi tu. Nu mă îndoiesc 
că, la fel ca mine, tu ai de răzbunat suferinţa prin care 
ai trecut. 

Rundacitulp săltă capul, răsuflă adînc, uşurat, 
săgetîndu-l cu privirea aprinsă. 


— Să ştii că primesc îndemnul tău! Ai făcut bine, 
Burrenus, că ai trecut pe la mine. Amîndoi am suferit, 
am fost înjosiţi în faţa întregii ţări, se cuvine să ne 
unim şi să ne răzbunăm! Şi eu sînt gata să-ţi dau 
oameni pentru gardă, arme, cai şi bani. 

— Da, îmi trebuie gardă. Cred că m-ai înţeles, tara- 
boste, merg din cetate în cetate, garda de la una mă 
duce la cealaltă, apoi se întoarce acasă. Alege patru 
oameni zdraveni, care nu ies din cuvîntul tău, şi dă-mi-i 
să mă însoţească. Pornesc neîntîrziat mai departe, nu 
umblu decit noaptea. Pe tine nu te voi ocoli, rămînem 
uniţi, voi veni cît de des pe aici, pînă va sosi ziua cînd 
vom porni să dăm lovitura. Mă voi ruga Marelui zeu 
pentru sănătatea ta, taraboste Rundacitulp! 

Cîntaseră de mult cocoşii după miezul nopţii cînd 
Burrennus părăsi cetatea Singidava, însoţit de gardă 
nouă. Tulburat, însufleţit de hotărîrea luată, bucuros că 
nu mai dădea nimic din moşie, convins că primea 
ajutor de la zeul cel mare în momentele de grea 
cumpănă, tarabostele Rundacitulp nu mai putu dormi 
pînă la ziua. Soarele abia răsărise cînd chemă scribul şi 
supraveghetorii, cărora le spuse să nu mai facă nici un 
fel de măsurători şi socoteli, pentru că nu va mai da 
pămînt comatilor. Trimise apoi pe căpetenia gărzii la 
Sarmizegetusa, să afle unde se găsea Comosicus. Ceva 
nelămurit în sufletul sau îl făcea să se teamă de el, 
pentru că îl ştia în preajma regelui. Viaţa îşi reluă 
cursul obişnuit în cetate, iar în satele de pe moşia sa 
nu se observă vreo frămiîntare printre oameni, toţi îşi 
vedeau liniştiţi de treburi. In cea de a patra zi, 
căpetenia gărzii se întoarse cu vestea că nu aflase pe 
unde umbla Comosicus, nu era la Sarmizegetusa, nici 
la Carsidava. Tarabostele socoti că în adevăr plecase, 
aşa cum spusese, spre Argedava, Capidava şi Tama- 


sidava. Acest lucru îl linişti şi mai mult, nu avea decit 
de aşteptat să se pornească lovitura pe care o 
pregătea Burrennus. Nu se gîndi că în curind se 
împlinea termenul de două săptămîni, cînd trebuia să 
înceapă împărţirea de pămînt comatilor. Şi, în adevăr, 
trecură două zile peste acel termen, fără să se ivească 
ceva neobişnuit. În noaptea celei de a treia zi însă, 
comatii din toate satele de pe moşie, înarmaţi cu ce 
avuseseră la îndemîna: topoare, furci, coase, măciuci, 
arcuri, sulițe şi spade, porniră spre cetate. În zori o 
împresurară din toate părţile, în ordine şi linişte, fără 
să răspundă la întrebările străjilor din cele patru turnuri 
de pază. Soarele se ridicase deasupra muntelui din 
apropiere cînd pe drumul ce şerpuia pe povirniş urca în 
galop Comosicus, însoţit de gardă puternică. La intrare 
străjile îl opriră. Cînd tarabostele află cine venise, 
porunci să se deschidă porţile, iar el ieşi să-l 
primească. In acelaşi moment comatii dădură buzna 
înăuntru şi în cîteva clipe curtea se umplu de oameni. 
Nu mai era nimic de făcut, la o împotrivire garda cetăţii 
ar fi fost înăbuşită de numărul mare al celor veniţi cu 
hotărîrea de a lupta pentru pămînt. 

— Mă rog Marelui zeu pentru tine, Comosicus! 
începu tarabostele. Să ştii că te-am căutat pe la 
Sarmizegetusa şi Carsidava, dar n-ai fost găsit. Îţi 
trimisesem vorbă că n-am avut destul timp să fac toate 
socotelile şi măsurătorile, ceream un răgaz de încă 
zece zile... 

— Le facem noi astăzi! strigă Durasis, comatul pe 
care Comosicus îl alesese căpetenie a răsculaților. 

— Taraboste Rundacitulp, ţi-am spus că după 
împlinirea termenului nu eu voi fi cel ce-ţi va cere 
socoteală de nerespectarea cuvîntului dat, se grăbi 
Comosicus, oprindu-l pe Durasis. 


Tarabostele cătă în jur, văzu feţele împietrite şi 
privirile arzătoare ale comatilor, cu bărbile răsfirate de 
vînt, strîngînd cu putere în miini ceea ce fiecare avea 
ca armă — coasa, toporul, furca sau măciuca — îşi 
dădu seama că era prins între două forţe cu care nu se 
putea măsura: de o parte regele, prezent acolo prin 
Comosicus, iar de cealaltă comatii, mulţimea, poporul. 

— Trebuie să mă crezi, Comosicus! Nu a fost 
vreme destulă, am făcut legămiînt pentru un termen 
prea scurt... 

— Vrem pămînt! Vrem pămînt! Vrem pămînt! răsu- 
nară strigăte din mai multe părţi. 

— Vă dau, fac aşa cum a spus regele... reluă 
tarabostele înfiorat, îngrozit de minia celor ce-l 
înconjurau. Păsuiţi-mă pînă se face măsurătoarea, pînă 
sîntem gata cu socotelile, să ştim ce dăm fiecăruia... 

— Să înceapă împărţirea de astăzi! se auzi din nou 
Durasis. 

— Să mergem pe moşie, acolo să-şi ia fiecare 
partea ce i se cuvine! răsună o voce groasă, de 
departe, din spatele mulţimii. 

Comosicus săltă amiîndouă braţele, îndemniînd la 
linişte: 

— Vrem să arătăm regelui şi taraboştilor că ştim să 
ne stăpînim pornirile. Noi am venit hotăriţi să luptăm, 
dacă tarabostele poruncea străjilor şi gărzii să apere 
cetatea. Aşadar, vom începe de astăzi împărţirea 
moşiei, luînd mai ales pămîntul din jurul satelor, restul 
fiind partea ce rămîne stăpiînului cetăţii. Pornim, 
taraboste Rundacitulp! 

Comosicus grăbi plecarea de la Singidava, se 
înapoie la Rasidava cu ceata de comati care îl însoţise. 
Într-o anumită măsură se îndoia de sinceritatea lui 
Rundacitulp că va duce bine treaba pînă la capăt, 
făcînd împărţirea pămîntului fără să nemulţumească 
oamenii, însă avea încredere în Durasis, pe el îl lăsase 
căpetenie peste cei ce se arătaseră gata să pornească 
răscoala, hotăriţi să pună foc cetăţii. Numai iscusinţa 
cu care tarabostele ştiuse să întoarcă lucrurile făcuse 
să se salveze situaţia, astfel ca totul să se petreacă în 
linişte, aşa cum dorise el, Comosicus, să nu se vadă 
nevoit să săvirşească o faptă care l-ar fi supărat pe 
rege. La Rasidava află că Rundacis se înapoiase de la 
Argedava, dar nu stătuse mult, plecase degrabă la 
Sarmizegetusa. Stătea în cumpănă, ar fi vrut ca ceea 
ce începuse la Singidava să se întindă în toată ţara, 
pretutindeni  comatii să încercuiască şi să atace 
cetăţile, surprinzind pe taraboşti nepregătiţi, însă nu 
vedea cum să-i îndemne, cum să se împartă, încotro să 
pornească. Se sculase în zori, ieşise în curtea cetăţii, 
se spălase la şipotul ce ţişnea de sub un colţ de stîncă, 
apoi se aşezase pe un buştean de brad, făţuit cu 
barda, pus ca bancă de odihnă de-a lungul zidului de 
apărare. Privea în zări cum se înălța soarele de dincolo 
de creste. Toamna era aproape, copacii se pregăteau 
să-şi scuture podoaba. Nu simţi venirea bătrinului decit 
cînd acesta se aşeză lingă el. 

— Dacă te-ai trezit aşa din noapte, înseamnă că te 
frămîntă ceva, feciorul moşului, începu el pufăind greu. 
Mi-au spus oamenii ce treabă bună ai făcut la 
Singidava; de bucurie îmi vine să te strîng în braţe cu 
dragoste. Aşadar, ai pornit-o, schimbi datina, n-o să 
mai fie poporul cu totul în slujba taraboştilor, va avea 
fiecare om o palmă de loc şi o gospodărie pe care să 


fie stăpin, se va vedea mai liber, va fi recunoscător 
regelui şi se va arăta gata oricind să lupte pentru ţară. 

— Ascultă, moşule... 

— Jder! Spune-mi, ca toată lumea, moş Jder. 

— Moş Jder, în fiecare dimineaţă te scoli vesel, cu 
poftă de vorbă? 

— Dar cum? Ce aş putea să mai cer Marelui zeu? 
Mi-a dat un ginere cum nici n-am visat, fata e fericită, 
nepoţeii cresc, avem cetatea şi moşia, am dat o parte 
din pamînt oamenilor, ne împăcăm cu toţii. Să ştii că 
noi aici la Rasidava parcă sîntem o mare familie. Cînd 
trec prin sate, toţi îmi dau bineţe cu dragoste şi 
respect, iar copiii strigă după mine: „Tataia Jder! Tataia 
Jder!” Dar şi eu îi iubesc, întotdeauna am în buzuaar 
ceva pentru ei. La Rasidava nu e ca la vecini, ca în 
satele de pe moşia popilor. 

— Adică, ce este la preoţi? Vorbeşti de moşia 
cultului lui Zamolxis numită Muntele cel Mare, care 
porneşte încoace de sub Muntele cel Mare? Ce ai aflat? 

— Am vorbit ieri cu un comate de-acolo, la ei nu s- 
a întins nici o vorbă că vor primi pămînt. Imi spunea 
omul acela — nu mă cunoştea, nu ştia ca sînt ca şi 
stăpîn la Rasidava — că se poartă capnobotul mai rău 
decit un taraboste. Dar nu numai el, ci toţi slujitorii 
cultului pe care îi are sa-l ajute, toţi îi chinuiesc şi 
jecmănesc pe comati. 

— Cite sate are moşia Muntele cel Mare? 

— Este mai întinsă ca a noastră, are şapte sate. 
Ce, ai vrea să faci ca la Singidava?! Nu te povăţuiesc, 
nu te pune rău cu capnoboţii, că, ştii, cică ar fi nişte 
hrube în stînca de sub Kogaion în care putrezesc 
oasele celor băgaţi acolo. Cînd lupţi cu tarabostii, îl ai 
la spate pe rege, iar dacă vrei să te răfuieşti cu 
capnoboţii, nu vei fi ajutat de Marele preot. 


— Crezi că Deceneu este un om rău? 

— Păi, nu este el mai mare peste preoţi şi 
capnoboţi? 

— Poate că nu ştie ce rele fac slujitorii cultului. 

— O fi bun... N-o fi ştiind... Da, are şapte sate 
moşia vecină... murmură bătrînul, cu gîndul parcă 
pornit departe, apoi, după o pauză, reluă: eu te ajut cu 
tot ce pot... numai cată să fii cu multă băgare de 
seamă... 

— Da, o să mai gindesc, moş Jder. Să ştii că 
puterea nu este la mine, ci tot la ei. 

— La cine? 

— La comatii din acele sate. Bătrînul clătină din 
cap neîmpăcat: 

— Fără un om viteaz în fruntea lor, nu au curajul să 
pornească ceva. Ti-am spus, le e mai frică de preoţi 
decit de luptătorii din gărzile regelui. Faci cum vrei. 
Poate te hotărăşti după ce vorbeşti cu Durasis. A sosit 
după miezul nopţii, greu obosit, l-am lăsat să doarmă 
liniştit. Vrea să-ţi vorbească degrabă. Zice că la 
Singidava e bine, toţi se roagă Marelui zeu pentru 
sănătatea ta. Te las, mă duc să-mi văd de treburi, uite 
că soarele se ridică repede pe cer. 

— Dacă îl vezi pe Durasis, spune-i să vină repede, 
îl aştept aici. Totuşi, cred că ceva s-a petrecut acolo... 

Cele aflate de la bătrin, în legătură cu moşia 
Muntele cel Mare a cultului lui Zamolxis, îl puseră pe 
gînduri, vedea mai grea lupta cu preoţii şi capnoboţii 
decit cu tarabostii. 

Pentru a nu-şi atrage mînia marelui zeu, poporul se 
temea de ei, cel ce era dus legat pe Kogaion nu mai 
putea avea nici o speranţă de scăpare, îi putrezeau 
oasele în hrubele din sînul muntelui. De cele mai multe 
cazuri marele preot nici nu afla, întărirea credinţei şi 


pedepsirea celor ce călcau datina era o treabă a 
căpeteniei capnoboţilor şi a gărzilor de preoţi care 
cutreierau ţara. Trebuia să încerce ceva, numai aşa 
putea să-şi dea seama de cele ce se petreceau în sa- 
tele de pe moşiile stăpinite de cei ce întăreau şi apărau 
credinţa. Se gîndise ca după o scurtă odihnă să facă un 
ocol pe la Carsidava, unde îl ştia pe tarabostele Oroles 
bolnav, apoi să se îndrepte spre Sarmizegetusa, să afle 
ce veşti noi soseau din ţară. Intoarse capul auzind paşi. 
ÎI văzu pe Durasis apropiindu-se, cu zeghea pe umeri, 
ţinînd căciula în mînă, cu faţa luminată de un zîmbet 
larg. 

— Marele zeu să-ţi dea sănătate! salută el. Cînd te 
văd, uit de griji, îmi creşte curajul. 

— S-a întîmplat ceva la Singidava? îl întrebă, 
făcîndu-i semn să se aşeze alături pe buşteanul de 
brad. 

— Nu, Rundacitulp s-a potolit. Alaltăieri am aflat de 
la un slujitor din cetate că tarabostele a plecat departe, 
undeva spre rîul Maris, spunea că are acolo o rudă sau 
un prieten. Pentru altceva am venit. Tot alaltăieri au 
sosit la noi în sat doi comati, fugiţi de pe o moşie, te 
căutau. l-am omenit şi am stat mult de vorbă cu ei. 
Cum nu ştiam cit o să alerg cu calul pînă te găsesc, i- 
am oprit pe loc, încredinţindu-i că şi noi sîntem tot din 
cetele tale. 

— Dar de ce să alergi, de ce să te grăbeşti? 

— Ceea ce am auzit de la ei m-a îngrozit. Cică la o 
cetate de dincolo de rîul Maris — vezi, tot într-acolo s-a 
dus şi Rundacitulp — s-au adunat săptămîna trecută 
mulţi taraboşti, care pun la cale o lovitura contra 
regelui. Unul din acei comati avea soră slujnică la 
bucătăria tarabostelui, ea a auzit multe din tot ce s-a 
vorbit acolo. Eu zic că a înţeles bine, că de, o femeie 


nu se pricepe la treburi de-ale bărbaţilor, mai ales cînd 
este vorba de luptă. l-a auzit spunînd că nu vor da 
pămînt comatilor, că îl vor face pe rege să respecte 
datina: moşia şi satele sînt ale tarabostelui, stăpinul 
cetăţii. 

— Dar dacă regele nu o să vrea? 

— Cică îl vor lăsa fără oaste, nu vor mai stringe 
luptători, nici nu vor mai pregăti arme. 

— Îi vom strînge noi, vom făuri arme cu oamenii 
noştri! 

— Da, aşa mi-am zis şi eu... N-am ştiut că te-ai 
gîndit la asta. 

— E bine că ai venit să-mi spui, Durasis, lucrurile 
încep să se încurce. Poate că în toamna asta vom avea 
mult de alergat: să adunăm poporul, să-l facem zid în 
jurul regelui, să pregătim altă oaste, cu pilcuri care nu 
vor avea căpetenii taraboşti, ci dintre comati, bărbaţi 
viteji, care vor lupta cu preţul vieţii pentru a-şi apăra 
vetrele şi pămîntul ce li se cuvin din moşii. Tu să fii 
pregătit, cînd îţi trimit vorbă vii aici cu toate cetele de 
acolo. Eu voi căuta să ajung cît mai repede la 
Sarmizegetusa, să văd ce face Rundacis. El ar trebui să 
vină încoace, iar eu să stau pe lîngă rege. Acum, 
fiindcă tot ai făcut drumul pînă aici, te ţin să-mi dai 
ajutor, vreau să se dea pămînt şi comatilor de pe 
moşia vecină. 

— Să ne punem rău şi cu capnoboţii... cu 
preoţii?!... 

— Dar nu şi cu Marele preot. Aşa e că te temi de 
ei? 

— Vom avea prea mulţi duşmani... tarabostii... 
capnoboţii... Dar, alături de tine, Comosicus, merg pînă 
la Marele zeu! 


— Bine, astăzi ne pregătim, iar miine facem 
treaba. 

— Vom ataca numai cu oameni de aici conacul 
moşiei Muntele cel Mare? Am fost odată cu moş Jder 
acolo, e bine păzită de garda preoţilor. 

— Ne vor ajuta şi cei din satele lor. 

Alături de ei doi, bătrinul Jder se dovedi iute la 
treabă, ca în vremea tinereţii. Pe la amiază porniră pe 
cai paisprezece oameni, cîte doi pentru fiecare sat de 
pe moşia cultului lui Zamolxis. Către seară urmau să 
intre, unul pe la un cap al satului, iar altul pe la 
celălalt, strigînd ca a doua zi toţi bărbaţii să vină la 
conac, pentru a primi fiecare de la capnobot un lot de 
pămînt, pe care să-l stăpinească pe vecie. Cine va lipsi 
va fi socotit că nu vrea să ia. 

În dimineaţa următoare, capnobotul Bithus şi 
preoţii din gardă priveau miraţi cum din toate părţile 
veneau oameni spre conacul moşiei. Numai cele trei 
cete ce-l însoțeau pe Comosicus erau pregătite cu 
furci, topoare, coase şi măciuci. Venind pe drumul cel 
mare, urmat de garda bine înarmată a cetăţii 
Rasidava, dată de bătrinul Jder, Comosicus se opri la 
poartă şi strigă străjii să deschidă. Se văzu în faţă cu 
capnobotul. 

— Mă rog Marelui zeu pentru tine, capnobot 
Bithus! salută dînd pinteni calului, înaintînd spre el. 
Sînt Comosicus — nu se poate să nu fi auzit de mine — 
sînt trimis de rege... 

— Noi ascultăm numai de Marele preot... Nu văd 
pentru ce ai venit şi de ce s-au adunat oamenii?! se 
porni capnobotul plin de minie. Nu ştii că aici este un 
domeniu al cultului lui Zamoixis? 

— Ştiu, capnobot Bithus! răspunse rizînd, privindu-l 
cît era de scurt şi de gras, semn că trăia în îmbuibare. 


Nu fac altceva decit să aduc la îndeplinire cuvîntul 
regelui. 

— Care cuvint?! 

— Să se împartă comatilor din satele voastre 
jumătate din moşie. Vrei să spui că nu ştii? 

Capnobotul căută să schimbe tonul, vorbind mai 
potolit: 

— Ştiu, Comosicus, dar nu se mai împarte nimic. 
Aşa am primit veste... 

— De la cine? 

— De la taraboşti... de la capnoboţi... 

Comosicus privi spre Durasis, cele aflate de el se 
adevereau, tarabostii lucrau cu multă grabă, în 
legătură cu ei erau capnoboţii. Intre timp în jurul lor se 
strinsese mulţimea, în faţă stăteau cei din cetele 
pregătite pentru luptă, aduse de la Rasidava. 

— Începi chiar de astăzi să împărţi pămînt 
comatilor, capnobot Bithus! Vezi ce te înconjoară? Am 
cuvîntul regelui, cine nu se supune să fie lovit fără 
milă! 

— Teme-te de mînia Marelui zeu, Comosicus! 

— Te înţeleg, capnobot Bithus, adică să mă tem de 
voi, de capnoboţi... 

— Vrem să ne dea pămînt! strigă un comate, iar 
după el se porniră şi alţii. 

— Teme-te tu de miînia poporului, Bithus! i-o 
întoarse Comosicus. 

— Te supui judecății Marelui zeu! îl ameninţă 
capnobotul. 

— Vrem pămiînt!... Vrem pămint!... răsună din 
toate părţile. 

— Capnobot Bithus, dacă tu nu vrei, vom face noi 
împărţirea. Pentru asta am venit. Tu să spui Marelui 
preot că te-ai opus. Durasis, să se adune oamenii pe 


sate, fiecare cu obştea lui, să-i însoţim cu cetele 
noastre şi să-i ajutăm să-şi ia fiecare bucata de pămînt 
ce i se cuvine. Să ştii, Bithus, continuă el întorcîndu-se 
din nou spre capnobot, la înapoierea mea la 
Sarmizegetusa, regele va afla că tu eşti unul din aceeia 
care nu dau ascultare cuvîntului său. 

— lar tu să te temi de miînia Marelui zeu! 

Seara, cînd să plece înapoi spre Rasidava, 
Comosicus fu oprit la poartă de un preot din garda 
conacului moşiei: 

— Să nu-mi spui nimic, numai să asculţi, începu 
acesta în şoaptă, apucînd de frîul calului. Sînt un preot 
oarecare, precum mă vezi, mic şi slab, nu-ţi foloseşte 
la nimic să-mi cunoşti numele, ceea ce îţi spun eu nu 
vei avea de unde să afli. In săptămîna trecută s-au 
adunat aici mulţi capnoboţi, iar eu am reuşit să mă 
strecor printre ei, am ascultat ce vorbeau. Să ştii că au 
pus la cale ceva, vor să lovească în Marele preot. Sint 
supăraţi că bătrînul Deceneu nu s-a opus să se împartă 
comatilor moşiile cultului lui Zamolxis. Ce vor să facă, 
unde urmăresc să ajungă n-am reuşit să prind, însă am 
căpătat convingerea că este vorba de o schimbare. In- 
clin să cred că se pregătesc ca un capnobot să devină 
Mare preot. Dacă te înapoiezi la Sarmizegetusa, treci şi 
pe Kogaion, spune-i Marelui preot ce-l aşteaptă, dacă 
nu reuşeşte să descopere şi să stingă din faşă ticăloşia 
capnoboţilor. Acum poţi să dai pinteni calului. Mă voi 
ruga întruna Marelui zeu pentru tine! 


Capitolul VII 
PRIMEJDIA VINE DIN DOUĂ 
PĂRŢI 

După împărţirea moşiei Muntele cel Mare, 
capnobotul Bithus plecase degrabă spre Kogaion, iar 
Comosicus pornise de la Rasidava la Carsidava, unde 
îşi ştia tatăl bolnav, urmînd ca de acolo să se îndrepte 
spre Sarmizegetusa. La Carsidava stătuse mai mult de 
cît gindise, îl reţinuse Andra, bătrînul îşi pierduse de tot 
puterea, stătea numai în pat, toţi credeau că i se 
apropiase sfîrşitul. Tarabostele bolea învins de virsta, 
se vedea neputincios şi nefolositor, deşi mintea îi 
rămăsese limpede. Într-o zi se simţise mai bine, 
stătuseră mult de vorbă, Comosicus îi vorbise de 
pericolul în care se aflau regele şi marele preot, de 
loviturile pe care le pregăteau tarabostii şi capnoboţii. 
Bătrînul taraboste se săltase de pe pat, îl învăluise într- 
o privire arzătoare şi îi vorbise despre dragostea de 
tară şi datoria de a o apăra, apoi îl îndemnase să plece 
neîntîrziat la Sarmizegetusa. Venise toamna, plaiurile 
şi pădurile luaseră culori de toate nuanțele, de la 
verdele viu al brazilor pînă la galbenul şi brunul 
frunzelor pregătite să cadă. În cetatea de scaun şi pe 
Kogaion găsise linişte, trimişi de-ai căpeteniilor de 
ţinuturi veneau şi plecau ca şi cum totul era în ordine, 
nu văzuse nici un semn care să arate că ţara era în 
fierbere. Ca şi tarabostele Oroles, regele şi marele 
preot se luptau cu virsta, aveau seninătatea bătrînilor 


care trăiesc răscolind amintirile, nu vedeau nici o 
primejdie înlăuntrul, ci în afara hotarelor, acolo unde se 
aflau legiunile romane. De cînd plecase Kallisthene 
treburile cancelariei domneşti le preluase Carpio, pe 
lîngă grija gărzii devenise şi căpetenie a scribilor. Un 
ajutor ar fi putut sa-l dea Duras, el nu era de partea 
taraboştilor, însă de cînd — la o vînătoare — căzuse cu 
calul într-o prăpastie, rămăsese cu o durere vie în tot 
lungul spatelui, stătea mai mult în casă. Altădată pe 
rege îl ajuta marele preot, dar de cînd venise 
Astydamas — astrologul — Deceneu se retrăsese în 
sine, începuse să vadă în jur numai semne ale unor 
nenorociri. O confirmare a prezicerilor cititorului în 
stele o avusese prin dezlănţuirea cutremurului, în care 
el vedea supărarea marelui zeu. Pe la sfîrşitul verii, un 
negustor adusese de la Dionysopolis un mesaj din 
partea lui Acornion, prin care spunea regelui că virsta 
nu-l mai lăsa să alerge, dar, dacă avea nevoie, îl putea 
folosi pe feciorul său Theon, pregătit de el pentru a 
merge în solie oriunde. 

Revenit la Sarmizegetusa, Comosicus nu se grăbi 
să meargă la rege, căută întîi să afle ce veşti mai 
sosiseră, alergind cu mintea mai mult la cele ce se 
petreceau la Roma — de acolo vedea venind pericolul 
cel mare. Se trecea printr-un moment greu, ţara era 
împărţită, de o parte tarabostii şi capnoboţii, iar de 
cealaltă comatii; se spulberase unirea de altădată a 
întregului popor. Şi totuşi era conştient că nu trebuie 
să dea înapoi, ci să grăbească dezlănţuirea grelei 
încercări pe care o pregătea, nutrind convingerea că 
va fi urmat de toţi aceia ce trudeau pe moşiile cetăților 
şi ale cultului lui Zamolxis. O veste primită din partea 
tinărului taraboste Zoltes, a cărui cetate era departe la 
miazănoapte, în apropiere de  Porolissum, îl 


descumpăni la început, apoi îl îndirji. Acesta îl 
prevenea, aflase că într-o adunare tainică tarabostii 
puseseră la cale prinderea şi întemnițarea sa în 
hrubele unei cetăţi, încît să i se piardă urma. Pe de altă 
parte, el ştia că trebuie să se ferească de a cădea în 
mîinile capnoboţilor, care, fără ştirea marelui preot, l-ar 
fi făcut să piară în întunericul unei galerii din sînul 
Kogaionului. Vestea îl hotărî şi mai mult, se gindea că 
pînă la căderea iernii să nu rămînă nici o moşie 
neîmpărţită, şi tot pînă atunci să înfiripeze o oaste a 
comatilor, iar pînă la primăvară să o întărească şi să o 
organizeze în aşa fel încît să ţină liniştea în ţară şi să 
poată apăra hotarele. Păstra convingerea că tot ce 
întreprindea va fi pe voia regelui şi a marelui preot, că 
nimic din cele hotărite în sala de sfat din ziua dez- 
lănţuirii cutremurului nu se va schimba. Îşi dădea 
seama că pornea o acţiune ce se va întinde în întreaga 
ţară, greu de stăpiînit, că pentru ducerea ei la bun 
sfîrşit avea nevoie de ajutoare bune, oameni de 
încredere, bravi, care să nu dea înapoi în faţa 
primejdiilor ce se vor ivi. Aştepta înapoierea lui 
Durasis. Îl trimisese la Ziridava, la Scorilo, îi cerea să 
lupte alături de el cu întreaga oaste ce o putea strînge 
din ţinutul său. Pe Zoltes îl chemase la Sarmizegetusa, 
ar fi vrut să-l aibă printre ajutoare pe tînărul şi aprigul 
taraboste. Bucuria sa fu mare cînd îi văzu veniţi în 
cetatea regelui pe amindoi: pe Scorilo şi pe Zoltes. 
Deşi în vîrstă, căpetenia de la Ziridava nu-şi uitase 
obîrşia de comate şi nici datoria de a se supune 
cuvîntului regelui. 

Pe la începutul lui noiembrie, se strînseră cu toţii în 
atelierul de olărie al lui Brodus. El insistase, olarul, să 
se adune acolo, avea lărgime destulă şi era linişte. 
Făcuse curăţenie şi aşezase frumos vasele, pe mărimi 


şi culori, formînd din ele desene şi flori ce încîntau 
ochiul, adusese o masă lungă şi scaune pentru toţi, 
stabilind dinainte locul fiecăruia. In capul mesei stătea 
Comosicus, pe partea din dreapta lui se înşirau: 
Scorilo, Rundacis, Carpio şi Durasis, pe cea stingă erau 
Zoltes, Diurpanneus — fierarul — şi Dades — 
dulgherul, iar la celălalt capăt el, Brodus. 

— Te-ai aşezat în faţa mea, frate Brodus, cred că 
mă vei ajuta cu înţelepciunea ta, începu Comosicus cu 
ton de glumă, întotdeauna am văzut în olari un fel de 
filozofi, oameni care se străduiesc să pătrundă cu 
mintea în tainele lumii şi ale vieţii. Voi să nu vă miraţi, 
Diurpanneus şi Dades, fierarii şi dulgherii sînt altfel, pe 
ei dacă îi superi te poţi trezi lovit. 

— Nu numai cu înţelepciunea, ci şi cu braţele, se 
porni Brodus. Toată puterea unui olar este strinsă în 
miini, cu ele frămiîntă lutul şi-l face să ia forme 
frumoase. Am chibzuit mult la cele ce mi-ai spus 
alaltăieri, trebuie să trecem la fapte. Ai făcut bine că 
nu te-ai grăbit să-i spui regelui cele aflate, pentru că tu 
însuţi n-ai fi fost pregătit să-l ajuţi, aşa cum te vei 
dovedi astăzi. Treaba nu este uşoară, nimeni nu poate 
să prevadă cum se vor desfăşura lucrurile şi ce va ieşi 
pînă la urmă, important este ca odată porniţi, să nu ne 
mai oprim decit în momentul cînd în ţară vor domni 
omenia, dreptatea şi libertatea. Tarabostii ne vor fi la 
început duşmani, le e teamă că vor sărăci, deşi fiecare 
rămîne cu jumătate din moşie, însă pînă la urmă se vor 
potoli şi vor veni din nou alături de rege. Darsănu mă 
iau cu vorba, te ascultăm, Comosicus! 

— Ştiţi pentru ce ne-am adunat. Fiecare să se 
gîndească bine şi să se hotărască dacă vrea să mă 
urmeze. Vom avea de luptat cu tarabostii şi capnoboţii; 
primii se sprijină pe bogăţie, ceilalţi pe credinţa în 


Marele zeu. Vor trece destui oameni de partea lor, pe 
unii atrăgîndu-i cu bani, iar pe alţii speriindu-i cu 
răzbunarea lui Zamolxis. Tarabostii s-au unit pentru a 
lovi pe rege, în timp ce capnoboţii vor să aibă un alt 
Mare preot. Noi sărim în ajutorul lui Burebista şi a lui 
Deceneu, ajutindu-i totodată pe comati să capete 
pămînt. Din cele petrecute la Singidava şi la moşia 
Muntele cel Mare m-am convins că oamenii satelor sînt 
gata să lupte, vor să se vadă stăpiîni pe o fişie de loc, 
să se simtă mai liberi. Vom înjgheba o oaste a 
comatilor, iar voi veţi fi căpetenii de pilcuri. Ştiu că 
vom mai găsi şi alţii, ca Durasis, pe care îi vom pune 
căpetenii de cete. M-am gindit să pornim cu oamenii 
strînşi din satele ce ţin de cetăţile Singidava, Rasidava 
şi Carsidava. O apucăm spre Tibiscum, iar de acolo ne 
îndreptăm către Ziridava, unde ne vom uni cu pilcurile 
tale, Scorilo. In drumul nostru vom împărţi moşiile, 
astfel că vor veni alături de noi mulţi comati din satele 
prin care vom trece. De la Ziridava ne vom întoarce pe 
valea rîului Maris, oastea noastră va creşte necontenit, 
încît, cînd vom reveni la Sarmizegetusa vom fi destul 
de puternici pentru a-l apăra pe rege şi pe Marele 
preot. Totul este ca la început să umblăm cit se poate 
de repede, să nu lăsăm timp taraboştilor să se 
unească, ci să-i derutăm, să creadă că noi am pornit 
spre apus şi miazănoapte, apoi să revenim ca fulgerul 
încoace, să le-o luăm înainte. Trebuie să ne gîndim că 
dacă ei pun mîna pe rege şi pe Marele preot, lucrurile 
s-ar încurca mult, ne-ar putea pune condiţii grele, am 
aluneca spre un război între două tabere, ca la Roma. 
Aşa cum acolo de mult timp se luptă tabăra 
patricienilor cu aceea a plebeilor, şi la noi s-ar putea 
ajunge la o înfruntare de lungă durată între tabăra 
taraboştilor şi aceea a comatilor. Dacă regele şi Marele 


preot vor fi în mijlocul nostru, ceea ce va urma mai 
departe se va sfirşi cu bine, mulţi taraboşti se vor 
retrage din luptă, se vor arăta înţelegători, vor împărţi 
moşiile. Prin noi Dacia porneşte pe un drum nou. Vrem 
să ridicăm poporul, să-l facem să se simtă stăpiîn în 
ţara lui, să aibă o bunăstare, să cunoască libertatea, 
pentru că numai astfel va lupta cu străşnicie să apere 
hotarele. Cred că m-aţi înţeles, asta e tot ce am vrut să 
vă spun. Vă întreb: pornim lupta? Sinteţi hotăriţi să mă 
urmaţi? 

— Sîntem gata! se grăbi Durasis. Dar ai uitat un 
lucru: nu ştim ce trebuie să facă fiecare, mai ales la 
început. Pe urmă vom vedea cum o să ne descurcăm. 

— Da, e bine să vorbim şi despre asta, deşi eu sînt 
convins că fiecare ştie ce are de făcut. Carpio cu 
întreaga gardă va sta în jurul regelui şi-l va apăra. 
Rundacis este militar, el va sta cu pilcul său de călăreţi 
pe loc, aici la Sarmizegetusa, va închide valea şi 
drumul ce vine spre cetatea de scaun, iar la nevoie va 
lupta cu oastea taraboştilor, dacă ei vor căuta să ne-o 
ia înainte. Pe Zoltes şi pe Durasis îi iau alături de mine, 
ei devin ajutoarele mele. Diurpanneus şi Dades să ne 
dea cît mai multe virfuri şi cozi de sulițe. Ei de mult 
timp le pregătesc, mi-au spus că au gata cit să încarce 
cîteva care. Pe Brodus îl rugăm să ne ajute să le ducem 
în taină la Rasidava: pune dedesubt sulițe, iar 
deasupra vase, astfel că nimeni nu-l va bănui. El are 
două care mari. Fratelui Scorilo i-am spus: îşi stringe 
oastea ținutului său la Ziridava şi ne aşteaptă. 

Deşi îl ascultau cu încordare, toţi întoarseră 
capetele auzind uşa deschizindu-se cu un scîrțiit 
prelung. În atelier intră un sclav de-al olăriei. 

— Este afară un străjer din garda regelui, îl caută 
pe Carpio, spuse el, fără să înainteze de la uşă. 


Carpio ieşi, dar se înapoie repede. Vorbi din mers: 

— Te cheamă regele, Comosicus. Mi-a poruncit să 
te caut şi să te duc neîntirziat la el. 

Comosicus rămase un timp pe ginduri. Pentru ce îl 
căuta cu atita grabă? Gîndul îi alergă departe, la Roma. 

— Să fi primit vreo veste? Se apropie primejdia 
legiunilor romane? murmură, rotind privirea pe feţele 
lor, apoi deodată sări în picioare, rostind cu un ton 
schimbat: bine, vom vedea despre ce este vorba. 
Diseară ne întîlnim toţi aici. Hotărtrea noastră rămîne 
nestrămutată! 

Îl găsi pe rege stînd de vorbă cu marele preot. 
Amîndoi păreau liniştiţi, vedea pe feţele lor calmul ce 
însoţeşte bătrineţea, pletele şi bărbile arătau mai albe 
şi mai stufoase, iar trupurile mai împuţinate. 

— Mă rog Marelui zeu pentru sănătatea voastră! 
salută el înclinîndu-se cu respect. Am venit, Mărite 
rege! 

— Stai, Comosicus! îl îndemnă regele, întinzind 
mîna spre un scaun din faţa sa. Şi noi ne rugăm lui 
Zamolxis pentru tine. Ştii că te preţuiesc mult, de ce 
faci fapte care ne supără? 

Se aşeză, privindu-l mirat, uşurat în sinea sa, 
înţelegea că nu venise nici o veste de la Roma. 
Răspunse cu supunere: 

— Mărite rege, nu-mi dau seama despre ce fapte 
este vorba. Sînt cu trupul şi sufletul gata să lupt pentru 
ţară, pentru tine şi pentru Marele preot. 

— Da, şi pentru Marele preot. Ai spus bine. Am 
aflat că îndemni poporul să se răscoale nu numai 
împotriva taraboştilor, ci şi a capnoboţilor. Ce ai făcut 
la Singidava, de ce te-ai dus cu comatii la tarabostele 
Rundacitulp? Ce ai făcut la moşia Muntele cel Mare, de 


ce l-ai ameninţat pe capnobotul Bithus? Ai devenit 
căpetenie de răsculați? 

— Le-am cerut să aducă la îndeplinire cuvîntul tău, 
Mărite rege, şi, cum ei s-au opus, i-am obligat. Este 
voia ta să se dea pămînt comatilor. 

— Da, este, însă trebuie să avem şi răbdare. Vine 
iarna; vor avea timp destul să împartă moşiile. 

— Mărite rege, tarabostii au nevoie de răgaz 
pentru altceva. Tot aşa şi capnoboţii. Eu mă grăbesc să 
o iau înainte, şi a unora şi a altora, altfel să nu fie prea 
tirziu... 

— Ce vrei să spui, Comosicus? Aţi ajuns să vă 
înfruntaţi? 

— Da, Mărite rege! Acum este o înfruntare surdă, 
dar nu peste multă vreme se va dezlănţui pe faţă. Am 
aflat două lucruri care m-au revoltat şi îngrijorat. In cea 
mai mare taină, tarabostii se pregătesc să te lovească, 
vor un alt rege. Tot aşa fac şi capnoboţii, vor să aleagă 
dintre ei un alt Mare preot. 

Regele îl fulgeră cu privirea. De minie începu să 
sufle greu. Strigă mişcîndu-se în scaun, parcă vrînd să 
se ridice: 

— Comosicus, îţi dai seama ce vorbeşti? Dacă ceea 
ce spui tu se adevereşte, înseamnă că prin faptele tale 
ridici ţara împotriva noastră! 

— Nu ţara, Mărite rege, poporul este alături de voi, 
ci aceeia care trăiesc în îmbuibare şi nu vor să dea 
nimic celor ce muncesc flămînzi pe moşii. Eu nu fac 
altceva, din toată puterea mă străduiesc să vă apăr. 

— Cum, ce ai pus de gind? 

— Să string pe cei mulţi, pe oamenii satelor, şi, cu 
ajutorul lor, să-i înfrîng pe taraboşti şi pe capnoboţi, să- 
i oblig să dea ascultare regelui şi Marelui preot. 


— Vrei să porneşti, ca la Roma, un război între 
două tabere... murmură Marele preot, clătinînd capul, 
arătîndu-şi astfel împotrivirea. 

— Pornesc, Mărite rege şi Mare preot, dacă altfel 
nu se poate! 

Regele privi îndelung spre marele preot. Nu-şi 
închipuise că situaţia devenise atit de periculoasă. Se 
întoarse apoi spre Comosicus: 

— Da? Porneşti? Te dovedeşti un rebel! Pînă vom 
vedea ce este de făcut, te voi ţine în cazarma gărzii! 
strigă, bătînd din palme. 

Un străjer din gardă intră. Îi porunci să vină Carpio. 
Acesta sosi repede. 

— Carpio, pe Comosicus îl închizi în încăperea de 
pedeapsă din cazarma gărzii! Răspunzi cu capul de el! 
Nu iese de acolo fără voia mea! 

— Altfel, te supui judecății Marelui zeu! adăugă 
Marele preot. 

Reţinerea lui Comosicus de către rege nu putea 
rămîne tăinuită mult timp, tarabostii porniţi să se 
răscoale aflară. Faptul acesta îi mai linişti, nu în sensul 
că renunţau la intenţiile lor, ci în acela că nu aveau 
motiv să se grăbească. Erau totuşi hotăriţi să îndemne 
pe rege să revină la datină, adică să nu se mai împartă 
jumătate din fiecare moşie, comatilor din satele ce 
aparţineau cetăților. Se stabilise o legătură între 
taraboşti şi capnoboţi, începuseră să acţioneze în 
comun. Dealtfel capnoboţii căutau în fel şi chip să-l 
facă pe Marele preot să treacă de partea lor, să se 
opună împărţirii pămîntului ce forma domeniile cultului 
lui Zamolxis. Se crease o situaţie de îndirjire şi 


încordare de ambele părţi, al cărei deznodămiînt nimeni 
nu putea să-l prevadă. Luptind cu bătrineţea, regele nu 
era îngrijorat numai de cele ce se petreceau în ţară, ci 
şi de pericolul ce putea veni din partea legiunilor 
romane. În mintea lui toate se concentrau şi toate se 
resfringeau asupra lui Comosicus: el susţinea cu 
îndirjire să se dea pămînt comatilor, şi tot el cunoştea 
bine cele ce se petreceau la Roma. Un negustor venit 
de la Tomis adusese vestea că prin cetăţile pontice 
începuse să se vorbească despre apropierea unei 
bătălii între Burebista şi Caesar, zvon pornit de la cei 
din Senatul roman. El, regele, nu se putea lua însă 
după zvonuri, aştepta ştiri noi din partea senatorului 
Cornelius Laberius, pe care întotdeauna le găsea 
strecurate în mesajele trimise de negustorul 
Hortensius Maximus. Pe de altă parte, nu uita să 
întreţină bune relaţii cu vecinii de la hotare, solii 
duceau la răstimpuri cuvîntul său de prietenie, însoţit 
de bogate daruri. Dacă nu ar fi fost pericolul Romei, 
aşa bătrîn cum era, ar fi impus taraboştilor ascultare şi 
ar fi răsuflat uşurat. De multe ori se gindea că dacă ar 
fi avut un fecior, aşa cum era Comosicus, l-ar fi aşezat 
în scaunul său de rege, iar el s-ar fi retras să se 
odihnească. Simţea că nu va mai putea duce mult 
povara conducerii ţării. 

leşise din partea din locuinţă ce avea — ca la greci 
şi romani — rolul unui peristil şi se aşezase pe o bancă 
din apropierea unui strat de flori. Era frămiîntat, 
tarabostii nu înțelegeau să se potolească, un trimis de- 
al lor adusese noi condiţii, printre care şi cererea 
insistentă ca răzvrătitul Comosicus să fie dat judecății 
Marelui zeu iar, acolo sus, pe Kogaion, să se facă 
împăcarea lor şi a capnoboţilor cu regele şi marele 
preot. Îşi sprijinise coatele pe genunchi, stătea aplecat 


privind în jos. Simţi călcătură uşoară apropiindu-se. 
Săltă capul. Era Serena. 

— Tu eşti, fata mea, ai ieşit să te bucuri de razele 
calde ale acestui soare de toamnă tirzie? 

— Tată, astăzi arăţi mai liniştit, mai puţin obosit, 
caut demult un prilej să-ţi vorbesc şi să nu te supăr 
prea mult... 

— Dar ce te apasă ceva pe suflet? Descarcăţi-l, 
fata mea, de mine să nu te fereşti. Sintem amindoi 
singuri, chinuiţi... Carpina ne-a cam uitat, îşi vede de 
casa şi de copiii ei. la stai pe bancă lîngă mine. 

— iți vorbesc ca o fată bătrină, pentru mine s-a 
spulberat orice speranţă... 

— Ca o fată bătrînă... murmură regele. Da, 
greşeala este a mea. Cînd ai fost în floarea tinereţii te- 
am păstrat, ai fost un fel de momeală cu care să 
potolesc pornirile vreunei căpetenii de-a triburilor 
vecine, atunci cînd mă zbăteam să înfăptuiesc Dacia 
Mare, apoi te-am îndemnat să-ţi legi viaţa de o 
căpetenie dacă, dar tu nici n-ai vrut să auzi, mi-ai spus 
că nu-ţi vei lua niciodată un soţ. Tot aşa ai făcut şi mai 
tirziu. De ce fata mea? Ce ascunzi tu în suflet? 

— Tată, în viaţa mea am avut o singură dragoste, 
care mi-a răsărit în suflet încă de cînd, copilă, mă 
jucam pe plaiurile de la Arcidava... 

— Pentru cine s-a înfiripat de mică acea iubire atît 
de puternică? 

— Pentru Comosicus! 

— Serena, de ce pînă acum nu mi-ai spus? 

— Fiindcă nu era nevoie, n-ai fi putut să faci nimic. 
El ştie. Mi-a spus, nu vrea să se creadă că luptă pentru 
rege ca să primească în schimb pe fiica lui de soţie. 

— Atunci el nu te iubeşte... nu te doreşte... 


— În sufletul său mă are altfel, într-un fel ne simţim 
legaţi. Este greu să ne înţelegi, tată. De cite ori a fost 
plecat, la înapoiere a venit pe la mine şi am stat mult 
de vorbă. Citeodată glumim şi ridem ca în vremea 
copilăriei, ne revedem pe plaiurile Arcidavei... 

— Bine, asta ai vrut să-mi destăinui? 

— Nu, vreau să te rog ceva... Ştiu, ca rege îţi este 
greu, porţi în suflet multe griji, dar nu trebuie să uiţi că 
eşti şi tată. Te rog în numele Marelui zeu, tată, redă-i 
libertatea lui Comosicus! Nu mai am linişte, de cînd îl 
ştiu închis acolo în încăperea de pedeapsă a gărzii. 

Regele se întoarse şi o privi pătrunzător. De mult 
timp şi el se frăminta ce să facă. Se giîndise să-l lase 
liber, dar să-l trimită pentru o vreme la Dionysopolis, 
să ia legătura cu Theon, feciorul lui Acornion, iar 
amindoi să trateze cu negustorii din cetăţile pontice 
aducerea la Sarmizegetusa a cît mai multe arme, 
scuturi şi pieptare de zale, apoi revenise, teama de 
legiunile Romei fusese mai puternică, avea nevoie de 
el, trebuia să-l ţină în apropierea sa. Începu să-i vor- 
bească rar, cu ton părintesc: 

— Rugămintea ta, Serena, mă face să mă întreb: la 
cine ţii mai mult, la mine sau la el? Dar răspunsul nu 
mi-ar folosi la nimic; dindu-i libertatea, îl pun în pericol 
pe el, pe mine şi ţara. Tu nu ştii că de cîtva timp 
tarabostii şi capnoboţii ne cer cu îndărătnicie, mie şi 
Marelui preot, să-l dăm pe Comosicus judecății Marelui 
zeu. Sînt convins, fata mea, că, eliberindu-l, vom 
împinge ţara spre un fel de război între două tabere, 
pentru că el va porni degrabă lupta cu tarabostii şi 
capnoboţii. II cunosc bine, nu este omul care face o 
treabă numai pe jumătate, duce totul pînă la capăt, 
oricît de mare ar fi riscul. Dacă îl iubeşti atît de mult, 
pentru binele tău şi al lui, lasă-l să mai stea acolo păzit 


de gardă. Poate că între timp vom primi ajutorul 
Marelui zeu, ne va îndemna pe ce cale să pornim. 

— Tată, tu ai nevoie de un bărbat în putere, dirz şi 
aprig, care să te ajute în vremurile grele. Lasă-l liber pe 
Comosicus, trimite ştire în toate ţinuturile că el este 
ajutorul tău şi căpetenia oastei, altfel te vei vedea 
împresurat de cei care nu vor să ţi se supună, iar cînd 
vei voi să-i faci să te asculte, poate că va fi prea tirziu. 
Te rog, tată, trebuie să faci asta pentru liniştirea 
noastră! 

— Nu pot, Serena! Este prea mare duşmănia dintre 
taraboşti şi el, e greu ca ei să ajungă la o împăcare. 
După ce toate se vor potoli, mă voi îngriji de tine, se 
cade să-ţi împlineşti viaţa. Ai vrea să-l ai pe Comosicus 
ca soţ? Intr-o vreme eu şi Marele preot ne înţelesesem, 
hotărisem ca pe el, pe Comosicus, să-l las ca urmaş, să 
devină rege după ce eu voi pleca la Marele zeu. Vom 
mai aştepta, acum el nu trebuie să ştie de asta. 

— Eu vreau numai să fie liber!... murmură ea, 
stăpînindu-şi greu lacrimile. Ceva în adîncul sufletului 
îmi spune că viaţa lui este mai în pericol dacă este 
ţinut aici, decit ar fi dacă ar cutreiera pădurile şi 
munţii. 

— Fata mea, trebuie să mă înţelegi, fac asta pentru 
binele lui şi al nostru. Să-l lăsăm să stea acolo, păzit de 
gardă. Acum du-te, m-ai tulburat prea mult! 


La început Comosicus fusese descumpănit, nu-şi 
închipuise că va fi pus în imposibilitate să facă orice 
mişcare. Nu-l îngrijora soarta sa, ci a regelui şi a 
marelui preot. Stătea toată ziua la mica fereastră 
zăbrelită a încăperii şi privea afară, vedea cum se 
apropie sfîrşitul toamnei. Carpio venise de citeva ori, 
apoi nu se mai arătase, regele îl oprise să-l mai vadă. 


În momentele sale de meditaţie, îşi imagina cum 
tarabostii şi capnoboţii se pregăteau cu înfrigurare să 
pornească spre Sarmizegetusa şi Kogaion, să lovească 
în rege şi marele preot. Apucase să-l îndemne pe 
Carpio ca, împreuna cu Rundacis şi Durasis, să strîngă 
cete de comati de la Carsidava, Singidava şi Rasidava 
şi să le pregătească pentru luptă, iar cînd vor afla că 
tarabostii au pornit spre cetatea de scaun, să le iasă 
înainte şi să-i oprească. La nevoie să dea ajutor şi 
pilcul de călăreţi al lui Rundacis. Simţea cum 
evenimentele se precipitau, deşi nu vedea limpede ce 
avea să se întimple. După întorsătura pe care o luaseră 
lucrurile, socotea necesară prezenţa sa la curtea 
regelui, nu se îndoia ca în momentele de grea 
cumpănă va fi eliberat şi lăsat să lupte. Aflase de la 
Carpio, boala bătrinului Oroles se agravase, nu putea 
veni la Sarmizegetusa să ceară punerea sa în libertate, 
însă încercase Andra să facă acest lucru, rugînd-o pe 
Serena, dar totul se dovedise peste putinţă. In clipele 
cînd creştea în sufletul său revolta, nu-l ura pe rege, 
pentru că ceea ce făcea o punea pe seama stării pe 
care o aduce bătrineţea. Tocmai de aceea era hotărît 
să-l ajute cu preţul vieţii. 

Într-o zi, era spre seară, stătea lungit pe pat şi 
asculta paşii cadenţaţi ai străjii de la uşă. Un timp se 
făcu linişte, apoi desluşi şoapte. Auzi pocnetele 
încuietorii şi scîrţiitul balamalelor. Cînd deschise ochii o 
văzu în picioare lîngă el pe Serena. Se ridică repede, 
frecîndu-se cu palmele pe faţă şi trecîndu-şi degetele 
prin barbă. 

— Serena, ce s-a întîmplat, pentru ce ai venit?! 

— Sînt îngrijorată pentru viaţa ta, Comosicus. Dacă 
Marele zeu ne-a sorocit un destin atit de frămiîntat, pe 
care nu-l putem schimba, se cade să luptăm, să ne 


ajutăm unul pe altul. Tu ştii ce este în sufletul meu, de 
multă vreme viaţa mea este legată de ata. 

— Da, Serena, ştiu, te simt, în inima mea ai un loc 
de unde nu te va putea scoate nimeni. Stai aici pe pat 
lîngă mine şi stăpineşte-ţi lacrimile, ele nu ne ajută să 
vedem limpede faptele, să ne păstrăm dirzenia în 
încercarea grea prin care trecem. Să-mi spui pentru ce 
ai venit, apoi să chibzuim împreună. 

— Tata a ieşit din cetate, a plecat împreună cu 
Marele preot spre Sargedava, însoţiţi de Carpio, cu o 
gardă puternică. Tu nu ştii că cheia de la temniţa asta 
a ta stă într-un cui din încăperea de lucru a regelui. 
Vreau să te scot de aici, Comosicus, viaţa ta este în 
pericol! 

O privea admirînd-o. Era femeie în puterea vîrstei, 
cu frumuseţea bine păstrată, dovedise o răbdare plină 
de dirzenie. Cînd vorbea, pieptul ei se sălta năvalnic. 
Peste fota şi ia înflorate îşi pusese o mantie din 
țesătură de lînă albă, un fel de peplum cu croială 
grecească, adus de un negustor de la Tomis. 

— Să fug?! Să creadă regele că sînt un laş? Pentru 
ce să fac o astfel de faptă, din moment ce sînt în grija 
lui? Nu văd cum ar putea să-mi fie viaţa în pericol, atit 
timp cît tarabostii nu au venit cu gărzile lor la 
Sarmizegetusa; şi să ştii că nici nu vor putea să ajungă 
pînă aici, cei ce luptă alături de mine îi vor opri şi 
alunga. 

Ea săltă braţul drept şi îl cuprinse pe după git, 
apropiindu-şi obrazul de al lui. Îi simţi lacrimile calde. 
Pentru o clipă se revăzu pe plaiul de la Arcidava, în anii 
copilăriei, alergmd cu ea după fluturi. 

— Viaţa ta este şi viaţa mea, Comosicus. Nu pot să 
îndur gîndul că aş putea să te văd aruncat în sulițe de 
preoţi! murmură suspinînd. 


— Scumpă Serena, de ce te poartă gindul într- 
acolo? o întrebă trecîndu-şi braţul pe după mijlocul ei. 

— Mi-e teamă că tata, într-un moment de 
slăbiciune, s-ar putea să cedeze. Am aflat că tarabostii 
şi capnoboţii caută să se arate împăciuitori, vor însă ca 
tu să fii supus judecății Marelui zeu. Dacă ajungi în 
mîinile capnoboţilor, nici o putere nu te mai salvează. 
Mergi cu mine, Comosicus! Te ascund pînă la căderea 
nopţii, apoi te ajut să ieşi din cetate nevăzut de nimeni. 

El o strînse uşor. Simţea cum vieţile lor se 
contopeau, cît de mult suferea ea, cît de puternică îi 
era dragostea. 

— Nu, Serena, nu pot să zdruncin încrederea 
regelui în mine. Socotesc că nu a sosit momentul să 
devin cu totul un răzvrătit. Ceva din adiîncul fiinţei mele 
îmi spune că va veni vremea cînd însuşi el, bunul 
Burebista, va veni şi mă va scoate de aici. 

— Eşti în mare primejdie, Comosicus! murmură ea 
printre suspine. Sînt o femeie neputincioasă, sortită de 
Marele zeu să sufere. Dacă aş avea putere te-aş lega, 
te-aş ascunde într-un car şi te-aş duce în munţi. Aşa... 
facă-se voia lui Zamolxis! Mă voi ruga lui în fiecare zi şi 
noapte pentru tine! 

Se desprinse de lîngă el şi îşi aşeză mai bine pe 
umeri peplumul. Nu-şi mai putea stăpîni lacrimile. În 
uşă el o strînse la piept şi o sărută, îndemnînd-o să-şi 
păstreze încrederea şi curajul. 


În drum de la Carsidava la Sarmizegetusa, regele 
se oprise la cetatea Sargedava şi îi cercetase 
întăriturile: valul de pămînt de peste zece paşi 
grosime, înalt de trei staturi de om, şi zidul de piatră 
gros de peste patru paşi, care atingeau în unele locuri 
înălţimi ce depăşeau pe acelea ale construcţiilor 
dinăuntru, avind la colţuri turnuri de apărare. De-a 
lungul drumului ce urca şerpuind erau împrăştiate pe 
terase cîteva turnuri izolate, cu temelii de piatră, din 
care străjeri ageri puteau împiedica înaintarea unui 
cotropitor spre cetate. Nu vedea ca năvălitor pe 
vreunul din triburile ce rătăceau venind dinspre răsărit 
şi miazănoapte, pentru că nu de ele se temea, ci de 
legiunile romane. De mulţi ani pusese să se întărească 
Sargedava, grăbise lucrările mai ales după înfringerea 
lui Pompeius de către Caesar, ca astfel să poată apăra 
şi stăvili intrarea în valea ce ducea către cetatea de 
scaun. Rămăsese peste noapte acolo, stătuse îndelung 
de vorbă cu căpetenia cetei de luptători, căutase să se 
convingă de însufleţirea cu care acesta va apăra calea 
spre Sarmizegetusa. Fusese la Carsidava să-l vadă pe 
Oroles, ale cărei puteri slăbeau zi cu zi, învins de boala 
şi de vîrstă. Il tulburase mult cele spuse de bătrînul 
taraboste despre Comosicus, tatăl îşi cunoştea bine 
feciorul, ştia ce nutrea în suflet, încercase să-l 
convingă că săvirşea o gravă greşeală ţinîndu-l închis. 
Nu-şi ascunsese îngrijorarea, aflase că tarabostii şi 
capnoboţii cereau cu insistenţă ca cel pe care îl 
socoteau un rebel să fie dat judecății Marelui zeu. Îi 
vorbise din suflet, îl încredinţase că fiul său era hotărît 
să-şi sacrifice viaţa luptind pentru rege şi popor. 

Lăsase calul să meargă la pas. Plecase de la 
Sargedava cînd razele soarelui ridicat deasupra 
munţilor începuseră să topească bruma groasă căzută 


peste noapte şi să zvinte iarba. Era o zi de toamnă 
tîrzie. În urmă la cîţiva paşi erau Carpio şi Rundacis, 
după ei venea garda, iar încheierea o făcea o ceată de 
călăreţi. De cînd aflase de uneltirile taraboştilor îşi 
întărise apărarea. Se întoarse în şa şi făcu semn la 
amindoi să se apropie. Ei dădură pinteni cailor şi 
trecură la dreapta şi în stînga sa. 

— Sînteţi amîndoi oamenii cei mai de încredere din 
preajma mea, bineînţeles în afară de Marele preot, aş 
vrea să-mi spuneţi, ce ştiţi voi de Comosicus? 

— Despre ce, Mărite rege? se grăbi Carpio. 

— Despre ceea ce pun la cale tarabostii şi 
capnoboţii, despre pornirea spre răscoală a comatilor 
şi despre ceea ce el ar vrea să facă. 

Rundacis şi Carpio se priviră nehotăriţi. Nu-şi 
dădeau seama în ce măsură era bine să spună tot ce 
ştiau. 

— Mărite rege, noi facem zid în jurul tău, te 
apărăm cu preţul vieţii! răspunse Rundacis. Am aflat 
ceva, dar nu cred că tarabostii vor avea curajul să 
împingă prea departe lucrurile. Totul a pornit din ceea 
ce s-a petrecut la Singindava şi la moşia Muntele cel 
Mare. Comosicus n-a făcut altceva decit să dea 
ascultare cuvîntului tău, să-i facă pe taraboşti să dea 
pămînt comatilor... 

— Adică să-i îndemne să se răscoale... murmură 
regele. 

— Nu a fost răscoală, mai mult a căutat să-i sperie, 
iar treaba s-a făcut destul de uşor. Dar, Mărite rege, 
continua Carpio, ceea ce s-a pornit nu trebuie să fie 
oprit, ci să se întindă în toată ţara. 

— Ce, răscoala? 

— Nu, Mărite rege, ci împărţirea  moşiilor! 
Tarabostii şi capnoboţii trebuie să se teamă de cineva. 


— De cine, de Comosicus? 

Carpio răspunse fără reţinere: 

— De tine şi de popor! 

— Aşadar, tot acolo s-ar ajunge, la răscoală. Dacă 
tarabostii se ridică împotriva mea... 

— Vor sări să te apere mulțimile dacilor din sate! 
se grăbi Rundacis. 

— Nu ştiu ce să cred... Voi nu aţi aflat ce se 
petrece sau îmi ascundeţi adevărul? Se mişcă ceva... 
Dacă ar fi fost liber Comosicus, aş fi bănuit că totul e 
pus la cale de el. Căpetenia cetăţii Sargedava mi-a 
spus că oamenii sai au văzut cete de comati prin văi şi 
pe crestele munţilor, toate se îndreptau spre 
Sarmizegetusa. Ce să fie cu ele? Unde se duc? Pentru 
ce se adună? 

Rundacis socoti că era momentul să dea pe faţă a 
parte din adevăr: 

— Mărite rege, după cele petrecute la Singidava şi 
la moşia Muntele cel Mare, comatii au prins încredere 
în Comosicus, iar vestea s-a întins pînă departe în ţară. 
Cetele acelea sînt strînse de el pentru a apăra cetatea 
de scaun, pe tine şi pe Marele preot. 

— Dar dacă sînt gărzi de-ale taraboştilor? M-aş 
putea vedea încercuit de ele... lar dacă pe Kogaion 
capnoboţii vor aduce gărzile lor de preoţi, am putea fi 
loviți dinăuntru şi din afară. 

— Eu sînt treaz, la datorie, Mărite rege! sări Carpio. 
Garda este întărită, nimeni nu se va apropia de tine 
fără voia noastră, însă pe Marele preot nu-l pot apăra, 
noi nu putem opri gărzile de preoţi să urce pe Kogaion, 
el se află în mijlocul lor. 

— În afara cetăţii stă de veghe pilcul meu de oaste, 
Mărite rege, reluă Rundacis. Voi trimite o parte din 
călăreţi prin văile şi pe crestele din jurul cetăţii de 


scaun, voi intra în legătură cu cetele acelea de comati, 
iar cu cealaltă parte voi închide valea şi drumul dintre 
Sargedava şi Sarmizegetusa. Tarabostii ce s-au ridicat 
împotriva ta nu vor putea pătrunde în cetatea de 
scaun. Dar ei trebuie loviți acasă, la cetăţile lor, lucru 
pe care comatii de pe fiecare moşie l-ar face, dacă ar 
avea în mijlocul lor pe cineva care să-i îndemne şi să-i 
conducă. Îndrăznesc să spun, Mărite rege: lasă-l pe 
Comosicus să te ajute şi să te apere! 

Regele îi cercetă pe rînd, fulgerîndu-i cu privirea: 

— Voi amindoi sînteţi în înţelegere cu rebelul! 
Trebuia să mă gindesc de mult la asta, un fecior de 
comate şi un fost sclav nu pot să fie decit duşmani ai 
taraboştilor. Eraţi flăcăi cînd v-am luat alături de mine, 
v-am făcut cei mai de încredere ostaşi ai mei. 

— Aşa ţi-am jurat, Mărite rege! îl încredința Carpio. 
Sîntem bărbaţi în toată firea, am trecut de jumătatea 
vieţii, vom fi gata în orice clipă să ne jertfim pentru 
tine! Indraznesc şi eu ca Rundacis: redă libertatea lui 
Comosicus! Noi trei vom fi ca un zid în jurul tău! 

Brusc schimbat, regele începu să ridă. Pletele şi 
barba îi jucau în uşoarele rafale ale vîntului ce alerga în 
lungul văii. 

— Da, Comosicus va fi liber, dar nu spre a se 
alătura vouă. Căpetenia cetăţii Sargedava mi-a spus că 
alaltăieri a trecut în sus Hegias, bătrinul negustor, 
însoţit de doi romani. De atunci mă întreb neîncetat: 
oare, Roma ne-a trimis o solie? Vor porni spre Dacia 
legiunile romane? Mă mingii cu gîndul că Marele zeu 
mă va ajuta să le potolesc pe toate, apoi să plec liniştit 
la el. Încrederea mea în voi este deplina. Ştiţi că cine 
trădează este ars de viu. Acum să ne grăbim, poate că 
sînt aşteptat. 


Cînd sosiră la poarta cea mare a cetăţii, străjerii 
din turnurile de pază sunară din tulnice anunţind 
intrarea regelui. Soarele se ridicase către vremea 
prînzului, alungînd răcoarea de peste noapte. Dincolo, 
pe deasupra cetăţii, se vedea lucind acoperişul marelui 
sanctuar. Descăleca grăbit şi se îndreptă spre 
încăperea din care conducea treburile ţării. Căpetenia 
scribilor îi ieşi înainte şi îl anunţă că marele preot voia 
să-i vorbească. Nu aşteptă mult şi bătrînul Deceneu 
intră însoţit de Hegias şi de doi romani. 

— Marele zeu să-ţi dea sănătate, Mărite rege! 
salută marele preot. Cu Hegias au venit şi aceşti doi 
romani. El este Diodor din Sicilia — continuă arătîndu-l 
— un grec învăţat care călătoreşte de mulţi ani, 
cercetează scrierile învăţaţilor greci, romani şi de alte 
neamuri, stringe materiale pentru o mare istorie a 
popoarelor. A venit încoace pentru a afla mai multe 
lucruri despre Dacia. Cestălalt este Lacterius Babrius, 
militar, fost tribun în armata lui Pompeius, şi-a găsit 
scăpare după înfrîngere ascunzindu-se în cetatea 
Callatis. Ar vrea să rămînă în Dacia, să te slujească din 
toate puterile sale. De neam este celt, însă se trage 
dintr-o familie care a locuit mulţi ani la Roma. In anii 
trăiţi pe ţărmul Pontului Euxin s-a pregătit pentru a 
veni încoace, a învăţat să vorbească limba noastră. Ne 
poate ajuta să ne organizăm pilcurile de oaste aşa cum 
sînt legiunile romane. 

Regele asculta pe marele preot privind pe fiecare. 
Diodor — brunet, cu privirea vie — era în puterea 
vîrstei, purta cu distincţie toga, întocmai ca un 
patrician roman; Lacterius Babrius păstra înfăţişarea 
de fost militar, încă mai purta tunică de tribun — blond, 
înalt, energic — îl cerceta semeţ pe rege. Pe Hegias 


nu-l mai văzuse de mult timp, îmbătrinise, se 
împuţinase la trup, îl învingea neputinta. 

— În Dacia sînteţi bineveniţi cu toţii, începu el, 
după ce marele preot sfirşi prezentarea. Cine nu ne 
este duşman îl socotim prieten. Aş vrea să încep cu 
tine, Lacterius Babrius; cu Hegias şi Diodor voi avea 
mai multe de vorbit. Vrei în adevăr să te primesc în 
oastea dacă? 

— Da, Mărite rege! Ce altceva ar putea să facă un 
fost tribun? Am învăţat multe din ştiinţa şi arta 
militară, cunosc bine strategia şi tactica purtării 
războiului. Alexandru Macedon a cucerit lumea nu prin 
numărul mare al soldaţilor, ci prin iscusinţa cu care a 
ştiut sa-i organizeze pentru luptă.  Falangele 
macedonene deveniseră de neînvins. Caesar, cu o 
armată de două ori mai mică, l-a zdrobit pe Pompeius, 
fiindcă a ştiut cum şi cînd să dea bătălia. 

Cînd auzi rostit numele lui Caesar, regele simţi un 
fior săgetindu-i inima, de mulţi ani vedea în el singurul 
şi marele sau duşman. Bătu din palme şi porunci străjii 
să vina Carpio. 

— Lacterius Babrius, vei fi la noi mai mult decit un 
tribun, dacă te vei dovedi cu sufletul alături de noi, iar 
de vei încerca să ne trădezi, să ştii că pe trădători noi îi 
ardem de vii, spuse, privindu-l în ochi pe roman, apoi 
se întoarse spre Carpio: Tu şi Rundacis să staţi de 
vorbă cu tribunul, pînă sfirşesc eu cu ceilalţi. Să ştiţi că 
el va face parte din oastea dacă, vom folosi sfaturile 
sale pentru a ne organiza mai bine. Vreau să facem 
pîlcurile noastre de luptători asemenea legiunilor 
romane. 

— Este şi vremea, Mărite rege! murmură Diodor, 
după ce Carpio şi romanul ieşiră. 


— Pentru ce este vremea? Ce vrei să spui? îl 
întrebă regele. 

— Mărite rege, sînt — aşa cum a spus marele preot 
— un istoric, adică un om care studiază trecutul 
popoarelor, cauzele izbucnirii războaielor şi arta 
militară folosită în purtarea lor. Această îndeletnicire 
mă ajută ca într-o oarecare măsură să pot prevede 
unele evenimente pentru un viitor nu prea îndepărtat. 
A sosit vremea, Mărite rege, acum nu se mai pot evita 
un război între Roma şi Dacia. 

— Pentru asta l-am scos de aici pe tribun, am 
bănuit că ai aflat ceva şi, faţă de el, poate că te-ai fi 
reţinut să-mi spui. De Hegias să nu te fereşti, el este 
omul meu de încredere. Spune tot ce ştii şi tot ce crezi 
că s-ar putea întîmpla, Diodor, pentru veştile tale noi îţi 
vom fi recunoscători. Tu eşti grec, neamul tău suferă 
sub stăpînirea romană, cred că nu eşti de partea 
tiranului de la Roma. 

— Da, Mărite rege, sînt grec, dar şi istoric. Un 
istoric nu trece alături de una din părţi, el cercetează şi 
notează evenimentele cu sînge rece, străduindu-se să 
respecte adevărul. Istoria este ceea ce s-a petrecut de 
fapt, nu ceea ce am fi vrut noi să se întimple. Aşa cum 
se prezintă lucrurile, din ceea ce ştiu eu de la Roma, 
Senatul roman aşteaptă ciocnirea dintre legiunile lui 
Caesar şi oastea lui Burebista. După zdrobirea lui 
Pompeius, timp de doi ani el a continuat expediţia de 
supunere din partea de răsărit: în Asia, Egipt şi Africa, 
pregătind în acelaşi timp războiul cu Dacia. Rămas 
stăpîn la Roma, Caesar şi-a dat titlul de dictator, mai 
întîi pe timp de un an, apoi l-a prelungit pe zece ani, iar 
de curînd a luat hotărîrea să-l păstreze toată viaţa. 
Senatul a decretat pentru el onoruri deosebite: o 
statuie de bronz, dreptul de a purta coroană de lauri, 


serbări publice la aniversarea sa, un tron de aur, o 
mantie de purpură şi i-a dat numele de „Părinte” al 
patriei. Mulţi oameni la Roma cred că dictatorul tinde 
să devină rege sau împărat. Şi-a luat ca ajutor pe 
Octavianus, pe care Senatul l-a ales consul. Am aflat că 
pentru expediţia spre Dacia se pregăteşte o armată 
numeroasă, alcătuită din şaisprezece legiuni şi zece 
mii de călăreţi, pe care o strînge în Macedonia. Caesar 
ţinteşte să spulbere stăpînirea dacă între Danubius şi 
munţii Haemus, precum şi asupra cetăților de pe 
ţărmul Pontului Euxin. Asta este tot ce ştiu, Mărite 
rege. 

Mişcîndu-se neliniştit în scaun, regele slobozi un 
oftat greu. Nu se aşteptase ca pericolul să se apropie 
atit de repede. 

— Mi-ai spus tot ce ştii, Diodor, dar nu şi ce 
gindeşti. Ce crezi, aş putea face ceva ca legiunile să nu 
pornească spre noi? 

— Vezi, Mărite rege, de multe ori neprevăzutul 
schimbă totul într-un mod care uimeşte, încît să pară o 
adevărată minune făcută de zei. în drumul meu 
încoace, m-a frămiîntat soarta Daciei şi a ta. Pînă 
departe se vorbeşte despre Burebista, pe mulţi i-am 
auzit spunînd că este un rege mare, viteaz şi bun. 
Pericolul s-ar putea îndepărta de voi numai într-unui 
din aceste trei cazuri: izbucnirea unei puternice 
răscoale în altă parte a imperiului, unde ar fi duse în 
grabă legiunile; Senatul de la Roma să-şi impună 
voinţa, să-l facă pe Caesar să renunţe la expediţia spre 
Dacia, iar al treilea caz şi cel mai hotăritor ar fi 
moartea fulgerătoare a dictatorului. 

Regele răsuflă adînc. De îngrijorare, sîngele îi 
năvălise spre cap, faţa lui ardea, albul pletelor şi bărbii 


o făcea să pară de un roşu aprins. Se întoarse spre 
Hegias. Bătrîn, negustorul urmărise greu cele vorbite. 

— Ai putea să pleci la Roma, Hegias? îl întrebă. Cu 
o tresărire, acesta răspunse: 

— Nu, Mărite rege! Nu mă mai ajută puterea să 
pornesc la un drum atit de lung. Cu un an în urma am 
încheiat afacerile mele negustoreşti acolo. Dar, Mărite 
rege, îl ai pe Comosicus. El ştie să se descurce, 
cunoaşte Roma mai bine decît mine. 

Diodor nu mai avu răbdare: 

— De cînd am venit m-am tot ţinut să întreb. Ce 
face Comosicus, s-a înapoiat sănătos în Dacia? Noi am 
fost buni prieteni. Da, el ar şti ce să facă la Roma... Ar 
fi de încercat... Dacă este pe undeva prin apropiere, 
trimite să-l cheme, Mărite rege. 

— Nu, nu este pe aici, e plecat departe, se grăbi 
regele, făcînd un semn de tăcere marelui preot. Poate 
că miine se înapoiază. Aşadar, pentru că nu ne stă în 
putere să aranjăm izbucnirea unei mari răscoale a unui 
popor subjugat de imperiu, nu ne rămîne decit să 
folosim una din celelalte două posibilităţi: să cîştigăm 
Senatul de partea noastră, să-l oprească pe Caesar de 
a porni cu legiunile spre Dacia, sau să punem la cale 
omorirea lui. 

— Să ştii, Mărite rege, că sînt şanse de reuşită, 
reluă Diodor. De cînd legiunile lui Pompeius au fost 
zdrobite, iar după aceea el ucis în Egipt, patricienii 
luptă pe toate căile împotriva lui Caesar. Sînt mulţi în 
Senat, însă dictatorul nu mai ascultă de hotăririle 
senatorilor, iar teama de el este atît de puternică, încît 
nici unul nu are curajul să se ridice făţiş împotriva lui. 
Cu bani mulţi cred că ar fi cu putinţă de găsit oamenii 
potriviţi pentru închegarea unei conjuraţii, care să-l 
trimită pe tiran în infern. 


— Sînt gata să plătesc oricît, dau saci cu denari de 
aur, numai să reuşim să îndepărtăm de noi pericolul! 
rosti regele cu speranţa crescută. Voi trimite pe 
Comosicus la Roma şi... 

— Să plece în taină, Mărite rege, nimeni să nu afle 
încotro porneşte. Nu ştiu în ce măsură Caesar a fost 
prevăzător, înclin să cred că el a avut un spion bun 
printre voi, unul care a stat tot timpul lingă Marele 
preot şi în apropierea regelui... 

— Cum? Cine, Diodor? strigă Burebista, uimit de 
ceea ce auzea. 

— Astydamas, Mărite rege! L-am zărit aici pe 
Kogaion. Îl cunosc de la Roma. Face pe astrologul, se 
dă drept preot al templului lui lupiter, este omul de 
încredere al Marelui pontif, iar acesta slujitor supus al 
lui Caesar. De cînd a venit Astydamas în Dacia? 

— De aproape doi ani... răspunse marele preot 
adînc tulburat. 

— Da, se potriveşte, continuă Diodor, tot de atunci 
a început şi Caesar să pregătească expediţia spre 
Dacia. Nu mă îndoiesc că dictatorul cunoaşte acum tot 
ce se mişcă aici, cîtă oaste şi ce arme aveţi... 

— Dar el este un prezicător, ne-a prevestit că ne 
aşteaptă o mare nenorocire. Am avut cutremurul... 
spune că nu a venit încă marele prăpăd... |! întrerupse 
marele preot. Tot ce prezice citeşte în stele, înţelege 
semnele de pe cer. Este un mare învăţat... 

— Pentru mine e limpede, Mare preot, reluă 
Diodor, v-a prevestit un mare prăpăd, care încă nu a 
venit, dar îl aşteaptă, pentru că ştie ce va face Caesar: 
va cotropi şi supune Dacia. 

Regele asculta şi se frămiînta în scaun, nu mai 
simţea povara bătrineţii, simţea sîngele alergindu-i prin 


trup ca în anii tinereţii. Îl învălui într-o undă de 
recunoştinţă şi rosti săltîndu-se în picioare: 

— iți mulţumim, Diodor! Poate că Marele zeu şi-a 
întors faţa spre noi, ne ajută, el ţi-a îndreptat paşii 
încoace. Vom face tot ce ne stă în putere pentru a 
salva ţara. 

— Mărite rege, am venit aici ca istoric, aş vrea să 
lămuresc un lucru: cu mulţi ani în urmă, la Roma se 
vorbea că cetatea ta de scaun are trei nume: Arcidava, 
Sargedava şi Argedava, iar acum văd că i se spune 
Sarmizegetusa. In istoria la care lucrez, vreau să 
precizez care este adevărul. 

— Să scrii acolo, Diodor, aşa: Arcidava a fost 
cetatea mea de scaun în vremea cînd Dacia nu era 
unită, apoi am strămutat-o, pe timpul luptelor de 
întemeiere a Daciei Mari, la Sargedava. Într-un timp m- 
am gîndit să fac o nouă cetate de scaun la Argedava, 
dincolo, în cîmpia cea mare dinspre Dunaris, să creez 
acolo o urbe întinsă cît Roma, dar s-a ivit pericolul 
roman. Unde aş putea să mă apăr mai bine decit în 
munţii de aici? Aveam nevoie de o cetate întărită, în 
faţa zidurilor căreia să zdrobesc legiunile duşmane, de 
aceea am ales acest loc, alături de Kogaion, pe care 
am înălţat Sarmizegetusa. Poate că mai tirziu urmaşii 
mei tot acolo la Argedava vor muta cetatea de scaun a 
ţării. Incă o dată îţi mulţumesc, Diodor! Eu şi Marele 
preot ne vom ruga Marelui zeu să-ţi dea sănătate şi 
viaţă lungă! La noi poţi rămîne ca oaspete cît doreşti, 
de la Deceneu vei afla tot trecutul Daciei. 

In seara aceleiaşi zile, garda de preoţi l-a luat pe 
Astydamas şi l-a legat cu lanţul de stînca din hruba de 
sub Kogaion. Era sortit să nu mai vadă soarele 
niciodată. In acea noapte, regele, marele preot şi 
Comosicus au stat mult de vorbă, chibzuind asupra 


plecării lui la Roma şi a pregătirilor pentru purtarea 
unui război pe care îl vedeau nimicitor. Era spre ziuă 
cînd Comosicus încheie cu acest îndemn: 

— Mărite rege, iarna este aproape, tarabostii şi 
capnoboţii vor sta liniştiţi cît timp va fi omăt. La 
începutul primăverii eu mă voi înapoia de la Roma şi 
vom vedea ce va trebui făcut. Pînă atunci să ai 
încredere deplină în Rundacis şi Carpio. Dacă se va ivi 
un pericol în ţara, avem totul pregătit, ei vor face zid în 
jurul tău şi al Marelui preot. Şi, tot pînă atunci, să dai 
poruncă la toate căpeteniile de ţinuturi să pregătească 
oastea. Vei vedea dacă tarabostii ascultă sau nu de 
cuvintul tău. 

Comosicus ieşi din villa lui Hortensius Maximus şi 
se îndreptă în sus pe via Flaminia, spre terme. Sosise 
de două săptămîni la Roma, redevenise în totul libertul 
Stertinius Maximus,  augustalul, clientul  bogatului 
negustor, ca şi cum mulţi ani lipsise, fiind plecat în 
partea de răsărit a imperiului, unde văzuse de afacerile 
fostului stăpîn, ale lui Hortensius Maximus. Pornise din 
Dacia însoţit de Marcius Laberius, pentru care avea 
acte în regulă că îi era sclav, de aceea în văzul lumii îl 
şi folosea ca pe un sclav. Prietenia dintre ei se întărise 
mult, la Carsidava Marcius îşi avea casa şi gospodăria 
lui, îşi luase soţie pe fiica unui comate, iar Dacia 
devenise noua lui patrie. Il pusese să umble printre 
gladiatori, foştii săi tovarăşi de luptă în arenă, să-i ducă 
la taberne, să chefuiască şi să afle cît mai multe 
noutăţi despre cele ce se petreceau sau se puneau la 
cale în Roma. In acelaşi timp el se străduia să pătrundă 
cît mai adînc printre senatori, atent să prindă şi cel mai 


neînsemnat zvon în legătură cu ceea ce pregătea 
dictatorul — Caesar. Totul se făcea prin mijlocirea lui 
Cornelius Laberius, senatorul, care, deşi îmbătrinit, 
păstrase lăcomia de bani şi ura împotriva celui ce 
devenise stapinul imperiului după zdrobirea legiunilor 
lui Pompeius. Mergea privind în jos, printre bogatele 
ville ce se înşirau pe via Flaminia, înconjurate de curţi 
largi şi grădini pline de flori. La plecare Hortensius 
Maximus, slăbit de vîrstă, îi spusese: 

— Am devenit neputincios, anii ce-i port în spate 
caută să mă doboare, din cauza asta, în afară de bani, 
nu te mai pot ajuta cu nimic. Vei avea denari de aur 
cîţi doreşti, aşa cum mi-a scris Hegias, ştiu că regele 
Daciei e un bărbat de încredere. Mai departe vezi ce 
poţi face singur, ajutindu-te de doi oameni: de 
Cornelius Laberius, senatorul, şi de Nerius, lanistul. 
Caesar nu va fi înfrînt şi alungat de la putere decit de 
cei din Senat, iar dacă acest lucru se dovedeşte cu 
neputinţă de îndeplinit, nu există altă scăpare, trebuie 
încercată răpunerea lui. Să ştii că gladiatorii îţi pot fi de 
folos în această privinţă. 

De cînd venise se frămînta cum să înceapă, pe ce 
cale să pornească pentru a avea cît mai multă şansă 
de izbîndă. Dacă nu reuşea să împiedice pornirea 
legiunilor spre Dacia, totul era pierdut. Vedea cum se 
apropia din două părţi pericolul de ţară şi de rege: 
dintr-o parte, nesupunerea taraboştilor, iar din 
cealaltă, lăcomia după cuceriri a lui Caesar. Printr-o 
cruntă ironie a soartei, cei doi bărbaţi predestinaţi să 
se înfrunte erau de partea celor mulţi: Burebista voia 
să dea pămint şi libertate comatilor, iar Caesar se 
ridicase şi devenise puternic susţinut de tabăra 
popularilor, adică a plebeilor; primul se zbătea să-şi 
apere ţara, pe cînd celălalt urmărea să întindă cît mai 


departe hotarele imperiului devenit un asupritor de 
popoare. Pentru a-şi putea atinge scopul, trebuia să se 
ajute de cei din tabăra oprimaţilor, a patricienilor, care, 
de cînd fusese înfrînt şi omorît Pompeius, îl urau şi mai 
mult pe cel ce devenise stăpînul Romei. Auzise pe 
mulţi vorbind prin forum şi pe la terme că în curînd 
Caesar va deveni rege sau împărat. Senatul îi era 
supus, nimeni nu îndrăznea să i se opună, i-ar fi fost 
uşor să obţină din partea lui proclamația pentru 
obţinerea noii demnități. Toate acestea îl făceau să-şi 
dea seama cit de grea era misiunea sa, de a cărei 
reuşită depindea soarta Daciei. Prins de ginduri, se 
miră cît de repede ajunsese în faţa viliei senatorului. 
Cornelius Laberius îl primi cu totul surprins, spunîndu-i 
cu ton de glumă: 

— Te-au alungat din Dacia, sau ţi-era dor să mai 
faci pe libertul la Roma? Mă rog lui lupiter pentru tine, 
Stertinius! 

— Eu trebuie să mă rog lui lupiter şi lui Zamolxis 
pentru sănătatea ta, Cornelius Laberius! Am pornit 
încoace într-un moment greu pentru ţara mea, nici o 
încercare nu este de prisos... 

— Bănuiesc pentru ce ai venit, Comosicus. Îţi spun 
pe numele tău dac, aici nu ne aude nimeni. Să ştii că în 
toamna trecută m-am gindit mult la tine şi la regele 
tău. Se apropie pericolul de ţara voastră. Da, în adevăr, 
treceţi printr-un moment greu. 

— De aceea am venit, Cornelius Laberius. Vreau să 
încerc tot ce este cu putinţă, pentru a opri legiunile lui 
Caesar să se îndrepte spre Danubius. Ştiu că nu va fi 
uşor, îmi dau seama că fără ajutorul tău am puţine 
şanse să reuşesc. Regele Burebista plăteşte oricît, mi-a 
spus că te cîntăreşte în aur dacă îndepărtezi pericolul 
de Dacia. 


Senatorul sună din clopoțel şi ceru sclavului două 
cupe cu vin. Auzind de aur, se mai învioră, ochii 
începură să-i lucească. Făcuse mari datorii, se 
apropiau termenele şi nu avea cu ce să le plătească. 

_ — Noi am mai vorbit despre asta, Comosicus. 
Sînt mulţi ani de atunci, îmi amintesc şi ce ţi-am spus: 
dacă iese învingător Pompeius, voi putea ajuta pe 
regele dac, pentru că am cuvint greu printre optimaţi, 
iar dacă Caesar rămîne stăpîn pe situaţie, nu ştiu ce aş 
putea face. Pe vremea aceea nu bănuiam că zeii 
sorociseră un sfîrşit aşa de cumplit lui Pompeius, îl 
credeam destul de tare. Pentru susţinerea voastră în 
Senat, am de partea mea mulţi senatori, însă astăzi 
nimeni nu îndrăzneşte să se arate pe faţă împotriva 
dictatorului. 

— Totuşi, va trebui să găsim o cale, Cornelius 
Laberius. 

— Să ne mai gindim... Caesar are duşmani mulţi... 
Nu văd ce am putea face... Zici că plăteşti oricît? Imi 
răspunzi după ce bei vinul. 

Sorbind din cupă, Comosicus îl cerceta pe senator. 
Cu toată virsta înaintată, se păstra încă bine, era vioi, 
cu căutătură pătrunzătoare, părul alb, mărunt ondulat, 
îi încadra frumos faţa rotundă, puternic bronzată. 
Acelaşi lucru îl făcea şi el, îl privea gînditor pe dac. Nu- 
şi imagina cum va fi arătat în Dacia, cînd lăsase pletele 
şi barba să-i crească în voie, îl vedea proaspăt ras, cu 
părul scurtat, plin de energie şi îngrijorare. 

— O ştii, Cornelius Laberius — se grăbi să răspundă 
după ce goli cupa — cred că te-ai convins de mult, 
Dacia este ţară bogată, are de toate. [i-am spus, 
regele va cîntări în denari de aur pe oricine ne va 
ajuta. De vor fi nevoiţi să fugă, îi luăm la noi, vor primi 


pămînt să-şi facă ferme mari şi frumoase, aşa cum au 
patricienii aici la voi. 

— Cum am putea să facem?!... murmură senatorul. 
Nu ar fi bună încercarea de a-l opri pe dictator printr- 
un vot at Senatului, sînt mulţi care se tem de el. Aşa 
încăpăţinat şi plin de el cum este, am mări pericolul 
pentru voi, ar ordona, pornirea legiunilor spre Dacia. 

— Acum sîntem în plină iarnă, Cornelius Laberius, 
prin părţile acelea din Tracia şi Dacia troienele de 
zăpadă se înalţă citeodată cît casele, nu se mai poate 
umbla de la o cetate la alta. Caesar nu va începe 
expediţia spre Dunaris decit în primăvară. Pînă atunci 
ar fi timp să facem ceva. 

— Da... dar să vedem ce?! 

— Să-l trimitem la zei pe dictator! 

Senatorul îl fixă un timp cu privirea, parcă 
nehotărit. Murmură: 

— La lucrul ăsta s-au gîndit şi alţii... Se frămîntă 
ceva... Cei mai porniţi sînt doi tineri senatori: Marcus 
lunius Brutus şi Longinus Cassius. Primul este urmaş al 
lui Lucius Brutus, cel care a fost exilat din Roma de 
ultimul rege, Tarquinius. Şi lucru curios, Marcus lunius 
Brutus este iubit în mod deosebit de Caesar. Unii 
senatori încearcă în toate chipurile să aţiţe pornirea lui, 
îndemnîndu-l la conjurație pentru a face onoare 
memoriei celui din care se trage. In unele zile găseşte 
pe scaunul său din Senat bucăţi de papirus, pe care 
sînt scrise fraze ca acestea: „Tu dormi, Brutus, şi Roma 
este sclavă!” sau „Nu, tu nu eşti Brutus!” desigur, 
referindu-se la bravul lui înaintaş. Asta ar fi o cale, pe 
care însă nu văd în ce măsură noi vom reuşi să facem 
ceva. O altă cale ar putea să treacă pe la lanişti, cu 
gladiatorii s-a încercat de multe ori să se provoace 
dezordine în forum, ca prin asta să se arate 


nemulţumirea poporului. Prins într-o astfel de 
ambuscadă, dictatorul ar deveni uşor ţinta unei spade, 
a unei sulițe sau al unui jungher, minuit fulgerător. 
Laniştii trec prin lipsuri grele, un cîştig mare, nesperat 
cred că i-ar tenta. Nerius e lacom după bani. Se pare 
că în ultima vreme a cam sărăcit, a avut pierderi mari 
la unele spectacole organizate de el. Asta e tot ce s-ar 
putea facel!... 

Comosicus se ridică de pe scaun. Una din speranţe 
se năruise, senatorii nu-l puteau opri pe Caesar să 
pornească spre Dacia. 

— Mă voi duce la Nerius, zise, pregătindu-se de 
plecare. Nu rămîn decit aceste două căi: Brutus şi 
gladiatorii, _ amîndouă  ducîind la acelaşi sfîrşit: 
răpunerea duşmanului. Tu tot mă poţi ajuta, Cornelius 
Laberius, vreau să faci în aşa fel încît să-i întîlnesc pe 
Cassius şi Brutus, să-mi dau seama în ce măsură am 
putea acţiona împreună. 

Citeva zile Comosicus continuă să rătăcească prin 
Roma. Pe lanist nu-l găsise, era plecat la Capua, la 
ferma unui prieten. Umbla deseori între forum, terme 
şi Circul Mare, pe unde era lume mai multă, căutînd să 
prindă ce vorbea mulţimea. Era pe la vremea prînzului 
cînd intră în forum şi se văzu prins în îmbulzeala 
cumpărătorilor şi a negustorilor, în strigătele celor ce-şi 
lăudau marfa sau se tocmeau fără nici un semn de 
nerăbdare. Nu-şi dădu seama cînd ajunse în apropierea 
basilicei, clădirea mare în care magistraţii judecau pe 
împricinaţi, în porticele căreia negustorii discutau şi 
încheiau afaceri, unde era un du-te-vino continuu. Văzu 
rezemat de una din coloane un gladiator şi se apropie 
de el. 


— Ce faci? Te-a prins rău tăria vinului? îl întrebă, 
văzindu-l că abia se ţine pe picioare. Zeii te-au ajutat, 
ai ieşit victorios din arenă şi lanistul te-a răsplătit bine. 

— Ce zeii?! strigă, bătîndu-se cu pumnul în piept. 
Am învins prin măiestrie, mînuind fulgerător spada, dar 
lanistul să ştii că nu a fost prea darnic. 

Comosicus îl asculta privindu-i sandalele scilciate şi 
tunica zdrenţuită. Şi el fusese gladiator, însă nu 
umblase niciodată neîngrijit îmbrăcat. Cel pe care îl 
avea în faţă îl socotea un om căzut pradă viciului. 

— Eşti gladiator de la şcoala lui Nerius? 

— Nu, de la alta... a lui Lamprinius... Un nenorocit... 

— Sînteţi mulţi acolo? 

— Am mai rămas vreo zece. Unii au căzut în 
arenă... pe alţii i-a vindut... Lamprinius e atît de 
îndatorat, încît în curind o să-l văd şi pe el sclav. Dar 
de ce mă întrebi, de ce te-ai oprit să-mi vorbeşti, te-a 
prins mila de mine? Îi urăsc pe oamenii liberi şi îi 
blestem pe zei! Toţi sînt răi! Într-o vreme am sperat că 
Caesar va face ceva pentru sărăcime, era omul 
popularilor, că se va milostivi şi va uşura viaţa 
sclavilor, dar n-a făcut nimic. Adică a făcut... s-a făcut 
el dictator, stăpîn al Romei şi imperiului... A uitat de cei 
ce l-au ridicat atit de sus. Am luptat şi eu pentru el 
împotriva optimaţilor, am luat parte la dezordinele din 
forum, prin care mulţimea îşi arata nemulţumirea faţă 
de modul cum conduceau patricienii statul, cîteodată 
transformîndu-le în adevărate răscoale. Şi cu ce m-am 
ales? N-am reuşit nici să string banii cu care să-mi 
răscumpăr libertatea, deşi întotdeauna mi-am învins 
adversarul în arenă şi l-am trimis la zei. 

— Ştiu, te înţeleg... şi eu am fost gladiator, 
murmură Comosicus. 


— Şi cum, ţi-ai cîştigat libertatea luptind în arenă? 
Văd că eşti un libert bogat... 

— Nu, cu mine s-au petrecut altfel lucrurile... Dar 
văd că nu eşti atit de tare prins de tăria vinului, pe cît 
păreai cînd m-am oprit lîngă tine, putem să stăm de 
vorbă şi plimbîndu-ne prin forum. Eu mă numesc 
Stertinius Maximus, tu ce nume ai? 

— Spune-mi Mercurius... 

— Din ce neam te tragi, Mercurius? Haide, să 
mergem! 

— Sînt gal, am fost luat captiv de legiunile lui 
Caesar şi vindut ca sclav. Dar tu? 

— Eu sînt dac. Am ajuns pe altă cale sclav, apoi 
gladiator. Pînă acum legiunile romane n-au cotropit 
Dacia. Mă zbat să le împiedic de a porni într-acolo. 

— Asta înseamnă că lupţi împotriva lui Caesar? 

— Dacă ucizi ciobanul, se împrăştie turma... 

— Da, te-am înţeles. De multe ori şi eu m-am 
gîndit, Caesar ar trebui răpus. De cînd a devenit 
dictator, nu mai este omul sărăcimii, nu ne mai putem 
pune speranţa în el. Dacă l-ar prinde în mijlocul lor, 
cînd se adună şi se dedau la dezordini în forum, 
gladiatorii n-ar ezita să-l trimită la zei! 

Comosicus se opri şi îl strînse cu putere de braţ. 

— Astfel de oameni caut eu să mă ajute. Ce crezi 
că mi-ar cere în schimb? Tu, dacă ai merge alături de 
mine, ce ai vrea să-ţi dau? 

— Nu ştii la ce visează un gladiator? Vreau bani şi 
libertate. 

— Ce mă îndemni, ar fi bine să vorbesc cu lanistul 
Lamprinius? Sînt gata să-i cumpăr toţi gladiatorii. 

— Da... e bine... Dar n-ar strica dacă te-ai duce la 
Nerius. Pe urmă aranjează el, Nerius, cu Lamprinius. 
Altfel nu are încredere. 


La ieşirea din forum era o tabernă. Comosicus ÎI 
împinse uşor şi intrară. Se aşezară la o masă în 
apropierea căreia nu mai era nimeni. Ceru cîrnaţi şi 
vin. Era tulburat, gîndea că zeii îl scosese în calea sa 
pe gladiator, ei îl ajutau. Il îndemna să măniînce şi să 
bea. 

— Mă pot încrede în tine, Mercurius? rupse tirziu 
tăcerea. 

— De ce? Ce ai vrea să fac? 

— Să vorbeşti cu gladiatorii lui Lamprinius, să-i 
convingi, să alegi pe cei mai hotăriţi, ca eu să ştiu pe 
care să-i cumpăr. Dacă reuşim să-l răpunem pe 
Caesar, toţi cei ce mă vor ajuta vor primi nu numai 
bani şi libertate, îi iau cu mine în Dacia, le dau pămînt 
cît vor voi, îşi vor face ferme bogate, aşa cum au aici 
patricienii. 

— Asta vreau şi eu, să părăsesc Roma. În Galia nu 
mă pot duce, fiindcă acolo dau cot peste romani. Aş 
pleca în Dacia cu tine... Dar de ce spui că le dai 
pămînt... vorbeşti ca şi cum ai fi rege... 

— Sînt omul de încredere al regelui. Dacă mergi cu 
mine, te vei convinge de asta, Mercurius. Poate că zeii 
au sorocit să-mi devii cel mai bun prieten. Tu cînd mai 
poţi veni în taberna asta? 

— Cînd vreau, aproape în fiecare seară. 

— Să ştii că mă găseşti aici. 

Comosicus nu se grăbi să se ducă la Nerius, căută 
să se convingă în ce măsură se putea încrede în 
gladiator. Dacă l-ar fi denunţat praetorienilor, totul ar fi 
fost pierdut. Nu-l îngrijora viaţa sa, ci reuşita misiunii 
ce o avea, era în joc soarta Daciei. Senatorul Cornelius 
Laberius îl încurajase, îi spusese că cel mai bun prilej 
pentru a da lovitura era în primăvară, de Lupercalii, 
cînd Caesar va merge în cortegiul cel mare, cu marele 


pontif şi preoţi, trecînd prin mijlocul mulţimii. Atunci se 
va putea crea uşor panica, garda se va răzleţi, iar 
gladiatorii îl vor înconjura şi ucide pe dictator. In cîteva 
zile Mercurius se dovedi de bună-credinţă, se schim- 
base cu totul, îi vorbea cu însufleţire, arăta ca un 
luptător hotărit să învingă. Socoti că era momentul să 
stea de vorbă cu Nerius. Era pe la vremea prinzului 
cînd intră în şcoala de gladiatori. Il găsi pe lanist bine 
dispus, îşi sfirşise gustarea de dimineaţă, sorbea vin 
dintr-o cupă. 

— Aduc mulţumiri zeilor, pentru că m-au ajutat să-l 
revăd pe fostul meu stăpin! salută el din uşă. 

Lanistul opri cupa aproape de gură, privindu-l 
dezorientat. Parcă nu-i venea să creadă că îl avea în 
faţă pe fostul său gladiator. Işi reveni însă repede, 
începu să zimbească şi se grăbi să-l primească: 

— Fii binevenit, Stertinius! Mă rog lui lupiter pentru 
tine! Ce, te-ai gîndit să te înapoiezi la Roma? Tocmai 
aveam nevoie de un gladiator bun, de care să fiu sigur 
că nu va cădea răpus în arenă. Te apropii de bătrineţe, 
ca şi mine, însă văd că ai rămas tot aşa de vînjos. 

— Să ştii, Nerius, sînt gata să fac iarăşi pe 
gladiatorul, dacă tu mă vei ajuta să îndeplinesc 
misiunea pentru care am venit. 

— Ce misiune? 

— Să opresc pornirea legiunilor spre Dacia. 

— Asta n-ai să o poţi face! Caesar e puternic, 
Senatul i se supune, iar numărul legionarilor săi creşte 
necontenit. 

— ÎI trimit la zei, Nerius! 

Lanistul făcu ochii mari şi izbucni în ris: 

— Du-te de-l omoară! îl aştepţi la Senat şi, cînd 
vine, îţi înfigi jungherul în piept. Parcă n-ai fi luptat în 
arenă, Stertinius, şi parcă n-ai fi trăit la Roma atiţia 


ani! Tu n-ai văzut garda de lictori şi de praetorieni care 
îl însoţeşte pe dictator? Să ştii că îl urăşte multă lume, 
mai ales patricienii, magistraţii şi senatorii, toţi îi 
doresc pieirea, însă toţi sînt lipsiţi de curaj. Cel care ar 
reuşi să-l ucidă ar fi încununat cu lauri în forum. Dar să 
lăsăm gluma, văd că vorbeşti cu o pornire ce mă 
înfioară. Ai venit să-mi ceri ajutorul? Te-ai gindit cum? 

— Cumpăr gladiatori din cei mai de încredere, pe 
care îi aveţi tu şi Lamprinius, lanistul. De Lupercalii 
aşteptăm în mijlocul mulţimii trecerea cortegiului 
dictatorului, facem să izbucnească panica și 
dezordinea, îi împrăştiern garda şi-l răpunem. Plătesc 
oricît, Nerius! Gladiatorii cu care voi da lovitura vor 
primi bani mulţi şi libertate. Celor care vor dori să 
meargă în Dacia, le dăm pămint, îi voi ajuta să-şi 
înjghebeze ferme. 

Pe măsură ce îl asculta, zimbetul îngheţa pe faţa 
lui Nerius. Ceea ce voia dacul să întreprindă era plin de 
pericole, îşi mai amintea, fusese băieţandru cînd 
văzuse spinzu-raţi pe via Appia sclavii răsculați care îl 
urmaseră pe Spartacus. Il întrebă descumpănit: 

— Ai vorbit cu Lamprinius, îţi vinde din gladiatori? 

— Nu, nici nu-l cunosc; asta o vei face tu. 

— Ai noroc, Stertinius, şi eu îl urăsc pe dictator. Da, 
voi vorbi cu Lamprinius, îmi e dator mulţi bani. De la o 
vreme îi merge rău, a ajuns un lanist sărac. Intrebarea 
este: cum facem ca noi — eu şi Lamprinius — să nu fim 
bănuiţi că te-am ajutat să pui la cale conjuraţia? 

— M-am gindit şi la asta, Nerius. Voi deschide o 
şcoală de gladiatori, mă fac lanist. După ce dau 
lovitura, fug în Dacia. 

— Da, dacă te anunţi la Oficiul public şi plăteşti 
dările nu dai nimic de bănuit. Tu eşti libertul Stertinius 


Maximus, nu dacul Comosicus. Te ajut, dar ai destui 
bani? 

— Aur, numai denari de aur, lanistule! 

— Îţi urez noroc, Stertinius! Mă voi ruga lui lupiter 
Şi lui Apollo pentru tine! 

Urmară zile de încordare şi alergare. Primăvara se 
apropia, mai era numai o lună pînă la sărbătoarea 
Lupercaliilor. În tot ce făcea, Comosicus se sfătuia cu 
senatorul Cornelius Laberius. Se cerea multă 
prevedere, dacă încercarea cu gladiatorii nu reuşea, 
lovitura trebuia dată şi pe altă cale. Nu era de scăpat 
din vedere nimic. Prin Roma începuse să se împrăştie 
zvonul că după Lupercalii dictatorul se va duce la 
legiunile sale în Macedonia, iar de acolo va porni spre 
Dacia. Dacă reuşea să plece, totul ar fi fost pierdut. In 
frămîntarea lor, se gindiră la Marcus lunius Brutus, el 
putea fi un bun ajutor, în cazul cînd situaţia devenea 
desperată. După oarecare insistenţă, Cornelius 
Laberius reuşi să-l aducă în villa sa pe tînărul senator. 
Acesta veni însoţit de cel mai bun prieten al său, şi el 
tot tînăr, de Longinus Cassius. In triclinium era şi 
Comosicus. 

— Voi aduce jertfe tuturor zeilor şi mă voi ruga lor 
pentru sănătatea voastră! îi primi senatorul ridicîndu- 
se de pe scaun. 

— Eu mă voi ruga Cybelei pentru tine, Cornelius 
Laberius, ea este mama zeilor, rosti Brutus drept salut, 
înaintînd spre el şi îmbrăţişindu-l, apoi continuă rîzînd: 
pentru a fi sigur că nu-mi vei face ceva — prea ai 
insistat să viu la tine — mi-am luat ca însoțitor pe 
Cassius. Dar văd că ai un oaspete... Cine este? întrebă, 
întorcîndu-se spre Comosicus. 


Erau amindoi tineri, înalţi, frumoşi, cu căutături 
senine, îşi purtau cu distincţie togele, de sub care le 
ieşea braţul drept cu muşchi puternici. 

— Pentru cei din Roma este libertul augustal 
Stertinius Maximus, se grăbi să răspundă senatorul, iar 
pentru voi doi — dacul Comosicus. Poate că zeii au 
sorocit ca vieţile voastre să se întilnească, să 
săvirşească o faptă al cărei răsunet se va întinde de-a 
lungul veacurilor. 

Brutus îl privea pe dac stăruitor, mirat, nu avea 
plete şi barbă bogată, cum ştia că se purtau popoarele 
din afara hotarelor imperiului, după veşminte arăta ca 
un libert de-al Romei, care reuşise să se îmbogăţească 
făcînd afaceri negustoreşti. 

— Nu înţeleg, Cornelius Laberius, nu văd ce faptă 
am putea să săvirşim împreună?! Dacia nu a fost încă 
supusă şi făcută provincie romană. Ce este imperiul 
Romei? Un mozaic de popoare. Cînd am venit încoace, 
am trecut cu Cassius prin forum. Se viîntura acolo o 
mulţime formată din toate neamurile: negri voinici din 
Numibia, gali şi germani cu bărbi şi plete blonde, 
egipteni cu feţele împietrite, asirieni tăcuţi cu priviri 
blînde, traci vînjoşi cu piepturi late, evrei buni de gură, 
care ştiu să-şi laude marfa şi să se tocmească, greci 
semeţi, plini de învăţătură, care ne domină în tăcere 
prin ştiinţa şi arta lor, iar printre aceştia ici-colo mai 
vedeai şi cîte un roman. Cînd se vor răscula toate 
popoarele subjugate de legiunile noastre, imperiul se 
va destrăma ca fumul în vînt. Acum Caesar şi-a 
îndreptat privirea spre Dacia, o ştie bogată şi 
puternică, se teme de daci, vrea să o cucerească 
înainte de a fi prea tirziu... 

— Şi o va face, Brutus! sări senatorul întrerupîndu- 
|. O va cotropi, pentru că tu dormi, iar Roma e sclavă, 


continuă rîzînd, făcînd aluzie la cele scrise pe 
papirusurile găsite de Brutus pe scaunul său din Senat. 

— Te vei convinge că nu dorm, Cornelius Laberius. 

— Aşa, am ajuns unde doream, reluă senatorul. 
Acum pot să vă spun ce caută acest dac la Roma. Să 
ştiţi că a fost sclav, a luptat ca gladiator în arenă, are 
act de răscumpărare, este un libert cu toate drepturile 
date de legi. Ei bine, Brutus şi Cassius, ştiţi ce vrea să 
facă el? Să împiedice pe Caesar de a porni cu legiunile 
spre Dacia! 

— Cum? 

— Îl va omori pe dictator în ziua Lupercaliilor! 
Senatorul continuă, destăinuind toate pregătirile făcute 
de Comosicus, arătindu-şi temerea că s-ar putea să nu 
reuşească. 

— Da, e bine... murmură Brutus. Vezi, Cassius, la 
asta noi nu ne-am gindit. Este mai bună calea asta, 
gladiatorii se vor putea pierde uşor în mulţime. 

— Totuşi, prevederea este necesară, interveni 
Comosicus. Mai trebuie pregătită şi o altă cale... 

— Asta e treaba mea şi a lui Cassius, de multă 
vreme ne-am frămiîntat pînă ne-am hotărît ce să 
facem. Daca în ziua Lupercaliilor dictatorul va scăpa cu 
viaţă, îl vom ucide noi în Senat! 

— Pentru asta te-am chemat, Brutus, se grăbi 
senatorul. Pentru mine erai singura speranţă. N-am 
ştiut că la fel ca tine gîndeşte şi Cassius. Mă voi ruga 
zeilor pentru izbinda gladiatorilor sau a voastră! Vom 
continua să mai vorbim despre unele amănunte, după 
ce vom sorbi cîteva cupe de Falern, găsesc că este 
vinul cel mai bun. Poate ca lupiter şi Zamolxis şi-au 
întins mîna şi au hotărît să-l ia la ei pe dictator. Caesar 
nu va avea scăpare! 


Capitolul VIII 


SE STĂVILEŞTE 
DESTRĂMAREA 


1 


După plecarea lui Comosicus la Roma, regele 
trimise călăreți la toate căpeteniile de ținuturi spre a le 
vesti să vină degrabă la Sarmizegetusa. Voia să se 
convingă ce gindea fiecare, pe ce poziţie se plasa faţă 
de îndirjirea taraboştilor, şi totodată să stabilească 
amănuntele  stringerii oastei îndată ce se va 
desprimăvăra. Vedea în iarna ce se apropia un aliat şi 
un duşman pentru el: aliat, pentru că întîrzia legiunile 
romane să pornească spre Dacia, şi duşman, fiindcă 
împiedica stringerea cetelor de luptători şi organizarea 
unităţilor de luptă de câtre fostul tribun Lacterius 
Babrius, luînd ca model falangele macedonene şi 
tactica lui Alexandru Macedon. Stătuse mult de vorbă 
cu căpeteniile, ascultase părerea fiecăruia şi căutase 
să-i pătrundă în suflet. Se convinsese, Cotiso, Rholes şi 
Zyraxes erau într-o anumită măsură de partea 
taraboştilor; ceea ce îi făcea să rămînă strîns uniţi cu 
ţara era teama de Roma. La Cotiso observa o oarecare 
comportare de independenţă, ca şi cum ţinutul său era 
o ţară vecină cu Dacia, însă, ştiindu-se în calea 
legiunilor lui Caesar, nu pregetase să repete de 


nenumărate ori îndemnul ca întreaga oaste să se 
adune în cîmpia de la Argedava, iar de acolo să 
pornească spre Dunaris. Rholes, ştiindu-se departe, nu 
se arătase prea îngrijorat, păstra în sinea lui 
convingerea că romanii nu vor înainta pînă în partea de 
răsărit a Daciei, că bătălia cea mare se va da undeva 
dincolo de ţinutul lui Cotiso, îi vedea locul printre 
dealurile dintre Dunaris şi munţii Haemus. Zyraxes 
adusese o veste bună, toate cetăţile greceşti de pe 
ţărmul Pontului Euxin: Histria, Tomis, Callatis şi 
Dionysopolis se pregăteau să lupte împotriva legiunilor 
Romei alături de oastea regelui. Scorilo, căpetenia de 
la Ziridava, şi Sagitulp, de la Porolissum, se dovediseră 
cu totul supuşi, gata să îndeplinească orice poruncă. 
Duras se retrăsese, de cînd era suferind lăsase ţinutul 
său să fie condus de-a dreptul de rege. Ceea ce 
provocase o stare de încordare şi de neînțelegere 
pornise de la faptul că în Dacia era pe cale de a se 
forma două oşti: una adunată de taraboşti, din pilcuri 
separate pe fiecare ţinut, iar alta constituită din 
comatii care, în număr tot mai mare, părăseau satele 
fugind de pe moşii şi se retrăgeau la Rasidava. Acolo 
Rundacis şi Lacterius Babrius înjghebau noua armată a 
ţării. Separat de acestea erau gărzile formate din 
slujitori ai cultului lui Zamolxis, conduse de capnoboţi, 
care, unite, puteau constitui o mică oaste. In faţa 
pericolului roman, marele preot era hotărît să meargă 
alături de rege cu gărzile sale, spre a lupta împotriva 
legiunilor. Venise apoi iarna grea, geroasă, cu omăt 
mult. Zile de-a rîndul pe deasupra Daciei plutise 
negura. Îngrijorarea regelui creştea, de la Comosicus 
nu sosea nici o veste, numai de la Acornion primise un 
mesaj. Acesta îl anunţa că îndată ce vremea se va 
încălzi îi va trimite un mare transport de arme, strînse 


de cele patru cetăţi pontice. Totodată îi spunea că 
negustori veniţi de la Bizanţ aduceau ştiri pline de 
nelinişte, dinspre miazăzi continuau să sosească în 
Macedonia noi legiuni romane. Intr-o oarecare măsură 
se miîngiia cu faptul că triburile vecine de la răsărit, 
miazănoapte şi apus se dovedeau paşnice, nu se 
arătau pornite să-i atace hotarele, căpeteniile lor 
primiseră cu bucurie darurile sale. Aştepta cu 
nerăbdare primăvara, pentru a trece cu energie la 
pregătiri militare cum nu făcuse niciodată, nutrind 
speranţa că întreaga ţară va sări strîns unită în jurul 
său în acel moment greu. Uitase de povara bătrineţii. 
Era pe la începutul lui februarie, vremea se mai 
încălzise, soarele făcea să lucească omătul. Stătea la 
fereastră şi privea departe în zare, spre crestele 
munţilor dinspre miazăzi, cînd căpetenia gărzii anunţă 
că Rundacis voia să-i vorbească. Il primi cu nestăvilită 
nelinişte, se temea de o veste rea, deşi în el avea toată 
încrederea. 

— Mărite rege, mă rog Marelui zeu pentru 
sănătatea ta! 

— Bine, Rundacis, şi eu mă rog lui Zamolxis pentru 
tine.. Avem vreo ştire de la Comosicus? A sosit 
primăvara, încercarea cea grea se apropie... creşte 
pericolul... 

— Nu, n-a venit nimic, Mărite rege. Se poate ca el 
să fi trimis vreun papirus, dar se va fi întîmplat ceva pe 
drum aducătorului. Cînd a plecat mi-a spus să nu ne 
îngrijoreze tăcerea lui, să nu cădem pradă zvonurilor, 
să aşteptăm să se întoarcă, pentru că numai el va 
cunoaşte adevărata situaţie. Cît priveşte pericolul, 
Mărite rege, da, şi eu îl văd apropiindu-se. Pentru asta 
am îndrăznit să viu la tine. Dacă era Comosicus, acest 
lucru l-ar fi făcut el. 


— Atunci tot ai aflat ceva... 

— Este mai mult frămintare, Mărite rege. M-am 
gîndit că s-ar putea ca legiunile romane să nu 
pornească în acest an spre Dacia, însă tu din 
prevedere trebuie să stringi oastea şi să o duci spre 
hotarul dinspre miazăzi... 

— Da, şi?... Ce te frămintă? 

— Marele zeu îmi este martor, Mărite rege. Nu 
vreau să te supăr, fac asta numai din respect, 
supunere şi dragoste pentru tine. Indemnul meu este 
ca, pînă se întoarce Comosicus, să nu ai încredere în 
taraboşti... 

— Aşa te-a sfătuit el să-mi spui? Şi ce să fac, dacă 
nu am încredere? 

— Mărite rege, să nu se stringă la Sarmizegetusa 
oastea formată din pilcurile aduse de căpeteniile de 
ţinuturi, ci să dai poruncă să se adune în valea largă a 
rîului Maris, către Apulum, iar tu să nu te duci în 
mijlocul ei, pentru că te-ai vedea prins între taraboşti. 
Pretutindeni pe unde vei merge va trebui să fii însoţit 
de piîlcul meu de călăreţi şi de oastea cea nouă pe care 
o organizează în grabă Durasis şi Lacterius Babrius la 
Rasidava. Indată ce va pieri omătul o vom aduce aici. 
Să ştii că tot mai mulţi comati vin, toţi hotăriîţi să lupte 
alături de noi, să apere ţara şi pe rege. De la 
Sargedava nu poate pătrunde nimeni spre cetatea de 
scaun fără voia noastră, lăsăm să treacă numai gărzile 
de preoţi. 

— Adică să avem două oşti, una a taraboştilor şi 
alta a comatilor... Să mă frămiînte şi pericolul unei 
înfruntări  singeroase între  taraboşti şi  comati, 
murmură regele tulburat. 

— Asta numai pînă se întoarce Comosicus, Mărite 
rege. Dacă va trebui să luptăm cu legiunile romane, 


oastea Daciei va fi una. Chiar şi ei, tarabostii, văzînd 
primejdia se vor strînge în jurul regelui. 

— lar dacă Caesar nu ne mai atacă, în ţară va 
izbucni un război între cele două oşti, a taraboştilor şi a 
comatilor, într-acolo vrea să împingă lucrurile 
Comosicus, de aceea l-am ţinut închis. 

Rundacis nu-şi putu stăpiîni un zîmbet. 

— Nu, Mărite rege, nu se va întîmpla asta, pentru 
că mulţi comati din oastea taraboştilor vor trece de 
partea noastră. Comosicus va porni apoi să împartă 
pămînt celor din sate, luînd la rînd cetate cu cetate, 
moşie cu moşie. Dar să nu mergem cu gindul atît de 
departe, pentru că încă pluteşte pe deasupra capetelor 
noastre pericolul Romei. Acum noi trebuie să ne 
pregătim de luptă. 

Regele rămase un timp pe gînduri, apoi deodată 
săltă capul: 

— Bine, aşa voi face! Oastea cea mare se va aduna 
în cîmpia din apropiere de Apulum, iar eu voi merge 
acolo numai însoţit de oastea cea nouă. Tu mă îndemni 
să am încredere în Comosicus, iar la plecare el mi-a 
spus să mă încred în tine. Mă voi sfătui şi cu Marele 
preot. 

După o săptămînă, în valea de la Sargedava 
străjerii opriră o mică trupă de saltimbanci, mimi şi 
măscărici. Veneau dinspre Singidunum şi voiau să 
meargă la Sarmizegetusa spre a înveseli lumea. 
Căpetenia gărzii nu ştia ce să facă, să-i lase să treacă 
sau nu. Rundacis îi spusese cine are voie să înainteze 
pînă la cetatea de scaun. Ca să se scurgă mai uşor 
timpul, comedianţii începură să-şi arate iscusinţa, 
provocînd hazul străjerilor strînşi în jurul lor. Cînd 
veselia era în toi, dinspre vale răsunară ropote de cai şi 
de după cotitura drumului se iviră mai mulţi călăreţi. În 


frunte mergea Carpio. Căpetenia cetăţii îi ieşi înainte. 
Vorbiră puţin, apoi îl chemă pe cel care conducea 
trupa. Acesta, după ce afla cine era cel care venise, 
privi cu grijă în jur, ca şi cum se temea să nu fie auzit 
de cineva, se apropie de Carpio şi îi şopti ceva. Totul se 
schimbă fulgerător, comedianţii erau liberi să meargă 
la Sarmizegetusa. Dar nu numai atit, dădu căpeteniei 
trupei un cal şi ei doi porniră în galop înainte. Il duse 
de-a dreptul la rege. 

— Ce e Carpio, ce s-a întîmplat? 

— Avem veste de la Comosicus, Mărite rege! 

Regele se tulbură, barba îi tremura uşor. Ingrijorat 
dacă ştirea era bună sau rea, ascultă spusele lui Carpio 
despre noii veniţi, apoi privi cum comediantul scoase 
un papirus din căptuşeala tunicii. 

— Citeşte ce scrie, Carpio! îl îndemnă stăpînindu-şi 
cu greu frămîntarea. 

Carpio începu, rostind clar şi rar cuvintele: 

„De la Comosicus, Sănătate! 

Mărite rege, Marele zeu mă călăuzeşte, am ajuns la 
Roma şi am început treaba. Pină acum totul merge 
bine. Dacă Zamolxis şi lupiter ne vor ajuta, în cea de a 
cincisprezecea zi înainte de calendele lunii martie cel 
ce vrea să cotropească Dacia va fi trimis la zei. Mi-am 
găsit ajutoare de nădejde, în care mă încred ca în 
mine. Să ştii, Mărite rege, că nu am fost lipsiţi de 
prevedere, dacă prima lovitură va da greş, avem 
pregătită pe a doua. Dar, cum nimeni nu-şi cunoaşte 
destinul, nu trebuie să ne bucurăm dinainte, tu să 
continui să stringi o oaste puternică, sprijinindu-te pe 
comati, atent la uneltirile taraboştilor. Îndată ce voi 
încheia cele puse la cale aici, voi porni degrabă spre 
țară. 


Mărite rege, mi-am făcut un bun prieten din 
aducătorul acestui papirus, i-am vorbit mult despre 
înțelepciunea, vitejia, bunătatea şi dărnicia ta. Nu mă 
îndoiesc că vei şti să-l răsplăteşti cum se cuvine, să-i 
satisfaci orice dorință. 

Mă rog în fiecare clipă Marelui zeu să salveze 
Dacia, iar tie să-ți dea sănătate şi viață lungă, Maărite 
rege!" 

Pe măsură ce îl asculta, pe faţa regelui îşi făcea loc 
speranţa şi hotărîrea de a nu se lăsa surprins de 
evenimente, ci va intensifica pregătirile. Pentru 
Comosicus încerca sentimente ce mergeau de la 
recunoştinţă şi admiraţie pînă la o dragoste ce părea 
părintească. Cînd Carpio sfirşi de citit, el răsuflă din 
adînc, se simţea mai uşurat de povara grijii ţării. Il 
învălui pe comediant într-o privire caldă şi îl întrebă: 

— Pentru fapta ta plină de curaj şi de bună- 
credinţă, spune-mi, cu ce ai vrea să te răsplătesc? 
Dacă vrei bani, îţi dau oricît doreşti. 

Acesta răspunse, înclinîndu-se cu supunere: 

— Mărite rege, eu şi cei din trupa mea — 
saltimbanci, mimi şi măscărici — sîntem nişte oameni 
fără ţară, de cînd meleagurile pe care ne-am născut au 
fost cotropite de romani, rătăcim la întîmplare prin 
uriaşul imperiu al Romei, dornici să avem şi noi o 
patrie pe care să o iubim, unde să ne simţim stăpiîni. Ai 
vrea, Mărite rege, să ne primeşti, să-ţi devenim supuşi, 
să avem libertatea de a înveseli poporul? 

— Numai atît?!... murmură regele cu un zîmbet 
larg, mirat de modestia saltimbancului, apoi întoarse 
privirea spre căpetenia gărzilor şi a scribilor: Carpio, să 
spui constructorilor din cetate că am poruncit să facă 
acestor oameni case bune, printre celelalte din vale, 
iar mai tîrziu, după ce îndepărtăm de noi pericolul 


Romei, îi vom pune să construiască un teatru, aşa cum 
au grecii, căci văd că el este grec. 

— Vom juca multe comedii şi tragedii, Mărite rege, 
ca la Atena! se însufleţi comediantul. 

— Tu să ai grijă de ei, Carpio. Să se dea fiecăruia 
din tezaur cîte o sută de denari de aur. 

— Dacă este nevoie, merg înapoi la Roma să aduc 
veşti noi. Sînt gata să pornesc la drum, Mărite rege! 

— Vom vedea... ne vom mai gîndi, murmură regele 
privind spre uşă, în cadrul căreia se ivise marele preot. 
Poţi să pleci, Carpio, mai tirziu te voi chema iarăşi la 
mine. 

După ce ei ieşiră, regele întinse papirusul marelui 
preot şi îl îndemnă să-l citească. Aştepta. Vedea cum 
faţa lui Deceneu se lumina. 

— Mărite rege, poate că Marele zeu ţi-a dat ca 
ajutor pe acest bărbat de nădejde, care întotdeauna s- 
a dovedit neobosit. Au fost momente cînd amîndoi l-am 
judecat greşit, ne-am îndoit de buna-credinţă a lui. 
Dacă reuşeşte acolo la Roma, înseamnă că a salvat 
Dacia! 

— De nu veneai, Deceneu, trimiteam să te cheme. 
Tu eşti ajutorul meu, cu tine am împărţit bucuriile şi 
grijile pentru ţară. Amîndoi sîntem acum bătrîni, se 
cade să ne gindim la viitor. Duras este nu numai ajuns 
în pragul bătrîneţii, dar se dovedeşte şi un om 
nevolnic. După ce Carpio mi-a citit acest papirus, ştii ce 
am gîndit? 

— Ce, Mărite rege? 

— Să-l fac pe Comosicus urmaşul meu. După ce eu 
plec la Marele zeu, el să fie rege. Tu, ca Mare preot, vei 
îndeplini această dorinţă a mea. 

— Aşa voi face, dacă Zamolxis nu mă va chema la 
el înaintea ta. Ne aşteaptă grele încercări. După ce 


scăpăm de primejdia romană trebuie să-i potolim pe 
taraboşti, altfel poporul rămîne împărţit în două tabere, 
iar tu ştii de care parte este Comosicus. 

— M-am mai gîndit la ceva, Deceneu. Roma este 
puternică, după Caesar va veni altul, lăcomia de 
cuceriri a romanilor se arată fără margini. Galii, 
germanii, grecii, egiptenii şi multe ale popoare sînt 
acum supuşii lor. Mă frămint să fac tot ce este cu 
putinţă spre a ajunge la o înţelegere cu ei, să le fim 
prieteni şi aliaţi. Lucrul ăsta am să-l încerc tot cu 
ajutorul lui Comosicus. 

— Asta mă frămîntă şi pe mine, Mărite rege. 
Tocmai vroiam să-ţi fac acest îndemn. Totul depinde 
de destinul pe care zeii l-au sorocit pentru Caesar. El 
este pornit pe război, vrea supunere. 

— Da, aşa este. Vom mai vorbi despre asta. Acum 
vreau să mergem în marele sanctuar şi amindoi să ne 
rugăm Marelui zeu să ne ajute. 


Rundacis venise de cîteva zile la Rasidava. Stătuse 
îndelung de vorbă cu Lacterius Babrius, Durasis şi 
Zoltes.  Comatul se schimbase mult, devenise 
adevărată căpetenie militară, iar tînărul taraboste 
adusese în noua oaste ce se închega pe toţi luptătorii 
strînşi din satele de pe moşia cetăţii sale. Impreună cu 
Carpio, Scorilo şi Sagitulp, toţi erau zidul de apărare a 
regelui. Armata cea nouă, aşa cum o organizase fostul 
tribun, ajunsese să fie formată din cinci unităţi ase- 
menea legiunilor, din care una de călăreţi, şi ea 
creştea neîncetat. Aşteptau să se încălzească vremea, 
să sosească armele trimise de cetăţile pontice, despre 
care Acornion îl înştiinţase pe rege. Ştiau că în curînd 
se vor strînge în cîmpia de la Apullum pilcurile de oaste 
aduse de căpeteniile de ţinuturi, în care ei nu vedeau 


altceva decit armata taraboştilor. Aceştia în orice 
moment puteau să se arate făţiş împotriva regelui. 

Spre seară Rundacis se despărţi de ceilalţi şi se 
retrase în mijlocul familiei. Copiii — doi băieţi şi două 
fete — se înşirau cu virsta la răstimpuri egale între opt 
şi cincisprezece ani. Bătrînul Jder încă se ţinea în 
putere, alerga neobosit alături de Durasis şi Zoltes. Işi 
iubea mult ginerele, nutrea pentru el un simţămiînt de 
admiraţie şi respect. Stăteau amindoi la masă, cu 
ulcelele în faţă, simțeau cum vinul le făcea sîngele să 
alerge mai repede prin trupuri. Era un moment de 
tihnă pentru ei, lăsau gindurile să alerge nestingherite. 
Liniştea se sparse cînd intră un străjer de la poartă: 

— A venit un călător, cică e în trecere pe aici şi ar 
vrea să-ţi vorbească, rosti el privind spre Rundacis. 

— De ce nu cu tata? El e stăpiîn aici... 

— A întrebat întîi dacă eşti în cetate... 

— Bine, adu-l încoace. 

— Atunci eu să-mi văd de treabă, mă retrag... 
murmură bătrînul. 

Străjerul aduse repede pe noul venit. După 
veşminte, Rundacis îşi dădu seama că avea în faţă un 
taraboste. Îl privi îndelung, figura lui îi părea 
cunoscută, se asemăna cu aceea a  sclavului 
Burrennus, fostul stăpîn al Rasidavei, pe care regele îl 
pedepsise. Un fior îl săgeta prin jnimă. Fusese iertat? 
Era din nou taraboste? Venise sa-i ia înapoi cetatea? Se 
întreba, privindu-l mirat. ingrijorarea începu să-i 
crească în suflet, însemna că se întimplase ceva la 
Sarmizegetusa, după ce el plecase de acolo. 

— Nu te mai chinui, văd că m-ai recunoscut, da, 
sînt Burrennus, fostul taraboste, devenit sclav. Ştiu că 
şi tu ai fost sclav. Să nu te frăminte gîndul că ţi-aş 
purta ciudă, fiindcă regele ţi-a dat cetatea şi moşia 


mea. Să le stăpineşti sănătos! Vei avea cite doreşti, 
mie îmi vei da altele... 

Vorbind, Burrennus se aşeză pe un scaun, pe care 
îl trase mai aproape de masă. 

— Cum să-ţi dau?! De unde?! 

— Stai, nu te grăbi şi nu te mira. Să mă asculţi în 
linişte şi să chibzuieşti bine. Tarabostii vor săvirşi ceea 
ce pregătesc, chiar şi fără tine, pentru că altfel nu se 
mai poate. Vin din partea acelora care se împotrivesc 
cuvîntului regelui, nu vor să împartă comatilor nimic 
din pămîntul mogşiilor cetăților. Au fost frămîntări mari, 
s-au purtat discuţii aprige, însă pînă la urma alegerea a 
căzut asupra ta. Tu vei fi rege! 

Rundacis sări în picioare, ducînd fulgerător mina la 
brîu şi apucînd strîns mînerul jungherului. 

— Ce vorbe sînt astea, Burrennus? strigă de răsună 
încăperea. 

Fostul taraboste nu se descumpăni, izbucni într-un 
hohot de ris: 

— Mi-am închipuit că asta te va uimi, iar lucrul nu 
mă miră. Stai liniştit şi ascultă-mă. Pe mine poţi să mă 
priveşti doar ca pe un simplu sol, venit din partea 
taraboştilor răsculați. Bătrînul Burebista va fi alungat... 
sau s-ar putea să fie trimis la Marele zeu... Ţara are 
nevoie de un rege tînăr, viteaz, bun militar, om cu 
porniri stăpînite, care să cunoască viaţa de la sclavie 
pînă la aceea de taraboste, iar acela eşti tu; pentru 
asta ai fost ales să ne fii rege! 

Prin mintea lui Rundacis gîndurile răsăreau, se 
întrerupeau, se încrucişau, se reluau fulgerător. In 
sufletul său îşi făcea loc convingerea că tot ce se 
pusese la cale era ticăloşie şi trădare, totuşi se cădea 
să-i încurajeze, să vadă pînă unde vor merge, ce 


urmăreau. Retrase mîna de la briu şi se aşeză la loc pe 
scaun murmurînd: 

— Nu-mi vine să cred, Burrennus!... Erau alţii, care 
din moşi-strămoşi sînt taraboşti... putea fi unul ales... 
Acum, fii binevenit, eşti oaspetele meu, continuă cu 
voce schimbată. Ca să căpătăm mai mult curaj, e bine 
să golim cite o ulcică de vin. Să bem în sănătatea celor 
ce luptă pentru salvarea Daciei! Şi cum ar fi să 
începem? îl întrebă după ce sorbi de cîteva ori. 

— Aşteptăm, să vedem ce fac legiunile romane. 
Dacă scăpăm de război, dăm lovitura! Pentru asta 
ajutorul tău va fi neprecupeţit. 

— Cum, ce trebuie să fac? 

— Să ni-l dai în mînă pe duşmanul tarabogştilor. 

— Pe cine? 

— Pe Comosicus! Îndată ce se va întoarce de la 
Roma, faci în aşa fel încît să-l atragem într-o cursă şi 
să-l prindem. După aceea împrăştii comatii care s-au 
adunat aici. Totul va fi apoi în mîna noastră. Sus, pe 
Kogaion, în Marele sanctuar, tu vei fi uns ca rege al 
Daciei de către noul Mare preot, în timp ce corul va 
înălța un imn de slavă către Marele zeu. Acolo toți 
tarabostii răsculați îţi vor jura supunere. 

— Ceea ce spui mă buimăceşte, Burrennus! Ar fi 
prea frumos!... Cum de v-aţi gîndit la mine? Fie, aşa voi 
face! Să duci veste taraboştilor că sînt de partea 
voastră. Ca rege, primul gest pe care îl voi face va fi să 
te ridic din nou la rangul de taraboste, să-ţi dau înapoi 
cetatea şi moşia Rasidava. 

Fostul taraboste goli restul de vin din ulcică, apoi 
se săltă în picioare, rostind cu o însufleţire bine 
simulată: 

— Mă voi ruga neincetat Marelui zeu pentru 
sănătatea ta, Mărite rege! Acum s-a făcut tirziu, 


trebuie să plec nevăzut şi nerecunoscut de nimeni, aşa 
cum am venit. Să ştii că omul nostru de încredere pe 
Kogaion este capnobotul Sargio, prin el vom ţine 
legătura între noi. Veţi fi tot restul vieţii împreună, 
Mărite rege, pe Sargio îl vei avea alături de tine ca 
Mare preot. 

leşiră. Îl însoţi pe Burrennus pînă la poartă, apoi îl 
urmări cu privirea pînă pieri în întuneric printre nămeţii 
de omăt. Toată noaptea somnul nu se lipi de el. Se 
iveau zorile, cînd, urmat de gardă, porni în galop spre 
Sarmizegetusa. Către vremea prînzului ajunse şi intră 
de-a dreptul la rege. Povesti tot ce-i spusese 
Burrennus, jură credinţa şi supunere, apoi ceru sfatul. 
Regele vorbi după o îndelungă tăcere: 

— Pe Comosicus îl vor ei... de el se tem!... Pe mine 
mă socotesc un moşneag neputincios, uşor de 
înlăturat. Tu, Rundacis, să te ţii în legătură cu ei, caută 
să afli toate pregătirile lor. Il aşteptăm pe Comosicus. 
Numai după ce vom afla ce s-a petrecut la Roma ne 
vom da seama ce trebuie făcut. Am încredere deplină 
în tine, Rundacis, eşti un luptător de nădejde. Voi vorbi 
şi cu Marele preot, trebuie să urmărească mişcările 
capnobotului Sargio. Cînd ieşi, să-i spui lui Carpio să 
vină la mine. 


2 


Încă de la începutul anului 700“ al Romei se 
putea observa mai multă îmbulzeală, agitaţie şi 
însufleţire de-a lungul uliţelor pe care se înghesuiau 
prăvăliile negustorilor şi pe străzile dintre forum, terme 
şi Cîmpul lui Marte, populaţia uriaşei urbe romane se 
pregătea pentru marile serbări ale Lupercaliilor, ce se 


+ Anul 44 î.e.n. 


sărbătoreau în fiecare primăvară la idele lunii 
februarie. Se anunţase din vreme — Caesar o dorise — 
în acel an Lupercaliile urmau să se desfăşoare cu mai 
mult fast şi veselie, cu spectacole bogate în Circul cel 
Mare şi în Circul Flaminius, şi cu o procesiune uriaşă ce 
va porni din Cîmpul lui Marte, după ceremonia aducerii 
jertfelor pentru  îmbunarea zeului  Lupercus — 
ocrotitorul turmelor, al cîmpului şi al fertilităţii 
pămîntului, vitelor şi femeilor — de aceea negustorii se 
grăbiseră să aducă din părţile de răsărit ale imperiului 
țesături alese şi toate cele necesare pentru tot felul de 
costumaţii, iar meşteşugarii să scornească cele mai 
ciudate şi mai vesele măşti, în timp ce laniştii se 
străduiau să organizeze cît mai frumoase lupte de 
gladiatori. În zilele premergătoare marii sărbători 
Roma părea în fierbere, atit de mult sporiră zarva şi 
mişcarea. Idele lunii februarie veniră. 

Îndată ce se iviră zorile, mulţimea începu să se 
scurgă din toate părţile, adunîndu-se în şuvoaie 
nesfîrşite pe ulițele ce duceau spre Cîmpul lui Marte, 
mergiînd veselă şi gălăgioasă, fiecare grăbit să apuce 
un loc cît mai bun în apropierea altarului la care urma 
să se desfăşoare ceremonia aducerii jertfelor în cinstea 
lui Lupercus. Se puteau vedea oameni din toate 
neamurile, pe care destinul îi împinsese spre Roma, 
părăsind ţările lor cotropite de legiunile imperiului, 
schimbîndu-şi felul de viaţă, încît zeii şi credinţa nu-i 
mai despărţeau şi nu-i mai dezbinau. Pentru unii 
Lupercus era Pan, pentru alţii Bacchus ori Dionysos, de 
aceea mulți numeau serbările  „bahice” sau 
„dionysiace”. Adunați pe Cimpul lui Marte, toţi se 
simțeau înfrăţiţi. Soarele abia se ridicase deasupra 
munţilor ce se pierdeau în zare, cînd cîmpul din jurul 
altarului începu să se umple de bărbaţi, femei şi copii, 


în acelaşi timp, dinspre Circul Flaminius porniră lupercii 
— preoţii cultului lui Lupercus — însoţiţi de ceilalţi 
slujitori, urmaţi de un şir de oameni purtînd măşti din 
cele mai ciudate. Erau pani cu trupurile înfăşurate în 
piei de ţap, avînd pe capete coarne de tap, iar cu 
picioarele virite în încălțări ce aduceau a copite de tap; 
bacchuşi cu coroane din ramuri verzi, subţiri, împănate 
cu flori de primăvară — tineri, cu trupurile goale, 
zvelte, cu muşchii încordaţi, ţinind în miini toiege 
îmbrăcate în curpeni de ederă; bacante — preotese ale 
lui Bacchus — minunate dansatoare, sumar acoperite, 
purtînd eşarfe străvezii, arătînd pline de viaţă, iar după 
ei saltimbanci, mimi şi măscărici pregătiţi să înve- 
selească şi să îndemne mulţimea la petrecere. Ultimii 
erau slujitorii care aduceau cele necesare ritualului: 
unii trăgeau de coarne sau împingeau ţapii şi caprele 
ce urmau să fie aduşi jertfe, alţii purtau vasele cu 
cărbuni aprinşi, cu vin şi untdelemn; unul ducea 
cuţitele pentru înjunghierea, spintecarea şi jupuirea 
animalelor, iar altul — săculeţul cu mola salsa“? ce se 
presăra în timpul slujbei. În scurt timp în jurul altarului 
înghesuiala deveni atît de mare încît mulţi renunţară, 
îşi căutară un loc potrivit de-a lungul aleii principale, pe 
unde se aşteptau să vină alaiul lui Caesar şi al marelui 
pontif, sau a cărărilor pe care aveau să pornească în 
fugă lupercii după ceremonia aducerii jertfei. Pe 
măsură ce soarele se ridica, nerăbdarea mulţimii 
creştea. 

Comosicus aranjase cu gladiatorii săi să vină unul 
cîte unul, să se împrăştie prin mulţime la o răspîntie a 
cărării pe unde urmau să treacă în fugă lupercii, pentru 
că pe acelaşi drum, după datină, trebuia să pornească 

şi alaiul dictatorului. Atunci îmbulzeala, alergarea şi 
veselia ar fi fost în toi, se putea provoca repede 
dezordinea şi panica, uşurind lovitura pregătită cu 
multă grijă. Stabilise ca două duzini de gladiatori să se 
găsească pe o parte a cărării, iar două pe cealaltă. Toţi 
purtau tunici de sclavi şi de liberţi, fiecare ţinea ascuns 
jungherul în sîn. Nu aveau alte arme, nici scuturi, nu 
trebuiau să arate ca gladiatori, spre a nu da nimic de 
bănuit. Comosicus venise din timp; pentru cei ce-l 
cunoşteau era libertul îmbogăţit Stertinius Maximus. Se 
hotărise ca însuşi el să conducă atacul gladiatorilor 
asupra lui Caesar, cu preţul vieţii, numai să salveze 
Dacia. În apropierea răspiîntiei era un măslin cu 
trunchiul gros şi scorburos. leşind din şuvoiul mulţimii 
ce mergea pe cărare, cei doi lanişti — Nerius şi 
Lamprinius — se îndreptară spre el şi se opriră sub 
coroana lui bogată. 

— Pe toţi zeii, Nerius, simt cum mă cuprinde frica. 

— De ce, Lamprinius?! Noi nu avem nici un 
amestec. Am vîndut, cu acte întocmite prin Oficiul 
public, nişte sclavi unui lanist, care a deschis o şcoală 
de gladiatori. 

— Hei... dacă lovitura nu reuşeşte, iar praetorienii îi 
prind... supuşi la cazne, în temniţă vor spune tot!... 

— Nu te teme, mulţimea nu-l iubeşte pe Caesar, va 
căuta să-i ajute pe gladiatori să se facă nevăzuţi. După 
moartea lui Pompeius este urit de toţi, atit de 
patricieni, cît şi de plebei. In tot ce a făcut a dat 
dovadă nu numai de curaj, ci şi de sînge rece şi 
cruzime. Pentru a urmări mişcările lui Pompeius, a dat 
acestuia ca soţie pe fiica sa, lulia. 

— Nu ştiu... N-am pierdut vremea să aflu 
murdăriile politice... 


— Stai să-ţi spun, Lamprinius, tot nu avem ce face 
pînă pornesc în goană lupercii. După ce l-a îndemnat 
pe Ptolemeu, regele Egiptului, să-l omoare pe 
Pompeius, l-a alungat de pe tron şi a pus în locul lui pe 
Cleopatra. Cine n-a aflat de dragostea dintre ei? Poate 
că numai unul ca tine, care nu ştie pe ce lume trăieşte! 
Ea a venit după el aici, la Roma. Se spune că Marcus 
lunius Brutus ar fi fiul lui, fructul legăturilor sale cu o 
femeie numită Servilia, şi el ştie asta. Dar Brutus e un 
om dintr-o bucată, nu-i place josnicia politică, a trecut 
de partea lui Pompeius cînd a văzut că, încălcînd legile, 
Caesar a pornit războiul civil. Cu toate astea, am aflat 
că tatăl şi-a protejat fiul, a dat ordin tribunilor, 
centurionilor şi decurionilor săi ca în timpul luptelor să-l 
menajeze pe Brutus, să nu i se întîmple nimic. Dacă îl 
prindeau, să nu folosească forţa nici chiar în cazul cînd 
el s-ar fi apărat cu spada în mînă. Acum fiul îşi urăşte 
de moarte tatăl; la asta îl aţiţă senatorii şi mulţi 
patricieni din Roma. Să ştii că cei din Senat nu trec 
uşor cu vederea înfruntarea, pe aceia care li se opun 
nu-i iartă. S-a răspîndit zvonul — nu ştiu cît adevăr este 
în el şi nici cîtă minciună bine ticluită — că dictatorul 
nu este mulţumit de Roma şi s-ar gîndi să mute 
capitala imperiului la Alexandria, în Egipt. 

— Ca să fie mai aproape de Cleopatra... 

— Poate... Dar senatorii se vor opune cu îndirjire, 
pînă la urmă nu cred să nu învingă. Ei pregătesc totul 
cu răbdare, fac pe supuşii, înghit totul, pînă le vine 
bine, apoi lovesc. 

— Dacă zeii vor fi sorocit astfel, îl vor lua astăzi la 
ei... 

— Astăzi sau altădată, zilele lui sînt numărate. 

În mulţime se dezlănţui mişcare, mulţi alergau spre 
îmbulzeala din jurul altarului. Din partea opusă se 


apropiau sunete de trompete, dinspre Circul Flaminius 
venea alaiul lui Caesar, înconjurat de lictori şi 
praetorieni purtînd tunici şi coifuri de paradă, urmat de 
senatori, magistrați şi militari. Aşezat comod în lectica 
aurită, dictatorul răspundea zimbind, salutînd cu mîna, 
la uralele ce se înălţau din toate părţile. Era de statură 
înaltă, faţa albă, rotundă, obrazul plinuţ, cu ochi negri 
şi privirea pătrunzătoare, răspiîndea în jurul său un aer 
de sănătate. În Roma se aflase, părea meticulos în 
dichiseală, nu se mărginea numai să se tundă şi să se 
radă cu deosebită grijă, ci se şi epila, deşi din cauza 
cheliei îşi aducea pe frunte şuviţele de păr rar din 
creştet, însă aceasta lipsă o ascundea sub cununa de 
lauri pe care o purta întotdeauna cînd apărea în public. 
lubea fastul şi strălucirea. Cu tot aerul său de sănătate, 
cei din apropierea lui ştiau că fusese zgudiut de două 
ori, în plin lucru, de atacuri de epilepsie, încă de pe 
timpul războaielor din Galia. In cercul larg din jurul 
altarului se aşezară cei din alai, după ranguri, la 
spatele lui Caesar. Marele preot al cultului lui Lupercus 
începu ceremonia aducerii jertfelor. Slujitorii aruncară 
răşini aromate în vasele cu cărbuni puse în scobiturile 
din cele patru colţuri ale altarului. Un val de fum plăcut 
mirositor învălui mulţimea ce se înfiora cu smerenie şi 
credinţă. Preoţii cultului — lupercii — cu trupurile 
înfăşurate în blănuri de animale, intonară în cor o 
rugăciune către zeul Lupercus pe diferite tonuri nazale, 
însoţite de sunetele în surdină ale flauturilor, malurilor 
şi ţimbalelor. Întreaga adunare asculta cu supunere şi 
teamă, fiecare îl credea pe zeu de faţă, ascuns sub 
înfăţişarea unuia dintre preoţi. Urmă aducerea 
jertfelor. Ţapii şi caprele căzură înjunghiate, după ce 
scoaseră cîte un behăit scurt, pe care mulţimea îl luă 
drept semn de bun augur. După ce le spintecară, 


marele preot începu să presare mola salsa peste 
măruntaiele ce pluteau în sînge. Urmară apoi alţi 
Slujitori care, cu multă îndeminare, jupuiră animalele, 
în timp ce bacantele porniră un dans în acordurile 
potolite ale flautiştilor, mişcînd eşarfele cu atita graţie, 
încît păreau pornite în zbor spre cer. Din pieile 
însîngerate, zvîntate cu mola salsa, se tăiară curele pe 
toată lungimea şi se împărţiră lupercilor din faţa 
altarului. Preoţii şi bacantele izbucniră în cor, înălţind 
un imn de slavă zeului, iar sunetele instrumentelor se 
întăriră. Cercul format de mulţime se sparse în partea 
din faţa lui Caesar, lăsînd drum liber. Incepu fuga. 
Primii porniră lupercii, iar după ei panii, bacchuşii, 
bacantele, saltimbancii, mimii şi măscăricii, apoi se 
puse în mişcare alaiul lui Caesar, în frunte cu marele 
preot, după care se înşirară grupuri de credincioşi. In 
calea lupercilor ieşeau de prin tufişuri femei cu tru- 
purile goale, pe care ei le biciuiau cu curelele 
însîngerate, spre a le da astfel fecunditate, sau erau 
mînate mici turme de oi şi capre, pe care de asemenea 
le loveau, pentru ca animalele să dea miei şi iezi 
sănătoşi, lapte mult şi lînă bună. La răspintia cărării 
gladiatorii se grupară, fiecare cu o mînă sub tunică 
ţinea pumnul strîns pe prăselele jungherului. Trebuiau 
să sară deodată asupra lecticii dictatorului. Comosicus 
era între cei de pe partea dreaptă, iar Mercurius pe 
stinga. De la mică depărtare, retraşi, Nerius şi 
Lamprinius le urmăreau mişcările cu nestăvilită 
curiozitate. Trecură prin dreptul lor lupercii, apoi panii, 
bacchuşii şi bacantele, iar după ei mergeau în jocuri şi 
glume  saltimbancii, mimii şi măscăricii. Alaiul lui 
Caesar se apropia. Comosicus era numai încordare. 
Hotărit să sară primul asupra duşmanului, se pregătea 
să dea semnalul de atac. Dar totul luă fulgerător o 


întorsătură ce dezlănţui busculadă şi panică. Tribunul 
care comanda garda de lictori şi praetorieni se apropie 
de Caesar şi îi şopti ceva, apoi alergă în faţa coloanei, 
ordonă oprirea, regruparea în jurul lecticei, întoarcerea 
şi pornirea înapoi. Ostaşii deschiseră drumul cu suliţele 
întinse, gata să-l străpungă pe cel ce nu s-ar fi grăbit 
să se retragă departe. Senatorii şi magistraţii nu-l 
urmară, priviră miraţi cum se îndepărta, după care îşi 
continuară drumul urmînd pe marele preot. Ce se 
întîrnplase? În acea dimineaţă, doi gladiatori intraseră 
în taberna de lingă forum şi ceruseră vin. Tabernagiul 
îşi făcuse de lucru prin apropierea lor, ascultind atent 
ce vorbeau. Pălăvrăgind, cei doi uitaseră de prezenţa 
lui, cînd unul din ei rostise oftînd: „Dacă zeii ne ajută, 
astăzi dictatorul va cădea sub loviturile noastre!” Fără 
să piardă nici o clipă, tabernagiul alergase la cazarma 
preatorienilor şi spusese comandantului cele auzite. La 
început acesta nu crezuse, pentru că zilnic se găseau 
pe străzi şi în forum papiruse prin care se ameninţa cu 
omorirea lui Caesar, însă mai tirziu îl cuprise teama. 
Trimisese degrabă un centurion să-l anunţe pe tribunul 
comandant al gărzii despre pericolul ce se putea ivi, iar 
acesta luase hotărîrea de a-l scoate pe dictator din 
mulţime. Din răspintia în care aştepta, Comosicus 
privea împietrit, cu speranţa năruită, cum duşmanul se 
îndepărta înconjurat de lictori şi praetorieni, părăsind 
Cîmpul lui Marte.  Cortegiul celor veniţi să 
sărbătorească Lupercaliile continua să înainteze, fără 
să-şi piardă pofta de petrecere, văzuseră de multe ori 
pe Caesar părăsind brusc adunările şi spectacolele. 
Mulţi nu-i mai urmară pe preoţi, ci se opriră în locurile 
unde bacantele şi bacchuşii începură dansurile, iar 
saltimbancii, mimii şi măscăricii, scamatoriile, jocurile 
şi glumele lor pline de isteţime, de îndemînare şi de 


duh. În scurt timp tot Cîmpul lui Marte se umplu de 
grupuri de oameni ce se mişcau ca valurile mării 
agitate: alergau, dansau, jucau, cîntau, plini de vervă şi 
de voie bună. La lăsarea amurgului, pretutindeni 
petrecerea era în toi, pani, bacchuşi, bacante, mimi, 
saltimbanci şi măscărici umblau în cîntece, dansuri şi 
chiote, însoţiţi de mulţime. Făciliile luminau ca şi cum 
tufişurile ardeau în flăcări, lăsînd vederii perechi de 
trupuri goale, strîns îmbrăţişate, aducîind mulţumirile 
lor zeului fecundității, lui Lupercus. 

In zilele următoare, adînc îngrijorat, Comosicus se 
întîlni de mai multe ori, în taină, cu Brutus şi Cassius; ei 
rămăseseră suprema speranţă. Se temea ca dictatorul 
să nu pornească spre legiunile sale din Macedonia, în 
care caz totul ar fi fost pierdut. Lovitura fusese 
pregătită, conjuraţia număra şaizeci de senatori. 
Pentru a grăbi deznodămintul, anunţară o adunare a 
Senatului în ziua idelor lui martie“. Caesar era 
superstiţios, credea în minuni şi farmece. Comandantul 
ale cărui legiuni stăpîneau marele imperiu, dictatorul în 
faţa căruia  tremurau popoarele, se  supunea 
prezicătorilor, folosea profeţiile lor ca pe nişte 
argumente politice. Inainte de data fixată pentru 
adunarea Senatului, avu citeva semne din partea 
providenţei, toate răuvestitoare. Unul din prezicătorii 
săi, numit Spurinna, care probabil prinsese firul că se 
pregătise un complot, mersese mult mai departe cu 
prevestirea, îndrăznise să-i spună că ziua fatală va fi 
idele lui martie. Cu o noapte înainte Caesar avusese un 
vis care îl descumpănise: se făcea că umbla pe 
deasupra norilor, îl întîlnise pe lupiter şi vorbise cu el, 
iar acesta îl îmbrăţişase. Dimineaţa, soţia sa — 
Calpurnia — i-a spus că şi ea a avut un vis prevestitor 


3 Cea de a cincisprezecea zi a lunii. 


de rele. Abătut, cum nu se simţea prea bine, se hotărî 
ca în acea zi să nu iasă din casă. Senatorii se adunară 
la Senat la vremea potrivită, unde îl aşteptară pe 
dictator, dar el întîrzia să vină. Nerăbdător, Brutus făcu 
pe solul, plecă la el acasă. Văzindu-i nehotărirea, îi 
spuse că printre senatori a început să se întindă zvonul 
că ar fi bolnav şi nu ar mai putea îndeplini greaua 
răspundere de a conduce imperiul. II îndemnă să se 
arate în Senat, pentru a curma uneltirile ponegritorilor. 
După o scurtă ezitare, cedă, îşi puse toga şi îl însoţi. In 
momentul cînd Caesar cobori din lectică, în faţa 
Senatului, se apropie de el Pompilius Laenas şi începu 
să-i vorbească. Complotiştii se temeau de o trădare, 
numai Brutus rămase liniştit şi aşteptă. Laenas se 
înclină, sărută mîna dictatorului şi plecă. Caesar intră 
în Senat, dar nu ajunse pînă la locul său, fu oprit de 
senatorul Tullius Cimber. Acesta începu să-l roage să 
dea iertare fratelui său exilat, fost în tabăra lui 
Pompeius, să-i încuviinţeze să revină la Roma. 
Dictatorul rămase neînduplecat, strigă să se dea la o 
parte din drumul său. Senatorul îngenunche în faţa lui, 
făcu o mişcare, se răsuci şi îi trase toga pe umeri. Era 
semnalul convenit, conjuraţii puteau ataca. 

— Asta este violenţă! strigă Caesar. E 


Mai aproape, Publius Servilius Casca trase de sub 
togă pumnalul şi lovi primul. Caesar se feri, dar tăişul îl 
atinse sub bărbie. Îngrozit, înţelese ce se întîmpla, însă 
era prea tirziu. Ca militar trecuse prin multe pericole. 
Deşi nu avea nici o armă asupra sa, încercă să se 
apere, dar se văzu înconjurat de un nor de braţe 
ridicate, în care luceau pumnalele. Zări jungherul lui 
Longinus Cassius cînd îl străpunse prin umăr, apoi 
urmară alte douăzeci de lovituri. Ultimul care repezi 


lovitura fu Brutus. Cu sîngele curgind şiroaie, mai avu 
putere să rostească îngrozit: 

— Şi tu, fiul meu?! 

Se prăbuşi apoi pe lespezile de marmură ale 
Senatului. 

Cu  togile pătate de sînge, ţinind în miîini 
pumnalele, conspiratorii se îndreptară spre Capitoliu. 
Jubilau, strigau în gura mare că eliberaseră poporul de 
un tiran, în timp ce lumea îi privea în tăcere, nimeni 
nu-şi putea da seama dacă era bine că fusese răpus 
Caesar. 

Comosicus răsufla uşurat, minunea se săvirşise, 
Dacia fusese salvată. Trecea printr-o stare sufletească 
pe care nu şi-o mai putea stăpîni. În cîteva zile încheie 
toate socotelile cu Hortensius Maximus, stabili cîți 
denari de aur trebuia să-i mai trimită regele Burebista, 
puse în libertate pe toţi gladiatorii cumpăraţi, mulţumi 
din inimă lui Brutus şi lui Cassius, se pregăti de drum şi 
porni spre Dacia. 

Rundacis se mai întîlnise de citeva ori cu 
Burrenus, îl făcuse tot mai mult să creadă că se 
ataşase cauzei tarabostilor răsculați, însă în acelaşi 
timp întărise paza în jurul regelui. Trăia într-un 
continuu du-te vino între Rasidava şi Sarmizegetusa, 
pentru că avea grijă să se găsească în mijlocul oastei 
noi cît mai mult cu putinţă. Aştepta cu încordare marea 
veste de la Comosicus, care ar fi însemnat pentru 
Dacia pace sau război, şi totodată sfîrşitul luptei surde 
dintre taraboşti şi rege. Nu fusese lipsit de prevedere, 
trimisese trei cete puternice de luptători în calea lui 


Comosicus, pe cele trei drumuri pe unde ar fi putut 
veni dinspre Roma: pe la Arcidava, prin cheile rîului 
Rabo sau pe valea Alutusului, bănuind că şi tarabostii 
ar fi putut face acelaşi lucru. Pe de altă parte; urmărea 
prin iscoade mişcările căpeteniilor de ţinuturi şi 
taraboştilor strinşi cu oastea cea mare în apropiere de 
Apulum. Vedea cum creştea îngrijorarea regelui; 
trecuse de mult jumătatea lui februarie, apoi 
jumătatea lunii martie, iar de la Roma nu sosea nici o 
veste. Aprilie începuse cu o vreme frumoasă, cu multă 
căldură, fără întoarcerile de frig, cu ploi şi lapoviţă, 
obişnuite prin părţile cu munţi ale Sarmizegetusei. 
Iscoadele trimise peste Dunaris, pînă la hotarul din 
munţii Haemus, spuneau că acolo era cald ca la 
începutul verii. Se întreba întruna regele: de ce nu 
porneau spre Dacia legiunile romane? Dar şi el 
întîrziase, deşi din iarnă luase hotărîrea ca sfîrşitul lui 
martie să-l găsească trecut peste apa Dunarisului cu 
întreaga oaste. Acolo se gindea să dea marea bătălie, 
apoi să se retragă dincoace de fluviu, să-l aştepte pe 
duşman în trecătorile din munţi. Nu mai putea aştepta. 
Trimisese pe Carpio la Apulum să anunţe căpeteniile 
de ţinuturi că peste trei zile vor porni către valea rîului 
Alutus, prin care vor trece munţii spre Dunaris. La fel îi 
spusese şi lui Rundacis. Aflind vestea, acesta se grăbi 
să vină la Sarmizegetusa. Vorbi din suflet, îndrăzni să 
facă un îndemn. 

— Da, vom merge cum spui tu... murmură regele, 
după ce îl ascultase mult timp în tăcere. Noi, cu oastea 
cea nouă, vom rămîne cu o zi în urmă. Numai după ce 
trecem peste Dunaris reunim cele două părţi, vom face 
o singură armată, în faţa pericolului — ţi-a spus-o şi 
Burrennus — tarabostii au să uite neînțelegerile ce ne 
despart, vor lupta pentru apărarea ţării. Aşadar, 


neprimind nici o veste de la Roma, e de bănuit că l-am 
pierdut pe Comosicus. Trebuie că s-a întîmplat ceva 
acolo... 

— Tot aşa zic şi eu, Mărite rege, adăugă Rundacis, 
s-a petrecut ceva, altfel legiunile romane porneau spre 
Dacia... 

— Comosicus nu ne dă nici un semn... Caesar nu 
porneşte legiunile... 

Tăcu, văzindu-l pe marele preot intrînd grăbit. De 
cîteva zile îl ştia bolnav, devenise neputincios. 

— Te simţi mai bine, Deceneu? îl întrebă, privindu-l 
mirat. 

— Mărite rege, vestea care a sosit m-a tulburat atît 
de mult, încît n-am mai putut să stau locului. Chiar 
acum s-a înapoiat un preot de-al meu trimis la templul 
din Delfi. Spune că legiunile romane au părăsit 
Macedonia, sînt în drum spre Roma. 

Cu o mişcare bruscă, regele se săltă de pe scaun, 
săgetindu-l cu privirea. 

— Tu glumeşti, Mare preot?! Poate că nu te simţi 
bine, sau Marele zeu ţi-a întunecat mintea?... 

— Nu, Mărite rege, Marele zeu a făcut minunea, a 
îndepărtat de Dacia pericolul. Ce se va fi petrecut, 
nimeni nu ştie, poate că la Roma a izbucnit vreo 
răscoală. 

— Şi altă veste n-a mai adus acel preot? 

— Mai mult n-am aflat. Cică s-a întîlnit cu un 
decurion, curier militar ce se grăbea spre Roma, el i-a 
spus încotro au pornit legiunile, dar nu şi pentru ce se 
duc acolo. 

Nemaiputindu-se stăpini, regele începu să măsoare 
încăperea în lung şi în lat. Vestea îl descumpănise; era 
prea mare, prea nesperat de bună. 


— Atunci trebuie că s-a întîmplat ceva cu 
Comosicus!... murmură gînditor, cătind în jos, apoi 
săltă capul şi întoarse privirea spre Rundacis. Să-l cauţi 
cît poţi de repede pe comediantul acela care ne-a adus 
papirusul. ÎI trimitem la Roma, prin el vom reuşi să 
aflăm ceva, nu se poate ca Hortensius Maximus să nu 
ştie. De va fi nevoie, îl vom îndemna să se ducă şi la 
senatorul Cornelius Laberius. Numai să nu-şi fi pierdut 
Comosicus viața, altfel vom plăti oricît pentru 
răscumpărarea lui. 

Regele tăcu, ascultă cu încordare, de afară auzea 
strigăte, agitaţie, ropote de cai pe lespezile de piatră. 

— Ce se petrece?! Vezi, Rundacis, ce... 

Nu apucă să sfirşească ce voia să spună. Uşa se 
deschise trasă cu putere şi în faţa lor se ivi Comosicus, 
însoţit de Carpio. Se opri la cîţiva paşi şi rosti cu 
însufleţire: 

— M-am înapoiat, Mărite rege! Marele zeu ne-a 
ajutat, Dacia este salvată! Caesar a fost omorit! 

Inima obosită a regelui începu să bată cu putere. 
Bătrineţea nu-l ajuta să suporte uşor un astfel de 
moment. Se simţea fericit, împăcat cu sine însuşi, în 
acea clipă ar fi vrut să plece la marele zeu, nu mai 
avea nici o altă dorinţă. Cu o uşoară tremurare a 
miîinilor se apropie de el şi îl îmbrăţişa murmurînd: 

— Îți mulţumesc, Comosicus! Recunoştinţa mea nu 
va slăbi cîte zile mai am de trăit! Mă voi ruga neîncetat 
Marelui zeu pentru tine, îi voi cere să-ţi răsplătească 
faptele şi devotamentul. Stai pe scaun, eşti obosit 
după atita drum. Parcă nu-mi vine să cred... Marele zeu 
a săvirşit minunea... asta înseamnă că nu mai este 
supărat pe poporul dac. Tu eşti bărbat în puterea 
vîrstei, de acum înainte vei sta lîngă mine, mă vei ajuta 
să conduc ţara. Dar cum a fost cu putinţă? Cum aţi 


răpus tiranul? Vreau să ne povesteşti tot ce ai făcut. 
Carpio, să se aducă vin şi cupe, clipa asta de mult o 
visez: să ştiu că a pierit pericolul Romei! Trebuie să 
cinstim întoarcerea lui Comosicus! 

Marele preot se grăbi să-i facă şi el primirea: 

— Fii binecuvintat, Comosicus! Toţi preoţii se vor 
ruga Marelui zeu pentru sănătatea ta. Deşi n-ai purtat 
o bătălie, ai obţinut o victorie; deşi nu ai luptat cu 
spada sacrificîndu-ţi viaţa, ai dovedit atita curaj şi 
dragoste de ţară, încît se cade să te primim ca pe un 
erou al întregului neam dac. Te îmbrăţişez cu 
dragostea şi căldura întregului popor! 

Fără să se grăbească, sorbind la răstimpuri din 
cupă, Comosicus povesti tot ce se petrecuse la Roma: 
pregătirile, nereuşita din ziua sărbătorii Lupercaliilor, 
îngrijorarea prin care trecuse, apoi lovitura ce se 
dăduse în Senat. Vorbi cu recunoştinţă despre ajutorul 
primit din partea negustorului Hortensius Maximus, a 
senatorului Cornelius Laberius, a lanistului Nerius şi a 
celor doi adversari ai lui Caesar: Brutus şi Cassius. Nu 
ascunse că cheltuise mulţi bani, Cornelius Laberius 
fusese lacom, iar pe gladiatori îi cumpărase la preţuri 
neasemuit de mari. Încheie arătînd situaţia de la 
Roma: 

— Caesar a murit în al 56-lea an al vieţii, a fost 
trecut în rîndul zeilor, este adînc regretat de poporul 
roman. Pentru a-i cinsti memoria, urmaşul său 
Octavianus a dat jocuri în cele două circuri timp de 
şapte zile. Dar tot atunci zeii au arătat unele semne: 
multe zile a strălucit pe cer o stea cu coadă, care 
răsărea pe cer cînd soarele ajungea la vremea 
prînzului. Acum poţi să fii liniştit, Mărite rege, Octa- 
vianus va avea de înfrînt pe Brutus şi Cassius, nu se va 


gîndi să pornească un război împotriva Daciei. La 
Roma a început o nouă luptă pentru putere. 

În încăpere domni un timp liniştea, fiecare îşi 
frămînta gîndurile. Regele îl învăluia pe Comosicus într- 
o privire plină de dragoste şi admiraţie, în timp ce 
mintea îl purta spre ceea ce pusese la cale acel grup 
de taraboşti ce complotau, din care nu-l ştia decit pe 
Burrennus. Tăcerea o sparse tot el, Comosicus, cu un 
aer de glumă: 

— Acum mă întorc tot acolo, Mărite rege? 

— unde, la Roma? 

— Nu, în închisoarea în care am mai fost... 

— E bine că eşti vesel. Avem multe de potolit în 
ţară... Am ajuns să avem două oştiri... O parte din 
căpetenii şi taraboşti nu mai dau ascultare cuvîntului 
regelui... 

— Tocmai la asta mă gindeam, Mărite rege, 
interveni Rundacis. Ai spus că de acum înainte 
Comosicus va sta mai mult pe lîngă tine... 

— Da, va sta. Ce vrei să spui?. 

— Viaţa lui este în pericol... pe el vor ei să-l trimită 
Marelui zeu. Eu voi căuta să aflu tot ce pun la cale... 

Regele izbucni în ris: 

— Să nu ne temem de asta, bravule Rundacis! Ştii 
ce s-a petrecut în lipsa ta, Comosicus? Tarabostii care 
complotează l-au trimis pe Burrennus la Rundacis, i-au 
spus că îl fac rege, după ce te dă pe tine în mîna lor. 
De mine, ajuns moşneag, nu se mai tem, cred că mă 
vor alunga uşor din cetatea de scaun. Şi ce gindeşti, 
Rundacis, ce ar trebui să facem, să-l ascundem pe 
Comosicus? 

— Nu să se ascundă, Mărite rege, ci să stea în 
mijlocul noii oştiri, avînd în jurul său pe Durasis, pe 


tarabostele Zoltes şi pe fostul tribun Lacterius Babrius. 
Puţină prevedere nu strică... 

Comosicus făcu semn lui Rundacis să tacă. De mult 
se ştia ţintă a taraboştilor care nu voiau să se supună 
cuvîntului regelui, dar şi el era hotărît să-i înfrîngă, să-i 
aducă la ascultare. Nu se mai putu stăpini: 

— Am aflat de la Carpio că pilcurile de oaste ale 
căpeteniilor de ţinuturi au făcut tabără prin apropiere 
la Apullum. E bine că au fost oprite acolo. De fapt 
trebuie să bănuim că cei ridicaţi împotriva regelui n-au 
împins lucrurile mai departe de teama legiunilor 
romane. Acum, după ce vor afla de moartea lui Caesar, 
vor prinde curaj, pericolul a trecut, s-ar putea ca ei să 
pornească împotriva Sarmizegetusei, să O 
încercuiască. Ar avea în mîna lor pe rege. 

— Eu mă aştept la o întorsătură... murmură marele 
preot. 

— Cum, ce ar fi să se întîmple? întrebă regele. 

— Cred că toţi se vor potoli, vor pleca liniştiţi la 
cetăţile lor. Este momentul ca, drept mulţumire, să 
aducem Marelui zeu o Mare jertfă, urmată de un ospăț 
bogat şi de o frumoasă petrecere în cîntece, jocuri şi 
veselie. Dacă tarabostii care complotează nu vor veni, 
vom vedea cine sînt cei ce se supun cuvîntului regelui, 
aflind astfel pe cei ce se opun. 

— Voi ce ziceţi, e bine aşa? 

— Da, Mărite rege! se grăbi Rundacis. 

—  Rămine de văzut, Mărite rege! răspunse 
Comosicus. La Roma conspiratorii n-au arătat pe faţă 
lui Caesar duşmănia lor, pînă în clipa cînd au înfipt 
junghierele în trupul lui. Dar, cum se pare că pe mine 
mă socotesc cel mai aprig duşman al lor, s-ar putea ca 
ei să facă gestul de supunere în schimbul renunţării la 
a se mai împărţi pămînt comatilor. Ar rămîne lucrurile 


ca mai înainte: tarabostii să trăiască în îmbuibare, 
chinuind şi jefuind, iar comatii — vlăguiţi de muncă şi 
înfometați, buni numai să-şi dea viaţa pentru apărarea 
ţării. 

Regele se mişcă tulburat în scaun. Era dornic de 
linişte, de împăcare, de unire a întregului popor. Işi 
vedea zilele numărate, nu ar fi vrut ca după moartea 
sa căpeteniile de ţinuturi şi tarabostii să înceapă să se 
înfrunte, să se războiască. După o lungă pauză, se 
hotărî: 

— Aşa vom face, cum spune Marele preot. Vom 
aduce o Mare jertfă, apoi vor urma ospăţul şi 
petrecerea. Ceea ce va veni după aceea vom vedea, 
trebuie să fim cu multă băgare de seamă. Să se ştie: 
nu vom avea linişte pînă ce şi ultimul taraboste din cea 
mai îndepărtată cetate nu-şi va fi împărţit comatilor 
jumătate din moşie! 

— Eu voi sta la Rasidava, Mărite rege, în mijlocul 
luptătorilor din oastea cea nouă, voi veni la 
Sarmizegetusa numai cînd va fi nevoie, tinu să 
precizeze Comosicus. 

În zilele ce urmară, plecară călăreţi să întindă în 
toată ţara îmbucurătoarea veste: moartea lui Caesar şi 
îndepărtarea de Dacia a pericolului legiunilor romane. 
Tot ei trebuiau să anunţe prin sate că în curînd toţi 
tarabostii vor împărţi pămînt comatilor. In acelaşi timp, 
marele preot uită de povara virstei, se duse în tabăra 
de la Apulum, stătu de vorbă cu tarabostii şi 
căpeteniile de ţinuturi, îndemnîndu-i la supunere, 
împăcare şi unire. Însoţit de un pilc de călăreţi dat de 
Rundacis, Comosicus plecă la Carsidava. Il găsi pe 
tarabostele Oroles luptîindu-se să-şi ţină viaţa în trup, 
se îndărătnicise să nu plece la Marele zeu pînă nu-şi 
revedea feciorul. După o scurtă înviorare, care făcuse 


să crească speranţa la cei din jurul său, bătrînul intră în 
agonie, iar după o zi şi o noapte de chinuri îşi dădu 
sfîrşitul. Urmă înhumarea, la care luară parte regele şi 
Marele preot, apoi după două zile, timp cît se străduise 
să o liniştească pe Andra, Comosicus porni spre 
Rasidava, la noua oaste. In vremea aceasta pe Kogaion 
şi în cetatea de scaun se făceau pregătiri pentru marea 
jertfă, ospăț şi petrecere. Revenit la Sarmizegetusa, 
regele nu-şi regăsi liniştea, îl tulburase moartea 
tarabostelui Oroles, cu care copilărise împreună, îşi 
simţea sfîrşitul apropiat, era miîhnit în suflet, ştia că 
tara nu mai era strîns unită. Dorea să trăiască numai 
pînă vedea patimile potolite, pe toţi împăcaţi şi 
mulţumiţi, hotăriţi să apere pămîntul strămoşesc. Işi 
întărea speranţa gindindu-se la Comosicus, vedea prin 
negura viitorului întreg poporul strîns unit în jurul lui. 
Venise luna mai, cu zile calde, frumoase, însorite, prin 
livezi şi pe cîmpii se vedea rod bogat. Mai era o 
săptămînă pînă la ziua sorocită pentru marea jertfă. De 
dimineaţă stătuse mult de vorbă cu Serena. De cînd 
revenise Comosicus vedea cum nefericita sa fiică 
începuse să prindă din nou viaţă, să-şi alunge din 
suflet îngrijorarea şi tristeţea. Intrase apoi în încăperea 
din care conducea treburile ţării şi trimisese să-l cheme 
pe Carpio. Văzind că Întîrzie, îşi prinse capul între miini, 
cu coatele sprijinite pe masă şi se lăsă pradă 
gîndurilor. Intreaga viaţă de zbucium şi de luptă începu 
să se depene prin minte. Nu mai simţea scurgerea 
timpului. Săltă capul cînd auzi uşa deschizindu-se. Il 
văzu în prag pe Carpio. 

— Mărite rege, o căpetenie de ţinut şi un taraboste 
te roagă să-i primeşti; sînt Cotiso şi Rundacitulp. 


Avu o tresărire, vedea în ei o solie a căpeteniilor şi 
tarabostilor strînşi în tabăra de la Apulum. Se întrebă: 
veneau cu supunere sau cu ameninţare? 

— Bine, să vină! murmură, străduindu-se să-şi 
stăpînească tulburarea. 

— Îi aduc însoţiţi de gardă. Vom veghea asupra ta, 
Mărite rege! 

Cotiso şi Rundacitulp intrară călcînd sprinteni, 
veseli, cu zimbete largi, aveau pletele şi bărbile 
cărunte frumos pieptănate, de pe umeri cădeau în 
falduri bogate mantiile din stofă fină, adusă de 
negustori din cetăţile pontice. Se opriră în faţa regelui 
şi se aplecară cu supunere. Vorbi Cotiso: 

— Mărite rege, ne rugăm Marelui zeu pentru 
sănătatea ta! Am venit din partea căpeteniilor de 
ţinuturi, prin mine toţi îţi jură ascultare. Pentru că de la 
o vreme a plutit pe deasupra ţării o stare de încordare 
printre tarabosti, mergind pînă la nesupunere, lucru 
care te-a supărat, au trimis din partea lor pe 
Rundacitulp să te încredinţeze de adiîncul devotament 
al tuturor. Acum, după ce am scăpat de primejdia 
legiunilor romane, toţi vor să trăiască în linişte, belşug 
şi unire, să piară toate neînțelegerile şi duşmăniile. 
Ascultă-l pe Rundacitulp, Mărite rege, îţi va vorbi cu 
inima deschisă. Noi n-am uitat că el a avut parte de 
îndurarea Marelui zeu, poate că prin el Zamolxis îşi 
arată voia. 

Regele îi privea şi se bucura. Era dorinţa lui 
arzătoare să vadă pe căpetenii şi pe tarabosti supuşi, 
uniţi, cu dragoste de ţară şi milă de popor. Işi dădea 
seama că dacă ar fi fost mai tînăr şi-ar fi impus voinţa, 
i-ar fi adus pe toţi la ascultare. Clătină capul zimbind şi 
murmurînd: 


— Spune, Rundacitulp! Se vede treaba că te-ai 
schimbat mult, tu ai trecut atunci prin două zguduituri: 
una, aceea a judecății Marelui zeu, iar alta a 
cutremurului pămîntului. 

— Mărite rege, prin mine toţi tarabostii, aceia care 
pînă acum nu au dat ascultare cuvîntului tău, îţi jură 
credinţă! Marele zeu ne este martor, vrem să piară din 
ţară orice gest de nesupunere. Tarabostii se leagă că 
îndată ce se vor înapoia la cetăţile lor, vor împărţi 
comatilor jumătate din pămîntul moşiilor, vor îndeplini 
în totul voia ta. Dar, Mărite rege, au şi ei o singură 
rugăminte, pe care tu, prin bunătatea ta, nu se poate 
să nu le-o satisfaci: toţi te roagă să-l ierţi pe Burrennus 
de sclavie, să-şi ia înapoi rangul de taraboste, cetatea 
şi moşia. Lui Rundacis poţi să-i dai plaiuri întregi în altă 
parte, iar noi îl vom ajuta să-şi înalte acolo o cetate. 
Vrem ca în ziua aducerii Marii jertfe, a ospăţului şi 
petrecerii să răsune pe Kogaion numai veselie, cîntece 
şi înfrățire. 

— Carpio, un străjer să dea fuga pe Kogaion, să-l 
poftească aici pe Marele preot, vreau să hotărim 
împreună! zise regele, îndemniîndu-l cu privirea, apoi 
se întoarse spre Rundacitulp: mă bucură cele spuse, 
doresc ca în puţinele zile pe care le mai am de trăit să 
statornicesc o viaţă tihnită pentru toţi, să trăiască 
întreg poporul în belşug şi libertate. Un singur lucru mă 
pune la îndoială; voi trebuie să-l ştiţi. De unde s-a iscat 
atita ură împotriva lui Comosicus? Tarabostii nu se 
gîndesc că prin curajul şi dirzenia lui a făcut ca 
duşmanul nostru de moarte, Caesar, să fie trimis la zei, 
altfel acum ne-am fi aflat cu oastea dincolo de Dunaris, 
faţă în faţă cu legiunile romane? 

— Dar ce a fost a trecut, Mărite rege! se grăbi 
Rundacitulp. Totul a pornit de la împărţirea moşiilor. 


Acum tarabostii îl admiră pe Comosicus pentru faptele 
sale. 

— Tu tot aşa spui, Cotiso? 

— Da, Mărite rege! Noi ne aşteptăm ca pe 
Comosicus să-l iei ca ajutor, să-l pui căpetenie peste 
întreaga oaste a dacilor. 

— Dacă gindiţi aşa, e bine.!... 

Marele preot intră grăbit. Sufla greu sub povara 
vîrstei şi a drumului făcut. Se aşeză pe un scaun, 
potrivindu-şi bine faldurile mantiei. Ascultă liniştit pe 
rege despre rostul venirii celor doi, privind pe rînd pe 
fiecare. Şi el era dornic de linişte şi bună înţelegere. 

— Ce zici, Deceneu, îl iertăm pe Burrennus? îl 
întrebă, semn că sfirşise ce voia să-i spună. 

— Oamenii sînt supuşi greşelilor la tot pasul, Mărite 
rege. Nu mă îndoiesc că, trecînd prin atita suferinţă, 
Burrennus şi-a dat seama de faptele săvirşite. Marele 
zeu ne învaţă să fim iertători cu cei ce nu vor răul 
regelui şi al ţării. Să-l iertăm, Mărite rege! 

Regele rămase cîtva timp pe ginduri. In sufletul 
său se dădea o luptă. Dacă l-ar fi avut lingă el pe 
Comosicus, i-ar fi cerut şi lui părerea. In cele din urmă 
se hotărî: 

— Mă încred în voi, Cotiso şi Rundacitulp. Dacă se 
va dovedi că aţi pus la cale o mişelie, să ştiţi că veţi fi 
arşi de vii! 

— Aşa să faci, Mărite rege! rostiră amindoi într-un 
glas. 

— Carpio, un scrib să scrie pe un pergament că îl 
iertăm pe Burrenus şi îi dăm înapoi cetatea Rasidava. 
Să pregătească apoi un al doilea pergament prin care 
dăm lui Rundacis cetatea şi moşia Tibiscum. Să le 
întăriţi cu sigiliul meu. Acum să aduci vin, vreau să 
cinstim împăcarea dintre rege şi taraboşti. In timp ce 


vom sorbi din cupe, să ne spui, Deceneu, cum merg 
pregătirile pentru Marea jertfă, ospăț şi petrecere? 

Trecuse de amiază cînd Cotiso şi Rundacitulp 
plecară de la rege. Se despărţiră într-o atmosferă de 
împăcare şi înţelegere, fiecare nutrind în suflet o 
anumită mulţumire, legată de dorinţele şi de scopul 
urmărit. La poarta cea mare, de jos, a cetăţii îi aştepta 
garda. Cine i-ar fi privit cu mai multă atenţie nu i-ar fi 
scăpat să observe cum amîndoi săriră pe cai cuprinşi 
de un fel de înfrigurare, fără să-şi vorbească, şi porniră 
în galop spre tabăra oastei din apropiere de Apulum. 
Bucuria regelui şi a marelui preot era sinceră şi 
profundă, convinşi că se realizase împăcarea, amindoi 
se simțeau mai uşuraţi, ca şi cum scăpaseră de o 
povară grea. 


Ziua sorocită pentru aducerea marii jertfe sosi. Era 
cea de a opta zi din luna mai. Printr-o potrivire a 
destinului, era aceeaşi zi din lună cînd, cu douăzeci şi 
şase de ani în urmă, se adusese de asemenea o mare 
jertfă, se sărbătorise întemeierea ţării, cînd regele 
Burebista şi marele preot Deceneu în plină putere 
puseseră bazele primului stat dac unit, care, cîţiva ani 
mai tîrziu, cuprinsese între hotarele sale întregul neam 
al dacilor. Încă din zori, pe o vreme frumoasă, 
luminoasă, veselă şi caldă, de sfirşit de primăvară, 
mulţimea — bărbaţi şi femei, tineri şi bătrîni — purtînd 
veşminte de sărbătoare, începu să urce spre Kogaion. 
Mulţi erau din satele apropiate, din valea largă a rîului 
Maris. Se găseau printre ei însă perechi de comati de 
pe tot întinsul ţării, fiecare taraboste adusese cîte una 
de pe moşia sa. Toţi se grăbeau să apuce un loc cît mai 
bun în jurul marelui altar din faţa marelui sanctuar. 
Soarele se înălţase către prînz cînd porţile de sus, prin 


care trecea drumul ce ducea pe Kogaion, se deschiseră 
şi apăru alaiul regal. In frunte mergea regele, urmat de 
căpeteniile de ţinuturi şi de tarabosti, apoi venea garda 
comandată de Carpio, după care se înşirau scribii şi 
ceilalţi slujitori din cetatea de scaun. Printre tarabosti 
putea fi văzut şi Burrennus, purtînd mantie nouă, cu 
spada la şold şi pieptar de zale, întocmai ca şi ceilalţi, 
îşi reluase rangul de altădată. De cum ieşise, 
aşteptîndu-l pe rege, Cotiso văzuse că Rundacis şi 
Comosicus lipseau, se apropiase de Rundacitulp şi 
Burrennus, îi luase deoparte şi le şoptise ceva. Marele 
preot veni înaintea alaiului, purtînd odăjdiile pentru 
aducerea marii jertfe. Corul preoţilor intona un imn de 
slavă către marele zeu, în timp ce un slujitor de-al 
cultului puse răşini în vasele pline cu cărbuni aprinşi şi 
un val de fum aromat se întinse pe deasupra mulţimii. 
Regele se urcă pe piedestalul pregătit pentru el şi 
căpetenii, răspunzind cu capul ovaţiilor ce se ridicau 
din toate părţile. Oprit în faţa altarului, marele preot 
săltă amîndouă braţele. Pretutindeni se întinse liniştea. 

— Ne-am adunat să aducem mulţumirile noastre 
Marelui zeu, pentru că s-a îndurat şi ne-a scăpat de 
pericolul legiunilor romane, începu el cu voce slăbită, 
de bătrîn ce lupta să se ţină tare. Recunoştinţa noastră 
ne-o vom arăta trimiţînd lui Zamolxis o Mare jertfă. Dar 
mai întîi vreau să-l ascultăm pe rege, ca prin voi să afle 
tot poporul care este voia lui, să ştie fiecare ce-i va 
aduce viitorul. Poţi să vorbeşti, Mărite rege! 

Zimbind, regele îşi plimbă privirea pe deasupra 
tuturor. Pentru el momentul era înălţător, vedea în 
jurul său însufleţire şi supunere din partea tuturor, ca 
în vremurile bune din trecut. Pletele şi barba, albe ca 
omătul, jucau în adierea vintului ce cobora de pe 
crestele munţilor pierduţi în zare spre miazăzi. 


— Da, aşa este, cum a spus Marele preot, se porni 
el, rostind vorbele atît cît îl ajuta puterea. Marele zeu 
ne-a ajutat, duşmanul nostru de moarte, Caesar, a fost 
răpus! Pentru o vreme vom putea să răsuflăm în voie, 
primejdia romană a trecut. Cel ce şi-a pus viaţa în joc 
pentru a-şi salva ţara a fost Comosicus, feciorul 
tarabostelui Oroles, neam de viteji din mogşi-strămoşi. 
De acum înainte fiecare dac va trăi în libertate, muncă 
şi tihnă, fiecare comate va primi de la tarabostele său 
o bucată de pămînt, o va cultiva cum va crede el mai 
bine, va lucra pe restul de moşie a cetăţii numai trei 
zile din săptămînă, îşi va creşte vite, va avea stupi de 
albine şi va trăi în belşugul pe care îl va aduce 
vrednicia sa. De cum se vor întoarce la cetăţile lor, 
tarabostii vor trece la împărţirea moşiilor. Acesta a fost 
cuvintul meu încă din vara anului trecut, însă mulţi nu 
au vrut să dea ascultare. A venit apoi pericolul Romei, 
am lăsat totul deoparte, a trebuit să ne pregătim 
pentru un război pe care îl vedeam greu, istovitor, 
copleşitor. Toţi cei de faţă să întindeţi în ţară cuvintul 
meu şi să luaţi aminte: tarabostele care nu va da 
urmare poruncii mele va fi supus judecății Marelui zeu! 
Comatii din sate, dacii noştri viteji, vrednici şi 
cumpătaţi să-şi păstreze încrederea în rege şi în Marele 
preot, pentru că nimic din ceea ce am hotărît nu va 
rămîne neînfăptuit. Cu aceste ginduri, mă rog Marelui 
zeu pentru sănătatea şi fericirea întregului popor dac! 

Mulțimea izbucni în urale şi chiote. Mulţi, de 
bucurie, aruncau în sus căciulile sau se îmbrăţişau, în 
timp ce corul preoţilor interna un nou imn de slavă. 
Munţii şi văile răsunau pînă departe. 

Urmă apoi ceremonia aducerii Marii jertfe. Totul se 
desfăşură după datina cultului lui Zamolxis. Sorţii 
căzură pe un flăcău, fecior de comate, care îşi dădu 


sfîrşitul îndată ce trupul îi fu străpuns de suliţele în 
vîrfurile cărora fusese aruncat. In suspinele şi lacrimile 
femeilor, toţi răsuflară uşuraţi, marele zeu primise 
jertfa, semn că nu mai era supărat pe poporul dac. Se 
întinse apoi ospăţul, cu belşug de bucate şi veselie 
multă, care se prelungi pînă după-amiază. In jurul 
regelui, căpeteniile şi tarabostii se întrecură în glume şi 
voie bună, fără să depăşească respectul cuvenit. Cei 
porniţi pe petrecere nu se reţinură, goliră multe cupe 
de vin. Mai vorbăreţi se arătară Cotiso, Rundacitulp şi 
Burrennus. 

— Mă uit la voi: Cotiso, Rholes, Zyraxes, Scorilo şi 
Sagitulp, sînteţi nişte căpetenii încă în puterea vîrstei, 
se cade să mă ajutaţi cu mai multă dirzenie să port 
ţara pe drumul cel bun, zise regele. Eu şi Marele preot 
devenim cu fiecare zi ce trece tot mai neputincioşi, 
trebuie să ne gindim pe cine lăsăm urmaşi să conducă 
poporul. 

— Mă rog Marelui zeu să vă dea viaţă lungă, Mărite 
rege şi Mare preot! rosti Cotiso săltînd cupa. 

— Viaţă lungă îţi urăm, Mărite rege! adăugară Run- 
dacitulp şi Burrennus. 

— Trăiască Dacia şi Burebista! strigă tînărul 
taraboste Zoltes, iar după el mulţi repetară, ridicînd 
cupele. 

Regele simţi o căldură împrăştiindu-se prin tot 
trupul, îl bucura împăcarea ce se săvirşise între el, 
căpetenii şi tarabosti. O clipă se simţi împins de 
pornirea de a spune că pe Comosicus îl va lăsa ca 
urmaş, dar se abţinu, amină pentru un alt moment, 
cînd va fi şi el de faţă. 

— Mărite rege, plaiul este plin, poporul se 
înveseleşte, cîntă şi joacă, poate că nu ar fi rău dacă ai 
merge în mijlocul lui, te va bucura însufleţirea şi 


dragostea sa, îndemnă Cotiso. Soarele se apropie de 
culmi, în curînd se va lăsa amurgul. 

Zimbind, se întoarse spre marele preot: 

— Mergi, Deceneu? 

— Sînt obosit, Mărite rege... Mă retrag să mă 
odihnesc. 

— Cine ne mai însoţeşte? întrebă Cotiso, privind 
într-o anumită parte a mesei în formă de potcoavă. 

Ca la un semn, peste o duzină de tarabosti săriră în 
picioare. 

Porniră în sus pe plai, rîzînd şi glumind. La cîțiva 
paşi în urmă venea Carpio cu garda. Într-un loc văzură 
strinsă lume multă şi se îndreptară într-acolo. Formînd 
un cerc larg împrejur, mulţimea urmărea cu nestăvilită 
curiozitate, încîntată peste măsură, jocul 
saltimbancilor, mimilor şi măscăricilor veniţi în Dacia 
cu peste două luni în urmă. Priviră şi ei, îi uimea 
isteţimea, îndeminarea şi darul de a înveseli al 
comedianţilor. La un moment dat, regele cătă în jurul 
său. Văzu un bătrîn cu barba şi pletele tot aşa de albe 
ca ale sale. Se aplecă spre el şi îi şopti: 

— Te mai ţine puterea? 

— Mulţumesc Marelui zeu, Mărite rege, mă simt 
tare. Dacă ne cotropeau romanii aş fi mers şi eu la 
luptă. Să mă fi văzut cum m-am bătut atunci cînd i-am 
alungat pe bastarni!... 

— Ai fost şi tu acolo? 

— D-apăi cum?! Am mers peste tot pe unde te-ai 
dus să goneşti triburile rătăcitoare, care se aşezaseră 
pe pămîntul dac. 

— Cum te numeşti, bătrîne? 

— Decibalos... Sînt de pe moşia tarabostelui Zoltes, 
dinspre Porolissum. 

— Ce zici, Decibalos, este mulţumit poporul? 


— Mărite rege, de cînd ai vorbit în faţa Marelui 
altar mă roade gindul, m-am frămîntat mult cum să fac 
să-ţi vorbesc. D-asta, cînd te-am văzut aici mi-am tot 
făcut loc printre oameni să ajung lîngă tine. 

— Ai dat de vreun necaz mare? 

Bătrînul Decibalos se apropie şi mai mult de 
urechea regelui: 

— Mărite rege, îndrăznesc să-ţi dau un sfat. Tu eşti 
ciobanul, noi — comatii — oile, iar tarabostii — lupii. 
Stai mai mult între oi, Mărite rege; le aperi pe ele de 
lupi, dar te fereşti şi pe tine. 

Regele prinse mîna bătrîinului şi o strînse cu 
căldură, murmurînd: 

— Îţi mulţumesc, Decibalos, la asta chibzuiesc de 
multă vreme! 

Pe plai se lăsa amurgul. Din loc în loc începură să 
se înalțe flăcările focurilor sau să se aprindă făclii. 
Părăsiră trupa comedianţilor şi porniră mai departe. 
Ajunseră într-un loc unde plaiul cobora repede, iar 
povirnişul se pierdea în pădurea cuprinsă de întuneric. 
Mulțimea se rărise. 

Tarabostii se strîngeau tot mai mult în jurul regelui, 
garda îi urma la mică distanţă. Deodată se dezlănţui o 
învălmăşeală, la lumina flăcărilor se văzură lucind 
jungherele în braţele ridicate. Cu toată povara virstei, 
regele făcu o mişcare, repezindu-se spre gardă, dar nu 
făcu decit un pas, simţi între umeri o durere vie. Strigă 
cît îl ţinea puterea: 

— Sări, Carpio! Trădătorii mă străpung cu 
junghierele! 

Căzu în genunchi. Încercă să se ridice sub ploaia 
de lovituri, dar nu reuşi. Se prăbuşi apoi la pămînt. 
Garda năvăli cu suliţele întinse. Totul se transformă 
într-o goană spre pădure. Carpio prinse unul din urmă 


şi-l dobori dintr-o lovitură de spada. Altul se prăvăli 
străpuns de sulițe, într-o fulgerare ceata de taraboşti 
pieri în întuneric. Nu-i mai puteau urmări, trebuiau să 
vadă ce face cu regele. Ciţiva comati săriră în ajutor. 
Noaptea cuprindea tot mai mult zările. Vestea se 
întinse într-o clipă pe întreg plaiul, în toate părţile 
răsunau strigăte şi plinsete, veneau în fugă oameni cu 
făclii aprinse. Carpio înjghebă cu garda o targă din 
frunzare şi se grăbi să-l ducă în marele sanctuar, era 
clădirea cea mai apropiată. Alţi comati se adunară în 
jurul celor doi taraboşti căzuţi, năpădiţi de furie, dacă 
n-ar fi fost morţi, i-ar fi ucis ei cu setea răzbunării. 
Toate îngrijirile date se dovediră de prisos, tirziu, după 
miezul nopţii, regele îşi dădu sfîrşitul în braţele marelui 
preot, murmurînd: 
— Să ai grijă de Dacia, Deceneul!... 

Cum aleargă furtuna pe o cîmpie netedă s-a 
împrăştiat în ţară vestea răpunerii regelui de către 
tarabosti, iar o dată cu ea doliul şi revolta au cuprins 
satele. Pretutindeni s-au întins dezorientarea şi teama, 
purtate de zvonurile ce se ţineau lanţ, printre care şi 
acela că după răpunerea regelui şi Deceneu fusese 
trimis de capnoboţi la marele zeu. Era însă şi un 
simlbure de adevăr, capnobotul Sargio cu o parte din 
garda de preoţi încercase în aceeaşi noapte să ia în 
stăpinire  Kogaionul, însă intervenise cu hotărire 
Rundacis; după ce încereuise cu pilcul său de călăreţi 
cetatea de scaun şi marele sanctuar, dăduse o luptă 
scurtă, Sargio fusese prins şi întemnițat în hruba din 
sînul muntelui. Cu toată bătrineţea, marele preot îşi 


încordase voinţa, făcuse efortul de a se ţine tare, de a 
domina evenimentele. După sfîrşitul năpraznic al 
regelui strinsese în sala de sfat căpeteniile şi 
tarabostii, pe cei ce nu făcuseră parte din conjurație, şi 
îi îndemnase ca dintre ei să aleagă un nou conducător 
pentru ţară, iar aceştia, surprinşi, nepregătiţi şi 
înfricoşaţi, susţinuseră ca el, marele preot, să ia locul 
marelui dispărut, al cărui ajutor fusese timp de 
aproape treizeci de ani. Spre a preveni o opunere din 
partea unora, în care caz cei ce participau la sfat s-ar fi 
împărţit în două tabere, Deceneu nu le vorbise despre 
Comosicus, nu le adusese la cunoştinţă dorinţa lui 
Burebista ca el să-i fie urmaş, lăsase asta pentru mai 
tîrziu, cînd se lămureau lucrurile în ţară. Tot în acea 
noapte tragică se mai petrecură două fapte, ale căror 
urmări încă erau aşteptate: îndată ce un călăreț 
dusese în goana calului vestea că fusese răpus regele, 
Comosicus pornise cu oastea cea nouă spre 
Sarmizegetusa, iar Scorilo nu participase la sfat alături 
de celelalte căpetenii, ci pornise încă pe întuneric spre 
tabăra de lîngă Apulum, de unde luase pilcul de oaste 
al ținutului său şi se îndreptase spre cetatea de scaun. 
Au urmat zile de pregătire, apoi s-a făcut înhumarea pe 
Kogaion a ilustrului dispărut, plins de întreaga ţară. Ca 
rege, marele preot întrevedea ce ar putea să survină: 
în primul rînd, nesupunerea celor ce făcuseră parte din 
conjurație, în frunte cu Cotiso, iar în al doilea rînd, 
opunerea făţişă a unora de a se împărţi comatilor 
jumătate din pămînturile moşiilor cetăților. Crearea 
unor astfel de situaţii îl îngrijora mult. Pe de altă parte, 
se convenise ca două din căpeteniile de ţinuturi — 
Rholes şi Zyraxes — oscilau, erau cînd de partea sa, 
cînd de aceea a răzvrătiţilor, susţinîind că răposatul 
rege făcuse unele greşeli. Comosicus nu dădea semne 


de nerăbdare. Ajutat de Rundacis, Durasis, Scorilo, 
Zoltes şi Lacterius Babirus pregătea marea lovitură, 
după ce se conturau limpede intenţiile celor ce-l urmau 
pe Cotiso. Trăia momente marele preot cînd, spre a 
evita o împărţire a ţării în două tabere, care ar fi ajuns 
să se războiască între ele, dorea o împăcare, mergind 
cu gindul pînă acolo încît să nu se mai împartă pămînt 
comatilor. Singurul lucru ce îi întărea curajul era 
încrederea nestrămutată ce o avea în Comosicus, pe 
care îl vedea neşovăitor, deşi nu ieşea din cuvintul său. 
Ciocnirea între cele două tabere îl îngrijora mult, ştia 
că oastea cea nouă, deşi cu altă disciplină, mai bine 
organizată, înzestrată cu armele trimise de cetăţile 
pontice, totuşi avea un număr mai mic de luptători 
decit aceea a căpeteniilor de ţinuturi, astfel că nu 
îndrăznea să spere că victoria putea fi de partea ei. 
Ţinea cu îndirjire ca, atita vreme cit va conduce ţara ca 
rege şi mare preot, să nu fie părtaşul unui război 
fratricid, care ar fi întins pretutindeni ura şi setea de 
răzbunare. Şi totuşi îşi dădea seama că trebuie să 
întreprindă ceva, pentru ca poporul dac să iasă din 
situaţia grea ce se crease. Intr-un astfel de moment de 
grea cumpănă sufletească se afla cînd spuse lui Carpio 
să-l cheme pe Comosicus. Nu aşteptă mult. 

— Ce facem? Te-ai mai gîndit? Iscoadele spun că 
ţara este în fierbere... 

— Da, Mărite rege şi Mare preot, toată vremea nu 
fac altceva decit să chibzuiesc la cele ce mi-ai spus. 
Gîndesc că pentru a împiedica vărsarea de sînge între 
fraţi trebuie să ne întărim cu răbdare, pentru că timpul 
lucrează în favoarea noastră, în curînd oastea cea nouă 
va fi mult mai puternică, vom putea să cerem ascultare 
căpeteniilor şi tarabostilor. 


— Spui că pentru a împiedica vărsarea de sînge 
trebuie răbdare... apoi că oastea cea nouă va fi mai 
puternică şi putem cere ascultare... Adică, întîi 
răbdare, apoi război?! 

— Nu, Mărite rege, nu văd aşa lucrurile. Nu va fi 
război, pentru că nu îl vrea poporul. Din toate părţile 
vin comati şi cer să intre în oastea noastră. Nu va fi 
război, pentru că tarabostii şi căpeteniile nu vor avea 
pe cine să împingă la luptă. Acum mă frămînt: îmi 
trebuie un om de încredere, vreau să-l trimit în tabăra 
lor. M-am gîndit în multe chipuri, acesta ar putea fi un 
preot sau un capnobot, care s-ar duce în tabăra de 
lîngă Apulum pentru treburile cultului lui Zamolxis... 

— Sînt mulţi dintre capnoboţi de partea lor... 
Comosicus îşi trecea domol degetele prin barba ce se 
încheiase, frumos crescută după întoarcerea de la 
Roma. Nu dădea semne de nerăbdare. 

_— Ştiu, Mare preot, de aceea nu prea mă încred în 
ei. Voi trimite unul din oamenii mei, poate pe Durasis. 
El este comate, se va înţelege uşor cu comatii de 
acolo. Dar n-am aflat încă ce vor răsculații, ce gînduri 
nutresc... Să nu uităm, Mărite rege, asasinii trebuie să- 
şi primească pedeapsa, întreaga ţară să ştie că 
moartea lui Burebista a fost răzbunată, iar osînda se 
ştie: arderea devii! 

— Pentru asta trebuie aflaţi şi prinşi vinovaţii... 

— l-am aflat, îi ştim, Mare preot. Cei ce au pus la 
cale ticăloşia sînt: Burrennus, Rundacitulp şi Cotiso. 

— Da, Cotiso l-a îndemnat pe Burebista să 
pornească în sus pe plai, el a fost căpetenia 
conjuraţiei!... 

Tăcu. Îl văzu pe Carpio intrînd grăbit. 

— A venit Sagitulp! Roagă să fie primit! 


— Sagitulp?! se miră Comosicus; îl ştia în tabăra de 
la Apulum. Ne aduce veşti noi, Mărite rege, în el am 
toată încrederea. Adu-l repede, Carpio! 

Sagitulp avea faţa ca purpura, broboane de 
sudoare îi luceau pe frunte. Erau semne ce arătau că 
venise în goana calului. Cînd îl văzu, Deceneu se 
îngrijoră. 

— Marele zeu să-ţi dea sănătate şi viaţă lungă, 
rege şi Mare preot! salută el, înclinîndu-se cu 
supunere. 

— Şi eu mă rog pentru tine, Sagitulp! Spune, ce s-a 
întîmplat, ai fugit din tabăra de la Apulum? 

— Nu, Mărite rege, m-am grăbit pe drum de 
nerăbdare, deşi am venit ca sol, sînt trimisul lor. 

— Vor să se supună, să cădem la o înţelegere? 

— Mărite rege, Comosicus ştie ce simţămint 
nutresc în suflet. Poate că l-a mirat întirzierea mea 
acolo, dar trebuia să stau, să aflu tot ce se pune la 
cale. Am prins momentul, m-am oferit să fac pe solul. 
De altfel dintre cei ce au luat parte la răpunerea 
ilustrului dispărut nici unul nu a avut curajul să vină 
încoace. Mărite rege şi Mare preot, a sosit clipa 
hotăritoare, vom trece printr-o grea încercare, dar nu 
mi-am pierdut curajul, îmi  păstrez convingerea 
nestrămutată că vom ieşi învingători. Acum fac pe 
solul: cei din tabăra de la Apulum l-au ales ca rege pe 
Cotiso şi se pregătesc... 

— Alături de Cotiso sînt Rholes şi Zyraxes... 
murmură marele preot. 

— Da şi nu, Mărite rege... Ei nu vor să se pună rău 
cu tarabostii din ţinuturile lor şi, cum Cotiso — ca rege 
— s-a legat să oprească împărţirea de pămînt 
comatilor, nu s-au arătat împotriva lui; au şi început să- 
i dea ascultare. 


— Şi ce pregătesc? 

— Vor porni cu oastea spre Sarmizegetusa, o vor 
încercui şi vor da lupta, daca voi nu vă supuneţi. Asta 
v-o spune solul Sagitulp, nu căpetenia Sagitulp. La 
plecarea de acolo, Cotiso a ţinut să-mi repete încă 
odată: „Spune-i Marelui preot Deceneu că venim cu 
gînduri bune, el rămîne tot Mare preot, dacă nu se 
opune şi mă unge ca rege în faţa Marelui altar. Altfel 
cucerim prin luptă cetatea de scaun, iar pe el îl 
supunem judecății Marelui zeu. Să-i mai spui că nu se 
vor împărţi moşiile, comatii vor continua să aibă ca 
stăpîni pe tarabostii pe lingă cetăţile cărora trăiesc.” 
Acum uite ce vă spune căpetenia Sagitulp: să nu vă te- 
meţi de ei, pentru că poporul este împotriva lor. De 
aceea am rămas cu comatii mei acolo. Ne zbatem să 
convingem pe cît mai mulţi să se rupă de ei şi să ne 
urmeze încoace. 

— Pentru asta m-am gindit să-l trimit acolo pe 
Durasis! se grăbi Comosicus. 

— De ce? Vrei să-i faci să bâănuiască? reluă 
Sagitulp. Am ajutoare destule pentru treaba asta, sînt 
toţi comatii din piîlcul meu de oaste. Întrebarea e: care 
ar fi momentul cel mai potrivit pentru a-i părăsi? Să ne 
rupem de ei înainte de a porni spre Sarmizegetusa 
oastea de la Apulum? 

Comosicus privea cu multă preţuire şi admiraţie pe 
Sagitulp, arăta aidoma chipului luptătorului dac, aşa 
cum şi-l închipuise din copilărie, ascultind poveştile şi 
întîmplările trăite de bunicul său. Pe pieptul lat al 
căpeteniei de la Porolissum luceau cîteva zale de-ale 
pieptarului acoperit în sus de barba bogată. Cînd 
acesta tăcu, el făcu o mişcare scurtă ca o tresărire. 
Asupra răspunsului la întrebarea lui chibzuise cu mult 
înainte, se hotărise, alesese momentul cel mai potrivit. 


— Pe mine nu mă îngrijorează rezultatul luptei, ştiu 
că vom învinge ceea ce va mai rămîne din oastea lor, 
mă frămîntă cum punem mîna pe cei trei ticăloşi care l- 
au răpus pe rege?... 

— Nu sînt trei, ci doi, ţinu Sagitulp să precizeze. 
Prin tabăra de la Apulum, Rundacitulp şi Burrennus nu 
scapă nici un prilej, se laudă şi povestesc cu multe 
amănunte cum au înfipt junghierele în trupul 
neputincios al bătrînului Burebista. Pe Cotiso trebuie 
să-l privim numai ca o căpetenie a răsculaților, a 
tarabostilor care nu vor să dea pămînt comaţilor. Eu 
cred că de mult nutreşte visul de a deveni rege al 
Daciei. Dar m-am luat cu vorba. Deci, sînt două între- 
bări, cărora urmează să le găsim un răspuns: care e 
momentul potrivit să ne rupem de ei şi cum facem să 
punem mîna pe cei doi mari vinovaţi? 

— Răspunsul la amîndouă întrebările este unul 
singur, Sagitulp: îi părăsiţi în momentul cînd oastea lor 
va fi încercuită de oastea cea nouă. Rămaşi puţini, 
strinşi ca într-un cleşte, îşi vor pierde capul; îi 
înfrîingem uşor şi îi prindem pe ucigaşi. De va fi cu 
putinţă, ne vom zbate să punem mîna pe toată ceata 
de taraboşti care l-au însoţit pe Cotiso în seara cînd l- 
au răpus pe rege, fiindcă de la ei vom putea afla 
întregul adevăr, tot ce s-a pus la cale. Pe cei mai puţini 
vinovaţi îi vom ierta, dacă se vor supune îi vom lăsa în 
pace. 

— Atunci aşa facem, interveni marele preot. Tu, 
Sagitulp, pleci înapoi cu răspunsul. Spui lui Cotiso că îi 
cer să se supună, să lase luptătorii să se ducă acasă, 
iar tarabostii să împartă pămînt comatilor îndată ce 
ajung la cetăţile lor. Îi mai spui că peste o lună voi 
chema la Sarmizegetusa pe toate căpeteniile şi pe toţi 
tarabostii pentru o adunare a Sfatului ţării. lar tu, 


Comosicus, faci tot ce crezi spre a apăra cetatea de 
scaun şi Kogaionul, adică pentru a înfringe oastea 
răsculaților. Mă voi ruga zi şi noapte Marelui zeu pentru 
izbînda noastră! 

După o săptămînă începură mişcările. Iscoadele, 
călărind cai mărunți şi iuți pe poteci de munte, 
urmăreau îndeaproape cum înaintau pilcurile de 
luptători pornite unele de la Apulum, iar altele de la 
Rasidava. Cele două oşti: a lui Cotiso şi aceea a lui 
Comosicus, porniseră să se înfrunte, să hotărască 
viitorul Daciei cu armele. In cea de a treia zi, una 
venind din susul, iar alta din josul văii rîului Maris, se 
întîlniră în cîmpia din dreptul cetăţii Germisara. Peste 
noapte însoţit de Durasis şi de Zoltes, Comosicus urcă 
pe dealurile împădurite din împrejurimi şi dădu roată 
taberii lui Cotiso, căutînd să vadă pe unde ar putea să 
scape căpeteniile şi tarabostii pe care ţineau cu 
îndirjire să-i prindă, atit pentru a răzbuna moartea 
regelui Burebista, cît şi pentru liniştirea şi reînfrăţirea 
întregului popor. Mai era mult pînă la ivirea zorilor cînd 
făcu încercuirea cu toate pilcurile sale. Cînd soarele 
începu să lumineze cerul, pe crestele din jur se înălţau 
suluri de fum pe care vintul le întindea în lungul văii. 
Pentru Sagitulp era semnalul. Deodată, din tabăra lui 
Cotiso şi de la pilcurile ce o încercuiau răsunară urale 
şi strigăte. Dinăuntru şi dinafară comatii porniră în 
iureş unii spre alţii. Cotiso se bucură, era convins că 
luptătorii săi fiind în număr mult mai mare vor pune 
repede pe fugă adversarii. Dar totul se schimba 
fulgerător; ajunşi faţă în faţă, comatii se aruncară unii 
în braţele altora, se îmbrăţişară, apoi porniră 
împreună, strîingind cercul în jurul căpeteniilor şi 
tarabostilor răsculați, rămaşi numai cu gărzile şi cu 
puţini dintre oamenii ce le erau mai supuşi, mai 


credincioşi. Cu disperarea pe care o dădea clipa plină 
de pericol, Cotiso strigă ca toţi să se adune în jurul său, 
se formă un pilc de cete, fiecare ceată avind căpetenie 
cîte un taraboste, apoi porniră ca o furtună în partea 
unde pădurea era mai aproape. Dar tot acolo aştepta şi 
Comosicus cu un pilc de luptători. Ciocnirea a fost 
scurtă, comatii se aruncară cu dirzenie asupra 
fugarilor, mulţi taraboşti dintre cei care nu luaseră 
parte la omorîrea regelui se predară. Printre cei prinşi 
prin luptă erau Rundacitulp şi Burrennus. Avînd gărzi 
mai puternice, cele trei căpetenii de ţinuturi: Cotiso, 
Rholes şi Zyraxes se făcură nevăzuţi în pădure. 
Comosicus opri pe Sagitulp şi Durasis, nu-i lăsă să-i 
urmărească, păstra convingerea că pînă la urmă vor 
recunoaşte pe marele preot ca rege şi se vor supune 
cuvîntului său. Nu voia să se împartă din nou ţara, să 
se facă o răzleţire, poporul dac să fie iarăşi rupt sub 
mai mulţi regi. Ceea ce ţintise, Cornosicus obținuse, 
oastea lui Cotiso se destrămase, dar nu în sensul că 
luptătorii ei deveniseră nişte fugari ascunşi prin păduri, 
ci îngroşaseră rîndurile pilcurilor sale, întăriseră oastea 
cea nouă. 

După zguduirile sufleteşti prin care trecuse, 
bătrînul Deceneu nu-şi mai regăsea liniştea. Ca rege şi 
mare preot se văzuse, în egală măsură, purtind două 
poveri: una, aceea a grijii de ţară, iar cealaltă a 
neputinței pe care o adusese virsta. Nu mai avea nici 
somn bun, odihnitor; se culca devreme, aţipea timpul 
ce se scurgea între două cîntări ale cocoşilor, apoi se 
trezea, se frămiînta pe pat, veghea pînă se iveau zorile 


şi ieşea din casă. Îşi dădea seama că Dacia lui 
Burebista era pe cale de a se dezmembra, din partea 
celor trei căpetenii fugare — Cotiso, Rholes şi Zyraxes 
— nu primise nici un semn de supunere. Pentru a-i 
aduce la ascultare, nu vedea altă cale decit aceea de 
a-i înfrînge cu armele, ceea ce ar fi însemnat un război 
sîingeros între fraţi. Regele Burebista — gindea el — 
săvîrşise marea unire a dacilor prin alungarea triburilor 
cotropitoare: taurisci, boii, scordisci, adrişi, bastarni şi 
sarmaţi, atunci întreg poporul se arătase dornic de a 
trăi într-o singură ţară, întinsa, bogată, puternică. 
Aştepta, nu se îndoia că trimişii la cetăţile Argedava, 
Tamasidava şi Capidava se vor înapoia cu un răspuns. 
De aproape o lună dăduse sfoară în ţară ca toate 
căpeteniile de ţinuturi şi toţi tarabostii să vină la 
Sarmizegetusa însoţiţi de cît mai mulţi comati. Sosise 
multă lume în cetatea de scaun, numai cei plecaţi la 
Cotiso, Rholes şi Zyraxes întîrziau. Cu o zi în urmă 
avusese loc judecarea celor trei vinovaţi de îndemn la 
răscoală şi de omorîre a regelui: tarabostii Rundacitulp 
şi Burrennus, împreună cu capnobotul Sargio. li 
judecase el, în calitate de mare preot, în faţa tuturor 
celor veniţi, se arătase necruţător, pe toţi trei îi so- 
cotise trădători şi îi osîndise să fie arşi de vii. Cînd se 
lăsase amurgul totul fusese încheiat: slujitorii cultului 
aflaţi pe  Kogaion stinseseră rugul, strinseseră 
osemintele, cărbunii şi cenuşa, le aruncaseră în 
prăpastia din apropiere, apoi măturaseră şi spălaseră 
lespezile din faţa marelui altar. Pe lîngă frămiîntarea ce- 
| chinuia, judecarea şi osîndirea îi provocaseră o stare 
de oboseală, îl făcuseră să se simtă şi mai neputincios, 
de aceea toată noaptea nu reuşise să aţipească. Nu 
trecea printr-o mustrare de conştiinţă, cei trei îşi meri- 
taseră pedeapsa, pentru că nu fuseseră vinovaţi numai 


de îndemn la răscoală, ci şi de omorirea regelui. Se 
sculase din pat, chemase pe preotul ce-l slujea să-l 
ajute să se îmbrace, ieşise din casă cînd răsărea 
soarele şi se îndreptase spre marele sanctuar. In 
liniştea dinăuntru se rugase mult marelui zeu, îi ceruse 
să-l ajute să potolească discordia din ţară, apoi să-l ia, 
sus la el în cer. Uitase de scurgerea timpului, îşi de- 
pănase viaţa, se revăzuse preot tînăr, firav, umblind 
prin cetăţi şi pe la temple din ţări îndepărtate de la 
miazăzi, setos de a prinde învăţătura timpului, apoi 
revenit în ţară se alăturase regelui, îl ajutase să alunge 
pe cotropitori şi să unească poporul dac. Tirziu, cînd 
soarele urcase către prînz, ieşise din sanctuar şi 
pornise încet devale, spre cetate, unde trebuia să vadă 
de treburile ţării. Simţea în fiinţa sa doi oameni, cu 
îngrijorări şi frămîntări deosebite: unul era marele 
preot, iar celălalt regele. Rugîndu-se marelui zeu, 
gîndise că dacă regele nu mai putea ţine unit poporul 
pe calea supunerii, revenea marelui preot datoria de a- 
| lega strîns prin credinţă. La poarta cetăţii îl aştepta 
Carpio. 

— Mărite rege şi Mare preot, s-au întors cei trei tri- 
mişi la Cotiso, Rholes şi Zyraxes, se grăbi să raporteze. 

— Au adus veşti bune? 

— După cum arată feţele lor, nu pare ceva 
îmbucurător. 

— Bine, vom vedea, vreau să stau de vorbă cu ei. 
să vină şi Comosicus. i 

În aşteptare, începu din nou să-şi depene viaţa. În 
aceeaşi încăpere se vedea stind de vorbă cu Marele 
dispărut, îi simţea prezenţa, parcă aştepta să-i 
vorbească. Hotărtrea o luase, nu-i uitase dorinţa. In 
ziua următoare va aduna Sfatul ţării şi va aduce la 


îndeplinire legămîntul. Comosicus intră însoţit de cei 
trei trimişi. 

— Ne rugăm Marelui zeu pentru sănătatea ta, 
Mărite rege şi Mare preot! salută cel mai în vîrstă, 
înclinîndu-se cu supunere. 

— Din zori şi pînă acum eu m-am rugat pentru 
întreg poporul, deci şi pentru voi, murmură cercetindu-i 
îngrijorat. Te-am chemat, Comosicus, să ascultăm 
împreună veştile, apoi să chibzuim. Să începem cu cel 
care a fost la Cotiso. Ce răspuns ne-ai adus din partea 
lui? 

— Mărite rege şi Mare preot, Marele zeu nu m-a 
ajutat, nu m-a primit prea bine căpetenia de la 
Argedarva. De fapt el nici nu se mai socoteşte 
căpetenie, ci rege, iar ţinutul său ţară. Mi-a spus că 
vrea să stea de vorbă cu tine, dar nu ca supus, ci de la 
egal la egal, iar întîlnirea să se facă la hotar, adică la 
jumătatea văii rîului Alutus, în dreptul celor mai înalte 
creste ale munţilor. Tu poţi să te duci la el oricînd, 
pentru că eşti Marele preot al lui Zamolxis, la care ei 
vor continua să se roage. Mi-a mai spus că va face din 
Argedava o cetate tot aşa de mare şi de întărită ca şi 
Sarmizegetusa. Asta e tot, Mărite rege... să nu-l aştepţi 
pentru Sfatul ţării... 

În încăpere se lăsă o linişte grea. La o astfel de 
veste nu se aşteptaseră. Privind spre Comosicus, 
marele preot rupse tăcerea: 

— Să-l ascultăm acum pe cel care a fost la Rholes. 
Şi el vrea să se răzleţească de ţară? 

Trimisul — scurt, gros, îndesat, cu privire vie — îşi 
aşeză mai bine pe şolduri, chimirul, căutînd vorbele, nu 
vedea cum să înceapă. 

— Eu... Mărite rege şi Mare preot... nu ştiu ce să 
spun... murmură, apoi deodată săltă capul: Rholes m-a 


primit bine, zicea că mă socoteşte un sol al regelui de 
la Sarmizegetusa. 

— Un sol al regelui... repetă Comosicus. Aşa, şi 
altceva? în vorbele lui ai văzut duşmănie, aşa cum a 
vorbit Cotiso? 

— Nu, nu era duşmănie, dar nici supunere. Cînd i- 
am spus că trebuie să vină încoace la Sfatul ţării, el a 
început să se vaite, zicea că se simte cam bolnav, că 
are multe de făcut în ţinutul său, de unde a lipsit prea 
îndelungă vreme, şi că o să se mai gindească. Doar 
atita lucru bun am auzit de la el: m-a îndemnat să-ţi 
spun, Mărite rege, că nici el nu l-ar fi vrut pe Cotiso ca 
rege la Sarmizegetusa, pentru că îl ştie lacom şi 
înfumurat. 

— Rege la Sarmizegetusa... Îl ştie lacom... repetă 
Marele preot. Asta înseamnă că se socoteşte deoparte, 
că de Cotiso s-ar fi temut să nu pornească spre ţinutul 
său cu oastea, să-l aducă la ascultare... Tu ce zici, 
Comosicus? Nu asta trebuie să înţelegem? 

— Vom vedea, Mărite rege... Să ne mai gindim... 
Acum să-l ascultăm şi pe cel care a fost la Zyraxes. 

Era trimisul cel mai în vîrstă, cel care salutase 
îndată ce intrase. Vorbi fără grabă, barba căruntă îi 
tremura uşor: 

— Nici eu nu am adus o veste limpede, Mărite rege 
şi Mare preot. Şi pe mine Zyraxes m-a primit bine, dar 
nu mi-a spus că mă socoteşte solul Sarmizegetusei. 
Nici el nu vine la Sfatul ţării, zicea că are mult de 
alergat, pentru că cetăţile de pe ţărmul Pontului Euxin 
— Histria, Tomis, Callatis — îndată ce au aflat de 
moartea Marelui Burebista, nu se mai socotesc legate 
de ţară, şi a pregătit fiecare oaste pentru a se apăra, 
caută să-şi întindă stăpînirea pînă către Dunaris. 
„Trebuie să mă descurc singur, se văita el, ştiu că cei 


de la Sarmizegetusa nu mai pot să vină tocmai pînă 
aici, să mă ajute. Ca să treacă încoace ar trebui să 
înfringă oastea lui Cotiso. De fapt de Cotiso mă tem şi 
eu”. Nu ştiu dacă am înţeles bine, mie mi s-a părut că 
Zyraxes se socoteşte un părăsit, o căpetenie ce se 
vedea prea departe de Sarmizegetusa. De fapt el ar 
vrea să fie legat cu ţara. Eu ştiu ce să mai zic. Mărite 
rege?!... 

Marele preot tuşi uşor şi se mişcă neliniştit în 
scaun. Îşi întoarse apoi privirea spre Carpio: 

— Să-i iei, să-şi potolească foamea şi setea, apoi 
să-i laşi să se odihnească. Se vede că sînt tare obosiţi. 
Vă mulţumesc, luptătorilor, voi v-aţi făcut datoria, 
rămîne ca noi să chibzuim. 

După ce ieşiră, Marele preot rămase un timp tăcut, 
cătind în jos spre pardoseală, ca şi cum număra florile 
de pe covor. In sinea sa nu se mai socotea rege, îşi 
dădea seama cit era de neputincios, de aceea Cotiso, 
Rholes şi Zyraxes se vedeau ca şi rupţi de ţară. Dacia 
avea nevoie de un rege în puterea vîrstei, hotărît, 
viteaz, înţelept, pe care întreg poporul să-l urmeze cu 
supunere. Săltă capul şi privi spre Comosicus. 

— Ai înţeles în ce situaţie ne aflăm... Aşadar cele 
trei căpetenii nu vor fi miine aici, vom ţine Sfatul ţării 
fără ei. 

— La Cotiso nu mă aşteptam să vină; se teme, a 
fost părtaş la moartea regelui, însă Rholes şi Zyraxes... 

— Ei aşteaptă, Comosicus, vor să vadă ce se va 
întîmpla, cine va rămîne mai tare, tu sau Cotiso... 

— Dar, de ce eu?! 

— Bine, o să afli miine. Pînă atunci străduieşte-te 
să chibzuieşti, să-ţi dai seama ce ar fi de făcut. Vor 
veni toate căpeteniile şi toţi tarabostii ce ne urmează 
cu bună-credinţă, împreună cu comatii ce-i însoțesc, 


adică aceia care au luat parte la judecarea lui 
Rundacitulp şi a lui Burrennus. Să aduci cu tine cît mai 
multe căpetenii din oastea cea nouă. Eu mă voi ruga 
Marelui zeu să ne îndrepte paşii pe calea cea bună! 

In ziua următoare, de cum se iviră zorile, cei sosiți 
se îndreptară spre sala de sfat, dar nu statură mult, 
Carpio le spuse să urce pe Kogaion şi să aştepte în faţa 
marelui sanctuar. Soarele urcase deasupra crestelor 
munţilor cînd veni Comosicus, însoţit de Rundacis, 
Durasis, Scorilo, Sagitulp, Lacterius Babrius, Zoltes şi 
bătrînul Jder. Ceva mai în urmă erau: Arigio — făurarul, 
Brodus — olarul şi Pothiris — aurarul. Cînd corul 
preoţilor intona un imn de slavă marelui zeu, din 
clădirea folosită ca oficiu al cultului lui Zamolxis ieşi 
marele preot, purtîind odăjdii de ceremonie, însoţit de 
capnoboţi şi de gardă. Alături de marele altar îl aştepta 
Carpio, cu garda regelui. Căpetenia capnoboţilor oficie 
o scurtă slujbă, după ritual, cu rugăciuni şi mulţumiri 
către marele zeu, acompaniat de cor, în timp ce de pe 
altar se ridicau valuri de fum plăcut aromat. Nu se 
aduse nici o jertfă. In frunte cu marele preot şi rege, 
întregul alai se îndreptă spre cetate, către sala de sfat. 
Pe multe feţe se vedea încordarea, fiecare se întreba 
ce va aduce nou adunarea la care participa. Fusese un 
an cu prea multa frămîntare şi îngrijorare, cu impasuri 
grele căzute pe ţară prin lovitura data de conjuraţia 
taraboştilor şi prin răzleţirea celor trei căpetenii. 
Bătrînul Deceneu se aşeză în jilţul regelui, lăsînd gol pe 
acela al marelui preot. In spatele său se aliniară cele 
două gărzi, iar între ele trompetiştii şi tulnicerii. 
Curiozitatea făcea să crească încordarea. Era o linişte 
grea, întreruptă rar de scîrțiitul vreunei bănci sau de 
vreo tuse înfundată. La un semn al lui Carpio, 
trompetiştii începură să sune intrarea regelui. Întreaga 


sală întoarse privirea uimită spre uşă, fără să înţeleagă 
ce se petrecea. Cu mişcări domoale, cu o uşoară 
tremurare a miinilor, bătrînul rege şi mare preot se 
săltă din jilţ. Începu să vorbească potolit, cu tăria dată 
de puterea slăbită, stăpînindu-şi greu tulburarea: 

— Da, să nu vă miraţi, eu am pus să sune intrarea 
regelui. De acolo din cer, de lingă Marele zeu, Marele 
Burebista ne priveşte şi ne trimite aici sufletul său. Il 
simt alături de mine, el mă îndeamnă să rostesc cele 
ce vă spun. De aceea ne-am rugat la Marele altar lui 
Zamolxis, să-l lase pe rege să vină între noi. Ne este 
dat nouă să purtăm povara pe care destinul a aruncat- 
o asupra poporului dac. Am ajuns să nu mai ştim cînd 
şi pentru ce Marele zeu este supărat pe noi, pentru că 
prea am trecut prin multe încercări — unele ne-au 
îndurerat sufletele, altele s-au arătat pline de speranţe. 
După înfiorătorul cutremur, nesupunerea tarabostilor şi 
pericolul legiunilor romane, a urmat moartea 
duşmanului, a lui Caesar, pe care am privit-o ca pe o 
adevărată minune, apoi a căzut asupra noastră 
îngrozitoarea lovitură, răpunerea bravului şi 
înţeleptului nostru rege. Acum, ca şi cum lanţul 
nenorocirilor nu s-a sfîrşit, am primit vestea că trei 
dintre căpetenii: Cotiso, Rholes şi Zyraxes — toţi trei 
astăzi lipsă dintre noi — sînt pe cale să se răzleţească 
de ţară, să devină regi ai ţinuturlior lor. De multă 
vreme Cotiso uneltea, visa să devină rege al Daciei 
Mari, el a fost căpetenia conspirației pornită împotriva 
lui Burebista şi a mea. Acum datoria noastră este să-l 
prindem şi să-l ardem de viu ca trădător. Să nu ne 
pierdem cu firea, să ne încordăm puterea şi voinţa 
pentru a înfrînge grelele încercări la care ne supune 
Marele zeu. Poporul dac dăinuie pe aceste meleaguri 
din vremuri ce se pierd în negura trecutului, noi nu 


rătăcim ca triburile pe care le-am alungat de pe 
pămîntul nostru şi care continuă să ne dea roată ho- 
tarelor. Dar voi aşteptaţi de la mine fapte, nu vorbe — 
continuă după o scurtă pauză, rotindu-şi privirea prin 
sală — pentru că sînt multe de făcut. Vă văd cum mă 
ascultați cu încordare, desluşesc pe feţele voastre 
zimbete şterse, ce vă oglindesc descumpănirea din 
suflete, şi poate descurajarea, gindesc că este firesc să 
vă întrebaţi: ce am putea face urmîndu-l pe acest 
bătrîn? Da, bravilor luptători — căpetenii, tarabosti şi 
comati — am ajuns la o vîrstă cînd nu mai poate fi 
înfrîntă neputinţa, iar voi nu pe un astfel de rege 
trebuie să-l urmaţi. Este nevoie ca în fruntea ţării să 
avem pe un bărbat în deplină putere, hotărit, înţelept, 
viteaz, cu dragoste de ţară şi milă de popor. El, Marele 
Burebista, se gîndise la asta şi alesese, mi-a spus pe 
cine să ung ca rege, după ce el va pleca la Marele zeu, 
dar eu n-am putut să-i îndeplinesc dorinţa, pentru că 
nu voiam să înteţesc lupta dintre cele două tabere. 
Acum însă o pot face, a sosit momentul, o cere ţara. 
Începînd de astăzi, rege al Daciei este Comosicus! Ne 
vom ruga cu toţii Marelui zeu să-i dea sănătate şi viaţă 
lungă, să-l ajute să potolească duşmăniile şi să 
păstreze ţara în hotarele lăsate de Burebista. 

O clipă în sală se întinse liniştea, apoi deodată din 
mai multe părţi izbucniră strigăte şi urale: 

— Trăiască regele Comosicus! 

— Marele zeu să-l ajute să conducă ţara! 

— Trăiască Dacia şi noul rege! 

— Vom urma cu toţii pe regele Comosicus. 

— Să reîntregeşti ţara, Mărite rege! 

Comosicus asculta împietrit, copleşit de cuvintele 
ce se rosteau din adincul inimilor cu căldură şi 
dragoste, pline de îndemn. Cînd sala se umplu de 


urale, întreaga lui fiinţă fu străbătută de un fior, se 
simţi puternic, ascultat, respectat, avea impresia că 
era purtat pe umeri de întregul popor. Deceneu săltă 
braţele, cerînd linişte. Se trase încet alături, în dreptul 
jilţului său de mare preot. Ilndemnă apoi cu vocea 
potolită: 

— Vino să stai în jilţul tău, Mărite rege! Cei de faţă, 
iar prin ei tot neamul dacilor, sînt nerăbdători să-ţi 
audă voia, să le spui cum vei conduce ţara. 

Era tot năpădit de tulburare şi  înflăcărare. 
Niciodată nu visase să devină rege, iar marele preot 
nu-i făcuse nici o destăinuire. Păşi cu hotărîre spre jilţul 
regal, urcă pe estradă şi se întoarse spre cei din sală. 
Rosti cu o uşoară vibraţie a vocii: 

— Marele zeu îmi este martor, m-am zbătut alături 
de Marele Burebista pentru binele poporului şi pentru 
salvarea ţării de primejdia Romei, fără să gindesc 
vreodată la un moment ca acesta. Imi dau seama că 
nu este uşor să fii rege, ştiu că vor apăsa pe umerii 
mei răspunderi grele. Dar dacă acesta îmi este 
destinul, mă voi supune lui. În sufletul meu 
recunoştinţa nu se va topi niciodată, pentru iubirea, 
însufleţirea şi încrederea voastră. Îi mulţumesc din 
toata inima Marelui preot şi îl rog să mă ajute să 
conduc ţara. Ştiu ce au bun şi rău romanii şi grecii, mă 
voi strădui ca dacii să nu rămînă în urma acestor 
popoare. Cine a fost mai multă vreme alături de mine a 
văzut ce fel de om sînt. Ca rege, în grija mea 
neabătută faţă de popor şi de ţară, voi pedepsi fără 
cruţare trădarea! Ne legăm cu toţii — căpetenii, tara- 
boşti şi comati — să ducem la îndeplinire în totul 
cuvîntul Marelui dispărut. Acum se cade ca aici, în faţa 
Marelui preot, să ne legăm prin jurămînt. Eu, 
Comosicus, rege al Daciei, jur că voi sluji cu 


devotament, neodihnă şi hotărîre ţara şi poporul! lar 
voi, cei ce vă găsiţi aici, şi prin voi toţi dacii, trebuie să- 
mi juraţi credinţă, ascultare şi supunere! 

— Jurăm! răsună ca un tunet legămintul, făcînd să 
se cutremure sala, apoi totul se pierdu în urale. 

Comosicus asculta cu înfrigurare, însufleţirea se 
oglindea pe feţele tuturor. Il văzu pe bătrînul Jder 
săltindu-se de pe scaun şi ieşind în faţă. Făcu semn 
pentru linişte. 

— Vrei să ne dai vreun îndemn, bătrîne? îl întrebă, 
învăluindu-l într-o privire plină de căldură. Noi doi am 
stat deseori de vorbă... 

— Am stat, Mărite rege, dar atunci nu ştiam că 
destinul tău era să urci spre acel jilţ. Acum vorbesc 
regelui, nu feciorului tarabostelui Oroles. Să ai grijă de 
țară, Mărite rege, să nu urgiseşti poporul. Comatii încă 
aşteaptă, mai speră să primească pămînt. Să nu te 
înconjuri de oameni lacomi, cu porniri rele, învăţaţi să 
trăiască în îmbuibare, sărăcind norodul. Să fii bun şi 
drept cu cei vrednici şi viteji, şi aspru, neînduplecat, cu 
cei ce vor răul țarii! Mă voi ruga Marelui zeu pentru 
sănătatea ta! Să trăieşti, Mărite rege! 

— Îți mulţumesc pentru cuvintele rostite, moş Jder, 
reluă Comosicus, ele mi-au mers la inimă. Prin tine 
parcă mi-a vorbit întregul neam al dacilor. Să nu fii 
neîmpăcat în suflet, toţi tarabostii care sînt de faţă vor 
împărţi pămînt comatilor îndată ce ajung la cetăţile lor. 
Scribii ţării vor întinde vestea că am dat cuvint ca 
fiecare comate să fie intabulat în scripte cu bucăţica pe 
care o va primi din moşie. Cei ce se vor dovedi că fac 
altfel vor primi pedeapsă aspră. Comatii Daciei încep 
de astăzi să aibă aceleaşi drepturi şi datorii faţă de 
ţară cum au plebeii romani. Şi să mai ştii ceva, moş 
Jder, vom cere cetăților greceşti de pe ţărmul Pontului 


Euxin, fiindcă sînt pe pămîntul nostru, să nu ne trimită 
numai mărfuri, ci şi dascăli — gramatistos — care să 
ne ajute să înfiinţăm şcoli în cetăţile de apărare. Eu nu 
voi pregeta să colind ţara, voi trece pe la fiecare 
taraboste, mă voi opri în sate şi voi asculta păsurile 
poporului. Avem bogății destule, numai să ştim să le 
folosim. Vom trimite cît mai multe mărfuri spre cetăţile 
pontice. Ştiţi că am trăit mulţi ani la Roma, îi cunosc 
bine pe romani, va trebui să chibzuim adînc asupra 
legăturilor noastre cu ei. Acolo am auzit des o zicală: 
„Pe cel puternic să ţi-l faci prieten, nu duşman, dacă 
vrei să trăieşti liniştit.” Vreau ca legiunile romane să nu 
mai fie o primejdie pentru noi. Marele Burebista se 
gîndise să mute cetatea de scaun dincolo de munţi, la 
Argedava, să înalțe acolo o urbe întinsă, cu amfiteatre, 
şcoli, sanctuare şi terme, cu case mari, frumoase, încît 
să se asemene cu Roma. Dar acolo este Cotiso, el vrea 
să facă din ţinutul sau o ţară ruptă de Dacia. Vom 
vedea pe ce cale pornim, a împăcării sau a înfruntării. 
Tot aşa se pare că.gindesc şi celelalte două căpetenii 
— Rholes şi Zyraxes. Ar fi o cruntă pedeapsă pentru 
noi, din partea Marelui zeu, ca ţinuturile dacilor să în- 
ceapă din nou să se lupte între ele, ca dacii să se 
omoare unii pe alţii. Trebuie să ne străduim cu toţii să 
refacem la loc Dacia Mare a lui Burebista! Astfel de 
gînduri nutresc, acestea vor fi faptele mele ca rege. Vă 
cer tuturor ajutor, iar prin voi întregului popor dac! Să 
ne rugăm cu toţii, în frunte cu Marele preot, ca Marele 
zeu să ne arate calea cea mai bună de urmat. In 
această clipă de hotăritoare răscruce în viaţă pentru 
mine, fac neamului nostru cele mai calde urări de 
sănătate, belşug şi fericire! 

În sală izbucniră strigăte şi urale. La un semn al lui 
Carpio, trompetiştii şi tulnicerii începură iarăşi să sune 


intrarea regelui. În acelaşi timp, marele preot se săltă 
din jilţ, se apropie de Comosicus şi îl îmbrăţişa, apoi 
rosti către adunare: 

— Mulţumesc Marelui zeu că m-a ajutat să trăiesc 
această clipă! Acum pot să plec liniştit la el, acolo sus, 
în cer. Cum zilele mele mai sînt puţine, fac îndemnul 
ca, după săvîrşirea mea din viaţă, regele Comosicus 
să-şi aleagă un înţelept Mare preot! Cu asta Sfatul ţării 
de astăzi a luat sfîrşit. 

Din nou sala răsună de strigăte şi urale. Marele 
preot îl luă pe Comosicus de braţ şi se îndreptă cu el 
spre ieşire, în liniştea de afară îi spuse: 

— Mergem amindoi sus, în Marele sanctuar. Vreau 
să ne rugăm împreună Marelui zeu, apoi să stăm de 
vorbă. Cît am trăit alături de bunul Burebista, am 
cunoscut greutăţile ce le întîmpină un rege. Nutresc 
speranţa că vei da ascultare sfaturilor mele. 

În după-amiaza zilei, Comosicus intră în sala de 
sfat, se aşeză pe un scaun şi se pierdu în gînduri. Era 
tulburat. Ştia că se cereau multe de făcut, însă nu se 
putea hotărî cum şi cu ce să inceapă. Ezita să se ducă 
în încăperea de lucru a regelui, s-ar fi simţit stînjenit, 
pentru el încă se găsea acolo sufletul marelui său 
înaintaş. Se revăzu sclav, apoi gladiator în Circul cel 
Mare de la Roma, îşi reaminti de răzbaterea din zilele 
cînd pregătea omorirea lui Caesar, iar în cele din urmă 
se revăzu la Carsidava, stînd lîngă patul de muribund 
al bătriînului său tată. Ca un ecou venit de departe, îi 
răsunară în suflet ultimele cuvinte rostite de el: „Să-l 
ajuţi pe rege, Comosicus, să lupţi fără odihnă pentru 
ţară. Rămii singur, Andra are casa şi familia ei, ai 
nevoie de un suflet lîngă tine. Ai rătăcit destul, trebuie 
să te potoleşti. Am aflat cîtă dragoste îţi poartă Serena 
încă din copilărie; mi-a destăinuit-o Andra. Şi regele 


este bătrin, aşa că după el Serena rămîne singură. 
îndemnul meu este ca tu şi ea să vă legaţi vieţile, să 
fiţi sprijin unul altuia.” Săltă capul şi privi spre un punct 
nedefinit de pe peretele din spatele jilţului regal. Inima 
începu să-i bată cu putere, o căldură se împrăştie prin 
tot trupul. Luă hotărîrea, se ridică, ieşi şi se îndreptă 
spre clădirea destinată ca locuinţă a regelui. O găsi pe 
Serena în peristil, şedea pe aceeaşi bancă pe care cu 
un an în urmă stătuse cu tatăl ei şi îl implorase să nu-l 
mai ţină închis pe Comosicus. Cînd îl văzu, pe faţa ei se 
întinse paloarea. Se trase într-o parte şi îi făcu loc să se 
aşeze, murmurînd: 

— Stai, Comosicus. Am aflat, acum eşti rege. Poate 
că ăsta ţi-a fost destinul sorocit de Marele zeu. De 
astăzi trebuie să locuieşti aici, în lăcaşul regelui... Eu 
voi pleca, mă voi duce la Carpina... 

— Serena, ceea ce ai păstrat în suflet atit de mulţi 
ani, totul s-a spulberat? 

Ea îl privi stăruitor, căutînd să-i pătrundă în suflet. 
Pe faţă paloarea îi crescu şi mai mult. 

— Nu ştiu... Nu mai aştept nimic de la viaţă! 

El o cuprinse peste mijloc şi o strînse la piept. 

— Pentru noi doi viaţa abia acum începe, Serena. 
Nu vei părăsi cetatea regelui, pentru că din această 
clipă tu eşti regina! 


— SFÎRŞIT — 


